
„Dumnezeu nu joacă zaruri.” 


A. Einstein 


CE S-A ÎNTÂMPLAT ÎNAINTE 


După presupusa sinucidere a colegului său, Hugo Elvin, Fabian Risk 
descoperă o serie de însemnări în biroul lui din sediul poliției din 
Helsingborg. Însemnările sugerează că Ingvar Molander, colegul lor din 
laboratorul de criminalistică, nu numai că l-a omorât pe Elvin, dar a săvârşit 
şi alte crime. Fabian începe, pe ascuns, să cerceteze dacă bănuielile lui 
Elvin au vreun sâmbure de adevăr şi, tocmai când scoate la lumină dovada 
definitivă a vinovăţiei lui Molander, îşi dă seama că Molander l-a 
descoperit. 

În acelaşi timp, o serie de crime dintre cele mai brutale, aparent fără 
legătură între ele, sunt comise în Helsingborg şi în localitățile învecinate. 
Câteva anchete dificile duc în cele din urmă la arestarea a doi făptaşi, însă 
ceva nu este în ordine, iar Fabian nu poate alunga impresia că le-a scăpat 
ceva crucial. 

Fiica lui Fabian, Matilda, s-a însănătoşit după ce fusese rănită de un glonţ 
cu o lună şi jumătate înainte, când ucigaşul pe care Fabian încerca să-l 
prindă a intrat cu forţa în casa lor. Însă trauma a avut un efect profund 
asupra ei şi lui Fabian îi este greu să-şi recunoască propria fiică în fata care 
s-a întors de la spital. Relaţia cu soția sa, Sonja, este mai bună decât fusese 
multă vreme, dar ea continuă să ascundă cele petrecute atunci când iubitul 
ei s-a dovedit că nu este cel care crezuse ea. 

Fiul lui Fabian, Theodor, este foarte tulburat de când a fost martorul unui 
omor comis cu sălbăticie în Helsingør de un grup de prieteni ai iubitei sale. 
Aceştia au fost arestaţi şi aşteaptă procesul în Danemarca. Vinovăţia îl face 
pe Theodor să încerce să se sinucidă, însă Fabian intervine în ultima clipă. 
Până la urmă, Theodor hotărăşte să facă ceea ce se cuvine şi acceptă să 
depună mărturie la tribunal. 

Între timp, un criminal necruţător, căruia nu i se pot desluşi motivele, dă 
cu zarul pentru a hotărî care va fi următoarea sa victimă şi de ce fel de 
moarte o să aibă parte. 


Partea a treia 
24-27 IUNIE 2012 


Se spune că există un motiv în spatele fiecărui omor. 
Răzbunare pentru vechi suferinţe, o copilărie de coşmar care ne 
îimboldeşte să repetăm ceea ce ni s-a făcut nouă, orice care să 
explice oroarea de neînțeles. Cauză şi efect care, împreună, fac 
lumea mai uşor de înțeles şi ne ajută să ne simțim mai în 
siguranță. 

Din păcate, în unele cazuri, asta este doar o părere. Răul pur 
n-a avut niciodată şi nu va avea niciodată nevoie de motiv. 

Încuietoarea uşii din blocul cu trei niveluri aflat vizavi de gara din 
Klippan părea să nu fi fost unsă de douăzeci de ani. Prin urmare, uşa nu se 
închisese cu totul şi a fost deschisă uşor, fără cod, cheie sau violență. 

Leo Hansi fusese pe cale să renunţe. Dar când s-a strecurat în hol fără să 
aprindă lumina, s-a simțit încrezător, pentru prima oară în câteva ore, că 
acea noapte, absolut ultima înainte să se apuce, în sfârşit, cu seriozitate de 
schimbarea vieții sale, ar putea, la urma urmei, să iasă bine. Nici nu-şi mai 
amintea când avusese o noapte bună, iar această noapte de iunie care se 
îndrepta cu iuţeală spre zori, fusese până în acel moment una dintre cele 
mai rele. 

Până în acel moment, fusese pe teren, muncind din greu timp de şase ore 
încheiate. Verificase una după alta casele de pe Bjersgârdsvăgen, 
Fredsgatan şi Vallgatan şi nu reuşise să pună mâna decât pe un cărucior de 
copil destul de nou şi o bicicletă roz pentru copii, ceea ce spunea destul 
despre cât de jos ajunsese. Să fure de la copii şi de la părinți de bebeluşi. Ce 
putea să fie mai jalnic? 

Laolaltă, puteau să-i aducă cel mult cinci sute de kronor, adică mai puţin 
de o sută pe oră. Dacă puneai la socoteală benzina, o pauză de cafea şi 
absenţa plății pentru orele suplimentare, lucra în pierdere, şi dintr-odată 
revenirea la facultate, un împrumut acordat studenților şi obținerea unei 
diplome de licenţă păreau singura perspectivă rezonabilă. 

Grătarul Weber a fost cel care l-a convins, după toţi aceşti ani, că gata, nu 
mai merge aşa. Că trebuia să facă ceva cu propria viaţă, ceva adevărat, care 
să conteze şi nu se reduce la furişarea prin grădini din cartierele mărginaşe, 
spargerea de ferestre şi furtul unor maşini mediocre. 

Grătarul era de dimensiunile unei bucătărioare în aer liber şi alimentat cu 
gaz, desigur, ceea ce, din punctul de vedere al mediului era, indiscutabil, 
cea mai proastă variantă. Însă, judecând după Jeepul 4x4 de pe alee, criza 
climatică gata să se abată asupra planetei nu era ceva de care să se 
sinchisească proprietarii. N-ar fi fost surprins dacă ei n-ar fi pus pe grătar 
nimic altceva decât carne roşie. Friptane zdravene, cu o amprentă de carbon 
enormă, pentru digerarea cărora stomacul lor avea să aibă nevoie, probabil, 
de săptămâni întregi. Ticăloşii ăştia probabil că erau şi dintre cei care merg 
oriunde cu avionul. 


Date fiind toate astea, n-a simţit nicio umbră de vinovăție când i-au căzut 
ochii pe grătarul strălucitor care stătea neancorat pe terasa de lemn din 
grădină. Nou, ar fi costat cel puţin treizeci de mii, aşa că ar fi trebuit să 
poată căpăta pe el câteva mii, poate cinci. 

Problemele au început când a pus piciorul pe terasă, sub forma a două 
spoturi puternice. Brusc, a fost ca şi cum ar fi fost interogat la Guantanamo. 
Însă asta n-a fost partea cea mai rea. Adevărata pacoste a fost afurisitul de 
câine care s-a trezit şi a început să latre ca turbat, trezindu-şi în cele din 
urmă stăpânii, care, fireşte, i-au dat drumul afară potăii. 

Singurul lucru mai rău decât cei care poluează mediul erau câinii. Nu 
numai că se răhăţeau peste tot, puţeau ca nişte pubele îmblănite şi, de cum îl 
vedeau, țineau morţiş să latre de parcă de asta atârna viaţa lor. N-avea 
importanță cât de mici erau, sau dacă era în miezul zilei, sau dacă erau 
legaţi pe partea cealaltă a străzii. De cum dădeau ochii cu el, îşi ieşeau din 
minți. 

Cel puţin ajunsese înapoi la dubiţă şi o pornise de la a doua încercare, 
lucru care de obicei nu se întâmpla. 

Era uimit că reuşise s-o ţină aşa atâţia ani. În special dacă ne gândim la 
evoluția cartierelor mărginaşe. Nu erau decât câțiva ani de când nu era 
nevoie decât să izbeşti cu o piatră o fereastră, şi intrai. În ziua de azi, în 
toate blestematele de case era câte o alarmă care îţi făcea urechile să țiuie, 
sau un câine îmbăloşat. 

De asemenea, mai mulți oameni aveau seifuri, în care păstrau tot ceea ce 
înainte fusese uşor de furat. Nici televizoarele nu mai meritau să fie luate. 
În ziua de azi dura aşa de mult până să le dai jos de pe perete, încât până să 
ajungă în dubiţă erau deja depășite. 

Totuşi, apartamentele erau altă mâncare de peşte. Oamenii care trăiau în 
apartamente continuau, cine ştie de ce, să se simtă în siguranţă şi nu credeau 
că au nevoie de alarme. Unii erau chiar destul de naivi ca să-şi lase uşa de la 
intrare descuiată. Cu un dram de noroc, puteai să-ți vâri braţul şi să 
scotoceşti în voie prin buzunarele jachetelor şi paltoanelor, căutând chei şi 
portofele. 

Cu toate acestea, nu puteai să contezi pe mai mult de o uşă descuiată din 
câteva sute şi, după cum era de aşteptat, toate cele trei uşi de la etajele unu 
şi doi erau încuiate. Şperaclul său simplu n-avea nicio şansă în faţa noilor 
încuietori solide pe care şi le instalaseră toți. La ultimul etaj nu erau decât 
două apartamente, ceea ce-i scădea şi mai mult şansele. 


Prima uşă era încuiată, desigur. S-a dus la cealaltă şi s-a uitat la ea. 

Asta era ultima noapte pe care avea s-o petreacă umilindu-se în acest fel. 
Se hotărâse. Fie ce-o fi, asta-i ultima clădire şi ultima uşă, şi-a zis pe când 
punea mâna pe clanţa uşii lui Evert Jonsson, şi n-a trebuit decât să împingă 
un pic ca să se deschidă. 

După ce şi-a revenit din surprinderea de a da cu adevărat peste o uşă 
descuiată, a păşit în întuneric şi a stat câteva secunde înainte să închidă 
uşurel uşa în spatele lui şi să asculte dacă e vreun zgomot făcut de Evert 
Jonsson sau, şi mai rău, de un câine. Dar era linişte deplină. Ca şi cum aerul 
stătuse nemişcat săptămâni în şir şi ajunsese atât de dens, încât 1 se lipea de 
faţă. Mai avea şi un miros dulceag, ca de mucegai. 

A aprins lanterna şi a îndreptat lumina spre cuier, unde două jachete şi un 
blazer erau puse frumos pe umeraşe. Dar în afară de un pachet nedesfăcut 
de Fisherman's Friend, un nasture de cămaşă rătăcit pe acolo şi un pumn 
de bonuri vechi de la supermarket, n-a găsit nimic interesant în niciun 
buzunar. Dulăpiorul pentru chei de pe perete era la fel de neinteresant. Nu 
se vedea nicio cheie de maşină sau vreun seif. 

A mers mai departe pe coridor şi a încercat să scape de nervozitatea care 
era din ce în ce mai puternică. Dar, la fel ca aerul, era lipită de el. Ceva nu 
era în ordine. Ceva care l-a făcut să se gândească dacă n-ar trebui să facă 
stânga-împrejur şi să meargă acasă ca să-şi înceapă chiar atunci noua viaţă. 
Dar n-avea de gând să se dea bătut aşa de uşor. Un apartament descuiat. Ce 
pleaşcă! 

Prima uşă din stânga era închisă şi aşa avea să rămână deocamdată, 
deoarece probabil era a dormitorului. Nu voia să rişte să-l trezească pe 
individ. Aşa că a intrat pe uşa din dreapta, care era întredeschisă şi dădea în 
bucătărie. 

Nici acolo nu mirosea prea frumos. Dar cel puţin era un miros pe care l-a 
recunoscut. Mâncare veche, gunoi şi canalizare. Soba era aprinsă şi, fără să 
se gândească, s-a dus şi a stins-o. Nu putea suporta să vadă electricitate 
prețioasă irosită. 

Pe măsuţa rotundă din spatele lui erau o farfurie goală, un cuţit, o 
furculiță şi un pahar la fel de gol. De asemenea, o sticlă de ketchup pe 
jumătate goală, un borcan cu amestec de condimente marca Piffi şi o cutie 
cu lapte. 

Laptele expirase pe 27 mai, cu aproape o lună înainte. Asta explica multe. 
Evert Jonsson era mort şi probabil se afla încă în apartament. Văzuse 


cândva un mort, dar numai pentru o clipă, pe când trecea pe lângă un 
accident de circulaţie, în urmă cu zece ani. Oricât de rapid a fost, încă mai 
avea uneori coşmaruri cu multele amănunte întipărite în minte. 

Spera ca acest gen de scenă să nu se repete aici, probabil că bătrânul 
avusese un atac cerebral sau ceva de soiul ăsta. Pe de altă parte, habar n- 
avea cum arată un cadavru după o lună întreagă în această zăpuşeală. 

S-a întors în hol, s-a dus la uşa închisă şi şi-a adunat tot curajul înainte s- 
o deschidă. Aşa cum se aştepta, încăperea era întunecată. Storurile erau 
trase, dar nu complet, îngăduind primei luciri a zorilor să se strecoare 
înăuntru şi să se aştearnă ca o pătură vărgată peste o noptieră vârfuită cu 
cărți şi un birou pe care era un computer. 

Şi pe pat. 

Patul gol. 

Leo Hansi nu pricepea. Să mai fi fost un dormitor? Ori Evert Jonsson 
izbutise să sune la salvare şi acum era la spital? Asta se întâmplase? Pur şi 
simplu, nu putuse să încuie uşa la plecare? 

Computerul de pe birou era un Dell, nimic special. Dar părea destul de 
nou şi, în funcție de RAM şi de procesor, ar fi putut să ia pe el câteva mii. 

Când a dat deoparte mouse-ul ca să deconecteze tastatura, ecranul s-a 
însuflețit, arătând o imagine plină de fişiere şi documente. Prin urmare, nu 
era parolat, ceea ce este aproximativ echivalentul pe computer al unui 
apartament neîncuiat. S-a aşezat pe scaunul de birou şi a cercetat fişierele, 
toate cu nume alcătuite doar din combinaţii indescifrabile de litere. 

În afară de unul. Bitcoin core. 

Auzise de bitcoin, care era un soi de monedă virtuală inventată de un 
oarecare japonez şi care la fiecare tranzacţie consuma o cantitate uriaşă de 
energie. Se părea că reţeaua bitcoin folosea la fel de multă electricitate ca 
Elveţia. Dar cum funcționa moneda şi cum se folosea, asta nu ştia. 

A deschis programul şi a rătăcit prin el până ce a dat de ceva care părea o 
fereastră principală cu două coloane separate. Pe una scria Portofel, pe 
cealaltă Tranzacţii recente şi, din cât şi-a dat seama, în ultima jumătate de 
an Evert Jonsson acumulase 2400 de bitcoins. 

Asta nu-i spunea mare lucru. Putea însemna două sute sau două mii. Dar 
poate că până la urmă ar putea fi recompensat pentru munca grea făcută în 
această noapte. 

A găsit browserul, a intrat pe internet şi a scris în fereastra de căutare 
„cursul bitcoin”. Pagina care a apărut era încețoşată de cifre care se 


schimbau rapid în diferite coloane. Părea un zid impenetrabil de 
matematică. Însă când pulsul i-a luat-o brusc la galop, a ştiut că inima sa îşi 
dăduse seama de ceva pe care creierul său avea să-l vadă abia peste câteva 
secunde. 

Un bitcoin valora şapte dolari. Şapte dolari, şi-a repetat, în vreme ce 
calcula rapid că bitcoinii bătrânului valorau peste o sută cincizeci de mii de 
kronor suedeze. Asta era o avere şi putea să intre direct în buzunarul său. 
Fără intermediari şi, lucru şi mai important, fără vinovăția de a fura de la 
părinți de bebeluşi şi de la vreo fetiță care tocmai învățase să meargă pe 
bicicletă. 

A deconectat monitorul, l-a dus în hol şi se pregătea să se întoarcă după 
restul, când i-a dat prin cap că nu aruncase nicio privire în living, care ar fi 
trebuit să fie în fundul coridorului, în spatele uşii cu sticlă. 

Ceea ce voia să facă era să ia computerul şi să plece, dar acolo ar fi putut 
să fie vreo vază antică sau, la norocul pe care îl avea, o operă de artă. 

Însă în clipa în care a deschis uşa nu s-a mai gândit la obiecte de valoare, 
ci la mirosul dulceag-înţepător pe care izbutise până atunci să-l ignore, dar 
care l-a făcut să-şi tragă cămaşa în sus, peste față. 

Doi paşi în încăpere, atât i-a trebuit ca să ştie exact de unde vine mirosul. 
Dar era mai puţin clar ce e chestia aia. S-a apropiat şi a îndreptat lanterna 
spre drăcia cilindrică din mijlocul podelei. Avea lățimea de vreo şaizeci de 
centimetri şi lungimea cam de un metru optzeci, era de un cafeniu-verzui 
întunecat şi făcută dintr-un soi de plastic bine întins. Ca un cort. Sau ca o 
seră. Din cele pe care oamenii le-ar putea folosi când pământul nu ar mai fi 
locuibil şi ar fi vremea să colonizăm planeta Marte. 

A îndreptat lanterna spre capătul apropiat al cilindrului. Privind mai bine, 
plasticul arăta ca fundul unui sac de gunoi transparent, şi când a atins uşor 
marginea rotunjită, şi-a dat seama că acel cadru de dedesubt este de fapt o 
roată de bicicletă, probabil că era o roată şi la celălalt capăt, iar sacii de 
plastic erau uniţi la mijloc prin câteva straturi de bandă adezivă groasă. 

Chestia era, clar, înjghebată manual. Dar în ce scop? 

S-a aplecat mai mult spre cortul cilindric din plastic şi i-a luminat cu 
lanterna interiorul, dar n-a văzut decât diferite nuanţe de verde închis şi 
cafeniu. De parcă ar fi fost plin de alge sau aşa ceva, care creşteau înăuntru. 

Dar lucrul care era ascuns sub stratul exterior, în spatele chestiei ăleia 
verzi, a fost ceea ce i-a atras atenţia, şi doar în acel moment şi-a dat seama 
că se mişcă. 


Tot ce ştii e greşit... 

Un zid de netrecut alcătuit din picioare bloca vederea în toate direcțiile. 
Vreo douăzeci de oameni de diferite vârste, cu cărucioare de cumpărături, 
toți uitându-se la el. S-a ridicat în capul oaselor pe podeaua de piatră 
şlefuită şi s-a răsucit spre vocea de fetiță care venea din spate. Era Matilda, 
fica sa. Şedea cu picioarele încrucişate, uitându-se la el cu acea privire 
nouă cu care el n-avea să se obişnuiască niciodată. Cea care nu era a ei şi 
dovedea atât de clar că nu mai era ea însăşi. 

— Ce ai spus? a întrebat el. 

Tot ce ştii e greşit... 

Vocea fragilă venea de la ea. Îi vedea buzele mişcându-se pe măsură ce 
erau rostite vorbele. Dar nu era vocea Matildei, cel puţin nu a Matildei sale. 

— Fabian, mă auzi? 

Fabian a ridicat privirea şi a văzut-o pe Sonja aplecată spre el. 

— Ai leşinat. 

— Nu, Sonja. A scuturat din cap. N-am leșinat. 

Ea a încuviinţat din cap cu hotărâre şi a zâmbit. 

— Haide, te ajut să te ridici. A reuşit să-l pună pe picioare şi s-a întors cu 
faţa spre oamenii care se holbau la ei. Acum puteţi să nu vă mai uitaţi şi să 
vă întoarceţi la cumpărături. Spectacolul s-a terminat. 

Spectatorii s-au împrăștiat, dar Fabian a văzut cu coada ochiului un 
bărbat în haine închise la culoare care trecea pe lângă ei în drum spre 
raionul de carne, ceea ce l-a făcut să-şi dea brusc seama că se află la ICA 
Maxi din Hyllinge. 

Sonja i-a cuprins faţa între palme şi l-a silit să se uite la ea. 

— Tu şi Theodor. V-aţi certat şi aţi zbierat în aşa hal, încât toată lumea s- 
a oprit şi s-a holbat. Am încercat să vă potolesc, însă... 

Şi-a scuturat capul. Nu mai rămăsese nici urmă din seninătatea ei 
dinainte. 

— Nu ştiam că e atât de puternic. Ai căzut şi te-ai lovit cu capul de podea 
şi acum el... Matilda şi cu mine am încercat să-l facem să stea, dar n-a fost 
cu putință, înţelegi ce zic? Şi acum trebuie să-l găsim înainte de a fi prea 
târziu. 

Era gata să izbucnească în plâns. 


— Sonja, nu-ţi face griji. 

A mângâiat-o pe obraz. 

— Sunt sigur că o să-l găsim. 

Tot ce ştii e greşit... 

S-a răsucit fulgerător şi a săgetat-o cu privirea pe Matilda. 

— Tu zici asta mereu? 

— De ce întrebi când cunoşti deja răspunsul? 

Greta. Stafia. Ea era cea care încerca să-i spună ceva? Despre asta era 
vorba? Nici măcar nu credea în stafu. Sau spirite, cum ţinea Matilda să le 
zică. Şi bărbatul acela cu pielea întunecată de la raionul de carne, aşteptând 
să fie servit. De ce nu-şi putea lua ochii de la el? Ce era cu faţa lui? 

Dintr-odată, bărbatul alerga spre tejghea. Apoi, cu o mişcare fluidă, a pus 
mâna stângă pe sticla rotunjită şi, practic, a zburat în cealaltă parte, unde a 
înhățat un cuțit de măcelar de pe un tocător şi l-a înfipt în gâtul 
vânzătorului, pe care Fabian l-a recunoscut brusc, era Assar Skanăs, 
bărbatul cu jacheta bej a Partidului Democraţii Suediei şi blugii traşi prea 
mult în sus. 

Skanâs a țipat de durere, în vreme ce se trudea să stăvilească sângele cu o 
mână, iar cu cealaltă lupta cu atacatorul. Însă sângele ţâşnea din carotida lui 
cu atâta putere, încât a împroşcat tot ce se afla pe o rază de trei metri. Și 
atacatorul îl înțunghia iar şi iar, de parcă n-avea să se oprească niciodată. 

Fabian nu mai văzuse niciodată aşa sălbăticie. Și totuşi, părea ciudat de 
cunoscut. Ca ecoul a ceva mult mai rău. 

Tot ce ştii e greşit... 

Şi vocea aceea fragilă de fetiță. De ce nu-l lăsa odată în pace? Matilda era 
cea care ceruse şi primise răspunsul criptic în şedinţa de spiritism. Sau... 
Fusese pentru el? De aceea se auzea fără încetare? 

— Nu, te rog, nu te duce. 

Sonja a încercat să-l rețină. 

— Trebuie să-l căutăm pe Theodor. Tu, eu şi Matilda, împreună. Altfel n- 
o să-l mai găsim niciodată. 

Însă el se smulsese deja din strânsoarea ei şi se îndrepta spre tejgheaua 
scăldată în sânge a raionului de carne, unde Skanâs se prăbuşea pe podea. 

— Fir-ar să fie, trebuie să mă asculți, zbiera Sonja în urma lui. Fiul 
nostru a dispărut şi trebuie să-l găsim înainte să fie prea târziu! 

De el depindea să-l prindă pe făptaş, simţea asta. Nu era nimeni 
altcineva. Niciun superior. Nicio echipă. Doar el. 


Cățărându-se pe vitrină, a alunecat în balta tot mai mare de sânge din 
jurul lui Skanâs, care zăcea fără viață pe podea, cu o furculiţă înfiptă în faţă. 

Era sânge peste tot. Pe mâinile, pe hainele, pe faţa lui. Simţea pe limbă 
gustul de fier, dulceag, lipicios. Dar, în afară de uşa spre spațiul rezervat 
personalului, care se legăna încet, nu era nici urmă de atacator. 

Tot ce ştii e greşit... 

A pornit în grabă după el şi s-a pomenit într-o spălătorie. Ucigaşul stătea 
în celălalt capăt al încăperii, lângă o maşină de spălat mare şi galbenă, 
aplecându-se ca să apese pe un buton. 

— Hei! a strigat, vârând mâna sub haină ca să-şi scoată pistolul. Culcă-te 
pe podea! Cu faţa în jos, cu braţele întinse în lături! 

Dar n-a dat de niciun pistol. Nici măcar de un toc. Iar bărbatul ieşea pe o 
uşă masivă de metal. A fugit după el, însă uşa s-a trântit tocmai când a ajuns 
acolo şi, oricât a tras de ea şi a bubuit cu pumnii, n-a putut s-o deschidă. 

Gâfâind, plin de sânge şi leoarcă de sudoare, s-a răsucit spre şirul de 
maşini de spălat şi s-a dus la cea galbenă, care tocmai începuse programul 
şi se umplea cu apă. 

Tot ce ştii e greşit... 

S-a aplecat şi s-a uitat prin geamul uşii, direct în întunericul rotitor, 
aproape hipnotic. 

De-abia atunci când o mână a izbit geamul în faţa sa şi-a dat seama că e 
cineva în maşina de spălat. Cineva care se străduia cu disperare să iasă, în 
vreme ce cuva se tot rotea. Întâi într-o direcţie, apoi în cealaltă. 

Încercând să oprească programul, a apăsat pe toate butoanele şi, când asta 
n-a dat rezultat, a început să izbească în ele. Însă cuva se tot învârtea, în 
vreme ce se umplea cu apă, iar mâna bătea tot mai disperat pe partea 
dinăuntru a geamului. 

A urmărit cablul gros de alimentare din spatele maşinii până la o priză cu 
comutator. Însă şi după ce a răsucit comutatorul putea să audă cum cuva se 
umple în continuare cu apă şi se învârteşte. 

Copleşit de disperare, s-a lăsat pe podea lângă geamul uşii şi s-a uitat în 
iadul negru, rotitor, din cealaltă parte, incapabil să ajute. 


A 
L 
sd 


Tot ce ştii e greşit... 
Nici măcar când şi-a dat seama că faţa lui Theodor este cea apăsată pe 
geam n-a fost în stare să-l salveze. Propriul fiu. Iată-l acolo, luptându-se să 


supraviețuiască, în vreme ce cuva rotitoare îi împingea capul sub apă, iar şi 
iar. 

Theodor țipa. Fabian țipa şi el, din rărunchi. Şi totuşi, singurele sunete 
erau apa care clipocea şi cuva care se învârtea tot mai iute, până ce fața lui 
Theodor care tipa a devenit o pată înceţoşată. 

Fabian a deschis ochii şi s-a pomenit privind lampa de pe tavan, pe care 
fostul proprietar al casei, Otto Paldynski, o lăsase acolo şi care atârna încă 
în dormitorul lor, cu toate că nu-i plăcea nici lui, nici Sonjei. 

A fost un vis, şi-a zis. Un coşmar. În viața reală, lucrurile stăteau mai 
bine decât în ultimii ani. Cu Sonja goală lângă el, în pat, cu „Ucigaşul de la 
orgii”, Eric Jacobsén, arestat şi cu tichetele de îmbarcare care au dărâmat 
alibiul din Berlin al lui Ingvar Molander ascunse într-un loc sigur, ar fi fost 
lăcomie din partea lui să-şi dorească mai mult. 

Chiar şi lui Theodor i-a venit mintea la cap şi a hotărât să treacă 
strâmtoarea chiar în acea după-amiază ca să meargă la poliția daneză, să 
spună adevărul şi să se ofere să depună mărturie în procesul Bandei Smiley, 
care avea loc acum. 

Cu toate astea, îşi simţea inima bubuind în piept ca un cal care galopează. 
Ca începutul unui atac de panică, în care în orice clipă creierul i-ar putea fi 
păcălit că nu poate să respire şi e pe cale să moară. 

Era din cauza visului? Pentru că fusese un vis, nu-i aşa? Cu siguranță 
fusese ciudat şi destul de pervers ca să bănuiască asta cu mult înainte de 
trezire. Dar nu, şi-a dat acum seama că nu visul în sine era ceea ce l-a 
speriat. Ceea ce încerca el să-i spună îl umpluse de adrenalină. 

S-a dat jos din pat, în linişte, ca să n-o trezească pe Sonja, a ieşit repede 
pe coridor şi a deschis brusc uşa dormitorului lui Theodor. Spre imensa sa 
uşurare, Theodor era în pat. Fiul său iubit, care răsufla greoi şi nici măcar 
nu s-a clintit când l-a sărutat blând pe frunte şi l-a învelit. Dovada solidă că 
Matilda şi persoana aceea, Greta, şi întregul său vis se înşelaseră. Nimeni 
din familia lor n-avea să moară. 

Ori poate că visul n-avea nicio treabă cu Theodor? 

A încercat să-şi amintească ce se întâmplase în el şi, în cele din urmă, a 
tras concluzia că visul fusese cu totul greşit. În realitate, victima din spatele 
tejghelei fusese Lennart Andersson, şi nu pedofilul Assar Skanâs. Care era 
arestat pentru uciderea lui Moonif Ganem. Moonif, nu Theodor. 

Nimic nu fusese corect. Absolut nimic. 


Adică exact ceea ce tot repeta vocea fragilă de fetiţă care venea din gura 
Matildei. 

Tot ce ştii e greşit... 

Şi acum, în cele din urmă, a înţeles de ce. 

Nu era decât şase fără un sfert dimineaţa când Fabian a intrat în sala de 
şedinţe de la ultimul etaj al secţiei de poliţie din Helsingborg. În câteva ore, 
toată echipa avea să fie acolo ca să audă ceea ce avea de raportat Klippan 
despre înregistrările camerelor de supraveghere din ICA Maxi în săptămâna 
dinainte de uciderea lui Lennart Andersson. Îşi petrecuse ultimele zile 
uitându-se la ele şi sperau cu toţii că a găsit ceva care să ducă la un progres 
în anchetă, care până atunci bătuse pasul pe loc în ceea ce priveşte ambii 
suspecți şi indiciile solide. 

Dar nu de aceea se afla Fabian acolo. De fapt, încerca să-i evite pe 
ceilalți. Oricare ar fi fost părerea sa generală despre subconştient şi vise, nu 
putea să nege că cel mai recent pusese degetul pe o impresie pe care de o 
vreme se străduia din răsputeri s-o respingă, iar pereții cu table pline de 
însemnări erau singura companie de care avea nevoie în acest moment. 

Le-a studiat cu atenție până ce a fost sigur că totul este încă acolo. Cu 
toate că două dintre anchete erau mai mult sau mai puţin încheiate, pereții 
erau în continuare plini de fotografii cu victimele, locul faptei şi făptaşii. 
Listele posibilelor motive se înghesuiau alături de însemnări şi idei, unele 
tăiate cu o cruce, altele încercuite, şi peste tot erau săgeți de diferite culori, 
legând totul la un loc. 

De aproape, se puteau face diferite înlănțuiri de idei rezonabil de logice. 
Însă de la distanță părea că nu-i nimic altceva decât haos pur, care, privind 
înapoi, părea ilustrarea perfectă a modului în care munca lor progresase în 
ultimele săptămâni. 

Dar, ce-i drept, avuseseră de-a face cu trei anchete importante simultane. 
Trei investigații criminalistice paralele care păreau să nu aibă absolut nimic 
în comun. Trei lumi fundamental diferite, fiecare cu victime şi suspecți, 
indicii care să fie urmărite, locuri ale faptei care să fie analizate, teorii care 
să fie examinate din toate unghiurile, respinse şi reluate. 

Nu mai ştia câte interogări făcuseră în ultima săptămână, sau câte casete 
video de la camerele de supraveghere examinaseră. Însă erau foarte multe 
ŞI, chiar dacă erau lucruri care le scăpaseră, desfăşuraseră, per total, fiecare 
anchetă ca la carte, şi în cele din urmă arestaseră doi făptaşi, care aveau să 
fie judecaţi şi condamnaţi. 


Dar, sincer, în ceea ce priveşte motivele, bâjbâiseră în beznă, şi oricât de 
greu le-ar fi fost s-o recunoască, încă mai bâjbâiau. 

Şi glasul firav de fetiţă din visul lui îi repeta că tot ce ştiau este greşit. 

Nu încăpea îndoială că Eric Jacobsen, care avea o firmă în domeniul 
traficului de date, era vinovat de instalarea de camere video ascunse în 
diferite locuinţe de femei, sau că Molly Wessman fusese una dintre ele. De 
asemenea, era cum nu se poate mai limpede că, deghizat în alter egoul 
Columb, avusese relații sexuale cu Molly Wessman şi îi tatuase pe pubis 
simbolul său. Recunoscuse acest lucru. Dar în privinţa otrăvirii cu ricin nu 
aveau nici dovadă, nici explicație. Cu atât mai puţin un motiv sold. 

Acelaşi lucru era valabil în privința lui Assar Skanăs. Nimeni nu se 
îndoia că omul este un pedofil care şi-ar fi dat toate degetele de la mâna 
stângă ca să poată duce la bun sfârşit netulburat violarea fetiţei de şase ani, 
Ester Landgren. Însă doar pedofilia nu explica nici pe departe de ce l-a 
îndesat pe băiatul sirian Moonif Ganem într-o maşină de spălat şi l-a ucis 
prin centrifugare. 

La fel şi cu Lennart Andersson. Poate că şedinţa pe care o convocase 
Klippan avea să schimbe lucrurile, dar până atunci nu fuseseră în stare să 
găsească o explicație plauzibilă a motivului pentru care ar fi vrut cineva să-l 
înjunghie în fața unei mulțimi de martori, la ICA Maxi. 

Pentru că cele trei crime au fost săvârşite la un interval de câteva zile, au 
căutat peste tot un motiv care ar fi putut să lege între ele anchetele, un 
numitor comun. 

Când au eşuat, au trecut la căutarea a trei motive separate. S-au gândit la 
toate, de la xenofobie la dependenţă de sex, răsucind pe toate părțile fiecare 
teorie, încercând să o facă să se potrivească cu faptele cunoscute. 

Motivul, motivul, motivul. În jurul lui se învârtiseră discuţiile. Ca şi cum 
motivul ar fi fost cheia pentru toate celelalte enigme. Dacă ar putea să-l 
găsească, ar putea pune mâna pe făptaş. 

Fabian şi-a tras un scaun, s-a aşezat în fața pereţilor cu table şi a început 
să formuleze un gând pe care ar fi preferat să-l respingă. Un gând care 
mergea împotriva tuturor lucrurilor în care credeau el şi colegii lui. 
Împotriva experienţei lor de detectivi, câştigată cu trudă. Dar cu cât se uita 
mai mult la haosul de imagini şi însemnări, cu atât mai evident a devenit. 

După o vreme, haosul din faţa lui dispăruse, ca şi cum n-ar fi existat 
niciodată. Dintr-odată, totul era atât de limpede. De exemplu, geografia şi 
intervalul de timp. Totul avusese loc în colțul de nord-vest al provinciei 


Skåne, într-o perioadă relativ scurtă. Ceea ce vedea acum în faţă era cu totul 
altceva. 

Asemănările ascunse în deosebiri. 

Fiecare crimă fusese atât de spectaculoasă şi diferită de celelalte, încât 
poate că numitorul comun ar fi trebuit să fie căutat în deosebirile extreme. 
Gândul era copleşitor, dar, după încă un minut sau două, Fabian a simţit că 
începe să desluşească tiparul pe care îl căutaseră. 

— Măi, să fie. Munceşti deja din greu, da? 

Era Klippan, care intra în încăpere având într-o mână o cafetieră şi în 
cealaltă, un laptop. 

— Ai ajuns devreme. 

A lăsat din mână carafa. 

— E de-abia şase şi douăzeci. 

Fabian a ridicat din umeri. 

— Ştii cum sunt dimineţile de vară. 

Încă nu putea să-i spună. Încă nu. 

— Lumina m-a trezit şi n-am mai putut să adorm. 

Klippan a încuviinţat din cap, însă ochii lui care fulgerau de la tablă la 
Fabian şi înapoi, arătau că nu-i deloc convins. 

— Aşa că ai hotărât să vii şi să şezi tocmai aici. Interesant. 

— N-aveam nimic mai bun de făcut. 

Avea nevoie de mai mult timp ca să se gândească şi, mai presus de toate, 
să vină cu o poveste mai bună decât aceea că fiica lui făcuse o şedinţă de 
spiritism în pivniță şi chemase un spirit, care apoi s-a furişat în visele lui şi 
l-a făcut să vadă lucrurile limpede. 

— Şi tu? Nu ştiam că eşti aşa de matinal. 

— Atunci nu mă cunoşti deloc. Spre deosebire de Berit, mă trezesc tot 
mai devreme. În weekend, după ce se scoală ea, eu sunt gata să mă culc la 
loc. Bănuiesc că de aceea încă mai suntem căsătoriți. 

Klippan a râs şi a deschis laptopul. 

— Însă astăzi voiam doar să mă asigur că ajung aici la timp şi că 
tehnologia e gata de funcţionare înainte de şedinţa noastră de dimineaţă. 

— Aşa e, ai cercetat casetele camerelor de supraveghere. 

Klippan a încuviinţat din cap. 

— Şi am găsit lucruri interesante, dacă mi-e îngăduit s-o spun eu însumi. 
Dar mai multe despre asta când sunt toți aici. Ce-ar fi să-mi spui mai bine tu 
ce faci? 


— Pardon? 

— Fabian. Şezi aici uitându-te la anchete, dintre care două sunt, practic, 
încheiate. 

— Dar nu şi a treia. N-avem nici măcar un suspect. 

Klippan a oftat şi şi-a scuturat capul. 

— Bine, nu trebuie să-mi spui dacă nu... 

Înainte să-şi termine vorba, mobilul a început să-i vibreze. S-a uitat la el 
ŞI s-a încruntat. 

— Da, sunt Klippan... Sverker Holm, aşa este. 

Nu dialogul lapidar a fost ceea ce i-a spus clar lui Fabian că se 
întâmplase ceva grav. 

— Da... Bine... Pornim într-acolo. 

A fost repeziciunea cu care lui Klippan 1 s-a scurs tot sângele din obraji. 

Fabian nu simţea pentru prima oară mirosul dulceag, greţos, al 
putreziciunii, nici vorbă. În primii săi ani ca poliţist la Stockholm 
răspunsese de multe ori apelurilor unor oameni care reacționau la duhoarea 
de cadavru pe palier, în special vara. În acest caz, era remarcabil cât de slab 
era mirosul. Mai ales dacă ne gândim că multe semne arătau că Evert 
Jonsson rămăsese nedescoperit timp de mai mult de o lună. 

Faptul că aceasta era cea mai călduroasă perioadă a anului nu făcea decât 
să adâncească misterul. Duhoarea ar fi trebuit să fie copleşitoare, făcându-i 
pe vecini să observe şi să anunţe poliția cel mai târziu în urmă cu trei 
săptămâni. Şi totuşi, a durat până astăzi, iar motivul nu a fost mirosul, ci o 
scrisoare de la compama de electricitate Sydkraft adresată lui Evert 
Jonsson, pe care una dintre vecine o găsise pe covoraşul de la uşa ei când a 
ieşit să ia ziarul de dimineaţă. 

În locul tău, m-aş duce până la domnul Jonsson de alături, mâzgălse 
cineva pe plic. Și după asta poate că aş lua telefonul şi aş chema poliţia. 

Motivul pentru care mirosul era aşa de slab a devenit evident în clipa în 
care el şi Klippan au intrat în cameră şi au văzut în mijlocul acesteia 
coconul cilindric de plastic lung de doi metri. 

Klippan a intrat pe jumătate şi s-a oprit, incapabil să facă altceva decât să 
scuture din cap. Fabian a făcut singur ultimii paşi până la cortul de plastic 
verde închis şi s-a lăsat pe vine, încercând să vadă ce e înăuntru. Dar, cu 
toate că până atunci soarele ajunsese destul de sus ca să bată direct prin 
fereastră, n-a putut să vadă prin plastic. 

S-a întors cu faţa spre Klippan, care era clar că-i citise gândurile şi avea 
deja în mână briceagul elveţian, cu care Fabian a făcut în folia de plastic o 
gaură de vreo zece centimetri. 

Cu toate că gaura era destul de mică, duhoarea de putreziciune l-a izbit 
cu atâta forță, încât s-a tras înapoi instinctiv, încercând să se ferească. Dar 
era prea târziu. În câteva secunde, aerul din cameră era atât de plin de 
mirosul fetid, încât era bine că sărise peste micul dejun. 

Klippan, care reuşise să-şi pună o mască, i-a aruncat şi lui una şi, cu toate 
că simţea încă usturime şi mâncărime în nări, mirosul a devenit suportabil. 

Cel puţin o duzină de larve se târâseră deja afară prin gaură şi căzuseră 
pe podea, unde porniseră în căutare de hrană. Cine ştie cum ajunseseră în 


coconul de plastic aparent închis ermetic. E adevărat, bacterii există peste 
tot, însă larvele nu pot să apară decât acolo unde muştele au depus ouă, şi 
până acum nu văzuseră şi nu auziseră nici măcar o muscă, cu toate că era 
sigur că de acum mai aveau să treacă doar câteva minute până să le atragă 
mirosul, în roiuri. 

S-a aplecat şi s-a uitat prin gaura din plastic, dar n-a văzut mare lucru în 
afară de două tibii şi două picioare pătate cu toate nuanțele de verde, roşu şi 
violet. Pe alocuri descompunerea era atât de înaintată, încât pielea devenise 
neagră. Ceva de un cafeniu-verzui creştea pe partea interioară a pereților de 
plastic, şi pe fund se acumulase un amestec cafeniu vâscos de umezeală şi 
fluide corporale. 

— Spune-mi şi mie, a zis Klippan. Ce vezi? 

— Cam ceea ce îți închipui. E prea curând ca să ştim dacă acesta este 
Evert Jonsson, dar cu siguranţă este cineva. 

Fabian a vârât cuțitul în gaură şi a făcut o tăietură orizontală de un metru, 
aşa că o mare parte din folia de plastic s-a răsucit spre exterior, decupând o 
fereastră mare în cocon. 

Klippan s-a apropiat cu un pas, s-a lăsat pe vine şi a privit cadavrul, care 
era pe spate, cu braţele şi gâtul legate de o ţeavă de metal groasă aşezată în 
cocon ca o osie, prinsă la ambele capete de două obiecte care păreau să fie 
roți de bicicletă. 

— Nu, asta-i prea de tot. 

Klippan a scuturat din cap. 

— Nu încă un caz. Nu când am reuşit în cele din urmă să încheiem două 
anchete şi eram pe cale să ne concentrăm toate forțele pe crima de la ICA. 

Părțile din cadavru care nu erau acoperite de larve aveau diferite grade de 
negreală şi umflare, de exemplu ochii şi limba, care era prea umflată ca să 
mai încapă în gură. Însă burta era cel mai rău, atât de umflată, încât părea că 
ar putea în orice clipă să crape şi să-şi verse conținutul. 

— Dacă trebuie să omori pe cineva, a continuat Klippan, care părea că nu 
se poate opri din scuturarea capului, de ce să n-o faci şi gata, ca mai 
demult? De ce trebuie s-o faci într-un fel aşa de pervers şi al naibii de 
complicat? Ca asta. 

A arătat cu degetul una dintre încheieturile mâinilor victimei, unde 
legătura îi jupuise cea mai mare parte a pielii, dezvăluind o parte din 
schelet. 

— Îţi dai seama cât de mult trebuie să se fi luptat să scape? 


A oftat. 

— Sincer, nu ştiu cum o s-o facem. Încă un caz pe birourile noastre o să 
ne pună capac. Și, după părerea mea, acesta arată cel puţin la fel de 
complicat ca restul. 

Fabian a încuviinţat din cap, cu toate că era convins că Klippan se înşela 
amarnic. Acesta nu era alt caz. După cum se părea, era legat în acelaşi fel ca 
toate celelalte cazuri. 

Irene Lulja a scos storcătorul de fructe dintr-o cutie şi l-a pus pe blatul din 
bucătărie, lângă picurător. Nu era locul ideal. Însă era singurul aparat din 
bucătărie pe care îl folosea zilnic şi nu exista altă suprafaţă liberă destul de 
apropiată de o priză. 

Într-un fel, asta rezuma despărţirea ei de Hampus şi de casa din Perstorp. 
Habar n-avea cum o să-şi pună toate lucrurile într-un apartament mic din 
sudul Helsingborgului. Cu toate că despachetase deja vreo cincisprezece 
cutii, mai avea cel puţin încă atâtea. 

Dar avea să se descurce, şi tot ce nu putea să înghesuie acolo avea să fie 
aruncat sau depozitat până ce îşi va putea permite ceva mai mare. Important 
era să se asigure că lui Hampus nu-i rămâne nici măcar un fir de păr de-al 
ei, iată de ce până şi mănuşa de bucătărie hidoasă, cu păsări flamingo, pe 
care i-o dăruise mama ei de Crăciun, era îngropată undeva, într-unul dintre 
mormane. 

Avusese noroc că a ajutat-o Klippan. Dacă nu era el, n-ar fi reuşit. Nu s-a 
plâns nici măcar o dată, nici măcar atunci când totul a durat mult mai mult 
decât prevăzuse ea. N-a făcut decât să se asigure, calm şi metodic, că totul e 
împachetat şi încape în dubiță, şi chiar şi-a adus remorca, fără să i se ceară. 

Când ultima cutie a fost cărată în apartament, l-a invitat la Sam's Bar, 
peste drum, unde au comandat cotlete cu supliment de sauce bearnaise şi 
câte o halbă de bere. Apoi ea s-a întors în apartament ca să încerce să facă 
ordine, însă n-a trecut o jumătate de oră şi a adormit printre mormanele de 
haine de pe pat. 

A dormit neîntoarsă până la opt dimineaţa, surprinsă că Hampus n-a 
încercat niciodată s-o sune de când s-a întors acasă de la cursa 
automobilistică din Knutstorp. Presupusese că o să pună mâna pe telefon de 
cum descoperă că ea şi toate lucrurile ei au dispărut. 

Mai târziu şi-a dat seama că era exact ceea ce a făcut el, însă telefonul ei 
se descărcase. În clipa în care telefonul a pornit din nou a văzut că el sunase 
de mai multe ori în timpul nopţii. Mai exact, de douăzeci şi două de ori. 
Douăzeci şi două de mesaje vocale în care îşi vărsa furia împotriva ei. 

Acum blocase numărul lui şi avea de gând să-şi ia cât mai repede alt 
număr de telefon, secret. Hampus ieşise din viaţa ei şi ea ieşise din viaţa lui. 
În sfârşit, se terminase cu îngrijorarea că el bea prea mult. Cu cea legată de 


certuri şi cuvintele grele. În cele din urmă nu mai trebuia să zâmbească şi să 
rabde. Nu mai trebuia să se sinchisească. 

Singura problemă reală cu mutarea era că îi trebuise atât de mult timp ca 
să apese pe trăgaci. Cu toate că nu revenise în oraş decât de vreo douăzeci 
şi patru de ore, anii petrecuți cu Hampus începeau deja să pară o poveste 
veche. La fel şi recentele păţanii cu neonaziştii fanatici care intraseră cu 
forţa în casa lor şi desenaseră cu spray zvastici pe toți pereții. 

Totul părea să fi fost în altă viaţă, de care în curând avea să-şi amintească 
doar vag. Ca şi cum nu ea ar fi fost cea care le-a dat foc clubului şi a 
ameninţat că le va înscena tot soiul de lucruri dacă măcar se uită spre ea 
vreodată. 

Într-o bună zi o să creadă pe deplin explicaţia dată cu lehamite de poliţia 
din Perstorp, că totul părea să fie rezultatul unor rivalități interne din lumea 
interlopă. 

Şi-a dus în baie paharul cu periuţa de dinți şi l-a aşezat pe unul dintre 
rafturile dulăpiorului. Mirosea altfel. Nu urât, doar altfel. Întotdeauna era 
aşa la mutare. Mirosuri şi sunete noi, cu care trebuie să te obişnuieşti. 

Semnase un contract pe doi ani. Era mult timp, având în vedere că 
apartamentul era cam mic şi nu se afla în partea bună a oraşului. Sudul nu 
fusese niciodată preferatul său. Însă în acest moment orice era mai bun 
decât Perstorp, şi poate chiar va ajunge să-i placă noile împrejurimi. 

Nu ştia prea multe despre vecini, însă nu aveau cum să fie altfel decât 
vecinii de oriunde altundeva. Alături locuia o doamnă în vârstă care se 
oprise lângă ei pe când căra lucrurile împreună cu Klippan. Părea 
cumsecade, dar era surdă de-a binelea când nu-şi punea aparatul auditiv, 
lucru pe care Klippan l-a descoperit când a încercat să stea de vorbă cu ea. 

De cealaltă parte locuia P. Milwokh. Nu ştia ce înseamnă. Şi totuşi, 
numele avea ceva familiar, a reacționat la el când a venit prima dată în 
clădire, când triangulația făcută de Molander localizase telefonul lui Assar 
Skanâăs pe undeva, pe acolo. 

Însă ieri, când s-a dovedit că şi lui Klippan numele îi spunea ceva şi nici 
el nu putea înţelege de ce, după ce s-a trezit s-a dus acolo şi a sunat la uşă. 

N-a răspuns nimeni şi, de vreme ce uşa era blocată pe dinăuntru de o 
perdea groasă, neagră, s-a dovedit că privitul prin fanta pentru scrisori este 
inutil. A stat acolo cu degetul pe butonul mic timp de cinci minute încheiate, 
apoi s-a dat bătută şi s-a întors la cutiile sale. La urma urmei, ele erau 
motivul pentru care se învoise o zi de la serviciu. 


Însă acum zgomotul a făcut-o să se răzgândească iar. Sunetul îndepărtat 
al apei trase la un WC. Auzea foarte clar, dar nu izbutea să-şi dea seama de 
unde vine. Nu auzea apa curgând prin ţevile din colţ, ceea ce însemna că nu 
e din apartamentul de deasupra. De asemenea, parcă îşi amintea vorbele lui 
Molander, că undele sonore se propagă mai uşor în jos decât în sus, aşa că 
putea elimina şi apartamentul de dedesubt. 

Rămânea doar apartamentul de alături. 

Cel pe a cărui uşă scria P Milwokh. 

S-a dus în baie şi şi-a lipit urechea de peretele îmbrăcat în faianță albă 
dintre ea şi vecin. Dar n-a auzit decât propriul puls. 

De-abia când a tras de lănțişorul care deschidea capacul de fier alb al 
conductei de aerisire, aflat aproape de tavan, a dispărut orice îndoială. Nu 
numai că auzea apa curgând într-un rezervor aflat alături, iar peste câteva 
secunde scrâşnetul unui robinet închis, dar putea să audă chiar şi ultimele 
picături care loveau porțelanul, înainte să se lase din nou tăcerea deplină. 

Cu toate că Hallberg-Rassy era un iaht destul de mare, a ieşit sprinten în 
zigzag din portul de iahturi Råå şi, după ce a părăsit portul, s-a răsucit în 
vânt şi şi-a desfăşurat vela mare. 

Ferindu-şi ochii de soarele cocoţat sus pe cer, Fabian stătea pe pontonul 
de nord, la vreo treizeci de metri, privind cu mult interes vasul, unde 
echipajul orienta randa până ce a venit în vânt şi a preluat sarcina 
motorului, aproape ca prin minune. 

Zărise iahtul cel frumos din chpa în care coborâse din maşină, şi acum 
nu-şi mai putea lua ochii de la el. Îi cunoscuse pe proprietari în seara 
trecută, în vreme ce căuta vasul Pettersson al lui Hugo Elvin, şi îi spuseseră 
că vor porni spre Humlebæk, pe partea daneză, de îndată ce se 
îmbunătăţeşte vremea, iar după aceea au de gând să navigheze pe timpul 
nopţii până la Goteborg. 

Părea un semn, şi undeva, în adâncul lui, a hotărât că o să cedeze 
rugăminților copiilor şi o să investească într-un iaht, când lucrurile se vor 
linişti. 

A luat cutia cu lucrurile aflate în sertarul lui Elvin şi a pornit spre vasul 
vechi de lemn, părăsit, care stătea singuratic pe suport, al colegului său 
dispărut. Deocamdată, niciun semn de la Hillevi Stubbs, ceea ce era 
remarcabil. 

Ea nu întârzia aproape niciodată. Dimpotrivă, obişnuia să vină cu mult 
înaintea oricui altcuiva. Nici nu mai ştia de câte ori, pe când lucrau 
împreună la Stockholm, ea îl întâmpinase dându-și exagerat ochii peste cap 
pentru că minutarul trecuse de ora stabilită pentru întâlnire. 

Pe de altă parte, de la secția de poliție din Malmö până acolo era un drum 
de treizeci de minute, şi ea spusese cât se poate de clar că nu are nici timp, 
nici chef să vină, şi a acceptat să se întâlnească doar pentru că el era cel care 
o ruga. 

Hillevi nu era nici pe departe o persoană cu care să te înţelegi uşor, dar el 
n-avea de ales. Era eficientă şi, indiscutabil, unul dintre cei mai buni 
tehnicieni criminalişti din Suedia, iar el ajunsese în punctul din investigarea 
colegului său, Ingvar Molander, în care nu mai putea să continue singur. 

Avea nevoie de cineva cu care să se consulte, cineva din afara echipei din 
Helsingborg, fie şi numai ca să se asigure că are suficiente dovezi înainte de 


a pune cărţile pe masă. În plus, începea să pară tot mai important să se 
asigure că ceea ce făcuse deja nu se pierde în cazul în care lui i se întâmpla 
ceva. 

Nu că s-ar fi uitat în spate în fiecare secundă. Dar, în acelaşi timp, nu se 
putea trece peste faptul că Molander l-a omorât pe Elvin atunci când şi-a dat 
seama că fostul său coleg era pe cale să-l dea în vileag. 

Cu cutia sub braţ, a urcat scara proptită de pupa vasului şi a dat peste 
Hillevi cea bondoacă tolănită în cabina de pilotaj, la soare. 

— AICI erai, a zis el şi a păşit pe punte. 

— Unde altundeva să fiu? În întârziere? a ripostat ea fără să deschidă 
ochii. 

— Nu, de ce ai fi? 

— E o întrebare aproape la fel de bună ca „De ce sunt aici?” 

A deschis ochii şi s-a ridicat în capul oaselor. 

— Da, am ghicit că ăsta e vasul vechi al lui Elvin, a continuat înainte ca 
el să fi putut scoate o vorbă. Şi sunt perfect conştientă că vrei să-l cercetez, 
aşa cum am făcut şi cu apartamentul lui. Dar de ce? 

— Cred că ar trebui să vezi cu ochii tăi. 

Fabian a scos una dintre cele două chei cu albastru pe care le găsise în 
sertarul lui Elvin şi s-a dus la uşa prin care se ajungea jos, în cabină. 

— Păi, n-aş vrea să te dezamăgesc, dar nu mă aflu aici ca să văd ceva. Nu 
de aceea mi-am luat liber şi am venit cu maşina până aici. A fost ca să te fac 
să pricepi că trebuie s-o laşi baltă. Crede-mă, nimic din apartamentul lui 
Elvin nu sugerează că moartea lui a fost altceva decât sinucidere. În afară, 
desigur, de ceea ce s-ar putea numi cu generozitate teoriile tale ştiințifico- 
fantastice cusute cu aţă albă. 

— De fapt, te înşeli în această privinţă. 

Fabian a băgat cu atenţie cheia în broască şi a răsucit-o. 

— Dar o să revenim la asta. 

— Am impresia că nu auzi ce-ţi spun. Nu există nimic la care să ne 
întoarcem. Am la Malmö nenumărate delicte cu împuşcături de care să mă 
ocup şi, în afară de cazul în care sunt informată greşit, tu tocmai ţi-ai găsit 
un nou caz în localitatea Klippan. Şi totuşi, iată-te aici, jelind un vechi 
coleg şi cerându-mi să-i cercetez vasul. 

Şi-a azvârlit braţele în sus. 

— Adică, auzi şi tu cum sună asta, nu? 

— Sigur că da. 


Fabian a împins uşile batante şi a dispărut sub punte. 

— De aceea ar trebui să-i dăm drumul imediat. Peste o oră şi jumătate am 
şedinţă de lucru cu echipa. 

Hillevi a scos un oftat pe cât de sonor, pe atât de lung, apoi a coborât, în 
sfârşit, după el. 

— Ştiu deja de când am lucrat împreună la Stockholm că eşti o pacoste, 
dar, Dumnezeule mare, eşti ca un ţânc căpos de doi ani... 

A amuţit când s-a uitat prin cabina strâmtă, în care fiecare suprafaţă era 
plină de teancuri de dosare, fotografii şi carnete, cutii de plastic etichetate şi 
pungi pentru probe, aparatură electrică din care ţâşneau cabluri de toate 
culorile cunoscute de om, un computer lângă care era o întreagă colecție de 
hard diskuri externe, un microscop şi diferite alte lucruri. Încăperea era atât 
de ticsită, încât n-aveai cum să te mişti pe acolo fără să dărâmi ceva. 

Fabian a apăsat pe un comutator şi a aprins câteva lămpi mici care 
luminau tabla acoperită de fotografii şi însemnări şi teancurile de 
documente din jurul computerului. Era exact reacția pe care spera să o 
obțină şi a aşteptat în tăcere ca Hillevi să absoarbă totul. După câteva 
minute, s-a întors, în cele din urmă, cu faţa spre el. 

— Bine. Să auzim. 

A mutat un teanc de cărți de pe una dintre banchete şi s-a aşezat. 

Fabian a făcut loc pe masa din faţa ei şi a scos o serie de fotografii alb- 
negru ale unei femei într-o rochie de vară care mergea spre un automobil 
Saab şi urca pe locul pasagerului. 

— Până în vara lui 2007, Molander a avut o aventură cu această femeie. 
O chema Inga Dahlberg şi locuia în casa de lângă el. Însă, cu un an înainte 
ca aventura să se încheie, socrul lui Molander, Einar Stenson, a devenit 
bănuitor şi a mers până acolo încât i-a urmărit şi a făcut fotografii, cele la 
care te uiţi acum. 

Hillevi a examinat fotografiile, în vreme ce Fabian scotea un raport de la 
locul faptei. 

— Stenson a murit pe 21 aprilie 2007, în bucătăria casei sale de la ţară, în 
Ringsjostrand. Conform anchetei, poliția din Eslöv a tras concluzia că a fost 
un accident tragic. Se presupune că Stenson a alunecat pe podeaua ceruită 
de curând şi a căzut peste sertarul tras afară al maşinii de spălat vase, în 
care un cuţit fusese pus cu vârful în sus în coşul pentru tacâmuri. Însă, dacă 
e să-l credem pe Elvin şi însemnările lui, n-a fost un accident şi, după ce am 


studiat şi eu cazul, înclin să fiu de acord. După patru luni, Inga Dahlberg a 
fost ucisă, în cazul care a fost numit „Crima din Ven”. 

— Ea a fost cea prinsă cu şuruburi pe un paiet care a plutit de pe râul Råå 
până la Ven? 

Fabian a încuviinţat din cap. 

— Parcă îmi amintesc că a fost condamnat cineva pentru asta. 

— Te gândeşti la violatorul danez Bennie Willumsen, care la vremea 
aceea a terorizat partea suedeză a strâmtorii. Se pare că brutalitatea crimei 
era atât de asemănătoare cu modul în care acţiona el, încât atunci când a 
fost arestat, în cele din urmă, 1 s-a pus în cârcă şi crima din Ven. Singura 
problemă a fost că Willumsen avea un alibi pentru acea zi şi, prin urmare, 
au fost retrase acuzațiile împotriva lui. 

— Bun, deci îşi omoară socrul ca să păstreze secretul aventurii, aici sunt 
de acord cu tine. Dar de ce s-o omoare pe ea? 

Fabian a ridicat din umeri. 

— Poate că ea se săturase să se tot furişeze şi l-a ameninţat că vorbeşte 
dacă el n-o părăseşte pe Gertrud. 

— Gertrud. E nevasta lui? 

— Aşa-i, şi în acest moment ai crede că el s-a potolit. Problema fusese 
îngropată, ca să zicem aşa. Însă peste trei ani, în vara lui 2010, loveşte din 
nou. Tocmai mă mutasem aici şi eram în mijlocul unei anchete în care 
victimele erau colegii mei de clasă din şcoala primară. 

— Da, am auzit de asta. Trebuie să fi fost groaznic. 

Fabian a încuviinţat din cap şi a aşteptat un pic înainte să continue. 

— Chestia e că tentativa de asasinare a lui Ingela Ploghed, care îmi 
fusese şi ea colegă de clasă, era diferită de celelalte. 

— În ce fel? 

— Nimic important, dar destul ca eu să observ. A fost răpită şi supusă 
unei histerectomii, 1 s-a scos uterul. Şi în acest caz modul de operare se 
potrivea foarte bine cu celelalte crime. Singura deosebire a fost că ea a fost 
violată înainte de operație, lucru care nu i s-a întâmplat niciuneia dintre 
celelalte victime. 

— ŞI ce a crezut restul echipei? 

— Nimeni n-a fost de acord cu mine, iar Molander s-a împotrivit foarte 
vehement, din motive evidente. lar după ce făptaşul a fost identificat şi 
arestat, toată treaba a fost uitată. Cel puţin, am crezut că a fost. După cum a 
reieşit, totuşi, Hugo Elvin era cu ochiu pe Molander şi a început propria 


anchetă, ale cărei rezultate au dus, în cele din urmă, la uciderea lui, iar 
acum sunt împrăștiate prin această cabină. 

— Şi crezi că poţi aduce dovezi pentru toate astea? 

— Presupun că tot ce îmi trebuie se află aici. 

Fabian şi-a desfăcut larg braţele. 

— Şi sper că o să fii de acord să mă ajuţi să examinez totul. 

Hillevi s-a uitat în jur. 

— Cu siguranţă sunt aici o mulțime de chestii. Dar asta nu înseamnă că 
vreuna dintre ele este decisivă. Dacă ar fi fost, Elvin n-ar fi folosit-o ca să 
facă public cazul? 

— Poate că se pregătea s-o facă. 

— Şi de unde ştim că Molander nu are un alibi? Întocmai ca acest 
Willumsen. Păi, asta ar distruge imediat tot cazul. 

— De fapt, are un alibi pentru ziua în care a fost ucisă Inga Dahlberg. În 
acel weekend sărbătorea la Berlin împreună cu Gertrud aniversarea lor. Dar 
uită-te la asta. 

Fabian a scos bibloraftul pe al cărui cotor scria Berlin şi a căutat prin el 
până a dat de copia xerox a două tichete de îmbarcare. 

— Acestea dovedesc că a zburat de la Berlin la Copenhaga şi înapoi, cu 
destul de mult timp la dispoziție ca să comită crima. 

— Asta-i bine, dar e destul de bine? Dacă ar fi să fac pe avocatul 
diavolului, aş zice că poate nu Molander a fost cel care a cumpărat tichetele. 
Ar fi putut să fie altcineva, care voia să-i facă o înscenare. Dar hai să 
presupunem că el a fost. Că el a mers chiar până acolo încât s-a înregistrat 
la aeroport. Asta nu dovedeşte că a urcat în avion. Şi chiar dacă a făcut-o, ar 
fi putut să fie din alt motiv decât ca s-o omoare pe Inga Dahlberg. 

— Sigur, ai dreptate. Nu e inatacabil. Dar sunt deplin convins că pot, cu 
ajutorul tău, să găsesc mai mult decât destul ca să poată fi închis pe viaţă. 
Uite, de exemplu, asta. 

Fabian a ridicat o figurină translucidă, înaltă de câţiva centimetri, în 
formă de bufniță. 

— Arată la fel ca bufniţele de cristal pe care le colecționează Gertrud. 
Însă e din plastic şi Elvin a făcut o găurică în soclu, destul de mare ca să 
cuprindă un microfon cu transmiţător şi baterie. 

— Habar n-aveam că se pricepe la bricolaj. 

— Nici eu. De fapt, cred că a furat ideea chiar de la Molander, pentru că 
a folosit acelaşi soft audio. 


Fabian s-a dus la computer, l-a pornit şi a dat clic până a ajuns la ultimul 
dintr-o serie de fişiere audio. 

— Asta a fost înregistrat noaptea trecută, la 23.49, când s-a nimerit să fiu 
aici. 

A dat clic pe triunghi şi bara de progresie a început să se deruleze. 

— Stai un pic. Despre ce ați vorbit? s-a auzit vocea lui Molander. 
Gertrud, am zis să stai! 

— Ingvar, mă înspăimânți. 

— Vreau să ştiu despre ce ați vorbit! 

— Trebuie să-ți cer să te linişteşti. 

— Sunt liniştit! Trebuie doar să... 

— Nu, nu eşti! Şi apoi, e târziu. Va trebui să discutăm asta altă dată, 
pentru că mă duc să mă culc în camera de oaspeți. Și fi-aş fi 
recunoscătoare dacă mi-ai respecta intimitatea. 

— O să-ţi ofer toată intimitatea pe care o pofteşti, de îndată ce-mi spui 
ce Dumnezeu căuta aici Fabian Risk! 

Au auzit-o pe Gertrud oftând. 

— Dacă chiar vrei să ştii, a fost aici pentru că eu i-am cerut să vină. Și 
am făcut asta pentru că el şi cu mine o să încercăm să găsim ideea unei 
surprize pe care să ţi-o facem la serviciu de ziua ta, la iarnă. Nu-i nevoie să 
iei aerul ăsta neîncrezător. La urma urmei, împlineşti şaizeci de ani. Şi, 
după cum ştii, nu-mi place să las lucrurile până în ultima clipă, aşa că, de 
fapt, am înaintat mult cu planurile unei mari petreceri pentru toți prietenii 
şi colegii tăi. Dar presupun că n-o să fie o surpriză. N-o să mai fie. Și 
acum, dacă nu ţi-e cu supărare, mă duc la culcare. 

L-au auzit pe Molander bătând din palme. O dată, de două ori, de trei ori, 
rar. 

— Oho! Un spectacol uluitor. Eşti mare actriță. Aproape că te-am crezut. 

— Ce vrei să zici? Ingvar, ce... 

— Minţi! Crezi că nu-mi dau seama când minţi? Vreau tot adevărul, şi 
până nu mi-l spui nu te duci nicăieri! 

— Despre ce adevăr vorbeşti? Cel despre adevăratul motiv al călătoriei 
noastre la Berlin? La acest adevăr te referi? 

— Nu văd ce are de-a face călătoria noastră la Berlin cu... 

— A, nu? Eşti sigur de asta? 

— N-am nici cea mai mică idee despre ce vorbeşti şi, dacă crezi că poți 
să te fofilezi schimbând subiectul... 


— Ingvar, nu ştiu ce ai de gând. 

Vocea lui Gertrud se frângea. 

— Dar ştiu un lucru. Dacă e cineva nesincer aici, tu eşti acela. 

Au auzit-o izbucnind în plâns. 

— Of, Dumnezeule mare, şi se presupune că eşti soțul meu... 

— Gertrud, opreşte-te. 

Vocea lui Molander părea mai îndepărtată. 

— Gertrud, nu pleca. Să nu îndrăzneşti să pleci când vorbesc cu tine! 

Au auzit cum se trânteşte o uşă. Apoi tăcere. 

Fabian a ridicat privirea de la computer şi a aşteptat reacția lui Hillevi. 

— Te-ai asigurat că ea e bine? 

— Am sunat de câteva ori de dimineaţă şi ea a răspuns, în cele din urmă, 
cu un mesaj în care îmi cerea s-o las în pace şi spunea că trebuie să-l caut pe 
Ingvar dacă mai am întrebări. 

— E speriată, şi nu-i de mirare. Cel mai uşor pentru ea acum este să-şi 
vâre capul în nisip şi să pretindă că nu s-a întâmplat nimic. 

Fabian a încuviinţat din cap. 

— În altă ordine de idei, a continuat Hillevi, răsucindu-se spre Fabian. 
Recunosc că moțăiam acolo sus, în cabina de pilotaj, şi poate că n-am auzit 
bine, dar mi s-a părut că aud o maşină parcând în apropiere cu doar câteva 
minute înainte să apari. Erai tu, poate? 

— Probabil. 

— Aşadar, ai venit direct la vas? 

— Da. De ce? 

Hillevi a închis ochii şi şi-a scuturat capul. Apoi a ieşit şi, înainte ca 
Fabian să ajungă la cabina de pilotaj, ea coborâse deja scara şi se îndrepta în 
trap spre maşina lui, parcată la o aruncătură de băț. 

Tocmai voia s-o strige şi s-o întrebe ce face, dar apoi i-a picat fisa şi a 
pornit repede spre pupa. Dintr-odată, greşeala sa dezastruoasă era atât de 
orbitoare, încât rănea. 

De cât timp? 

Întrebarea îi răsuna în minte pe când alerga spre maşină. Când a ajuns 
acolo, Hillevi era deja pe spate, vârându-şi capul sub partea din spate a 
maşinii. O îngrijorare vagă se acumula în el de o vreme, şi în ultimele zile 
se intensificase ca o furtună care se apropie. Şi totuşi, nu-i dăduse prin cap. 

Nu ştia cât timp a stat acolo, aşteptând, înainte ca Hillevi să termine, în 
sfârşit, şi să se ridice în picioare. 


— Întocmai aşa cum credeam, a zis ea sec. 

El a simțit fiecare cuvânt ca pe o palmă peste obraz. Patru palme date 
repede. 

Ea a ridicat micul puc de hochei din plastic negru. 

— Zău că nu ştiu ce-a fost în capul tău. 

EI s-a uitat la dispozitivul de urmărire cu baterie din mâna ei şi întrebarea 
care îi răsuna în cap de când coborâse ea de pe vas a ajuns un crescendo. 

De cât timp? 

De cât timp era acolo? 

De câtă vreme ştia Molander? 

A examinat fotografia pudelului alb tuns frumos, care stătea în două labe, 
privind spre aparatul de fotografiat cu ochii lui negri şi cu căpşorul înclinat 
într-o parte. Conform instrucțiunilor de pe site, posesoarea — aproape 
întotdeauna era o femeie — îl aşezase pe un fundal uni. 

Nu că ar fi avut ceva împotriva câinilor, în general, însă pudelu erau, 
probabil, rasa care îi plăcea cel mai puţin. Singurul lor scop în viaţă era să 
topăie cu o mutriță dulce, şi nici măcar asta nu reuşeau să facă. Şi totuşi, în 
fotografule pe care le primea, numărul lor depăşea cu mult numărul 
exemplarelor din celelalte rase. Iar el, fără să se plângă, îi decupa şi îi aşeza 
pe unul dintre numeroasele fundaluri disponibile pe site-ul său. 

Serviciile sale costau patru mii de kronor. Chenţii care doreau ca 
fotografule să fie printate şi puse într-o ramă aurită mai scoteau din buzunar 
cel puţin încă o mie cinci sute, în funcție de mărime. Aşa că nu, nu se 
plângea. De fapt, per total, avea foarte puţine motive să se plângă. 

De când aruncase pentru prima oară zarurile, acum cinci săptămâni şi o 
ZI, viaţa fusese o lungă călătorie palpitantă, adică exact ceea ce-şi dorea. 
Fiecare misiune pe care i-o dăduseră zarurile o îndeplinise cât putea el de 
bine şi, cu toate că unele păruseră practic imposibile, le îndeplinise. 

Câteodată 1 se păruse că zarurile au greşit, au dorit prea multe pe loc, au 
complicat lucrurile inutil sau au fost prea răutăcioase şi nedrepte. 

Şi totuşi, acum putea să vadă limpede că avuseseră dreptate de fiecare 
dată. Dacă n-ar fi fost toate X-urile care adăugaseră atât de multe misiuni 
suplimentare, probabil că poliția ar fi ajuns mai departe cu ancheta. Ar fi 
putut să fie deja arestat. 

Singurul eşec de până atunci a fost copila de şase ani, Ester Landgren. Ar 
fi trebuit să fie înecată, dar era încă în viață. Problema era că zarurile îi 
porunciseră să lase pe altcineva să îndeplinească misiunea. Dacă ar fi fost 
lăsat el s-o facă, acum părinții acelei fetițe ar fi făcut planurile pentru 
înmormântare. 

Şi totuşi, găsise candidatul perfect în Assar Skanăs, care în acel moment 
era căutat de poliție. Ajutat de cea mai improbabilă şansă norocoasă, cu 
soarta clar de partea lui, izbutise să-l găsească înaintea poliţiştilor. Până în 
acel moment, totul îi fusese favorabil. 


Dar apoi lucrurile au început s-o ia razna. Printre altele, polițista aia, 
Irene Lilja, cea care îl chemase la o discuţie, se înființase brusc la uşa lui, 
apăsând pe sonerie, în vreme ce Skanâs era legat pe pat, ascultând vocile 
din capul lui. 

Nu pricepea cum îl găsiseră şi, după ce a recapitulat tot ce a făcut şi a 
spus sau nu a spus în acea discuţie, a tras concluzia că singura explicație 
rezonabilă era mobilul lui Skanăs. 

Îi scăpase acest amănunt până în clipa în care l-a ajutat pe Skanâs să 
coboare din maşină în faţa clădirii. Bateria era aproape descărcată, dar se 
pare că mai avusese destul curent ca poliția să-i găsească ultimul loc 
cunoscut. 

A avut grijă ca telefonul să fie complet încărcat şi deschis atunci când l-a 
trimis pe Skanâs să ducă la îndeplinire însărcinarea. Ideea fusese ca poliția 
să-l localizeze din nou şi, de această dată, să-l găsească şi să-l aresteze. Dar 
numai după ce a terminat cu fata. Nu la jumătatea faptei. De unde să ştie că 
monstrul pedofil avea nevoie de mai mult de două ore ca să ducă treaba la 
bun sfârşit? 

Oricum, fusese o eroare de judecată din partea lui, un eşec care îl supăra 
ca o pietricică în pantof, de aceea nu reuşea să scape de gândul că trebuia să 
fie îndreptat. Dar nu exista o regulă care să spună că ar putea, pur şi simplu, 
să se întoarcă după aceea şi să facă rânduială. Și apoi, la nivel fundamental, 
nu fusese misiunea lui, acesta era însuşi rostul adaosului din carnetul X. 

Pe de altă parte, n-ar fi fost nicio problemă dacă întreba zarurile, să vadă 
ce au de spus, nu-i aşa? La urma urmei, ele erau la conducere și ar fi putut 
să fie de acord cu el că trebuie făcut ceva înainte să poată trece mai departe. 

A încercat să se gândească la altceva şi şi-a reluat lucrul la pudel, a cărui 
stăpână hotărâse să-l aşeze în faţa Palatului Versailles. Însă în clipa în care 
fotografia a fost făcută şi trimisă, gândurile i-au revenit cu încăpățânare la 
misiunea neîndeplinită şi a acceptat, în cele din urmă, faptul că doar un 
lucru le-ar amuţi, aşa că a scos colecția de zaruri de precizie din aluminiu 
eloxat. 

Unul dintre ele îi va spune dacă trebuie sau nu să facă ceva. Unu, doi sau 
trei însemnau „da”, patru, cinci sau şase însemnau „nu”. După ce l-a 
scuturat mult timp, l-a rostogolit pe fetrul verde. 

Doi. 

Cu alte cuvinte, zarurile voiau să fie consultate. L-a luat din nou, a închis 
ochii şi l-a scuturat mult timp înainte să-l rostogolească. Acum nu mai 


trebuia decât să deschidă ochii şi să vadă dacă da sau nu. Nu că ar fi fost un 
fleac, a cugetat, cu ochii încă închişi. La urma urmei, în privinţa lui Ester 
Landgren miza fusese copilăria şi cea mai mare parte a vieţii. 

Tocmai dădea să deschidă ochii când sunetul iritant al soneriei s-a auzit 
în apartament, pătrunzând până în încăperea secretă. Nimeni nu suna la uşa 
lui şi, cu toate că ar fi putut să nu dea importanţă şi să-şi vadă de treabă, 
momentul a fost stricat. 

Avea nevoie de linişte şi pace ca să savureze rezultatul zarurilor. Dacă era 
un lucru făcut în pripă, n-avea sens să-l facă. S-a ridicat şi s-a dus prin 
dormitor spre hol, unde soneria suna agresiv. 

A tras cu ochiul de după perdeaua care bloca uşa şi, când s-a asigurat că 
persoana din partea cealaltă nu se uită prin fanta pentru scrisori, s-a 
strecurat între perdea şi ușă şi şi-a lipit ochiul de vizor. 

De cum auzise soneria a avut bănuieli. Probabil de aceea nu şi-a putut 
continua jocul cu zarurile. Acum, acele bănuieli se confirmau, dar asta nu-l 
făcea să se simtă niciun pic mai bine. 

Era din nou afurisita aia de polițistă, Irene Lilja. Pentru a doua oară astăzi 
stătea acolo şi suna la uşa lui, ca şi cum ar fi fost hotărâtă s-o țină tot aşa 
până ce îi deschide. Nu pricepea cum l-a găsit. Bun, fusese odată acolo, 
căutându-l pe Skanăs. Dar acesta fusese arestat acum două zile. 

Toată chestia era tare ciudată. Dacă poliţia îl bănuia, de ce n-au trimis 
câțiva agenţi în uniformă în loc de un singur detectiv? 

După ultima ei vizită s-a gândit să deconecteze soneria, însă asta putea fi 
considerată dovada că se află în apartament şi i-ar stârni şi mai mult 
interesul. Aşa că s-a retras din hol şi s-a culcat pe canapea, aşteptând ca ea 
să se lase din nou păgubaşă. Dacă mai continuă să-l terorizeze, va fi silit să 
facă ceva în această privinţă. 

Peste câteva minute liniştea a revenit în apartament şi, de îndată ce şi-a 
regăsit calmul, s-a ridicat de pe canapea şi s-a întors la zar. 

Şi iată-l acolo, răspunsul. Verdictul lui. 

Unu. 

A chicotit uşor şi şi-a şters transpirația de pe frunte. Zarul îi dăduse un 
„da” răsunător. În sfârşit, era din nou de partea lui. Greşeala avea să fie, în 
sfârşit, corectată şi ordinea restabilită. 

În sfârşit. 


8 


Fabian şedea singur în sala de şedinţe, încercând să ia un aer calm înainte 
să vină ceilalți, lucru mai uşor de zis decât de făcut. Dispozitivul de 
urmărire cu baterie pe care Hillevi îl găsise sub maşina lui îl făcuse în mod 
foarte eficient să priceapă ameninţarea iminentă la adresa lui. 

Nu mai încăpea îndoială că Molander era conştient de investigație şi era 
pe urmele lui. Întrebarea devenise, în schimb, care avea să fie următoarea 
mişcare a colegului său, când şi cum plănuia să atace şi dacă va fi destul 
timp ca ei să facă rost de dovezi decisive împotriva lui. 

Primul lui impuls când a văzut dispozitivul de urmărire mic şi negru a 
fost să-l arunce jos şi să-l calce în picioare. Însă Hillevi l-a oprit, insistând 
că era cel mai prost lucru posibil. Nu numai că Molander ar şti că a fost 
descoperit, dar ar putea să vadă exact unde a fost întrerupt semnalul, ceea ce 
l-ar putea îndemna să cerceteze acel loc. 

Înşiruind un argument după altul, a reuşit în cele din urmă să-l convingă 
că lucrul cel mai bun pe care putea să-l facă este să pună la loc dispozitivul 
şi să-şi folosească maşina ca şi cum nu s-ar fi întâmplat nimic. Singurul lor 
avantaj în acel moment era faptul că Molander nu ştia că ei ştiau că îi 
descoperise. 

Pentru cazul în care el făcea triangulația mobilului lui Fabian, au 
convenit să-şi cumpere cât mai curând telefoane noi cu cartelă. Trebuia, de 
asemenea, ca vasul lui Elvin să fie mutat şi, de vreme ce Hillevi conducea 
un Jeep mare echipat cu bară de remorcare, s-a oferit să-l ducă la prietena 
ei, Mona-Jill, din Harlösa, la est de Lund. 

— Măi, să fie, eşti matinal! a exclamat Astrid Tuvesson, păşind în 
încăpere cu ochelarii de soare pe creştet şi cu o cană cu cafea în mână. 

Arăta proaspătă ca o floare, mai ales dacă te gândeai că recăzuse în 
patima băuturii şi fusese beată turtă seara trecută, când a sunat-o să-i spună 
de Molander. 

— Da, voiam să mă asigur că ajung la timp. De vreme ce trebuie să plec 
pe la trei. 

— Da, ia zi, despre ce-i vorba? 

— Merg cu Theodor la procurorul danez, îți aminteşti? 

— Aşa-l. Sper să meargă totul bine. Dacă e ceva ce pot să fac, trebuie 
doar să zici. Bine? 


Fabian a încuviinţat din cap. 

— Irene şi-a luat şi ea liber azi, aşa că o să vedem cum merge treaba. 

A sorbit din cafea şi a lăsat cana jos. 

— Din ce mi s-a spus, această crimă din Klippan nu seamănă cu nimic 
din ce am văzut până acum. 

Și-a scuturat capul. 

— ȘI eu care credeam că o să avem în sfârşit un strop de linişte. Dacă 
ştiam ce urmează, nu v-aş fi dat liber ţie şi lui Irene. Apropo, în cu totul altă 
ordine de idei, de vreme ce suntem singuri aici. 

A închis uşa şi s-a întors spre el. 

— Am vorbit la telefon aseară? Pentru că îmi amintesc vag că ai sunat şi 
m-ai trezit. 

Fabian s-a gândit cum să răspundă înainte să-şi dea seama că făcea deja 
semn cu capul că nu. 

— Nu-mi amintesc, a zis, ridicând din umeri. De ce să te sun? 

— Asta mă întrebam şi eu. 

— Poate că a fost un vis. 

— Un vis? 

— Ziceal că te-am trezit. Poate că n-a fost decât un vis. 

— Da, poate. 

Astrid i-a aruncat o privire plină de neîncredere. 

— Sau poate că există altă explicaţie. Una în care, de fapt... 

Vorba i-a fost tăiată de uşa care s-a deschis în faţa lui Klippan şi Ingvar 
Molander. 

— Hei, aţi ajuns amândoi devreme. 

Klippan a pus laptopul pe masă. 

— Poate că avem timp pentru imaginile camerelor de supraveghere de la 
ICA, pe care le-am cercetat eu. 

— Hai să începem cu crima din Klippan, şi după aceea vedem cum stăm. 
Fabian trebuie să plece pe la trei, aşa că s-ar putea să lăsăm ICA pe mâine. 

Klippan a oftat şi şi-a scuturat capul. 

— Oftează cât pofteşti, a zis Astrid. Însă mâine e mai bine, de fapt, 
pentru că o să se întoarcă şi Irene. 

— Care-i graba? 

Întrebarea lui Molander aproape că nu s-a auzit, iar pentru Astrid şi 
Klippan, care nu ştiau nimic, părea cu totul nevinovată. 

În realitate, era o săgeată înveninată trasă spre cealaltă parte a încăperii. 


— Mă duc împreună cu fiul meu la o întâlnire, a răspuns Fabian, şi nu s-a 
putut abţine să adauge: De ce întrebi? 

— Vai de mine, azi ne-am sculat cu faţa la cearşaf? 

Molander a zâmbit cu gura până la urechi. 

— Ingvar, poate că nu-i treaba ta, a intervenit Astrid. 

— Nu, poate că nu, a zis Molander, fără să-l slăbească din ochi pe 
Fabian. 

— Aşa că haideţi să-i dăm drumul. 

Astrid a aşteptat ca Klippan şi Molander să se aşeze, apoi a continuat. 

— După cum ştiţi cu toţii, ne-am pricopsit cu altă crimă. Care nu arată ca 
niciuna dintre celelalte. Tocmai am vorbit cu Flătan, care mi-a spus că Evert 
Jonsson a murit cu vreo patru săptămâni în urmă din cauza asfixierii 
provocate de mediul închis ermetic din cocon, sau cum vreţi să-i ziceți. 

— N-a fost nimic altceva? a întrebat Klippan. Asta nu face decât să 
confirme ceea ce ştim deja. 

— Aţi văzut cadavrul. După spusele lui Flătan, descompunerea este atât 
de avansată, încât n-a putut să efectueze o serie de analize standard. Însă o 
fractură gravă a craniului arată că victima şi-a pierdut cunoştinţa din cauza 
unei lovituri înainte să fie legată de acea drăcie şi nu s-a trezit decât după 
închiderea ermetică. Există, de asemenea, semne clare că a încercat să iasă 
şi s-a luptat aprig să rămână în viaţă. De exemplu, unul dintre umeri a fost 
luxat, iar unele dintre legăturile de la încheieturile mâinilor l-au tăiat până la 
os. Dacă e să-l credem pe Flătan, trebuie să fi durat aproape trei ore până 
să-şi piardă cunoştinţa definitiv. 

— Cu alte cuvinte, un mod foarte neplăcut de a trece pe lumea cealaltă, a 
intervenit Molander. 

— Asta, eufemistic vorbind. Dar haideţi să începem cu victima. Ce ştim 
despre ea? 

— În acest moment, nu mare lucru în afară de faptul că se numea Evert 
Jonsson şi că a lucrat ca şofer de taxi în Ängelholm până acum un an, când 
s-a pensionat, a răspuns Klippan. Soţia lui, Rita Jonsson, a murit de cancer 
la sân în 2008. 

— N-are alte rude? 

— Nu, n-a avut copii, nici fraţi sau surori, iar părinții sunt morți de peste 
două decenii. 

— Asta explică de ce n-a fost descoperit atâta vreme. 


Astrid s-a dus la tablă, a pus o fotografie a lui Evert Jonsson şi a scris 
fără rude. 

— ŞI, că veni vorba. Mesajul acela pe care l-a primit vecina lui. 

— Vrei să zici ăsta? 

Klippan a ridicat o pungă pentru probe în care era plicul de la Sydkraft. 

— Exact. Ce ştim despre el? 

— Ingvar a reuşit să ridice nişte amprente pe care le-am trecut prin baza 
de date şi, să nu-ţi vină să crezi, am găsit o potrivire. lată-l pe tipul nostru. 

Klippan a făcut să treacă din mână în mână fotografia făcută la poliție a 
bărbatului care a intrat nepoftit în apartamentul lui Jonsson, ținând în mâini 
un carton cu numele său. 

— Se numeşte Leo Hansi şi pun pariu că nici nu mai ştie de câte ori a 
fost arestat pentru spargere. 

— Însă nu crezi de-a binelea că e el, nu? 

Astrid a luat punga pentru probe şi a studiat mesajul scris de mână pe 
plic. 

— De ce un simplu spărgător ar face un om să treacă prin aşa ceva şi apoi 
să se întoarcă peste câteva săptămâni ca să lase un mesaj scris de mână în 
cutia de scrisori a vecinei? 

Klippan a ridicat din umeri. 

— După spusele lui, a fost pură întâmplare. Uşa era descuiată, aşa că a 
intrat. 

— Ce, l-ai interogat deja? 

— M-am gândit că mi-aş folosi mai bine timpul decât să stau cu braţele 
încrucişate. După cum ştiţi, am terminat cu examinarea benzilor video ale 
camerelor de supraveghere de la ICA. 

Klippan a zâmbit, ca să îndulcească remarca. 

— În orice caz, mi-e greu să cred că e el, în afară de cazul în care este cel 
mai talentat actor încă nedescoperit din lume. Încă era zguduit profund şi 
m-a asigurat de mai multe ori că n-o să mai spargă în viaţa lui o casă. 
Începe o nouă viaţă. 

— Ba bine că nu, a spus Molander, scuturându-şi capul. 

— A luat ceva? Din apartament, vreau să zic, a întrebat Astrid. 

— După spusele lui, nu era acolo nimic de valoare şi, din puţinul pe care 
l-am văzut, sunt înclinat să-l cred. Dar poate că Ingvar a observat că lipseşte 
ceva. 

Khppan a ridicat din umeri. 


Astrid a încuviinţat din cap. 

— Bine. Aşadar, întrebarea pe care trebuie să ne-o punem acum este ce 
anume determină pe cineva să vrea să-i facă aşa ceva altui om. 

Lângă fotografia lui Evert Jonsson a pus o fotografie a cadavrului său, 
care se descompunea în cocon. 

— Pentru că, oricât ar fi de greu să-i dăm de capăt, trebuie să fi fost un 
motiv. Dacă l-am putea găsi, am putea găsi şi... 

— Dar dacă nu există vreunul? 

Astrid şi ceilalți s-au răsucit spre Fabian. 

— Dacă nu există ce? 

— Un motiv, a zis el, în ciuda faptului că nu era decât un pic mai mult 
decât o teorie bazată pe un vis confuz pe care îl avusese. De ce trebuie să 
existe un motiv? 

— Pentru că întotdeauna există, a zis Klippan. În spatele fiecărei acţiuni 
există un motiv. 

— Da, am auzit de multe ori truismul ăsta vechi, a zis Fabian. Şi dacă nu 
este cazul aici? Ce facem atunci? 

S-a lăsat tăcerea. 

— Uite, nu cred că înţeleg, a zis Astrid, în cele din urmă. Vorbeşti serios 
că nu există un motiv? 

— Nu ştiu. Ar putea să existe, dar nu sunt convins că e unul care să ne 
ajute să înaintăm cu ancheta. Aşa că propun să lăsăm deoparte o vreme 
discuția despre motiv. 

S-a ridicat şi s-a dus la tablă. 

— Mi se pare că am fost atât de concentrați pe o mie de motive diferite, 
încât nu mai vedem pădurea din pricina copacilor. Să luăm, de exemplu, 
crima din spălătorie, sau otrăvirea lui... 

— Stai un pic, l-a întrerupt Klippan. După cum ştii foarte bine, 
cunoaştem motivele asasinării lui Moonif Ganem şi a lui Molly Wessman. 

— Le cunoaştem? Cum poți fi atât de sigur? 

— Haide, Fabian, am arestat făptaşii, a zis Astrid. Chiar în vreme ce 
vorbim, Stina Hogsell pregăteşte acuzarea. 

— Ştiu, dar nu mai sunt convins că am arestat pe cine trebuie. Să-l luăm 
pe Assar Skanâăs. E pedofil şi e limpede că e atras de fetițe. Cum explică 
asta faptul că a vârât un băiat sirian într-o maşină de spălat? 

— A fost acolo, Fabian, a zis Molander. Amprentele lui erau pe uşa 
maşinii de spălat. 


— Sigur, însă amprentele şi motivul sunt lucruri diferite. Amprentele sunt 
dovezi criminalistice care ar fi putut să ajungă acolo în alt fel. Din câte am 
înţeles, cunoştea pe cineva din clădire. Tipul cu toate păpuşile alea, nu? 
Poate că a fost acolo în vizită şi a observat că uşa subsolului e deschisă şi a 
coborât să arunce o privire. 

Fabian a ridicat din umeri. 

— Aceeaşi poveste şi cu Eric Jacobsen. A recunoscut că a instalat camere 
ascunse în mai multe locuinţe de femei. De asemenea, a făcut de multe ori 
sex dur. Dar asta nu este ilegal şi nici nu e un motiv plauzibil ca s-o omoare 
pe Molly Wessman. Mai ales dacă ne gândim că ea a fost otrăvită cu ricin. 
Îmi pare rău, dar pur şi simplu nu se leagă. 

— Prin urmare, după părerea ta, suntem înapoi în prima căsuţă, a zis 
Astrid. Şi cu Moonif Ganem, şi cu Molly Wessman. 

— Nu în întregime. 

Fabian a înghițit în sec şi şi-a ales cu grijă vorbele. 

— Pentru că eu cred că, de fapt, toate sunt legate între ele. 

— Cum adică, toate? 

— Toate crimele, toate cazurile noastre din ultimele săptămâni. Tot ce am 
lucrat. 

Fabian a făcut semn cu capul spre tablele înțesate de documente. 

Ceilalţi s-au uitat, dar nimeni n-a spus nimic până ce Astrid s-a întors cu 
faţa spre Molander şi Klippan. 

— Voi ce credeţi? 

— Nu prea ştiu ce să zic. 

Klippan a oftat. 

— Fabian, uneori am impresia că trânteşti pur şi simplu teorii fără niciun 
temei. Să nu mă înţelegi greşit. Pricep ce spui, însă... 

— Eu aş zice chiar că nu există nimic care să sugereze vreo legătură, aşa 
cum stau lucrurile, l-a întrerupt Molander. Mai întâi de toate, cazurile sunt 
complet diferite. Să luăm, de exemplu, metoda. Avem de toate, de la cuțite 
şi otrăvire până la o maşină de spălat. Şi acum, colac peste pupăză, un 
cocon închis ermetic. La fel şi în privinţa victimelor. 

— Aşa gândesc şi eu, a zis Astrid. Şi apoi, nici nu e o idee nouă. Ne-am 
gândit deja dacă nu cumva ar putea să fie legate între ele, dar n-am reuşit să 
găsim un numitor comun. 

— Asta-i adevărat, şi asta-i ideea. Eu cred că motivul pentru care sunt 
atât de diferite este, de fapt, numitorul comun. 

Kim Sleizner a sorbit din sucul care în Laura's Bakery, o cafenea pentru 
hipsteri din Nørrebro, Copenhaga, era botezat în mod ironic „Stimulator de 
sănătate”, căci era mai dulce decât Jolly Cola. Aproape că vedea cum creşte 
cu fiecare sorbitură afurisitul de colac de grăsime din jurul taliei sale. 

Trecuseră săptămâni de când se cântărise. În ultima vreme, cântarul şi 
oglinda din hol erau zone interzise. Dar nu putea nega faptul că se 
îngrăşase. Lipsa exerciţiilor fizice începea să-şi arate efectul şi, dacă nu 
făcea ceva rapid, exista riscul ca acel colac care tresălta să devină 
permanent. 

Dar asta trebuia să mai aştepte. Avea alte lucruri de făcut. Alte lucruri 
care erau atât de importante încât, pentru prima dată în viaţă, s-a pus pe sine 
pe locul doi. Motivul se numea Dunja. Sau Dunja „Ştoarfa” Hougaard, ca 
să-i spună pe numele întreg. 

Se pitise într-o vizuină şi o făcuse cu aşa obrăznicie sfidătoare, că el nu 
mai dormise de zile întregi. 

Dacă ea s-ar fi mulţumit să stea în ascunzătoare, măcinată de toate prin 
câte a făcut-o el să treacă, atunci s-ar fi simțit liniştit. Atunci ar fi putut să-şi 
facă alergarea obişnuită pe lângă Operă până la peninsula Revshalvân şi 
înapoi. Ba chiar ar fi putut să-şi reia antrenamentul de forță, şedinţele de 
yoga şi aşa mai departe. 

Dar nu aşa aveau să se petreacă lucrurile. 

Ea îi voia pielea. O simţea, ca primele simptome vagi ale gripei, ale unei 
viroze pe cale să izbucnească. Şi când a găsit mesajul pe care i l-a lăsat în 
apartamentul ei, avertizându-l că o să-l doboare cu orice preţ, şi-a dat seama 
că ea împinge lucrurile la alt nivel. Un nivel la care singura lui opțiune era 
s-o spulbere de-a binelea. Hărţuirea ei nu avea să mai fie suficientă. Vremea 
pentru asta trecuse demult. 

De această dată trebuia s-o strângă de blestematul de gât până ce 1 se 
albăstreşte limba şi ochii îi ies din cap ca mingile de ping-pong. Trebuia să-i 
taie limba şi s-o descăpăţâneze. Să-i izbească trupul mutilat cu un baros şi 
să-i arunce unei afurisite de scroafe flămânde ceea ce mai rămânea. 

Dar nici măcar după asta n-ar fi terminat cu ea. N-avea să se destindă 
decât după ce porcul o să fie măcelărit, fript şi pus pe farfuria lui. De-abia 


după ce a mestecat-o, a înghiţit-o şi a dat-o afară pe partea cealaltă va fi 
terminat cu adevărat treaba. 

Nu trebuia decât să dea de ea. Iar asta, în ciuda rețelei sale largi de relații 
şi căilor de investigaţie aflate la dispoziţia sa, ca şef al Serviciului 
Omucideri din Copenhaga, se dovedise mult mai greu de făcut decât 
crezuse la început. Târfuliţa părea să-şi fi făcut planurile cu mare grijă. 

Deja o găsise o dată. Sigur, doar timp de câteva secunde, pe o casetă 
video de la camerele de securitate ale unei bănci din Malmö. Dar asta era 
destul ca să rămână pe urmele ei. 

lată de ce era acum instalat pe terasa unui restaurant din centrul 
Copenhagăi, la câțiva metri de apartamentul ei de pe Blågårdsgade, nr. 4, 
încercând să se topească în această afurisită de ţară a hipsterilor prin faptul 
că soarbe din ridicol de coloratul „Stimulator de sănătate”, după ce şi-a 
schimbat costumul şi cămaşa cu o pereche de blugi, un hanorac cu glugă şi 
o şapcă de baseball la fel de ridicolă. 

Ba chiar şi-a cumpărat o bicicletă. Cu toate că dispreţuia tot ce avea de-a 
face cu bicicletele şi îi detesta şi mai tare pe cei care mergeau cu ele. Pentru 
el, erau lepădături, aproape că nici nu meritau să fie puşi în şir şi împuşcaţi 
în zori. 

Şi nici măcar n-o aştepta pe Dunja, ci pe obrăznicătura de chinez cu 
elefanți care locuia în apartamentul ei. El susținea că îl cheamă Qiang Who, 
dar nu exista nicio persoană cu acest nume în nicio bază de date, în ciuda 
faptului că a căutat şi „Qiang”, şi „Who”, separat. 

Cine mama dracului se credea? Doctor Who? Era ca o blestemată de 
glumă. El şi afurisitul lui de fetiş, elefanții. 

Nimic nu sugera că are vreo legătură cu Dunja, însă în acel moment 
chinezul era singura lui pistă. Din acest motiv şi-a petrecut întreaga zi, în 
afară de câteva minute, supraveghind din diferite cafenele uşa clădirii lui. 

Şi-a scos telefonul şi s-a uitat la căsuţa poştală. Avea încă un e-mail de la 
Michael Rønning de la serviciul IT despre o actualizare a setărilor de 
securitate ale telefonului său. 

Însă în acest moment n-avea timp pentru tâmpenii tehnologice. Cu câteva 
luni înainte, acelaşi departament a lucrat la serverul de e-mail, ceea ce a 
avut ca urmare faptul că a fost inutilizabil timp de două zile. A scris despre 
asta în ziare şi... 

Sleizner nu şi-a terminat gândul, pentru că nimeni altcineva decât însuşi 
chinezul umflat ieşea în stradă. Cu imagini de elefanți pe şapca de baseball 


şi tricou, nu încăpea îndoială că era el. Avea un rucsac şi un soi de cutie 
rotundă, neagră. 

Sleizner a dat pe gât sucul şi s-a dus la bicicletă, înăbuşindu-şi impulsul 
să sară pe ea şi să-l urmărească. Ar fi fost prea bătător la ochi. Şi apoi, 
chinezul nici măcar nu ajunsese încă la bicicleta sa, ci stătea acolo în 
mijlocul străzii pietonale, aplecat peste cutiuţa rotundă, ca şi cum ar fi 
căutat ceva. Probabil un elefant de pluş fără care nu putea să plece de-acasă. 

Dar apoi a alunecat, brusc, înainte, părând că pluteşte la câțiva centimetri 
de pământ. Ce mama dracului? Şi se mişca repede. Sleizner n-a priceput 
până ce chinezul a trecut ca fulgerul pe lângă el, cu picioarele de amândouă 
părțile cutiei negre, care se pare că nu era niciun fel de cutie, ci un afurisit 
de monociclu electric. 

Nu mai văzuse niciodată aşa ceva şi, până să poată reacționa, gălbejitul 
cu elefanți se îndepărta rapid de el, cu o viteză care ar fi trebuit să fie ilegală 
în zona pietonală. Mult prea târziu, s-a aruncat pe bicicletă şi a pedalat după 
el. 

Însă bicicleta s-a dovedit a fi mult mai putin eficientă decât un monociclu 
pe strada înțesată de lume şi, când a ajuns în sfârşit pe Nørrebrogade, 
bărbatul nu se mai vedea, dar peste câteva secunde i-a zărit mutra urâtă în 
partea din spate a unui autobuz 3A care gonea zgomotos prin oraş. 

După şapte intersecții a ajuns la gara Nørreport, unde a stat destul de 
mult ca Sleizner să-l prindă din urmă şi să se odihnească un minut. Gâfâia 
ca un câine închis într-o maşină parcată şi avea nevoie cu disperare să bea 
ceva. Dar curând autobuzul a semnalizat că porneşte şi chinezul n-a dat 
niciun semn că va cobori. 

Când au ajuns la Gara Centrală, Sleizner era aşa de obosit şi însetat, că ar 
fi dat orice pentru un strop de apă. Până şi alt „Stimulator de sănătate” ar fi 
fost primit cu recunoştinţă. Dar, înainte să poată ajunge la autobuz, l-a văzut 
pe imbecilul grăsan că se dă jos şi urcă iar pe monociclu, care a ţâşnit 
imediat în sus pe rampa pentru fotoliile rulante şi a dispărut în gară. 

Sleizner a pornit repede după el prin uşile deschise târându-şi bicicleta şi 
l-a văzut pe chinez plutind prin mulţime ca vodă prin lobodă. Sleizner şi-a 
folosit bicicleta ca pe un scuter, ignorând strigătele paznicului şi clopoţind 
tot timpul ca să le dea oamenilor o şansă să sară deoparte. 

Coborârea pe scara rulantă spre trenul S a fost mai complicată. Pe când 
chinezul putea, pur şi simplu, să-şi ia în mână monociclul şi să se strecoare 
pe lângă coadă spre peron, el n-avea nicio şansă să se strecoare cu bicicleta. 


Oamenii nu voiau să se dea deoparte, cu toate că el clopoţea şi le izbea 
afurisitele de bagaje cu roata din faţă. În cele din urmă, n-a văzut altă 
soluție decât să abandoneze bicicleta şi să se înghesuie prin uşile trenului S 
spre sud înainte să plece. 

Chinezul a coborât în Gara Sydhavn şi, după ce a coborât scările până pe 
trotuar, s-a urcat iar pe blestematul de monociclu şi a şters-o. Sleizner a 
trebuit să alerge ca să țină pasul. 

I-a dat prin cap că omul se juca cu el. Că îl zărise pe Blågårdsgade şi 
acum îl făcea să alerge de colo colo, ca un picador care obosea taurul 
înainte ca matadorul să vină să-i dea lovitura mortală. 

Sleizner s-a oprit pe refugiul de pe Tegiholmsgade şi s-a uitat în jur. Dar 
nu era nici urmă de Dunja. Pe de altă parte, chinezul aluneca spre clădirea 
mare aflată drept în faţă şi, dintr-odată, speranţa a renăscut. 

Clădirea aparţinea lui TDC Group, al cărui preşedinte, Stig Paulsen, era 
nu numai unul dintre cei mai buni prieteni ai lui Sleizner, ci şi unul dintre 
cei mai activi membri ai Clubului. Dacă se dovedea că Qiang Who, ori cum 
l-o fi chemat, lucrează la TDC, putea să tot umble pe jucărioara lui cât 
poftea de iute. N-avea să poată scăpa de el. 

Fabian a intrat în piața Kungstorget, în faţa Gării Knutpunkten din 
Helsingborg, şi a parcat într-un spaţiu în care o pancartă anunţa că durata 
maximă a staționării este de zece minute. A luat una dintre cele şapte cartele 
SIM anonime pe care tocmai le cumpărase şi a pus-o în vechiul său Nokia, 
ale cărui funcțiuni erau limitate la apelare, trimitere de sms-uri şi ceas. 

Apoi a găsit numărul lui Gertrud Molander în iPhone şi l-a tastat pe 
Nokia. E adevărat, îi ceruse s-o lase în pace, dar voia să vorbească cu ea şi 
să-i audă vocea, ca să fie sigur că e bine. 

„Ai sunat la Gertrud Molander. Din păcate, în acest moment nu sunt 
disponibilă, dar lasă un mesaj după bip şi te sun eu mai târziu.” 

De ce nu răspundea? Ar fi fost de înţeles dacă s-ar fi aflat în aceeaşi 
încăpere cu soțul ei. Dar nu se afla. Nici vorbă. Molander era în laboratorul 
poliției, prins cu analizarea amprentelor, firelor de păr şi mostrelor de ADN 
de la diferite locuri ale crimelor, şi probabil avea să termine târziu. 

Evident, era posibil ca telefonul să i se fi descărcat sau să fi fost dat atât 
de încet, încât să nu-l fi auzit. Sau poate că avea lucruri mai bune de făcut 
decât să se uite toată ziua la telefon. 

Şi-a deblocat iPhone-ul şi a intrat pe Facebook, unde avea o pagină, cu 
toate că nu postase nimic. Crease contul mai ales pentru ca să vadă cum 
funcţionează şi, dacă îşi amintea bine, Gertrud îi trimisese o cerere de 
prietenie prin primăvara trecută. 

N-o acceptase. Nu accepta aproape niciodată. Cererea ei a stat fără 
răspuns într-un şir tot mai lung de cereri de la oameni care, Dumnezeu ştie 
de ce, voiau să țină legătura cu el. Unii erau foşti colegi şi prieteni din 
Stockholm; alţii, prieteni din copilărie, din Helsingborg, şi alții, complet 
străini. 

N-ar fi putut spune de ce, dar, chiar dacă nu împărtăşea niciodată ceva 
despre viaţa lui, avea impresia că se vinde şi că oferă cheile casei sale ori de 
câte ori accepta o cerere de prietenie. 

Nici Gertrud nu păruse prea activă pe reţelele sociale, cu toate că posta 
câte ceva din când în când, mai ales fotografii de mâncăruri, flori şi pisici. 
Dar în această zi părea să fie multă activitate pe pagina ei. Era un şuvoi de 
mesaje de felicitare cu imagini de flori, inimi şi sticle de şampanie de la 
prietenii de pe Facebook. 


Tocmai azi se nimerise să fie ziua ei. 

De aceea nu răspundea la telefon? Poate că ieşise să sărbătorească, 
răsfățându-se cu o şedinţă la spa sau aşa ceva. În vreme ce parcurgea lista 
felicitărilor, în mintea lui prindea contur încetul cu încetul o idee. Când a 
văzut Laaa muuuulți aaaani din Hörby, trimis de Hjalmar Bergfors, s-a 
hotărât să încerce. 

Şi Gertrud era din Hörby, aşa că nu părea tras de păr să presupună că 
Hjalmar Bergfors era un prieten din copilărie. A scos din nou Nokia şi a 
început să compună un sms. 


Salut, Gertrud, de vreme ce nu eşti foarte activă pe Facebook, m-am 
gândit să-ți trimit şi pe această cale un mare Laaa muuuulți aaaani. Sper 
că ai o zi minunată. Nu te-am văzut de un car de ani, dar s-a nimerit să fiu 
Chiar acum în drum spre Helsingborg pentru o întâlnire. Ceea ce mă face 
să te întreb: pot să-i ofer astăzi sărbătoritei o cafea, mai încolo? Cu drag, 
Hjalmar Bergfors. PS. Dacă nu recunoşti numărul, este pentru că acum 
câteva zile mi-am pierdut telefonul. 


Cu doar zece taste şi maximum 160 de semne permise, a fost nevoie de 
patru sms-uri, mult timp şi multă concentrare ca să trimită tot mesajul. În 
consecinţă, a fost luat cu totul prin surprindere de un ciocănit puternic în 
geamul din dreptul său şi n-a avut timp decât să ridice privirea când portiera 
a fost smucită. 

— Salut! i-a zâmbit Sonja şi şi-a fluturat mâna. Suntem aici. 

— Bună. 

S-a asigurat că ultimul sms a fost trimis, a ieşit din maşină şi s-a întors cu 
faţa spre Theodor, care se tunsese şi era îmbrăcat cu o cămaşă albă proaspăt 
călcată, un blazer albastru şi pantaloni de bumbac. 

— Măi, ce fercheş eşti! 

S-a apropiat ca să-l îmbrățişeze, însă Theodor s-a ferit şi a pornit spre 
cealaltă parte a maşinii. 

— Ar trebui să plecați, ca să nu întârziaţi. 

Fabian a încuviinţat din cap şi a îmbrăţişat-o pe Sonja. 

— Baftă! 

L-a sărutat pe gură şi s-a dus în cealaltă parte a maşinii, unde Theodor îşi 
punea centura de siguranţă. 

— Hei. Nu primesc o îmbrăţişare? 


Theodor n-a zis nimic, privea drept înainte. 

— În ordine. O să încerc din nou când te întorci, diseară. Ca să se ştie, 
fac lasagna. Nu-i grozav? 

A aşteptat în zadar o reacție. 

— Of, bine, şi dacă vrei ceva special ca desert nu trebuie decât să spui. 

— Sonja. 

Fabian i-a prins privirea peste plafonul maşinii. 

— Cred că trebuie să facem asta şi gata. 

Sonja a încuviințat din cap şi s-a tras deoparte, ca Theodor să poată 
închide portiera. 

— Hei, va fi bine, o să vezi. 

Fabian şi-a prins centura de siguranţă şi a răsucit cheia în contact. 

— Şi nu-ți face griji, o să fiu cu tine tot timpul. 

Theodor a răspuns cu tăcere în vreme ce Fabian pornea maşina, 
semnaliza şi o vedea în oglinda retrovizoare pe Sonja ştergându-şi lacrimile, 
apoi a ieşit de pe Kungstorget şi a mers mai departe pe Järnvägsgatan. 

Fabian a oprit motorul şi s-a uitat la construcția din faţa lor, care arăta ca 
un laborator de cercetare secret, cu grupul lui de clădiri din gresie 
portocalie, joase, legate între ele, cu acoperişuri de metal strălucitor şi 
ferestruici care păreau să fi fost puse la nimereală. 

Theodor şedea lângă el, privind în gol. Călătoria păruse un film mut. A 
dat să vorbească de câteva ori, dar s-a înfrânat, convins că fiului său îi era 
destul de greu deja cu propriile gânduri. 

— Cun te simti? a întrebat, în cele din urmă. 

— Nu prea ştiu, a zis Theodor fără să ridice privirea. Cum ar trebui să mă 
simt? 

Ce putea să răspundă la asta, când propriile sentimente erau talmeş- 
balmeş? Se simţea mândru şi uşurat că fiul său luase, în sfârşit, hotărârea 
grea, dar corectă, de a spune adevărul. Însă el fusese cel care l-a presat. El 
era cel care a vorbit despre lege şi, cu argumente simple, irefutabile, i-a 
convins pe Sonja şi pe Theodor. Şi acum, că erau acolo, convingerea sa era 
subminată dintr-odată de o îngrijorare sâcâitoare. 

Presiunea fusese oare prea mare? 

— Cred că lucrul important este că asta-i ceea ce vrei tu să faci. Că tu 
crezi că aşa este bine pentru tine. 

— Cred. M-am hotărât. 

Era exact ceea ce spusese acasă. Că vrea să o ia de la capăt, mergând în 
Danemarca şi spunându-le exact ce s-a întâmplat. Şi Fabian nu-şi dorea 
decât să-l creadă. Că hotărârea fusese cu adevărat a lui, că nu era doar 
singura cale pe care o găsise ca să facă pisălogeala să înceteze. 

— Dar, dacă te-ai răzgândit, acum e momentul să... 

— Hai să mergem odată. 

Theodor l-a întrerupt, ieşise deja din maşină şi era pe drum spre intrare, 
la vreo cincizeci de metri, înainte ca Fabian să fi apucat măcar să-şi desfacă 
centura de siguranță. 

Procurorul danez îi aştepta la recepție. 

— Salut, sunt Peter Lange. Iar voi trebuie să fiți Fabian şi Theodor Risk. 

Au încuviinţat şi au dat mâna cu procurorul. 

— Mama era suedeză, aşa încât înțeleg şi vorbesc suedeza aproape 


fluent. Şi îmi plac Kalles kaviar” şi julmust”. Nu cunosc nimic mai bun, a 


continuat, chicotind. Theodor, te rog să-ţi scrii pe acest formular numele, 
adresa şi codul numeric personal. Bun, şi ai un paşaport sau alt act de 
identitate cu fotografie? 

Fabian i-a dat paşaportul, iar Theodor a completat şi a semnat formularul. 

— Minunat. Acum vă rog să veniți cu mine. 

Peter Lange a trecut prin cititor cardul de acces, a ținut uşa deschisă şi i-a 
condus pe un coridor lung, cu ferestre pe o parte şi uşi închise pe cealaltă. 

După vreo treizeci de metri, coridorul făcea un unghi de nouăzeci de 
grade şi au mai mers încă pe-atât până ce Lange s-a oprit, în cele din urmă, 
şi a deschis uşa unei încăperi în care se afla un birou, iar în faţa lui, două 
fotolii aşezate de o parte şi de alta a unei măsuţe cu sticle de apă gazoasă şi 
două pahare. 

— Vă rog să luaţi loc. 

Lange a închis uşa şi s-a aşezat la birou. 

— Mai întâi vreau să vă spun cât de bucuros sunt că ai ales să ne spui 
ceea ce ştii. Este un lucru neobişnuit ca martorii să răsară din senin în toiul 
unui proces. 

— Din câte am auzit, n-aţi prea avut martori. 

— Corect, şi este unul dintre motivele pentru care ne-a fost atât de greu. 
Niciuna dintre victime n-a rămas în viaţă ca să depună mărturie. lar acuzaţii 
dau vina unul pe altul, în vreme ce jură că habar n-au cine a făcut şi ce 
anume. 

— Am întâlnit aceeaşi strategie în Suedia, în câteva cazuri de viol în 
grup, şi toţi acuzaţii au fost eliberați, deoarece vinovăția lor n-a putut fi 
dovedită deplin. 

— Întocmai. Dacă vreau să am cea mai mică şansă să fie condamnaţi, 
trebuie să arăt că a existat o intenție împărtăşită. Şi cum pot să fac asta când 
nimeni nu mărturiseşte şi nu există martori? 

Peter Lange şi-a azvârlit braţele spre tavan. 

— De aceea sunt bucuros că eşti aici, Theodor. Cu ajutorul mărturiei tale, 
sper că vom putea să le spargem pactul şi să ne dăm seama cine ce anume a 
făcut. Dar hai s-o luăm de la început. Vrei, te rog, să-mi spui cu propriile 
cuvinte ce s-a întâmplat? 

Theodor a înghițit în sec, a încuviinţat din cap şi apoi, tremurând, a luat 
una dintre cele două sticle, şi-a umplut paharul şi l-a golit pe nerăsuflate. 

— Acesta nu este un interogatoriu ca la poliție, doar o conversaţie 
obişnuită, aşa că nu-i nicio presiune, nu te grăbi. 


Theodor a încuviinţat din cap din nou, şi-a mai turnat un pahar cu apă şi 
l-a băut. 

— Ea mergea la şcoala mea. Alexandra, vreau să zic. Eram de o vreme 
îndrăgostit de ea, dar nu îndrăznisem să-i vorbesc. 

— Cu siguranţă poate fi înspăimântător. Şi eu eram foarte timid la vârsta 
ta. 

— Mă rog, nişte tipi s-au purtat urât cu ea şi i-au luat şapca de baseball, 
aşa că... aşa că m-am înfuriat şi am ajutat-o să şi-o ia înapoi şi, ei bine... 

Theodor a ridicat din umeri. 

— După o vreme am început să ne vedem. 

— Bună treabă. 

— Atunci i-am întâlnit pentru prima dată prietenii. Făceau cu toții parte 
din acelaşi club de arte marțiale ca ea. Henrik era unul dintre ei. Nu-mi 
amintesc numele celorlalți doi. 

— De ce nu? 

Theodor a ridicat din umeri. 

— Nu-mi plăceau şi nu voiam să-mi petrec timpul cu ei. Dar Alexandra 
voia, şi într-o dimineaţă, după ce fusesem în Danemarca, am găsit pe 
telefonul ei un clip video. 

A întins mâna spre sticlă să-şi mai toarne apă, dar era goală. 

— Uite, 1a-o pe-a mea. 

Fabian şi-a umplut paharul din sticla sa şi i l-a dat lui Theodor, care din 
nou l-a băut pe nerăsuflate înainte să continue. 

— Era de pe autostradă, când l-au împins în trafic pe bărbatul din 
căruciorul de supermarket. Eram acasă la ea şi nu am vrut decât să plec de 
acolo, s-o părăsesc pe ea şi pe blestemăţii ei de camarazi. S-a dovedit că 
nici Alexandra nu mai voia să facă asta. Nu voise niciodată să participe. La 
început nu şi-a dat seama ce îi cereau să filmeze, iar după aceea a fost prea 
târziu. Tipul ăla, Henrik a silit-o să continue. 

— Aşadar, zici că Henrik este creierul operațiunii. 

Theodor a încuviinţat din cap. 

— EI dictează. Mă rog, Alexandra şi cu mine am distrus telefonul pe care 
era clipul şi l-am sunat şi i-am spus că ea iese din acea treabă. Că nu mai 
vrea să participe. Dar el a refuzat şi a zis că ea rămâne până spune el. Apoi a 
zis ceva despre faptul că exista un martor, sora uneia dintre victime. 

— Sannie Lemke? 


— Da, ea e, aşa că ne-a silit s-o facem pentru ultima dată. Eu n-am vrut, 
însă... 

— Stai aşa. 

Lange şi-a îndreptat spatele. 

— Vrei să zici că ai fost de față când Sannie Lemke a fost omorâtă? 

Theodor a înghițit un nod mare şi a încuviinţat din cap. 

— Dar n-am făcut nimic. Tot ce am făcut a fost să... 

— Dar erai acolo ca unul dintre ei, purtând o mască smiley? 

— Da, dar tot ce am făcut a fost să ţin de şase. 

Peter Lange luase deja telefonul şi apăsa tasta de apelare rapidă. 

— Mulţumesc. Cât de repede puteţi. 

— Tati, ce se întâmplă? 

— Stai liniştit. 

Fabian l-a prins de mână pe Theodor. 

— Ceea ce încearcă să spună fiul meu este că a fost la faţa locului, dar n- 
a Jucat niciun rol activ în ceea ce s-a petrecut. 

— Este exact ceea ce susțin şi ceilalți patru. Dacă e să-i credem, Sannie 
Lemke şi-a vârât singură petarda pe gât şi a aprins fitilul. 

Uşa a fost deschisă de doi agenţi de securitate care au intrat şi s-au dus la 
Theodor. 

— Tati, ce mama dracului? 

— Hei, ia staţi un pic. 

Fabian s-a ridicat în picioare. 

— Ce faceţi? 

— Fă ceva! Trebuie să faci ceva! 

— Trebuie să fie o neînțelegere. Doar nu-l arestaţi, nu? 

— Îmi pare rău, însă nu ştiam că fiul dumneavoastră a participat ca unul 
dintre ei. Asta îl face vinovat de... 

— Vinovat? Fir-ar să fie, a fost silit să meargă ca să țină de şase. 

— Asta se numeşte complicitate şi îl face să fie suspect în aceeaşi măsură 
ca ceilalți patru. Va trebui să facem o anchetă completă, cu interogatorii 
amănunțite, în timpul căreia, evident, are dreptul să fie reprezentat de un 
avocat. Până ce se poate aranja asta, n-avem de ales, trebuie să-l ţinem în 
arest. 

— Tati, trebuie să-i opreşti! a zbierat Theodor, care era scos din încăpere 
de cei doi agenţi. 

— Pentru numele lui Dumnezeu, are şaisprezece ani! 


Fabian şi-a plimbat privirea de la procuror la agenţi şi înapoi. 

— Asta e cu totul intolerabil! Fiul meu a venit aici de bunăvoie ca să 
depună mărturie. Să vă ajute. Şi îl arestați de parcă ar fi cine ştie ce 
monstru. 

— Îmi pare foarte rău, însă... 

— Vă pare rău? 

— Tati! 

— Hei, uite, puteţi aştepta doar un minut? 

Fabian s-a dus repede la uşă şi l-a prins pe Theodor, silindu-i pe agenți să 
se oprească pe jumătate afară din cameră. 

— Nu puteţi, ce naiba, să-l târâţi afară aşa! 

— În mod normal, ar fi fost în ordine să stea acasă, sub supraveghere, şi 
să vină doar la discuţii, însă, dată fund gravitatea delictului, nu-l putem lăsa 
să iasă din ţară, a zis Lange. Sunteţi polițist, ştiţi cum merge treaba. 

— Ştiu, şi vă cer să lămurim asta înainte să faceţi ceva. 

— Lămurirea este exact ceea ce o să facem, şi de îndată ce ne-am 
asigurat că nu există vreun risc ca el să recidiveze, să împiedice ancheta sau 
să dispară, 1 se va permite să se întoarcă acasă ca să aştepte redeschiderea 
procesului. Ceea ce, să sperăm, se va întâmpla chiar mâine. 

Lange le-a făcut semn cu capul agenţilor, care l-au silit pe Fabian să se 
îndepărteze de Theodor şi au mers mai departe pe coridor. 

Fabian era pe cale să obiecteze din nou, dar şi-a dat seama că nu poate 
decât să se uite cum cei doi agenţi de securitate îl târăsc pe fiul său. Ar fi 
vrut să-l strige, ca să-şi arate sprijinul, sau să spună ceva care l-ar putea 
îmbărbăta cât de cât, dar, înainte să poată deschide gura, ei au dat colțul şi 
au dispărut. 

La al doilea etaj de pe Kârngrânden, nr. 4, în centrul Helsingborgului, un 
comutator lcărea roşu, încercând să atragă atenția. Dar el lăsase luminile 
stinse. Ochii săi aveau nevoie să se adapteze. Peste zece minute a intrat în 
apartament şi a închis încetişor uşa în urma lui. 

Era acelaşi apartament, şi totuşi complet diferit, însă, atunci când fusese 
acolo ca să afle cine locuieşte în spatele ferestrei din extrema stângă, fusese 
ordine, toate la locul lor. Acum se vedeau semne clare de neglijare. 

Faptul că existenţa lor perfectă de oameni din clasa de mijloc fusese 
zguduită zdravăn de ceea ce îi făcuse Assar Skanăs fiicei lor era de înțeles, 
într-un fel. Dar să le pice aşa de rău încât nici măcar nu mai spălau vasele şi 
lăsau lucrurile vraişte părea chiar prea de tot. Era ca şi cum ar fi fost atât de 
ocupați să se simtă rău şi să-şi plângă de milă, încât nu mai aveau timp de 
nimic altceva. 

S-a oprit în dreptul uşii dormitorului părinților. Data trecută fusese 
întredeschisă. Acum era închisă. Ca să se asigure că n-o să scârţâie sau să se 
înţepenească, a scos cutia cu unsoare pentru încuietori şi i-a montat ajutajul 
roşu, lung de zece centimetri, pe care l-a introdus în gaura cheii. A stropit de 
câteva ori încuietoarea şi balamalele. 

Uşa s-a deschis fără niciun sunet, el a intrat şi s-a uitat în jur. După ce 
văzuse holul şi părți din bucătărie, n-a fost surprins să vadă podeaua plină 
de haine şi ambele noptiere acoperite cu şerveţele, pahare cu apă şi cutii de 
Zolpidem şi Imovane desfăcute, ceea ce l-a asigurat că dormeau buştean. 

Poate că nici faptul că dormeau cu spatele unul la altul, pe marginile 
saltelei, nu era surprinzător. N-ar fi fost prima dată când o relaţie s-a stricat 
după ce un copil a fost molestat. Mai remarcabil era faptul că acea fetiță nu 
era culcată între ei. Măcar asta ar fi fost de aşteptat. 

Fir-ar să fie! Nici măcar nu-i dăduse prin cap asta, şi acum stătea acolo 
fără să aibă habar ce să facă mai departe. Şi dacă ea nu era acolo? Ce va 
face? Dacă o trimiseseră la bunici, din cauză că nu erau în stare să aibă grijă 
de ea? Ce mama dracului avea să facă atunci? 

S-a întors în hol, a trecut de uşa pe care litere de lemn alcătuiau cuvântul 
Ruben şi s-a oprit în faţa uşii din capăt, la stânga, pe care era scris cu litere 
de lemn Ester, între câteva desene colorate lipite acolo, cu flori, inimi şi, 
dacă era să ghicească, prințese. 


A uns bine încuietoarea şi balamalele, apoi a deschis uşa şi a intrat. Spre 
marea sa uşurare, ea era acolo, culcată pe o parte, cu genunchii strânşi la 
piept, cu degetul mare în gură, înconjurată de o armată de ursuleti de pluș. 

După ce a închis uşa, s-a dus la marginea patului, s-a lăsat pe vine şi a 
început să-şi golească rucsacul. A pus deoparte cele două sticle cu apă şi 
vasul. Dintr-o pungă de plastic a scos o cârpă înmuiată în diluant pentru 
vopsele şi a ţinut-o destul de aproape de faţa ei ca s-o facă să inhaleze 
vaporii. 

A stat aşa câteva minute, până a considerat că ea este destul de 
inconștientă, apoi i-a scos cu blândețe degetul mare din gură şi i-a acoperit 
nasul şi gura cu cârpa. N-a urmat nicio reacție, nici cea mai mică tresărire 
sau încercare de împotrivire, pe când ea se scufunda tot mai mult în negura 
inconştienței. 

Probabil că el îi făcea o favoare. Nu că i-ar fi păsat. De fapt, niciun pic. 
Singurul lucru care îl interesa era ca misiunea încredințată de zaruri să fie 
îndeplinită întocmai. Faptul că micuța Ester nu trebuia să se trezească şi să- 
şi dea seama că orele petrecute cu Assar Pedofilul nu fuseseră un coşmar 
era mai degrabă un efect secundar pozitiv. Judecând după dormitorul 
părinților, probabil că ea ar fi crescut într-o casă distrusă, fără limite clare, 
şi ar fi ajuns o drogată gata să facă orice pentru următoarea doză. 

A deşurubat capacele sticlelor şi a golit apa în vas până ce a ajuns la vreo 
trei centimetri de margine. A întors-o pe fata inconștientă pe burtă şi a 
răsucit-o până ce capul a ajuns să-i atârne afară din pat. Apoi a luat vasul, 1l- 
a ridicat încet până la fața ei şi l-a ținut acolo. 

Nici la asta n-a fost nicio reacție. 

Niciun sunet. Nicio împotrivire. Nimic, în afară de câteva bule de aer. 

Fabian nici nu mai ştia câte încercări i-au trebuit ca să-şi înghesuie 
maşina în locul de parcare liber aflat vizavi de locuinţa lui, pe Pålsjögatan. 
Mă rog, încă era un pic strâmbă şi una dintre roțile din spate era pe trotuar, 
dar trebuia să se mulţumească cu asta. 

A trecut strada şi şi-a dat seama că îl părăsise simţul echilibrului. Dar, cel 
puţin, n-a căzut, şi a găsit aproape imediat cheia potrivită. 

Nu mai condusese niciodată beat. Uneori urca la volan după un pahar sau 
două, destul ca să apară la testul de alcoolemie, dacă l-ar fi oprit poliția. Dar 
nu condusese niciodată când era aşa de beat ca acum. 

Ce-i drept, călătoria în Danemarca fusese un dezastru. În loc să se 
întoarcă acasă cu Theodor, ca să-l îmbărbăteze şi să-l pregătească pentru 
depunerea mărturiei la tribunal, după câteva ore în care a încercat să-l 
convingă pe procurorul danez să se răzgândească a fost silit să se întoarcă 
peste strâmtoare singur. Fusese incredibil de naiv. Se păcălise pe sine şi pe 
familia sa să creadă că totul va fi în ordine. Nu trebuia decât să facă ceea ce 
se cuvine ca până la urmă totul să fie bine. De parcă asta ar fi fost o lege a 
firii, o Justiţie universală. 

Nici că putea să se înşele mai mult. 

O sunase pe Sonja de pe feribot, la întoarcere. Ea a primit veştile 
surprinzător de liniştită, părea că e cu mintea aiurea. A întrebat-o la ce se 
gândeşte, dar ea nu i-a spus decât că poate să-şi ia tot timpul de care are 
nevoie. 

Alcoolul a fost de ajutor, cu siguranță. După doar câteva pahare, toate 
gândurile despre Theodor au devenit confuze şi vagi. După alte câteva, 
neliniştea i s-a evaporat aproape cu totul şi a reuşit să se convingă că totul 
avea să fie bine. Dar când a intrat în casă şi a fost întâmpinat de mirosul de 
lasagna, neliniştea legată de viitor s-a prăbuşit din nou peste el. 

Ca să n-o trezească pe Sonja, s-a dezbrăcat la parter, s-a spălat pe dinţi şi 
a făcut duş în baia pentru oaspeţi, a urcat în dormitor şi s-a strecurat sub 
pătură. Însă când s-a rostogolit spre mijlocul patului ca s-o îmbrăţişeze pe 
Sonja şi să-i şoptească la ureche că a ajuns acasă, a descoperit că partea ei e 
pustie. 

S-a ridicat în capul oaselor şi s-a uitat în jur prin întuneric, trudindu-se să 
se trezească din beție. Oare a renunţat şi a plecat? Şi-a făcut bagajul de 


îndată ce Matilda a adormit şi i-a părăsit, pur şi simplu? După toate cele 
întâmplate, nu l-ar fi surprins. 

Îşi tot spusese că, în sfârşit, le merge bine. Că toate încercările şi 
greutățile aveau, în cele din urmă, să-i apropie unul de altul, să-i aducă 
înapoi la ceva care, în timp, avea să fie cu adevărat bun. În ultima vreme nu 
se mai certaseră deloc. Erau de acord, practic, în orice privință. În mijlocul 
haosului, rămăseseră uniți şi, pentru prima dată de o grămadă de timp 
încoace, mergeau amândoi în aceeaşi direcție. 

Poate că era prea frumos ca să fie adevărat. O mascaradă. O faţadă falsă 
pusă lucrurilor ca să-l amăgească pe el, făcându-l să creadă că e în 
siguranță, astfel încât ea să poată să dispară cu prima ocazie, lăsând totul în 
urmă. Să-şi ia tot timpul de care are nevoie. 

Dacă n-ar fi fost muzica îndepărtată, ar fi adormit în mijlocul acestui 
gând. Dar aşa, a coborât din pat şi s-a întors pe palier. Muzica se auzea încă 
prea slab ca să-şi dea seama ce este. Însă o lumină pâlpâitoare care se vedea 
pe scări l-a îndreptat spre atelier. 

Atelierul îi aparţinea Sonjei şi era unul dintre motivele pentru care el 
cumpărase casa. Ea îşi dorise întotdeauna un atelier acasă. O încăpere care 
să fie doar a ei, în care să creeze ori de câte ori îi venea inspiraţia, fără să 
trebuiască să ia mai întâi metroul, aşa cum fusese la Stockholm. În vreme ce 
gătea cina, înainte ca restul familiei să se trezească sau până la orele mici 
ale nopţii. 

Dar nu mai fusese acolo, sus, de mai bine de o lună. De când iubitul ei, 
care se dăduse drept colecționar de artă, se dovedise a fi ucigașul pe care îl 
vâna el, refuzase să pună piciorul la etajul doi. Se arsese atât de rău, încât 
acum arta era pentru ea un capitol încheiat. 

El trăsese nădejde că este o criză temporară, că era doar o chestiune de 
timp până când ea avea să-şi tragă salopeta ţeapănă de la petele de vopsea 
uscate şi să se întoarcă la artă. Însă ea n-o făcuse. 

Nu până acum. 

Pentru că acolo era. Pe spate, cu ochii închişi, în mijlocul încăperii, 
nemişcată, îmbrăcată cu halatul de baie alb. Vreo treizeci de lumânări 
pastilă pâlpâiau în jur şi din difuzoare se auzea Nebraska lui Bruce 
Springsteen, unul dintre albumele ei preferate, pe care nu-l asculta decât 
atunci când era foarte tristă. Doar atunci îl asculta. Când nimic altceva nu 
era de ajutor. 

— Sonja... a zis el şi a păşit în încăpere. 


Însă ea n-a răspuns. Zăcea acolo, pe spate, cu braţele întinse pe lângă 
corp. 

— Ce faci? a continuat el, încercând să alunge gândul că poate Greta se 
referise la ea. E unu şi jumătate noaptea. 

Dar n-a avut succes şi, în cele din urmă, neliniştea frenetică a răzbătut 
prin negura alcoolului. A făcut ea asta? 

— Sonja... 

Când s-a ridicat, el n-a fost sigur dacă se întâmplă cu adevărat sau nu-i 
decât un vis alimentat de băutură răsărit din cele mai adânci fantasme ale 
sale. A vrut să întrebe, dar a rămas tăcut în vreme ce ea s-a apropiat cu 
degetul lipit de buze şi a lăsat halatul să cadă. 

Mirosea minunat şi, când s-a aplecat să-l sărute, a simţit cum picăturile 
din părul ei, încă ud de la duş, i se preling pe picior ca şi cum ar fi fost 
adevărate. Sărutul a fost la început lent şi nesigur, însă a devenit repede tot 
mai intens şi flămând. 

Dar de ce acum? Nu pricepea. Oare stătuse acolo culcată în aşteptarea 
lui, chiar dacă era mijlocul nopţii şi fiul lor fusese arestat? Sau nu era deloc 
sub controlul ei? Oare dorinţa a înflorit brusc, pur şi simplu, din sentimente 
care fuseseră reprimate dar niciodată nu dispăruseră de-a binelea? Pentru că 
trecuse destul timp. 

Îl dorea. Pentru prima oară după multă vreme şi ca niciodată înainte, îl 
dorea. 

I-a răspuns la sărutare şi a încercat să-i întâmpine buzele nesăţioase cu 
ale lui, în vreme ce îşi mişca mâna în sus ca să-i cuprindă sânul şi să-i 
dezmierde sfârcul. Asta era mişcarea lui obişnuită. Între timp, îşi plimba 
încetişor mâna cealaltă în jos, pe abdomenul ei. 

Dar nu de această dată. Fără să întrerupă sărutul, ea l-a plesnit peste 
mâini, îndepărtându-le, l-a înşfăcat de păr şi l-a împins în jos. În jos pe gât, 
spre sâni, pe care l-a lăsat să-i dezmierde cu vârful limbii. 

— Lange, a zis. Linge-l. 

Şi el a lins. Iar şi iar, i-a încercuit sfârcurile, ungându-le cu salivă. 

— Suflă, a zis ea. Vreau să sufli peste ei. 

El s-a supus şi a simțit cum o străbate un fior când l-a împins în Jos, între 
picioare. 

Fusese acolo de multe ori. Dar nu aşa. Niciodată cu atâta intensitate. Cu 
mâinile strângându-i părul ca într-o menghină, l-a silit să pătrundă tot mai 
adânc în locuri în care nu mai fusese. Îi plăcea, şi îi plăcea şi ei. Gemea din 


ce în ce mai tare. Muşchii ei s-au încordat, făcându-i trupul să tremure, 
aşteptând mai mult. Părând că nu se mai poate sătura. 

Ea era întotdeauna atât de reținută. Dorea întotdeauna să stingă lumina şi 
totul să fie cuminte. Întotdeauna fugea în baie, ca să se spele, de îndată ce 
terminau. Acum părea cu totul alta. 

— Aţâţată... Eram atât de aţâţată, a zis, împingându-l în jos pe podeaua 
de lemn tare, dar caldă. Atât de afurisit de aţâţată... 

I-a cuprins mădularul care zvâcnea, l-a strâns şi a început să-şi miște 
mâna în sus şi în jos. 

— ŞI eu, a zis el, dorindu-și ca ea să nu se mai oprească. 

— Dar nu de tine, a continuat ea şi a început să-şi plimbe limba peste 
gland. Nu te doream deloc. 

Apoi l-a luat în gură, şi el încerca să priceapă ce se întâmplă. Ce vrea ea 
să spună. Însă aceste întrebări au rămas fără răspuns şi, curând, toate 
gândurile sale s-au învârtit din nou în jurul dezmierdărilor ei. La felul în 
care înghițea mădularul mai adânc ca oricând, ca apoi să-l sărute şi să se 
Joace cu el, de pară ar fi vrut să-i guste fiecare părticică. 

Dacă mai continua aşa, el n-avea să se mai poată stăpâni prea mult. 
Vârful limbii ei care îi tachina marginea glandului, împreună cu mâna care 
strângea aşa de tare mădularul... era pe cale să explodeze, era tare ca piatra. 
O simţea acum. Se acumula, şi n-avea să se mai poată stăpâni multă vreme. 

— În acel moment erai ultima persoană pe care voiam s-o primesc în 
mine, a zis ea şi a apăsat cu degetul mare punctul aflat imediat sub gland, 
blocând încărcătura. Oricine, numai să nu fii tu. 

El s-a pomenit aruncat din nou în confuzie. Dezamăgit, şi totuşi nu. 
Încărcătura era încă în el, zvâcnind cu fiecare bătaie a inimii. Când l-a 
încălecat, el s-a rugat să nu se mai facă niciodată dimineaţă. 

— Când el a pătruns în mine... a continuat ea, în vreme ce începea alene 
să-l călărească. N-am simţit niciodată o satisfacție mai mare. 

S-a aplecat şi l-a lăsat să-i guste sânii. Întâi unul, apoi celălalt. 

— Era ca şi cum m-ar fi eliberat... de toate lucrurile care crezusem că 
sunt. 

Şi-a îndreptat din nou spatele şi a început să se împingă mai tare, în sus şi 
în Jos, ca şi cum nu putea ajunge destul de adânc. 

— EI avea o duritate care nu ştiusem că mi-a lipsit în toţii anii cu tine. O 
forță primară mai puternică decât orice... 


A crescut ritmul şi el a ajutat-o, cu mâinile sub fundul ei tare, ridicând-o 
atât de sus încât aluneca afară din ea şi trăgând-o în jos atât de adânc, că 
trebuie să o fi durut. Dar ea a gemut de plăcere şi a cerut mai mult, aşa că el 
a împins mai tare şi şi-a lăsat mâna să ajungă pe pipăite mai aproape de 
deschizătura ei, până ce a putut să se simtă alunecând înăuntru şi afară. 

— Mi-a plăcut până şi când m-a lovit... Durerea care zvâcnea şi goana 
sângelui. Chiar şi atunci... Era ca şi cum aş fi fost adormită ani întregi şi 
mă trezeam, în sfârşit... Când mi-am dat seama cine este, era prea târziu... 

Fără niciun avertisment, s-a dat jos de pe el şi s-a aşezat în patru labe, o 
poziţie care ei nu-i plăcuse niciodată şi i se păruse prea pornografică. Acum 
o cerea, cu fundul în aer şi degetele desfăcându-şi labiile, iar în clipa în care 
a pătruns-o a gemut atât de tare, încât el a fost sigur că au putut să audă şi 
vecinii. 

Dar nu-i păsa, se mulțumea s-o străpungă tot mai aprig şi tot mai iute, în 
vreme ce furia clocotea în el. De atâtea ori dorise ca ea să-i spună, ca să 
poată alunga toate tainele care clădiseră un zid între ei. Şi acum, că ea o 
făcuse, în cele din urmă, nu-şi dorea decât ca ea să înceteze. 

— Am încercat să fug... a continuat ea, şi el a plesnit-o cu palma peste o 
fesă atât de tare, încât s-a înroşit. Să ies de acolo... 

I-a tras iarăşi o palmă zdravănă şi a auzit-o că izbucnește în plâns. Însă 
gândul să înceteze le părea şi ei, şi lui la fel de îndepărtat. 

— Dar n-am putut... 

Era ca şi cum trupurile lor preluaseră controlul. 

— Nu însemnam nimic pentru el... 

Ca şi cum nu mai depindea de ei. 

— Eu nu eram decât un mijloc de a ajunge la tine... Era vorba doar 
despre tine... 

Au accelerat ritmul, gonind spre culme. 

— După ce eram folosită, avea să se debaraseze de mine... 

De câte ori se împingea în ea, ea se împingea în el şi mai tare. 

— Aşa că m-a silit să intru în propria mea operă de artă... Ca şi cum ar fi 
fost un sicriu... Auzeam cum şurubelniţa strânge fiecare şurub din capac... 

Începutul sfârşitului a fost un tremur din vocea ei. 

— Groapa fusese deja săpată... El pregătise totul... 

Apoi s-a răspândit ca o cutremurare prin tot trupul ei. 

— Avea de gând să mă îngroape... 

Şi a trecut la el. 


— De vie... 
Până ce, în cele din urmă, s-a dezlănțuit cu atâta putere, că au tipat 
amândoi. 

Fabian a luat o gură din cafeaua clocotită şi şi-a frecat genunchii, care, în 
ciuda unei doze duble de paracetamol, îl dureau de parcă ar fi alergat la 
maraton. De dimineaţă, la trezire, nu şi-a putut da seama de ce îl dor. Dar de 
îndată ce a descoperit juliturile sângerânde, totul i-a revenit în minte. 

Nu-l deranjau nici rănile, nici durerea persistentă. Dimpotrivă, erau 
printre puţinele lucruri în favoarea lui în acest moment. O amintire că 
eforturile de noaptea trecută cu Sonja pe podeaua atelierului ei nu fuseseră 
un vis. 

În sfârşit, îi spusese totul, umplând lacunele din povestea celor petrecute 
în acele zile dezastruoase în care l-a părăsit pentru noul ei iubit. Fusese o 
mărturisire grea pentru amândoi. Lui îi fusese limpede că există un fel de 
traumă. Dar faptul că fusese îngropată de vie, închisă în propria operă, 
Cutia atârnată, era greu de digerat, cu toate că explica motivul pentru care 
colegii lui insistaseră să confişte lada de lemn pentru investigaţii. 

De asemenea, explica brusca ei aversiune faţă de artă. Chiar şi motivul 
pentru care ea îl aşteptase în atelier, dintre toate locurile posibile, şi în acea 
noapte, dintre toate nopţile, fusese explicat prin faptul că în acea zi, mai 
devreme, fusese informată de poliție că au terminat examinarea cutiei şi că 
are la dispoziţie cinci zile lucrătoare să şi-o recupereze, apoi va fi distrusă. 

Şi totuşi, însuşi gândul îl făcea să se simtă mânţit. Ca şi cum toată 
noaptea fusese mânjită din cauză că zăcuseră acolo, învăluiți în ei înşişi şi 
în propriile neliniști, îngăduindu-şi să simtă plăcere, în vreme ce fiul lor îşi 
petrecea prima noapte în arestul poliției. Asta nu-l reprezenta pe el, şi cu 
siguranţă n-o reprezenta pe Sonja. 

— Măi, măi, ia te uită. Domnul Risk ajunge primul din nou. 

Molander s-a uitat în jur pe când intra în sala de şedinţe. 

— Cine s-ar fi gândit? 

— Mă bucur să vă ţin în alertă, a răspuns Fabian, intrând în joc, cu un 
zâmbet. 

— Cu toate că pari cam întors pe dos. Te-ai culcat târziu? 

— Un pic. Sunt multe de făcut. 

— Da, cu siguranță sunt. 

Molander a pus pe masă un teanc de documente şi s-a aşezat. 

— Aşadar, fără „excursii personale” astăzi, să înţeleg? 


— De fapt, vor fi, dar de-abia după-amiază. 

— Theodor din nou? 

Fabian a încuviinţat din cap. 

— Şi tu? 

Ultimul lucru pe care şi-l dorea era să discute cu Molander despre 
Theodor. 

— Ai înnebunit? Cum aş putea să fac escapade personale când se 
întâmplă toate astea? 

Molander a arătat spre restul încăperii. 

— De fapt, mă gândeam la seara trecută, dacă şi tu ai stat până târziu. A 
fost ziua lui Gertrud, nu-i aşa? 

— Eh... Da... 

Molander a părut că e scuturat de un cutremur. 

— Scuze, ce ziceai? Eram cu mintea în altă parte... 

— Gertrud, soția ta. Am observat pe Facebook că ieri a fost ziua ei. Sper 
că ţi-ai făcut timp să sărbătoreşti şi nu ţi-ai petrecut toată noaptea muncind. 

— A, da... Ei bine. 

Molander s-a silit să zâmbească şi a râs fără veselie. 

— Speranţa nu moare niciodată, presupun. Mă tem că te-am dezamăgit. 
Din fericire, Gertrud ştie la ce să se aştepte şi ştie cum sunt când ne aflăm în 
toiul unei anchete. 

— Voilà! V-am zis eu, a exclamat Astrid, care a intrat împreună cu 
Klippan şi Irene. Uite-i aici. Perfect. Hai să-i dăm drumul. În afară de cazul 
în care eraţi ocupați cu ceva. 

— Nici vorbă, a răspuns Molander. Discutam doar despre muncă. Şi, că 
tot veni vorba, vă pot spune că mi-am petrecut toată noaptea în laborator, 
comparând probele luate de la locurile crimelor. Şi am făcut asta cu toate 
că, aşa cum tocmai a subliniat Fabian, ieri a fost ziua lui Gertrud. 

— Cu alte cuvinte, o să dormi pe canapea, a zis Klippan şi şi-a conectat 
laptopul. 

— Se întâmplă să am o nevastă foarte înțelegătoare, aşa că cred că n-o să 
păţesc nimic. 

— Şi ce ai descoperit? a zis Astrid. 

— Că Fabian avea dreptate cu faptul că anchetele sunt legate între ele şi 
că nu sunt mai mulți făptaşi cu motive diferite, ci o singură persoană. 

A ridicat un deget. 


— Fabian, nu trebuie să arăţi aşa de surprins. Până şi tu ajungi să ai 
dreptate uneori. 

I-a aruncat lui Fabian un zâmbet tăios şi i-a făcut cu ochiul înainte să se 
răsucească înapoi spre ceilalți. 

— A reieşit că am adunat, fără să ne dăm seama, urme de ADN sub forma 
unor fragmente de piele, fire de păr şi salivă de la o singură persoană 
prezentă la toate trei locurile faptelor. 

— Asta înseamnă că putem lega concret această persoană de uciderea lui 
Moonif Ganem, Lennart Andersson şi Molly Wessman? a întrebat Astrid. 

Molander a încuviințat. 

— ȘI, foarte probabil, Evert Jonsson, de asemenea, cu toate că în acest 
caz n-am reuşit decât să găsesc pe cocon o amprentă care se potriveşte cu 
cea din spălătorie. 

— Asta e o veste uluitoare. Dar de ce descoperim asta abia acum, când 
probele au fost tot timpul în laboratorul tău? 

— Sunt câteva motive pentru asta. Rezultatele testelor de ADN abia au 
început să sosească, şi nimeni nu s-a gândit serios că ar putea să fie un 
singur făptaş până ieri, când Fabian... 

— Ba da, ne-am gândit, l-a întrerupt Irene. Doar că n-am putut să găsim 
un motiv care să se potrivească. 

— Exact. Şi, de aceea, n-am dat prioritate comparării tuturor amprentelor 
şi probelor colectate. Dar, fireşte, dați vina pe mine dacă asta vă face să vă 
simțiți mai bine. Daţi-i drumul. De parcă aş avea la dispoziție douăzeci şi 
cinci sau, de ce nu, douăzeci şi şase de ore pe zi. 

— De fapt, chiar cred că o mare parte din vină pentru asta este a ta. 

Astrid a închis uşa. 

— Asta nu înseamnă că tu, şi noi ceilalți, nu ne-am dat peste cap în 
ultimele săptămâni. Dar, cu mâna pe inimă, nu eşti de acord că e un pic 
ciudat că de-abia acum, după patru crime, ne dăm seama că nu sunt delicte 
separate, ci opera unui criminal în serie? Un criminal în serie care probabil 
că în clipa asta plănuieşte a cincea crimă. 

— Dacă e să vorbim de ciudăţenii, a zis Molander ridicând din umeri, aş 
zice că tot ce-i legat de cazurile astea a fost şi încă este extraordinar de 
ciudat. Totul, de la metodele diferite până la alegerea victimelor. Să luăm, 
de exemplu, momentele. Evert Jonsson s-a sufocat în cocon cândva, în jurul 
lui 25 mai... 

— Ingvar, eu... 


— Lasă-mă, te rog, să termin. Apoi trec aproape douăzeci de zile până ce 
Moonif Ganem e ucis în centrifugă. Peste trei zile, Molly Wessman moare 
otrăvită. În aceeaşi zi, Lennart Andersson este înjunghiat mortal în faţa unei 
mulțimi de martori la ICA Maxi. 

Molander şi-a azvârlit mâinile în sus. 

— Aşa că, nu, date fiind circumstanţele, aş înclina, de fapt, să spun că noi 
am acţionat destul de repede şi eficient. 

— Sunt cu totul de acord că această investigație se deosebeşte de tot ce 
am mai văzut şi că NFC:*, în ciuda faptului că aveam prioritate, nu ne-a dat 
până acum rezultatele testelor de ADN. Dar amprentele, de exemplu — ai 
avut tot timpul acces la ele. 

— Da, însă, cum spuneam, noi n-am avut... 

— Nu-i vorba despre care au fost teoriile noastre. Sau cât de ocupat se 
întâmplă să fii, sau câte ore sunt într-o zi. Eu am muncit presupunând că tu 
compari în permanenţă tot ce primeşti, fără să trebuiască să ţi-o cer. În 
special în aceste împrejurări. Cine ştie unde am fi putut să fim astăzi dacă tu 
ti-ai fi dat seama acum o săptămână că una dintre amprentele din spălătoria 
din Bjuv a fost găsită şi în apartamentul lui Molly Wessman? 

— Ce ai vrea să spun? 

— Nu trebuie să spui nimic. Cu toții facem greşeli şi tuturor ne scapă 
unele lucruri. Doar că, în mod normal, asta nu ţi se întâmplă ţie. Mă face să 
mă întreb de ce acum. Ai probleme acasă? S-a întâmplat ceva care te face să 
nu te poți concentra cum trebuie asupra muncii? Ar trebui să cer mai mulți 
oameni? 

— Nu, nu, sunt bine. În stare perfectă. 

— Eşti sigur? Pentru că aş înţelege dacă ai funcţiona de prea multă vreme 
cu ultimele puteri şi ai avea nevoie de o pauză. Trebuie doar să ştiu cu ce 
am de-a face. 

Fabian s-a uitat la Molander care dădea din cap ca un câine cu coada 
între picioare. Oare păcatele l-au ajuns, în sfârşit, din urmă? 

— Uite ce-i, eu zic să trecem mai departe, a spus Irene, răsucindu-se spre 
ceilalți. Ceea ce mă întreb eu este: dacă există un singur făptaş, trebuie să 
fie bine organizat şi pregătit, ca să nu zic mai mult, aşa-i? Prin urmare, nu e 
ciudat faptul că lasă atât de multe urme? Câte un fir de păr pe ici, pe colo, 
mai merge. Dar salivă, amprente şi mai ştiu eu ce? N-are sens. 

— Vrei să zici că e o parte dintr-un plan mai mare? a zis Astrid. 

— Nu ştiu. 


Irene a ridicat din umeri. 

— Însă, dacă nu-i aşa, el e incredibil de neglijent. 

— Sau poate că are prea mare încredere în sine, a intervenit Fabian. De 
vreme ce crimele sunt atât de diferite între ele în toate privinţele, nu există 
elemente să se lege între ele cazurile. În această privinţă sunt de acord cu 
Ingvar că nu-i surprinzător faptul că n-am făcut-o până acum. 

— Şi apoi, nu se poate spune că a lăsat amprente peste tot, a zis 
Molander. Doar în spălătorie şi acasă la Evert Jonsson. Dacă nu vrei să laşi 
în urmă niciun pic de ADN trebuie, practic, să umbli îmbrăcat cu un costum 
de scafandru. 

— ŞI încă ceva, a continuat Irene. Dacă nu există la bază un motiv, atunci 
de ce s-o facă? Şi de ce metodele şi victimele sunt diferite? 

— Dacă ar fi să ghicesc, aş zice că e parte dintr-un joc. 

— Un joc? 

Astrid s-a răsucit spre Molander. 

— Sigur, de ce nu? 

Molander a ridicat din umeri. 

— Dar nu înțeleg. Cum adică, un joc? 

— Nu m-ar surprinde dacă ar face-o doar ca să se distreze, şi cu cât sunt 
crimele mai variate, cu atât e mai pasionant. Aşa-i? Pentru el, vreau să zic. 

Molander a fost înconjurat de priviri întrebătoare. 

— Mă rog, nu ştiu. A ridicat din umeri. N-a fost decât o idee. N-am nimic 
în sprijinul ei. A făcut un gest nepăsător. Aşadar, hai să trecem mai departe. 

— Da, ne-au mai rămas pe listă destule, a zis Klippan. Şi, cine ştie? 
Poate că o să găsim nişte răspunsuri aici. 

A deschis laptopul. 

Fabian a fost surprins să se pomenească încuviințând din cap. Nu spre 
Klippan, ci tocmai spre Molander. Reuşise să găsească răspunsul exact, dar 
aproape imediat a încercat să dea înapoi. Ca şi cum şi-ar fi dat seama că 
este singurul membru al echipei care îl înţelege cu adevărat pe făptaş. Poate 
chiar putea să se regăsească în el. 

— Klippan, ce ne arăţi? 

Astrid s-a uitat la ceas. 

— Să nu-mi spui că aţi uitat! a zis Klippan, fără să încerce să-şi ascundă 
iritarea. 

— Scuze, ce să uităm? a zis Astrid. 

Klippan a oftat. 


— Că am parcurs fiecare bandă video de la camerele de supraveghere de 
la ICA Maxi din săptămâna dinaintea uciderii lui Lennart Andersson şi că 
trebuia să vă spun şi vouă ce am găsit. Ştii asta. Trebuia s-o fac ieri, dar m-a 
împiedicat Evert Jonsson, aşa că cred că ar trebui să termin asta chiar acum. 

— Înţeleg, dar aş prefera în continuare să mai stăm până mâine, sau ce 
puţin până mai târziu, după-amiază. Pentru că avem alte lucruri de discutat. 
Apoi trebuie să mă văd cu Stina Hogsell şi să-i spun că acuzaţiile la adresa 
lui Eric Jacobsen şi Assar Skanăs trebuie să fie revizuite complet. 

— Nu, am aşteptat destul. Cred că ar trebui să facem asta. 

— Klippan, tot respectul pentru tine şi truda ta, dar am hotărât că... 

Astrid a fost întreruptă de sunetul mobilului său. 

— Sunt Astrid, în mijlocul unei şedinţe. Despre ce este vorba? 

Fabian şi ceilalți au văzut-o pe Astrid pălind tot mai tare în vreme ce 
secundele se transformau în minute. N-a spus aproape nimic până când a 
venit vremea să închidă. 

— A lovit din nou. 

A înghiţit în sec, încercând să-şi țină firea. 

— Ticălosul a făcut-o iar. 

— Of, Dumnezeule mare! 

Irene a oftat adânc. 

— Cine-i victima? 

— Ester Landgren, fetița pe care ai salvat-o de Assar Skanås acum câteva 
zile. 

Astrid nu-şi putea stăvili lacrimile. 

— Ce? Despre ce vorbeşti? 

Irene şi-a scuturat capul, ca şi cum ar fi vrut să se convingă singură că n- 
a auzit bine. 

— Vorbeşti serios? 

— Da. Nu ştiu ce să spun. 

— Dar de ce să... Ce-a făcut ea ca să... Nu pricep. 

— Când a murit? a întrebat Molander. Şi cum? 

— Din ce mi s-a spus, e moartă de câteva ore. 

Astrid şi-a şters lacrimile şi a respirat adânc, ca să se liniştească. 

— Părinții nu şi-au dat seama decât acum vreo oră că ea nu doarme, ci s- 
a înecat. 

— Înecat? a exclamat Irene. Ce mama dracului? Doar nu se putea îneca 
în patul ei, nu? 


— Ştiu, dar trebuie să aşteptăm până vedem ce are Flătan de zis. După 
spusele părinţilor ei, îi curgea apă din gură când au încercat s-o trezească. 
ȘI, cum spuneai tu, Fabian, este prea spectaculos şi diferit de celelalte crime 
ca să nu fie o legătură. 

— Dar cum? Nu pricep, zis Irene, luptând să-şi stăvilească sentimentele. 
Poate să-mi spună cineva ce are de-a face Ester Landgren, o copiliță 
nevinovată, cu ucigașul nostru? 

— Irene, nu ştiu. Asta trebuie să aflăm, a răspuns Astrid. Tot ce ştiu este 
că trebuie să-l prindem pe ticălosul ăsta bolnav la cap înainte să mai omoare 
pe cineva. Ingvar, vreau să te duci acolo şi să cercetezi locul faptei, şi de 
această dată presupun că nu mai trebuie să-ți amintesc să compari orice 
găseşti cu ceea ce avem deja. 

— Desigur. 

Molander a început imediat să-şi adune dosarele. 

— Irene, vreau să vorbeşti cu părinţii, şi Fabian, stai pe capul lui Flătan, 
chiar dacă încă n-a terminat. Klippan, tu ai sarcina să baţi la uşi şi să iei 
declaraţii de la... 

— Nu. 

Klippan şi-a scuturat capul. 

— Cum adică, nu? 

— Nu mă duc pe la uşi. Cel puţin, nu în clipa asta. 

— De ce nu? Ce te-a apucat? 

— Şi asta-i valabil şi pentru voi, ceilalți. Rămâneţi cu toții aici până ce 
eu... 

— Fir-ar a dracului de treabă, Klippan! 

Astrid s-a dus la el şi l-a țintuit cu o privire calmă. 

— Eu conduc această investigație! 

— Aşa o fi, a ripostat Klippan, roşu ca racul şi cu vocea încordată. Dar în 
acest moment nu-mi pasă nici cât negru sub unghie şi îți spun ție şi tuturor 
celorlalți că o să staţi încă cincisprezece minute şi o să ascultați ce am eu de 
spus. 

Hillevi Stubbs era culcată pe spate pe podeaua cabinei din vasul lui 
Elvin. Nu măsura decât un metru cincizeci şi trei, şi totuşi abia încăpea, cu 
tot ce vechiul său prieten, Hugo Elvin, izbutise să înghesuie în cabina mică. 

Transportarea bărcii Pettersson fusese neaşteptat de uşoară. Remorca 
avea cauciucurile destul de umflate şi nu găsise pe ea şi pe Jeepul său nimic 
care să semene nici măcar pe departe cu un dispozitiv de urmărire. Până şi 
Mona-Jill, care de obicei murea de curiozitate, îi acceptase fără prea multe 
întrebări băgăreţe explicaţia că vasul unui vechi prieten avea să stea în 
grădină câteva săptămâni. 

Şi acum stătea culcată în cabină, pătrunzându-se de indiciile, gândurile, 
dovezile şi ideile pe care le adunase Elvin. Asta făcea întotdeauna când 
ajungea prima dată la locul unei crime. Pe podea, în mijlocul încăperii, 
culcată pe spate, cu ochii închişi sau uitându-se în tavan, în acel fel putea să 
respire aerul şi să lase atmosfera şi starea de spirit, care sălăşluiau în pereţi, 
în mobilier şi în bibelouri, să-i impregneze simţurile. 

Vasul lui Elvin era ca o concentrare de locuri ale crimei, cu toate că nu 
fusese comisă nicio crimă la bordul lui. Nu mai văzuse niciodată atât de 
multe indicii, probe şi însemnări într-un spaţiu atât de mic. Probabil că erau 
acolo mai mult decât suficiente dovezi, întrebarea era cum să le găsească ei 
prin zgomotul alb al amănuntelor lipsite de relevanţă înainte să li se termine 
timpul. 

Probabil că Molander deja plănuia următoarea mişcare împotriva lui 
Fabian şi trebuia ca ei să găsească destul ca să-l aresteze înainte să poată 
acționa. Doar Molander ştia exact cât de mult timp au la dispoziție. O 
săptămână, câteva zile, sau poate doar câteva ore. 

S-a ridicat şi a aşteptat până i-a trecut ameţeala, apoi a început să se 
răsucească încet pe loc, lăsându-și ochii să cutreiere pe sus şi pe jos, 
examinând cât mai mult posibil din cabina ticsită. 

Fabian lansase ipoteza că tichetele de îmbarcare din Berlin fuseseră ceea 
ce l-a împins pe Molander să-l omoare pe Elvin. În ceea ce o privea, nu era 
sigură că asta ar fi fost destul. Sigur, aruncau în aer alibiul lui Molander. 
Dar nu prea dovedeau faptul că el o omorâse pe Inga Dahlberg. Într-adevăr, 
în lumina dură a unui proces, erau foarte departe de asta. 


Prin urmare, Elvin trebuie să fi găsit altceva. Ceva absolut inatacabil. Ar 
fi trebuit să fie unul dintre ultimele lucruri pe care le descoperise înainte de 
moarte, de vreme ce nu avusese timp să arate nimănui altcuiva din echipă 
sau să se asigure că Molander este arestat. Ar decurge din asta că, orice o fi 
fost, se afla deasupra unuia dintre nenumăratele mormane. 

După ce s-a mai răsucit o dată, i-au căzut ochii pe o foaie de hârtie făcută 
sul care se afla lângă o sticlă pe jumătate goală de votcă Explorer. A scos 
banda de cauciuc care o ținea strânsă şi a desfăşurat-o. 

Era o hartă scoasă la imprimantă, evident descărcată de pe site-ul 
Registrului Cadastral. Nu erau pe ea nume, doar câteva simboluri care 
arătau poziția unor clădiri, linii de demarcație între proprietăți şi câteva 
mâzgălituri indescifrabile d la Elvin. 

S-a hotărât să se abțină de la o examinare mai atentă şi să-şi îndrepte în 
schimb atenţia spre cutia de pantofi deschisă care se afla alături. În ea erau 
câteva bufniţe transparente din plastic pe care Elvin, după spusele lui 
Fabian, le folosise ca să instaleze microfoane în casa lui Molander. 

A luat una dintre bufniţe şi a cercetat cavitatea din soclu, pe care Elvin o 
lărgise ca să pună înăuntru un microfon cu transmiţător şi baterie. A 
recunoscut echipamentul de supraveghere chinezesc. Era cel mai mic de pe 
piață şi putea să transmită până la treizeci de metri, ceea ce însemna că 
exista un receptor cu cartelă SIM undeva, în apropierea casei. 

A pus bufnița la loc şi a luat câteva dintre fotografiile puse în teanc 
alături de cutia de pantofi. 

Toate păreau să fi fost făcute la acelaşi loc al unei crime. Un living cu 
acuarele pe pereţi, pictate de cineva care făcuse unul sau cel mult două 
cursuri de pictură pentru amatori, şiruri lungi de suvenire pe poliţa 
şemineului şi un vechi televizor cu tub catodic în faţa unei ferestre cu 
ochiuri plumbuite. Pe un perete era o canapea uriaşă din piele bej, iar pe 
podea, lângă măsuţa de cafea din sticlă fumurie, zăcea victima, o femeie. 

Din nou, o femeie. 

Hillevi a oftat şi a clătinat din cap. În tinereţe nu se gândise prea mult la 
acest aspect anume, ci le privea doar ca pe încă o victimă. Încă un loc al 
faptei pe care ea îl interpreta, astfel încât colegii ei să poată găsi şi aresta 
încă un făptaş. Care era întotdeauna un bărbat. 

Faptul că aproape întotdeauna victimele erau femei ori de câte ori exista 
o relație strânsă între ucigaş şi victimă era un lucru de care devenise 


conştientă de-abia în ultimii ani. Adevărul era că în Suedia, la fiecare trei 
săptămâni, o femeie era ucisă de o rudă apropiată. 

Această femeie părea să aibă vreo şaizeci de ani. Era un pic 
supraponderală şi, în afară de şosetele care îi acoperea pulpele groase, era 
goală. Alături de ea erau aruncate o bluză cu imprimeu floral sfâşiată, o 
fustă de blugi care fusese tăiată şi o pereche de chiloţii rupți. 

Partea dinăuntru a coapselor era neagră de la sângele care se scursese pe 
covor, sub ea, şi din vagin îi ieşea ceva care trebuie să fi fost un vătrai. 

Într-o mapă de plastic pe care scria Crima la beţie, aşezat sub teancul de 
fotografii, a găsit dosarul din luna aprilie a acelui an. Însărcinaţi cu ancheta 
au fost Sverker „Klippan” Holm şi Irene Lilja, şi nu părea să fie legată de 
niciunul dintre cazurile de care vorbise Fabian. 

Victima era Kerstin Ohman, care locuia pe Ostra Storgatan din Munka- 
Ljungby, foarte aproape de Ängelholm, împreună cu soţul ei, Conny 
Ohman. 

Conform anchetei, ea a făcut de mai multe ori plângeri la poliție 
împotriva soţului care o maltrata şi de fiecare dată s-a răzgândit şi şi-a retras 
acuzaţiile. Însă în noaptea de 5 aprilie era clar că lucrurile au mers atât de 
departe, încât n-a mai avut timp de plângere sau de răzgândire. 

În schimb, Conny Ohman însuşi sunase la poliţie după ce a dormit pe 
canapea până i-a trecut beţia. Criminaliştii i-au găsit sânge pe mâini şi 
secreţii din vaginul ei pe penis. Per total, un caz cât se poate de clar, care în 
lumea presei din ziua de azi n-a atras prea multă atenție. 

Şi totuşi, Elvin fusese interesat, dintr-un motiv oarecare, şi, în afară de 
cazul în care Hillevi se înşela în privinţa lui, se baza pe ceva mai substanțial 
decât simpla intuiție. 

Desigur, Molander a fost cel care a condus investigația la locul crimei, 
însă asta nu însemna că el săvârşise crima. Poate că felul în care s-a purtat l- 
a făcut pe Elvin să reacționeze. 

Asta 1-a dat o idee, şi s-a dus la cutia în care erau lucrurile din sertarul lui 
Elvin de la secția de poliţie, i-a găsit agenda din acel an şi a răsfoit-o până 
la prima săptămână din aprilie. 

Ziua de 5 fusese joi, şi Elvin notase sec două ore, 8.12 şi 16.18, care, 
după părerea lui Fabian, însemnau momentul în care Molander ajunsese la 
secția de poliţie şi cel în care plecase. 

Ziua următoare conținea mai multe informaţii. A ajuns de-abia la 9.17, cu 
mai mult de un ceas mai târziu decât în ziua precedentă. Nu era trecută a 


doua oră, probabil din cauză că Molander fusese la locul faptei, lucrând 
până târziu. Însă exista un singur rând, cu abrevierile caracteristice ale lui 
Elvin. 

Kerstin O, agres, viol, crimă beţie, soț Conny (?), Klipp, Ir & M anch. 

Nimic din însemnare nu i-a sărit în ochi. Însă semnul smiley de alături, 
da. Mai erau smiley-uri pe alocuri în agendă, erau unul dintre lucrurile pe 
care Fabian nu reuşise să le înţeleagă. Dar în clipa în care i-a căzut privirea 
pe el, a ştiut ce simbolizează. 

Smiley-ul din ziua de după crimă era atât de fericit, încât gura îi depăşea, 
literalmente, capul. 

Cu alte cuvinte, Molander fusese într-o dispoziţie bună. 

O dispoziţie remarcabil de bună. 

Uciderea lui Ester Landgren schimbase totul. După ce se simţiseră 
amorțiți față de răul cu care se confruntau, şi aproape blazaţi, acum erau din 
nou în aceeaşi situație dificilă. Lăsând deoparte celelalte crime, ucigaşul 
depăşise orice limită, ceea ce l-a zguduit până şi pe Molander. 

Atmosfera era tensionată şi, totodată, reținută, şi cu toţii, în afară de 
Klippan, păreau că vor să plece, ca să poată începe investigația. Stăteau 
acolo cu capetele plecate, anesteziindu-se cu propriile telefoane, în vreme 
ce Klippan se străduia să-şi pună laptopul în legătură cu proiectorul de pe 
tavan. 

Nimeni n-a numărat minutele, dar ştiau cu toții că a durat mult prea mult 
până când aparatul a înviat pâlpâind, în sfârşit, şi a început să proiecteze 
imaginea de fond a lui Klippan, cu câinele Einstein alergând după o minge 
de tenis. 

— În sfârşit, a zis Klippan, ştergându-şi fruntea asudată. Să începem. 

— O întrebare rapidă înainte să începi. 

Molander s-a uitat la ceas. 

— Cât o să dureze? Nu te aprinde. Nu plec. Dar suntem aici de ceva timp 
deja şi vreau doar să le spun băieților, de vreme ce aşteaptă deja în dubă. 

— O să dureze atât timp cât este nevoie. Aşa că vă propun să nu mai 
irosim timpul nimănui. 

Klippan i-a aruncat un zâmbet lui Molander şi s-a răsucit spre ceilalți. 

— După cum ştiţi, Lennart Andersson a fost înjunghiat mortal în plină zi, 
sâmbătă, 16 iunie, pe când lucra în spatele tejghelei raionului de carne din 
ICA Maxi, Hyllinge. 

— Te rog, nu-i nevoie să repeti lucruri pe care le ştim cu toții, a zis Irene. 

— Am nevoie să fac ceea ce am nevoie să fac. Nici mai mult, nici mai 
puţin. Aşadar, spre binele tuturor, ce-ar fi să mă lăsați să termin? Şi promit 
să vă spun când am terminat. Bine? 

Klippan s-a uitat pe rând la fiecare şi a fost întâmpinat de o tăcere 
împietrită. 

— Minunat, atunci poate că reuşim să continuăm. 

A dat pe gât restul cafelei care acum era rece. 

— Unde rămăsesem? 


— Andersson a fost înjunghiat mortal la tejgheaua raionului de carne, a 
zis Irene, dându-și ochii peste cap. 

— Aşa, şi am văzut cu toţii o dată sau de două ori imaginile camerei de 
supraveghere care arată cele petrecute. Aşa că ceea ce am făcut eu a fost să 
examinez toate casetele din săptămâna dinainte, până la crimă. Am pus 
laolaltă câteva secvenţe cu oameni al căror comportament îmi pare suspect. 
Însă, de vreme ce stăm prost cu timpul, sunt de acord să merg direct la 
suspectul principal. 

Lui Fabian i-a trebuit o secundă ca să-şi dea seama de unde este vibrația 
din buzunar, dat fiind că iPnone-ul era pe masă, în faţa lui. Era vechiul 
Nokia. 

Klippan a derulat fişierul numit Vineri 15 iunie 2012 şi a deschis un clip 
video în care era un bărbat scund intrând agale pe uşile din ICA Maxi, din 
perspectiva simultană a câtorva camere de supraveghere. Purta blugi 
jerpeliți, tenişi albi murdari, un hanorac cu fermoar şi glugă, cu logoul 
Adidas, şi o şapcă de baseball cu logoul Biltema, trasă mult pe frunte. 

În vreme ce Molander şi ceilalţi priveau cum bărbatul ia un coş şi merge 
mai departe prin supermarket, Fabian şi-a scos Nokia pe sub masă şi a 
deschis mesajul, care era de la Gertrud Molander. 

— ŞI ce-i aşa de suspect la el? a zis Astrid, şi s-a pomenit pe dată ţinta 
unei fulgerări din ochii lui Klippan. Zău aşa, ce te-a apucat? Trebuie să 
putem pune întrebări şi să discutăm. Altfel, chestia asta n-are niciun rost. 

— Aveam impresia că suntem grăbiţi. Dar, prea bine, departe de mine 
gândul să fac mofturi. Să vă explic. 


Salut, Hjalmar! Mulţumesc că ţi-ai amintit de ziua mea şi îmi pare rău că 
nu ţi-am răspuns mai repede. Ar fi fost drăguţ să ne întâlnim la o cafea şi 
un taifas. Să-mi dai de ştire când te mai încumeţi să ajungi în oraşul cel 
mare. ;) 

Cu salutări prieteneşti, 

Gertrud 


— Ceea ce mi-a sărit în ochi mai întâi a fost felul în care se mişcă prin 
magazin, a zis Klippan. 

— Ce fel? 

Irene s-a uitat cu atenţie la bărbatul care trecea prin raionul cu ustensile 
de bucătărie. 


— Mie îmi pare normal. 

Era o invitație sau un „nu, mulțumesc”? Fabian nu ştia cum să 
interpreteze mesajul lui Gertrud, dar tot a tastat pe sub masă un răspuns 
scurt. 


De fapt, chiar mă întorc şi azi în Helsingborg şi mi-ar plăcea să 
reînnoiesc invitația pentru această după-amiază. Ce zici? 


— Aş zice că, practic, fiecare detaliu e suspect, i-a spus Klippan lui Irene. 
Uită-te numai la felul în care se mişcă prin raioane. Apoi compară-l cu ceea 
ce fac ceilalți şi o să vezi că-i cu totul nefiresc. 


Mulţumesc, dar mă tem că m-am pricopsit cu o răceală de vară şi sunt în 
pat, cu febră, aşa că trebuie să lăsăm pe altădată. Dar hai să ne auzim 
curând. 


Gertrud era acasă. Aşa că ar putea să dea o raită pe acolo, s-o convingă să 
depună mărturie şi să-i ofere o cameră la hotel până ce se termină toate 
astea. 

— Vezi cum îşi ține faţa ascunsă, privind tot timpul în jos şi întorcându- 
se cu spatele? a continuat Klippan, în vreme ce în imagine bărbatul stătea 
lângă raionul Tex-Mex, cu spatele spre camera de supraveghere. Vezi? 
Indiferent unde este camera. 

— Klippan, cred că am priceput ce vrei să spui, a zis Molander. Sau, tu 
ce zici, Fabian? 

— Absolut. N-am întrebări. 

Şi-a îngăduit să zâmbească în vreme ce îşi băga Nokia la loc în buzunar. 

— N-ai? Asta-i ciudat, a zis Astrid, pentru că eu cu siguranţă am. Cum ar 
fi, de exemplu, ce anume te face să fii sigur că e tipul nostru? 

— Am zis că bănuiesc. Nu că sunt sigur, a ripostat Klippan. Dar adevărul 
este că totul la el e suspect. Uitaţi-vă un pic la asta. 

Bărbatul de pe ecran s-a dus la frigiderul cu heringi în oţet. 

— Tocmai a fost la raionul Tex-Mex şi a luat lipii şi guacamole. Nu ştiu 
ce vă place vouă să puneţi în lipii, dar mă îndoiesc că e vorba de heringi în 
oţet. 

— Cine spune că acele lucruri sunt pentru aceeaşi masă? a obiectat Irene. 
Lipiile pot fi pentru seară şi heringul pentru... 


— Chestia e că, de fapt, el nu cumpără nimic, a întrerupt-o Klippan. Nu 
există vreo direcție a mişcărilor sale şi niciun plan pentru ce pune în coş. 
După o vreme o să scoată dintr-un congelator chiftele vegetale, ca apoi să 
cumpere o jumătate de kilogram de carne tocată. 

— Poate că iubita lui e vegetariană. 

— Poate. Dar cum explici faptul că a fost deja la raionul de legume şi 
fructe, unde a ales roşii organice extrem de scumpe, dar apoi se întoarce 
acolo şi ia un castravete normal, plin de pesticide, deşi castraveţii organici 
nu costă decât cu două kronor mai mult? 

— Bine. 

Astrid a încuviinţat din cap. 

— Prin urmare, nu se află acolo la cumpărături. 

— Dacă el este făptaşul nostru, poate că cercetează locurile, a intervenit 
Fabian, încercând să dea impresia că participă. 

— Asta am presupus, a zis Klippan. Însă, dacă aşa ar sta lucrurile, ar 
trebui să se uite după camerele de supraveghere, şi în cele douăzeci şi două 
de minute pe care le petrece în magazin nu ridică niciodată privirea. De 
asemenea, nu-şi scoate telefonul ca să fotografieze şi nici nu dă atenţie căii 
de evadare din spatele tejghelei raionului de carne, pe care a folosit-o în 
cele din urmă. 

— Aşadar, ce anume face? a zis Irene, care începea să dea semne de 
nerăbdare. 

— Îţi mulţumesc că întrebi. Exact la asta am cugetat. Și, după ce am 
studiat această secvenţă de nu mai ştiu câte ori, am tras concluzia că el 
caută. 

— Ce vrei să spui cu „caută”? Ce anume? a zis Astrid. 

— O să ajungem la asta. 

Klippan a ridicat mâna ca să stăvilească alte întreruperi. 

— Dar mai întâi vreau să întreb dacă vreunul dintre voi a observat că 
acum o vreme a stat lângă cartofii noi holbându-se la alt client. O doamnă 
mai în vârstă îmbrăcată complet în albastru care pipăia fiecare mango din 
magazin. 

— Da, am văzut-o, a zis Irene. Până şi ochelarii erau albaştri. Dar n-am 
observat ce făcea bărbatul. 

— Însă eu, da, şi chiar în acest moment face acelaşi lucru. 

Klippan a arătat spre peretele pe care suspectul lor stătea lângă frigiderul 
cu heringi, uitându-se la un bărbat care pleca repede de la un munte de 


căpşune spre raionul de carne. 

— Şi ce înseamnă asta? a zis Astrid. În afară de faptul că se holbează la 
lume. 

— Cum ziceam, cred că este în căutare. 

— Da, aşa ai zis. Întrebarea este ce anume... 

— Victima, a zis Klippan, tăindu-i vorba. Îşi caută următoarea victimă. 

Starea de spirit s-a schimbat pe dată. Nimeni n-a vorbit, tăcerea era 
aproape palpabilă, în vreme ce Fabian şi ceilalți îşi aminteau ceea ce 
văzuseră şi încercau să digere ideea că teoria lui Klippan ar putea să aibă un 
oarecare merit. 

— Dar stai aşa, a zis Astrid, după o vreme. De ce să-şi caute o victimă? 

— Bine, poate că alegere este un cuvânt mai bun. 

— Căutare sau alegere. 

Astrid a ridicat din umeri. 

— Lennart Andersson e acolo, la raionul de carne. Tot ce ai de făcut ca 
să-l găseşti este să te duci acolo. 

— Ce vreau eu să spun este că nu pare să fie conştient de asta în acest 
moment. Cred că, pur şi simplu, încă nu hotărâse cine avea să fie. 

Klippan a scurs ultimele picături de cafea din carafă. 

— ŞI apoi, schimbul lui Lennart începe abia peste trei minute şi jumătate. 
Dar uitaţi-vă la asta. 

A făcut semn cu capul spre clip, în care bărbatul încă zăbovea lângă 
heringi. 

— La început am crezut că alege între diferitele produse. Dar nu asta 
face. Nici măcar nu se uită la peşti, îl urmăreşte pe bărbatul cu pantaloni 
scurți albi şi mocasini care stă acolo cu fiul lui. 

— Stai un pic, nu-i Eric Jacobsen? 

Astrid s-a întors cu faţa spre Fabian, care a încuviințat. 

Cu siguranţă erau Jacobsen şi fiul său, Rutger, părând să n-aibă habar că 
sunt în pericol să devină următoarele victime ale ucigașului. Cu alte 
cuvinte, drumurile lor se încrucişaseră atât aici, cât şi în legătură cu Molly 
Wessman. 

— Dacă este adevărat ce spui, că se află aici ca să-şi aleagă o victimă, a 
zis Astrid, atunci ce l-a făcut în cele din urmă să se oprească la Lennart 
Andersson de la raionul de carne şi nu la altcineva? 

— Asta-i o întrebare bună. Şi, sincer, n-am nici cea mai mică idee. Ce 
ştiu eu, poate că alege pe oricine se nimereşte să-l calce pe bătături. 


— Aş pune pariu că are un plan pentru felul în care trebuie să fie 
executată crima, a zis Molander, în vreme ce suspectul scotea un obiect din 
buzunarul din dreapta. 

Un obiect care a sclipit înainte să-şi strângă pumnul în jurul lui. 

— Şi ceea ce face el aici este să se preumble, căutând victima cea mai 
potrivită. 

— Atunci n-ar trebui să caute pe la raionul de carne în loc de întregul 
magazin? a zis Astrid. 

— Sau poate că e în căutarea unei persoane care să fie cât mai diferită de 
celelalte victime, a zis Klippan. 

Astrid a încuviinţat din cap. 

— Fabian, tu ce crezi? 

Fabian a încetat să se întrebe ce anume scosese din buzunar suspectul şi 
se răsucea spre Astrid când a intervenit Irene. 

— Scuze, dar vedeţi şi voi ce văd eu? 

A arătat spre suspect, al cărui braţ drept se mişca un pic înainte şi înapoi. 

— Aproape că arată ca şi cum... ar juca ping-pong în buzunar. 

— Din nefericire pentru el, nu asta este, a zis Klippan. Cea mai bună 
presupunere a mea este că-i un soi de tic ca să-l menţină calm. De fapt, face 
asta de mai multe ori, şi alteori e clar că mâna nu e în pantaloni. 

— Aşadar, Klippan, vreau doar să mă asigur că am priceput bine, a zis 
Astrid. Ne spui că umblă prin lume alegându-şi victima complet la 
întâmplare? 

— Da, din păcate, aşa arată. 

Klippan s-a răsucit spre Fabian. 

— Şi nu exact despre asta vorbeai? Că s-ar putea să nu existe un motiv? 

Fabian a încuviinţat din cap, cu toate că îi suna şi lui ciudat. Dar nu vedea 
altă explicație. 

— Pur şi simplu nu pricep de ce ar omori cineva fără motiv, a zis Astrid. 

— Poate pentru că el crede că e amuzant şi se distrează. Cel puțin, asta ai 
spus tu. 

Fabian s-a întors spre Molander. 

— Eu? Nu, când să fi spus asta? 

Molander şi-a scuturat capul. 

— Bine, dar alegerea trebuie să se bazeze pe ceva, a zis Astrid. Că există 
ori nu un motiv. Adică, doar nu poate fi la întâmplare. 

— Dacă ne gândim mai bine. De ce nu poate? a zis Molander. 


— Pentru că se pare că ceva îl face să aleagă o victimă sau alta, şi dacă 
ne dăm seama ce, am putea chiar să prezicem cine va urma. Tu ce crezi, 
Fabian? Eşti neobişnuit de tăcut astăzi. 

— Sunt? a zis Fabian, cu gândurile din nou fixate pe ceea ce ţinea în 
mână suspectul în clip. 

Aceea să fi fost cheia? 

— Şi tu. 

Astrid s-a întors cu fața spre Irene, care şedea cu gura deschisă, privind în 
gol. 

— Nici tu n-ai spus nimic de o vreme. 

S-a aplecat în faţă şi şi-a fluturat mâna în dreptul ochilor lui Irene. 

— Hei, cu tine vorbesc. 

Irene a reacționat, dar când a vorbit, a fost cu Klippan, nu cu Astrid. 

— Poţi să mai rulezi o dată clipul? 

— Sigur. De la început sau...? 

— Nu, de unde stă lângă heringi şi se răsuceşte spre bărbatul bărbos. 

— Sigur. Nicio problemă. 

Klippan a dat înapoi marcajul timpului şi clipul a pornit puţin înainte ca 
suspectul să privească peste umăr spre bărbatul din spatele lui. 

— Opreşte şi măreşte-i faţa. 

— Irene, ştiu ce urmăreşti. Dar n-are rost. Am încercat deja. 

S-a aplecat spre laptopul deschis şi a mărit faţa suspectului, care era pe 
Jumătate ascunsă sub cozorocul şepcii de baseball. 

— Sigur, zărim o parte din faţa lui, care, dacă e să ghicesc, aş zice că e 
asiatic, dar în afară de asta... 

— E el. 

Irene s-a ridicat în picioare. 

— E el. ÎI recunosc. 

— Cine? a zis Astrid. Despre ce vorbeşti? 

— Am discutat cu tipul acela în biroul meu acum o săptămână şi 
Jumătate. 

Sleizner tocmai îşi scosese şperaclul şi se pregătea să-l strecoare în 
încuietoarea apartamentului din Valby, lângă Copenhaga, când telefonul l-a 
anunţat că are un e-mail. 


De la: michael. ronning@politi.dk 
Pentru: kim.sleizner(Opoliti.dk 
Subiectul: Actualizarea setării de securitate a mobilului 


După cum ați aflat din mesajele precedente, suntem în cursul instalării 
unei serii de actualizări ale securității mobilelor unor membri de maximă 
importanță ai Poliţiei Municipale Copenhaga. Dat fiind că sunteți unul 
dintre cei vizați, mi-am rezervat timp în această miercuri la ora 13. Dacă 
nu mă contactaţi până atunci, mă bazez pe faptul că ne vom vedea la acea 
oră în biroul meu. Actualizarea va dura circa 120 de minute. 

Al dumneavoastră, 

Michael Rønning, şef serviciu IT 


După cum aţi aflat. I se urcase la cap tipului de la IT. Mi-am rezervat 
timp. E adevărat, primise câteva mesaje despre blestemata de actualizare a 
securității, şi e adevărat, le ignorase ca mesaje din cele nedorite, aşa cum 
erau. Dar asta nu-i permitea acestui terchea-berchea să fie nesupus. Mă 
bazez pe faptul că ne vom vedea la acea oră în biroul meu. Cine mama 
dracului se credea? 

Avea de gând să-l lase să instaleze actualizarea, bine. Dar asta avea să se 
întâmple când îi convenea lui, nu unui afurisit de lacheu IT-st. Nu că şi-ar fi 
închipuit că va veni vreodată vremea să se poată lipsi de telefon timp de 
două ore. Şi apoi, trebuia să-i facă o copie de rezervă pe computer, ca să 
poată şterge toate chestiile care erau doar pentru ochii lui. 

Sleizner şi-a îndesat telefonul la loc în buzunar şi s-a apucat să lucreze cu 
şperaclul. Trecuseră cel puţin patruzeci de ani de când nu-l mai folosise. Şi 
totuşi, era ca şi cum de-abia ieri îşi golise puşculiţa şi schimbase fiecare 
bănuţ pe care îl avea în mărci germane înainte de călătorie. 

Planul fusese să-şi cumpere în taină un stilet. Nu pentru că ar fi avut de 
gând să-l folosească. Avea să-l ţină doar în buzunar şi să-l scoată din când 


în când ca să se asigure că e în stare bună. În Karlsruhe a reuşit, în cele din 
urmă, să scape de părinți şi a găsit o prăvălie în care era cea mai mare 
colecţie de cuțite pe care o văzuse în viaţa lui. Nu numai stilete, cuțite de 
aruncat şi macete. Aveau până şi karambituri, care fuseseră întotdeauna 
cuţitele lui preferate. 

Dar în loc de asta, i-a atras privirea un şperaclu şi, după ce s-au întors din 
călătorie, i s-a părut că umblă cu o baghetă fermecată în buzunar. În cea mai 
mare parte a copilăriei a putut să treacă de orice uşă avea chef. Intra pe furiş 
în casele vecinilor, unde erau întotdeauna dulciuri şi uneori chiar şi bani. A 
iubitei sale, când a avut una, ca să-i scotocească prin lucruri. Sau în 
cancelarie, noaptea, ca să copieze întrebările care aveau să fie în 
extemporalul de a doua zi. 

Apoi, brusc, într-o zi, vecinul a stat la pândă şi l-a prins asupra faptului, 
scormonind prin cutia din partea din spate a debaralei, în care îşi țineau 
economiile. 

După câteva palme zdravene, 1 s-a dat de ales. Fie se duce şi îi spune 
tatălui său totul în momentul în care se întoarce de la lucru, fie îşi trage 
fermoarul pantalonilor şi şi-i dă jos pe loc. Fusese o alegere uşoară, cu toate 
că luni întregi după aceea s-a simțit mânjit. 

De atunci n-a mai folosit şperaclul. Până acum. Dar era ca mersul cu 
bicicleta. După ce ai învăţat să mergi cu ea, se pare că nu mai uiţi niciodată. 

Broasca a scos un clinchet şi a putut să deschidă încet uşa, să intre în 
micul apartament şi să închidă uşa la loc. 

Pe uşă scria Thor Rindflyet, însă din clipa în care a păşit pe holul îngust, 
întunecat, şi-a dat seama după miros că se află în locul potrivit. Aceasta era 
adevărata adresă a chinezoiului cu elefanții, Qiang Who. Sau Qiang-Wei 
Hitomu Oisin, cum apărea în registrul de evidență a populaţiei, ceea ce 
explica de ce fusese atât de greu de găsit. 

Însă totul a ieşit bine până la urmă. De fapt, cele mai multe lucruri au 
ieşit aşa cum îşi dorea şi, chiar dacă încă mai simţea o vagă îngrijorare în 
privinţa intențiilor Dunjei, era destul de uşor de înlăturat. Preluase controlul 
şi era din nou un jucător de care trebuie să se țină seama, după ce petrecuse 
prea mult timp pe banca rezervelor. 

Aşa cum bănuise, chinezul era un mic sclav IT grăsan în subsolul 
bunkerului TDC. Bunul său prieten Stig Paulsen fusese bucuros să-i dea 
lista angajaţilor. Peste o oră şi jumătate, găsise mutra urâtă inconfundabilă, 


a cărui adresă reală nu era Blågårdsgade, ci un apartament în Valby, pe 
Sylviavej, nr. 22, etajul patru. 

A mers mai departe până în bucătăria mică, dar plăcută, şi a observat că 
probabil nu există baie în apartament, de vreme ce exista o cabină de duş 
lângă chiuvetă. Ca la căminul studenţesc, şi fermecător, dacă aveai douăzeci 
de ani şi credeai în pace pe Pământ. Jalnic, dacă erai un gălbejit grăsan care 
merge pe un monociclu electric. 

Sperase că aceasta era ascunzătoarea Dunjei. Că făcuseră un schimb 
temporar de apartamente, ea şi chinezul. Atunci povestea asta lungită avea 
să ajungă, în sfârşit, la finalul meritat. Dar nu era nici urmă de ea. Nu 
mormane de haine pe podea, nu vase murdare sau coşuri de gunoi care 
duhnesc. Totul era curat şi ordonat. La fel ca multele feluri de ceai, care nu 
numai că erau aranjate perfect la perete pe unul dintre blaturile din 
bucătărie, dar mai erau şi puse în ordine alfabetică. 

Nu putea să explice de ce, dar dintr-un anumit motiv schimbarea de 
locuri între Ginger Guru Chai şi Ginger Lemongrass l-a făcut să se simtă 
un pic mai bine. Apoi a mers mai departe prin apartament, care, cu toate că 
chinezul nu mai locuia aici, încă era plin de tâmpenii cu elefanți. Cum era 
covorul din hol, sau lustra din living, care era alcătuită din cinci trompe de 
elefant terminate cu becuri. 

Platouri cu bețişoare parfumate erau împrăştiate prin odaie, ceea ce 
trebuia să fie alt semn că Dunja nu locuieşte aici. Sigur, nu putea să bage 
mâna-n foc, dar ar fi fost surprins să afle că ea se dă în vânt după 
beţişoarele parfumate. 

Ajunsese într-un punct mort. N-avea rost să nege. Hotărâse să se dea 
bătut şi să plece din apartament când, la ieşirea din living, a zărit un rucsac 
în culori țipătoare pe un fotoliu aflat în colţul cel mai îndepărtat. 

Era unul dintre cele mai urâte pe care le văzuse în viaţa lui, de aceea îşi 
amintea clar că îl mai văzuse, pe caseta de la camerele de supraveghere din 
filiala lui Danske Bank din Malmö, de unde Dunja îşi retrăsese toţi banii. În 
acel moment îl purta indianul costeliv care o ajuta. Aşadar, el era cel care 
locuia aici. 

Piesele începeau, în sfârşit, să se aşeze la locul lor şi simţea cum îi revine 
buna dispoziție. Chinezul ținea legătura cu indianul, care ținea legătura cu 
Dunja, ceea ce însemna că este cu un pas mai aproape de ea. 

Un pas mai aproape de a pune capăt poveștii ăsteia. 


A cercetat conţinutul rucsacului, dar a fost silit că tragă concluzia că nu 
sunt bani în el, doar o cutie lungă, îngustă, de beţişoare parfumate, pe care a 
scos-o şi a deschis-o. În ea era un teanc de fotografii cu granulaţie mare, 
unele complet neclare, şi toate arătau acelaşi apartament. 

Apartamentul lui. 

Irene scormonea cu disperare printre dosare şi biblorafturi, şi documente 
aşezate în teancuri pe podea când Khppan a intrat în biroul ei împreună cu 
Astrid şi Molander, toţi trei având în mână căni cu cafea proaspătă. 

— Unde s-a dus Fabian? 

Klippan s-a răsucit şi a scos capul pe uşă. 

— A trebuit să plece şi nu se întoarce până mâine, a zis Astrid şi a închis 
uşa. 

— Să plece? Nu poate să dispară când suntem în toiul unei... 

— Are motivele lui, l-a întrerupt Astrid şi s-a întors cu faţa spre Irene. 
Cum te descurci? 

— E pe aici, pe undeva. 

Irene a scos cu o mână un dosar dintr-un teanc, folosind-o pe cealaltă ca 
să se asigure că restul teancului nu se prăbuşeşte. 

— Ştiu că e pe aici. 

— Presupun că s-a dus să-şi viziteze fiul, care e în spatele gratiilor, în 
Helsingør, a zis Molander. 

— Theodor? Arestat? Vorbeşti serios? 

Khppan s-a răsucit spre Molander. 

— De ce? 

— N-ai auzit? A fost arestat în legătură cu procesul bandei Smiley... 

— A fost acolo ca să depună mărturie, asta-i tot ce ştim, a intervenit 
Astrid. Irene, vrei, te rog, să ne spui şi nouă ce cauţi? 

Fără să răspundă, Irene s-a uitat repede la primele documente din dosar, 
apoi l-a lăsat să cadă pe podea şi a început să se plesnească peste cap. 

— Irene, suntem cu toţii foarte ocupați. 

— Aşa-l. 

Irene s-a dus repede la biroul pe care era aceeaşi harababură. 

— Uite. Ăsta-i el. 

Le-a dat un dosar pe care scria Interviuri (ne) interesante. 

Astrid a deschis dosarul şi s-a uitat la copia Xerox a permisului de 
conducere. 

— Pontus Holmwick. Şi cine este? 

— L-am chemat să vorbesc cu el. Maşina i-a apărut pe camerele de 
supraveghere din Bjuv, la o aruncătură de băț de spălătoria în care a fost 


ucis Moonif Ganem. Mi se pare chiar că se vede maşina lui plecând la vreo 
jumătate de oră după crimă. 

— E asiatic? 

Irene a încuviinţat din cap şi s-a răsucit spre Klippan. 

— Nu-ţi aminteşti de el? 

Klippan şi-a scuturat capul. 

— Nu? Păi tu ai fost cel care a insistat să-l aduc la secție. 

— Am făcut asta? 

— Da, când Astrid era la dezintoxicare şi tu erai la conducere. Nu pricep 
cum ai putut să uiţi. Tocmai reuşiseşi să-l identifici pe Assar Skanăs. 

— Aşa-i, asta îmi sună cunoscut. 

Klippan s-a luminat la față. 

— Voiam să-i aducem la secție pe toţi cei cu comportament fie şi un pic 
suspect. Şi tu erai bosumflată şi împotriva acelei idei, ca să nu zic mai mult. 

— Ai avut dreptate. Eu am greşit. Putem s-o lăsăm baltă şi să trecem mai 
departe? 

Molander li s-a alăturat. 

— Nu că ar avea cea mai mică importanţă, dar eu am fost cel care s-a 
întâmplat să observe maşina şi, dacă nu mă înşel, am verificat plăcile cu 
numărul de înmatriculare şi am observat că este închiriată, ceea ce a făcut-o 
să fie extrem de interesantă. 

— Aşa-1. De la Hertz de pe Gustav Adolfsgatan din Söder. 

— Gustav Adolfsgatan. 

Astrid s-a întors spre Molander. 

— Asta nu-i în apropiere de strada Carl Krooks, unde ai localizat mobilul 
lui Skanâs? 

— Cu siguranţă nu-i departe. 

— Vreţi să ziceţi că Pontus Holmwik şi Assar Skanăs erau în legătură? a 
zis Irene. 

— Ar putea să fie o coincidenţă. 

Astrid a ridicat din umeri. 

— Dar hai să vedem dacă putem găsi o adresă. 

Irene s-a aşezat la computerul său. 

— CNP-ul lui este 790825-3324, a continuat Astrid. 

Irene a tastat cifrele, dar a ridicat repede privirea. 

— Nu există nimeni cu acest CNP. 

— Ciudat. 


Klippan s-a dus să vadă cu ochii lui. 

— N-ar fi trebuit ca Hertz să descopere asta când l-au introdus în sistem? 

— Aşa se presupune, a zis Molander. Dar, ce-i drept, noi n-am făcut-o. 

— E vina mea, a zis Irene. 

— Probabil că au făcut actele de mână, asta-i tot. 

Molander a luat dosarul şi l-a frunzărit. 

— Şi apoi, nu mulţi oameni pot să deosebească un permis de conducere 
fals de unul real. 

— Ce, e fals? a exclamat Irene. 

— Trebuie să fie, nu? cu acel CNP. Cea mai bună cale de a afla este să-i 
dai drumul din mână de la câțiva centimetri şi să asculți sunetul pe care îl 
scoate când ajunge jos. 

— Cum adică, să asculţi sunetul? Care sunet? 

— Plasticul e diferit. La unul real sună mai puternic, mai aproape de 
metal. 

— Fals sau nu, tu trebuie să fi dat cumva de el, a zis Astrid. 

— Da, am sunat la Hertz, de unde mi s-au dat numele şi numărul de 
telefon. 

Irene a arătat spre însemnările sale. 

— Asta apare aici. 

Astrid, Klippan şi Molander s-au uitat unul la altul. 

— Vreţi să ziceţi că ar trebui să-l sun? 

— Nu, e mai bine să-i determinăm locaţia şi să-l înconjurăm. Ce crezi? 

Astrid s-a răsucit spre Molander. 

— Sigur, putem să facem asta. Dar nu mă aştept la prea mult. Dat fiind că 
a reuşit să scape până acum, pare destul de isteţ ca să se fi descotorosit de 
acea cartelă SIM de îndată ce Irene a terminat cu el. Şi, în plus, am un loc al 
faptei care aşteaptă să fie cercetat, şi asta o să dureze ore întregi. 

— Bine, însă, de cum ai timp, vreau să încerci s-o faci. 

Astrid s-a întors spre Irene. 

— Când ai vorbit cu el, care era motivul prezenţei sale în Bjuv în acel 
moment? 

— Se ducea să fotografieze diferite fundaluri, sau cam aşa ceva. 

Irene a luat înapoi dosarul şi l-a frunzărit. 

— Aşa-i, iată. PetFrame. Din ce mi-a spus, lumea îi trimite poze cu 
animalele de companie şi el le pune pe alt fundal. 


— Şi are tupeul să ceară patru mii de kronor pentru asta, a zis Molander, 
cu ochii la telefon. 

— Ai găsit site-ul? 

Molander a încuviinţat din cap. 

— Lucru deloc surprinzător, nu există un număr de la Registrul 
Comerţului, adresă sau număr de telefon. Singurul lucru pe care îl văd este 
o adresă de e-mail anonimă info@. 

— Poate că îi putem urmări încasările, a propus Klippan. 

— După informațiile din site, foloseşte sistemul ramburs, ceea ce face 
greu de urmărit încasările, de vreme ce nu cunoaştem numele pe care îl 
foloseşte când trimite coletele. Cel mai bine ar fi dacă am putea avea acces 
la adresa de e-mail şi să începem din capătul celălalt, de la clienţii lui. 

— Asta o să dureze cel puţin o săptămână, a zis Klippan. Întrebarea este 
cu câte alte victime şi anchete o să ne pomenim până atunci. Propun să-l 
dăm în urmărire generală. 

— Ar însemna să dăm cărțile pe faţă şi, în plus, există riscul să afle şi să 
plece din ţară, a ripostat Astrid. Nu ştiu ce credeţi voi, ceilalți, dar eu simt 
că suntem foarte aproape. 

— N-aş prea crede, a zis Molander. Avem un chip şi un CNP fals. Şi cam 
atât. 

— O să discut asta cu Stina Hogsell, să vedem ce crede ea. Dar aş fi 
surprinsă să nu fie de acord cu mine că, în acest moment, cel mai bun lucru 
pe care îl putem face este să păstrăm tăcere. 

Astrid a dat să plece. 

— Încă ceva înainte să încheiem. 

Klippan s-a răsucit spre Irene. 

— Vecinul ăla al tău, cum îl cheamă? 

— Care vecin? 

— Ştii tu, cel de alături, al cărui nume l-am recunoscut amândoi, dar nu 
ştiam de unde să-l luăm. 

— A, da. P. Milwokh cu „w” şi cu „h” la sfârşit. Ce te-a făcut să te 
gândeşti la el? 

— Sunt aceleaşi litere, dar în altă ordine. 

— Cum? 

Irene şi-a plimbat privirea de la Klippan la ceilalți şi înapoi. 

— Aşa e. P. Milwokh şi P. Holmwik. 

— Cum, tipul cu maşina închiriată? Şi el îşi scrie numele cu ,„w”? 


— Da. 

Klippan s-a dus la tablă, a scris un nume deasupra celuilalt şi a tras linii 
între litere, până ce s-au împerecheat toate. 

Irene s-a uitat la cele două nume, nevenindu-i să creadă, ca şi cum nu era 
cu putinţă să fie adevărat. Însă era. Klippan avea dreptate. Aveau aceleaşi 
litere. Un „h” aici şi un „h” acolo. Un „k” aici şi un „k” acolo. Un ,„w” aici 
ŞI un „w” acolo. 

Oricât ai fi vrut, n-aveai cum să faci din asta o coincidenţă. 

Gertrud Molander o spusese foarte clar. În niciun caz nu voia să-l 
întâlnească sau să intre în contact cu el. Lui Fabian nu-i era greu să 
înțeleagă de ce. O căutase ca să-i pună întrebări şi îi zguduise întreaga 
existență până în străfunduri. De la credinţa că totul este absolut în ordine, 
fusese silită să-şi dea seama cu cine este măritată. 

Acum era în pat, bolnavă, şi el avea din nou să dea năvală fără să fie 
poftit. Asta era şansa lui, şi poate că ultima, s-o facă să priceapă că nu este 
în siguranţă în propria casă. Că trebuie să plece de acolo cât mai curând. 
Aşa că a fugit de la serviciu cu o oră mai devreme decât plănuise. 

Ingvar Molander avea să-şi folosească telefonul ca să urmărească maşina 
lui Fabian, şi trebuia să presupună că îi urmăreşte şi mobilul. Prin urmare, a 
lăsat maşina acasă, cu telefonul aflat în siguranţă în torpedou, şi a pus-o pe 
Sonja să i-o ducă la feribot pentru prima lor călătorie ca să-l vadă pe 
Theodor, la Helsingør. 

S-a dus pe jos până în Kopparmâlleplatsen ca să ia autobuzul 2, din care 
a coborât peste douăzeci şi cinci de minute la Ramlösa Brunn. A pornit pe 
poteci şi a trecut de Ramlösa Wok-Express, unde, cu numai o săptămână 
înainte, se întâlnise întâmplător cu Gertrud, pe când discuta cu vecinul ei 
despre moartea soției, Inga Dahlberg. 

A fost cel mai prost moment cu putinţă. Gertrud a reacționat pe dată la 
faptul că ancheta a fost redeschisă şi a întrebat de ce nici ea, nici soţul ei n- 
au fost informaţi. De atunci, nu fusese decât o chestiune de timp până ca 
Molander să-şi dea seama ce se petrece. 

Lindhultsgatan era la doar câteva sute de metri, şi când a cotit, şi-a dat 
seama că nu-i mai rămân decât douăzeci de minute până să trebuiască să se 
întoarcă în oraş ca să se întâlnească cu Sonja. 

A mers mai departe spre casă şi a observat că de pe alee lipseau şi 
maşina, şi bicicleta lui Gertrud. Când a ajuns la uşă, a sunat şi a aşteptat. 
Poate că ea dormea. S-a aplecat peste balustrada verandei ca să se uite pe 
fereastra bucătăriei. Lumina era stinsă şi totul arăta curat şi în bună 
rânduială. Nu se vedea mâncare, nici farfurii sau pahare. Nimic. Blaturile 
erau atât de curate, că le puteai lua drept oglinzi. 

Gertrud era întruchiparea gospodinei devotate, dereticând tot timpul. 
Probabil că una dintre ultimele din generația ei. Şi totuşi, ceva din bucătăria 


curată ca în reclame îi dădea o senzaţie neplăcută. Şi-a pus mănuşile de 
piele şi a scos inelul cu chei pe care îl găsise în sertarul biroului lui Hugo 
Elvin. 

Deja găsise uşile pe care le descuiau trei dintre ele, ceea ce însemna că 
alte patru erau posibile candidate. Două dintre ele erau marcate cu bandă 
adezivă pânzată verde pe care erau scrise de mână semne de întrebare. 
Celelalte erau marcate cu bandă albă, cu un peşte desenat pe una şi un cod 
din şase cifre: 759583, pe cealaltă şi, de vreme ce pe peretele de lângă uşă 
era o tastatură dreptunghiulară cu două coloane de cifre, a început cu a 
doua. 

A intrat ca unsă. Cel puţin la început. După o vreme, a părut că se 
înţepeneşte, dar cu un pic de scuturare a intrat până la capăt. Însă n-a putut 
să o răsucească. A încercat în ambele sensuri, forțând cât de mult a 
îndrăznit, pentru că nu voia să rişte ca cheia să se rupă în broască. Cealaltă 
cheie marcată cu alb nu s-a potrivit deloc, şi nici vreuna dintre cele cu 
verde. 

S-a dat bătut şi a ocolit prin spatele casei, până pe terasa podită cu lemn, 
dincolo de grătarul care, în adevăratul stil Molander, era acoperit şi stătea 
lângă scaunele de grădină rezemate de masă, pentru cazul în care ar fi 
plouat. 

Nimic nu fusese lăsat la întâmplare. Nici măcar zumzetul electric care a 
pornit brusc sub picioarele lui. A dus instinctiv mâna la pistol până să-şi dea 
seama că era o cositoare-robot care ieşea din locaşul ei de alimentare de sub 
treapta de la poalele scării. 

S-a dus la uşa terasei şi şi-a umbrit ochii cu mâinile ca să se poată uita 
înăuntru. Livingul arăta ca întotdeauna. Covorul, mobilierul şi perdelele, în 
diferite nuanțe de bej, iar pe pereţi, tablouri cu peisaje banale care se 
înghesuiau printre tablouri cu păsări şi cu flori uscate. 

Cheia albă cu codul din şase cifre se potrivea şi în această încuietoare, 
însă acum a putut s-o răsucească. După ce s-a strecurat înăuntru a închis 
încet uşa şi a ascultat cu atenţie. Nu era decât tăcere. 

Colecţia de bufniţe a lui Gertrud era pe un raft al vitrinei, la fel ca ultima 
dată când fusese el acolo. Şi în mijlocul parlamentului de cristal a zărit 
bufnița de supraveghere a lui Elvin. Din multe puncte de vedere, 
amplasamentul sărea în ochi, dat fiind că obiectivul era să pună un microfon 
în casa unui expert criminalist uns cu toate alifiile. Însă probabil că acea 


colecție de bufniţe era în aşa măsură domeniul lui Gertrud, încât lui 
Molander nici nu i-a trecut prin minte s-o verifice. 

A mers mai departe spre dormitor şi a bătut uşurel la uşa închisă, în 
vreme ce se gândea ce să zică. În cele din urmă, văzând că nu primeşte 
niciun răspuns, a apăsat pe clanţă şi a deschis uşa. 

N-ar fi putut spune la ce se aştepta, în afară probabil de Gertrud adormită. 
Patul era făcut şi pernele umflate ca într-o cameră de hotel. Nu erau haine 
pe scaunul din colţ, nici şervețele, niciun pahar cu apă, nici altceva, dacă-i 
pe aşa. Şi nici urmă de Gertrud. 

În mesaj ea spusese clar că e acasă, în pat. Oare se odihnea altundeva în 
casă, sau totul nu era decât o... Să fi fost Molander cel care îi răspunsese la 
mesaje? Să fi luat telefonul ei şi şedea acolo, de cealaltă parte a mesei, 
tastând răspunsuri ca să se asigure că nu observă nimeni dispariția e1? 

Locul părea extrem de curat. 

S-a dus la ceea ce părea să fie partea de pat a lui Gertrud şi a tras 
sertarele noptierei. Mai întâi pe cel de sus, apoi pe cel de jos. Amândouă 
erau goale. La fel şi comoda şi cele două dulapuri din partea ei de încăpere. 
Nicio haină, pe nicăieri. Camera mirosea a produse de curăţenie şi, când şi- 
a plimbat degetul pe partea de jos a dulapului, n-a văzut niciun firicel de 
praf. 

Să fi făcut el curăţenie? La asta se uita acum? Ca şi cum ea n-ar fi existat 
niciodată. Dar când să fi avut timp? Trecuseră mai puţin de două zile de la 
cearta lor din living şi, dacă era să-l creadă pe Molander, îşi petrecuse 
întreaga noapte în laboratorul poliției. 

Judecând după ce auzise din înfruntarea lor, Molander fusese luat prin 
surprindere de câte ştia Gertrud, ceea ce făcea mai puţin plauzibilă ideea că 
ar fi plănuit deja ce să facă cu ea şi mai probabilă ideea că a fost silit să 
improvizeze. 

Fabian s-a dus la cealaltă noptieră. Pe ea era un manual de fizică vechi, 
pe care l-a recunoscut de când era elev. O hârtie ieşea dintre pagini. A întors 
filele până la cea marcată, la jumătatea capitolului despre teoria 
electricității, pagină după pagină plină cu grafice, ecuaţii şi tot soiul de 
calcule. Mai erau şi câteva însemnări scrise în grabă pe margine. 

Autoionizare. Conductor. Hidroniu: HO- (hidroxid), H,O+ (trihidroxid) 


Era, fără îndoială, scrisul lui Molander. 
2001/24h=8,33l/h/60=0, 141/min însă era mai greu de descifrat ce anume 
însemna. 


Impedanţa corpului omenesc rezistenţa pielii rezistența internă aprox. 

Să fi avut de-a face cu planul lui pentru Gertrud? 

>50mA. X sec — f 

A ieşit repede din dormitor şi a smucit toate uşile pe care le-a găsit. Una 
ducea la o mică debara ticsită cu haine de iarnă, pantofi şi ustensile pentru 
curățenie; alta, la o mică baie pentru oaspeţi, cu un suport magnetic pentru 
săpun, lângă chiuvetă; a treia, la un mic birou care era şi cameră de oaspeți, 
în care se aflau un pat, un birou şi un computer. 

În pivniţă a găsit o încăpere pentru centrală şi o cameră cu utilaje care 
dădea direct în grădină. Pe lângă o maşină de spălat şi un uscător, mai era şi 
o chiuvetă la fel de curată ca restul casei. O pereche de pantaloni grosieri 
pentru pescuitul la muscă atârna pe un perete, iar de-a lungul altuia erau 
rafturi pe care se afla o colecție de vinuri impresionantă. 

Ultima uşă din pivniţă era din metal şi nu avea nici clanță, nici gaură 
pentru cheie. 

— Hei! Gertrud, eşti acolo? a strigat şi a bătut în uşă din toate puterile. 
Sunt Fabian! 

Şi-a lipit urechea de metal, dar n-a auzit nimic. 

Răsucindu-se, a descoperit o găurică în perete, la dreapta, şi când a vârât 
cu grijă un deget, şi-a dat seama că este un capac care se putea deschide. În 
spate era o tastatură cu cifre de la 0 la 9. 

A scos cheia cu codul din şase cifre şi, după ce l-a tastat, s-a produs un 
mic curent de aer, când uşa metalică a alunecat într-o parte, dispărând în 
zid. Încăperea din spate amintea de un mic muzeu, plină de rafturi, vitrine şi 
tejghele de sticlă. 

Îi văzuse interiorul cu doi ani înainte. Molander şi Gertrud invitaseră la 
un grătar întreaga echipă, împreună cu partenerii de viaţă, în ciuda faptului 
că erau în mijlocul unei anchete foarte dificile. Irene îl dusese în pivniţă, 
unde uşa de metal era deschisă. Înăuntru erau de toate, de la pistoale la 
cuțite şi fiole cu substanţe toxice. Ba chiar i-a arătat o colecție de gloanţe 
turtite, care fuseseră extrase din victime. 

El deschisese un congelator încastrat în zid şi îl găsise plin de recipiente 
din plastic, punguțe transparente şi alte obiecte, toate etichetate cu 
combinaţii de litere şi cifre. 

Irene îi spusese că toate astea sunt de la anchete încheiate şi susținuse că 
nevoia de a colecționa, combinată cu pura obsesie față de ştiinţă era ceea 


ce-l făcea pe Molander să fie un tehnician criminalist atât de priceput. 
Probabil că era adevărat, dar explica şi de ce devenise ucigaș în serie. 

l-ar fi trebuit ore întregi ca să examineze totul, şi în acel moment 
prioritatea sa era Gertrud. Din păcate, ea nu era în încăpere şi, din cât îşi 
dădea seama, nu era nici urmă de ea nicăieri. 

Ajunsese prea târziu. O simţea. Singura întrebare era când îşi găsise 
Molander timp s-o ducă din casă. Dacă asta era ceea ce a făcut. 

Garajul. Cum de nu se gândise la asta? 

Gândul a declanşat un potop de imagini, una mai cumplită decât alta. 
Orice i-o fi făcut Molander nevestei, era limpede că o făcuse în garaj. Acolo 
îşi avea atelierul. Acolo îşi ținea uneltele şi acolo putea să lucreze până 
noaptea târziu fără să stârnească bănuieli. 

A ieşit repede din încăpere şi a urcat scările, a traversat livingul spre 
terasă, imaginându-şi cum Molander intră cu maşina în marşarier în garaj 
suficient de mult ca să încarce sacii de gunoi negri, plini cu părți de 
cadavru, fără să fie văzut. 

După ce a încuiat uşa, a alergat pe terasă şi a coborât pe peluză, unde 
robotul se lupta în continuare cu iarba. A constatat că uşa laterală a garajului 
e descuiată şi, aşa cum bănuise, era acolo un banc de lucru uzat, cu o 
menghină. Mai erau fierăstraie, ciocane şi clești, toate atârnate la locurile 
lor, iar pe un raft, a văzut un burghiu, alături de o drujbă şi câteva suluri de 
saci de gunoi negri. 

Dar nu se vedea sânge. Nici pe bancul de lucru, nici pe podea şi nici pe 
vreuna dintre lamele fierăstraielor. Nici măcar ca stropi uscați, pe undeva. 
Ceea ce a văzut a fost o foaie de hârtie mototolită pe bancul de lucru, alături 
de un sul de cablu electric alb. S-a dus acolo, a netezit-o şi a început să 
citească. 


Ingvar, 

N-am ştiut unde să pun această scrisoare ca să fiu sigură că o vei găsi 
cât mai repede posibil. În ultima vreme ai fost atât de ocupat, încât aproape 
că nu ne-am văzut, iar cele câteva ore în care ai fost acasă le-ai petrecut fie 
în pivniţă, fie aici, în atelierul tău. 

În acest moment, probabil că te gândeşti ce laşă sunt pentru că n-am 
îndrăznit Să-ţi spun în faţă ce am de spus. Dar adevărul este că mi-e frică. 
Da, mi-e frică de ce ai putea să-mi faci. 


Ai avut întotdeauna întunecimea asta în tine, accese de mânie care 
apăreau brusc şi uneori te-au dus până în pragul violenţei. E un lucru de 
care am fost conştientă încă de când ne-am cunoscut. Tata m-a prevenit în 
această privință şi voia să te părăsesc. Dar nu i-am luat în seamă 
îngrijorarea şi vreau să ştii că nu m-am simțit niciodată ameninţată. Până 
duminica trecută. 

N-ai făcut nimic, dar te-ai gândit la asta. O vedeam în ochii tăi şi n-am 
fost niciodată în viața mea mai speriată. Probabil crezi că exagerez şi că 
sunt isterică. Dar, oricum ar fi, mi-am dat seama că era, probabil, exact 
ceea ce îmi trebuia ca să fac în cele din urmă acest pas. 

Poate că o să te surprindă, dar, de fapt, este ceva la care m-am gândit 
mult în ultimii ani. Însă, la fel ca pe îngrijorarea exprimată de tata, n-am 
luat-o în seamă şi am continuat să pretind că totul e în ordine. Că 
îngrijorarea permanentă, săâcâitoare, legată de cine este cu adevărat 
bărbatul cu care m-am măritat era exact aşa, exagerată şi isterică. 

Însă nu mă mai pot preface că nu văd. În ciuda tuturor anilor frumoşi pe 
care i-am petrecut împreună tu şi cu mine. Cu toate că ai fost cel mai 
important bărbat din viața mea şi o parte din mine încă te iubeşte, am 
hotărât să te părăsesc. 

Aşadar, plec pentru o vreme. Nu contează unde. Important este că am 
nevoie de timp şi spaţiu ca să-mi găsesc drumul înapoi spre cine sunt eu. 
Aşa că te rog, Ingvar. Nu încerca să mă cauţi ca să „stăm de vorbă”. 

Crede-mă. Știu ce fac. 

Gertrud 

De-abia atunci când s-a lăsat în patru labe şi a început să frece podeaua 
şi-a dat seama cât de murdară este, de fapt. Că nu mai era albă, ci stropită 
cu murdărie, îi plăceau lucrurile curate şi ordonate. 

Citise undeva că, în ciuda credinței populare, podeaua şi uneori chiar şi 
WC-ul sunt printre cele mai curate lucruri de prin case. Cele mai murdare şi 
mai pline de microbi se pare că sunt mobilele, telecomenzile şi tastaturile, 
urmate îndeaproape de, chiar aşa, plinte. 

Misiunea din noaptea trecută fusese şi ea un soi de curățenie. Totul se 
petrecuse conform planului, şi s-a simțit cu câteva kilograme mai uşor. 
Misiunea a fost îndeplinită şi dezastrul, sau oricum i-ar fi zis, dinainte nu 
mai era o rană deschisă, inflamată. A fost dezinfectată şi curățată şi, cu 
timpul, avea să devină o cicatrice de toată frumuseţea. 

Se ducea din nou mâine, dar nu se simţea stresat din cauza asta. În cea 
mai mare parte era sub control. A făcut turele de bazin în dimineaţa aceea 
ŞI, pentru prima dată, a reuşit să le facă în mai puţin de două ore. De 
asemenea, rezervase o bărcuţă de cauciuc cu motor suspendat, a cumpărat 
provizii şi a împachetat cea mai mare parte a echipamentului. 

Tocmai atunci, ca şi când ar fi fost o lege a naturii să existe întotdeauna 
bețe în roate, s-a auzit soneria. De această dată nici măcar n-a tresărit. 
Polițista aia trecuse deja pe acolo de atâtea ori, că ar fi fost aproape 
surprinzător dacă n-ar fi continuat să-l deranjeze. 

Însă ea devenea o problemă. Armonia şi concentrarea de care avea nevoie 
ca să se apuce de treabă erau distruse de zgomotul acela care îi zgâria 
timpanele. Dacă ar fi fost în stare să nu-l bage în seamă, ar fi putut s-o lase 
să continue la nesfârşit. Dar nu era în stare. Nu-şi putea termina gândurile. 
Nu putea nici măcar să termine de frecat afurisita de plintă. 

Poate că ar fi mai bine să termine cu asta. S-o primească înăuntru, să 
audă ce are de spus şi apoi să-i facă felul folosind orice metodă alegeau 
zarurile. 

Nu era mult timp, aşa că a început cu o întrebare simplă, da sau nu, ca să 
stabilească dacă trebuie să se ocupe de asta acum sau să lase lucrurile cum 
sunt. Şi-a dat jos mănuşile de cauciuc, a scos unul dintre zarurile cu şase 
feţe pe care le avea întotdeauna la el, l-a scuturat şi l-a rostogolit pe podea. 

Trei. 


Alături de unu şi doi, reprezenta „da”, ceea ce însemna că zarurile sunt 
din nou de partea lui. Acum mai trebuia doar să hotărască în ce fel trebuie s- 
o facă, apoi va fi gata să deschidă uşa. A dat din nou cu zarul, ca să afle cu 
ce categorie are de-a face. Ca de obicei, numerele fără soț însemnau armele 
morții, iar cele cu soţ, felul de a muri. 

Cinci. 

Cunoştea pe de rost lista armelor, de la unu la doisprezece, aşa că s-a 
putut duce direct la aruncarea preliminară, pentru a hotărî dacă alegerea 
armei trebuie să fie stabilită de unul sau de două zaruri. 

Trei. 

Asta însemna că foloseşte un zar. În acompaniamentul sunetului ascuţit al 
soneriei, a luat zarul, l-a scuturat, l-a lăsat să cadă înapoi pe podea şi l-a 
privit cum se rostogolește până s-a oprit. 

Doi. 

Zarul grăise, şi hotărârea lui era, fără îndoială, prudentă. Trebuia să 
folosească o funie, care, dat fiind că era acasă, trebuia să fie considerată 
arma perfectă. Ea nu va putea să țipe sau să facă prea mare zarvă. Şi nu vor 
fi nici sânge şi mizerii care să-i dea peste cap curăţenia. Şi, mai mult, deja 
cumpărase funie şi o împachetase împreună cu restul echipamentului pe 
care îl lua cu el în seara asta. 

Ştia exact în care buzunar o pusese, aşa că nu i-au trebuit decât câteva 
secunde ca s-o găsească înainte să ajungă în hol. 

Prin vizor ea părea mai musculoasă decât îşi amintea de la discuție. Cu 
alte cuvinte, n-avea rost să aştepte ca ea să acționeze prima. Ar trebui, pur şi 
simplu, s-o tragă în apartament cât mai repede posibil şi să-i secere 
picioarele, înainte ca ea să-şi dea seama ce se întâmplă. 

A pus fuma pe podea, ca să poată ajunge cu uşurinţă la ea când venea 
momentul. Apoi a răsucit numeroasele încuietori şi a deschis uşa. Dar 
înainte să facă mai mult de o jumătate de pas pe palier sau să ridice mâna ca 
s-o înşface de jachetă, creierul său a reuşit să proceseze stimulii vizuali 
transmişi de ochi suficient de mult ca să-i spună că ceva nu-i în ordine. 

— Oh. Aşadar, sunteţi acasă, a exclamat femeia care stătea în faţa lui. 
Tocmai voiam să renunţ. 

Avea aceeaşi înălţime şi coafură ca politista. Însă această femeie era de la 
poştă, nu de la poliție. A zâmbit şi i-a întins un pachet mare. 

— Ce bine că n-aţi făcut-o, abia aşteptam să primesc asta. 

A luat pachetul lung, uşurat şi dezamăgit în acelaşi timp. 


— Şi o semnătură aici, vă rog. 

— Sigur. Nicio problemă. Absolut nicio problemă. 

I-a aruncat un zâmbet şi a semnat. 

— Vă doresc o zi bună. 

— Sunt sigur că va fi. Mai ales acum, când mi-a fost adus acesta. 

A ridicat pachetul, i-a mai aruncat un zâmbet şi a intrat înapoi în 
apartament. 

După ce a încuiat, a desfăcut ambalajul şi cutia din el. Apoi şi-a înfăşurat 
degetele în jurul mânerului, a scos încet sabia şi a cercetat lama şlefuită. 

Portofelele, mobilele, cheile. Ba chiar fuseseră siliți să lase din mână 
sacoşa pe care Sonja o burduşise cu dulciurile preferate ale lui Theodor, ca 
să treacă prin controlul de securitate de la închisoarea daneză. De ce se 
temeau? Că îndesaseră în dulciuri droguri şi şperacluri? 

În clipa în care au coborât de pe feribot în portul Helsingør i-a copleşit o 
senzație de scufundare. O senzaţie că toţi şi toate erau împotriva lor. Felul 
dispreţuitor în care gardienii, care refuzau să înțeleagă limba suedeză, s-au 
uitat la ei când Fabian a întrebat dacă chiar trebuie să fie percheziționaţi 
până la piele. Bubuitul din ce în ce mai puternic al porților care se închideau 
în spatele lor pe când pătrundeau tot mai adânc în clădire. Lumina orbitoare 
albastră, rece, a lămpilor de pe tavan, împreună cu ecoul pantofilor lor pe 
podea, pe când erau conduşi de pe un coridor pe altul. 

Îi era aproape imposibil să înţeleagă faptul că fiul lor petrecuse douăzeci 
şi patru de ore aici. Teama pe care trebuie s-o fi simţit pe când zăcea pe 
priciul tare din celula care probabil nu era mai mare de o treime din camera 
lui de acasă, de pe Pålsjögatan. 

Mai gravă era decizia neaşteptată a procurorului de a-l ţine în arest până 
la încheierea procesului. O decizie care le fusese comunicată fără nicio 
explicaţie, în afară de aceea că au motive să-l țină închis. 

Fusese atât de sigur. Atât de sigur că are dreptate. Că adevărul este 
singura cale de înaintare şi că nu contează nimic altceva. Acum nu mai ştia. 
Dacă toate astea sunt o greşeală. Greşeala lui. Dacă ar fi trebuit să asculte 
protestele iniţiale ale Sonjei, înainte ca ea să cedeze şi să treacă de partea 
lui. Sau să-l asculte pe Theodor, care fusese pregătit să meargă până la a-şi 
lua viaţa ca să scape de asta. Nu ştia. Tot ce putea să facă era să spere că va 
fi bine. Să spere că totul avea, cumva, să iasă bine. 

Sala de vizite în care au fost duşi era mobilată sărăcăcios, cu o canapea şi 
un fotoliu îmbrăcate în bleu cu picăţele, o masă rotundă cu patru scaune şi 
un pat cu salteaua acoperită cu folie de plastic. Lumina fluorescentă nu 
făcea nimic ca să îndulcească impresia de mohoreală. Niciun tablou pe 
perete. Nicio oglindă. Nici măcar un covor pe podeaua cu linoleum urât. 

După şase minute de la ora stabilită, uşa s-a deschis şi Theodor a intrat, 
între doi gardieni. Privea în jos şi salopeta cenuşie de închisoare îi era prea 
mică. Încă un lucru care să-i facă să se simtă prost. Însă cătuşele erau cele 


mai rele. Fabian cunoştea regulile, iar faptul că i le puseseră lui Theodor era 
o vădită încălcare a lor. 

— De ce i-ați pus cătuşe? 

Unul dintre gardieni s-a răsucit spre celălalt şi a zis în daneză: 

— Tu pricepi ce spune? 

Celălalt şi-a scuturat capul. 

— The handcuffs. What s the point? He not a killer?" 

— Well, that we don t know yet, de we?*: 

— Dragul meu, n-are rost. 

Sonja i-a pus mâna pe genunchi, ca să rămână aşezat. 

— Nu faci decât să înrăutăţeşti lucrurile. 

— Mintoasă doamnă, a zis în daneză primul gardian şi a desfăcut 
cătuşele. 

— Şi mai e şi arătoasă, a mormăit celălalt. 

Fabian a auzit şi a înţeles fiecare cuvânt, însă, de vreme ce părea că nu şi 
Sonja, i-a urmat sfatul şi i-a lăsat pe gardienii care rânjeau să iasă din 
încăpere. 

Theodor s-a aşezat în faţa lor şi s-a uitat la tăblia mesei. Fabian dorea să 
se ridice, să se ducă la el şi să-l ia în braţe. Să-i arate cât de mult îl iubeşte şi 
să-i dea toată căldura, energia şi afecțiunea pe care le putea dovedi. În loc 
de asta, a şezut acolo, pur şi simplu, contribuind la tăcere. 

— Bună, Theodor, a zis Sonja, în cele din urmă. S-a aplecat în faţă. Cum 
îți este? 

A aşteptat un răspuns care n-a venit. 

— Theodor, să nu crezi că nu înţeleg că te simţi groaznic şi simţi că toată 
situația asta e incredibil de nedreaptă. Şi eu simt la fel. Mă doare că eşti 
închis aici, cu gardieni care îți pun cătuşe când vii să ne vezi. Şi e limpede 
că e cu mult, mult mai rău pentru tine. Dar, te rog, vorbeşte cu noi. Cum a 
fost noaptea? Ai reuşit să dormi un pic? 

A aşteptat, dar n-a fost nicio reacție. 

— Felul în care se poartă cu tine, cu noi, toată situația asta, e pur şi 
simplu cumplit, a zis Fabian. Dar o să facem faţă, îți jur. O să mă asigur că 
ai cel mai bun avocat care există şi o să facem tot ce ne stă în puteri ca să te 
aducem acasă cât mai curând posibil. Mă auzi? Orice se întâmplă, suntem 
întotdeauna alături de tine. 

— Şi încă ceva, a zis Sonja. Când te întorci acasă şi toate astea vor fi 
lăsate în urmă, tati şi cu mine am hotărât să cumpărăm un iaht, aşa cum aţi 


vrut tu şi Matilda. 

S-a întors spre Fabian şi a zâmbit. 

— O să fie distractiv, nu-i aşa? 

Fabian a încuviinţat din cap şi a simţit cum îi revine energia. 

— Ceea ce încercăm să spunem este că nu eşti singur. S-a ridicat şi s-a 
dus la Theodor. 

— Înţelegi? Suntem împreună în asta. 

S-a aplecat şi l-a îmbrățişat. 

— Tu, eu şi mami. 

Dar părea greşit, cu totul greşit. 

— ŞI în doar câteva săptămâni asta va rămâne în urmă şi vom porni pe 
mare împreună. 

Înţepeneala îngheţată a lui Theodor l-a făcut să pună capăt îmbrăţişării, 
din pur instinct de conservare. 

Apoi a apărut, în sfârşit, o reacţie. Theodor şi-a îndreptat spatele. 

— Cred că am terminat discuția, a zis. N-o să faceți decât să spuneţi iar şi 
iar aceleaşi lucruri. 

— Cum adică, am terminat? a zis Sonja. Abia am ajuns, au rămas mai 
mult de patruzeci de minute. Cum? Vrei să plecăm? 

Theodor a încuviințat. 

— ŞI v-aş fi recunoscător dacă m-aţi lăsa în pace şi n-aţi mai veni. 

S-a ridicat, le-a întors spatele, s-a dus la uşa din oţel şi a apăsat pe un 
buton. 

— Dar, Theodor, ce spui? 

Fabian s-a dus după el. 

— Am venit să te vedem, nu poţi să pleci aşa! 

— De fapt, unul dintre puţinele lucruri pe care pot să le fac este să plec. 

Uşa s-a deschis şi a intrat unul dintre gardieni. 

— Am terminat, a zis Theodor. 

Gardianul a încuviințat din cap şi i-a pus iar cătuşele. Singurul lucru pe 
care l-a putut face Fabian a fost s-o ia în brațe pe Sonja, în vreme ce 
Theodor era condus afară din sala de vizite. 

Să-i zică fobie ar fi fost o exagerare, însă lui Irene nu-i plăcuseră 
niciodată lifturile. Mai ales cele din soiul vechi, strâmt, care ar putea să se 
strice când te aştepţi cel mai puţin. Însă hotărârea fusese luată. Lua liftul, iar 
ceilalți urcau pe scări, aşa că acum nu-i mai rămânea decât să se roage ca 
vechitura scârțâitoare să nu-şi dea duhul până la etajul trei. 

Noua sa locuință, cu temporara bucată de bandă adezivă pe care era 
numele său, era drept în faţă când a ieşit din lift. Dar nu mergea acasă. Nu 
curând. De fapt, probabil că aveau să treacă ore întregi până să fie gata de 
mers acasă. 

S-a dus la uşa pe care scria P Milwokh, a răsuflat adânc de câteva ori, ca 
să se liniştească, şi a apăsat butonul gri de lângă uşă, declanşând în cealaltă 
parte o sonerie furioasă. 

Era absurd, zău aşa, ca el să fie cel pe care îl căutau, propriul vecin. Dar, 
mulțumită numelui neobişnuit, identificarea lui a fost floare la ureche şi, cu 
toate că el avea barbă în fotografia de paşaport, cu toţii căzuseră de acord că 
el era cel care căuta prin ICA Maxi din Hyllinge. 

Conform Agenției Suedeze pentru Migraţie, era un cetăţean chinez care 
primise azil pe 9 august 2010. Lucru destul de neobişnuit în sine. Dar, ca 
membru al mişcării politice Falun Gong, inspirată din qigong, putuse să 
ceară statutul de refugiat politic. 

Povestea înfiorătoare pe care o spusese, că a fost arestat de autoritățile 
chineze pe 15 septembrie 2002 şi trimis în lagărul de muncă forțată 
Masanjia din districtul Yuhong, în apropiere de Shenyang, în nord-estul 
Chinei, părea că a fost suficientă pentru a convinge Agenţia pentru 
Migraţie. 

Lagărul era una dintre multele fabrici de organe vii din China, iar el şi 
mii de alţi membri Falun Gong fuseseră închişi şi siliți să efectueze ceea ce 
putea fi descris doar ca muncă de sclavi, în condiţii îngrozitoare. 

Clienţii care plăteau gras pe piața neagră a organelor puteau, prin 
intermediul site-urilor chinezeşti, să comande organe care apoi erau 
prelevate de la prizonieri. În cei şapte ani petrecuţi în lagăr el şi-a pierdut 
rinichiul stâng. Când a fost anunţată hotărârea de a-i vinde inima şi restul 
organelor, a reuşit să pună la cale o evadare violentă şi să fugă din ţară până 


în Suedia, unde i-a fost acordată în cele din urmă cetăţenia sub numele un 
pic ciudat pe care şi l-a luat, Pontus Milwokh. 

Irene şi-a luat degetul de pe sonerie şi s-a uitat la adâncitura rotundă de 
pe vârful degetului, în vreme ce ţârâitul din apartament se oprea. 

— Aşa cum era de aşteptat, a zis şi s-a răsucit pe călcâie. N-o să 
deschidă. 

— Foarte bine, atunci intrăm, a răspuns Klippan, ivindu-se de pe scările 
întunecoase împreună cu un lăcătuş şi o echipă de trei poliţişti în uniformă. 

Irene i-a făcut semn cu capul lăcătuşului, care a început imediat să 
perforeze cu burghiul încuietoarea de sus. În vreme ce aşteptau, Irene şi 
Klippan şi-au pus veste antiglont, şi-au verificat armele şi s-au pregătit să-i 
urmeze în apartament pe poliţiştii în uniformă. 

N-a trecut mult şi prima încuietoare a fost spartă, apoi a doua, moment în 
care lăcătuşul s-a tras într-o parte, făcându-i loc conducătorului echipei de 
arestare, care a pus mâna pe clanţă şi a apăsat-o, ca să-i lase pe ceilalți doi 
să intre. Însă uşa nu s-a clintit. Părea să fie în continuare încuiată. 

— Ce se întâmplă? 

Irene s-a întors cu faţa spre Lăcătuş, care a dat din umeri şi s-a dus înapoi 
la uşă, Nu era bine. Nu era bine deloc. Acesta era momentul să-l aresteze. 
Acum, înainte să se poată baricada înăuntru cu toate armele, să se arunce în 
aer sau orice altceva o fi avut în minte. 

— Ciudat. Ciudat de-a binelea, a mormăit lăcătuşul, în vreme ce îşi 
deschidea trusa de scule şi scotea un băț telescopic cu o oglinjoară 
dreptunghiulară, pe care a introdus-o în fanta pentru scrisori. Măi, măi, ca 
să vezi. Interesant. Foarte interesant. 

— Poţi să te apuci de treabă? N-avem la dispoziţie toată ziua. 

Lăcătuşul a tras înapoi oglinjoara şi s-a întors spre Irene. 

— Sunt cremone. 

— Şi ce înseamnă asta? Că uşa e blocată pe dinăuntru? 

— Se poate spune şi aşa. 

Lăcătuşul a încuviinţat din cap. 

— Bine. 

Khppan s-a răsucit spre echipă. 

— Cel puţin ştim că e înăuntru. 

— Asta înseamnă că trebuie să dărâmăm uşa? a întrebat Irene. 

— Nu cu totul, dar va trebui să fie înlocuită şi nu ştiu cine plăteşte 
pentru... 


— Lasă asta, i-a tăiat vorba Irene. Ne ocupăm noi. Fă doar ce ai de făcut. 
Şi repede, dacă nu te superi. 

— Cel puţin nu-i o uşă blindată, a zis lăcătuşul în vreme ce schimba, cu o 
mişcare îndelung exersată, capul burghiului şi începea să găurească mijlocul 
uşii. Slavă Domnului pentru asta. 

Apoi a scos un fierăstrău, a introdus lama în gaură şi a lărgit-o până ce a 
putut să-şi bage mâna prin ea şi să deschidă cremonele pe dinăuntru. 

Toată treaba a durat ceva mai mult de un minut, apoi s-a dat deoparte şi 1- 
a lăsat pe poliţişti să dea în lături uşa şi să năvălească în apartament, urmaţi 
îndeaproape de Irene şi Klippan. 

Irene nu ştia la ce se aşteptase. O ambuscadă. Baricadă dintr-un morman 
de mobile. Existenţa unui ostatic, care să nu le dea altă opţiune decât să-l 
lase să plece. Dar singurul lucru care i-a întâmpinat a fost tăcerea. O tăcere 
care, împreună cu lipsa mobilierului, tavanul negru şi pereții complet goi 
din hol, arăta limpede că nimic nu era aşa cum se aşteptau. 

Poliţiştii în uniformă păreau să fie copleşiți de aceeaşi tulburare, aşa că 
au mers mai departe prin apartament într-un ritm mult mai lent şi având 
grijă să se acopere între ei. Toate comunicările erau prin semne, în vreme ce 
verificau pe rând fiecare cameră. 

Tavanul, pereții şi podeaua erau vopsiți în negru şi în baie, la fel cu cada, 
chiuveta şi WC-ul. Totul era gol şi curat, nu se vedeau decât o periuţă şi un 
tub de pastă de dinți. La fel şi în bucătărie. Totul era negru, nu era niciun 
obiect aşezat la vedere, iar blatul, uşile dulapurilor şi mânerele erau 
imaculate. 

Irene s-a dus la uşa balconului, care era încuiată pe dinăuntru, a deschis-o 
şi a ieşit pe podeaua de ciment neagră a balconului. În afară de un taburet şi 
o măsuţă, era gol. S-a întors în apartament şi 1 s-a alăturat lui Klippan în 
living, care, în ciuda dimensiunilor şi a mobilierului extrem de redus, părea 
cu totul claustrofobic cu tavanul lui negru, pereţii negri şi podeaua neagră. 
Până şi canapeaua, perdelele, masa de sufragerie şi scaunele erau negre. 

— Nu-i nimeni aici, a zis conducătorul echipei, ieşind din dormitor. 
Locul e gol. 

— Dar cum? Nu pricep. 

Irene s-a uitat în jur. 

— Uşa era încuiată pe dinăuntru. La fel şi uşa balconului. Trebuie să fie 
aici. 

Polițistul a ridicat din umeri. 


— Nu ştiu. Dar el nu-i aici. Am cercetat întregul apartament. Aşa că, în 
afară de cazul în care mai aveţi nevoie de ceva, noi plecăm. 

— Stați un pic. 

Irene a ridicat mâna. 

— Aţi verificat chiar peste tot? 

S-a întors în bucătărie şi a deschis pe rând dulapurile. 

— Cum ar fi aici, aici. Sau, de ce nu, aici? 

A deschis frigiderul, care era negru până şi pe dinăuntru. 

— Irene, zău aşa, a oftat Klippan. Chiar crezi că tipul s-ar ascunde în 
frigider? 

— Dacă vrei părerea mea, tipul e în stare de orice. Cum ar fi să-şi dea 
osteneala să vopsească în negru interiorul frigiderului. Cine mama dracului 
face aşa ceva? 

— Irene, nu ştiu. 

— Nici eu. Ceea ce ştiu e că trebuie să fie aici. 

— Dar se pare că nu este. 

Klippan s-a întors spre comandantul echipei. 

— E în ordine. Puteţi pleca. 

Omul a încuviinţat din cap şi a ieşit din apartament împreună cu ceilalți 
doi. 

— Ar fi în ordine dacă aş pleca şi eu? a zis lăcătuşul, ițindu-şi capul cu 
sfială. Am pus încuietori noi, aşa că puteţi să încuiați uşa în vreme ce 
aşteptaţi să fie reparată. 

— În ordine. 

Khppan a luat cheile pe care i le-a întins lăcătuşul şi a aşteptat să plece, 
după care s-a răsucit spre Irene, care cerceta conţinutul frigiderului. 

— Ştiu la ce te gândeşti, a zis Irene, în vreme ce trăgea sertarul cu 
legume. Dar avem dreptate. Ştiu că avem dreptate. E omul nostru. Păi, uite. 
Guacamole, heringi în oţet, o jumătate de kilogram de carne tocată, câteva 
roşii organice şi un castravete îmbibat cu pesticide. 

S-a răsucit spre Klippan. 

— Este exact ce a cumpărat în caseta video pe care ne-ai arătat-o. 

— Irene... 

— Nu lipsesc decât lipiile, şi bag mâna-n foc că sunt pe aici, pe undeva, 
proaspăt vopsite în negru. 

— Irene, nu zic că ne-am înşelat. Dar chestia e că nu-i aici. Aşa că 
propun să ne uităm pe aici să vedem dacă dăm de ceva interesant. Dacă nu, 


tot ce putem face este să aşteptăm ca Molander să aibă timp să vină încoace. 

— Însă, dacă nu-i aici... 

Irene şi-a scos telefonul şi a tastat un număr. 

— Cum explici faptul că uşa era încuiată pe dinăuntru? 

— Nu ştiu. 

Khppan şi-a desfăcut mâinile. 

— Să sperăm că lui Molander îi vine în minte o explicaţie. Pe cine suni? 

Irene a pus telefonul pe difuzor şi l-a ridicat. 

Ați sunat la Ingvar Molander de la Serviciul Omucideri al Poliției din 
Helsingborg. Vă rog să lăsaţi un mesaj după bip. 

A închis, oftând. 

— Nu mai răspunde la telefon. 

— Presupun că e ocupat până peste cap, la fel ca noi, ceilalți. 

— Făcând ce, mai exact? S-a apucat de camera lui Ester Landgren acum 
mai bine de trei ore şi, în afară de cazul în care a găsit ceva deosebit de 
captivant, ar trebui măcar să poată răspunde la telefon. 

— Sunt sigur că există un motiv serios. 

Klippan s-a întors şi s-a dus la canapea. 

— Hai să ne uităm prin casă şi să începem de aici. Bine? 

Irene nu s-a clintit. Nu era pregătită să-şi coboare garda. Încă nu. Totul se 
desfăşurase prea repede. Nu le trebuiseră nici măcar zece minute ca să tragă 
concluzia că Milwokh nu era în apartament, cu toate că nu exista o 
explicație evidentă a felului în care ar fi putut să plece. 

După o vreme, s-a dus în dormitor, unde pereţii, ce surpriză, nu erau tot 
negri, ci acoperiți cu un tapet albastru-cenuşiu din anii '60. Era limpede că 
aceasta este singura încăpere pe care nu avusese timp s-o redecoreze ca să 
arate ca al nouălea cerc din iad. 

În afară de o mică noptieră, un şifonier şi un suport pentru haine aflat la 
fereastră, patul făcut frumos ocupa aproape toată încăperea. Nu trebuia ca 
dormitoarele să fie spaţioase, desigur, însă acesta era neobişnuit de mic. Ea 
ar fi intrat în panică dacă de-abia ar fi avut loc să umble în jurul patului. 

Brusc, i-a revenit senzația de nelinişte. O simţea peste tot. Răspândindu- 
se din capul stomacului. Ca şi cum ar fi ajuns prea aproape şi era în 
primejdie. Ca şi cum l-ar fi putut auzi cum respiră, dacă ar fi stat destul de 
liniştită. Dacă inima i-ar fi bătut mai încet. 

S-a uitat în jos, la încălțările sale Dr Martens, aproape invizibile pe 
podeaua neagră. Era o idee stupidă, desigur. Echipa de poliţişti cercetase 


încăperea. 

Şi totuşi, nu putea să alunge ideea că poate s-au grăbit şi le-a scăpat ceva. 
Că el se ascunde sub pat. Că în orice clipă nişte mâini pot s-o înşface de 
glezne şi să-i tragă picioarele de sub ea. 

El ar fi peste ea înainte să poată să strige. Pulsul, afurisitul de puls îneca 
toate celelalte sunete atunci când, în cele din urmă, s-a lăsat în genunchi şi, 
încetişor, s-a aplecat să se uite sub pat. 

Era întunecat şi nu vedea până la perete, însă după ce şi-a scos telefonul 
şi a aprins lanterna, a văzut clar că nu-i nimeni acolo. Dar nu s-a simţit 
uşurată. Unde era Milwokh? N-avea cum să dispară, pur şi simplu, ca 
Houdini. 

Şi-a împins braţele sub pat cât de departe a putut şi a pipăit cu un deget 
podeaua. Niciun firicel de praf. El nu doar curăţase. Frecase şi răzuise 
întregul apartament, îndepărtând şi ultimul fir de păr. Probabil că nu se 
găsea aici nicio amprentă, iar pe periuţa de dinți din baie probabil că nu 
exista niciun strop de ADN. 

S-a ridicat şi a oftat din greu. Singurul loc care mai rămăsese de verificat 
era şifonierul. Dar era la fel ca patul. De ce nu putea, pur şi simplu, să 
creadă că echipa de poliţişti îşi făcuse bine treaba? 

Strângând într-o mână pistolul, a prins cu cealaltă butonul mic şi a 
deschis şifonierul. La ce se aşteptase? Ca el să şadă acolo, în spatele 
hainelor, ca şi cum s-ar fi jucat de-a v-aţi ascunselea? 

În şifonier erau umeraşe cu haine. Dar numai câteva. De fapt, arăta 
remarcabil de gol. Şi nu erau coşuri cu şosete şi lenjerie de corp, doar o bară 
în partea de sus. 

Fără să ştie prea bine ce caută, a împins umeraşele într-o parte şi a aprins 
din nou lanterna telefonului. 

— Irene! Unde eşti? a strigat Klippan. 

— Aici! În dormitor! 

— Cred că mi-am dat seama cum a ieşit! Vino să vezi! 

Irene a stins lanterna şi s-a întors la Khppan, care stătea în uşa bucătăriei, 
făcându-i semn cu mâna să vină. 

— E un balcon acolo. 

— Știu, l-am verificat deja. Uşa era încuiată pe dinăuntru. 

— Uşa balconului, da. Dar fereastra, nu. 

Klippan a arătat spre fereastra de lângă uşă. 

— Vezi? E închisă, sigur, dar nu încuiată. 


A împins rama cu arătătorul şi s-a deschis. 

— După ce a ajuns pe balcon, probabil că a împins-o cât de tare a putut 
ca să se închidă şi a coborât pe burlan, câte un balcon pe rând. Până şi eu aş 
putea să reuşesc asta, dacă aş fi mai uşor cu câteva kilograme. 

Închizătorile ferestrelor, asta îi scăpase ei. Asta însemna că el e încă în 
libertate. Cu toate astea, s-a simţit întrucâtva uşurată. 

— Poate că ne-a văzut pe fereastră când am venit cu maşina, a zis 
Klippan, şi ea a încuviințat. 

Cel puţin piesele de puzzle se potriveau. Nu vânau o făptură 
supranaturală, era un om în carne şi oase, supus aceloraşi legi naturale ca ei. 
4 

Vocea lui Irene şi cea a lui Klippan erau tot mai înăbuşite pe măsura 
depărtării față de bucătărie. Din dormitor se auzeau ca un murmur 
îndepărtat, cuvintele erau imposibil de desluşit. 

Uşa şifonierului era deschisă, aşa cum o lăsase Irene, şi cele câteva 
umeraşe erau încă împinse într-o parte, lăsând la vedere partea din spate şi 
găurica destul de mare încât să poţi băga degetul, să ajungi la placa îngustă 
de deasupra orificiului şi s-o împingi, ca să deschizi ceea ce era în realitate 
o uşă secretă. 

Acolo, de cealaltă parte a orificiului, în spatele unor straturi duble de 
material izolator şi a unui stor de camuflaj tras în jos, care nu lăsa lumina 
fluorescentă dură să se strecoare, era un spaţiu fără ferestre de doar câțiva 
metri pătrați. 

Pe podea era un rucsac plin. Lângă el era un birou cu un computer, o 
agendă cu un X mare pe copertă şi o scândură rotundă cu marginea înălțată 
cu câțiva centimetri, acoperită cu fetru verde. Pe perete era prinsă o hartă a 
provinciei Skâne, împărțită într-o grilă de douăsprezece pe douăsprezece 
pătrate, câteva dintre ele fiind marcate cu simboluri mici. 

Peretele opus era acoperit aproape în întregime cu o bibliotecă încastrată. 
Unele dintre rafturi erau goale, pe altele erau presărate de toate, de la o 
colecţie mare de zaruri şi seringi, până la păr omenesc prins într-o coadă de 
cal retezată şi o mască de piele negricioasă, extrem de realistă. 

Sub bibliotecă, pe un pat pliant îngust, era culcat pe spate Pontus 
Milwokh, aşteptând, complet nemişcat, cu ochii deschişi şi sabia odihnindu- 
i-se pe piept. 

Dispozitivul a alunecat nestingherit în fanta pentru scrisori şi el a reuşit 
să prindă butonul dinăuntru de la a doua încercare. Apoi n-a mai trebuit 
decât să-l răsucească, să deschidă uşa şi să intre. 

N-avea cum să ştie sigur, dar ceva îi spunea că acesta s-ar putea să fie 
ultimul său strigăt de victorie. Că ceea ce începuse ca o reacție exagerată 
necugetată şi apoi încet, dar sigur, a devenit o dependenţă gravă, ajungea în 
mod irevocabil la sfârşit. 

Apartamentul arăta aşa cum se aştepta. Două camere, baie şi bucătărie. 
Celor mai multe dintre încăperi le-ar fi prins bine o renovare. Mobilier de la 
IKEA, o bibliotecă fără cărți în ea şi pe pereţi, câteva postere din filmele lui 
Tarantino. Un televizor cu o consolă pentru jocuri, o pereche de gantere şi o 
saltea de izopren pentru exerciții, rulată. 

Exact de aceea era aşa de important să nu greşească nimic. Nu doar în 
mod superficial şi general, ci până la cel mai mic amănunt. Planul său era 
complicat şi plin de paşi care puteau să iasă prost. Dar, dacă reușea, nu 
numai că ar fi oferit o eliberare energiei acumulate care clocotea în el, la 
urma urmei trecuseră mai bine de două luni, dar avea să se elibereze de 
orice bănuială. Nici măcar lui Risk nu i-ar da prin cap să se gândească la el. 

Tabloul cu siguranţe era în hol şi, cu toate că siguranţele nu erau marcate, 
n-a durat mult până s-o găsească pe cea pentru baie. 

Motivul era că nu avea cu adevărat timp să facă asta. Cu toate că se 
înnoptase, avea atâtea de făcut, încât era, practic, imposibil să planifice şi să 
execute ceva de această amploare şi, într-un fel, asta îl făcea imun la 
suspiciuni. 

După ce a deşurubat siguranţa şi a înlocuit-o cu cea modificată de el, s-a 
dus în bucătărie şi a căutat prin dulapuri şi prin cămară până ce a găsit ce 
căuta. 

În ceea ce priveşte alegerea victimei, şi-a impus un singur criteriu, să fie 
destul de diferită de Moonif, Molly şi toți ceilalți ca să se înscrie în tipar, şi 
după ce a căutat prin diferite baze de date, a identificat candidatul perfect. 

O treime din găletuşă era plină. A vărsat jumătate din praf în chiuvetă, a 
clătit chiuveta şi a pus praful pregătit de el. Apoi a închis la loc capacul şi a 
pus găletuşa înapoi pe raftul de jos din cămară. 


Mattias Larsson de pe Tryckerigatan, nr. 27B. Adresa era în Planteringen 
— un cartier uitat de lume din sudul Helsingborgului, înconjurat de 
autostrăzi şi aflat lângă portul industrial sudic. Apartamentul era la etajul 
doi al unei case pătrate din cărămidă, cu balcoanele de tip logie. 

Nu era nicio priză lângă chiuveta din baie, aşa că a trebuit să tragă un 
cablu de la fasungul lămpii de pe tavan până în spatele căzii. 

Mattias Larsson era un instalator în vârstă de douăzeci şi şapte de ani. Nu 
reuşise să găsească un profil de Facebook activ şi, oricum, nu avusese timp 
să încerce să se strecoare prin intermediul unei cereri de prietenie. Trebuia 
să se întâmple astăzi sau, mai degrabă, în seara asta. 

A curăţat de înveliş ultimii doi metri de cablu şi a scos izolația de la 
capătul firelor maro şi albastru. Apoi l-a fixat pe unul cu bandă adezivă 
solidă la câțiva centimetri de picioarele căzii şi pe celălalt, la aceeaşi 
înălțime, la cap. 

Din fericire, reuşise să-l găsească pe Mattias Larsson pe Instagram. Şi 
mai bine, avea un profil public pe care obişnuia să posteze la nesfârşit 
selfie-uri pembile de la exerciţiile fizice. Dacă era să credem Instagramul, 
practic, îşi supunea trupul la cazne în fiecare zi, iar în serile de marți tema 
erau picioarele. 

Împământarea în baie a fost un pic mai complicată, din pricină că 
podeaua era acoperită cu un strat de plastic verde închis, iar ţeava care 
ducea la scurgere era din plastic. N-a avut altă soluție decât să conecteze 
firul verde la împământarea din fasung şi să prindă cu bandă adezivă 
celălalt capăt pe fundul căzii. 

După ce a astupat preaplinul căzu cu silicon, n-a mai trebuit decât să 
amestece adezivul din două componente, să lipească bucla de metal pe 
fundul căzii şi să verifice cât de mult trebuie să răsucească robinetul pentru 
ca debitul să fie de aproximativ trei litri pe minut. Apoi a putut să se aşeze 
pe podeaua nu tocmai curată şi să aştepte. 

În această seară anume, Mattias Larsson plănuia s-o ducă pe iubita lui, 
Hanna Brahe, la cină în oraş ca să serbeze cea de-a treia aniversare a 
logodnei. Cel puţin dacă era să-i dea crezare iubitei, care părea că locuieşte 
în sala de sport şi avea şi ea un cont de Instagram. 

N-a trebuit să aştepte prea mult pe podeaua băii. După numai şase minute 
ŞI jumătate a auzit răsucirea unei chei în uşa apartamentului, urmată de 
deschiderea uşii şi, după o secundă, închiderea şi încuierea ei. 


Mattias Larsson venise acasă cu douăzeci de minute mai devreme decât 
se aşteptase. Poate că avea nevoie de mai mult timp ca să se pregătească 
pentru întâlnire. Sau poate că nu reuşise să-şi termine setul de exerciţii 
pentru picioare. N-avea importanţă. Era pregătit pentru el. 

Cel puţin venise acasă singur. Nu se auzeau voci, doar o bufnitură când 
geanta de sport a lovit podeaua şi o versiune fredonată fals a lui „Someone 
that I used to know”. 

Prima dată când a auzit-o la radio i-a plăcut. Lucru remarcabil în sine, 
deoarece de obicei nu-i plăcea muzica scrisă după secolul al XVIII-lea. Însă 
după ce a mai auzit-o de câteva ori s-a săturat atât de tare de ea, încât doar 
partea de început, cu chitara, era destul ca să-i strice dispoziția. 

Dar nu de această dată. De această dată melodia fredonată, care se auzea 
din ce în ce mai tare, pe măsură ce Mattias Larsson mergea mai departe prin 
apartament, îl umplea de bucurie pură. 

Părea că s-a oprit în dreptul uşii băii. Dar n-a intrat. În schimb, judecând 
după sunet, s-a dezbrăcat de hainele de sport în hol şi le-a aruncat pe 
podeaua băii. Şi-a scos până şi lenjeria de corp urât mirositoare. 

Dar, se pare, nu şi căştile, pentru că fredonatul a continuat în vreme ce se 
ducea în bucătărie, unde uşa cămării a scârțâit şi găletuşa cu praf de 
proteine a fost luată şi pusă pe blat. 

De-abia atunci s-a oprit din fredonat. Probabil că era reacția la faptul că 
praful aproape se terminase, însă trebuie să fi tras concluzia că nu-şi mai 
amintea bine, pentru că destul de curând şi-a reluat fredonatul şi s-a auzit 
cum o sticlă e umplută cu apă şi zgâlțâită. Apoi a ridicat capacul cu un mic 
pocnet şi a băut atât de zgomotos, încât înghițiturile se auzeau până în baie. 

După aceea n-a mai trecut mult şi a auzit pocnetul sticlei pe podea, urmat 
la câteva secunde de prăbuşirea unui corp musculos de 95 de kilograme. 

Fabian era din nou în abis. Într-un întuneric adânc, în care n-avea 
importanţă dacă închidea sau deschidea ochii. Nu era nicăieri vreo lumină. 
E adevărat, reuşise să dea de Astrid, care promisese că o să ia legătura cu un 
avocat bun, dar asta era tot. Acum, singura sa speranță era că Theodor nu 
fusese în apele lui după primele douăzeci şi patru de ore după gratii şi, 
cumva, totul avea să iasă bine şi să rămână în urma lor cât mai curând. 

Nu putea decât să bănuiască ce simte Sonja. Tăcerea dintre ei nu fusese 
întreruptă pe drumul de întoarcere peste strâmtoare. Când au ajuns înapoi a 
întrebat-o dacă n-are nimic împotrivă ca el să se întoarcă la lucru, iar ea i-a 
răspuns că poate să facă orice are nevoie ca să-şi amuţească îndoielile. 

Ca de obicei, îl cunoştea mai bine decât se cunoştea el însuşi. Oricât de 
mult şi-ar fi dorit el să nu fie aşa, munca era tot ce putea să-i schimbe 
gândurile destul de mult timp ca să se stingă neliniştea. 

Însă în acest moment, a fi la serviciu era ca şi cum ar fi dansat pe un 
teren minat în care fiecare pas putea să fie fatal. Cu dispozitivul de urmărire 
GPS de sub maşină, risca să atragă bănuiala lui Molander, indiferent ce 
făcea. Bănuială care n-ar avea cum să fie înlăturată când va observa că 
maşina lui a fost parcată în afara casei de pe Pålsjögatan aproape două ore 
înainte să-l viziteze pe Theodor în închisoare. 

Molander îl împunsese deja cu insinuări despre faptul că a fost absent din 
anchetele lor, şi nu greşea cu totul. Propria investigaţie secretă era acum 
într-o fază atât de intensă, încât 1 se părea, practic, imposibil să stea la 
şedinţe în faţa lui Molander prefăcându-se că nu se petrece nimic. 

Dar trebuia să se prefacă. Să pretindă că atenţia îi este îndreptată asupra 
cazului la care lucrau cu toţii şi că totul e în ordine cu echipa. 

lată de ce şi-a parcat maşina pe Kărngrânden, în faţa clădirii în care 
locuia Ester Landgrens, a urcat scările şi a intrat în apartament, cu toate că 
era opt şi jumătate seara. 

Ar fi putut să fie locuinţa oricui. O locuință absolut neremarcabilă, 
caracterizată în principal prin acel haos inevitabil care însoţeşte toate 
familiile cu copii mici. O locuinţă în care copiii au adormit, în sfârşit, în 
paturile lor, după spălatul pe dinţi, mersul la WC şi poveşti. În care părinţii 
dereticau după cină, ca apoi să se poată ghemui pe canapea cu o cană cu 
ceai şi să se uite la ştiri. 


Însă foliile de plastic care acopereau podeaua holului până la uşa pe care 
era scris cu litere de lemn colorate numele Ester dezvăluiau faptul că 
aceasta nu era o locuinţă ca toate celelalte. 

După spusele lui Astrid, părinți nu erau în starea potrivită pentru 
interogare şi era îndoielnic că ar exista vreun motiv pentru a-i face să treacă 
prin asta. Făptaşul fusese deja identificat şi acum nu mai trebuia decât să fie 
obținute probe materiale pentru a-l lega de locul faptei. 

Însă asta era partea uşoară. Cum aveau să-şi dea seama unde va lovi el în 
continuare, înainte să fie iarăşi prea târziu, era cu mult mai greu. 

Când a ajuns la uşa închisă a dormitorului s-a oprit câteva secunde ca să 
se liniştească, înainte s-o deschidă, gata să dea ochii cu Molander şi să-i 
poată susține privirea netulburat. 

Problema era că nu se vedea nici urmă de Molander în camera aflată un 
pic în dezordine. 

— Salut, unde-i Molander? i-a întrebat pe cei doi asistenți criminalişti cu 
salopete de protecție albe, care colectau probe şi făceau fotografii. 

— Bună întrebare. Cu siguranţă nu aici, totuşi, a zis unul dintre ei, care 
punea cu penseta un fir de păr într-o punguţă pentru probe. 

— Bun. Tocmai a plecat? 

— Nu, n-aş zice asta. A plecat aproape de îndată ce am ajuns aici, după- 
amiază. Aşa-i, Fredde? 

Asistentul s-a răsucit spre colegul său, care fotografia patul desfăcut, 
unde era un cerc uscat pe cearşaf. 

— Da, a zis ceva în genul că trebuie să se întoarcă la laborator ca să 
rezolve o chestie, şi că ar trebui să ne apucăm de treabă fără el. 

— Bine. 

Nu era în firea lui Molander să lase o întreagă cercetare a locului crimei 
în seama asistenților săi, dar presupunea că există o mulțime de chestii 
criminalistice de care se puteau ocupa. 

— Şi ați găsit ceva? 

— Presupun. Ca de obicei. 

Asistentul a pus punga pentru dovezi într-o trusă. 

— Nişte amprente şi fire de păr de mai multe feluri. Dar nu-ţi pot spune 
dacă sunt sau nu relevante până ce nu le analizăm. 

— Şi aveţi o teorie utilă pentru felul în care s-a întâmplat? 

— Nu mai mult decât că el trebuie s-o fi înecat şi ar fi putut, practic, să 
folosească orice pentru a face asta, însă bănuiesc că a făcut-o aici, la 


marginea patului. Dacă te uiţi de aproape, este o adâncitură rotundă aici. 

S-a lăsat pe vine şi şi-a îndreptat lanterna spre covor. 

— Cred că e de la un soi de lighean sau castron pe care l-a umplut cu 
apă. 

— Am găsit urme de apă şi sub pat, a adăugat asistentul cu aparatul de 
fotografiat. A lăsat urme vizibile în praf. 

Fabian nu mai asculta. Zărise cu totul altceva, fulgerând din talmeş- 
balmeşul de markere, coli de hârtie şi plăcuţe perforate pentru jocurile cu 
mărgele. Ceva care 1-a adus în minte casetele video de la ICA, unde ceva 
fulgerase exact aşa în mâna ucigaşului. 

S-a dus la masă, a luat obiectul cu o batistă şi l-a cercetat. Spre deosebire 
de toate zarurile pe care le folosise în copilărie când juca Monopoly, „Nu te 
supăra, frate” sau yams, acesta nu era din plastic, ci din metal polizat. 

— Acesta a stat pe masă tot timpul? 

— Nu, a zis asistentul cu aparatul de fotografiat. L-am găsit sub pat, dar a 
trebuit să-l mut ca să fotografiez urmele de apă din praf. 

Norocul. Ar fi putut să fie atât de simplu? 

Şase feţe. Şase rezultate posibile. 

Nici că şi-ar fi putut dori o vreme mai bună. Niciun nor pe cerul albastru 
închis. Doar nenumărate stele care se oglindeau în apă. Însă cel mai grozav 
era vântul. În doar câteva ore se schimbase cu 180 de grade şi acum bătea 
dinspre sud-est cu o viteză de şase metri pe secundă, având ca rezultat o 
ieşire perfectă prin strâmtoare şi spre Goteborg. 

Frank Kăpp nici măcar n-a trebuit să pornească motorul ca să plece din 
portul Humlebæk. Doar a desfăcut parâma de la prova şi a scos vasul cu 
ajutorul funiei ancorei. Apoi a putut să ridice randa şi să alunece în linişte 
afară din golfuleţ. 

N-aveau nicio grabă, ba dimpotrivă. Asta însemna aventura lor în jurul 
lumii. Să se elibereze de obligaţii şi să lase vântul şi vremea să hotărască 
viteza cu care înaintau. De aceea stabilise cursul spre est, spre Glumslöv de 
pe partea suedeză. După ce treceau de insula Ven, avea de gând s-o ia spre 
nord, să slăbească focul şi să pună pilotul automat pe un curs direct prin 
gâtuitura dintre Helsingborg şi Helsingør. 

Era întocmai lucrul după care tânjise şi la care visase în ultimii ani 
petrecuţi la birou. Să fie una cu vântul şi să simtă sarea pe față, înconjurat 
de infinit. Era miraculos. Acesta era cel mai potrivit cuvânt. Miraculos. 

Spre deosebire de situația din timpul zilei, aproape că nu mai erau alte 
vase. În afară de câteva cargouri, nu vedea decât o lumină laterală verde, 
aproape de apă, la babord. Însă nu vedea vreo lumină de catarg, ceea ce 
însemna că trebuie să fi fost vreo barcă cu motor cu înălțime mai mică de 
şapte metri. 

Era greu să-şi dea seama de la acea distanţă, dar se putea să fie pe o 
traiectorie de coliziune. A luat binoclul şi se pregătea să se uite, când 
Vincent a ieşit din cabină în pijama. 

— Bună, Vincent. E vremea de culcare? 

— Da, dar, tati, mami zice că ar trebui să te întreb dacă pot să dorm cu 
voi în noaptea asta. 

Era tipic pentru Klara să-l silească să fie tipul cel rău. Vorbiseră despre 
asta de o mie de ori. 

— Nu, Vincent, nu sunt de acord. 

Dacă aveau să cedeze acum pisălogelii, avea să doarmă între ei pe toată 
durata călătoriei. 


— Dar, tati, te rog... 

— Vincent, ascultă-mă. Ai petrecut ultimele două nopți în cabina de la 
pupa şi a fost în ordine, nu? 

— Da, dar atunci eram în port. Acum suntem pe mare. 

— Ai face bine să te obişnuieşti cu asta. O să navigăm mult noaptea în 
lunile următoare. 

— Da, dar... 

— Bine, uite, ai întrebat, şi răspunsul este „nu”. 

Frank s-a uitat în noapte, căutând felinarul, dar nu-l mai zărea. Nu era 
nicio lumină laterală verde. Şi nicio lumină albă de la pupa. 

— Frank, chiar trebuie să fii aşa de neînduplecat? 

Capul Klarei s-a ițit din cabină, alături de Vincent. 

— E chiar aşa o problemă dacă doarme cu noi? 

— Nu sunt neînduplecat. 

A ridicat binoclul şi s-a uitat spre babord, dar n-a văzut nimic nici măcar 
apropiat de lanterna verde care fusese acolo cu doar câteva minute înainte. 

— Ba cred că eşti. Mai ales dacă ne gândim că tu eşti cel care a insistat 
să călătorim noaptea, când am fi putut la fel de bine să plecăm mâine, după 
micul dejun. 

— Toată chestia era să facem o călătorie în toată legea noaptea, înainte să 
plecăm din Suedia. Aşa cum stabiliserăm. Şi totuşi, amândoi aţi refuzat de 
fiecare dată, şi asta e ultima noastră ocazie. După Goteborg, pornim spre 
Oslo. 

S-a mai uitat o dată în jur prin binoclu. Dar nu se vedea nicio barcă, de 
nicio parte, şi asta era ciudat, ca să nu spună mai mult. N-avea cum să 
dispară. 

— ŞI ce-i aşa de rău în asta? Ce contează dacă facem totul pe îndelete? 

— Bine, serios acum. Care-i problema? 

Frank s-a întors cu faţa spre Vincent. 

— Îmi dau seama că eşti foarte obosit. Du-te la culcare şi gata. Îţi 
garantez că o să adormi în câteva secunde. Şi apoi, când te trezeşti, soarele 
o să strălucească şi o să fim în Bohuslän, în drum spre Lilla Bommen, de 
unde putem, practic, să mergem pe jos până la Liseberg. 

— Problema, dacă întrebi, este că îl sileşti să doarmă în cabina de la 
pupa, a zis Klara. 

— Bun, Vincent, poţi să-mi spui de ce nu vrei să dormi acolo? 


— E înspăimântător. Noaptea trecută am avut un coşmar cu un monstru 
care a intrat şi m-a omorât. 

— Un monstru? 

Vincent a încuviinţat din cap. 

— A fost super-înspăimântător. 

Frank s-a răsucit spre Klara. 

— Dacă vrei părerea mea, asta n-are nimic de-a face cu dormitul în 
cabina de la pupa. Sunt toate jocurile alea pe computer pe care le joacă. 
Uită-te în Jur. 

A făcut un gest larg. 

— E apă peste tot în jurul nostru şi curând o să fim în largul mării. Ce soi 
de monstru ar putea să ajungă la tine aici? Am auzit de Monstrul din Loch 
Ness, dar de Monstrul din Kattegat aud prima dată. 

— Frank, nu cred că-i momentul să faci băşcălie. 

— Nu, îmi pare rău, am greşit. 

S-a dus la Vincent şi l-a îmbrățişat. 

— Îmi pare rău, amice. Uite, treaba e că tati a cheltuit mult timp şi s-a 
străduit mult ca să facă acea cabină de la pupa confortabilă şi plăcută pentru 
tine şi, de fapt, mă cam întristează gândul că nu vrei să stai în ea. 

— Dar eu cred că e grozavă. Chiar cred. Doar că e un pic 
înspăimântătoare. 

— Ce zici de asta? a propus Klara. Vincent, merg cu tine în cabina de la 
pupa şi promit să stau cu tine până ce dormi buştean. 

Vincent a chibzuit şi, în cele din urmă, a ridicat din umeri. 

— Bine. Dar trebuie să promiţi că o să stai mult de tot. 

— Sigur că da. Haide. 

Klara l-a luat pe Vincent de mână, l-a condus prin cabina de pilotaj şi 
apoi au dispărut împreună în cabina de la pupa. 

Frank a pornit radarul, atât pe cel vechi, a cărui lumină verde se rotea pe 
ecran, cât şi pe cel nou, digital. Însă barca, sau ce o fi fost, n-a apărut pe 
niciun ecran. 

Ar fi putut să fie o barcă de cauciuc. Ele treceau uneori neobservate de 
radar. Dar cine să fi ieşit cu o barcă de cauciuc în plină noapte? Nu, trebuie 
să se fi înşelat. Era singura explicație rezonabilă. Că nu fusese decât vreo 
altă lumină reflectată în valuri. 

Da, asta trebuie să fie. 

Trebuia să fie. 

Un ucigaş care, nu se ştie din ce motiv, îşi alegea victimele la întâmplare, 
cu ajutorul zarurilor. Părea absurd, şi nu mai auzise niciodată aşa ceva. Dar 
putea foarte bine să fie ceea ce făcea el de fiecare dată când se oprea şi îşi 
mişca mâna înainte şi înapoi la ICA Maxi din Hyllinge. Poate că toată 
treaba era dictată de noroc. 

Încă nu era decât o teorie, dar ar fi explicat multe lucruri. Totuşi, chiar 
dacă asta însemna că s-au apropiat cu un pas de arestare, treaba era departe 
de a fi evidentă. Chiar dacă ajuta la explicarea crimelor dinainte, nu-i ajuta 
cu nimic să prevadă ce va urma. 

Poate că Molander era destul de priceput la matematică pentru a găsi 
informaţiile disponibile şi a analiza în ce fel au putut fi folosite zarurile. El 
era ultima persoană cu care Fabian dorea să aibă de-a face, dar, cu ajutorul 
crimelor precedente şi cu un strop de noroc, ar putea să restrângă numărul 
variantelor posibile şi să găsească un tipar care să poată fi aplicat în viitor. 

Însă, în ciuda celor spuse lui Fabian de asistenții lui Molander, 
laboratorul poliției era pustiu şi întunecat, şi nu era vreun semn că tocmai 
plecase de acolo. A încercat de trei ori să dea de el şi n-a răspuns. Nu era 
nici sus, în sala de şedinţe sau în biroul lui Astrid Tuvesson. În general, 
serviciul părea surprinzător de liniştit. 

Cel puţin în biroul lui Irene era aprinsă lumina, cu toate că şi el era 
pustiu. Însă computerul era pornit şi imprimanta de pe podea scuipa 
document după document. 

S-a dus şi a luat unul dintre printuri, care părea să fie de la Paygoo 
prepaid Mastercard şi avea o coloană lungă de cumpărături făcute în tot 
soiul de locuri, de la un ștrand din Helsingborg până la Lochpicks.se. 

— Hei, ia uite peste cine dăm. 

Fabian s-a răsucit pe călcâie şi i-a văzut intrând pe Irene şi Klippan, cu 
două cutii de la Planet pizzeria & grill. 

— Fabian, ce cauţi pe aici atât de târziu? 

Irene şi-a pus pe birou o sticlă de Coca Cola şi una de apă minerală 
gazoasă Ramlösa. 

— N-ar trebui să fii cu ai tăi? 

— Da, a încuviinţat din cap Fabian. Şi am fost. V-a spus Astrid? 

— Molander, a răspuns Irene. 


Fireşte că Molander. Dumnezeu ştie cum descoperise. 

— Trebuie să fie groaznic, a zis Klippan, clătinând din cap. 

— Este. 

— Dacă putem face ceva, nu trebuie decât să spui. 

— Mulţumesc, dar sunt sigur că o să fie bine. În acest moment Sonja şi 
Matilda dorm, aşa că n-am mare lucru de făcut pe acasă. 

Fabian s-a uitat în jur. 

— Dar par să fie multe de făcut pe aici. 

— Mare dreptate ai. 

Irene a tras cutia de pizza de dedesubt şi a deschis-o. 

— Ai auzit că el locuieşte chiar lângă mine? 

Fabian a încuviinţat din cap, bucuros să schimbe subiectul. 

— Mi-a spus Astrid. Incredibil. 

— Nu-i aşa? Păi, câte şanse erau? 

Irene a luat o felie de pizza marinara, a îndoit-o şi a început să mănânce, 
iar Khppan a luat o felie de pizza cu kebab şi s-a dus la imprimantă. 

— Apropo, ştie vreunul dintre voi unde-i Molander? 

— Da. 

Irene a luat o înghițitură de apă. 

— E pe Kărngrâănden, cercetând camera lui Ester Landgren. Cel puţin, 
sper că este, pentru că a promis că se ocupă de bârlogul lui Milwokh de 
îndată ce termină acolo. 

— Atunci o să vă dezamăgesc. 

— Cum, zici că nu-i acolo? 

Fabian şi-a scuturat capul. 

— Tocmai vin de acolo şi, după spusele asistenţilor lui, a plecat după- 
amiază şi nu s-a mai întors. 

— Zău aşa, ce mama dracului... Irene a oftat. M-am săturat până-n gât de 
asta. 

A mai muşcat o dată din pizza, a lăsat din mână restul şi şi-a scos 
telefonul. 

— N-are rost. Am încercat deja de trei ori. 

— Trebuie să răspundă odată şi odată, a zis ea, ducând telefonul la 
ureche. 

— Cât aştepţi, îţi pot spune că se pare că nu ne-am înşelat, a zis Klippan, 
care stătea lângă imprimantă, răsfoind printurile. 

— A folosit cardul Paygoo la cumpărături? a întrebat Irene. 


— Cu siguranţă. A cheltuit cu nemiluita. Totul e aici, absolut totul. 

— Salut, sunt Irene. Poţi să mă suni imediat? Şi, da, o să tot sun până ce 
răspunzi sau mă suni. Aşa că apasă pe simbolul ăla mic, verde, şi du 
telefonul la ureche. 

Irene a închis telefonul şi a mai luat o felie de pizza. 

— Şi ce-i asta? 

Fabian a făcut semn cu capul spre teancul de documente de lângă 
imprimantă. 

— Cam tot ce am putut găsi despre Pontus Milwokh, a răspuns Irene, 
sunându-l din nou pe Molander. 

Klippan a ridicat teancul. 

— Avem tot, de la contractul de închiriere a locuinței până la ultimele 
cumpărături. De exemplu, primeşte o subvenție pentru azilanți, care este de 
6800 de kronor pe lună. În plus, primeşte 3900 pentru locuinţă. Prin urmare, 
venitul lui total este de 10.700 pe lună, virat într-un cont de la Swedbank 
care, la rândul lui, este legat de un card Maestro. Se pare că îl foloseşte 
pentru toate cumpărăturile obişnuite, cum ar fi hrană, îmbrăcăminte, chirie 
şi aşa mai departe. Cu alte cuvinte, nimic neobişnuit aici, în afară de o 
cumpărătură care ne-a atras atenţia. Anul trecut, pe 23 septembrie, într-o 
vineri, s-a dus la magazinul de materiale de construcție Skânska, în nordul 
oraşului. 

— Nu e un magazin obişnuit pentru cei care se ocupă cu bricolajul? a zis 
Fabian. 

— Surpriză, sunt tot eu, a zis Irene la telefon. Și, aşa cum spuneam, o s-o 
țin tot aşa până răspunzi. 

— Este, dar ascultă aici, a răspuns Klippan. Am luat legătura cu ei ca să 
văd dacă mă pot ajuta să-mi dau seama ce a cumpărat, şi au fost de mare 
ajutor. Printre altele, a fost o cantitate mare de materiale de izolare, plăci de 
rigips, scânduri, vopsea şi grund, precum şi o grămadă de şuruburi, 
balamale, garnituri, o şurubelniţă electrică, o drujbă şi câteva alte unelte. 

— La ce îi trebuiau toate astea în apartamentul lui mic? 

— Exact ceea ce ne-am întrebat noi. Nu există nimic care să indice că 
deține altă proprietate, dar asta nu înseamnă că nu are acces la o căbănuţă 
pe undeva. Terenurile din afara oraşelor sunt presărate cu căsuțe nefolosite. 
Dacă vrei părerea mea, a construit un soi de cutie izolată fonic sau aşa ceva. 
Poate ca să răpească pe cineva, ce ştiu eu? 

Khppan a ridicat din umeri. 


— Dar asta e pură speculație, a intervenit Irene, cu telefonul încă hpit de 
ureche. 

— Adevărat, dar am făcut nişte calcule legate de cerințele materiale, şi 
ceea ce a cumpărat ar ajunge cu uşurinţă pentru o cutie cu laturile de un 
metru şi jumătate. 

— Ceea ce e cam înghesuit, aş zice. N-ai putea să te ridici în picioare. 
Dar nu asta ne-a făcut să reacționăm, ci prețul. Nu-i aşa? 

— Aşa-l. 

Klippan s-a răsucit spre Fabian. 

— Ştii cât a costat toată chestia? 

— Nu. 

Fabian a ridicat din umeri. 

— 2253 de kronor. 

— Bine. 

Şi-a dat seama că se aşteptau la o reacţie mai puternică. Dar nu ştia de ce 
fel. 

— Nu te-ai ocupat niciodată cu bricolajul, din câte văd. Ştii care ar fi 
preţul real? 

Fabian şi-a scuturat capul. 

— 7253 riksdaler”. Mai mult decât triplu. Reiese că a folosit alt card ca 
să plătească o parte. Un aşa-numit card Paygoo din Mastercard, care nu 
numai că e preplătit, dar mai e şi complet anonim. 

— Aşa că am luat legătura cu Mastercard, a continuat Irene. Şi se pare că 
acel card e legat de un cont anonim Paypal, ia ghiceşte care. 

— Exact, a zis Klippan înainte ca Fabian să poată deschide gura. Vorbim 
despre acelaşi cont pe care îl are PetFrame. Pentru că aceea este mica sa 
activitate suplimentară din care adună banii pentru lucrurile ciudate pe care 
vrea să le cumpere. 

— N-aş spune că-i mică, a zis Irene. În timpul primăverii a adunat în 
medie patruzeci de mii pe lună, fără taxe, ceea ce este mai mult decât ce duc 
eu acasă. 

— Însă în acest iunie n-a făcut decât câteva mii. Ce-i drept, era prins cu 
altele, a zis Klippan. Oricum, cardul Paygoo are o limită de cheltuieli la 
5000 de kronor, de aceea a trebuit să-şi folosească şi cardul obişnuit. Și 
suntem norocoşi că a făcut-o, altfel n-am fi ştiut că-l are. 

— Prin urmare, ce aveţi acolo este ceea ce a plătit cu cardul anonim. 

— Corect. 


Klippan a continuat să se uite peste printuri. 

— Şi din ce văd, cea mai mare parte este aici. Cum ar fi maşina închiriată 
pe care a luat-o de la Hertz de pe Gustav Adolfsgatan pe 12 iunie, ziua 
dinainte de crima din spălătona din Bjuv. Sau 22 aprilie, când a cheltuit 
2495 la Lochkpicks.se. 

— ŞI ce a cumpărat? 

— Dat fiind preţul, bănuiesc că este un şperaclu electric. 

Klippan a luat alt document din imprimantă. 

— Şi asta este, probabil, masca pe care a folosit-o la ICA Maxi. A 
cumpărat-o toamna trecută de la Rea//leshmasks.com cu 4867 de kronor. 

— Real flesh masks*, a zis Irene, părând consternată. Chiar aşa se 
numeşte magazinul? 

Klippan a încuviinţat. 

— Ce-i drept, era foarte realistă. 

— ŞI care este cea mai recentă cumpărătură? a întrebat Fabian. 

Klippan a parcurs rapid coloanele. 

— Miercurea trecută a cheltuit la 7rueswords.com 3487 de kronor. 

— True swords”? 

Irene s-a întors spre Klippan. 

— Aşadar, a cumpărat o sabie? 

Klippan s-a uitat din nou şi a ridicat din umeri. 

— Aşa se pare. 

— Păi, de ce nu? 

Irene şi-a scuturat capul. 

— Dacă poți folosi o maşină de spălat, de ce nu o sabie? Mai ales dacă 
vrei să te joci de-a ninja. Ce altceva mai ai? 

— Păi, s-a dus la ştrand aproape în fiecare zi în săptămâna trecută. 

— Ar putea să fie următorul loc al faptei? a întrebat Fabian. 

— Nu-i imposibil. Sau poate că face doar ture de bazin. Ieri şi alaltăieri 
s-a dus şi la centrul de închiriat bărci din Helsingborg şi a cheltuit mai întâi 
patru mii, apoi trei mii şi jumătate. Probabil ca să evite depăşirea limitei 
tranzacţiilor. 

— Bun, vreau doar să mă asigur că am înţeles bine, a zis Irene, sunându-l 
din nou pe Molander. Prin urmare, a cumpărat o sabie şi a închiriat o barcă, 
în vreme ce mergea zilnic la ştrand. 

Klippan a încuviinţat din cap. 


— Altceva? Poate un costum de clovn, sau, de ce nu, un submarin 
nuclear, dacă-i pe-aşa? 

Klippan a ridicat privirea de pe printuri. 

— Nu, dar, că veni vorba, ar trebui să punem ştrandul sub supraveghere 
de cum se deschide, dimineaţă. 

— Sigur. 

Irene a încuviinţat din cap şi o voce din hol a ajuns brusc la ei. 

— Potoleşte-te naibii! a exclamat Molander, intrând. N-ai nimic mai bun 
de făcut decât să mă hărțuieşti pe mine? 

— Ba da, multe, multe lucruri. 

Irene s-a răsucit spre Molander. 

— Asta-i problema. Aşa că, în loc să te prefaci că n-ai auzit telefonul, ce- 
ar fi să răspunzi? 

— Dacă aş răspunde la telefon ori de câte ori sună, n-aş mai reuşi să fac 
NIMIC. 

— Și iată de ce te sunam. Ai promis că o să cercetezi apartamentul lui 
Milwokh de îndată ce termini la Ester Landgren şi, din ce mi s-a spus, nici 
măcar nu te-ai apucat acolo. 

Molander a oftat. 

— Ce vrei să zic? A durat mai mult decât m-am aşteptat, bine? 

A ridicat din umeri. 

— Goran şi Fredrik sunt amândoi băieți ambiţioşi şi încântători, dar 
nimeni n-a zis vreodată că lucrează repede. Şi mă cunoşti. 

I-a privit pe rând în ochi. 

— Am aceeaşi părere ca voi — acest caz este prea important pentru mine 
ca să plec de la locul faptei şi să trag doar nădejde că cei doi vor face treabă 
bună lăsaţi de capul lor. 

— Bine, poate că am înţeles greşit. 

— Probabil. 

Molander i-a oferit un zâmbet tăios. 

— Pentru că, din ce mi s-a spus, exact asta ai făcut, a răspuns Irene cu un 
zâmbet şi mai tăios. 

Fabian şi-a dat seama prea târziu încotro se îndreaptă asta. Nu aşa voia să 
se întâmple. Încă mai aştepta ca Hillevi Stubbs să-i spună că au destule 
dovezi ca să-l aresteze pe Molander. După ce-i dădea ea mână liberă avea s- 
o informeze pe Astrid, ca să poată face împreună un plan de arestare. 

— Cum? 


Molander s-a întors cu faţa spre Fabian şi Klippan şi, brusc, a părut 
descumpănit. 

— Ştiţi despre ce vorbeşte? 

— Propun să lăsăm asta şi să încercăm să continuăm investigația, a zis 
Fabian. Pentru că se pare că el a închiriat o... 

— Nu, eu vreau să ştiu ce mama dracului se petrece, i-a tăiat vorba Irene. 
Cum adică, n-ai pleca de la locul faptei? După spusele lui Fabian, ai plecat 
din apartamentul familiei Landgrens acum câteva ore. 

Erau trei la unu. Cu sau fără plan, poate că ar trebui să termine odată cu 
asta. 

— Aşa că întrebarea mea este unde ai fost toată ziua? a continuat Irene. 
Şi ce te ţine aşa de al dracului de ocupat când nu răspunzi la telefon? 

Molander s-a răsucit spre Fabian. 

— Scuze, dar cum se face că tu... 

— M-am dus acolo. 

Fabian simţea cum corpul i se pregăteşte. 

— De îndată ce Sonja şi Matilda au adormit, m-am dus să văd dacă ai 
găsit ceva interesant. Dar nu erai şi, după spusele asistenților tăi, ai plecat 
imediat după ce aţi ajuns acolo. 

Molander s-a uitat la Fabian fără să spună nimic. 

— ȘI, la fel ca Irene, am încercat să te sun. Nu doar o dată, de mai multe 
ori. 

Molander continua să nu spună nimic, doar stătea acolo, răsuflând greu 
pe nări. Pentru prima dată, părea zguduit. Pălise, şi mărul lui Adam îi 
tresălta în vreme ce, din ce în ce mai disperat, încerca să-şi înghită 
neliniştea. 

Poate că Fabian se înşela. Dar nu era aşa. Ochii lui Molander erau umezi, 
se umpleau de lacrimi, şi dacă nu le ştergea repede, aveau să se reverse. 

— Ingvar. 

Klippan s-a dus la colegul lui şi i-a pus o mână pe umăr. 

— Ce-i cu tine? 

Buza de jos a lui Molander a început să tremure, în vreme ce prima 
lacrimă i se prelingea pe obraz. 

— Doamne, Dumnezeule, Ingvar. Spune-ne. 

Irene a tras un scaun şi l-a ajutat pe Molander să se aşeze. 

— Nu ştiu, a reuşit în cele din urmă să spună, încercând în continuare să- 
şi reţină lacrimile. Nu ştiu de unde să încep. 


— Poate că te ajut eu, a zis Fabian. 

— Ce? A vorbit cu tine? 

Molander a ridicat privirea spre Fabian. 

— Cine? 

Fabian nu pricepea. 

— Gertrud. Nu mi-a spus nimic. După treizeci şi patru de ani... 

— Ingvar. 

Klippan s-a lăsat pe vine în fața lui Molander. 

— Spune-ne ce s-a întâmplat. 

— M-a părăsit. 

Molander a izbucnit în plâns. 

— Gertrud m-a părăsit. 

— Ce? Stai un pic. Vrei să zici că Gertrud vrea să divorțeze? 

Molander a încuviințat din cap şi a scos o batistă ca să-şi sufle nasul. 

— Ieri, când am ajuns acasă de la lucru, casa era goală. N-am ştiut ce se 
întâmplă. Toate lucrurile ei dispăruseră. Haine, încălțăminte, totul. 
Şifonierul ei era gol. Am încercat s-o sun să văd despre ce e vorba, dar n-a 
răspuns. Apoi am găsit o scrisoare în atelierul meu. Vă închipuiți? După 
treizeci şi patru de ani de căsnicie, mă părăseşte şi singura explicație este un 
bilet enigmatic. 

Şi-a scuturat capul şi şi-a şters ochii. 

— Aşa că, dacă vă întrebaţi de ce am fost un pic absent astăzi, este pentru 
că aveam nevoie de un timp în singurătate ca să diger asta. Am crezut că o 
să fiu în stare să muncesc şi să mă port ca de obicei, dar... 

Molander s-a întrerupt şi şi-a scuturat capul. 

În spatele lui s-a deschis uşa şi a intrat Astrid, care tocmai îşi băga în 
gură o gumă de mestecat. 

— Aşadar, aici vă ascundeaţi. Mă bucur că sunteţi cu toții aici, pentru 
că... 

Astrid a şovăit când l-a observat pe Molander. 

— Ingvar, ce...? 

— Gertrud l-a părăsit. 

Klippan s-a ridicat în picioare. 

— Cum? Serios? 

Molander a încuviințat şi părea că se străduieşte să-şi stăpânească 
emoțiile. 

— Îmi pare foarte rău. 


Astrid s-a aplecat şi l-a îmbrăţişat. 

— Am trecut prin aşa ceva în urmă cu câţiva ani, după cum ştii, şi, dacă 
vrei, ţi-aş povesti cum a fost pentru mine şi ți-aş spune că acum mă simt 
mult mai bine. 

Molander a încercat să zâmbească şi şi-a şters ochii cu batista. 

— Dar, mai înainte, vreau să te rog să faci ceva, a continuat Astrid. Şi îmi 
pare cu adevărat rău să fac asta, dar, dacă crezi că eşti în stare, aş vrea să-ţi 
laşi deoparte o vreme sentimentele. 

— Astrid, a zis Irene. Au fost căsătoriți treizeci şi patru de ani, şi el 
tocmai a fost... 

— Ştiu. Nu-s surdă. Şi, Ingvar, înţeleg deplin dacă nu te poţi descurca, şi 
dacă-i aşa, găsim noi altă cale. Dar dacă tu... 

— Spune-mi, pur şi simplu, ce s-a întâmplat, a întrerupt-o Molander. 

Astrid s-a oprit din mestecat guma şi s-a răsucit ca să se uite pe rând la 
fiecare. 

— Ce s-a întâmplat este altă crimă. Altă crimă fără sens, de neînțeles. 

În vreme ce Tom Cruise se chinuia trăind de azi pe mâine şi încerca să-şi 
convingă unul dintre jucători în Jerry Maguire, Frank Käpp a prins de 
picior paharul de vin şi l-a rotit de câteva ori înainte să-l înalțe ca să 
examineze frumoasa culoare roşie în lumina lămpii cu kerosen. Era o sticlă 
de Domaine du Vieux Lazaret proaspăt destupată, servită la temperatura 
perfectă. 

Şi-a apropiat paharul de față, a vârât în el nasul cât de departe a putut şi a 
adulmecat aroma. Ea însăşi era dumnezeiască. Încă şi mai bine era să guste 
vinul, sorbind aerul înainte să înghită. Echilibrul dintre cele patru soiuri, 
Grenache noir, Syrah, Mourvedre şi Cinsault, era desăvârşit. 

Aşa cum era de aşteptat, Klara ațipise după treizeci de minute de la 
începutul filmului şi, prin urmare, nu băuse decât acel Rioja deschis ieri şi 
care era deja atât de oxidat, încât de-abia ar fi fost bun pentru gătit. Dar cel 
puțin se împăcaseră după cearta despre locul în care trebuie să doarmă 
Vincent. 

Nu era nimic mai rău decât o ceartă cu Klara. Era convins că e o chestie 
carcinogenă şi nu pricepea de ce se întâmplă atât de des. Era ca şi cum 
frustrarea mocnea mereu undeva, în adâncul lor, şi dacă nu deschideau 
supapa din când în când, riscau o explozie totală. 

Şi totuşi, în mod fundamental, erau de acord în cele mai multe privinţe. 
Bun, poate că el a fost cel care a insistat să navigheze în jurul lumii. 
Presupunea că era mai mult visul lui decât al Klarei şi al lui Vincent. Dar 
cineva trebuia să ia iniţiativa, altfel nu s-ar fi întâmplat niciodată nimic. Ar 
fi fost pe veci prinşi în capcana birourilor lor din Kalmar, chinuiți de gândul 
că nu profită niciodată de ocazii. 

Nu era prima dată când auzea sunetul. Totuşi, a tresărit şi aproape a 
vărsat vinul pe Klara. Părea că ceva apasă carena. Până atunci a presupus că 
e un val mare care făcuse vasul să se legene şi care putea stârni felurite 
zgomote. 

Dar de această dată n-a observat vreo legănare. În plus, alarma radarului 
nu l-a avertizat de trecerea vreunei nave destul de aproape ca să stârnească 
valuri. 

Poate că era filmul. La fel ca brusca bubuitură care l-a alarmat până şi-a 
dat seama că nu-i decât unul dintre jucătorii lui Jerry Maguire care izbea 


uşa unui dulap din vestiar. Asta trebuie să fie. Ce altceva ar putea fi? A mai 
sorbit o dată din vin, a pus paharul pe masă şi a întins mâna după 
telecomandă. Oricum, pusese filmul mai mult de dragul Klarei. 

Tăcerea care a urmat a fost departe de a fi tăcere. Auzea vântul în pânze 
şi apa despicată de provă. Şi uşorul scârţâit al carenei când o rafală de vânt 
a făcut vasul să se clatine un pic. Şi totuşi, Frank le percepea ca tăcere. O 
tăcere paşnică, armonioasă, care dovedea că zgomotul pe care îl auzise 
trebuie să fi venit de la ecran. 

Ar fi bine să se ridice şi să se asigure că totul e în ordine, şi avea s-o facă. 
Chiar n-ar trebui să fie sub punte până ajung în largul mării. Dar nu voia să 
tropotească pe punte şi să rişte s-o trezească pe Klara, şi nici pe Vincent, 
care adormise, în sfârşit. 

Aşa că şi-a luat o clipă de răgaz, ca să se bucure de felul perfect în care 
mergea totul. Ca televizorul şi consola PlayStation, dispozitivul de recepție 
digital şi televizorul Apple, când aveau semnal de internet. Sau spațiul de 
depozitare construit la comandă pentru sticlele de vin jos, în santină. Cabina 
de la pupa, sistemul de sonorizare, cambuza. Ca să nu mai vorbim de pilotul 
automat, care, ca al patrulea membru al echipajului, menținea în acest 
moment cursul drept afară din Oresund spre Kattegatt. 

Cam într-o lună avea să fie pus la lucru ca să menţină cursul zile în şir, 
poate chiar săptămâni, şi atunci el va îndrăzni chiar să doarmă, încrezător că 
totul merge cum trebuie. 

Apoi a auzit iar acel sunet. Nu putea să-şi dea seama ce este. Era diferit 
de toate celelalte sunete, şi de această dată parcă a fost mai tare. Nu mai 
putea să dea vina pe film, şi cu siguranţă nu era un val. 

Într-un fel, acesta era exact motivul pentru care ţinuse morţiş să 
navigheze noaptea în apele suedeze, unde întotdeauna erau relativ aproape 
de țărm. Cu toate acestea, se simţea tot mai neliniştit când a mutat capul 
Klarei din poala lui pe o pernă şi a pornit în sus pe scară. 

Când a ajuns în cabina de pilotaj, a ridicat binoclul şi s-a învârtit la 360 
de grade. Totul părea normal. Şi Helsingborg, şi Helsingør erau acolo unde 
se presupunea că sunt şi fiecare cargou vizibil părea că stă departe de ei. 

Poate că se desprinsese un tranchet după plecarea din Humlebæk şi acum 
se târa după ei şi, cumva, era împins în carenă? Proprietarii de bărci cu 
motor care umblă cu trancheții fâlfâind erau mai degrabă regula decât 
excepţia. Însă pentru un marinar era un păcat de moarte. 


A aprins lanterna, a păşit pe punte şi s-a aplecat peste balustrada bordului 
de sub vânt, ca să cerceteze carena. Dar nu vedea niciun tranchet desprins. 
A traversat vasul şi a repetat procedura pe bordul din vânt. 

Nici acolo n-a găsit nimic, şi ar fi fost ciudat să găsească, dacă se gândea 
că unghiul vasului ar fi împiedicat orice tranchet trecut cu vederea să atingă 
apa. Dar a observat altceva. 

O frânghie neagră era legată de unul dintre bastoanele balustradei şi 
dispărea în apa întunecată. N-a recunoscut-o. Frânghiile lor erau albe, ca să 
se asorteze cu carena. Şi apoi, n-ar lega niciodată o frânghie de un baston, 
care nu era construit pentru asta. 

Poate că Vincent s-a trezit şi a făcut ceva în vreme ce ei se uitau la film. 
Asta ar explica sunetul ciudat şi, într-un fel, era tipic pentru el să-şi bage în 
cap că unul dintre multele animale de pluş pe care ţinuse să le ia cu el are 
chef să înoate. Dar unde găsise frânghia neagră? 

A început să tragă de ea şi şi-a dat seama pe loc că lucrul care era ridicat 
nu putea fi unul dintre ursuleţii lui Vincent. Ca să clintească măcar frânghia 
a trebuit să-şi folosească amândouă mâinile şi să se proptească pe picioare 
atât de tare, încât în câteva secunde l-au trecut toate apele. 

Dacă nu s-ar fi mişcat cu o viteză de şase noduri şi jumătate, ar fi 
presupus că e o ancoră. Acum nu putea decât să se întrebe ce o fi, în vreme 
ce o parte din el respingea primul gând ca fund imposibil şi cu totul 
improbabil. 

Dar se pare că nu era. 

Ca şi cum s-ar fi întrupat din întuneric, conturul unei bărci mari de 
cauciuc a devenit tot mai clar în vreme ce trăgea de frânghie. Culoarea 
neagră era un camuflaj atât de eficient, încât, pentru o clipă, nu şi-a crezut 
ochilor. Pe dată a început să desfacă nodul din jurul bastonului. Era ca şi 
cum panica ar fi pus stăpânire pe mâinile lui înainte de restul corpului şi, 
înainte să aibă timp să se gândească dacă este sau nu o idee bună, dăduse 
drumul bărcii în noapte. 

Era echipată cu motor suspendat, o canistră de benzină de culoare roşie, o 
pătură electrică şi două genţi negre, burduşite, asta observase. Dar abia 
acum şi-a dat seama că nu era în ea niciun pasager şi, când şi-a dat seama 
de asta, panica a explodat în restul corpului său. 

Încercările de a striga cât îl ţin plămânii s-au concretizat în văicăreli 
slabe, care s-au topit în vânt. Băga-mi-aş, a repetat în surdină. Băga-mi-aş, 
băga-mi-aş, băga-mi-aş... 


A pornit în grabă pe punte, dar s-a împiedicat de velă şi s-a lovit cu capul 
de vinciul fungii randei. Poate că sângera. Sau nu. Nu-l interesa decât să se 
ridice în picioare cât de repede putea şi să coboare în cabină. Nimic altceva 
nu conta. 

Doar Vincent. 

A apucat clanţa uşii cabinei de la pupa şi a deschis-o brusc, iar priveliştea 
care l-a întâmpinat a fost una care ştia că-l va urmări tot restul vieții. Până 
la sfârşitul zilelor avea să-i fie tatuată pe cornee, amintindu-i ori de câte ori 
închidea ochii de cea mai mare oroare de care a avut parte vreodată. 

Şi-ar fi dorit să poată cobori scara şi să schimbe locurile cu fiul său. Şi-ar 
fi dorit să se fi strecurat în sacul de dormit pentru copii şi să-i ia locul. Însă 
rolul său era să stea acolo, sus, şi să se uite în jos la Vincent în cabina de la 
pupa. 

În jos, în spaţiul claustrofobic în care îl silise să stea. Pe propriul fiu. 

Ochii lui Vincent erau împietriţi. Ca şi cum s-ar fi uitat drept la cel mai 
urât coşmar. Sau ca şi cum s-ar fi trezit şi şi-ar fi dat seama că realitatea este 
infinit mai rea. 

Un bărbat în haine negre ascundea cea mai mare parte a scenei, însă sabia 
din mâna lui dreaptă, pe care o ţinea apăsată pe beregata lui Vincent, era 
inconfundabilă. Mai greu de înţeles era ce făcea cu mâna stângă, care se 
mişca înainte şi înapoi. Însă pentru a înţelege este nevoie de gânduri, iar în 
acest moment gândurile nu existau. Doar instinctul. Instinctul pur, fără 
nimic altceva. 

A înşfăcat ceva ce semăna cu o teacă aşezată de-a curmezişul spinării 
bărbatului şi l-a smucit în spate, departe de Vincent. În aceeași fracțiune de 
secundă a zărit cu coada ochiului un zar. Ca şi cum timpul ar fi încremenit, 
zarul a căzut din mâna bărbatului şi a aterizat pe sacul de dormit. 

Frank a scos un strigăt pe care nu ştia că-l are în el, şi poate că forţa lui l- 
a ajutat să-l tragă pe bărbat afară din cabina de la pupa. 

Între timp, bărbatul s-a răsucit şi a repezit sabia spre el. Frank s-a azvârlit 
într-o parte, a aterizat brutal pe podeaua cabinei de pilotaj şi a văzut cum 
lama taie cordonul de cauciuc care lega cârma de pilotul automat. 

În clipa următoare lama a fulgerat sus, deasupra lui, când bărbatul a 
apucat mânerul cu amândouă mâinile ca s-o înfigă în el. Chiar în clipa 
aceea vasul s-a smucit, ca şi cum valurile ar fi venit brusc din altă direcție, 
ceea ce i-a îngăduit lui Frank să se răsucească destul de departe ca să audă 
vârful sabiei izbind podeaua de tec la câțiva centimetri de el. 


Fără să aibă nici măcar o umbră de plan, s-a târât ca la instrucția din 
armată cât de repede a putut în jurul mesei şi în cealaltă parte a cabinei, 
unde timona se rotea de parcă ar fi prins viaţă. Mânerul vinciului era în 
locaşul lui, şi în fine i-a venit o idee. A întins mâna spre bara de metal, a 
scos-o din locaş şi se pregătea să se ridice în picioare, când un bocanc negru 
l-a împins la loc. 

— Ai face mai bine să te dai bătut, a venit vocea bărbatului de undeva, de 
deasupra. Zarul a grăit, şi niciunul dintre noi nu poate să schimbe asta. 

Nu pricepea despre ce vorbeşte bărbatul, doar că în câteva secunde 
probabil că avea să fie prea târziu. Dar n-avea să zacă acolo aşteptând să 
simtă cum sabia i se afundă între omoplaţi. Fără să ştie cum, a reuşit să-şi 
adune destulă energie ca să se răsucească şi să arunce mânerul vinciului 
spre bărbat, care ridica sabia cu amândouă mâinile. 

Nici că putea să țintească mai bine. Cu toate acestea, bărbatul a reuşit să 
se ferească de bară, care şi-a continuat drumul şi a dispărut în mare. 

— Ți-am spus. N-are rost. 

Bărbatul şi-a ridicat din nou mâinile deasupra capului, fără să-şi dea 
seama că vasul se răsucise destul de mult ca să facă randa să ampaneze şi să 
se balanseze în partea cealaltă cu toată forța. 

Ghiul l-a izbit în tâmplă şi el s-a prăbuşit pe balustradă cu sabia încă 
strânsă în mâini. Pe dată, Frank a sărit în picioare şi, înainte ca bărbatul să- 
şi poată veni în fire, l-a apucat de picioare şi le-a ridicat şi pe ele peste 
balustradă. După aceea lucrurile şi-au urmat, pur şi simplu, cursul firesc şi, 
cât ai clipi din ochi, bărbatul a căzut peste bord şi a dispărut în marea 
întunecată. 

Frank nu ştia cât a stat acolo, cu privirea aţintită asupra apei care lcărea, 
cu întrebări îmbulzindu-i-se în cap. De ce ei? Care era rostul? De ce acum, 
aici, în întuneric? Ce s-a întâmplat? Oare s-a întâmplat măcar? Sau era încă 
Jos, în cabină, dormind lângă Klara? 

Asta era, incontestabil, o idee ispititoare. Să închidă ochii şi să-şi vadă de 
treabă de parcă nu s-ar fi întâmplat nimic. Însă şocul îşi croise drum în 
trupul său atât de adânc, încât tremura. N-avea importanţă cât de improbabil 
sau ireal era. Câte întrebări avea la care n-avea să primească niciodată 
răspuns. 

Nu fusese un vis. 

Când, în cele din urmă, a îndrăznit să respire din nou şi să se destindă, s-a 
înapoiat în cabina de pilotaj şi s-a dus la Vincent, care tremura de groază în 


sacul lui de dormit. S-a aşezat lângă el şi l-a strâns în braţe cu toată puterea. 
Niciunul dintre ei n-a vorbit. Poate că nu era nimic de spus. Niciun 
cuvânt n-ar fi putut să descrie nici măcar pe aproape ceea ce simţea. Asta ar 
fi fost destul ca cerere de iertare. În schimb, a plâns pentru prima oară de 
când îşi amintea. 
Şi totuşi, în ciuda lacrimilor, singurul lucru pe care îl simţea era bucurie. 

— Tu eşti cel care a atacat-o, a torturat-o şi a violat-o pe soția ta aseară, 
provocându-i moartea? 

Tăcere. Șovăială. 

— Nu-mi amintesc. Dar nu pot să spun că n-am făcut-o eu. 

Hillevi Stubbs a răsfoit mai departe interogatoriul pe care Irene Lilja i l-a 
luat lui Conny Öhman în ziua de după omorârea soţiei lui, pe 5 aprilie, anul 
trecut. Până atunci nu putuse să înțeleagă cu totul cazul, sau, de fapt, să-şi 
dea seama ce l-a făcut pe Hugo Elvin să fie atât de interesat de el, în afară 
de faptul că a doua zi Molander fusese într-o dispoziție neobişnuit de bună. 

Ceea ce era limpede era că Ohman a avut o zi cu adevărat rea la lucru, în 
care intra şi faptul că şeful a strigat la el în faţa tuturor colegilor. Apoi s-a 
dus la Harry’s din Ängelholm să bea ceva şi, când a ajuns acasă, după vreo 
trei ore, l-a scos imediat din sărite mârţoaga, cum îi zicea mereu nevestei. 
După spusele lui, ea n-a arătat simpatie față de situația lui de la lucru, a fost 
grosolană şi, mai simplu spus, nu şi-a ştiut lungul nasului. 

— Aşadar, ce ai făcut? Te-ai apucat de băut? 

— De obicei ajută. 

— Ajută? În acest dosar am patru plângeri făcute de Kerstin, care te 
acuză de agresiune, şi asta doar în ultimele şase luni. 

În ziua dinainte nu putuse să lucreze decât câteva ore înainte ca Mona-Jill 
să-şi piardă răbdarea şi să-i aducă aminte că promisese s-o ajute la plivitul 
grădinii, şi apoi trebuia să asculte împreună la radio Sommar înainte să se 
plimbe cu bicicletele în jurul lacului Kărran. 

De-abia acum, mult după miezul nopţii, când Mona-Jill era în momentul 
cel mai profund din ciclul de somn, a putut să se furişeze înapoi la vas şi să- 
şi continue lucrul. 

— Da, sunt bețiv, dacă asta întrebi. Nu neg. Dar ţin totul sub control. 

— Numeşti asta „sub control”? 

(Conny este confruntat cu fotografii ale soției bătute. Tăcere.) 

— Ce vreau să zic este că eu hotărăsc când este deschisă sticla, nu 
invers. Nimeni nu poate zice că nu-i aşa. 

— Eu aş zice că aceste fotografii sunt o dovadă foarte limpede că aseară 
ti-ai pierdut controlul. Nu eşti de acord? 

(Tăcere.) 


— Da. 

(Tăcere.) 

— Dar n-am băut chiar aşa de mult. Știu că sună a minciună, dar e 
adevărat. 

— Prin urmare, zici că i-ai făcut asta soției când erai treaz? 

— Nu, zic că m-am îmbătat mult mai repede decât de obicei. Beat ca un 
porc, dacă asta a fost. Nu-mi amintesc. Nu-mi amintesc aproape nimic. Și, 
ca să ştiţi, niciodată nu-mi pierd cunoştinţa. De fapt, e ciudat. Ca şi cum 
băutura ar fi fost... N-are importanţă, nu ştiu. 

Răspunsul lui Ohman era încercuit cu carioca roşie, iar ultima propoziţie 
era şi ea subliniată. Era aşa de tipic pentru Elvin să evidențieze o mulțime 
de chestii fără nici cea mai mică explicație pe margine. 

— Ce ai băut? 

— Explorer. Întotdeauna, Explorer. 

Hillevi a ridicat privirea de pe transcrierea interogatoriului şi s-a uitat 
prin cabină până a găsit punga pentru probe cu sticla de Explorer într-unul 
dintre compartimentele de depozitare ale vasului, lângă cutia cu bufniţele de 
supraveghere. Aşadar, Elvin s-a dus la locul faptei. Cu toate că nu lucra la 
acel caz, s-a dus acolo şi a luat sticla. 

Era plină un pic mai mult de jumătate şi, dacă era singura din care Conny 
Ohman băuse după ce a ajuns acasă, ar fi putut foarte bine să fie adevărat că 
era departe de a fi destul de beat ca să-şi piardă cunoştinţa şi să aibă 
amnezie totală. Elvin trebuie să se fi gândit la acelaşi lucru. 

Şi, dacă aşa stăteau lucrurile, însemna că Molander a fost acolo în seara 
dinaintea crimei ca să drogheze alcoolul. Probabil cu Xyrem sau alt compus 
GHB cu acţiune rapidă care produce o beţie puternică, similară cu cea 
provocată de alcool, dar dispare din organismul victimei în câteva ore şi, 
prin urmare, nu se vede într-o probă de urină. Piesele se aşezau, în sfârşit, la 
locurile lor. 

— Mai vrei să adaugi ceva? 

— Nu, doar că nu văd rostul acestui interogatoriu. E clar că aţi decis 
deja că eu am fost. 

— N-a fost aşa? 

(Tăcere.) 

— Aş putea să iau tăcerea ta drept mărturisire? 

(Tăcere.) 

— Ai putea. 


— Pentru că, dacă ai ceva de spus împotrivă, acum e momentul. 

(Tăcere.) 

— Presupun că ați putea căuta în telefonul ei. Întotdeauna începea să 
filmeze când mă supăram un pic. 

— Am făcut-o deja şi, cum spuneai, sunt acolo nişte lucruri acuzatoare. 
Însă, din păcate, nimic din seara trecută. Eu n-am fost acolo, evident, dar 
îmi închipui că au existat motive pentru care ea n-a putut să-şi scoată 
telefonul şi să filmeze. Ce zici? 

(Ridică din umeri.) 

De ce nu s-au gândit la asta? Hillevi a lăsat din mână transcrierea şi şi-a 
ridicat pe creştet ochelarii de citit. Elvin trebuie să fi avut un telefon mobil. 
Ar fi trebuit să fie în apartamentul său. Dar nu era acolo şi nicăieri 
altundeva, din câte ştia ea. 

Să-l fi luat Molander? Şi dacă da, de ce? 

Până acum nu se atinsese de computer. De obicei, computerul era unul 
dintre ultimele lucruri de care se apuca la locul faptei. Cele mai importante 
dovezi erau aproape întotdeauna fizice. În plus, în funcţie de mărimea hard- 
drive-ului, căutarea era adesea atât de dificilă, încât era nevoie de câteva 
zile de lucru, mai ales dacă n-aveai habar ce anume cauţi. 

Însă de această dată ştia atunci când s-a aşezat în faţa computerului. L-a 
pornit şi a ajuns în fişierul DCIM. Acolo erau stocate imaginile. Nu conta 
dacă introduci un stick de memorie plin de fotografii sau conectezi un 
telefon prin intermediul unui port USB. Acolo ajungeau întotdeauna. 

Şi erau în el fotografii, aparent nenumărate, şi într-o zi avea să aibă timp 
să se uite la toate, pe rând. Dar nu astăzi. Aşa că a sortat fotografiile de la 
cele mai noi la cele mai vechi şi a derulat până la joi, 5 aprilie. Însă nu 
existau fotografii din acea zi. Nici de vineri, 6 aprilie, ziua în care Molander 
efectuase investigația la locul faptei, conform dosarului de caz. Şi nici din 
weekendul următor. 

Dar exista un clip video. 

Duminică, 8 aprilie, 7.17 dimineaţa, Elvin înregistrase un clip care avea 
patru minute şi patruzeci şi trei de secunde. Era la două zile şi jumătate 
după crimă şi putea fi, practic, despre orice. Dar nu era. 

Nu trecuse cu maşina prin Munka-Ljungby decât o dată sau de două ori. 
Cu siguranță nu fusese la pizzeria Munka. Conform raportului, Kerstin şi 
Conny Ohman închiriaseră firmei o parte din casa lor şi, judecând după 


imagine, care tresărea ca şi cum Elvin ar fi ținut telefonul în vreme ce 
mergea, acolo se ducea. 

Probabil îşi parcase maşina undeva mai departe, ca să nu fie aproape de 
automobilul Audi albastru închis spre a cărui plăcuță de înmatriculare 
îndrepta acum Elvin telefonul. A oprit imaginea, a căutat rapid numărul şi 
bănuiala 1 s-a confirmat. 

Automobilul Audi îi aparţinea lui Molander. 

Conform dosarului cazului, el terminase investigarea locului crimei 
vineri, pe şase. Şi totuşi, iată-l acolo, după ce trecuse o zi întreagă. Sigur, nu 
era nimic neobişnuit ca un tehnician criminalist să se întoarcă pentru o 
ultimă trecere în revistă înainte să cheme echipa de curăţenie. Ea făcuse asta 
de nenumărate ori. Dar niciodată cu maşina personală şi cu siguranță nu 
fără să-l informeze pe cel care conducea ancheta, în acest caz, Irene Lilja. 

Elvin a trecut de maşina lui Molander şi a mers pe pietriş spre spatele 
casei, unde a deschis încet uşa şi a intrat. De vreme ce ținea încă telefonul 
în mâna stângă, imaginea nu arăta mai mult de un covor verde murdar, 
pantofii lui ortopedici Ecco şi partea de jos a blugilor, în timp ce mergea 
prin casă. 

Dar erau multe sunete. Podeaua care trosnea, gâfâitul şi uşa scârțâitoare a 
livingului. 

— Salut, a zis vocea lui Molander, şi peste o secundă a apărut în imagine, 
în vârful unei scări, cu o mână în abajurul plafonierei. Ce faci aici? 

— A, nimic. S-a nimerit Să fiu prin apropiere şi m-am gândit să arunc o 
privire. 

— Cum se nimereşte să fie cineva în Munka-Ljungby la şapte şi jumătate 
într-o duminică dimineaţa? a întrebat Molander, care a părut să strecoare 
ceva în buzunarul hainei. 

— Poți să crezi sau nu, de fapt am fost la pescuit în Skălderviken. Ba 
chiar am prins un cod care cântăreşte mai mult de trei kile. Și tu? Credeam 
că ai terminat acum două zile. 

— Ştii cum e. Ne-am grăbit şi n-am vrut să risc Să-mi scape ceva. 

Molander a coborât iute de pe scară şi a dispărut din imagine. 

Era limpede că e încordat, se purta de parcă Elvin ar fi dat buzna înăuntru 
şi l-ar fi surprins asupra faptului. Dar de ce era acolo şi ce scosese din 
plafonieră? 

— Nu, presupun că are sens, a răspuns Elvin, îndreptând acum telefonul 
spre podea, care părea să fi fost curățată de sânge — prin urmare, echipa de 


curăţenie fusese acolo ca să înlăture orice dovezi rămase, ceea ce făcea ca 
vizita lui Molander să fie şi mai ciudată. Presupun că nu mi-am dat seama 
că erau lucruri pentru care era nevoie de elucidare. 

— Cine a zis ceva de elucidare? Telefonul a fost răsucit în sus şi din nou 
îl arăta pe Molander, însă de această dată văzut de jos. Nu-i nimic de 
elucidat aici. 

— Aşadar, suntem siguri că tipul ăsta, Conny, ori cum l-o fi chemând, a 
făcut-o? 

Telefonul a fost îndreptat din nou spre podea, unde două dintre trusele de 
aluminiu ale lui Molander erau deschise, arătând instrumente aşezate în 
locaşurile lor proiectate anume. 

— Sigur că el a făcut-o. N-a fost niciodată vreo îndoială în această 
privință, din câte ştiu. Cine altcineva să fie? Nu există semne că ar fi fost 
prezentă a treia persoană. Sângele ei era pe mâinile, pe hainele şi pe 
vintrele lui. Și, după spusele lui Irene, el aproape că a mărturisit. 

— Nu te ambala. Nu-i nevoie să mă convingi pe mine de asta. 

— Nu încerc. Doar te pun la curent cu ce se petrece. 

— Atunci e în ordine. Cu alte cuvinte, totu-i bine. 

— Da, totu-i bine. Nu-i nevoie să te agiți. 

S-a lăsat tăcerea şi Hillevi a auzit cum trusele de aluminiu sunt închise, în 
vreme ce Elvin mergea mai departe prin încăpere şi îndrepta telefonul spre 
sticla de Explorer pe jumătate goală de pe polița şemineului. 

— Și ai găsit ceva? 

— Să găsesc? Ce vrei să zici cu asta? 

— În plafonieră. Ce altceva făceai acolo, sus? 

— A, asta. Da, e o întrebare bună. Nu, mi-am dat seama că am uitat s-o 
verific şi, cum spuneam, voiam să mă asigur. 

— Presupun că trebuie să sperăm că i-a scăpat din vedere şi echipei de 
curățenie. 

— Nicio grijă. Era aproape la fel de mult praf aici; sus, ca la tine acasă. 
Molander a scos un hohot de râs forţat, care s-a stins când Elvin a rămas 
tăcut. Ei bine, trebuie să ajung acasă. Aşadar, dacă ai binevoi să ieşi, ca să 
pot încuia uşa, ar fi minunat. 

— Te grăbeşti? 

— Presupun că poți să spui asta. Gertrud se trezeşte peste o jumătate de 
oră şi poate să facă urât dacă n-o întâmpin cu cafea şi cornuri. Doar ştii 
cum e. 


— De fapt, nu ştiu. Dar du-te, încui eu. 

— Deci, rămâi. Asta mă face curios. Pot să întreb de ce? 

— Niciun motiv, Zău. Cum ziceam, s-a nimerit să fiu prin apropiere. Te 
deranjează dacă mai rămân pe aici? 

— Nu, de ce m-ar deranja? În ce mă priveşte, poți să stai cât pofteşti. Nu 
sunt şanse ca Ohmann să se întoarcă prea curând. Molander a râs din nou 
forţat. Prea bine, deci, atunci plec. 

— Sigur, să nu întârzii. Şi nu uita să-i transmiţi lui Gertrud de la mine 
toate cele bune. 

Molander şi-a luat trusele şi a ieşit din cameră, şi în clipa în care s-a 
închis uşa din față, Elvin şi-a îndreptat din nou telefonul spre poliţa 
şemineului. Nu la sticla de votcă, ci spre câteva obiecte mici din plastic 
negru înşirate acolo. 

Hillevi a recunoscut pe loc exact acelaşi model de microfoane de 
supraveghere pe care Elvin le folosise la bufniţe. Prin urmare, furase de la 
Molander însuşi şi ideea, şi echipamentul de supraveghere a livingului lui 
Molander. 

De asemenea, merita notat faptul că, de îndată ce Molander a deschis 
trusele, trebuie să-şi fi dat seama că, în grabă, a uitat la locul faptei unele 
lucruri. Probabil că a simţit nevoia să se întoarcă, şi şi-a dat seama că Elvin 
a luat şi microfoanele, şi sticla de votcă. 

Probabil că n-a avut nevoie decât de acest motiv ca să se descotorosească 
de el. 

Tensiunea de suprafaţă ascundea, în liniştea ei, o luptă tăcută, dar aprigă, 
aşa cum picătura de apă care tremură la capătul robinetului întârzie să cadă 
sub acțiunea forţei de gravitație. Dar, aşa cum fusese cu fiecare picătură 
dinaintea ei, nu încăpea îndoială în privinţa sorții acesteia. 

Cu toate acestea, ori de câte ori forţa de gravitație triumfa în cele din 
urmă, silind o picătură să se desprindă de robinet şi să cadă neputincioasă 
spre suprafaţa ca oglinda a apei din cadă, era un eveniment unic. 

De fiecare dată, apărea cu încetinitorul un crater, trimițând unde 
concentrice care se răspândeau dinspre epicentru, la câțiva centimetri 
deasupra chipului cu ochii deschişi larg şi nasului în care o bulă mică de aer 
zăbovea prinsă într-o nară. 

Încă o victimă. Încă o crimă fără sens şi cu totul de neînțeles. 

Asta a gândit Astrid când a îndreptat lanterna spre cadavrul din cada care 
dădea pe dinafară. De această dată, un bărbat tânăr, pe cât de frumos, pe atât 
de musculos. Un bărbat care plănuise să-şi scoată iubita în oraş chiar în 
seara aceea, ca să sărbătorească aniversarea logodnei lor. Dar, după spusele 
ei, el nu a venit la întâlnire. După o jumătate de oră l-a găsit în casa lui, 
mort, în cadă. 

Ce făcuse ca să merite acest sfârşit prematur? Care era rostul? Şi-a 
scuturat capul şi a simțit că o parte tot mai mare din sine e pe punctul de a 
ceda şi de a accepta ideea că s-ar putea să nu rezolve niciodată acest caz. 

Cel puțin Molander era şi concentrat, şi plin de energie, în ciuda faptului 
că era miezul nopții şi Gertrud tocmai îl părăsise. Umbla pe acolo cu 
curiozitatea sa caracteristică, băieţească, şi lumina cu lanterna podeaua, 
tavanul şi pereţii, părând să ştie exact de unde să înceapă. 

— E prea devreme ca să afirm cu certitudine, dar cred că am găsit sursa 
penei de curent. 

Molander a întors raza lanternei spre un cablu provizoriu care trecea în 
diagonală pe tavan şi cobora pe un perete, dispărând în spatele căzii. 

Din nefericire, ea însăşi nici vorbă să fie concentrată. Mintea ei nu ştia în 
ce parte s-o tragă şi gândurile păreau că au de gând să se încâlcească aşa de 
tare, încât curând aveau să fie imposibil de descurcat. 

— Cablul probabil că se desparte undeva, în spatele căzii, a continuat 
Molander. Pentru că avem nulul la picioare, acolo, iar la cap vine faza. 


Astrid a încuviințat din cap şi a observat că un cablu maro şi unul 
albastru au fost, într-adevăr, dezgolite şi lipite la câţiva centimetri sub 
nivelul apei, la amândouă capetele căzu. 

— Vrei, te rog, să ţii asta? 

Molander i-a înmânat lanterna, a luat o perie de baie care era proptită de 
perete şi a introdus încet coada de lemn în cadă. Apoi a împins cadavrul 
într-o parte cât a putut de mult şi s-a aplecat în față. 

— Întocmai aşa cum credeam. 

S-a întors spre Astrid. 

— Împământarea continuă până la fund. 

— Aşadar, a fost electrocutat? 

— Asta este una dintre teorii, cu siguranţă. 

Molander a lăsat din mână peria. 

— Dar ar trebui să vedem ce are de zis Flătan. Nu cred că am întâlnit 
vreodată pe cineva mai alergic la concluziile pripite decât omul ăsta. 

— ŞI care este altă teorie? 

— Că s-a înecat. Evident. 

Evident. Ce altceva să fie? Trebuia să-şi adune gândurile înainte să se 
facă de râs de-a binelea. 

— Ceea ce este neîndoielnic, totuşi, este faptul că nivelul apei s-a ridicat 
deasupra firelor, a continuat Molander. Şi, cu toate că apa poate să fie slab 
conductor în sine, există în ea destulă murdărie şi poluanți ca să schimbe 
acest lucru. 

— Destul încât să fie fatal? 

Bine, băuse un pahar. Băuse. Dar numai unul mic, cu siguranță nu destul 
ca să-1 afecteze munca. 

— Aş zice că depinde. 

Molander a făcut cu mâinile un semn de cântărire. 

— Dar sunt 220 de volţi, nu? 

Probabil că era doar obosită şi avea nevoie să doarmă. La urma urmei, 
trecuse cu mult de miezul nopții. 

— Da, dar nu volții contează, ci amperii, şi trebuie să ajungi la cel puţin 
treizeci sau patruzeci de miliamperi timp de circa un minut înainte ca 
musculatura respiratorie să paralizeze şi să facă victima să-şi piardă 
cunoştinţa. 

— Aşadar, ceea ce spui în realitate este că-i prea curând ca să putem 
spune orice. 


Molander a încuviinţat din cap. 

— Da. O să cercetez amănunțit totul, de la curentul din cabluri şi 
conductivitatea apei, până la orice alte probe din restul apartamentului 
înainte să fim siguri de ceva. Şi mai e şi Flătan, care n-o să sufle o vorbuliță 
până când n-a avut cel puţin timpul să-l taie şi să-i examineze plămânii. 

— Bine, dar va trebui să-mi dai, totuşi, o teorie validă, bine? Recunosc că 
toată chestia îmi pare confuză. Adică, dacă vrei să-ţi omori victima cu un 
şoc electric, n-ar fi mai uşor s-o faci fără apă, lipind firele direct pe trupul 
lui? Sau mă înşel? 

Molander şi-a scuturat capul. 

— M-am întrebat exact acelaşi lucru. Singura explicaţie pe care o găsesc 
este că acest aranjament electric este doar o parte a explicaţiei. 

— Spui că e altceva? Ce ar putea să fie? 

— Alt plan. Nu ştiu. 

Molander a ridicat din umeri. 

— Asta o să încerce să afle investigația mea. 

— Haide, zău. Ai o teorie. Îmi dau seama. Ai avut una de când ai intrat 
pe uşă. Ce mama dracului, Ingvar, te cunosc, nu uita. 

Molander a oftat. 

— Aş putea avea cel puţin o oră înainte să...? 

— Poţi avea toate orele de care ai nevoie. Dar mai întâi vreau să-mi spui 
ce crezi că s-a petrecut aici. Ce gândeşti. Nu ce ştii. Dacă, mai târziu, dai 
peste dovezi care indică altă direcție, o să ne ocupăm de asta atunci. 

— Bine. 

Molander a răsuflat adânc şi s-a întors cu faţa spre cadă. 

— Mai întâi, Milwokh trebuie să-şi fi imobilizat victima cumva. 

— Poate că l-a lovit sau l-a drogat. 

— Sigur, se prea poate să fi făcut asta, şi analizele toxicologice ale lui 
Flătan ne vor da răspunsul. Dar, oricum, asta a fost doar ca să-l dezbrace şi 
să-l bage în cadă. 

— Să sperăm. Că, cel puţin, a fost adormit în ultimele sale clipe. 

— Speranţa nu moare niciodată, presupun. Dar, din păcate, sunt sigur că 
nu aşa s-a întâmplat. 

Molander a băgat iar coada periei în cadă şi a împins într-o parte 
cadavrul. 

— Sunt semne care sugerează că era treaz. Uite aici. 


Astrid s-a aplecat şi a văzut o sârmă de oţel care făcea o buclă de pe 
fundul căzii şi ajungea la spatele victimei. 

— Celălalt capăt este, probabil, legat de încheieturile mâinilor victimei, 
ceea ce nu ar fi fost necesar dacă era în continuare inconștientă. 

— N-ar fi putut să fie o măsură de precauţie, în cazul în care se trezea? 

— Sigur că da. În afară de cazul în care era prevăzut să se trezească. 

Molander a ridicat din umeri. 

— Poate că toată chichiţa era ca el să fie treaz la propria moarte. Cel 
puţin în acest fel cada are sens. 

— Nu înţeleg. 

— Cred, şi subliniez cuvântul cred, că Milwokh a lăsat victima să-şi 
aleagă propria moarte. 

— Şi de ce să facă asta? Nu văd rostul. 

— Ce rost are să îndeşi pe cineva într-o maşină de spălat? 

Molander a ridicat din umeri. 

— Asta ar putea să explice cada, sârma din jurul încheicturilor şi, nu în 
ultimul rând, cablurile. 

Astrid era pe cale să intervină, dar a fost împiedicată de o fluturare 
exasperată a mâinii. 

— Te rog, lasă-mă să termin şi nu mă mai întrerupe. 

— Scuze, doar că sunt aşa de... 

— Astrid, ştiu. Cu toţii orbecăim aici. De aceea vreau să mă apuc de 
lucru cât mai repede cu putinţă. Aşadar, dacă vrei să-mi auzi teoria, va 
trebui să asculți până termin înainte s-o faci bucățele cu o mie de obiecții. 
Bine? 

Astrid a încuviinţat din cap. 

— După cum vezi, capetele firelor sunt aşezate destul de sus, aproape de 
marginea căzii, a continuat Molander. Aşa de sus, de fapt, încât Milwokh a 
trebuit să etanşeze preaplinul ca să se asigure că apa nu se scurge. 

A arătat spre preaplin, de unde ieşea un soi de chit cenuşiu. 

— Prin urmare, teoria mea este că şi-a sedat victima, a dezbrăcat-o şi a 
legat-o pe fundul căzii. Apoi a aşteptat să se trezească. De-abia atunci a 
deschis robinetul şi a început să umple cada. Dacă e să ghicesc, aş zice că 
nici măcar nu l-a deschis la maximum, doar zece, sau poate cincisprezece, 
la sută. 

— Şi de ce să facă asta? 


— Poate ca să-i dea victimei destul timp să priceapă gravitatea situației. 
Cine ştie? Poate că Milwokh a şezut chiar acolo, pe taburet, şi a explicat ce 
urmează să se întâmple. 

Molander a făcut semn cu capul spre un taburet de lemn de lângă perete. 

— Faptul că nivelul apei o să se ridice până la fire şi că depinde de el 
dacă vrea să-şi ia viaţa prin înecare, sau poate aştepta ca apa să-l 
electrocuteze, ceea ce ar fi un mod considerabil mai dureros de a pleca de 
pe lume. 

— Electrocutarea este cu adevărat mult mai dureroasă? 

— Nu încape îndoială. Dacă aş avea de ales, aş alege de fiecare dată 
înecul. După durerea inițială, nu mai simți nimic, doar pluteşti într-o stare 
de imponderabilitate. Electrocutarea este foarte departe de a fi plăcută. În 
funcţie de intensitatea curentului, practic, te prăjeşti pe dinăuntru. Muşchii, 
țesuturile, organele interne. Şi poate să dureze. Zece-cincisprezece minute, 
dacă eşti ghinionist. 

— Aşadar, trebuia fie să se înece, fie să aştepte să fie prăjit pe dinăuntru? 

Molander a încuviunţat. 

— Dar întreabă-mă din nou când termin investigația şi Flătan şi-a făcut 
treaba. 

— Dar n-ar fi trebuit să sară siguranţa în clipa în care circuitul s-a închis? 

În sfârşit, îşi simţea mintea ceva mai limpede. 

— Aş fi mizat pe asta dacă aş fi fost eu în cadă. 

Astrid a apăsat pe comutator, dar nu s-a aprins lumina. 

— E clar că s-a întrerupt curentul, aşa că apa n-ar fi trebuit să fie activă 
mai mult de o secundă sau două. 

— E adevărat. 

Molander a încuviinţat din cap, părând dus pe gânduri. 

— Pe de altă parte, curentul s-a întrerupt nu doar în acest apartament, ci 
în întreaga clădire, ceea ce ar explica... 

A ieşit din baie, iar Astrid a rămas pe loc, neştiind prea bine ce să facă. 

Făcuse unele comentarii valabile, aşa e. Ba chiar semnalase unele lucruri 
la care Molander nu se gândise. Dar nu era în forma ei cea mai bună, nici 
vorbă. 

Trebuise să lupte pentru fiecare argument convingător, şi chiar şi aşa se 
simţise în cea mai mare parte confuză. 

Dar nu putea să dea vina pe alcool. Oricât de ciudat ar suna, de fapt, 
preluase controlul asupra problemei cu băutura. 


— L-am găsit, a strigat Molander din hol. 

— Ce? 

— Tabloul electric. 

— ŞI? Ai aflat ceva? 

La fel ca toți oamenii normali, reuşise să se întoarcă la un echilibru, iar 
acum nu trebuia decât să se asigure că nu cade din nou în patima beţiei. 

— Evident, trebuie să examinez mai atent asta în laborator, dar se pare că 
ai dreptate. Din câte văd, una dintre siguranţe a fost înlocuită cu un soi de 
dispozitiv artizanal. 

— Bine. 

Astrid a ieşit din baie şi şi-a luminat cu lanterna drumul prin hol până în 
living. 

Însă duminică, făcând prima încercare, a ajuns să exagereze. Nu putea 
nega asta. Era ceea ce s-ar putea numi o recidivă semnificativă. Dar, dacă-i 
pe aşa, mai înainte fusese cuminte o lună întreagă, şi dacă asta nu merita o 
recidivă, atunci ce merita? Şi poate că era exact ceea ce îi trebuia ca să 
găsească echilibrul pe care îl menținea acum. 

Dar era acea conversaţie la care nu se putea împiedica să se gândească. 

— O să mă duc la subsol să verific dacă e la fel şi acolo. Asta ar putea să 
explice de ce curentul nu s-a întrerupt pe loc, ci cu o întârziere de 
cincisprezece minute. 

Nu-şi amintea decât vag. Fusese cândva, în toiul nopții, şi adormise pe 
podeaua bucătăriei după ce a vomitat în chiuvetă, într-o încercare disperată 
de a face lumea să nu se mai învârtească. Nu-şi amintea deloc să fi sunat 
telefonul, doar că dintr-odată era lipit de urechea ei şi la celălalt capăt era o 
voce de bărbat. Curând după aceea convorbirea s-a încheiat şi ea a alunecat 
înapoi în ceaţă. 

A doua zi, adică ieri, presupusese că apelul a fost un vis. Însă lista 
apelurilor a confirmat că luni, între 0.15 şi 0.18, Fabian a sunat-o de nu mai 
puţin de trei ori. Se pare că ultima dată a răspuns şi a urmat o convorbire de 
douăzeci şi una de secunde. 

Ceea ce lista apelurilor nu-i putea spune era despre ce au vorbit. Ea nu-şi 
amintea. Dar avea nişte bănuieli şi luase imediat măsuri. 

Cu toate că îşi pusese încă un pulover şi aerul mării era blând, în mai 
puțin de o oră lui Fabian a început să-i fie frig. Era încordat. lată de ce. 
Întregul corp îi era în stare de alertă maximă şi acum, după alte treizeci de 
minute, pe când ridica binoclul şi privea peste apele negre ca tuşul din 
Oresund spre Danemarca, frigul intrase atât de adânc în el, încât îi tremurau 
mâinile. 

Dar n-avea încotro. Cei doi bărbaţi de la paza de coastă din Helsingborg 
care erau echipajul vasului începuseră demult să cârtească, zicând că ar 
trebui să pună capăt unei misiuni care considerau că nu este altceva decât 
irosirea timpului şi resurselor. 

Aşa încât, oricât de mult şi-ar fi dorit să coboare şi să li se alăture în 
cabina caldă, nu putea. Pentru ei ar fi un semn limpede că şi el se dăduse 
bătut, şi ar profita pe loc de ocazie ca să se întoarcă la Helsingborg şi la 
docul lor de dincolo de Parapeten. Însă câtă vreme era aici, cu mâinile 
tremurătoare încleştate pe binoclu, trebuia ca ei să-l lase să continue. 

Cel puţin reuşise să vorbească cu Hillevi Stubbs, care i-a spus de un caz 
de crimă în Munka Ljungby, în primăvara trecută, şi de care Elvin fusese 
interesat dintr-un motiv anume. Încercase să-i explice, dar n-a priceput 
deplin. În orice caz, ea urma să se întâlnească mâine cu un anume Conny 
Öhman, care executa o condamnare lungă pentru că îşi omorâse soţia şi, 
dacă reieşea că ea are dreptate în privinţa nevinovăției lui, susținea că au 
toate dovezile necesare pentru a-l aresta pe Molander. 

Într-un fel, înţelegea de ce pe cei din paza de coastă nu-i trăgea inima să-l 
ajute. Îi silise să iasă într-o misiune practic imposibilă. Şi totuşi, 
apartamentul în care ultima victimă a lui Milwokh încă era scufundată în 
propria cadă se afla la numai câteva sute de metri de Södra Hamnen'" din 
Helsingborg, iar închirierea bărcii sugera că era calea pe care intenționa să 
fugă. 

Unde fugise rămânea, totuşi, o întrebare fără răspuns. Ar fi putut să 
meargă oriunde. Nu revenise la portul pentru ambarcațiuni mici din Râă şi 
la agenţia de închirieri de ambarcaţiuni din Helsingborg. Cercetaseră fiecare 
metru pătrat de acolo şi din Södra Hamnen. Apoi cercetaseră toată coasta, 
de la Landskrona în sud, până la Höganäs în nord şi, la insistenţele lui 
Fabian, făcuseră chiar şi nişte incursiuni mai în largul strâmtorii. 


Fără îndoială, bâjbâiau în beznă. Şi totuşi, nu putea să alunge gândul că 
Milwokh era acolo, pe undeva, şi sălta pe valuri cu luminile de navigație 
stinse, aşteptând ca ei să renunţe. 

Ştiau că închiriase barca doar pentru două zile, ceea ce sugera o excursie 
scurtă. Doi agenţi în uniformă din Landskrona au fost trimişi să țină sub 
supraveghere agenția de închiriere de ambarcaţiuni, cu toate că erau 
conştienţi că suspectul nu avea neapărat de gând să înapoieze barca. Însă 
asta ar fi însemnat că îşi încheiase definitiv treburile, şi în acest moment nu 
exista nimic în sprijinul acestei idei. Ba dimpotrivă. 

Mult mai probabil era ca el să fi ajuns în Danemarca şi să fi tras barca pe 
o plajă pustie. 

— Hei, a strigat unul dintre bărbaţii din cabină. Cum merge? Ai găsit 
ceva interesant? 

— Nu, însă, dacă am putea trage o fugă până în partea daneză... 

— Pentru că ar fi vremea să ne înapoiem, 1-a tăiat vorba bărbatul. 

— Da, tot spuneţi asta, dar aş vrea să mai continuăm un pic. 

Fabian a întors binoclul spre sud, în direcția insulei Ven, şi şi-a folosit 
toată energia ca să nu tremure vizibil. 

— Îmi pare rău, nu se poate. Şi eu, şi Bengan ieşim din schimb peste 
patruzeci de minute şi înainte de asta avem nevoie de timp ca să spălăm 
vasul şi să-l alimentăm şi să scriem un raport. Nu se poate. 

— Nu sunteți plătiți pentru orele suplimentare? 

— Din nefericire, nu depinde de noi. Au fost reduceri, ştii, şi se vorbeşte 
că se va desfiinţa întreaga unitate şi se va comasa cu cea din Malmö. E o 
tâmpenie, după părerea mea. Dar aşa stau lucrurile când nu-i vorba decât de 
bani. 

Bărbatul s-a răsucit şi i-a făcut semn cu capul camaradului său de la 
timonă, care a început să întoarcă vasul spre portul Helsingborg. 

— Aşteptaţi o clipă. 

Fabian a luat binoclul de la ochi şi a intrat în cabină. 

— Uite ce-i, vă înțeleg. Dar avem de-a face cu un ucigaș care în puţin 
mai mult de o lună a omorât cel puţin şase oameni şi există o mică şansă ca 
el să fie pe aici, pe undeva, aşteptând doar ca noi să renunţăm. 

— Mai există o şansă, şi încă una foarte mare, dacă vrei părerea mea, ca 
el să fie cu totul altundeva, a zis bărbatul de la timonă. Şi am scotocit toată 
coasta de la Höganäs până la Landskrona. Nu numai o dată, ci... 

— Nu pe partea daneză, l-a întrerupt Fabian. N-am fost acolo. 


— Danemarca? 

Cârmaciul s-a răsucit spre camaradul său, căutând sprijin. 

— Nu putem să mergem, pur şi simplu, în apele teritoriale daneze fără 
permisiune. 

— Dacă crezi că acolo este, ai face mai bine să vorbeşti direct cu danezii, 
a adăugat celălalt. 

— Bine, pe cine trebuie să sun? 

Fabian s-a străduit să-şi alunge din voce frustrarea. 

— Pentru plata orelor suplimentare şi posibilitatea de a trece strâmtoarea. 

— Păi, nu-i aşa de simplu, a zis unul dintre ei şi s-a răsucit din nou spre 
camaradul său. Tu ce zici, Bengan? 

— Păi, sunt două chestiuni complet separate. În ceea ce-i priveşte pe 
danezi, există proceduri de rutină şi ai nevoie de aprobarea 
Comandamentului Operativ Naval. Plata orelor noastre suplimentare ține de 
buget, aşa că este vorba de Gert-Ove Helin. 

— Atunci propun să începeţi cu Comandamentul Operativ Naval din 
Danemarca. 

Cei doi bărbaţi au oftat şi unul dintre ei s-a răsucit spre un panou de 
control, a ridicat un receptor cu firul spiralat şi a început să formeze 
numărul. 

— Poate că ar trebui să vorbesc eu, a zis Fabian şi a luat receptorul, din 
care se auzea deja cum sună, pe linia cu pârâituri. 

— Ați sunat la Comandamentul Operativ Naval Danez. 

— Salut, numele meu este Fabian Risk, de la poliția suedeză din 
Helsingborg. 

— Salut, cu ce te pot ajuta? 

— Sunt la bordul vasului KB202 al pazei de coastă suedeze, la nord de 
Helsingborg. Avem nevoie de permisiunea de a trece pe teritoriul danez în 
urmărirea unui suspect. 

— Fabian Risk de la poliția din Helsingborg. E corect? 

— Da, e corect. 

— Și KB202. Bine, e în ordine. Însă, dacă se întâmplă ceva, aş vrea să iei 
din nou legătura cu noi. Bine? 

— Sigur, nicio problemă. 

Fabian a închis, şi-a scos mobilul şi s-a întors spre cei doi. 

— ŞI care-i numărul lui Gert-Ove? 


N-a primit răspunsul din cauză că tocmai atunci stația pe unde scurte de 
pe acelaşi panou de control a pârâit, trezindu-se. 

— Dispeceratul de urgenţe către KB202. Terminat. 

— Aici KB202. Terminat. 

— Am încercat să vă prind, dar linia era ocupată. Terminat. 

— Da, le ceream danezilor permisiunea să trecem pe partea lor. Despre 
ce e vorba? Terminat. 

— Am avut un apel de urgenţă de la un vas Hallberg Rassy la latitudinea 
56.285 grade şi longitudinea 12.342 grade. Nu cumva sunteți prin zonă? 
Terminal. 

— Pare să fie undeva pe lângă Kullaberg. Dacă-i aşa, suntem doar la vreo 
douăzeci-douăzeci şi cinci de minute de acolo. Terminat. 

— Bine. Cred că aţi face bine să treceţi pe acolo să vorbiţi cu ei şi să vă 
asiguraţi că totul e în ordine. 

— Sigur. Care-i problema? Pană de motor? Terminat. 

— Omul a zis ceva de o barcă de cauciuc neagră care s-a izbit de ei şi 
ceva despre o sa... Aăă, sincer Să fiu, nu m-ar mira să fie drogat, aşa că i- 
aş lua probe de sânge şi l-aş pune să sufle în fiolă. Toată chestia suna tare 
confuz, după părerea mea. Terminat. 

— Bine, ne îndreptăm într-acolo. Încheiat transmisiunea. 

— Hei, staţi un pic. 

Fabian s-a repezit şi a smuls microfonul din mâna bărbatului. 

— Scuze, ce a spus, exact? 

A aşteptat un răspuns, dar n-a auzit nimic decât paraziţii. 

— Terminat. 

— Cu cine vorbesc? Terminat. 

— Fabian Risk, de la poliția din Helsingborg. Ai zis că a pomenit de o 
barcă de cauciuc. Ce altceva a mai spus? Terminat. 

— Cum ziceam, era destul de incoerent şi confuz. Dar era ceva despre 
faptul că un om a urcat pe vasul lor şi i-a atacat cu o sabie. Terminat. 

„New Heaven OG Syvende Disneyland Sexomanisk Mickey Mouse” al 
lui Jens Jørgen Thorsen nu era nici pe departe un tablou atrăgător. De fapt, 
arăta a ceva ce Sleizner însuşi ar fi putut să facă la vârsta de patru ani. O 
explozie de culori vii, după toate aparențele împroşcate pe pânză, cu 
excepția unei secțiuni în care ai fi putut, cu ajutorul unei imaginații 
considerabile, să desluşeşti un portret pueril al lui Mickey Mouse. 

Dăduse pe el 30.000 de kronor daneze, convins că valoarea îi va creşte 
imens. De aceea l-a mânuit cu delicateţe când l-a luat de pe perete şi l-a pus 
pe podea. 

A scotocit în spatele pânzei cu degetele şi o lanternă, însă n-a găsit nici 
microfoane ascunse, nici altceva suspect. Verificase deja pernele canapelei. 
Şi ghivecele cu plante, lămpile, biblioteca şi patul. Ba chiar a stins toate 
luminile şi a luminat cu lanterna fiecare oglindă. Ca să fie sigur că nu 
fuseseră schimbate cu unele transparente, cu camere video ascunse în spate. 

Dar n-a găsit nicăieri vreun indiciu că în apartament este aparatură de 
supraveghere, ceea ce era un lucru bun. De fapt, de curând trecuse din 
victorie în victorie, nu numai că a reuşit să-l identifice pe grăsanul chinez, 
dar i-a găsit şi locuinţa şi, astfel, a dat peste indianul care o ajutase pe Dunja 
la bancă. Cu alte cuvinte, era aşa de aproape, că putea să adulmece 
duhoarea râncedă a femeii. 

Ar fi trebuit să se simtă uşurat şi să se poată destinde pe canapea, cu un 
pahar de whisky şi unul dintre cele mai recente filme de la Club. Dar era 
prea încordat şi, pe moment, simțea pe tot trupul mâncărimi din cauza 
frustrări. 

Fotografiile pe care le găsise nu erau cine ştie ce. Cu granulaţie mare şi 
unele complet neclare, făcute într-un apartament, apartamentul lui. Cum 
mama dracului reuşise târfa jegoasă? Cheltuise mult pe un sistem de alarmă 
şi pe o uşă de siguranță de cea mai bună calitate atunci când el şi Viveca se 
mutaseră în apartament, acum cinci ani. Acum ea plecase de acolo şi trăia 
cu un afurisit de porc bogătaş în Gentofte şi, într-un fel, el dădea vina pe 
Dunja şi pentru asta. 

Şi totuşi, ea reuşise cumva să intre. În unele fotografii era el, gol-puşcă, 
ieşind de la duş după exercițiile fizice. Asta zic şi eu violarea proprietății şi 
depăşirea oricăror limite, şi cum de el nu observase? 


Şi mădularul îi părea aşa de afurisit de mic în fotografii! Era al dracului 
de jenant. Întotdeauna era aşa după exerciţiile fizice, cu toate că, de obicei, 
trăgea de el sub duş, încercând să-l lungească. Sigur că ăsta era momentul 
pe care îl alesese ea pentru fotografii. Avea s-o facă să-l mănânce, la dracu”! 
Blestemata avea să sufere, la dracu”! 

S-a dus la dulapul din sticlă fumurie cu CD-uri, a luat un album al lui 
Sade şi a vârât discul în combina Bang & Olufsen montată pe perete. Dacă 
exista ceva care putea să-l facă să se liniştească, era vocea senzuală a lui 
Sade. 

„Smooth Operator”, preferata lui absolută din albumul The Best Of Sade. 
Nu-i păsa că e un album cu cele mai mari șlagăre. Oamenii n-aveau decât 
să-l privească de sus cât pofteau. Îl durea fix în cot. Întreaga lui colecţie era 
alcătuită din albume cu cele mai mari şlagăre şi, ca să fie absolut sincer, n-a 
priceput niciodată ce e rău să alegi doar ce-i mai bun, să laşi deoparte tot ce 
este mediocru şi care, oricum, nu-i decât umplutură. 

S-a aşezat pe marginea canapelei, chiar în locul ideal pentru acustică, şi a 
lăsat înregistrarea sexy al lui Sade să umple încăperea, în vreme ce el se 
străduia să-şi readucă la normal respirația. 

Ăsta era război şi, în acest moment, erau prinşi într-un joc de-a şoarecele 
ŞI pisica, în care amândoi încercau să fie pisica. Cel puţin asta era clar. Dar 
ea depăşise orice limită şi acum mingea era în terenul lui. 

Avea de gând s-o urmărească îndeaproape şi s-o imobilizeze înainte să-şi 
vestească prezenţa. Şi ea avea să-şi dea seama că e deja prea târziu. Şi 
atunci avea să înceapă distracţia. Să termine totul de îndată ce dădea de ea 
ar fi fost la fel de neglijent şi nedemn ca o ejaculare precoce. Oricât de mult 
o ura, era în continuare persoana preferată dintre cei pe care îi ura. 

Voia s-o lungească şi să se delecteze cu fiecare etapă succesivă. Voia s-o 
amăgească să se simtă în siguranță. Apoi, când era cu adevărat pregătit, 
avea să se năpustească şi să se desfete cu şocul din privirea ei. Să privească, 
în vreme ce ea înțelegea că era pierdută. Că n-avea importanţă cât strigă 
după ajutor, pentru că n-avea să fie acolo niciun indian şi niciun grăsan 
chinez ca s-o salveze. 

Dar asta avea să fie mai târziu. Pe moment, avea nevoie să afle ce-i 
făcuse ea apartamentului său, şi cum reuşise să intre şi să se furişeze pe 
acolo chiar şi când el era acasă. Şi-a deblocat telefonul ca să se mai uite o 
dată la fotografiile pe care le găsise în locuinţa indianului, dar în loc de asta 


a zăbovit la una cu Dunja care mergea prin holul din Danske Bank din 
Malmö ca să-şi ridice în numerar compensația la rezilierea contractului. 

Era fotografia unei imagini dintr-o cameră de supraveghere care fusese şi 
neclară, şi cu granulaţie mare. Dar iat-o acolo, cu tenişi mari, pantaloni de 
trening jerpeliţi şi tricou de camuflaj. Împreună cu cerceii mari, buzele de 
un roşu aprins şi capul ras, era foarte diferită de cum arătase înainte. 
Dispăruseră hainele fără gust, stilul nehotărât, privirea sfioasă şi ultimele 
grame ale rotunjimilor copilăreşti. 

Târfa îşi lepădase pielea şi, oricât de hidos era noul ei stil, trebuia să 
recunoască faptul că ea arăta mai apetisantă ca oricând. Asta îl făcea să fie 
în acelaşi timp mai aţâţat şi mai furios ca înainte. 

Brusc, telefonul a început să-i vibreze în mâini şi a văzut că a primit o 
înştiinţare despre o întâlnire de miercuri după-amiază. A dat clic pe ea şi și- 
a dat seama că era de la tipul ăla neobosit de la IT, Michael Rønning. 
Actualizarea sistemului de securitate a mobilului dumneavoastră, aşa cum 
a fost stabilit de comun acord, miercuri 27 iunie 2012, între 13.00 şi 15.00. 
Cu siguranţă el nu-şi dăduse acordul pentru asta. 

Dacă n-ar fi fost vocea alinătoare a lui Sade, l-ar fi sunat pe tâmpitul ăla 
şi ar fi zbierat la el până se apuca din nou să facă pipi în pat. Dar aşa, a 
trecut peste asta şi şi-a îndreptat atenția spre fotografiile făcute de Dunja 
sau de micul ei indian acasă la el şi, făcând asta, a observat brusc ceva ce ar 
fi trebuit să vadă de la bun început. 

Toate fotografiile fuseseră făcute aproximativ din acelaşi unghi. Adică de 
la ferestrele mari sau, mai degrabă, din afara lor. Cu alte cuvinte, n-au 
pătruns în apartament, au stat pe balcon şi au folosit teleobiectivul. Sigur, 
era destul de rău şi de pe balcon, dar tot era considerabil mai bine decât să- 
ŞI vâre ea nasul prin apartamentul lui. 

A chicotit şi a scuturat din cap. Poţi spune orice, dar ea ştia cu siguranță 
cum să ţină un bărbat în alertă. În sfârşit, era într-o stare de spirit mai bună. 
Crezuse că va trebui să se târască în patru labe toată noaptea, căutând 
camere ascunse. Brusc, noaptea era plină de promisiuni. Poate că ar trebui 
să facă la iuţeală nişte exerciții fizice acasă, câteva flotări, tracțiuni şi 
ridicări cu gantere. Doar ca să-şi pună sângele în mişcare înainte să se spele 
şi să se ducă la Club. 

A dat mai tare volumul la cântecele lui Sade şi pornise deja spre colțul 
pentru exerciții fizice din faţa peretelui cu oglinzi, când alt mesaj i-a făcut 
telefonul să zumzăie. Sperând că va putea să-l neglijeze, ca fiind 


neimportant, i-a aruncat o privire în vreme ce desfăcea salteaua de 
gimnastică şi alinia greutățile. 

Din nefericire, nu era ceva ce putea să fie ignorat. Asta era frustrant, fără 
îndoială, dar cel puţin era şi ceva care l-a făcut să se simtă mai bine. 

Ca şef al serviciului Omucideri din Copenhaga, evident că avea acces din 
oficiu la toate bazele de date şi rapoartele poliţiei, precum şi la nenumărate 
alte documente. Însă de vreun an sau doi se asigurase că există o funcţie de 
căutare care permitea marcarea unuia sau mai multor termeni căutaţi, şi în 
clipa în care vreunul dintre ei era introdus într-o bază de date a poliției sau 
mai extinsă, guvernamentală, el era înştiinţat printr-un mesaj. 

Se înţelegea de la sine că principalii termeni căutați în acel moment erau 
Dunja şi Hougaard, urmaţi îndeaproape de Qiang-Wei Hitomu Oisin. Dar 
niciunul dintre ei nu era în mesaj. În schimb, erau doi termeni care nu aveau 
nicio legătură şi care deveniseră din ce în ce mai interesanți pentru el de 
când salvase viața acelui bărbat, cu exact o săptămână înainte, în timpul 
unui raid al poliţiei în Snekkersten. 

Îi fuseseră semnalaţi deja o dată în ziua de luni. Atunci fusese vorba 
despre o vizită la închisoarea din Helsingør, care îl făcuse pe dată să 
înceapă să contacteze oameni şi să ia măsurile necesare. Acum, după două 
zile, aceleaşi două cuvinte apăreau din nou, şi n-avea de gând nici de 
această dată să le lase să treacă neobservate. 

Fabian şi Risk. 

Cele două cuvinte împreună. 

Nu-i trebuia mai mult. 

Huruitul puternicelor motoare diesel se rostogolea peste apele întunecate 
în vreme ce vasul KB202 al pazei de coastă se alătura vasului Hallberg- 
Rassy, care coborâse şi trinca, şi două treimi din randă. 

Au fost atârnate tranchetele. Parâme au fost aruncate, trase şi legate de 
tacheţi, până ce navele s-au unit, cu toate că, de departe, în ciuda 
dimensiunilor lui, iahtul părea mărunt pe lângă vecinul lui. 

El stătea la vreo sută de metri, impresionat de noul său binoclu. Un 
Armasight Discovery 5X. Îl folosea pentru prima oară şi aici, pe întuneric, 
în mijlocul mării, îi arăta cu adevărat de ce este în stare. Gata cu vechea 
vedere de noapte verde, înceţoşată. Cu Armasight-ul putea să studieze 
detaliile. Dacă n-ar fi fost absenţa sunetului, ar fi fost ca şi cum s-ar fi aflat 
la bord, şi a tras cu încântare concluzia că a meritat fiecare bănuţ dat pe el. 

Într-un fel, avusese noroc. Ar fi putut la fel de bine să înoate încă, tot 
căutându-şi barca de cauciuc. Aşa, îi trebuiseră patruzeci şi cinci de minute 
şi se pregătea să renunţe, când barca s-a ivit brusc, legănându-se încet spre 
el. Ba chiar reuşise să păstreze sabia, fie şi numai pentru că se agăţase de 
una dintre găicile de pe costumul de scafandru cât timp fusese fără 
cunoştinţă. 

Cu toate acestea, numai norocos nu se simţea. 

De-abia reuşise să deretice după dezastrul cu fetița şi reuşise, în sfârşit, să 
se relaxeze şi să aştepte cu nerăbdare următoarea misiune. O misiune care, 
oricum ai lua-o, nu putea fi descrisă decât ca un dezastru total. 

Nu se mai putea controla? Fusese prea ocupat ca să observe? Puterile, 
dacă le avusese vreodată cu adevărat, îl părăseau? Părea un pic că aşa este. 

Era conştient, desigur, că norocul are voinţa lui, şi poate că, dacă stai să 
cântăreşti, fusese cu adevărat norocos. Şi totuşi, în aceste ultime zile era 
aproape ca şi cum zarurile lucraseră împotriva lui. 

La prima vedere, vasul Hallberg-Rassy fusese ţinta perfectă. Zarurile 
grăiseră, şi pentru câteva minute fusese absolut convins că există un scop 
superior în faptul că li se încrucişaseră drumurile. 

Apoi totul a luat-o razna. Absolut totul. 

Până şi urcarea la bord a fost grea. Ca să nu fie detectat, a trebuit să 
oprească motorul la distanța de vreo treizeci de metri şi să alunece fără 


zgomot pe ultima parte a drumului. Dar îşi subestimase viteza şi, cu toate că 
s-a repezit să împingă cu mâinile, prova i s-a izbit de carena lor. 

Însă nimeni n-a părut să observe bufnitura. Şi-a dat seama de ce după ce 
a păşit peste balustradă şi a văzut prin ferestre licăririle luminii albastre. Se 
uitau la un film, ceea ce era cumva remarcabil, dat fund că se aflau încă în 
mijlocul traficului intens din Oresund. 

Dar până acum toate bune, şi-a zis pe când cobora în cabina de pilotaj cu 
zarul în buzunar şi sabia în teaca atârnată pe spinare, complet nepregătit ca 
dracul ăla de copil să-şi ițească scăfârlia din cabina de la pupa şi să se 
holbeze la el, pe jumătate adormit. 

Au rămas încremeniți în vreme ce se scurgeau secundele. L-a încercat 
gândul să sară înapoi în barca de cauciuc, să taie parâma şi s-o şteargă de 
acolo. Dar a rezistat ispitei. 

Erau trei, fără să includă potențialele animale de companie. Asta însemna 
că fiecărui membru al familiei trebuia să i se atribuie două cifre. Fiind cel 
mai tânăr, copilul a primit unu şi doi, mama, trei şi patru şi, în fine, tatăl, 
CINCI ŞI şase. 

Problema era că n-avusese timp să scoată zarul şi să-l rostogolească, o 
problemă pe care va trebui s-o rezolve pentru viitoarele situații de stres 
puternic. În schimb, de această dată a fost silit să aibă de-a face cu băiatul, 
care a tras aer în plămâni ca să slobozească un răcnet. 

Din trei paşi repezi a ajuns la el, silindu-l să se înapoieze în cabina de la 
pupa. Apoi a închis tambuchiul pe dinăuntru şi a încercat să-şi scoată sabia, 
ceea ce s-a dovedit aproape imposibil în spațiul strâmt. Mai ales cu un copil 
care dădea din picioare şi se lupta pe viață şi pe moarte. 

Totuşi, în cele din urmă, a izbutit să scoată sabia şi vederea ei l-a potolit 
pe băiat, ceea ce însemna că putea să-şi folosească mâna liberă ca să scoată 
zarul şi să-l scuture. Ce s-a întâmplat după aceea era ceva ce ar fi preferat să 
uite. 

Brusc, fusese tras cu spatele afară din cabină. Sigur, şi-a revenit iute şi s- 
a ridicat din nou în picioare, dar sabia n-a ţinut cu el. Dacă e să spunem 
adevărul, s-a dovedit cu totul nefolositoare. Cel puţin în ceea ce ţinea de 
arme. Tot lovea cu ea şi tot rata ținta. 

Poate că nu exersase destul. Dar în acel moment s-a simţit ca o paiaţă, iar 
când ghiul l-a scos din luptă, umilinţa a fost deplină. Toată chestia a fost 
atât de jenantă, încât a meritat să cadă peste bord. 


Dar, cel puţin, ziua abia începuse, aşa că avea destul timp să-şi lingă 
rănile şi să-şi revină. Dacă n-ar fi fost vizita bruscă a pazei de coastă, s-ar fi 
întins pe Jos şi ar fi închis ochii o jumătate de oră. Ca să se liniştească. Aşa, 
trebuia să vadă ce se întâmplă mai departe. 

Cel mai prost scenariu ar fi să ia cu ei familia la Helsingborg, în vreme ce 
un membru al echipajului conduce vasul înapoi la țărm. Din nefericire, era 
şi cel mai plauzibil. Dacă se întâmpla aşa ceva, trebuia să regândească totul. 
Dar asta dacă se întâmpla. Pe moment, tot ce putea să facă era să stea la 
pândă în întuneric şi să spere că vor fi din nou singuri în curând. 

Echipajul părea să fie alcătuit din trei bărbaţi. Şi unul dintre ei era, lucru 
destul de ciudat, în haine civile. Lucru şi mai ciudat, fusese primul care a 
păşit pe iaht şi era cel care vorbea cu familia. Făcea asta deja de patruzeci şi 
cinci de minute. 

Poate că era detectiv. Poate chiar era unul dintre cei care lucrau cu acea 
Irene Lilja care l-a terorizat în ultimele zile, ceea ce era altă problemă. 

La început, a presupus că ea apăsa pe sonerie ori de câte ori se nimerea să 
se afle prin apropiere şi că n-o să treacă mult până să renunţe şi să-l lase în 
pace. Dar atunci când a continuat să-l sâcâie de câteva ori pe zi, uneori 
sunând minute în şir, a devenit evident că ea nu-i soiul de problemă care 
dispare de la sine. lar ieri, când a spart uşa şi i-a scotocit apartamentul, 
ajutată de o întreagă echipă de arestare, de-abia avusese timp să se ascundă. 

Nu era o coincidenţă nefericită. Chiar îi luaseră urma. 

Nu numai că au reuşit să afle unde locuieşte, au adulmecat destul ca să 
ştie că următoarea lui lovitură avea să fie în Oresund. Cum altfel ar fi putut 
să ajungă aici aşa de repede? 

Nu avea un răspuns şi, în ultimă instanță, nici nu conta. Orice o fi, avea 
să-şi îndeplinească misiunea. N-avea să fie uşor. Dar, ce-i drept, de ce ar fi? 
Simplu era adesea sinonim cu plicticos şi fără haz. Dacă privea în urmă, 
întotdeauna lucrurile dificile, aproape imposibile, fuseseră cele care îl 
interesaseră. Ca atunci când era mic şi a făcut imposibilul, a fugit de acasă 
cu amândouă puşculiţele sale, a ajuns tocmai la Tivoli, în Copenhaga, şi a 
avut cea mai frumoasă zi din viaţa lui. 

În schimb, acum era culcat aici, în beznă, şi a văzut cu binoclul cum sunt 
dezlegate parâmele şi apoi navele se îndepărtează una de alta. 

Aşteptarea se terminase şi simţea cum i se întoarce energia. Până şi 
huruitul puternic, dar din ce în ce mai îndepărtat pe care îl scoteau 
motoarele vasului pazei de coastă era muzică în urechile sale. 


Şi mai bine era că niciunul dintre membrii familiei nu părea să fi părăsit 
iahtul. Stăteau toți trei în cabina de pilotaj, ținându-se pe după umeri, ca 
într-un film cu happy-end, când se desfăşoară genericul de final. 

Fără să aibă habar că filmul, de fapt, abia începuse. 

Întocmai ca norii pe cerul albastru, valurile întunecate păreau în stare să 
ia o mie de forme în noapte, câtă vreme nu te uitai prea îndelung sau prea 
atent. Erau cam la fel, şi totuşi fiecare era în acelaşi timp unic şi prin 
binoclu se uneau într-un şirag nesfârşit de nuanţe de negru şi cenuşiu ca 
oţelul. 

Într-un fel, ar fi trebuit să se simtă uşurat. Familia pe care, ironie a sorții, 
o întâlnise şi cu care vorbise cu numai câteva nopţi înainte era încă vie şi 
scăpase relativ nevătămată, în afară de şocul celor petrecute. Se cuvenea să- 
i mulțumească pentru asta ghiului care îl doborâse pe Milwokh. Fără 
îndoială, avuseseră noroc, şi fără el călătoria lor în jurul lumu s-ar fi putut 
încheia cu totul altfel. 

Şi totuşi, numai liniştit nu se simţea. N-avea deloc rău de mare, însă 
măruntaiele îi fierbeau. Toate alarmele dinăuntru se declanşaseră, fulgerau 
ŞI țipau că greşea dacă se întorcea la țărm şi îi lăsa singuri pe iaht. 

Le oferise totul, de la a-i însoți înapoi la Helsingborg până la a sta el 
însuşi cu ei până ce ajung în cel mai apropiat port. Însă bărbatul a refuzat 
fiecare propunere. În schimb, a jurat că va lua o nouă direcţie, spre 
Halmstad, şi va avea grijă să discute toți cu un specialist în traume înainte 
să pornească spre Goteborg. 

Având în vedere prin ce trecuse, păruse remarcabil de calm. La fel şi 
soția sa, care dormea când s-a întâmplat totul. Dar erau cu toții în stare de 
şoc, nu încăpea îndoială. Mai ales băiatul, care a stat cuibărit în braţele 
mamei pe parcursul întregii discuţii, privind ţintă în întuneric ca şi cum se 
aştepta să-l vadă în orice clipă pe Milwokh ţâşnind din mare. 

Însă riscul să se întâmple asta trebuia să fie considerat minim. După 
spusele celor de la paza de coastă, cele mai multe semne arătau că se 
înecase şi avea să apară, umflat, pe o plajă din Danemarca sau Suedia 
cândva, în următoarele zile. În afară de cazul în care cadavrul ar fi fost atras 
în elicea uneia dintre numeroasele nave care treceau prin strâmtoare. 

Cei mai mulți ar fi considerat asta o veste bună. Fabian era de părerea 
opusă. Nu numai pentru că era împotriva pedepsei capitale, dar şi din cauză 
că, oricum ai fi luat-o, era un mare eşec al lor. Au făcut tot ce le-a stat în 
puteri, dar, dacă trăgeai linia, nu încăpea îndoială că nu-şi duseseră la bun 
sfârşit treaba, silind natura să intervină şi să facă dreptate. 


Încă şi mai rău era că niciodată nu avuseseră ocazia să-l interogheze 
despre ce se afla dincolo de nebunie. Într-un fel, asta era, de fapt, partea cea 
mai rea. Faptul că lipsa de sens avea să triumfe în cele din urmă, când 
răspunsul la de ce-ul celor care iubeau victimele era că totul a fost din cauza 
unui zar. 

După spusele băiatului, Milwokh dăduse şi de această dată cu zarul. Se 
părea că a ieşit un cinci. Dar nimeni nu putea spune ce însemna el şi acum 
se părea că nu vor afla niciodată. O perspectivă atât de sumbră şi de 
deprimantă, încât prefera să nu se gândească la ea. 

Poate că de aceea a văzut ceea ce a văzut. O fulgerare a imaginației care 
s-a manifestat ca o imagine pe retină. O iluzie clădită pe dorinţa de a fi aşa, 
fără nicio bază reală. Și totuşi, nu putea să ignore ceea ce arăta ca o barcă 
de cauciuc neagră care sălta pe valuri la câteva sute de metri. 

— Stop, a răcnit şi s-a năpustit spre cabina de pilotaj. Trebuie să opriți şi 
să porniţi un proiector! 

— ŞI de ce trebuie? a întrebat cel mai trupeş dintre cei doi. 

— Cred că am văzut barca de cauciuc. 

— Crezi? Uite ce-i... 

— Faceţi ce zic! i-a tăiat vorba Fabian. Înainte să ne îndepărtăm prea 
mult! 

Bărbatul mai trupeş a dat drumul aerului din plămâni şi s-a răsucit spre 
colegul său, care, după ce şi-a mângâiat mustaţa timp de câteva secunde, în 
cele din urmă a încetinit şi a aprins unul dintre proiectoare, care a aruncat în 
noapte ca dintr-un tun o rază de lumină. 

Fabian s-a repezit la proiector şi l-a îndreptat spre zona în care tocmai 
zărise barca. Din păcate, nu vedea nimic în afară de valuri care se iveau şi 
se rostogoleau unele peste altele, într-un tipar care era în acelaşi timp 
sistematic şi aleatoriu. 

— Eşti absolut sigur că ceea ce ai văzut era o barcă de cauciuc? a întrebat 
bărbatul trupeş, ieşind din cabina de pilotaj. 

— Nu, nu sunt. Dar era ceva acolo, a răspuns Fabian, încercând să pară 
calm şi rațional. Ceva întunecat care plutea pe acolo, pe undeva. 

A lăsat proiectorul să cerceteze zona, dar nu se vedea nimic în afară de un 
întuneric unduitor. 

— Dacă te uiţi destul de mult timp, poți să ajungi să vezi cam orice. 

— Se poate. Dar tot vreau să ne ducem acolo şi să cercetăm zona, ca să 
fim siguri. 


— Da, sunt sigur că vrei. 

Bărbatul trupeş a chicotit. 

— Aşa sunt şi odraslele mele. Vor să fie Crăciun în tot timpul anului, dar 
nu le pot da asta. Este exact acelaşi lucru... 

— Fir-ar a dracului de treabă! 

Fabian s-a întors cu faţa spre bărbat, care n-a făcut decât să stea acolo, cu 
rânjetul ăla ridicol, aparent netulburat de izbucnirea lui. 

— Dacă afurisitele de ore suplimentare sunt ceea ce te îngrijorează, îți jur 
că vei fi plătit. Bine? Numai fă ce-ţi spun. 

— Oki-doki. S-a făcut. Dar pregăteşte-te să plăteşti din buzunarul tău. 
Cum ziceam, ne-au redus la maximum bugetul, şi bag mâna-n foc că... 

— Se rezolvă. Întrebarea este ce mai aştepţi? Trebuie să ajungem acolo 
acum, nu peste şase luni. 

Bărbatul i-a făcut camaradului un semn care l-a făcut să pornească cu 
toată viteza şi să vireze strâns spre zona respectivă. Peste aproximativ un 
minut, au încetinit din nou şi Fabian a putut să cerceteze cu proiectorul 
suprafața vălurită, întunecată. 

Dar nici măcar cu ajutorul unei imaginaţii bogate nu vedea ceva care să 
semene a barcă de cauciuc. 

— Ascultă, nu mi-e greu să pricep de ce vrei aşa de mult să găseşti barca 
aia, sau ce o fi fost. Dar oricât de mult am vrea să te ajutăm, nu putem sta 
pe aici ŞI... 

— Vrei, te rog, să-i spui camaradului să oprească motorul? 

— Ăăă, ce? 

Trupeşul părea uluit. 

— Scuze, a sunat a întrebare. De fapt, îți ordonam să intri înapoi şi să-i 
spui camaradului să oprească motorul. Imediat. 

Bărbatul se pregătea să obiecteze, dar s-a stăpânit şi i-a făcut semn 
celuilalt să facă ceea ce ceruse Fabian. Motorul a fost oprit şi huruitul s-a 
stins. 

Fabian a stins proiectorul, a închis ochii şi a respirat adânc de câteva ori, 
ca să-şi încetinească pulsul care galopa şi îi bubuia în urechi încă de când 
fuseseră anunţaţi de atac de către dispecerul de la urgenţe. 

— Nu te supăra, n-ai vrea să explici ce facem... 

Fabian l-a țistuit. 

Auzul lui nu era nici bun, nici rău. Pe cât de des trecea pe lângă el un 
comentariu care îi era adresat, pe atât de des prindea lucruri pe care nu le 


auzea nimeni altcineva. Putea fi orice, de la un zumzet slab, de frecvenţă 
înaltă, a cărui sursă nu putea fi localizată, până la un sunet nou, ciudat, scos 
de maşină. 

Însă de această dată era foarte sigur ce este pe când se răsucea spre 
bărbat. 

— Auzi asta? 

— Ce să aud? 

— Motorul bărcii. 

Bărbatul a ciulit urechile, apoi şi-a scuturat capul. 

— Vine de acolo. 

Fabian a arătat spre vest, spre Danemarca. 

Bărbatul şi-a scuturat din nou capul şi a ridicat din umeri. 

— Ar putea să fie orice. Aşa-i şi cu copiii mei, când... 

— În clipa asta mi se rupe de copiii tăi. Singurul lucru care mă 
interesează este să merg acolo să văd ce anume scoate acest zgomot, până 
nu-i prea târziu. 

Fără să mai scoată o vorbă, bărbatul s-a întors cu spatele, a intrat în 
cabina de pilotaj şi peste câteva clipe erau pe drum. 

Fabian a continuat să privească prin binoclu şi, la intervale regulate, le 
spunea celor doi să oprească motorul ca să asculte sunetul motorului bărcu 
şi să regleze traseul în mod corespunzător. 

Când a văzut-o din nou nu mai încăpea nicio îndoială. Era o barcă de 
cauciuc. Departe, dar cu siguranță o barcă de cauciuc. Prea departe ca să 
vadă altceva decât că era o formă întunecată care tăia valurile, lăsând în 
urmă o dâră albă de apă clocotitoare. 

— Vedeţi? a strigat spre ceilalți. Acolo. 

Bărbaţii din cabina de pilotaj au încuviinţat din cap, şi l-a văzut pe cel 
mai trupeş că ia microfonul VHF şi spune ceva, în vreme ce camaradul lui 
menținea direcția. 

În cele din urmă, se apropiau de el. Acest caz avea să fie finalizat, în 
sfârşit. Acest caz dezgustător, pervers, în care nimic nu semăna cu nimic 
altceva. Încă era prea devreme pentru dansul victoriei. Dar acum erau 
aproape. Atât de aproape, încât putea să desluşească şi fără binoclu spuma 
albă din urma bărcii. 

Şi-a scos pistolul şi l-a verificat, ca să fie sigur că încărcătorul e plin. Nu- 
şi luase vestă antiglonţ. Dar n-ar fi trebuit să fie nevoie de ea. Până acum, 


Milwokh nu folosise la nicio crimă o armă de foc, şi nimic nu sugera că de 
data asta ar avea la el vreuna. 

Telefonul i-a vibrat, spunându-i bun-venit în Danemarca. A folosit ocazia 
ca să-i trimită un mesaj lui Astrid, că e la câteva minute de arestare. Însă 
când nava a încetinit brusc şi motorul a intrat în regim de ralanti, a pus 
telefonul înapoi în buzunar şi s-a dus repede la cabina de pilotaj. 

— Ce se întâmplă? Ce faceţi? 

— Mă tem că trebuie să ne întoarcem, a răspuns cel trupeş. 

— Ce? Cum adică, să ne întoarcem? Peste câteva minute îl ajungem din 
urmă. 

— E păcat, da, dar trebuie să... 

— Singurul lucru pe care trebuie să-l faceţi este ceea ce spun eu să faceți! 

— Scuze. Ni s-a spus „nu” şi nu putem... 

— Cum adică, „nu”? l-a întrerupt Fabian. Cine v-a spus „nu”? 

— Comandamentul Operativ Naval Danez. 

— Dar ne-au dat liber cu doar o oră înainte. Nu pricep. 

— Ei bine, suntem trei care nu pricepem. Însă ordinul a fost limpede. Vor 
să părăsim teritoriul danez imediat, a zis mustăciosul. Aşa că am face bine 
să ne întoarcem înainte ca ei să-şi iasă de-a binelea din pepeni. 

A accelerat şi a rotit cârma până la capăt. 

— Nu, nu, nu! Liniştiţi-vă şi staţi aşa o clipă. 

Fabian s-a înapoiat pe punte şi a văzut la pupa un cargou mare care se 
îndrepta spre nord la vreo cincizeci de metri de ei. Nu pricepea în ruptul 
capului de ce danezii se răzgândiseră brusc. A scos telefonul şi se pregătea 
s-o sune pe Astrid când ecranul s-a luminat şi telefonul a vibrat. Primise un 
mesaj în daneză de la un număr ascuns. 


Aşa cum ţi-am zis la Snekkersten. Ultimul lucru pe care ţi-l doreşti este 
să mă dezamăgești. 


Din cele două propoziţii sărea în ochi Kim Sleizner. Nu putea să fie 
altcineva. Cu o săptămână înainte îl salvase de la înec într-un jacuzzi din 
Snekkersten. Se dusese acolo ca să-l aresteze pe Eric Jacobsen şi totul s-ar 
fi putut sfârşi foarte rău dacă nu era Sleizner. 

Comisarul-şef danez nu pierduse nicio clipă după aceea, i-a spus clar lui 
Fabian că acum îi este îndatorat şi că ar aprecia enorm plata datoriei sub 
forma informaţiilor despre locul unde se află Dunja Hougaard. 


Problema era că Fabian n-avea habar unde este ea. El însuşi încercase să 
dea de ea, fără succes. I-a explicat asta lui Sleizner, care se pare că nu l-a 
crezut şi a găsit o cale de a face Comandamentul Operativ Naval Danez să-l 
silească să se întoarcă în apele internaționale. 

Toată treaba era absurdă şi complet inacceptabilă, dar, din nefericire, se 
potrivea cu ce auzise despre Sleizner. S-o sune pe Astrid şi să-i ceară să-l 
contacteze pe Sleizner sau, mai bine, pe unul dintre superiorii lui ierarhici, 
n-ar fi decât o pierdere de timp preţios, şi Milwokh ar fi dispărut demult 
până să primească ei permisiunea să se întoarcă. 

A ridicat binoclul şi s-a uitat la cargoul sub steag suedez M/S Vinterland 
care trecea pe lângă ei, blocând în cea mai mare parte vederea cu carena lui 
de un albastru întunecat, enormă. Undeva, pe partea cealaltă, era Milwokh, 
acum liber să dispară în aproape orice direcție. 

S-a gândit la Dunja, care cu doi ani înainte îşi pusese în joc întreaga 
carieră ca să-l ajute să cerceteze maşina unui făptaş, sechestrată de poliția 
daneză, şi că mulțumită ei reuşiseră, în sfârşit, să găsească o pistă în acel 
caz. 

Mai târziu n-avea să ştie dacă a fost din acest motiv, sau pur şi simplu din 
cauză că frustrarea se transformase în furie pură. Dar în clipa în care a 
simțit oţelul rece în mână a ştiut că n-are de ales. 

— Întoarceţi vasul, a zis, părând mult mai calm decât se simţea. 

Ochii celor doi bărbaţi s-au îndreptat pe dată spre pistolul din mâna lui. 

— la stai. Ne ameninţi? a zis cel mai trupeş, aruncând o privire spre 
camaradul său. 

Fabian a încuviinţat din cap. 

— Vreau să întoarceţi vasul, şi vreau s-o faceţi acum. 

— Nu poţi face asta. Nu-i vina noastră. Nu noi suntem cei care au hotărât 
să... 

— Sunt deplin conştient de asta. Idiotul care a făcut-o se numeşte Kim 
Sleizner şi încearcă doar să-mi pună bețe în roate. Dar asta e problema mea. 
Voi nu trebuie decât să întoarceți vasul şi să treceţi de cargoul ăla cât mai 
repede posibil. Şi ăsta... 

A ridicat pistolul. 

— Gândiţi-vă că este un argument bun când va trebui mai târziu să-i 
explicaţi şefului vostru. 

Bărbaţii s-au uitat unul la altul şi, când cel trupeş a dat, în cele din urmă, 
din cap, celălalt a schimbat direcția. Peste câteva minute despicau siajul lui 


M/S Vinterland şi aveau din nou o vedere liberă spre vest. 

Fabian a zărit aproape imediat barca de cauciuc, care părea că se 
îndreaptă spre nord-vest, spre coasta daneză. 

— Uite-o, a zis, arătând cu braţul întins. Acum nu mai trebuie decât s-o 
ajungem din urmă şi eu o să mă ocup de... 

S-a întrerupt când telefonul de pe panoul de comunicaţii a început să 
sune. 

— Mi-am închipuit, a zis cel trupeş. Sunt danezii. Ce vrei să le spun? 

— Nimic. Nu răspunde. 

— Dar nu putem să... 

— Putem, când eu ţin în mână ăsta. 

Fabian a fluturat pistolul, deplin conştient că asta era împotriva tuturor 
regulilor şi că i-ar putea aduce şase luni după gratii. Dar nu mai ţinea de el. 
Milwokh trebuia să fie arestat. Avea să se ocupe mai târziu de urmări. 

— Comandamentul Operativ Naval către KB202. Terminat. 

— N-ar trebui să răspundem, ca să ştie că suntem bine? 

— kB202, ne auziţi? Terminat. 

— Nimeni nu vorbeşte cu ei până ce nu spun eu, a zis Fabian, cu binoclul 
ațintit asupra bărcii de cauciuc. 

— Am observat că v-aţi întors în apele teritoriale daneze. Care este 
motivul? Terminat. 

— Uite ce-i, pricep că încerci să-l arestezi pe tip, a zis mustăciosul. Dar 
nu putem să nu răspundem. Pur şi simplu nu se poate. E împotriva tuturor... 

— Bine, vorbesc eu. Voi aveţi grijă să păstrăm direcția. 

Fabian s-a dus la stație şi a luat microfonul fără să coboare binoclul de la 
ochi. 

— Sunt Fabian Risk la bordul navei KB202. Corect, ne-am întors în 
apele daneze. Motivul este că urmărim un suspect care încearcă să fugă cu o 
barcă de cauciuc. Se numeşte Pontus Milwokh şi este căutat pentru mai 
multe crime. Îl vom aresta cu sau fără permisiunea voastră. Dacă aveţi vreo 
problemă cu asta, vă sugerez să vă adresaţi superiorilor mei. Încheiat 
transmisiunea. 

— Am primit ordine stricte de la amiralul nostru şi nu putem... 

— Ai face bine să taci, i-a tăiat vorba Fabian, cu binoclul aţintit asupra 
unei forme întunecate care arăta ca un trup ghemuit cu genunchii la piept în 
barcă. Ştiu exact cine a dat ordinul. Numele lui este Kim Sleizner şi poți să- 


1 spui că mi se rupe fix în paişpe de ridicola lui marcare a teritoriului. Și 
apoi, am crezut că încheiat înseamnă încheiat. Încheiat transmisiunea. 

A lăsat din mână microfonul şi le-a aruncat o privire severă celor doi 
bărbați din cabina de pilotaj, ca să se asigure că nu le vine vreo idee, după 
care a dus din nou binoclul la ochi. 

O bănuială vagă tot creştea de o vreme în mintea lui, însă a alungat-o, 
sperând că se înşală. Sperând că Pontus Milwokh chiar zace ghemuit, fără 
apărare, în barcă. Că toate astea se vor termina, în sfârşit. 

Dar s-a dovedit că intuiţia lui a fost corectă. 

Barca de cauciuc plutea la nimereală pe valuri, părăsită, cu o pătură 
făcută sul şi o sticlă de apă ca singurele semne că fusese vreodată în ea 
cineva. 

Era puţin înainte de două şi jumătate dimineaţa, ceea ce însemna că 
Fabian era treaz de aproape douăzeci şi patru de ore, aşa că nu-i de mirare 
că era obosit. Dar nu acesta era motivul pentru care era atât de neatent, încât 
n-a auzit nicio vorbă din ce ziceau Klippan şi Irene. 

— Putea fie să-şi bage capul sub apă şi să se înece, fie să aştepte să se 
umple cada până la fire şi să fie electrocutat, a zis Klippan, umplându-şi iar 
cana cu cafea. 

Avea mintea în cu totul altă parte. 

— O să ştim ce a ales de îndată ce termină Flătan autopsia. 

Irene s-a întors spre Fabian şi şi-a fluturat mâna spre el. 

— Salut. Eşti treaz? 

Fabian a încuviinţat şi a încercat să pară implicat. 

— Oricum, a continuat Klippan. Când am auzit că cele mai multe semne 
indică faptul că Milwokh s-a înecat, ne-am gândit că lucrul cel mai bun pe 
care îl puteam face era să prindem un pic de somn. 

— Aşa că tocmai stingeam luminile şi plecam, a zis Irene. 

La început, gândul fusese atât de firav, încât a presupus că n-are de ce să 
se agaţe. O intuiţie pe care a respins-o ca fiind rezultatul faptului că era 
stresat şi dezamăgit şi, mai presus de toate, că nu pusese nimic în gură toată 
ziua. 

— Atunci m-a izbit gândul, a continuat Irene şi s-a răsucit spre tablă, care 
era plină până la refuz de aceleaşi şapte litere în tot felul de combinații. 
Reiese că Milwokh nu şi-a anagramat numele doar o dată. 

Gândul îi venise în clipa în care paza de coastă le spusese de atacul 
asupra vasului Hallberg-Rassy, în plin Oresund. 

Irene a oftat. 

— Sunt singura trează aici, sau ce? 

— Nu, ascult. 

Fabian s-a străduit să-şi dea deoparte propriile cugetări. 

— Vorbeşti despre Milwokh, care, dacă te-am înţeles bine, şi-a schimbat 
din nou numele. Aşadar, nu este numele lui adevărat, sau ce? 

— Este. Sau, cel puţin, a fost de când i s-a acordat azil. Dar... 

— ŞI aici devine cu adevărat interesant, a adăugat Klippan. 


Însă era greu, practic imposibil. Pentru că ceva nu era în ordine cu timpii 
relativi ai crimei din cadă şi ai atacului din Oresund. 

— Treaba e că Milwokh nu venea pentru prima dată în Suedia, a 
continuat Irene. De fapt, a crescut în provincia Skåne şi a trăit aici cea mai 
mare parte din viață. 

— Irene, a zis Klippan. Cred că ar fi mai bine să începi cu începutul. 

— Bine, scuze. După cum ştiţi, a închiriat o maşină care era parcată 
aproape de spălătoria în care a fost ucis Moonif Ganem, ceea ce ne-a făcut 
să-l chemăm la o discuţie. În acel moment îşi spunea Pontus Holmwik, şi 
asta scria şi pe falsul permis de conducere. 

Irene s-a întors cu faţa spre tablă şi a arătat spre literele unite cu săgeți 
încrucişate. 

— Peste o săptămână, cam aşa, Klippan şi-a dat seama că exact aceleaşi 
litere sunt pe uşa locuinţei de lângă cea în care tocmai m-am mutat. P. 
Milwokh. Mă urmăreşti până aici? 

Fabian a încuviinţat din cap. 

— A reieşit că mai sunt şi alte combinaţii. 

— Cinci mii patruzeci, mai exact, a intervenit Klippan. ŞI, de vreme ce 
vorbim despre calcule factoriale, termenul corect este „permutări”. 

— După cum îți dai seama, am vorbit cu Molander, a zis Irene. Chestia 
este că există o „permutare” un pic mai interesantă decât celelalte. Aceasta. 

A subliniat numele Wikholm. 

— Poate că sună cunoscut? 

Fabian n-a putut decât să-şi scuture capul. 

— Fi, haide, Wikholm. Nu-ţi aminteşti? Soni Wikholm. 

Irene avea dreptate. Ceva din acest nume suna cunoscut. Dăduse peste el 
în unul dintre cazuri. 

— Soni Wikholm era numele fetei care distribuia presa şi care l-a 
descoperit pe fostul tău coleg Seth Kârheden ucis în casa lui. Ştii, cel cu 
mustaţa jupuită. 

Fabian a încuviinţat din cap. 

— Nu e şi cea care a filmat în jurul casei lui Johan Halen, în Viken? 

— Exact, şi de aceea am găsit-o acum un pic mai mult de o lună într-o 
groapă puţin adâncă din apropiere de Mörarp. 

— Bun, dar ce are ea de-a face cu ucigașul nostru? 

— Sunt frate şi soră. 

Irene şi-a desfăcut braţele. 


— Pe fratele lui Soni Wikholm îl cheamă, sau l-a chemat, Pontus Hao 
Wikholm. Au fost adoptați împreună din China de Ing-Marie şi Börje 
Wikholm din Påarp. Nu-i cu totul aiurea? Chiar am fost acum câteva luni în 
casa părinților lor, am cercetat cutiile din pivniță cu lucrurile lui Soni. Şi 
una dintre cutii era a fratelui ei, şi ştii cu ce era în ea? 

Fabian şi-a scuturat capul. 

— Zaruri. 

Irene a făcut o pauză de efect. 

— Zaruri, zaruri şi iar zaruri. O cantitate nebunească, alături de unele 
exemplare împrumutate de la bibliotecă din cartea lui Luke Rhinehart, 
Omul zar, ferfenițite de atâta răsfoit. 

Şi-a desfăcut brațele şi a răsturnat fără să vrea cafeaua lui Klippan, 
inundând biroul. 

— O, nu, îmi pare rău. 

— Nu-i nimic, a răspuns Klippan, ducându-se repede să salveze cât mai 
multe documente posibil. Cel puțin e o mare cotitură în anchetă. Aduc o 
cârpă. 

A ieşit din încăpere. 

— Nu pari foarte încântat. 

Irene s-a întors cu fața spre Fabian. 

— Nu pricepi? Ne-am dat seama, în sfârşit, de modul lui de operare. 
Foloseşte zarurile. Aşa ia hotărârile. 

Fabian a încuviințat din cap. 

— Ba pricep. Eu însumi am ajuns la această concluzie când am găsit asta 
în camera lui Ester Landgren, ceva mai devreme. A ridicat o pungă mică 
pentru probe, în care era zarul din metal polizat. Iar băiatul de pe iaht mi-a 
spus că şi acolo a folosit un zar. 

— Bun. Şi atunci de ce n-ai zis nimic? 

Irene 1-a smuls punga din mână şi a cercetat zarul. 

— Când să fi făcut asta? N-am fost în aceeaşi încăpere până acum. 

— Fabian, ce e? 

Irene i-a înapoiat punga. 

— Cum adică, ce e? Ce vrei să zici cu asta? A ridicat din umeri. Nu-i 
NIMIC. 

— Nimic? 

Irene a încuviinţat din cap şi şi-a muşcat buza. 


— Păi, nimic, în afară de faptul că Theodor e arestat în Danemarca, 
Matilda vorbeşte cu duhurile şi Sonjei pare să-i meargă mai rău ca oricând. 
A, de fapt, mai e ceva. Sunt al dracului de obosit şi curând o să trebuiască 
să mă duc acasă să dorm un pic. 

— Sigur, toți suntem obosiţi şi toţi vrem să mergem acasă şi să dormim. 
Irene a tras un scaun şi s-a aşezat în fața lui. Ştiai că în această duminică 
sunt exact doi ani de când lucrăm împreună, tu şi cu mine? 

— Nu, cum ziceam, am fost un pic ocupat, dar, sigur, cam aşa pare. 

— Pe atunci nu te cunoşteam. Îmi păreai un om dificil. Poate că nu era 
decât ceva legat de Stockholm, dar aveam impresia că ne ţii la distanță. 

Fabian a dat să vorbească, dar a fost amuţit de ridicarea unei mâini. 

— Îmi amintesc că, de fapt, te consideram un ticălos arogant. Irene a 
chicotit. Pentru o vreme chiar te-am bănuit că eşti în spatele crimelor. Unele 
lucruri păreau să sugereze asta. Dar acum te cunosc mai bine. Şi, cu toate că 
doi ani pot să nu fie chiar aşa de mult în marea schemă a lucrurilor, sunt mai 
mult decât destul ca să-mi pot da seama când ceva nu-i în ordine. 

— Irene, nu ştiu despre ce vorbeşti. 

Fabian a încercat să se uite la ca în aceeaşi măsură cu sinceritate şi cu 
oboseală. 

— Îmi pare rău dacă relaţia noastră a pornit cu stângul. Dar poate ne 
ocupăm de asta altădată, când lucrurile se mai liniştesc. În prezent, totul e în 
ordine. În afară de lucrurile despre care ţi-am spus deja. 

Irene a încuviinţat din cap. 

— Cu tot respectul pentru ceea ce înfruntați acum tu şi familia ta. E 
groaznic în toate privințele şi nu ştiu cum aş fi putut eu să merg mai departe 
dacă eram în locul tău. Dar să nu vii aici să-mi spui că asta-i tot. Că acele 
lucruri sunt ceea ce te frământă, pentru că, dacă o faci, o să mă înfurii de-a 
binelea pe tine. 

Ardea de dorinţa să-i spună, dar nu putea. N-avea să ştie decât mâine 
cum a decurs întâlnirea lui Hillevi Stubbs cu Conny Ohman. 

— Ce mama dracului? M-am săturat până-n gât. Irene s-a ridicat în 
picioare, oftând. Uneori nu mai ştiu de ce lucrăm împreună. 

Uşa s-a deschis şi Klippan a intrat cu o cafetieră şi o cârpă de vase. 

— Am făcut cafea proaspătă dacă tot eram acolo, în cazul în care vrea 
cineva... 

A amuţit şi şi-a plimbat privirea între Irene şi Fabian. 

— Ce mai e? S-a întâmplat ceva? 


— Nu. 

Irene s-a răsucit spre Fabian. 

— Fabian e un pic obosit şi o să meargă acasă să tragă un pui de somn. 

— Bine, sau, cum ziceam, mai este cafea. 

Klippan a ridicat carafa şi a început să şteargă biroul lui Irene. 

— Nu cred că Milwokh, sau cum vreți să-i ziceţi, a comis crima din cadă, 
a zis Fabian. 

Irene s-a întors spre Klippan şi apoi din nou spre Fabian. 

— Ce te face să spui asta? 

— Câteva lucruri sugerează altceva. De exemplu, niciuna dintre celelalte 
victime nu şi-a putut alege moartea. În toate celelalte cazuri asta fost treaba 
zarurilor. Nu a victimei. 

— Bun, deci e diferită de celelalte. Dar toate sunt crime. Şi apoi, toate au 
fost diferite între ele. Ai spus tu însuţi asta, nu mai departe de ieri. Că nu 
există numitor comun şi că asta este, de fapt, numitorul comun. 

— Ştiu. Şi poate că este adevărat. Cum spuneam, nu-s sigur. Dar alt lucru 
care mă deranjează este timpul. Nu văd cum ar fi putut să săvârşească şi 
crima din cadă, şi atacul cu sabia la bordul vasului Hallberg-Rassy. 

— N-a fost la fel cu Molly Wessman şi Lennart Andersson? a zis 
Klippan. Acele crime n-au fost şi ele comise în aceeaşi zi? 

— Au murit în aceeaşi zi, da. Însă Molly Wessman a fost otrăvită cu o zi 
înainte. 

— Bine, dar, în afară de cazul în care am înţeles eu greşit, cea în cadă a 
fost seara şi pe iaht, noaptea târziu. 

Khppan şi-a umplut iar cana. 

— Milwokh ar fi putut, de exemplu, să ia barca de cauciuc cândva în 
timpul după-amiezii, s-o ducă în portul industrial din sud şi să meargă de 
acolo pe jos la apartamentul din Planteringen. Apoi, când a terminat, a putut 
să meargă direct înapoi la barcă şi să iasă pe mare cu sabia. 

— Ştii la ce oră a căzut curentul în clădire? a întrebat Fabian. 

— Nu, dar ar trebui să fie pe site-ul companiei Öresundskraft, la 
defecţiuni. 

Khppan s-a dus la computer şi a dat căutare. 

— Tryckerigatan, corect? 

Irene a încuviinţat. 

— Incendiu la cablu. Asta trebuie să fie şi, dacă e să-i credem, reparațiile 
vor fi terminate „în mai puţin de o oră”. 


— Scrie când s-a întâmplat? 

— Raportul a fost primit aseară, la şase şi optsprezece minute. Aşa că 
undeva, după şase, ar fi o estimare rezonabilă. 

— O să las în seama lui Molander cercetarea propriu-zisă a bărcii de 
cauciuc, dar am găsit asta într-unul dintre compartimentele de depozitare. 

Fabian a scos o învelitoare de plastic pentru documente, împăturită, în 
care se aflau câteva foi de hârtie. 

— Ce sunt? 

Irene a luat învelitoarea. 

— Asigurarea şi informaţii generale de la compania de închiriere de 
ambarcaţiuni. Şi există copii ale primelor două plăți, pentru luni şi marți, 
alături de plata finală de trei mii opt sute, făcută ieri. 

— Şi când a fost făcută plata? 

— La şase şi paisprezece minute. Adică aproape ora la care a luat foc 
cablul. 

— Asta pune cruce teoriei că a luat mai întâi barca, a zis Irene. 

Klippan a încuviinţat din cap. 

— Bun, aşadar, trebuie să fi făcut întâi chestia din cadă şi apoi s-a dus la 
Râă să ia barca. 

— Cât ar dura să ajungi din Planteringen până la portul pentru 
ambarcaţiuni mici din Råå? 

— Aş zice că nu mai mult de zece minute cu maşina, a răspuns Klippan. 

— Dar nimic nu sugerează că ar fi închiriat o maşină. 

— Bine, să zicem că a luat o bicicletă şi mai punem cinci minute. Aşadar, 
cincisprezece minute, nu mai mult. 

— Asta înseamnă că trebuie să fi părăsit apartamentul în niciun caz mai 
târziu de şase, a zis Fabian. 

— E strâns intervalul, dar posibil, a zis Klippan. În funcţie de timpul 
necesar să se umple cada, ar fi putut, teoretic, să plece cu o jumătate de oră, 
patruzeci şi cinci de minute înainte. 

— Vrei să spui că n-a stat să se uite cum se umple cada şi ce alege 
victima? a întrebat Irene. 

— Nu ştiu. 

Klippan a ridicat din umeri. 

— Presupun că, fiind puţin timp, a trebuit să renunțe la ceva. 

— N-o să pretind că ştiu cum îi funcţionează mintea, dar n-ar trebui ca o 
parte din rostul de a plănui şi de a executa o dilemă a morții atât de 


complicată ar fi fost să stea şi să vadă cum iese? 

— Sigur, dar, din nou, poate că n-avea timp. 

Klippan şi-a scos telefonul. 

— Poate că ceva a făcut ca toată treaba să dureze mai mult decât 
plănuise. Poate că victima a ajuns acasă cu o oră mai târziu decât era 
prevăzut. Şi, cine ştie? Poate că zarul a zis „nu”, silindu-l să plece din 
apartament. 

— Oricum ar fi fost, trebuie să fi lăsat robinetul curgând dacă a plecat 
înainte să se termine, a zis Fabian. Însă, dacă a stat să privească, a putut să 
închidă robinetul când s-a terminat. Însă asta ar însemna că n-ar fi putut să 
ajungă la timp la compania de închiriere. 

— Ceea ce sprijină teoria ta despre al doilea ucigaș. 

Irene a oftat şi şi-a scuturat capul. 

— Pur şi simplu, mi-e greu să-mi imaginez că există al doilea lunatic în 
stare de aşa ceva. Ştiu că nu eşti de acord, dar tot aş zice că e prea 
asemănător cu celelalte cazuri ca să indice un făptaş diferit. O mulțime de 
amănunte sunt diferite, cu siguranță, dar nu putem ignora faptul că există o 
temă care se repetă de la Evert Jonsson, care putrezea într-un cilindru de 
plastic închis ermetic, până la Mattias Larsson, care a fost fie înecat, fie 
electrocutat în cadă. 

— Ar putea să fie crimă la indigo inspirată de celelalte crime? a întrebat 
Klippan, cu telefonul lipit de ureche. 

— Bănuiesc că da, dar, practic, n-am dat publicității niciunul dintre 
amănunte. Dacă este crimă la indigo, trebuie să fie cineva care are acces la 
investigaţiile noastre. Şi apoi, n-ar trebui să existe o limită a numărului de 
criminali în serie pe care îi putem avea în această ţară? Până acum doi ani 
n-am avut niciunul. Acum răsar din pământ ca ciupercile. 

Tăcerea care a urmat implora să fie umplută cu cuvinte. Însă Klippan 
avea din nou ochii aţintiți la telefon, iar Fabian era aşa de preocupat, încât îi 
era greu să țină pasul. 

Nu exista decât o persoană cu acces la toate investigaţiile care ar fi putut 
s-o facă. Ingvar Molander. Nu i-ar fi fost greu să plănuiască şi să pună în 
scenă crima din cadă. Mai mult, se potrivea cu uciderea lui Inga Dahlberg 
ŞI, după câţiva ani, cu încercarea de ucidere a lui Ingela Ploghed. Ambele 
fuseseră asemănătoare cu alte cazuri aflate în cercetare, ceea ce a făcut, de 
fapt, să fie atribuite altor făptaşi. 


Oare de aceea lpsise toată după-amiaza şi seara? Oare suferinţa produsă 
de faptul că l-a părăsit Gertrud fusese o scuză, ca să nu trebuiască să spună 
pe unde a umblat? 

— Pe cine suni? 

Irene a spart tăcerea, şi în clipa în care Fabian şi-a dat seama care avea să 
fie răspunsul lui Klippan, a realizat şi că era prea târziu. 

— Molander, a venit răspunsul lui Klippan, ca un ecou al gândurilor sale. 
El a fost primul la locul faptei, aşa că ar trebui să ne poată spune dacă 
robinetul era sau nu deschis. 

— Chiar trebuie să-l deranjăm în toiul nopţii, dacă ne gândim prin ce 
trece? a zis, încercând să-i abată atenția lui Klippan. 

— De când te sinchiseşti de astfel de lucruri? a zis Irene. 

— Tocmai mi-a dat prin cap că am putea mai bine s-o sunăm pe Astrid, 
de vreme ce era şi ea acolo. 

— Salut, sunt Klippan. Sper că nu te-am trezit... Vai de mine. Înţeleg. 

Klippan s-a strâmbat la ceilalți şi a făcut un gest de cântărire. 

— Chestia e că discutam despre crima din cadă şi unele semne arată că a 
fost un al doilea făptaş. O crimă la indigo... Stai aşa, e mai bine să te auzim 
cu toții. 

A pus convorbirea pe difuzor şi a aşezat mobilul pe birou. 

— Salut, Ingvar, ne auzi? 

— Da, din nefericire, a răspuns Molander cu o voce obosită. 

— Doar o întrebare scurtă, şi te poţi înapoia la somnul de frumusețe. 

— Mai întâi aş vrea să ştiu exact ce lucruri arată spre al doilea făptaş. 

— Timpul relativ al atacului din Oresund. Nu putea să fie în două locuri 
deodată. 

— Cum adică, deodată? Un lucru s-a întâmplat seara şi celălalt, peste 
câteva ore. 

— Corect, însă avem chitanţa plății finale pentru închirierea bărcii, poate 
că ar trebui să explice Risk. E teoria lui. 

Khppan i-a făcut semn cu capul lui Fabian. 

— Salut, Ingvar, a zis, şi şi-a dres glasul, ca să înlăture oboseala. Prin 
urmare, conform unei chitanţe pe care am găsit-o, a luat barca aproape în 
acelaşi moment în care a căzut curentul pe Tryckerigatan. 

— Și? De unde ştim că ora de pe chitanță e corectă? Poate că au uitat să 
regleze ceasul intern după ora de vară. Sau a putut să plece din apartament 
cu mult înainte ca apa să se ridice destul ca să scurteircuiteze firele. 


— Asta spuneam şi noi, a zis Klippan. Aşa că ceea ce voiam să te 
întrebăm era dacă robinetul era deschis când tu şi Astrid ați ajuns acolo, sau 
fusese închis. 

Tăcerea care a urmat n-a fost lungă, dar sesizabilă. 

— Era deschis, a zis Molander, în cele din urmă. Nu complet, poate că pe 
jumătate. 


— Bine, grozav, a zis Klippan. Atunci totul s-a lămurit. Tu ce crezi, 
Fabian? 


— Absolut, a răspuns el, cu toate că răspunsul lui Molander nu schimba 
cu absolut nimic lucrurile. 

— De fapt, am presupus că scopul a fost să-i dea victimei mult timp să 
aleagă, a zis Molander. Dar poate că motivul real a fost că voia să facă 
două lucruri deodată? 


Ştia exact ce are de făcut acum. 

Dimineaţa se instalase deplin când Fabian a intrat cu bicicleta pe 
Tryckerigatan dinspre Västra Fridhemsgatan şi a văzut cum duba albă a 
companiei Oresundskraft iese din parcare şi porneşte în direcţia opusă. 

Nu-şi dorea nimic mai mult decât câteva ore de somn. Dar asta trebuia să 
aştepte. De vreme ce Klippan l-a sunat pe Molander şi a spus ce nu trebuia, 
era timpul să amorseze capcana. Nu peste câteva zile sau o săptămână. 
Acum era momentul. 

Ca întotdeauna, era vorba de probe. Dosarul împotriva lui Molander 
trebuia să fie mai mult decât mulțumitor. Dacă voia să aibă o şansă de a 
convinge restul echipei de vinovăția colegului lor, va trebui să nu existe 
nicio fisură, şi încă ceva pe deasupra. 

Dacă se va dovedi că bănuiala sa este corectă, aceasta ar putea să fie 
dovada pe care o căuta. Şi de această dată timpul era de partea sa. Spre 
deosebire de cazurile precedente, în care a trebuit să se mulțumească cu 
vechi dosare şi fotografii, acest loc al faptei era vechi de numai câteva ore. 
Cu alte cuvinte, erau şanse mari să mai poată fi găsite dovezi proaspete. 

Ca să fie sigur, lăsase maşina acasă şi luase bicicleta, care s-a dovedit a fi 
surprinzător de eficientă. Ajunsese în cincisprezece minute şi, ca bonus, 
aerul curat alungase unele dintre pânzele de păianjen din minte. 

A intrat în clădire şi a observat că oamenii de la Oresundskraft s-au ţinut 
de cuvânt. Doi paşi în hol au fost destul ca să se declanşeze senzorul de 
mişcare care controla lumina fluorescent pâlpâitoare de deasupra. 

A găsit la etajul doi uşa pe care scria M. Larsson. Încuietoarea fusese 
schimbată, aşa cum era regula, aşa că a putut folosi cheia poliției ca să intre. 

Ca să nu atragă inutil atenţia, a lăsat luminile stinse şi s-a mulţumit cu o 
lanternă. Nu se afla acolo ca să examineze amănunțit apartamentul. Cel 
puţin, nu în acest moment. Crima fusese săvârşită în baie, şi acolo se ducea. 

Era la câțiva paşi mai departe pe hol, la stânga. Flătan, sau unul dintre 
băieţii lui, luase deja cadavrul. Dar n-avea importanță. Că victima se 
înecase sau fusese prăjită pe dinăuntru nu conta absolut deloc în acest 
moment, în ceea ce-l privea pe Fabian. 

Singurul lucru care îl interesa era robinetul. 

În acest moment, totul se baza pe robinet. 


Ucigaşul l-a lăsat deschis sau a stat până ce cada s-a umplut, l-a închis şi 
a plecat? După spusele lui Molander, era încă deschis când a ajuns acolo cu 
Astrid. Dacă se dovedea a fi adevărat, cele mai multe lucruri indicau că este 
lucrarea lui Milwokh. Dacă nu, avea tot ce-i trebuia ca să facă o arestare. 

S-a aplecat mai mult spre cadă şi a luminat cu lanterna cele trei fire 
dezgolite lipite înăuntru. Unul pe fund şi celelalte două la câțiva centimetri 
de margine, la ambele capete. 

Faptul că au fost puse mai sus de preaplinul căzii, care, în consecință, a 
trebuit să fie astupat etanş, indica faptul că ucigaşul voia să se umple cu 
totul cada înainte ca cele două fire de sus să intre în contact cu apa. Poate 
pentru a face ca victimei să-i fie mai uşor să se înece. Sau, mai probabil, ca 
să tărăgăneze totul, aşa încât victima să aibă destul timp să se chinuiască să 
decidă. 

Însă acestea erau mai mult sau mai puţin variante posibile. Lucrul 
neîndoielnic era faptul că, dacă ucigaşul a lăsat robinetul deschis, apa 
trebuie să se fi revărsat peste margine şi să inunde podeaua în orele care au 
urmat. 

S-a lăsat pe vine şi a examinat deschizătura îngustă dintre cadă şi panoul 
decorativ atârnat dedesubt. Dar n-a văzut şi n-a pipăit vreo urmă de 
umezeală, ceea ce poate că nu era de mirare, de vreme ce trecuse destulă 
vreme de atunci. Molander a pretins că a închis robinetul. 

A pus lanterna pe podea, a desprins cu grijă panoul şi l-a rezemat de 
perete. Apoi s-a lăsat în patru labe şi s-a aplecat până a dat cu capul de 
podea, ca să vadă la lumina lanternei podeaua până la perete. 

La câteva zeci de centimetri de la marginea căzii era o scurgere în podea, 
prin care trecea apa din cadă, printr-o ţeavă. Aşa ar explica de ce baia şi 
zone mari din apartament nu fuseseră inundate, însă nu scurgerea era ceea 
ce-l interesa. 

Ci praful. 

Era mult praf. Pe alocuri se strânsese în rotocoale mari care se 
rostogoleau pe podea împinse de răsuflarea lui. 

Bănuielile păreau să 1 se adeverească. Şi ca să fie absolut sigur, a luat 
telefonul, l-a îndreptat spre spațiul de sub cadă şi a făcut o serie de 
fotografii pe care a putut să le mărească şi să le studieze amănunțit. 

Un strat de praf gros, neatins, acoperea aproape toată zona de sub cadă şi 
nu era niciun semn că pe undeva s-ar fi prelins apă. 


Asta arăta că ucigaşul a rămas acolo şi a închis robinetul după ce firele au 
produs scurtcircuitul şi s-a terminat totul. Lucru care, la rândul lui, arăta că 
ucigaşul nu putea să fie Pontus Milwokh. 

Molander i-a minţit pe toţi trei şi fotografiile de pe telefon o dovedeau. 
Probabil că ideea fusese să facă crima să arate ca una dintre ale lui 
Milwokh, şi ar fi reuşit dacă Milwokh însuşi n-ar fi atacat din nou, practic, 
în acelaşi timp. 

A găsit numărul lui Astrid, l-a tastat şi a ascultat sunetul. Nu exista niciun 
motiv să mai amâne. 

Probabil că Molander era acasă, adormit. Avea cheile, aşa că n-ar fi fost o 
problemă să intre în casă şi să-l surprindă cu garda coborâtă. 

Ai sunat la căsuţa vocală a lui Astrid Tuvesson. Nu pot să răspund chiar 
acum... 

Fabian a închis şi a sunat din nou. Avea să mai încerce de trei ori. Dacă 
nu răspundea, n-avea de ales, se va duce acasă la ea şi... 

— În locul tău, aş închide cât de repede pot. 

A recunoscut vocea, dar nu ştia de unde s-o ia. Înţelegea, ŞI totuşi nu. Nu, 
până s-a răsucit şi a privit drept în cilindrul lung al amortizorului de pe 
pistolul din mâna lui Molander. 

— Da, alo... s-a auzit bălmăjeala lui Astrid din telefon. Cine-i acolo?... 
Ce mama dracului, e miezul... Alo... 

Bicicleta. Îşi luase blestemata de bicicletă. Gândul îi stârnea ecouri în 
cap, din ce în ce mai puternice, în vreme ce se uita la Molander, care îi 
făcea semn cu pistolul spre telefonul din mână. Era uluit şi se simţea ca un 
petrolier care trebuie să facă brusc o întoarcere de 180 de grade ca să nu 
eşueze pe uscat. Dar era deja prea târziu. Cu mult înainte ca el să fi avut 
vreo şansă să inverseze direcția de rotaţie a motoarelor şi să înceapă să se 
răsucească, era prea târziu. 

— Tu eşti, Fabian? lar mă suni? Alo? 

Să pe? Asta trebuia să facă? Să țipe şi să spună cât de mult poate înainte 
ca Molander să golească încărcătorul? Dar cât de mult ar putea ea să 
priceapă? De dimineaţă şi-ar aminti măcar că a sunat-o? 

A ridicat telefonul în întuneric şi a apăsat pe semnul roşu. 

— Aşa mai merge. Ce băiat cuminte. Zău, n-a fost chiar aşa de greu, nu? 

Molander i-a aruncat un zâmbet. 

— Ce-i drept, ştiam deja că eşti băiat cuminte. Altfel n-ai fi fost aici. 

A tras dintr-un colţ un taburet. 


— la loc. 

Fabian s-a uitat la taburet şi apoi la Molander, care avea pistolul în mână. 
Fusese tot timpul în apartament? Aşteptând în întuneric ca el să apară. Ca să 
pună capăt. 

Într-un fel, era încheierea logică a poveștii. El venea la rând. Şi Hillevi 
Stubbs. Oare o descoperise deja şi îi făcuse de petrecanie? De aceea n-a 
răspuns când a sunat-o, mai devreme? 

Oricum ar fi fost, nu putea să se dea bătut, pur şi simplu. Orice se 
întâmpla, orice plănuise Molander, era vremea ca asta să se termine. 
Problema era că stăteau prea departe unul de altul ca să lovească pistolul lui 
Molander fără să facă întâi un pas în față. lar propriul pistol era în tocul de 
sub haină. Oricât de repede s-ar fi mişcat, n-avea cum să reuşească. 

— N-are rost. Eu nici nu m-aş gândi la asta. 

Molander a ridicat pistolul şi l-a îndreptat spre capul lui Fabian. 

— Nu-ţi fie cu supărare, dar nu voi şovăi. Sigur, nu aşa plănuisem s-o 
fac. Dar n-ar fi o problemă prea mare. Aşa că îți spun din nou, pentru ultima 
oară. Te rog, ia loc. 

— N-o să ieşi basma curată din asta. 

Fabian s-a supus şi s-a aşezat. 

— Ştii asta, nu? 

— Şi telefonul, te rog. 

Molander a întins mâna liberă şi Fabian i-a dat telefonul. 

— Aşa cum eu am mers pe urmele lui Elvin, cineva o să vină după mine. 

— Şi în ultimul rând, dar nu cel mai puţin important, pistolul ăla de 
jucărie. Vrei, te rog, să-ți deschei haina cu mâna stângă, cu dreapta ridicată 
deasupra capului. 

Fabian l-a lăsat pe Molander să-i deschidă tocul de pe piept, să ia pistolul 
şi să-l golească, apoi să şi-l vâre sub curea, la spate. 

— Aşa. Mult mai bine! Gata cu încordarea inutilă. Nu? Acum, să ştergem 
acele fotografii care ocupă memorie prețioasă. Care e pin-ul? 

— Ingvar. N-ar fi mai bine să renunţi? Nu poţi să continui aşa. 

— Pin-ul. 

Molander a făcut un pas în faţă şi i-a înfipt ţeava pistolului în tâmpla 
stângă. 

— Dacă binevoieşti. 

— 7385. 

Molander a deblocat telefonul şi a şters fotografiile cu praful de sub cadă. 


— Şi acum? Ce ai de gând să faci? 

— Nu-ţi face griji. O să afli la momentul potrivit. La momentul potrivit. 

Molander s-a dus la cadă, a luat capul duşului şi l-a atârnat peste 
marginea căzii. Apoi a deschis robinetul, care a început să împroaşte apă pe 
podea şi sub cadă. 

— Sincer, nu m-am gândit la praful de sub cadă. Şi de obicei mă gândesc 
la toate. 

S-a îndepărtat, ca să nu fie stropit, şi a trecut în spatele lui Fabian. 

— Dar tu te-ai gândit, şi chiar ai venit aici în toiul nopţii ca să vezi dacă 
teoria ta este corectă. E impresionant, trebuie să recunosc. Foarte 
impresionant. 

— De ce? a zis Fabian, în vreme ce Molander îi scotea haina. Nu eşti 
primul care calcă pe de lături. Şi sunt sigur că nu eşti primul care a fost 
prins de socru. 

— Probabil nu sunt nici primul care şi-a omorât socrul, a chicotit 
Molander, în vreme ce îi desprindea şi îi scotea tocul pistolului. Nici vorbă. 
Dar vrei să ştii adevărul, nu-i aşa? 

— Te rog, a încuviinţat din cap Fabian, pe când Molander îi trăgea 
braţele la spate. Explică-mi cum au luat-o razna lucrurile aşa de grav. 

Peste câteva clipe a simţit cum un cablu e legat strâns peste încheieturile 
mâinilor. 

— Ce te face să fii aşa de convins că lucrurile au luat-o razna? 

Molander l-a ocolit şi s-a lăsat pe vine în fața lui Fabian. 

— În afară de câte un amănunt pe ici, pe colo, aş zice că în cea mai mare 
parte lucrurile au mers conform planului. 

— Poate că nu eşti cel mai îndreptăţit să faci această evaluare în mod 
obiectiv. 

— Spune-mi. 

Molander a mai scos din buzunarul hainei câteva cabluri. 

— Ce culoare de Ahlgrens bilar preferi? Alb, verde sau roz? 

— ŞI ce are asta de-a face cu restul? 

— Răspunde-mi. 

Molander a îndreptat încă o dată pistolul spre capul lui Fabian. 

— Alb, verde sau roz? 

— Niciuna. Au exact acelaşi gust. Singura diferenţă este un strop de 
vopsea alimentară. 


— Aşa este. Dar uiţi ceva important. Impresia vizuală afectează în mod 
real percepţia aromei. Cel puţin în acest caz. În ce mă priveşte, prefer verde. 
Cele albe sunt în ordine, dar cele roz, nici să n-aud de ele. 

— ŞI în ce fel justifică asta uciderea socrului tău? 

— Discutam despre cine greşeşte şi cine este mai obiectiv. 

Molander a legat picioarele lui Fabian de taburet. 

— Tu, care nu poţi simţi diferenţa de gust, sau eu, care le pot deosebi şi 
legat la ochi? 

Întâi dreptul, apoi stângul. 

— În ceea ce-l priveşte pe Einar Stenson, şi-a căutat-o cu lumânarea. 

Molander s-a ridicat în picioare şi şi-a pus pistolul înapoi în toc. 

— Ştiai că a avut îndrăzneala să mă cheme în casa lui de vară şi să-mi 
vâre sub nas un teanc de fotografu cu mine şi Inga? Apropo de a face ce nu 
trebuie. Să se furişeze, spionându-mă. De parcă viața mea ar fi fost treaba 
lui. De parcă el n-ar fi sărit pe toate fustele în călătoriile alea în care 
mergea. 

Molander şi-a scuturat capul ca să se calmeze şi apoi a continuat. 

— Ba chiar a încercat să mă şantajeze să divorţez de Gertrud. A 
ameninţat că-i spune tot dacă mă împotrivesc. Mi-am pierdut capul şi l-am 
înjunghiat cu un cuţit de bucătărie. 

Fabian a dat să spună ceva, dar a fost redus la tăcere de o mână ridicată. 

— Ştiu exact ce gândeşti şi, dintr-un anumit punct de vedere, ai dreptate. 
E clar că a fost o reacție exagerată. Dar, privind înapoi, nu simt niciun strop 
de remuşcare. Şi ştii ceva? 

S-a aplecat până ce faţa i-a ajuns în dreptul feţei lui Fabian. 

— Sunt convins că tu te-ai fi simţit la fel în locul meu. Einar Stenson a 
fost un ticălos. N-ai fi zis când te uitai la el, dar în spatele acelui zâmbet 
cald, prietenos... O brută nesuferită, e tot ce am de spus. 

S-a ridicat, s-a întors cu spatele la Fabian şi s-a dus la cadă, unde a aşezat 
altfel capul duşului, ca să facă apa să inunde alte părți ale podelei. Apoi a 
întins mâna spre unul dintre cele trei fire lipite de cadă. 

Poate că asta era şansa lui. Acum, când Molander era cu spatele şi se 
concentra asupra firelor. Gândul i-a venit sub forma unei întrebări, însă 
hotărârea fusese luată deja. S-a aruncat pe jos şi a început să izbească 
taburetul de podea cu toată puterea, iar şi iar. 

L-a văzut cu colțul ochiului pe Molander că se răsuceşte. Poate că şi-a 
scos şi pistolul. Nu-şi dădea seama şi n-avea importanţă. Trebuia, pur şi 


simplu, să continue să izbească taburetul de podea. Dacă îl putea sparge, ar 
fi trebuit să fie în stare să-i secere lui Molander picioarele şi să fugă pe 
palier. 

Însă taburetul nu voia să se spargă şi apoi Molander a fost peste el, 
tntuindu-i picioarele până ce acidul lactic le-a făcut inutile. 

— Uite, Gertrud, de exemplu, a continuat Molander, făcându-i semn cu 
capul să se ridice la loc. A supus-o unui abuz psihologic din ziua în care m- 
a cunoscut. O desconsidera total. Şi asta-i nimic pe lângă felul în care se 
purta cu mine, deşi am făcut tot ce ar fi trebuit să facă un ginere perfect. 
Tot. 

Fabian a încercat să se ridice, însă cu mâinile legate la spate şi picioarele 
legate de taburet era imposibil şi, în cele din urmă, Molander a trebuit să-l 
ajute. 

— M-am dus la fiecare afurisită de cină duminicală. Am stat în mijlocul 
lor, am încuviinţat din cap şi m-am prefăcut că ascult vorbăna lui 
plictisitoare. Am lucrat prin casă împreună cu el şi i-am înlocuit tot 
acoperişul. Într-o vară am săpat cu mâinile mele afurisita de fundaţie, 
pentru că trebuia să instaleze canalizarea, dar era prea zgârie-brânză ca să 
angajeze un profesionist. Spatele meu nu şi-a mai revenit niciodată. 

Molander s-a întors spre o trusă de toaletă care atârna de un cârlig în 
spatele lui şi a scos o seringă mică şi un flacon. 

— ŞI crezi că mi-a mulţumit vreodată? Ţi-ai găsit, fir-ar să fie. 

A vârât acul în flacon, a umplut seringa şi a dat afară câțiva stropi, ca să 
scoată bulele de aer. 

— Ce-i în seringă? 

— Formula chimică e foarte complicată şi ar fi nevoie de o tablă de 
mărime mijlocie ca să-ți explic. Aşa că va trebui să te mulțumeşti să ştii că e 
o substanță pe care speram că nu va trebui s-o folosesc. Totuşi, din 
nefericire, comportamentul tău nu-mi dă de ales. Unde rămăsesem? 

— A fost nerecunoscător, a zis Fabian, fără să scape seringa din ochi până 
ce Molander a dispărut în spatele lui. 

— Aşa-i. Mulţumesc. Aşa că am stat acolo, privindu-l cum se zvârcoleşte 
pe podea cu cuțitul de bucătărie înfipt în burtă, şi cu cât se lățea balta de 
sânge, cu atât eram mai fericit. 

Fabian simţea cum Molander îi scoate cămaşa din pantaloni, bagă mâna 
rece în acel spaţiu şi îi pipăie ultimele vertebre. 


— După ce babalâcul a dat ortul popii, am făcut curăţenie şi am aranjat 
altfel scena. De exemplu, am lustruit podeaua de nu mai puţin de trei ori, ca 
să mă asigur că e extrem de alunecoasă. Apoi l-am pus cu faţa în jos peste 
uşa deschisă a maşinii de spălat vase, peste coşul cu tacâmuri. Am adunat 
cât de mult sânge am putut şi l-am ţinut în blenderul pornit, ca să nu se 
închege până ce îl puteam turna peste maşina de spălat vase. Acum nu te 
mişca, te rog. 

A fost o înțepătură când acul a pătruns între vertebre, urmată aproape 
imediat de o durere arzătoare, care a sporit repede în intensitate. Ca şi cum 
ar fi fost un fel de acid care ardea totul în cale. 

— Într-un fel, a fost asemănător cu felul în care abordez eu locurile 
crimelor, ca om de ştiinţă criminalist, a continuat Molander, pe când scotea 
din trusa de toaletă alt flacon şi umplea seringa. Numai că invers. A fost 
unul dintre cele mai distractive lucruri pe care le-am făcut în viaţa mea. De 
această dată deţineam complet controlul şi ştiam exact ce să fac. 

Durerea a scăzut, prefăcându-se într-o amorţeală care zvâcnea monoton. 

— Era ca şi cum aş fi putut să văd viitorul, când Ragnar Söderström de la 
poliția districtului Götaland avea să vină la locul crimei. 

Molander s-a răsucit iar spre trusa de toaletă. 

— Aproape că puteam să-l aud cum trage concluzia că a fost un accident 
tragic, în care Einar Stenson a alunecat pe podeaua proaspăt ceruită şi a 
căzut peste coşul cu tacâmuri, unde cuțitul de bucătărie s-a nimerit să fie cu 
vârful în sus. A fost magnific. 

Când Molander s-a întors cu fața spre el, ținea în mână o pensetă cu 
vârfurile ascuţite şi l-a împuns brusc pe Fabian în coapsă, fără să-l 
avertizeze. 

— ŞI ştii cum e. După ce ai luat o îmbucătură din acel măr, e greu să nu 
mai iei una. Gata. 

A scos penseta, zâmbind, şi a şters-o de sânge pe pantalonii lui Fabian. 

Fabian s-a uitat la sângele care înflorea într-o pată întunecată ce se tot 
lărgea. Dar nu simţea aproape nimic şi şi-a dat seama că nu-şi poate mişca 
picioarele. 

— Ce păcat că nu eşti gravid. Atunci am fi putut să te ajutăm să naşti, 
dacă tot suntem aici. 

O epidurală. Sigur că asta era ceea ce îi făcuse. A ridicat privirea spre 
Molander. 


— Aşadar, îţi omori socrul, îți dai seama că îți face plăcere şi continui să 
omori oameni, a zis, în vreme ce-şi simţea partea de jos a trupului din ce în 
ce mai amorțită. Ce naiba e cu tine? 

Molander a râs şi s-a dus la cadă, unde a desprins cu atenţie cele trei fire, 
unul după altul. 

— Habar n-ai ce uşor e să treci de partea cealaltă. Există un hotar, nu 
încape îndoială. Dar, spre deosebire de ceea ce cred cei mai mulți oameni, 
nu e nici lat, nici nu e marcat de un zid înalt pe care trebuie să te urci. Nu, 
de fapt, e incredibil de subțire. 

— Poate pentru tine, Ingvar. Pentru noi, ceilalți, pentru oamenii sănătoşi, 
acel hotar e foarte limpede. 

— Se întâmplă să fiu cel care a trăit în ambele părți, a ripostat Molander, 
în vreme ce studia cele trei fire, şi a mai îndepărtat un centimetru de 
izolație, cu ajutorul unui cuțitaş. Şi îţi jur că ştiu despre ce vorbesc. 
Diferenţa este minoră. 

A scos din geanta care atârna lângă trusa de toaletă o rolă de bandă 
adezivă groasă şi a dispărut din nou în spatele lui Fabian. 

— Din perspectiva mea, sunt aceleaşi trupuri şi aproape aceleaşi scenarii. 
Aceeaşi suferință. Sigura diferență este că asta-i cu mult mai distractiv. 

— Şi Inga Dahlberg? a zis Fabian, auzindu-l pe Molander cum rupe o 
bucată de bandă. A ameninţat şi ea că dă la iveală mica voastră aventură? 

Apoi a simțit cum o sârmă rece îi este apăsată pe încheietura mânii drepte 
şi lipită acolo cu bandă adezivă. 

— Într-un fel, chiar asta a făcut, a răspuns Molander, lipindu-i celălalt fir 
de încheietura mâinii stângi. Ştii cum merge. 

L-a ocolit şi s-a oprit în faţa lui, ținând ultimul fir. 

— La început e o noutate şi e excitant. Apoi începe să pară tot mai mult o 
corvoadă şi, fără să-ţi dai seama cum ai ajuns acolo, te pomeneşti într-un soi 
de căsătorie poligamă. 

A oftat şi şi-a scuturat capul. 

— Am încercat să-i pun capăt în mod amiabil. Dar ea s-a agăţat cu 
ghearele de mine şi a devenit tot mai, cum să-i zic, fanatică şi turbată, aşa 
că, în cele din urmă, n-am avut de ales. 

— Dar n-ai părăsit-o, pur şi simplu. Nici măcar nu te-ai mulţumit s-o 
omori. Se pare că ai simţit nevoia s-o violezi şi s-o torturezi. 

— Da, poate că am sărit peste cal, dar tot sunt foarte mulţumit de asta. 
Am izbutit să transpun în fapt un plan, practic, imposibil, fără să fac nicio 


greşeală. 

— Trebuie să fi făcut o greşeală. Dacă nu, de ce ar fi început Elvin să 
facă investigaţii în legătură cu tine? 

Când a pomenit numele lui Elvin, ochii lui Molander s-au întunecat 
brusc. 

— Cel care trebuia să fie ţapul ispăşitor s-a nimerit să aibă un alibi, un 
alibi ridicol de mic, care nu era nici pe jumătate la fel de bun ca alibiul meu 
cu Berlinul. A fost un ghinion şi presupun că a fost ceea ce i-a atras atenția 
lui Elvin. 

Molander şi-a scuturat capul. 

— A fost prima dată când ceva n-a mers după plan. 

— Şi a doua oară? 

— Ingela Ploghed. Dar aceea a fost în întregime vina mea. 

Molander s-a ghemuit şi a tras în sus cu vreo treizeci de centimetri cracul 
stâng al pantalonilor lui Fabian. 

— A fost ceva prostesc şi inutil, însă ce pot să zic? 

Şi-a desfăcut braţele într-un gest de resemnare. 

— Nuss nici eu decât un om. 

A tras în jos şoseta şi a rupt o bucată de bandă adezivă. 

— Problema este că am fost neglijent, lucru care a alimentat bănuielile 
lui Elvin. Nu ştiu dacă îţi aminteşti, dat tu însuţi ţi-ai exprimat bănuiala că 
nu se potriveşte cu celelalte crime. 

— Ba îmi amintesc, a zis Fabian, pe când Molander îi lhpea ultimul fir pe 
pielea dezgolită. Şi acum ce urmează? Ce ai de gând să faci? O să mă omori 
şi pe mine? Cum l-ai omorât pe Elvin? 

— Să nu începi niciodată cu desertul, aşa cum îi plăcea mamei mele să 
spună. 

Molander s-a ridicat în picioare şi şi-a scuturat capul. 

— E adevărat, aş putea s-o fac acum, nicio problemă. Doar o apăsare 
rapidă pe acel comutator de acolo. 

Molander a arătat cu capul spre comutatorul de pe perete. 

— Doar atât ar trebui pentru a începe zece minute de chinuri ale iadului 
care te-ar preface în nimic altceva decât o amintire în mintea celor dragi. 

— ŞI chiar te aştepţi ca toată lumea să înghită asta pe nemestecate? Că 
am venit aici în crucea nopții şi m-am sinucis legându-mă de cablul 
electric? Sau că întâi m-am legat singur? Şi cum o să explici faptul că am 
izbutit să ajung la comutator de aici? 


Molander a răspuns cu un zâmbet. 

— Praful de sub cadă. Pentru asta, jos pălăria. Dar e singurul lucru care 
mi-a scăpat din vedere. De unde să ştiu că micul nostru prieten asiatic avea 
de gând să dea din nou lovitura noaptea trecută? Dacă n-ar fi fost asta, 
praful n-ar fi avut importanţă. 

A ridicat din umeri. 

— Dar tot restul, vreau să zic absolut tot restul, a fost plănuit până la cel 
mai mic amănunt. S-a uitat intens în ochii lui Fabian. În ultimele zile ţi-am 
dirijat fiecare mişcare. Practic, fiecare gând care ţi-a venit a fost pus în 
capul tău de mine. Sau credeai că ai venit aici din proprie inițiativă? A 
chicotit. Nimic n-ar putea să fie mai departe de adevăr. 

— Am venit aici din cauza prafului. Greşeala ta. Nimic altceva. 

— Eşti sigur de asta? Fireşte, evenimentele din Oresund te-au făcut să 
pui sub semnul întrebării timpul, lucru care, la rândul lui, a dus la întrebarea 
dacă robinetul a fost lăsat deschis sau închis. Însă singura deosebire a fost 
că ai ajuns aici în noaptea asta în loc de cândva, în cursul zilei de mâine, 
cum plănuisem eu. Din fericire, telefonul lui Klippan m-a avertizat, aşa că 
am ajuns aici la timp. 

— De ce aş fi venit mâine, dacă nu erau cele întâmplate în Oresund? 

— Poate pentru că faptul că victimei i s-a dat de ales ţi-a alertat antenele? 
Molander a aşteptat câteva secunde, studiind reacția lui Fabian. Da. Mă 
gândeam eu. Irene, Klippan şi Astrid au înghiţit asta pe nemestecate. Dar nu 
ŞI tu, şi nici nu trebuia s-o faci. Te cunosc destul de bine acum. Acel gând 
te-ar fi râcâit şi, în cele din urmă, ţi-ai fi amintit acele note şi formule 
electrice şi calcule pe care le-ai găsit pe noptiera mea când ai venit ieri la 
mine acasă. 

Molander ştia că a fost acolo. Cu toate că îşi lăsase acasă maşina, ştia. 

— Aşa. Îţi pică, în sfârşit, fisa. Ba chiar cred că am scris ceva despre 
impedanţa trupului omenesc, nu-i aşa? Nu-i nevoie să arăţi aşa de şocat. 
Dacă te gândeşti un pic, sunt sigur că nu crezi cu adevărat că aş lăsa aşa 
ceva la vedere. Haide, doar mă cunoşti. 

Molander şi-a desfăcut braţele. 

— Dar hai mai bine să ne gândim la faptul că eu şi ceilalți membri ai 
echipei noastre te vom găsi aici peste câteva zile, prăbuşit peste marginea 
căzii, cu câte un fir strâns în fiecare mână. 

— Cum o să le explici asta celorlalți? 


— Explicaţia logică este că ai venit aici, din proprie inițiativă, ca de 
obicei, şi examinai aranjamentul electric cu mânuţele tale băgăreţe chiar în 
clipa în care Oresundskraft a reparat pana de curent. 

— Şi rana asta? Fabian a arătat cu capul spre coapsă, pe care acum pata 
de sânge măsura vreo zece centimetri. Nu crezi că Flătan o să observe? Sau 
firele de păr smulse când desprinzi banda adezivă? 

— Îmi pare rău că trebuie să te dezamăgesc. Dar n-o să ajungi pe masa 
lui Flătan. O să mă asigur că va fi colegul lui mai puţin meticulos, Arne 
Gruvesson, cel care te examinează, la capacitatea sa maximă, să sperăm. 

Molander avea, probabil, dreptate. Nimeni n-avea să creadă că a fost 
altceva decât un accident tragic, că el se încăpăţânase să acţioneze de unul 
singur, fără să informeze pe nimeni din echipă, ca de obicei. 

— Aşadar, ce mai aştepţi? a zis. De ce nu te duci să apeşi pe acel 
comutator şi să termini cu asta? 

Molander s-a luminat la față. 

— A, da. În sfârşit, facem oarece progres. Hai să-ţi explic. După cum ştii 
foarte bine, suntem în miezul unei investigații criminale complexe, cu un 
făptaş care nu se dă în lături să omoare un copil nevinovat ca să se distreze, 
ŞI, dacă am dreptate în privinţa ta, vrei s-o vezi încheiată cu orice preț. 

— EFi bine, atunci pot să te informez că acest caz este deja aproape 
încheiat, de vreme ce majoritatea semnelor arată că el s-a înecat. 

— Asta-i adevărat. Cel puţin, aşa arată. Dar nu ştim. Nu cu siguranţă. 
Nu-i aşa? Şi până ce vom şti, până ce îi găsim cadavrul, sau cel puţin o 
parte din el, aruncat pe o plajă de aici sau din Danemarca, vreau să 
continuăm să lucrăm împreună. 

Fabian nu era sigur că auzise bine. Chiar era serios când propunea să 
lucreze în continuare împreună după asta? 

— Fabian, eşti, fără îndoială, cel mai inteligent membru al echipei 
noastre. Poate că eul meu nu-mi îngăduie s-o arăt prea mult, dar adevărul 
este că adesea mă surprinzi şi mă impresionezi la şedinţele noastre. Tragi 
concluzii şi vezi legături care nouă ne scapă, şi sunt cu totul convins că nu 
vom putea termina fără tine. 

— După toate astea tu chiar crezi că o să mă duc cu bicicleta acasă şi o să 
mă culc? 

— Sigur că da, ce altceva poți să faci? 

Molander a zâmbit. 


— Şi când te trezeşti mâine, o să-ţi mănânci micul dejun, o să-ți 
îmbrățişezi frumoasa soţie şi o să-ți pupi fiica pe frunte, cum obişnuieşti, 
după care o să te urci în maşină şi o să mergi la secția de poliție. 

— ŞI ce te face să crezi că n-o să le spun celorlalți şi n-o să pun să te 
aresteze cu prima ocazie? 

Molander a răspuns cu un zâmbet. 

— Oricât de multă nevoie ar avea această investigaţie de tine, n-o să aibă 
succes fără mine. 

— O să punem mâna pe el, cu sau fără tine. 

— Sigur că da. Însă nu va fi condamnat. Nu-l puteţi ţine în arest decât 
trei zile. Apoi Stina Hogsell o să-şi dea seama că nu există dovezi decisive 
şi va cere să-l eliberaţi imediat. 

Molander s-a aplecat spre el. 

— Fiecare amprentă şi fiecare probă de ADN. Fiecare firicel de păr pe 
care l-am găsit şi care îl leagă de diferitele locuri ale faptei. Puf! 

A făcut cu o mână gestul unei mici explozii. 

— Aşa că depinde de tine dacă el va continua sau nu să-şi facă mendrele. 

— Cum ziceam, multe lucruri arată că s-a înecat. 

Molander a fornăit cu dispreţ. 

— Nici tu însuţi nu crezi asta. Că a căzut „accidental” din barca de 
cauciuc după ce a redus viteza şi a izbutit şi să-şi ia tot echipamentul cu el. 
Nu, lucrul la care ar trebui să te gândeşti acum este propria viaţă. Şi a 
Sonjei, desigur. Ca să nu mai vorbim de cea a micuţei Matilda. 

— Dacă te atingi de un fir de păr de-al lor, o să... 

— O să ce? Spune-mi. Ce o să faci când o să fii într-un congelator, 
aşteptând să fii dus la crematoriu? Cum o să mă opreşti să mă distrez cu 
ele? Corectează-mă dacă greşesc, dar nu cumva Matildei i-au înmugurit 
deja sânii? 

Fabian a început să se zbată, furios, în legături. 

— Şi mai este şi Theodor, a continuat Molander. Ce o să se întâmple cu 
el când iese şi tu nu eşti acolo? Adică, dacă mai iese vreodată. 

Cu braţele legate la spate şi partea de jos a trupului care nu-i mai 
aparținea, Fabian era neajutorat. 

— Sau, stai aşa, am o idee. Molander a ridicat un deget. Şi e chiar bună. 
Şi Sonja, şi Matilda cred în stafii, nu? Aşa că poate vei fi în stare să le ajuţi 
de pe tărâmul duhurilor. 


Fabian s-a uitat atent la Molander, care râdea de propria glumă. Dinți 
galbeni atât de deşi, încât aproape că n-aveau loc unii de alții. Ochi cu 
privire atât obosită, cât şi dementă. Victoria pe care o savura deja. 

Cum ajunsese aici? Cum lăsase lucrurile să ajungă în punctul în care tot 
ce putea să facă era să fie de acord, indiferent ce ar fi cerut Molander? 

— Şi după aceea? a zis. După ce îl arestăm. Ce se întâmplă după aceea? 

— Aşteptam să întrebi. Molander a tăcut şi a încuviințat din cap, ca şi 
cum trebuia să-şi aleagă vorbele cu mare grijă. Ai făcut tu însuţi aluzie la 
asta adineaori. Şi-a încrucişat braţele şi a oftat. Nu pot să continui aşa la 
nesfârşit. Ştiu şi eu asta. 

Fabian a dat să spună ceva, însă Molander a ridicat mâna preventiv. 

— Ştiu ce gândeşti. Că mi-am pierdut minţile şi trebuie să fiu considerat 
nebun de legat. Dar nu-i aşa. Deloc, de fapt. Sunt deplin conştient că ceea 
ce am făcut e greşit şi odios din toate punctele de vedere. Că este împotriva 
oricărei valori solide şi a tuturor lucrurilor în care am crezut cândva. 

— ŞI totuşi, ai mers mai departe. 

— Da. Molander a încuviinţat din cap. Ca un beţiv care vrea să se lase, 
dar nu poate rezista ispitei. Nu mi-am dat seama pe moment, însă în clipa în 
care am înfipt acel cuțit în Einar m-am deschis la un lucru mai puternic şi 
mai creator de dependență decât orice altceva. Şi cea mai bună cale, 
probabil singura, de a mă purifica este, de fapt, să mărturisesc şi să-mi 
înfrunt pedeapsa, oricare ar fi ea. Sunt complet pregătit pentru o 
condamnare pe viaţă. 

— ŞI atunci de ce nu te predai şi ne dai probele? 

Molander a încuviinţat din cap. 

— Aş putea s-o fac, sigur. Şi, din perspectiva ta, evident că nu există 
vreun inconvenient. Totuşi, chestia e că nu vreau. Cum ziceam mai înainte, 
am investit prea mult în acest caz ca să părăsesc corabia pe ultima sută de 
metri. 

S-a lăsat pe vine şi s-a rezemat de picioarele lui Fabian. 

— Nu ştiu dacă ţi-ai dat seama, dar acesta este cazul pe care îl întâlneşti 
o dată în viaţă. Întrece orice altceva şi, când vom spune presei în ce fel sunt 
legate aceste cazuri, o să se dezlănţuie iadul pe pământ. Poţi să mă crezi, se 
vor scrie cărți despre asta. Teze de doctorat. Filme. Nimeni nu ştie cât de 
mare va fi vâlva. 

— Bine, presupun că asta contează, dacă eşti genul de om care vrea să 
ajungă în emisiunile de dimineaţă şi să fie celebru. Dar singurul lucru pe 


care eu... 

— Fabian, ce încerc să-ți spun este că trăim ceva care n-o să se mai 
întâmple niciodată. Dacă crezi că nu-s întreg la minte când zic asta, fie, 
poate că nu-s. Dar să ştii de la mine că eşti la fel. A împuns cu un deget 
pieptul lui Fabian şi apoi pe al său. Tu şi cu mine, cu toate că în clipa asta 
mă urăşti cu înflăcărare, suntem din acelaşi soi. Când mă uit la tine, văd pe 
cineva la fel de nebun ca mine. Ai acea viziune îngustă pe care o recunosc 
la mine când sunt pe cale să-mi şterg din minte orice în afară de investigația 
la care lucrez. Închipuie-ţi că tu ai fi cel care trebuie să plece acum, tocmai 
când totul se aşază la un loc... Molander şi-a scuturat capul. Nu poţi, nu-i 
aşa? Aşa că nu cer decât să terminăm ce am început. Nici mai mult, nici mai 
puţin. 

— Prin urmare, se presupune că lucrăm, pur şi simplu, în continuare ca şi 
cum nu s-ar fi întâmplat nimic? 

— Cam aşa ceva, da. Cu toate că ar trebui să fim în stare să ne 
concentrăm mult mai bine acum, că s-a limpezit atmosfera şi ştim cum 
stăm. l-a zâmbit lui Fabian şi s-a ridicat. De ce altceva aş face toate astea? 
Şi-a desfăcut braţele. Dacă n-aş fi vrut decât să te omor ca să pot ieşi basma 
curată, n-ar trebui decât să apăs pe comutatorul de acolo. Şi motivul pentru 
care nu vreau să fac asta nu este că o să-mi fie dor de tine, sau că m-aş simţi 
vinovat. Poate că ar trebui, însă, din păcate, nu mă simt. Nu, singurul motiv 
este că sunt convins că este nevoie de tine ca să se încheie acest caz. Fără 
supărare pentru Klippan, Irene şi Astrid, dar fără tine nu vom rezolva asta. 

— Şi cum fac să am încredere în tine? Cum pot să fiu sigur că o să-ţi 
respecţi partea din înţelegere şi o să te predai când se termină asta? 

— Răspunsul simplu este că nu poţi. Pe de altă parte, ce alegere ai? 


Partea a patra 
27-28 IUNIE 2012 


La câteva ore după atacul cu grenadă, ratat, asupra Prințului 
Moştenitor al Austro-Ungariei, Franz Ferdinand, pe 28 iunie 
1914, drumul pe care trebuia să-l urmeze şoferul lui ca să-i ducă 
pe Arhiduce şi pe soția lui de la primăria din Sarajevo a fost 
schimbat. Însă, în tulburarea acelui moment, şoferul a luat-o, din 
greşeală, pe strada care nu trebuia. 

În acelaşi timp, Gavrilo Princip, unul dintre cei câțiva 
naționaliști sârbi bosniaci care voiau să-l omoare pe Ferdinand, 
hotărâse să ia prânzul la cafeneaua Moritz Schiller, când maşina 
cu Arhiducele a apărut şi a fost blocată în circulaţie chiar în faţa 
lui. 

Cele două împuşcături fatale care au urmat au fost rezultatul 
norocului pur? Și, dacă da, evenimentele ulterioare ar trebui să 
fie şi ele considerate pură întâmplare? Cu alte cuvinte, izbucnirea 
Primului Război Mondial, care, la rândul lui, l-a modelat pe 
Adolf Hitler şi, care astfel, avea să ajungă să afecteze toate 
aspectele istoriei europene a secolului XX. 

A fost totul doar o coincidență? 

Dacă e să-l credem pe Charles Darwin, şi noi suntem produsul 
întâmplării la nivel molecular. Am evoluat şi ne-am dezvoltat prin 
mutații aleatorii şi selecţie naturală. Întrebarea pe care trebuie să 
ne-o punem este dacă nu cumva totul, încă de la începutul 
Universului, este la marea nimereală. 

Beata Sandström stătea pe punte, privind marea prin binoclul pe care 1-l 
dăruise soțul înainte de această primă călătorie a ei în chip de căpitan al M/S 
Vinterland. În faţa sa, insula Anholt apărea la orizont ca nişte linii trase la 
iuțeală cu creionul, iar în spate, Suedia se topea într-o pâclă albăstruie. 

N-ar fi trebuit să fie singură pe punte, asta încălca regulamentul unui 
cargou de această mărime. Însă comportamentul secundului, Piter Grynhoff, 
fusese atât de enervant, încât, în cele din urmă, nu-i rămăsese decât să-l 
trimită înapoi în cabina lui cu o jumătate de oră înainte de terminarea 
cartului. 

S-a uitat la ceas şi şi-a dat seama că mai erau cincisprezece minute până 
venea vremea să i se alăture navigatorul. lar de el îi plăcea. Jan-Ove 
Bengtsson era la polul opus faţă de Grynhoft şi, slavă Domnului, se abținea 
de la marcarea teritoriului, pe care atât de mulți bărbaţi se simțeau siliți s-o 
facă doar pentru că era o femeie de ale cărei ordine erau siliți să asculte. 

Poate că ar trebui să-l cheme pe unul dintre marinari să stea cu 
Bengtsson, ca ea să prindă câteva ore de odihnă. Dar, oricum, n-ar fi fost în 
stare să doarmă. Oricât de obosită era după stresul din ultimele ore, încă era 
prea tensionată. 

Poate că nu era de mirare. La urma urmei, era prima sa călătorie în 
calitate de căpitan şi, cu toate că avusese de-a face cu conflicte şi probleme, 
condusese nava printr-una dintre cele mai dificile şi mai circulate strâmtori 
din lume fără să se întâmple nimic grav. 

Sigur, aveau o întârziere de două ore faţă de orar, ceea ce, indiscutabil, 
era mai mult decât putea fi considerat acceptabil şi, chiar dacă acum 
mergeau cu optsprezece noduri, n-aveau să poată recupera mai mult de 
treizeci de minute înainte de momentul acostării în Fredrikshamn. 

Două ore. În marea schemă a lucrurilor, nu însemnau nimic, însă în 
lumea ei erau, dacă nu o catastrofă totală, cel puţin una mică. La fel ca în 
transporturile aeriene, încărcarea şi descărcarea erau asociate cu costuri 
mari. Taxele portuare exorbitante, închirierea macaralelor şi spaţiile de 
descărcare a containerelor. Ca să nu mai vorbim de costurile mâinii de 
lucru. Acolo curgeau milioanele şi, în mai puțin de douăzeci de minute de 
acum, urma să înceapă să curgă direct în vistieria portului, unde toți 


muncitorii angajați stăteau cu braţele încrucişate, aşteptând să sosească 
nava. 

Dar avea să se descurce. De fapt, simţea deja că începe să lase asta în 
urmă şi să regăsească drumul spre stăpânirea de sine. Ca şi cum această 
călătorie prin strâmtoare i-ar fi dat mai multă experiență decât toate 
celelalte la un loc. 

Neliniştea începuse în clipa în care au zărit vechiul far din Falsterbo şi, 
ca la un semnal, a simțit primele semne de reflux acid şi crampe stomacale, 
care au făcut-o să-şi pună la îndoială competenţa. Ea, care îşi văzuse în 
sfârşit împlinit visul de a fi ofițerul superior pe un cargou de 160 de metri 
lungime şi deplasament de peste 10.000 de tone, care trecea printr-o 
strâmtoare foarte circulată. Brusc, îşi pierduse toată încrederea în sine şi îşi 
dorise să fie oriunde altundeva, numai acolo, nu. 

Când nava înaltă de 37 de metri a trecut pe sub spaţiul de 55 de metri al 
Oresundsbron, sudoarea îi picura de pe frunte din cauza încordării, care nu 
avea să dispară decât peste câteva ore. 

Grynhoft îi simţise neliniştea, desigur. Poţi să mă crezi. N-o să ne lovim 
de pod, i-a spus cu un zâmbet atât de condescendent, încât a simţit că-i vine 
să-l pedepsească aspru. Însă lăsase atacul să treacă fără niciun comentariu, 
ştiind că drumul prin strâmtoarea îngustă probabil că avea să implice situaţii 
în care va avea nevoie de el. 

Cum ar fi trecerea prin cea mai puţin adâncă zonă din Flintrânnan, curând 
după aceea. Adâncimea nu depăşea în medie 8,4 metri şi, dacă se gândea că 
nava încărcată la capacitatea maximă avea un pescaj de 6,82 metri, marja de 
1,58 metri era cam mică. Şi, dat fiind că nivelul apei era neobişnuit de 
scăzut, fusese îngrijorată de-a binelea că vor eşua şi va trebui să fie tractați. 

Dar totul mersese bine şi, mai târziu, pe când treceau prin gâtuitura dintre 
Helsingborg şi Helsingør, îşi îngăduise o scurtă vizită în cabina căpitanului, 
ca să se spele la subsuori, să-şi dea din nou cu deodorant şi să-şi schimbe 
cămaşa. Strâmtoarea s-a lărgit, în cele din urmă, în Kattegatt. Avea să poată 
respecta orarul şi să-şi pună la loc şapca de căpitan fără să-şi ceară scuze. 

Însă nici măcar n-a avut timp să facă asta, când huruitul monoton al 
motoarelor s-a schimbat brusc, în momentul în care viteza a scăzut la 
jumătate. L-a sunat imediat pe Grynhoft şi i-a cerut o explicaţie. Însă n-a 
primit niciuna. În loc de asta, el i-a cerut să se prezinte pe punte. Să se 
prezinte. Exact acelea au fost cuvintele lui. De parcă el ar fi fost la 
comandă, nu ea. 


Când a ajuns înapoi pe punte, viteza lor scăzuse deja cu un nod şi i-a dat 
imediat lui Grynhoff ordinul să restabilească viteza motoarelor. Dar el a 
refuzat, spunându-i că paza de coastă a trimis un mesaj urgent tuturor 
navelor să încetinească. 

Privind în urmă, era clar că fusese o încercare de a produce o întârziere. 
Lucrurile merseseră prea bine şi el era în stare să-i pună bețe în roate. Însă 
în acel moment l-a crezut. Chiar şi când el a susţinut că era ceva legat de un 
suspect de crimă care a fugit după ce a atacat cu sabia o familie în mijlocul 
Oresund, a presupus că el spune adevărul şi a ordonat echipajului să fie cu 
ochii-n patru. 

Dar, evident, nimeni n-a zărit un nebun într-o barcă de cauciuc şi, când ea 
a pus, în sfârşit, capăt căutării, Grynhoff s-a împotrivit atât de vehement, 
încât a fost silită să-l trimită sub punte. În acel moment se deplasau deja atât 
de încet, încât le-a trebuit mai mult de o oră ca să ajungă din nou la viteza 
normală. 

Bengtsson avea să urce peste cinci minute şi, după vreo oră, aveau să 
reducă din nou viteza şi să se pregătească să tragă la dană. A hotărât să 
cheme un marinar să-l asiste. Nu ca să doarmă, ci ca să aibă timp să scrie un 
raport amănunțit al evenimentelor. Spera că, dacă este făcut cum trebuie, o 
să preîntâmpine unele dintre critici. 

S-a dus la panoul de comunicaţii, a luat telefonul interior şi tocmai forma 
numărul din cabina lui Axel Johnsson când o umbră a părut să fulgere prin 
lumina reflectată de una dintre ferestre. S-a răsucit, instinctiv, şi a 
încremenit. 

Cum a intrat fără cel mai mic sunet? Cum a ajuns la bord? Ce-i drept, 
Grynhoft redusese considerabil viteza, dar în niciun moment nu s-au 
apropiat de oprire. 

Nu crezuse că el există, şi nici nu-l văzuse. Şi totuşi, ştia exact cine este. 
Acel costum de scafandru mulat, negru. Nu i-a trebuit mai mult de atât. 
Ochelarii de scufundare care îi atârnau la gât. Gluga strânsă din care se 
vedea doar faţa. Acei ochi, acei ochi hipnotici, care o sfredeleau. Ştia. 

— Da, sunt Johnsson, a zis o voce somnoroasă. 

— E aici, a strigat ea când şi-a venit, în sfârşit, în fire şi s-a întors spre 
telefonul interior. Aici, sus, pe punte! Este... 

Atât a apucat să zică înainte ca umbra pe care o vedea cu coada ochiului 
să se repeadă. Sunetul răsuflării lui în ureche şi braţul lui ca o menghină în 
jurul taliei. Nici măcar nu-l auzise mişcându-se prin încăpere. Singurul 


sunet pe care l-a scos el era ciudat de metalic, ceea ce a fost explicat când i- 
a apăsat lama rece pe gât. 

— Căpitane Sandström, tu eşti? s-a auzit vocea marinarului. Alo? 

— Ai format numărul din greşeală, i-a şoptit umbra la ureche. 

— E totul în ordine? 

— Totul e bine, totul e sub control, a continuat bărbatul, şi ea a simţit 
tăişul sabiei gata să-i despice pielea. 

— Alo? Beata, vorbeşte. E totul în ordine? 

— Da, a izbutit ea să îngaime, în cele din urmă. Am format numărul din 
greşeală. Scuze. Voiam să-l sun pe Bengtsson, trebuie să urce în câteva 
minute. 

— Eşti sigură? 

— Da, voiam să-l zoresc un pic, pentru că sunt singură aici în acest 
moment. Dar totul e sub control. Culcă-te la loc, a zis şi a închis. 

— Aşa. Ce fată cuminte. Ştii să te porți. 

— Cum ai ajuns la bord? a şuierat ea. Te-a ajutat cineva? 

Trebuia să ştie. 

— Te-a ajutat cineva de pe vas? 

— Asta-i o poveste lungă şi timpul e mult prea scurt. 

O durere de-a curmezişul gâtului i-a amintit că lama era la milimetri de a- 
i tăia beregata. ŞI totuşi, nu se ştie de ce, nu era speriată. Poate din pricină 
că toată chestia părea atât de neverosimilă. 

— Cine eşti? a zis, observând că şocul 1 se transformă în furie. Şi ce vrei? 

— Prea multe întrebări care nu vor primi niciodată răspuns. E mai bine să 
asculți şi să te supui. 

Ea a încuviinţat din cap şi a simţit cum scade un pic apăsarea lamei. 

— Aşa. Dacă putem continua în felul acesta, o să scapi doar cu o 
cicatrice pe gât. Gândeşte-te la ea ca o mică amintire a faptului că norocul a 
fost de partea ta de această dată. 

Sabia a dispărut de la gâtul ei şi, odată cu ea, o parte din durere. Dar 
simţea sângele, îl simţea prelingându-se din tăietură pe guler şi în sutien. 

— Şi dacă nu mă supun? 

— O s-o faci. De exemplu, în acest moment o să-l suni pe tipul ăla, 
Bengtsson, şi o să-i spui să rămână în pat. 

— Trebuie să fim doi pe punte. N-o să fie de acord. 

— Sunt sigur că găseşti tu ceva. Şi apoi, suntem doi pe punte. 


Ea a luat telefonul şi a început să formeze numărul, în vreme ce se 
gândea cum să-l ia prin surprindere cu un brânci brusc. Sigur, trecuseră ani 
de când nu mai făcuse arte marţiale, însă dacă reuşea să-şi mute greutatea 
pe piciorul drept, ar fi trebuit să poată. El n-ar fi fost pregătit deloc şi, 
continuând cu o lovitură puternică de picior spre spate, l-ar fi dezechilibrat. 

— Da, sunt Bengtsson. Mă pregătesc să vin sus. Trebuie doar să... 

— Jan-Ove, nu-i nevoie, l-a întrerupt ea. De aceea te sun. Îl am aici pe 
secund, aşa că tu rămâi în pat. 

— Grynhoff? Nu pricep. De ce e el acolo? Doar tocmai a... 

— Piter şi cu mine avem de discutat nişte lucruri, bine? 

— Presupun că asta-i puțin spus. Vreau să ştii că ai tot sprijinul meu. El 
e cel care trebuie să-şi ceară scuze, nu tu. 

— Mulţumesc, Janne. Vorbim mai târziu, a zis ea şi tocmai era pe cale să 
termine convorbirea când a auzit din nou sunetul metalic. 

Şi, ca şi cum ar fi fost semnalul pe care îl aştepta subconştientul său, s-a 
împins cu toată forţa în spate. 

— Janne, e aici! a răcnit şi şi-a continuat mişcarea cu o lovitură de picior, 
aşa cum plănuise. Tipul cu sabia e aici! 

L-a auzit căzând. 

— Cheamă toată lumea pe punte! 

Plină de adrenalină, s-a răsucit şi s-a repezit la el dintr-o singură mişcare 
fluidă. 

Când şi-a dat seama că sabia are vârful în sus, era deja prea târziu. 

Durerea i-a fulgerat prin corp ca o explozie de flăcări de sudură când 
oţelul a alunecat prin ea şi a ieşit pe partea cealaltă. 

Cumva, era mai mult surprinsă decât şocată. Totul era atât de neaşteptat. 
Nici măcar nu-şi înțelegea propria reacție. Era ca şi cum ar fi ieşit din 
corpul său. Ca şi cum nimic din toate astea nu se întâmpla în realitate. 

Cel puţin, încă era în viață. Durerea făcea ca acest lucru să fie cât se 
poate de limpede. Poate că sângele îi vopsise părți mari din cămaşă, dar ea 
respira. 

— Salut, Jan-Ove Bengtsson, l-a auzit pe bărbat zicând la telefon. Acum 
ascultă-mă. 

Ca şi cum ea ar fi preferat să se golească încet de sânge, nu să se termine 
totul repede. 

— Cine sunt eu nu-i important. Ba dimpotrivă. 

Şi de ce se gândea acum la asta? În ultimele sale clipe. 


— Singurul lucru pe care o să-l faci, Jan-Ove, e să stai în cabinuţa ta, la 
fel ca toți ceilalți de pe vasul ăsta. 

Nu crezuse niciodată în supranatural sau în viaţa de apoi. După ce se 
termină, se termină de-a binelea. N-avea importanţă cu câtă bucurie îşi 
aşteptase restul vieţii. S-ar putea să aibă doar câteva secunde înainte să se 
întunece totul. Ar trebui să se gândească la soţul său iubit şi la copiii despre 
care vorbeau atât de mult, dar nu avuseseră timpul să-i şi facă. 

— Singurul lucru pe care pot să-l spun este că, dacă simt că încerci să te 
furişezi aici, căpitanul tău n-o să supravieţuiască. Aşa încât, de dragul ei, 
stai deoparte. 

A închis telefonul şi s-a întors spre Beata, care zăcea pe podea într-o baltă 
de sânge, străpunsă de sabie deasupra şoldului drept. 

— Zău, asta a fost un picuţ inutil, nu crezi? 

S-a lăsat pe vine în faţa ei, a apucat sabia de mâner şi a tras-o afară. 

Apoi a şters-o de sânge pe pantalonii ei, s-a ridicat în picioare şi a vârât-o 
în teaca prinsă de-a curmezişul spinării. 

Putea încă să vadă tot ce face el. Să-i urmărească fiecare mişcare, cu 
toate că imaginile erau tot mai înceţoşate. Aproape că nu mai simţea 
durerea, şi aproape că îi plăcea să zacă acolo, simțind cum responsabilitatea 
se scurge din ea. 

Apoi el i-a intrat iar în câmpul vizual. Nici măcar nu-şi dăduse seama că 
dispăruse. Cămaşa ei. De ce trăgea de ea? Viol? Despre asta era vorba? 
Poarte că după ce murea. Erau astfel de oameni. Necrofili, le zice, da. Şi 
totuşi. Nu... Era prea... Ce făcea el acum? Trusa de prim-ajutor. Nu 
pricepea. De ce scotea foarfecele? Nu putea s-o lase, pur şi simplu, în pace? 
Oricare o fi fost scopul lui, câştigase deja. 

A văzut foarfecele sclpind. L-a văzut tăind. Dar n-a durut-o. Nu simţea 
aproape nimic. Poate că aşa e când te stingi. Mai întâi amorţeşti. Ca un 
ultim semn de îndurare la sfârşit. 

Sau n-o tăia pe ea. Acum nu mai era sigură. Nu, era o compresă care îi 
acoperea rana. 

— De ce? a bolborosit. 

— Nu eşti cea care trebuie să moară, a răspuns el în vreme ce înfăşură un 
bandaj în jurul taliei sale, ca să oprească sângerarea. 

— Mulţumesc... 

Nu se terminase. 

— Mulţumesc mult... 


Avea să supravieţuiască, şi simţea deja cum îi revine puterea şi negura se 
împrăştie. 

— Nu-i nevoie să-mi mulțumeşti, a zis el, legând bandajul. Nu eşti decât 
un pion în joc. Unul care nu este sacrificat. 

— Dar nu înţeleg. Ce vrei? De ce... 

— Treaba ta nu este să înţelegi, ci să te supul. 

— Bine. 

Ea a încuviinţat din cap. 

— Ce vrei să fac? 

El a zâmbit, şi-a trecut braţul ei peste umeri şi a ajutat-o să se ridice. 

— Vreau să te întorci la muncă. 

Fabian s-a chinuit să se trezească şi, după ce a deschis ochii, n-a priceput 
unde se află, în afară de faptul că era undeva afară şi zăcea pe ceva tare. 
Dale. Dale de ciment pătrate sub el. Pavaj. S-a ridicat în capul oaselor, s-a 
întors spre cea mai apropiată casă şi şi-a dat seama că e a lui. 

Era departe de a-şi fi recăpătat echilibrul şi încă îşi simţea picioarele ca şi 
cum n-ar fi fost ale lui când s-a prins de balustrada verandei şi s-a ridicat. A 
făcut-o cu mare trudă, şi durerea surdă din coapsa în care fusese înţepat cu 
penseta s-a făcut simțită când a urcat cele şase trepte până la uşă. 

Cum ajunsese pe pavajul din fața propriei case, cât timp a fost inconştient 
şi ce îi făcuse Molander? Ultimul lucru pe care şi-l amintea era o bruscă 
înţepătură pe gât, într-o parte, apoi totul s-a întunecat. 

Cel puţin avea încă telefonul, şi acesta arăta ora şase şi douăzeci 
dimineaţa, după aproape trei ore de când intrase în cursa întinsă de 
Molander. Trei ore şterse cu totul din amintirea lui. 

Şi pistolul era din nou în toc, cu încărcătorul plin. Molander avusese 
toate ocaziile să-l ucidă în acea baie, însă a ales să-l lase în viață. Pentru cât 
timp, asta rămânea de văzut. 

Toată povestea 1-a spus două lucruri. Unul, că Molander avea încredere 
că el n-o să spună ce ştia nimănui altcuiva din echipa lor cât timp continua 
ancheta legată de Pontus Milwokh. Al doilea, că era serios când spunea că 
nu crede că acest caz poate fi rezolvat fără ajutorul lui. 

Dacă, la rândul lui, putea să aibă încredere în Molander, asta nu era nici 
pe departe limpede. Şi ideea că îşi va respecta partea sa din înţelegere şi se 
va preda de bunăvoie după ce Milwokh era arestat suna prea bine ca să fie 
adevărată. 

Uşa era încuiată, însă avea cheile în buzunar, aşa că a descuiat şi a intrat. 

Din câte îşi amintea, Molander n-a pomenit-o niciodată pe Hillevi Stubbs 
în discuţia lor, dar pentru asta ar fi putut să fie mai multe motive. Poate că 
nu voia să dezvăluie cât de mult ştie. Poate că avea un plan cu totul diferit 
pentru ea. Însă scenariul ideal era că nu ştie că este implicată şi că nu ştie 
nimic de vasul lui Elvin. 

În orice caz, avea s-o sune pe Hillevi ca să-i spună ce s-a întâmplat şi, 
împreună, va trebui să analizeze această nouă situație şi să hotărască ce 


măsuri să ia. Ar trebui să mute iar vasul lui Elvin? Îşi pot folosi telefoanele 
cu cartelă preplătită, sau trebuie să găsească altă metodă de comunicare? 

De asemenea, aveau nevoie de un plan ca să descopere unde ţinea 
Molander ascunse probele materiale. Fără ele, Milwokh nu putea fi 
condamnat. Întrebarea era dacă va fi măcar acuzat, dat fiind că nu reuşiseră 
să arate nicio legătură între el şi crime, în afară de noroc sub forma 
zarurilor. Sigur, existau dovezi circumstanțiale. Dar totul se baza pe probele 
materiale. Fără ele, erau în aer. 

Casa era adormită şi singurul sunet era murmurul ventilaţiei. Ca să nu le 
trezească pe Sonja şi Matilda, s-a dezbrăcat la intrare. Când şi-a scos 
cămaşa, a observat o picătură de sânge la jumătatea spatelui ei. Văzând-o, 
şi-a dat seama şi că simte o mâncărime într-un punct anume, între omoplați 
ŞI, cu cât se gândea mai mult la asta, cu atât sporea mâncărimea. 

Poate că înțepătura de la epidurală se făcea mai puternic simțită acum, 
când dispărea anestezia. Dar nu era acolo unde îi făcuse Molander injecția, 
aceea fusese mult mai jos. Cel puţin, din câte îşi amintea, în măsura în care 
se putea încrede în amintire. Sigur, ar putea să fie doar o înțepătură de 
insectă. La urma urmei, dormise în aer liber. 

A încercat să se scarpine, dar n-a putut să ajungă la acel loc şi, după ce a 
renunțat, s-a aşezat pe un taburet, ca să nu cadă când îşi scoate pantofii şi 
pantalonii. Apoi a mers mai departe prin casă şi în sus pe scări cu telefonul 
în mână. 

Încă mai avea nevoie să se ţină de balustradă, cu toate că echilibrul îi 
revenea. Partea proastă era că şi durerea din coapsă creştea, treptat, iar între 
omoplați simţea o mâncărime tot mai mare. Oricât de mult ar fi preferat să 
n-o facă, trebuia s-o trezească pe Sonja ca să se uite acolo. 

A deschis uşa dormitorului şi a intrat în camera pe care storul o ţinea 
întunecată. 

— Sonja, a şoptit după ce a închis uşa. Sonja, eu sunt. Trebuie să te 
trezeşti. 

A pipăit marginea patului, dar numai după ce s-a aşezat ca s-o mângâie 
şi-a dat seama că patul era gol. 

Frica l-a cotropit, făcându-i stomacul să se încleşteze. Şi-a deblocat 
telefonul cu mâinile tremurătoare, a găsit numărul ei şi a sunat, dar a văzut 
lumina telefonului ei printre hainele îngrămădite pe fotoliu. 

Să fi fost Molander? Le-a răpit, ca să-l silească să se țină de cuvânt? 
Sigur, ameninţase că le face tot soiul de lucruri celor din familia lui dacă 


nu-şi respectă partea din înţelegere. Dar asta ducea lucrurile la cu totul alt 
nivel. 

În timp ce se întorcea pe palier, l-a sunat pe Molander. 

— A, eşti treaz. Sper că nu te deranjează că te-ai trezit pe stradă. Voiam 
să te las în grădina din spate. Însă vecinul tău şedea deja pe terasă, 
citindu-şi ziarul, aşa că mă tem că n-am avut de ales. 

— Ce-ai făcut? a şuierat pe când deschidea uşa camerei Matildei. Ce 
mama dracului ai făcut? 

— Ba una, ba alta, a râs Molander. Dar nimic pe care ar trebui să-ți 
iroseşti energia în acest moment. 

Camera se schimbase cu totul de ultima dată când fusese acolo. 

— Ce-ar fi, mai bine, să dormi un pic? 

Dispăruseră perdelele viu colorate cu animale, desenele făcute de ea. Ca 
să nu mai vorbim de colecția de ursuleţi de pluş de pe pat. 

— La urma urmei, mai Sunt câteva ore până la întâlnirea noastră de 
dimineaţă. 

Fabian se uita la patul frumos aranjat, încercând să priceapă ce s-a 
întâmplat. 

— Nu-ţi fie cu supărare, dar arătai cam jalnic când te-am părăsit şi, 
dacă ne gândim la genul de treabă care ne aşteaptă, nu pot sublinia destul 
importanţa de a fi odihnit. 

— Aşadar, crezi cu adevărat că mai putem lucra împreună? 

Fabian s-a întors pe palier şi s-a repezit spre uşa închisă a lui Theodor. 

— Sigur că da. Mai ales acum, când cărţile au fost puse pe masă. 

Fabian a deschis uşa şi a intrat în camera lui Theodor, care era la fel de 
ordonată şi neatinsă ca ultima dată când intrase. 

— Ne putem concentra, în Sfârşit, pe ceea ce este important, ca o echipă 
de elită ce suntem, a continuat Molander. 

Dar Fabian nu-l asculta. Un semn de pe peretele scărilor care duceau în 
atelier îi atrăsese privirea. Nu putea să bage mâna-n foc, dar i se părea nou. 

Semnul era cam la un metru de colţul în care scările făceau un unghi 
drept şi, când s-a apropiat, şi-a dat seama nu numai că semnul era, de fapt, o 
crestătură adâncă în perete, ci şi că mai este unul ceva mai sus. 

Ajuns sus, a deschis uşa de la atelierul Sonjei şi ochii i-au căzut imediat 
pe opera ei, Cutia atârnată. Cutia dreptunghiulară de lemn era în mijlocul 
podelei. Opera de artă, care trebuia să fie atârnată de tavan, ar fi trebuit să 
fie marea ei inovaţie, în schimb aproape că devenise coşciugul ei. 


De atunci nu mai vrusese să aibă de-a face cu ea şi ar fi preferat să fie 
distrusă după ce criminaliştii şi-au încheiat examinarea. 

Şi totuşi, uite-o acolo, şi era prima dată când vedea cutia de lemn gălbui 
cu capacul un pic strâmb, lăsând un gol la capătul îndepărtat. 

— Tu ai fost? a zis la telefon în vreme ce trecea pragul şi se apropia, ca 
să vadă mai bine. Tu ai adus aici coşciugul? 

— Vrei să zici Cutia atârnată. O operă incredibilă, după părerea mea. Şi 
nu-i un noroc că ea a hotărât s-o păstreze, totuşi? 

Fabian n-a trebuit să facă decât câţiva paşi în încăpere ca să-şi dea seama 
că totul se sfârşise şi nimic nu mai avea importanță. Nu existau cuvinte care 
să explice sau să schimbe asta. Totul fusese spus deja. 

Matilda avusese dreptate. Şi Greta. Amândouă ştiuseră că cineva din 
familia lor avea să moară şi încercaseră să-l prevină. Să-l trezească. Dar el 
respinsese asta ca fiind o absurditate şi acum uite-l aici, privind 
consecințele. 

A închis telefonul şi l-a lăsat să cadă în vreme ce traversa încăperea către 
cutia deschisă. A îngenuncheat şi a dat deoparte cu grijă capacul, ca să vadă 
cât mai mult posibil din Sonja, care era culcată pe spate, goală, cu brațele 
întinse pe lângă trup. 

A pus cu blândeţe o mână pe ochii ei închişi şi, cu toate că era evident din 
clipa în care i-a atins pielea, i-a trebuit o vreme ca să-şi dea seama că încă e 
caldă. 

Frank Käpp a ridicat la ochi binoclul şi a cercetat orizontul. În afară de 
două cargouri, linia era neîntreruptă. Aşa îi plăcea. Fără să fie încărcată cu 
lucruri lipsite de importanţă, o linie neîntreruptă acolo unde marea se unea 
cu cerul, de jur împrejur. Îi dădea o stare de linişte. 

Însă liniştea era ultimul lucru pe care îl simţea în acest moment. Era încă 
şocat şi nici măcar nu-şi putea întinde mâinile în față fără ca ele să tremure. 
Imagini din noaptea trecută îi fulgerau prin faţa ochilor, ca tortura prin apă 
care, încet dar sigur, distruge victima picătură cu picătură. Scena din cabina 
de la pupa, în care Vincent stătea încremenit cu o sabie apăsată pe gât, avea 
să-l urmărească pe vecie, oricât de ireală şi de neînțeles era. 

Klara luase un somnifer şi Vincent primise şi el o jumătate de pastilă, şi 
acum dormeau amândoi în compartimentul etanş de la prova. Nimic nu l-ar 
fi putut adormi pe el. Dar, ce-i drept, el era la conducere. Întreaga călătorie 
fusese inițiativa sa, şi jurase pe tot ce avea mai sfânt că totul o să meargă 
bine şi că el, indiferent ce se întâmplă, o să aibă grijă de ei. 

Asta zic şi eu promisiune exagerată. 

A oftat şi, încercând încă o dată să-şi schimbe gândurile, a întors iar 
binoclul spre orizont şi s-a uitat la cele două cargouri, dintre care unul, cel 
cu carena albastră, părea că e mult mai aproape acum. Însă curând imaginile 
cu atacatorul cu costum de scufundare şi sabie 1-au abătut iar atenția. 

N-avea cum să evite faptul că vina era a lui. El îi silise să navigheze 
noaptea. De fapt, le ignorase obiecțiile şi, dintr-un motiv pe care nu-l putea 
desluşi, chiar l-a silit pe Vincent să doarmă în cabina de la pupa. 

Privind în urmă, era aproape la fel de inexplicabil ca teama lui Vincent de 
monştri în mijlocul mării. Ce şanse erau să se întâmple asta tocmai atunci? 
Era doar o coincidență nefericită, sau era altceva la mijloc? O forță 
superioară, care voia să-i pună la locul lor. Să le demonstreze că nu conta 
cât de departe navighează el. Că nu va putea niciodată să scape de propriii 
demoni. 

Cu un chicotit fără veselie, a respins asta ca fiind pură fantezie în stil 
Bergman şi şi-a îndreptat atenția spre cargou, care trebuie să-şi fi schimbat 
cursul, pentru că arăta în acelaşi timp mai scurt şi mai mare. Singura 
explicaţie era că se îndreaptă direct spre ei. 


Probabil că mergea tot la Halmstad. Era un port comercial mare alături de 
portul pentru ambarcaţiuni mici. Totuşi, era un pic ciudat ca o navă atât de 
mare să-şi schimbe cursul aşa de brusc. 

Ar putea să schimbe şi el cursul şi să omită abaterea prin Halmstad. Klara 
şi Vincent n-ar şti care este diferența şi lui nu i-ar displăcea să continue 
drumul spre Goteborg, aşa cum plănuiseră iniţial. 

Însă avea de gând să facă ceea ce-i promisese detectivului şi să se 
oprească la Halmstad ca să se asigure că primesc toate îngrijirile necesare. 
Probabil că aveau nevoie de ele mai mult decât era el pregătit să 
recunoască. Îi era atât de caracteristic să se năpustească mai departe, fugind 
de toate greutățile! Ca şi cum ar dispărea dacă el ar fugi, pur şi simplu, 
destul de repede. Într-o anumită măsură, exact despre asta era vorba în 
această călătorie în jurul lumii. 

Nu încercase niciodată să facă terapie. Klara dorise să meargă împreună 
mai înainte, când lucrurile stăteau cel mai prost, şi de fiecare dată el 
respinsese ideea, invocând argumente tot mai jalnice. 

Însă poate că terapia era exact ceea ce le trebuia, chiar şi fără a pune la 
socoteală evenimentele din noaptea trecută. Să discute cu calm ce a fost şi 
ce aşteptau de la ceea ce se aşternea în fața lor. Mai simplu spus, să 
limpezească atmosfera, să se asigure că acesta este începutul de care aveau 
atât de mare nevoie. Dacă era să arate o parte bună din toată oroarea asta, 
era faptul că îşi dăduse seama cât de mult a greşit. 

Încă mai era o distanță destul de mare între ei şi cargou, însă nu mai 
încăpea nicio îndoială că sunt pe un curs de coliziune. Aşa încât Frank a 
cârmit spre est şi a redus viteza. Avea să-i coste o jumătate de oră, însă n- 
aveau nicio grabă. 

Ar putea să oprească motorul şi să ridice pânzele. Vântul era perfect 
pentru a merge încet în Laholmsbukten. Însă, dacă o făcea, Klara şi Vincent 
aveau să se trezească imediat. 

În program erau acum odihna şi terapia, atât timp cât era nevoie. Când se 
simțeau pregătiți cu toţii, aveau să navigheze în tihnă spre Goteborg şi apoi 
să petreacă o zi întreagă în Liseberg. 

Mulţi oameni trecuseră prin lucruri mult mai rele, aşa că nu încăpea 
îndoială că până la urmă vor fi bine. Era vorba, în principal, să lase timpul 
să treacă şi, încetul cu încetul, dar sigur, asta va deveni o anecdotă pe care 
n-o s-o creadă nimeni când o vor povesti. 


Dar ce era cu nava aceea? Cu doar treizeci de minute înainte fusese un 
punct în zare. Acum era din nou evident pe un curs de coliziune, şi atât de 
aproape, încât putea să citească numele de pe carenă. M/S Vinterland. Îşi 
schimbase cursul şi redusese viteza. Nu putea decât să vireze şi să 
încetinească şi mai mult. 

— Ce se întâmplă? 

Klara, somnoroasă, şi-a ițit capul din cabină. 

— Nimic. Totul e în ordine. Trebuie doar să ies din calea acelui vapor. 

Klara a urcat în cabina de pilotaj şi s-a uitat la cargou. 

— Ai dormit bine? a continuat el, şi Klara a încuviinţat din cap. 

— Când ajungem acolo? a zis, căscând şi întinzându-se. 

— Cu cel puţin o oră mai târziu decât era prevăzut dacă vaporul ăla 
continuă să ne hărțuiască. 

A arătat cu capul spre cargou şi a îmbrăţişat-o. 

— Ce bine că nu ne grăbim. 

Klara a zâmbit şi şi-a scuturat capul, în vreme ce el o strângea şi mai tare. 

— O să fie în ordine. Totul o să fie bine din nou. Îţi jur. 

Ea a încuviinţat din cap şi i-a dat un pupic care s-a adâncit curând într-un 
sărut. 

Niciunul dintre ei n-a observat că M/S Vinterland şi-a schimbat din nou 
cursul şi a încetinit, inversând turația motoarelor. 

Fabian stătea sub duş, privindu-şi labele picioarelor, care erau aproape 
acoperite de apă. Semn că era vremea să desfunde scurgerea, înainte să dea 
pe dinafară şi să inunde baia. Dar asta va fi altă dată, într-o altă viață, după 
ce avea să se termine totul. 

Adormise pe podeaua atelierului, alături de Sonja în coşciugul ei. Opera 
care o făcuse să se îndoiască de sine şi de arta sa. De întreaga sa viaţă. 
Acum făcuse o întoarcere la 180 de grade, o adusese acasă şi intrase în ea. 
Goală şi vulnerabilă, în întuneric. 

Când s-a trezit, cutia era goală, în afară de un bileţel scris de mână în care 
ea îi spunea că este la o întâlnire importantă, iar Matilda petrecuse noaptea 
acasă la Esmaralda. A coborât împleticit până în baie şi a intrat sub duş. 

A stat aproape o oră sub jetul fierbinte. Timpul, oricât de important ar fi, 
acum era în plan secundar. Trebuia ca medicamentele cu care îl îndopase 
Molander să-i iasă din organism, şi cu fiecare strop de apă care îi lovea 
pielea se simţea un pic mai curat. 

După ce s-a şters şi şi-a pus sângele în mişcare, şi-a dat seama că durerea 
din coapsă aproape că dispăruse, însă mâncărimea dintre omoplați era tot 
acolo, poate chiar mai rea. Nu mai putea să spere că e o înțepătură obişnuită 
de insectă. Asta era altfel. Dacă era vreo insectă, părea mai degrabă un 
parazit care îşi croia drum sub pielea lui. 

Mai încercase o dată să ajungă la locul acela cu mâna, însă mai lipsea 
cam un centimetru. A putut să se scarpine cu periuţa de dinți, dar asta nu l-a 
făcut să ştie mai mult, aşa că şi-a făcut o fotografie cu telefonul peste umăr. 
Se vedea clar că este ceva între omoplaţi. A mărit imaginea şi şi-a dat seama 
că sunt câteva fâşii de leucoplast care acoperă o mică ridicătură. 

Trebuia să fie opera lui Molander. A deschis dulăpiorul din baie, căutând 
o unealtă mai eficientă decât periuța de dinți. Cea mai bună soluţie a fost 
pila pentru călcâie a Sonjei. Cu ea a îndepărtat leucoplastul, oricât de încet 
ŞI de greu a mers, până ce a putut să facă altă fotografie. 

Aceasta arăta o mică rană deasupra ridicăturii, o tăietură cam de un 
centimetru, închisă cu trei cusături simple. Molander trebuie să-l fi tăiat pe 
când era sedat. Dar de ce? Ce soi de operaţie îi făcuse? Şi de unde 
mâncărimea asta afurisită? 


Ar fi trebuit să meargă la un doctor, însă avansul lui Molander era deja 
prea mare ca să stea să-şi aştepte rândul la Urgenţă. Aşa că a luat cea mai 
mare pensetă pe care a găsit-o, a dezinfectat-o cu alcool pentru frecții şi a 
întins-o cu băgare de seamă spre locul dintre omoplaţi. După câteva 
încercări, a reuşit să-i vâre vârful sub cusătura de sus şi s-o smulgă. 

A simțit cum sângele îi şiroieşte pe spate. Durerea era considerabilă şi, în 
mod normal, n-ar fi putut să continue. Însă era aşa de concentrat să afle ce îi 
făcuse Molander, încât de-abia simţea cum penseta scormoneşte prin rană 
căutând următoarea cusătură. 

Tocmai atunci telefonul a vibrat pe rezervorul din faţa sa şi a văzut că e 
un mesaj de la Molander. 

Răspunde şi spune că nu te-ai putut trezi la timp, dar eşti pe drum. 

Înainte măcar să fi putut înţelege ce vrea să spună, ecranul telefonului s-a 
luminat din nou. De această dată era un apel. 

— Alo, tu eşti, Fabian? a zis Astrid. Sunt Astrid. Alo? 

— Da, eu sunt, a zis. 

— Unde eşti? Te aşteptăm cu toții să ne dai raportul despre cele 
petrecute noaptea trecută în Oresund. 

— Îmi pare rău, nu m-am putut trezi la timp, s-a auzit zicând. Am stat 
până târziu şi... 

— Bine, sigur, înțeleg, l-a întrerupt Astrid. Cât timp te înfiinţezi aici în cel 
mai scurt timp posibil. Avem multe de care trebuie să ne ocupăm şi, mai 
presus de toate, vreo două lucruri de explicat. 

— Sunt pe drum, a zis. Ajung cât de repede pot. 

— Bine. Și, apropo, i-am găsit lui Theodor un avocat, Jadwiga 
Komorovski. După spusele lui Stina Hogsell, este expertă în procedura 
juridică daneză şi, din ce mi s-a spus, este deja în Helsingør. 

— E grozav. Îţi mulţumesc. Îţi mulţumesc din suflet. 

Fabian simţea cum una dintre multele poveri s-a micşorat un pic, dar abia 
a închis telefonul şi acesta a vibrat iarăşi. 

Ei, a mers foarte bine, nu crezi? Dar ai face bine să sterilizezi rana aia, 
să nu se infecteze. Şi pune un plasture mare peste ea, să nu înceapă să 
sângereze. Și nu-ți face griji. Nu-i decât un mic dispozitiv de urmărire GPS, 
ca să pot fi cu ochii pe tine. 

Oare ticălosul acela chiar fusese în casa lui, instalându-şi blestematele de 
camere video? Oare el... Fabian s-a uitat repede prin baie, care la prima 
vedere părea neschimbată. Dar, stai aşa. Brusc, nu mai era sigur. Pot-pourri 


nu era de obicei cu două rafturi mai jos? Şi tabloul acela. Fusese 
întotdeauna acolo? 

Nu ştia. În ultima vreme fusese atât de absent, încât Sonja ar fi putut să 
zugrăvească jumătate de casă şi el să nu ştie sigur ce e schimbat. 

Desigur, Molander putea, pur şi simplu, să fi presupus că a găsit rana 
dintre omoplaţi şi a început să scormonească prin ea. Dacă nu, instalase, 
cumva, o cameră video în baia lor. O cameră care ar trebui să fie aşezată 
undeva, mult deasupra lui. 

S-a uitat la plafoniera ca o farfurioară. La fel ca cea din dormitor, fusese 
acolo când s-au mutat, şi nu s-a gândit niciodată la ea. Acum l-a izbit 
frumuseţea ei, cu faţetele de sticlă elegante şi butonul de alamă din mijloc, 
care o fixa acolo. 

Poate că era doar praf, sau insecte moarte, dar ceva bloca lumina pe 
fundul bolului de sticlă. S-a urcat pe capacul WC-ului, a deşurubat butonul 
de alamă şi a scos cu grijă abajurul. 

Un strat de praf acoperea fundul. Dar n-a văzut vreo cameră video. Sau 
fire, sau un microfon. Ce a găsit a fost o hârtie îngălbenită, împăturită, pe 
care a luat-o şi a despăturit-o. O cheiţă ruginită a aterizat undeva, pe podea. 
Dar, în loc să coboare s-o caute, a citit mesajul scris de mână. 


Tata s-a înfundat sub glie. 

Trudind de zor la temelie. 

Multe lucruri lipsi-vor curând. 

Într-o cameră ce n-a fost nicicând. 
Pasăre, peşte, sau ceva la mijloc să fie? 


O poezie. Sau un limerick în formă de ghicitoare? Şi cine a scris-o? 
Matilda? Nu, nu era scrisul ei. Pe de altă parte, ea se schimbase mult de la 
accident încoace, aşa că de ce nu şi scrisul? Ar putea fi prietena ei, 
Esmaralda. Un soi de joc de-al lor, poate? Însă hârtia era veche şi galbenă, 
şi fusese îngropată sub un strat de praf. 

Primele rânduri despre un tată care s-a dus să lucreze sub pământ s-ar fi 
putut referi la el, fără îndoială. În ultima lună trăise, practic, în pivniţă. Şi, 
cu siguranţă, contracronometru. Totuşi, făcuse asta. Dar ce era cu camera 
care n-a fost nicicând? Să fie biroul său improvizat din pivniţă, sau cu totul 
altceva? 


Gândurile i-o luau într-o direcţie cu care nu voia să aibă nimic de-a face. 
Însă n-avea puterea să le oprească, îl ameţeau şi, pentru a doua oară în acea 
dimineață, a trebuit să se rezeme de ceva ca să nu-şi piardă echilibrul, de 
această dată de perete. Acela a fost momentul în care a văzut-o. În pot- 
pourri, întocmai aşa cum se gândise la început. 

Minicamera ascunsă, cu transmiţătorul. 

Hillevi Stubbs aştepta deja în camera de interogatorii când Conny Ohman 
a fost condus acolo de un gardian şi s-a aşezat în faţa ei. Nu voise să-i 
vorbească şi a trimis vorbă că tot ce are de spus este în transcrierea 
interogatoriului. Dar s-a nimerit ca ea să-l cunoască destul de bine pe 
ofițerul cu gradul cel mai înalt de la închisoarea Fosie de lângă Malmö ca să 
aibă loc o întâlnire, cu sau fără voia lui Conny Ohman. 

— Salut, Conny. Numele meu este Hillevi Stubbs, a zis zâmbind, 
observând că el îşi lăsase barbă şi se îngrăşase de când fusese arestat, în 
primăvară. 

— Ce vrei? 

Conny s-a aplecat peste masă, cu bărbia înfiptă în piept, şi a început să-şi 
scarmene coama neţesălată de păr morcoviu. 

— Vreau să-mi spui ce i-ai făcut soţiei tale, Kerstin Ohman, în noaptea 
de 5 aprilie, anul acesta, a zis, uitându-se cum mătreaţa cade pe masă. 

— Şi de ce aş face-o? a zis Conny, continuând să-şi scarpine ţeasta. Am 
răspuns deja la toate întrebările alea. 

— Dar poate binevoieşti să mai răspunzi o dată? Cu siguranță mă voi 
gândi să-ți dau o bilă albă dacă vei coopera. Şi dacă te porţi în continuare 
bine, ai putea chiar să fu eliberat mai devreme. 

— De ce să vreau să ies? Am tot ce-mi trebuie aici. Sală de sport, un tip 
care face tatuaje, reviste porno. Până şi crăpelniţa îi mai bună ca a 
mârțoagel. 

Conny a chicotit. 

— Din ce mi s-a spus, vei fi mutat la închisoarea Tidaholm, unde este 
maximă securitate, şi poți să mă crezi că e mult mai puţin distractiv. 

Conny n-a zis nimic, doar a început să adune mătreaţa într-o grămăjoară 
pe masă. 

— Ţi-ai violat soția în noaptea aceea? 

— Aşa se pare. 

— ŞI de ce ai făcut asta? 

— Cum adică, de ce? 

Conny şi-a lins vârful degetului. 

— Ce dracu” de întrebare mai e şi asta? 

Apoi şi-a apăsat degetul pe grămăjoara de mătreaţă şi l-a băgat în gură. 


— Frai supărat pe ea? Sau se întâmplase ceva? 

— Nu, din câte îmi amintesc. Eram beat şi în dispoziţie proastă. O 
combinație foarte puternică, dacă vrei să ştii părerea mea. 

— Să înţeleg din asta că nu era prima dată când ai violat-o? 

Conny a izbucnit în râs şi a încuviinţat din cap. 

— Da, poți. 

— Dar asta a fost prima dată când violul a ucis-o. De ce? 

Conny a ridicat din umeri şi a început să-şi curețe unghiile. 

— Presupun că a căpătat ce a meritat. Sau poate că eram într-o dispoziție 
deosebit de proastă. 

— Se pare că ai agresat-o şi ai torturat-o. Şi asta era ceva obişnuit pentru 
tine? 

— Pariez că eşti una dintre afurisitele alea de feministe, a zis el, uitându- 
se la ea pentru prima dată. Din soiul care halesc păsărică ori de câte ori au 
prilejul. 

— Ti-aş fi recunoscătoare dacă te-ai mulţumi să răspunzi la întrebările 
mele. 

— Dacă răspunzi mai întâi tu la a mea. 

— Da, sunt lesbiană. 

— Păi, n-ai gustat niciodată din mine. 

I-a aruncat un zâmbet şi a început să adune murdăria de sub unghii într-o 
grămăjoară. 

— E rândul tău, a zis ea, fără nicio expresie. 

Conny a oftat. 

— Sigur, presupun că am plesnit-o câteodată, dacă se purta urât. Femeile 
sunt ca nişte copii, trebuie să fie puse la locul lor din când în când, că dacă 
nu, le vin idei şi încep să-ţi răspundă obraznic. 

— ŞI ce idei i-au venit lui Kerstin în noaptea aceea? 

— Cine ştie? Avea tot soiul de chestii în cap. 

Conny a ridicat din umeri şi şi-a lins din nou arătătorul. 

— Cum ziceam, eram mangă, aşa că memoria mea nu-i ca briciu”. 

— Eşti sigur că nu-ți aminteşti? Adică, n-ar fi trebuit să se obrăznicească 
mai mult decât de obicei, dat fiind că ai omorât-o în bătaie? 

— Aşa s-ar zice, nu? 

Conny şi-a apăsat degetul pe murdăria de sub unghii şi l-a băgat în gură. 

— Sunt sigur că trebuie s-o fi făcut. 

— Dar nu-ţi aminteşti. 


Conny şi-a scuturat capul. 

— Nu. 

— Nicio imagine care să-ți fulgere prin cap când te gândeşti la asta? 

Conny şi-a scuturat din nou capul. 

— Nu ţi se pare un pic ciudat? E o mare diferență între a plesni pe cineva 
şi a-l arde cu un vătrai înroşit. 

Conny a lăsat ochii în jos şi a frecat o pată de pe masă. 

— Conform dosarului, i-ai vârât vătraiul în vagin. Trebuie să se fi 
obrăznicit rău de tot ca să merite aşa ceva, nu crezi? 

Conny n-a zis nimic, doar râcâia pata. 

— Şi, de parcă asta n-ar fi fost destul, ai... 

— Nu ştiu, a zis Conny, tăindu-i vorba. 

— Ce nu ştii? 

— Nu ştiu. 

— Nu ştii sau nu-ţi aminteşti? 

Conny a izbit cu pumnul în masă. 

— Nu pot răspunde la toate întrebările astea blestemate! Eram beat, bine? 
Pe altă lume! Aşa că nu ştiu, sau nu-mi amintesc, sau cum naiba vrei să-l 
ZICI, nimic din afurisita aia de noapte! 

— Aşadar, ceea ce zici e că s-ar fi putut întâmpla orice? 

— Da, şi se pare că s-a întâmplat. 

— S-ar fi putut să fie acolo o a treia persoană? 

— Cum adică, a treia persoană? 

Conny a ridicat din nou privirea de la masă. 

— Despre ce mama dracului vorbeşti? Cine să fie? 

— Nu ştiu. Hillevi a ridicat din umeri. Poate cineva care i-a făcut soției 
tale toate acele lucruri în vreme ce tu erai dus de pe lume pe canapea. 

Conny s-a uitat lung la ea. 

— Ce mama dracului vrei de la mine? 

— Doar adevărul. Asta-i tot. 

— Am mărturisit totul. Ce dracu” mai vrei? Am fost deja condamnat pe 
viaţă. 

— E adevărat. 

Ea s-a aplecat în față. 

— ŞI sunt convinsă că eşti un om îngrozitor, care merită cu vârf şi-ndesat 
să putrezească aici, indiferent ce s-a întâmplat în noaptea aceea. Dar, după 


cum stau lucrurile, există posibilitatea ca tu să execuți condamnarea 
altcuiva. 

— Nu ştiu ce urmăreşti. Dar nu mă duci pe mine de nas. 

Bărbatul s-a ridicat în picioare. 

— Nu mă duci de nas, la dracu”. Am terminat discuția. 

— Bărbatul acesta. Hillevi a pus pe masă o fotografie a lui Molander. Îţi 
pare cunoscut? 

Conny s-a oprit şi s-a uitat mult timp la fotografie, după care şi-a scuturat 
capul. 

— Chiar eşti sigur? Vreau să te uiţi bine de tot. 

Conny n-a băgat-o în seamă şi a mers mai departe spre ușă. Dar, chiar 
când dădea să apese pe interfon ca să cheme un gardian, s-a răzgândit şi s-a 
întors. 

Fabian a pus borcanele de sticlă pline cu diferite feluri de paste făinoase 
înapoi în cămară, a coborât de pe taburet şi s-a uitat în jur. Verificase deja 
cărțile de bucate de pe raft şi plafonierele. Ba chiar demontase şi curățase 
ventilatorul din bucătărie, fără să găsească nimic. 

Însă camera ascunsă în baie nu putea să fie singura. Ceva îi spunea că 
trebuie să fie peste tot în casă. ŞI totuşi, nu reuşise să mai găsească niciuna. 

Poate că Molander n-a avut timp decât de baie. Poate că îşi închipuise că 
e singurul loc în care are nevoie să pună una. Știind că el avea să stea în faţa 
oglinzii şi să-şi scormonească spatele. Sau poate căuta prin locurile 
nepotrivite. 

— Bună, iubitule. Eşti încă aici. 

Fabian s-a răsucit spre Sonja, care venea din hol. 

— Cum te simţi? a continuat ea. Arăţi groaznic. Am încercat să... 

— Sunt bine, a întrerupt-o şi a încercat să-şi vină în fire. Am dormit mai 
mult decât trebuia şi tocmai plecam. 

Avea atât de multe să-i spună, încât nu ştia de unde să înceapă. 

— Fabian. S-a dus la el şi i-a cuprins faţa în mâini. Ştiu că ai o mulțime 
de întrebări şi te întrebi ce am de gând. Şi promit să-i spun. Dar mai întâi 
vreau să ştiu ce se petrece. 

— Nu acum, Sonja. Nu pot. Trebuie să... 

— Fabian, i-a tăiat ea vorba. Singurul lucru pe care trebuie să-l facem 
este să vorbim unul cu altul. 

— Ştiu. Dar asta va trebui să aştepte până eu... 

— Până tu ce? Te întorci? Dacă o vei face vreodată. Ai lipsit toată 
noaptea. Ştiu că e doar munca. Nu asta-i problema. Când te-am văzut azi- 
dimineaţă cu tăieturi adânci în coapsă şi pe spinare, evident că am ştiut că s- 
a întâmplat ceva şi sunt îngrijorată. Foarte îngrijorată. Am încercat să te 
trezesc, dar n-am putut. Era ca şi cum ai fi fost drogat. Şi acum — a făcut un 
pas înapoi şi l-a măsurat din cap până-n picioare —, arăţi de parcă eşti pe 
punctul de a leşina. 

— Sonja, nu pot face asta acum. Nu acum. Va trebui să aştepte. Bine? 

— E vorba de Theodor? A sunat, vrea ca noi să... 

— Nu. Tot ce ştiu e că are acum un avocat bun, care va fi cu el la 
interogatorii, în vreme ce aşteaptă reluarea procesului. 


— Mă gândesc la el în fiecare clipă. 

— ŞI eu. Dar acum tot ce putem face e să aşteptăm şi să sperăm că va fi 
bine. Oricum, va trebui să vorbim mai târziu, iubito. 

A sărutat-o pe frunte şi a pornit spre uşă. 

— Am hotărât să-mi expun din nou opera. 

EI s-a oprit şi s-a întors cu faţa spre ea. 

Sonja a oftat. 

— Ştiu. Nu asta am spus în ultimele săptămâni. Însă cei de la Dunkers au 
sunat ieri ca să întrebe dacă vreau să particip la o expoziţie. Chestia e că se 
deschide joi. Se pare că unul dintre artişti s-a retras. 

— Joia asta? Mâine? 

Sonja a încuviinţat din cap. 

— Nu prea ştiu cum o să reuşesc. Dar, cel puţin, am o idee. 

— E grozav. Fabian a încercat să-şi stoarcă un zâmbet. Felicitări. 

— Nuss sigură că-i aşa de grozav. Dar cred că e singura cale pentru mine 
ca să, cum să-i zic, mistui şi să mă împac cu tot ce s-a întâmplat. Dar, cine 
ştie? A ridicat din umeri. S-ar putea să mor încercând. 

Fabian s-a apropiat şi a luat-o în braţe. Dar, cu toate că voia doar s-o 
îmbrățişeze scurt, ca îmbărbătare, Sonja s-a agăţat de el ca şi cum, de fapt, 
ea îl îmbărbăta. 

N-a ştiut dacă a fost îmbrăţişarea sau faptul că ultimul rest de droguri i-a 
ieşit, în cele din urmă, din organism. Oricum ar fi fost, şi-a regăsit echilibrul 
ŞI, pentru prima dată după mult timp, n-a mai simţit că 1 se clatină pământul 
sub picioare. Poate că amândoi căzuseră atât de adânc, încât venise, în 
sfârşit, vremea să ajungă la fundul abisului. 

— De fapt, la început am refuzat, a zis ea peste umărul lui. Dar aveau 
nevoie de răspunsul definitiv cel mai târziu astăzi. De aceea am adus acasă 
cutia, ca să văd cum mi se pare şi, când m-am trezit azi-dimineaţă, toate 
îndoielile îmi dispăruseră. Apropo, trebuie să-ți trimit salutări de la Ingvar. 

— Molander? 

I-a dat drumul din braţe. 

— Ela fost cel care te-a ajutat să duci cutia sus? 

— Da, de ce? Cineva trebuia să mă ajute, şi tu, evident, nu erai... 

A întrerupt-o. 

— Cât timp a stat aici? 

— Mai întâi vreau să-mi spui ce... 

— Sonja, cât timp? Vorbim de minute sau de ore? 


— Nu ştiu ce crezi că s-a întâmplat. Dar îți jur. N-ai de ce să-ți faci griji. 

— Ai fost cu el tot timpul? Sau l-ai lăsat să umble de capul lui? 

— Fabian, e Ingvar Molander cel despre care vorbim. Colegul tău. Ce 
crezi... 

— Te rog, răspunde doar la întrebare. 

Sonja a oftat din greu. 

— Nu ştiu exact cât timp a stat aici. Şi nu, n-am fost cu el tot timpul. M-a 
ajutat să duc sus cutia şi apoi a avut nevoie să meargă la baie. Nu ştiu dacă 
avea probleme cu stomacul sau ce. A stat acolo mult timp şi, în cele din 
urmă, a trebuit să plec. 

— Cum, l-ai lăsat singur în casa noastră? 

De-abia acum i-a venit acest gând şi, când i-a venit, pământul i-a fugit iar 
de sub picioare. 

— Da. A trebuit doar să pună la plecare cheile de rezervă în cutia de 
scrisori. 

Pivniţa. Evident a fost în pivniță şi i-a văzut toate ideile şi indiciile. 
Sigur, pe cele mai multe i le dăduse lui Hillevi, dar... 

— Fabian, de ce nu răspunzi? 

— Ce? 

— Telefonul. N-auzi că sună? 

A scos Nokia, a respins apelul lui Hillevi şi a trimis rapid un mesaj. 

Nu pot vorbi acum. 

— De ce nu răspunzi? Şi de ce foloseşti telefonul vechi? 

Hillevi i-a scris: 

Bine. Când şi unde ne putem întâlni? 

— Iubito, n-am timp să-ţi explic. 

Tocmai am terminat întâlnirea cu Ohman, care a fost de acord să depună 
mărturie împotriva lui M, ceea ce înseamnă că avem destul ca să-l arestăm. 

— Kim. 

Persoana de la celălalt capăt a oftat şi Sleizner ştia deja încotro o ia 
convorbirea. 

— Te înţeleg. Dar, îmi pare rău, nu pot să fac asta. 

— De ce nu? Sleizner s-a ridicat de pe scaunul de la birou. Care-i 
problema? 

Întotdeauna emana mai multă forţă şi solemnitate când era în picioare şi 
umbla de colo colo. 

— Nu trebuie decât să printezi documentul anexat e-mailului pe care 
tocmai l-ai primit şi să-l semnezi. Mă ocup eu de restul. 

S-a dus la fereastră şi s-a uitat la nişte oameni care mergeau zoriți prin 
curtea secţiei de poliție, în vreme ce respirația interlocutorului îi arăta că 
acesta şovăie. 

— Kim, îmi pare rău, pur şi simplu nu pot. 

Îți pare rău pe dracu”, muieruşcă ce eşti. S-a silit să-şi stăpânească oftatul 
care ar fi dezvăluit mai mult despre starea lui de spirit decât voia să se ştie. 

— Ingolf Bremer... Trebuie să recunosc că mă dezamăgeşti. 

— Îmi pare rău să aud asta, dar nu-i nimic de făcut. La urma urmei, eu 
răspund de Comandamentul Operativ Naval. Nu tu. 

Ia te uită, acum se dă mare sculă pe basculă, da? 

— Sigur, Ingolf. Tu eşti la comandă. Şi n-am zis niciodată altceva. Dar s- 
ar cuveni s-o laşi mai moale şi să asculţi ce am de zis. 

A făcut o mică pauză, ca să arate cât de calm şi de stăpân pe sine este. 

— Pentru că, dacă îmi amintesc bine, de fapt îmi datorezi o mică... Ei 
bine, cum să-i zic? Favoare? Nu s-a auzit decât tăcerea, semn limpede că 
bătălia e aproape câştigată. Nu-mi pasă, câtă vreme nu sunt făcut să aştept 
prea mult. 

— Dar, Kim, te-am ajutat deja aseară. Trebuie să recunoşti că am făcut- 
0, nu? 

Acum era agitat. Era evident. Aproape că-i auzea sudoarea prelingându-i- 
se pe frunte. 

— Când am fost de acord să refuz accesul pazei de coastă suedeze în 
apele daneze, am încălcat toate regulile din manual. Și totuşi, am făcut-o. 
Pentru tine. 


— Da, ai făcut-o şi apreciez asta. Dar consider că asta e mai degrabă 
prima rată. Una bună, fără îndoială. Dar, considerând ce am făcut eu pentru 
tine, mai e cale lungă până să fim chit. E aritmetică simplă. Plus şi minus. 

— Kim, mi-ar plăcea să te pot ajuta, ştii asta. 

Nemernicul se ținea tare. 

— Dar aseară am mers mult prea departe. Și ceea ce-mi ceri acum ar fi 
lipsit de etică şi perturbator pentru cultura cooperării în Oresund, pe care 
țările noastre au reuşit s-o creeze de-a lungul anilor. 

— Ingolf, lasă-mă să-ţi explic. Cel mai puţin semnificativ aspect al 
acestei belele este ce crezi tu despre hotărâre. Am motivele mele şi asta ar 
trebui să fie mai mult decât suficient pentru tine. Ce este semnificativ este 
faptul că suedezii au nesocotit cu totul faptul că nu li s-a dat permisiunea. 
Și-au continuat, pur şi simplu, drumul pe teritoriul suveran danez. Asta e 
de-a dreptul o încălcare gravă şi, aşa cum am fi făcut-o în cazul Rusiei sau 
altei țări, trebuie să depunem un protest oficial. 

— Te rog, Kim, gândeşte-te la situația mea. În primul rând, noi suntem 
cei care am acționat în mod necuvenit. Dacă ne susţinem acum acțiunile, nu 
facem decăt să turnăm gaz pe foc. 

— Ingolf, asta nu numai că îți depăşeşte cu mult competența, îţi 
depăşeşte cu mult şi capacitatea. Am luat deja legătura cu Steinbacher de la 
Ministerul de Externe şi mă susține sută la sută. Singurul lucru pe care îl 
aşteaptă este un raport oficial al incidentului, cu semnătura ta. 

La capătul celălalt s-a auzit un oftat adânc. Spunea clar că Ingolf Bremer 
era, în cele din urmă, pe cale să se dea bătut. 

— ŞI, în ce priveşte situația ta, mi se pare că eu sunt cel care am înţeles 
deplin gravitatea ei. În afară de cazul în care nu te deranjează ca o anumită 
casetă video să devină publică, desigur. 

— Kim, te implor... 

— Treisprezece ani. Prea tânără ca măcar să-i iasă coşuri şi, dacă nu mă 
înşel, mai tânără decât fiica ta cea mică. Cum o să-i explici asta lui... Cum 
o cheamă? 

S-a auzit un ciocănit în uşă şi un bărbat şi-a ițit capul. 

— A, scuze, deranjez? 

Sleizner a oftat şi a închis ochii. 

— Tu ce crezi? 

Tocmai pusese ipochimenul la podea. 


— Te sfătuiesc să închizi uşa imediat, să te târăşti înapoi în gaura din 
care ai ieşit şi să te prefaci că asta nu s-a întâmplat. 

Sleizner i-a făcut semn cu mâna să iasă şi a dus din nou telefonul la 
ureche. 

— Sorry, unde rămăsesem? 

Dar, în loc să plece, bărbatul a intrat şi a închis uşa după el. 

— Uite ce-i, nu vreau să fiu pisălog, dar am stabilit să ne întâlnim astăzi. 
E deja trecut de ora zece şi trebuie să... 

— Ingolf, două secunde. Trebuie să mă ocup de ceva. Ce întâlnire? N-am 
stabilit nicio întâlnire. 

— Ba da, uită-te în agenda ta. De ce altceva aş fi aici? 

Bărbatul s-a apropiat. 

— Ar trebui să-i spuneţi că sunaţi peste două ore. În afară de cazul în 
care aveţi alt telefon pe care... 

— Fir-ar a dracului să fie de treabă! Sleizner s-a dus spre el. În primul 
rând: cine mama naibii eşti? În al doilea rând: ce dracu” de întâlnire? 

— Numele meu este Michael Rønning. De şapte ani lucrez la serviciul 
IT. 

Numele suna cunoscut, dar prea vag şi îndepărtat ca Sleizner să-şi 
amintească unde îl mai auzise. 

— Mă ocup, printre altele, de actualizarea sistemelor de securitate ale 
telefoanelor noastre mobile. Am luat legătura prin e-mail şi am stabilit să 
instalez actualizarea în această după-amiază. 

— Ingolf, trebuie să te las. Te sun mai încolo. 

A închis. 

— Aşadar, tu eşti cel care m-a bombardat cu e-mailuri în ultima 
săptămână. 

— Îmi pare rău dacă aşa vi s-a părut. Încerc doar să-mi fac treaba. 

— Nu eşti singurul, şi exact de aceea aş vrea să mă laşi în pace. 

— Credeţi-mă, aş vrea eu, a răspuns Rønning. Dar aceasta este o 
actualizare foarte importantă, nu doar pentru dumneavoastră, ci pentru 
securitatea națională. Acoperă multe lacune semnificative ale securităţii, de 
aceea nu vrem să amânăm. 

— Sigur, înţeleg asta. Dar... Sleizner a oftat. Cât ziceai că durează? 

— Ceva mai mult de o oră, în funcție de câtă memorie aveţi. 

— Bine, atunci te aştept nu mai târziu de ora trei. 

I-a întins telefonul. 


— S-a făcut. 

Michael Rønning a încuviinţat din cap. 

— Îmi mai trebuie doar PIN-ul. 

— Da, aşa ai zis. Sleizner a zâmbit. Dar asta înseamnă că-mi poţi vedea 
toate fotografiile şi clipurile personale. 

— E adevărat. În afară de cazul în care le-aţi transferat pe computer, aşa 
cum vă propuneam într-unul dintre e-mailuri. Dar, dacă asta vă face să vă 
simțiți mai bine, am lucruri mai bune de făcut decât să mă uit la pozele 
dumneavoastră din concediu. Şi puteţi veni cu mine ca să vedeţi ce fac. 

— Asta n-o să se întâmple. PIN-ul este treizeci şi opt patruzeci... 

Sleizner a fost întrerupt de telefonul care s-a luminat şi a sunat. 

— Stai un pic, să văd ce e. 

Şi-a luat înapoi telefonul şi a citit mesajul de la Stig Paulsen, preşedintele 
TDC. 

Ti-am găsit micul indian în arhivă. Din păcate, treaba n-arată bine. 
Sună-mă. 

Aşadar, Paulsen a reuşit să-l identifice pe indian, ceea ce însemna că este 
şi el legat cumva de TDC. Poate că aşa se cunoscuseră, el şi grăsanul 
chinez. Dar ce problemă putea fi atât de gravă încât Paulsen să-i ceară să-l 
sune? De obicei nu voia să facă nimic la telefon. 

— Ştii ceva, îmi pare rău, dar se pare că va trebui totuşi să lăsăm pe altă 
dată, i-a spus lui Rønning, în vreme ce-i răspundea lui Paulsen. 

Care-i problema? 

— Aşadar, am crezut că am spus destul de clar de ce este atât de 
important să... 

— Ai spus cum nu se poate mai clar, i-a tăiat vorba Sleizner. Însă n-avem 
încotro. Nu va fi astăzi. Haide, pleacă. 

L-a condus pe Rønning spre ieşire şi, în clipa în care a închis uşa în urma 
lui, telefonul i-a vibrat în mână. 

Aşa cum Spuneam: sună-mă. 

— Măi, măi, ca să vezi. Molander şi-a desfăcut larg braţele. Zău dacă nu- 
1 chiar fiul risipitor, care ne fericeşte în cele din urmă cu prezenţa sa. 

Fabian a încuviinţat din cap în vreme ce intra în sala de şedinţe. 

— Aşa-i, în toată strălucirea mea, a zis, nelăsând să-i şovăie zâmbetul pe 
care îl exersase în oglinda liftului cât timp a urcat şi mai făcând şi cu ochiul, 
cireaşa de pe tort. 

— De fapt, arăţi cam mototolit, în ciuda faptului că probabil ai prins mai 
multe ore de somn de frumuseţe decât noi ceilalți la un loc, a continuat 
Molander. O noapte grea? 

Fabian s-a răsucit spre Molander, care îi zâmbea cu acea expresie 
provocator sarcastică pe care o arbora de atâtea ori. Înainte o interpretase ca 
un soi de farmec inofensiv şi, în miezul lui, cordial. O modalitate de a 
destinde atmosfera când risca să devină prea apăsătoare. Ochii lui arătau la 
fel, dar acum, când Fabian i-a prins privirea, a perceput în spatele lor o 
întunecime care nu-şi dorea nimic mai mult decât să mai răsucească cuțitul 
în rană de câteva ori, de amorul artei. 

— Într-adevăr, după cum ar trebui să ştii mai bine ca oricine, a zis, şi a 
văzut cum zâmbetul lui Molander se stinge o clipă, înainte să şi-l pună 
stângaci la loc, cu buza de sus tremurând un pic. 

— Ce vrei să zici? Nu pricep prea bine. 

— Nu? 

Fabian continua să se uite în ochii lui Molander şi a aşteptat până ce 
tăcerea din încăpere a devenit palpabilă. 

— Din câte mi s-a spus, tu eşti cel care a ajutat-o pe Sonja să ducă la noi 
acasă acea operă de artă, după ce ai ameninţat că o distrugi dacă nu vine să 
şi-o ia înapoi, a zis, în cele din urmă. Dar, date fiind experienţele ei cu acea 
operă anume, n-ar trebui să fie un şoc pentru tine, şi, dacă-i pe-aşa, pentru 
nimeni din această încăpere, faptul că revederea ei a avut câteva 
repercusiuni emoţionale care ne-au ținut treji în cea mai mare parte a nopții. 
Aşa că, nu, n-aş zice că am dormit mult. 

— Îmi pare rău. Ar fi trebuit să ştiu. Molander a încuviinţat din cap. Nu 
pot decât să dau vina pe propria mea lipsă de somn. 

Fabian n-a răspuns. Avea de gând să se angreneze în mascarada lui 
Molander, însă doar atât cât trebuia, şi avea să se asigure că Molander ştie 


asta, altfel avea să-l mănânce de viu cu prima ocazie. 

— Bine, poate că ar trebui să ne punem pe treabă cât e încă lumină afară, 
a zis Astrid. După cum ştiţi, suntem deja în urmă faţă de program şi eu 
trebuie să plec curând. S-a răsucit spre Fabian. Aşa că va trebui să mai ţii 
pentru tine cele petrecute în Oresund în noaptea trecută. Din câte ştiu eu, 
încă nu e clar dacă Milwokh s-a înecat sau a izbutit să înoate până la țărm. 

— Aşa este, a zis Fabian, încuviințând din cap. Aproape că aş zice că cele 
mai multe lucruri arată... 

— Promit să-ţi spun când am terminat, l-a întrerupt Astrid. Să sperăm că, 
dacă e în viaţă, o să stea potolit după evenimentele din noaptea trecută. Dar 
asta nu înseamnă că avem timp să fim leneşi sau să ne culcăm pe o ureche. 
Suntem în urmă, practic, cu fiecare dintre cazurile noastre, aşa că hai să ne 
gândim la asta ca la şansa noastră de a recupera timpul pierdut. 

S-a răsucit şi a arătat cu amândouă mâinile spre table. 

— Interogările care ar fi trebuit să fie făcute demult nu mai pot să 
aştepte. Trebuie să fie cercetate locurile faptelor şi trebuie să fie strânse 
dovezile. 

Astrid avea dreptate, desigur. Aveau de muncit zdravăn înainte să se 
răcească pista. Dar nimic din toate astea nu era nici pe departe important, în 
comparaţie cu găsirea locului în care ascunsese Molander probele. Fără ele, 
nimic din ce ar fi făcut ei nu ar duce la un rezultat. 

— Irene, a continuat Astrid. Vreau să vorbeşti cu părinţii adoptivi ai lui 
Milwokh. 

Irene a încuviinţat. 

— Ştiu că ai fost acolo cu numai câteva luni înainte, însă atunci a fost 
vorba despre fiica lor, şi există o posibilitate vagă ca el să-i fi contactat 
acum, când nu poate merge acasă. Şi, Klippan. Te trimit să vorbeşti cu cei 
din agenţia de închirieri de ambarcațiuni. 

— Sigur. E în ordine. 

— Pot să pun o întrebare? a zis Fabian. 

— Dacă o faci repede. După cum spuneam, suntem în urmă. 

— Cum merge în sectorul tehnic? 

— Corect. 

Astrid s-a răsucit spre Molander. 

— Aş zice ca pe roate. Molander a zâmbit. Cu excepția celei mai recente 
crime, îl putem lega pe Milwokh de aproape tot. Şi nu-mi fac griji că n-o să 
găsim ceva care să-l lege şi de crima din cadă. 


— Aproape tot? a zis Fabian. Poate că e vremea să spui un pic mai Clar. 

— Uite ce-i, totul e sub control. Nu-i nevoie să te agiți. 

— Cine zicea ceva de agitaţie? Cred doar că e cu adevărat vremea să 
revedem aşa cum se cuvine lucrurile pe care le ai şi cele care încă lipsesc. 
În acest fel, ştim la ce să dăm prioritate. Aşa încât propun să ne continuăm 
şedinţa Jos, în laboratorul tău, presupunând că acolo ţii probele. 

— Grozav, să mergem. 

Astrid s-a uitat la ceas. 

— Oricum mă îndrept într-acolo. 

— Stați un pic. 

Molander a ridicat mâinile. 

— Îmi cer scuze dacă nu m-am exprimat limpede, în condiţiile de faţă, 
avem dovezi care îl leagă de toate locurile faptelor, în afară de apartamentul 
din Planteringen. Cu alte cuvinte, pe asta ar trebui să mă concentrez. În loc 
să vă țin o prelegere jos, în laborator. Asta va trebui să aştepte. 

— Bun, ce credeţi, ceilalți? a zis Astrid. O facem mai târziu? 

— Sunt de acord. 

Klippan a ridicat din umeri. 

— Şi eu, a zis Irene. Dar aş vrea să ştiu când o să te duci la apartamentul 
lui. Asta pare să fie o prioritate. 

— Şi barca de cauciuc, i-a ținut isonul Klippan. 

— De îndată ce pot. Păi, ascultați-vă singuri, a răspuns Molander. Sunt 
multe de făcut. Aşa că ce-ar fi să punem punct acum, ca să ne apucăm de 
treabă? 

— Bun. S-a făcut, a zis Fabian, fără să-l scape din ochi pe Molander. 

— Bine. Cred că putem avea încredere că Ingvar ştie ce are în congelator, 
a zis Astrid. 

A început să-şi strângă hârtule, în vreme ce Molander şi ceilalți s-au 
ridicat să plece. 

— A, şi, Fabian. Vreau să te duci să vorbeşti cu Hanna Brahe. 

— Cine-i? a zis, cu gândurile gonind înapoi spre casa lui Molander şi 
spre pivniţa cu congelatorul încastrat. 

— Iubita lui Mattias Larsson. Ea este cea care l-a găsit în cadă şi ne-a 
chemat. Aseară nu era într-o stare care să permită interogarea. Dar ne-a 
sunat ca să spună că acum e pregătită. 

Cum de nu s-a gândit la asta înainte? Acolo trebuie să-şi țină Molander 
probele. Asta a văzut când a fost acolo ultima dată. 


— Bine. 

S-a ridicat şi 1-a urmat pe ceilalți spre uşă. 

— Trimite-mi datele ei de contact şi iau legătura cu ea astăzi. 

Trebuia să ajungă acasă la Molander cât mai curând posibil. Molander 
putea să-l urmărească prin GPS cât poftea. N-avea importanţă. 

— Nu, nu astăzi. Acum, te rog. 

Fabian a încuviinţat din cap şi a ieşit. Din păcate, fusese de acord să se 
întâlnească cu Hillevi. Dar asta trebuia să mai aştepte. În acest moment, 
orice altceva trebuia să mai aştepte. 

Unde eşti? N-am zis Preem de pe Sodra Hunnetorpsvagen? 

Fabian a intrat pe aleea lui Molander, a oprit motorul şi a răspuns la 
mesajul lui Hillevi Stubbs. Hotărâseră să se întâlnească la o benzinărie, ca 
lui Molander să i se pară că face plinul. Acolo mai erau şi o spălătorie auto 
ŞI O pizzerie, ceea ce ar trebui să le dea cel puţin douăzeci de minute înainte 
să pară prea suspect. 

Nu pot să ajung. 

Dar n-avea rost acum să-şi parcheze maşina altundeva şi să ia bicicleta 
sau autobuzul. Oricum, Molander ar şti exact unde se află. Şi, dacă avea 
dreptate în privinţa probelor, ar putea să aranjeze arestarea imediat. 

Ce s-a întâmplat? Pot să te sun? 

S-a dus repede în spatele casei şi a băgat cheia cu alb, cu codul pe ea, în 
uşa terasei. Se părea că Molander observase ultima lui vizită în casă şi 
trebuie să fi ştiut că exista riscul să intre din nou nepoftit. Şi totuşi, cheia s-a 
potrivit şi s-a răsucit cu uşurinţă. 

N-am timp să explic. Ne vedem peste 40 de minute pe Skaragatan, la nr. 
12. 

Poate că n-a avut timp. Poate că şi Molander lucra contracronometru. 
Probabil că nu era aşa de pregătit cum voia să pară. Ambuscada din noaptea 
trecută putea foarte bine să fi fost o încercare disperată de a stinge incendiul 
provocat de faptul că Milwokh a atacat aproape în acelaşi timp în care 
Molander se uita cum Mattias Larsson se zbate în cadă. 

Ideea că plantase indicii pe noptieră ca să alimenteze bănuielile lui 
Fabian trebuie să fi fost o explicație la care s-a gândit după aceea, în 
disperare. 

Pe de altă parte, instalarea unor dispozitive de urmărire în casa lui Fabian 
era altă poveste, şi probabil fusese plănuită demult, la fel ca amenințarea că 
va distruge probele împotriva lui Milwokh, ceea ce era un semn clar că era 
conştient de o vreme că bănuielile la adresa lui nu muriseră odată cu Hugo 
Elvin. 

A privit repede prin living, care arăta la fel ca ultima dată când îl văzuse. 
Sigur, nu trecuseră decât douăzeci şi patru de ore de atunci, aşa încât 
întrebarea reală era dacă Molander trecuse măcar pe acasă de atunci. 


Şi-a continuat drumul în jos, pe treptele pivniţei, deplin conştient de 
riscul ca Molander să-i urmărească fiecare pas pe un ecran aflat pe undeva. 
Să sperăm că era prea ocupat ca să ajungă aici la timp şi să intervină. Când 
a ajuns în pivniță, şi-a vârât degetul în micul orificiu din perete, a deschis 
capacul şi a tastat codul, făcând uşa de metal să se deschidă. 

Desigur, aici păstra probele împotriva lui Milwokh. Încăperea cu multele 
ei rafturi şi vitrine pline cu arme confiscate şi tot soiul de probe din cazuri 
mai vechi era, practic, făcută anume pentru asta. 

S-a dus la congelatorul încastrat care se afla în partea din spate a 
încăperii şi l-a deschis. 

Nu era gol. Nici pe departe. Şi totuşi, ceva nu era în ordine. Arăta la fel 
ca înainte, cu o mulțime de cutii de plastic şi borcane de diferite forme şi 
mărimi, cu etichete pe ele. Sau poate nu? Simţindu-se brusc nesigur, Fabian 
a luat una dintre cutii. 

Pateul de ficat al lui Gertrud. 

A scos capacul şi a descoperit că era, într-adevăr, plină cu ceva care arăta 
a pateu făcut în casă. Dar nu avea niciun miros. A atins uşor suprafaţa 
pateului. Era îngheţat. Însă când a apăsat mai tare, degetul a pătruns uşor 
până la fund. 

Prin urmare, pateul nu era îngheţat deplin. Asta nu putea să însemne 
decât că acele cutii pe care le văzuse înainte, în care erau probele, fuseseră 
schimbate de curând cu resturile de mâncare lăsate de Gertrud în frigider. A 
cercetat alte câteva cutii şi toate erau la fel. Dacă nu era Cartofii gratinați ai 
lui Gertrud, era Lasagna lui Gertrud, şi nimic nu era complet congelat. 

Vocea de departe părea să fie a unei fete care trecea pe lângă casă vorbind 
la telefon. Sau, de fapt, nu, nu era o fată oarecare. Vocea părea cunoscută. 
Prea cunoscută. S-a răsucit, încercând să vadă de unde vine, şi şi-a dat 
seama că nu se aude din afara încăperii, ci dinăuntru, sau, mai exact, de pe 
unul dintre numeroasele rafturi. 

— „eşti aici? a auzit când a ajuns destul de aproape. 

— Hei? a strigat spre raft. Sunt Fabian Risk. E cineva acolo? 

— Te rog, răspunde-mi dacă eşti aici. 

Suna aproape ca a propriei... Dar nu, nu putea fi adevărat. 

— Greta, ştiu că eşti aici. Poate că nu vrei să vorbeşti fără Esmaralda. 

Ea era. În afară de cazul în care îşi pierduse cu totul minţile, Matilda era 
cea care vorbea. Propria fucă. 


— Dar te implor. Te rog să-mi răspunzi. Trebuie să ştiu. Numai că nu 
pricepea cum sau de ce. 

— Greta. Dacă eşti aici, te rog să te arăţi. 

A început să cerceteze raftul, dând deoparte câteva toporişti şi o serie de 
sticluțe cafenii pline cu tot soiul de lichide. Dar n-a găsit nimic care să 
explice vocea. 

— N-o să dureze mult. Îţi jur. 

Nu până ce s-a uitat mai bine la marginile raftului, care s-a dovedit a nu fi 
deloc încastrat. 

— Dă-mi doar un semn. Orice. Nu contează ce. 

Pe lângă faptul că partea dreaptă a raftului s-a mişcat cu unul sau doi 
milimetri când l-a zgâlţâit, pe ambele părți se vedea o linie subțire între raft 
şi perete. 

— N-am decât o întrebare. Răspunde-mi, şi jur că te las în pace. 

Fără să ştie cum, trebuie să fi împins raftul în direcția potrivită, pentru că 
s-a auzit brusc un țăcănit şi raftul s-a deschis ca o uşă. 

— Te rog, fă-o pentru mine. Nu pot să mai stau aşa, fără să ştiu. 

Spaţiul fără ferestre din spatele rafturilor n-avea decât câțiva metri pătraţi 
şi era mobilat cu un scaun de birou vechi, o bibliotecă plină până la refuz şi 
un birou pe care stătea un computer cu difuzoare de o parte şi de alta. 

— Te rog, Greta. Te implor. 

Pe ecran apărea acelaşi soft audio ca în computerul lui Elvin. Un program 
care fusese declanşat de vocea Matildei şi acum înregistra pe hard disk ceea 
ce spunea ea. 

— Nu poți să spui A şi apoi să nu te mai sinchiseşti de B. Zău că nu se 
cuvine. 

A studiat undele care oscilau pe canalul numit Pivnița. 

— Aşa că te mai întreb o dată, a continuat Matilda. După asta, jur că n-o 
să te mai chem niciodată. 

Celelalte canale purtau numele Coridor sus, Coridor jos, Living, Baie, 
Bucătărie, Dormitor, Cameră copil 1, Cameră copil 2 şi, în cele din urmă, 
Atelier. 

— Cine din familia mea... o să moară? 

Timpul, gândurile lui, încăperea în care se afla. Totul se învârtejea, 
pământul i-a fugit de sub picioare încă o dată, şi a trebuit să se aşeze pe 
scaun înainte să i se înmoaie genunchii. 

— Cine, Greta? Spune-mi doar cine. 


Scotocise, practic, întreaga casă, fusese peste tot. Şi totuşi, n-a observat 
că în fiecare încăpere erau microfoane. A încercat să deruleze axa 
temporală, ca să vadă cât de vechi sunt înregistrările. Dar se părea că acea 
funcţie este dezactivată când programul înregistra. 

În schimb, a observat simbolul video în colţul de sus, dreapta. Nu-şi 
amintea să-l fi văzut în versiunea softului pe care o avea Elvin şi, când a dat 
clic pe el, s-a deschis o nouă fereastră, împărțită în nouă părți egale. Nouă 
imagini în mişcare care arătau câte o încăpere din casa lui. 

Aici locuieşte familia Wikholm, scria pe o placă de pe cutia de scrisori 
din faţa casei din Pâarp unde Irene s-a oprit şi şi-a parcat motocicleta 
Ducati. Aici locuiau părinţii lui Pontus Milwokh. Sau Pontus Hao Wikholm, 
aşa cum era cunoscut pe atunci. Într-o casă din cărămidă netencuită, cu o 
antenă de satelit, cu un şopron pentru maşini şi o peluză mică, tunsă cu 
migală, pe care nu era nicio buruiană. 

În primăvară venise aici să le spună că fiica lor, Soni Wikholm, care 
distribuia presa, fusese omorâtă. Asta era una dintre cele mai rele părți ale 
muncii sale. Copiii ar trebui să trăiască mai mult decât părinții. Punct. 
Acum era acolo ca să-i facă să treacă prin ceva şi mai rău, spunându-le că 
singurul lor fiu era, foarte probabil, un criminal în serie. 

Nu era nimic normal în cazul acesta. Nimic. Coincidenţele aparent 
aleatorii tot apăreau şi, cu toate că era perfect logic ca ea să dea vestea, îşi 
dorea cu înflăcărare ca Astrid să-i fi cerut asta altcuiva. 

Nu vestea în sine dorea s-o evite, ci pe părinți şi, înainte chiar să fi 
coborât cricul motocicletei şi să-şi fi scos casca, a fost copleşită de aceeaşi 
nervozitate pe care o simţise data trecută când fusese aici. Starea de spirit 
după ce le-a spus de moartea fiicei lor o făcuse să-şi dorească să fie oriunde 
altundeva, numai acolo nu. 

— lată-te! a strigat o femeie cu pielea albă ca laptele şi părul cârlionţat 
roşcat, care părea să fi fost periat ore în şir în aşteptarea acestei vizite. Salut, 
bine ai venit! a continuat, făcându-i semn cu mâna din prag. Börje te 
aşteaptă. 

— Salut, Ing-Marie. 

A intrat în hol, unde totul era într-o nuanţă de cafeniu. 

— Aşadar, ne întâlnim din nou. 

Femeia s-a strecurat pe lângă Irene şi a întins mâna spre uşă, ca şi cum nu 
putea fi închisă destul de repede. 

— Descalţă-te aici şi apoi te rog să intri. 

A chicotit, agitată, şi şi-a şters fruntea, care îi strălucea. 

Şi livingul era cafeniu. Podeaua era acoperită cu un covor bej care 
prinsese şi timpuri mai bune, iar pereții erau lambrisaţi cu plastic care imita 
lemnul. Cele două ferestre erau ascunse după plante verzi enorme, care 
efectiv opreau cea mai mare parte a luminii de afară. Un televizor atât de 


mare, încât Irene a trebuit să se întrebe cum l-au adus înăuntru, era centrul 
de interes firesc al încăperii. 

Soţul era tolănit într-un fotoliu şi n-a dat semn că vrea să se ridice şi să-i 
strângă mâna. În schimb, a apăsat unul dintre butoanele de pe braţul 
fotoliului ca să pornească funcția de masaj, făcând fotoliul să zbârnâie şi să 
vibreze. 

— Dragă, poliţia e aici. 

Femeia s-a răsucit spre Irene. 

— Ei bine, te rog să iei loc şi să te serveşti. 

Irene a ocolit măsuţa de cafea, pe care erau cafea, frişcă şi chec 
marmorat, şi s-a aşezat pe marginea canapelei de pluş, neștiind dacă să 
treacă direct la subiect sau să încerce să amortizeze lovitura. 

— După cum sunt sigură că v-aţi dat seama, de data aceasta sunt aici 
pentru Hao. 

Femeia a încuviințat. 

— Da. Nu mai ştim nimic de el de mult timp. 

— Nu. Şi mă tem că am veşti proaste. 

La fel ca la ultima ei vizită, bărbatul avea ochii fixaţi asupra unui punct 
aflat la câteva zeci de centimetri de faţa lui şi, dacă n-ar fi chpit din când în 
când, ea ar fi avut motive serioase să creadă că el este o statuie de ceară 
incredibil de realistă. În schimb, femeia tot înghiţea, cu toate că nu pusese 
nimic în gură, şi ochii îi fugeau în toate părțile. Spre soţ. Spre cafea. Spre 
checul marmorat. Spre eczema de sub verigheta care îi era prea strâmtă. 

— Înţeleg, a zis femeia, în cele din urmă. Aşadar, a fost ucis şi el? 

— Nu, a răspuns Irene, uluită de întrebare. Cu toate că nu suntem siguri 
că e în viaţă. Dar ceea ce am venit să vă spun este... 

— Börje, vrei să-ţi toarne mămica o ceaşcă de cafea? i-a tăiat vorba 
femeia, adresându-se bărbatului, care a încuviinţat din cap scurt. Doar nu 
vrem să se răcească, nu-i aşa? 

A râs din nou, nervos, şi-a şters cu un şerveţel transpirația de pe buza de 
sus şi a pus într-o cană cafea, un pic de frişcă şi patru bucățele de zahăr. 

— Poftim, dragă. 

A împins spre el cana cu mâna tremurătoare. 

— Scuze, unde rămăsesem? 

— Fiul vostru, a zis Irene, observând că era clar că ea n-avea să fie 
servită, ceea ce n-avea importanţă, dat fiind că nu mai avea chef de cafea, 


iar checul marmorat nu era preferatul ei. Totul indică faptul că în ultima 
lună a omorât cinci persoane. 

Femeia a înghițit din nou în sec. 

— Poate că aţi citit în ziare despre unele dintre crime. 

— Nu prea citim ziarele. Nu-i aşa, Börje, nu le citim, nu? Sunt aşa de 
pline de prostu şi minciuni, că întrec măsura. Nu asta tot spui tu? 

Bărbatul şi-a sorbit cafeaua ca şi cum nu şi-ar fi dorit nimic mai mult 
decât să se termine toate astea ca să se poată întoarce la viaţa lui în faţa 
televizorului. 

— Bine, păi, totuşi, aşa stau lucrurile. Fiul vostru a... 

— Ne-am închipuit că asta o să se întâmple, a zis brusc bărbatul şi a 
apăsat pe un buton, care a făcut din nou fotoliul să nu mai scoată niciun 
sunet. 

La fel ca ultima dată când fusese acolo, în primăvară, reacția lui Irene a 
fost surprinderea. Nu la ceea ce a spus bărbatul, sau pentru că a vorbit. Nu, 
a fost vocea subțire, stridentă, atât de nepotrivită la un bărbat atât de 
corpolent. 

— Da, e adevărat, a încuviințat femeia, turnându-şi cafea în ceaşcă. 

— De ce? 

Irene s-a răsucit spre femeie. 

— O, nu ştiu. 

Femeia a ridicat ceaşca să bea, dar a pus-o la loc, din cauză că mâna îi 
tremura prea tare. 

— El era, pur şi simplu, prea... Cum să-i... 

— EI a fost întotdeauna un delincvent, a intervenit bărbatul. 

— Aşa e, delincvent era cuvântul pe care îl căutam. 

— În ce fel era delincvent? 

Irene şi-a imaginat un pitic prins în capcană în trupul masiv care se 
revărsa de-a binelea din fotoliu. 

— Întotdeauna era pus pe rele. 

Bărbatul s-a răsucit spre ea. 

— Era doar o chestiune de timp până să devină grav. 

— Da, e absolut adevărat. 

Femeia a încuviinţat din cap cu convingere. 

— Nu, nu putem zice că suntem prea surprinşi. Apropo, vrei nişte cafea? 

— Nu, mulțumesc, am băut deja prea multă astăzi, a mințit Irene, fără să 
priceapă cum de ăştia doi au primit aprobarea de adopție. Asta înseamnă că 


ați bănuit ceva de un timp încoace? Aţi ştiut după prima crimă, băieţelul din 
Bjuv, că este implicat fiul vostru? 

— Aşa cum zicea nevastă-mea, nu citim ziarele. 

Bărbatul a lăsat cana din mână, calm. 

— Îmi dai o felie de chec? 

— Sigur, dragă. Îţi dă mămica. 

Femeia a pus o felie de chec marmorat pe o farfurie şi i-a dat-o. 

— Nu, nu ne dăm în vânt după ştiri. 

— Păi, atunci vă pot spune că fiul vostru a îndesat un băiețel într-o 
maşină de spălat şi a pornit ciclul, ceea ce înseamnă că după douăzeci de 
minute a fost ucis prin centrifugare. 

Femeia a rămas tăcută, dar buza de jos care-i tremura spunea o mulțime 
de lucruri. Bărbatul continua să nu aibă nicio reacție, doar îşi molfăra liniştit 
checul. 

— Când aţi avut ultima dată vreo veste de la el? a continuat Irene. 

I-a părut rău că a refuzat cafeaua. Nu pentru că şi-ar fi dorit-o, dar ar fi 
fost un semnal clar că n-au terminat discuţia. 

— A dispărut în clipa în care a terminat şcoala, a zis femeia, luându-și şi 
ea o felie de chec. 

— Aşadar, şi fiul a dispărut, la fel ca fiica? 

Și-a plimbat privirea de la unul la altul, așteptând un răspuns care nu 
venea. 

— Cred că o să mai fac nişte cafea. 

Femeia a dat să se ridice. 

— Ing-Marie, aş prefera să stai aici şi să-mi răspunzi la întrebări. 

— N-aş zice că a dispărut, a spus bărbatul. Citise o carte despre un tip 
care dădea cu zarul. A încercat şi el, şi zarul 1-a spus să ne părăsească şi să 
nu se mai întoarcă niciodată. Şi bine că am scăpat de el, dacă mă întrebi pe 
mine. 

— Dar nu te întreb pe tine, ci pe soția ta. 

Irene s-a răsucit spre femeie, a cărei buză de jos tremura din nou. 

— N-ai mai avut nicio veste de la el de atunci? 

Femeia a înghițit în sec şi s-a uitat în jur după ceva sigur pe care să-şi 
fixeze ochii. 

— N-ar trebui să-i spui de momentul în care a luat legătura cu tine şi că 
erai pe cale să-i transferi toate economiile noastre? a zis bărbatul. Sau ai 
ales să uiţi asta? În acel moment era în Asia, jucând pocher. 


— Aşa-l. 

Femeia a încuviinţat din cap. 

— Însă... 

— Cum ziceam, n-avem habar unde este acum. Nici măcar nu ştiam că s- 
a întors în ţară, a continuat bărbatul, întrerupând-o. 

— Şi ceea ce nu ştii nu-ţi poate face rău, a adăugat femeia. Nu-i aşa, 
Börje, nu asta tot spui tu? 

Irene voia s-o întrebe pe femeie cum suportă să-şi petreacă mai mult de o 
oră în aceeaşi casă cu soțul ei. Dacă o lovea. Dacă şi-a molestat copiii. Şi 
dacă da, de ce nu a făcut plângere. Voia să sape până ce găseşte ceva destul 
de grav ca el să fie închis pentru mult timp. 

— lată numărul meu, în cazul în care se hotărăşte să ia legătura cu vol. 

A împins cartea de vizită peste masă, spre femeie. 

— Sau dacă vă mai gândiţi la ceva ce aţi vrea să-mi spuneți. 

— A, nu, n-o să mă mai gândesc la nimic altceva. 

Femeia s-a uitat la soţ. 

— Dar presupun că nu ştii niciodată ce gânduri îți pot trece prin cap. Tu 
ce zici, Börje? 

— În afară de cazul în care vrei cutia din pivniţă cu lucrurile lui. Poţi să 
le iei liniştită. 

— Da, asta-i o idee bună, Börje. 

Femeia a bătut din palme. 

— Acum, că ne-am descotorosit în sfârşit de lucrurile lui Soni, putem 


scăpa şi de cele ale lui Hao. Minunat. Cum se zice? Win-win. 

Suntem la interogatoriu. Răspunsul a venit după ce Fabian a încercat 
pentru a treia oară să dea de avocata lui Theodor, Jadwiga Komorovski. Sun 
de îndată ce terminăm. Avem multe de vorbit. 

Fabian era deja foarte îngrijorat de situația lui Theodor, iar mesajele de la 
Jadwiga nu-l ajutau cu nimic să se liniştească. Dacă ar fi fost ceva ce putea 
să facă, orice, ar fi făcut cât ai clipi. Fără să stea pe gânduri, ar fi lăsat baltă 
orice şi ar fi dat fuga să ajute. Dar nu putea să facă nimic. În afară de 
aşteptarea ca ea să-l sune. 

A intrat în parcarea de lângă clădirile cu trei niveluri de pe Skaragatan. 
Un pic mai departe a zărit silueta durdulie a lui Hillevi Stubbs sub un stejar 
uriaş. Judecând după felul în care umbla de colo colo cu braţele încrucişate, 
era prost dispusă. 

Fabian nu ştia la ce distanţă se află de apartamentul de la etajul doi, la 
numărul 12, unde Hanna Brahe, iubita lui Mattias Larsson, locuia împreună 
cu părinții ei. Interogarea ei era motivul său oficial pentru a se afla aici. 
Acestea fiind spuse, nu ştia ce precizie are dispozitivul de urmărire GPS 
dintre omoplații lui, aşa că, în ultimă instanţă, nu putea decât să spere că 
Molander n-o să-i considere ciudată poziția. 

A intrat cu spatele într-un loc rezervat vizitatorilor şi tocmai oprea 
motorul când telefonul a început să-i vibreze. 

Numărul nu era în agenda lui, dar l-a recunoscut din noaptea trecută, 
când era în legătură cu paza de coastă. A respins apelul, a ieşit din maşină şi 
s-a dus la Hillevi, care se oprise şi se uita urât la el. 

Nu trebuia să fii un geniu ca să-ți dai seama pentru ce sunau cei de la 
paza de coastă, şi nu-i era greu să priceapă de ce sunt supăraţi şi, probabil, 
pe cale să-i facă raport la poliție. Ar fi fost ciudat să n-o facă. Cu toate că 
pistolul a avut tot timpul piedica pusă, cu siguranță comisese un delict grav 
când i-a ameninţat. 

— Salut, a strigat. Îmi pare rău că am întârziat, însă... 

— Salut, i-a tăiat vorba Hillevi. Ţi se pare că sunt un confesional sau aşa 
ceva? 

— Ăăă, poftim? 

— Nu, e în ordine. Aşa că fă-ne amândurora un bine şi scuteşte-ne de 
partea cu „iartă-mi mie păcatele”. Spre deosebire de ceea ce par să creadă 


unii, n-avem la dispoziţie tot timpul din lume. Uite care-i treaba. Tocmai am 
fost la... 

Cu toate că telefonul său era pus pe vibrații, a reuşit s-o întrerupă pe 
Hillevi, care şi-a azvârlit mâinile în aer, într-un protest tăcut, pe când el 
respingea din nou apelul celor de la paza de coastă. 

— Continuă. 

Fabian şi-a pus telefonul înapoi în buzunar. 

— Cu siguranţă pot să încerc. 

Hillevi i-a oferit un zâmbet foarte tăios. 

— Mi-am petrecut dimineaţa la închisoarea Fosie, vorbind cu Conny 
Ohman. Şi în restul zilei am bătut pasul pe loc, aşteptându-te pe tine. 

— Şi cine-i Conny Ohman? 

— Un bețiv din Munka Ljungby care îşi bătea nevasta şi e în închisoare 
pentru că a omorât-o în primăvara asta. Cel puţin, pentru asta a fost 
condamnat. Dar, în realitate, Molander a fost în spatele crimei. 

— ŞI care-i legătura lui Molander cu acest tip, Conny, sau cu soția lui, 
dacă-i pe-aşa? 

— Probabil că nu există. 

Hillevi a ridicat din umeri. 

— În afară de faptul că era un tap ispăşitor perfect, de vreme ce soţia 
făcuse deja câteva plângeri la poliție pentru lovituri grave. Chestia e că am 
izbutit să-l fac pe Conny să vadă că a fost folosit, şi a acceptat să depună 
mărturie împotriva lui Molander. 

— Foarte bine, dar tot nu pricep. Dacă nu există nicio legătură, de ce... 

— Poate că avea simptome de sevraj, ce ştiu eu? 

Hillevi a ridicat din umeri. 

— La fel ca în cazul lui Ingela Ploghed. Din câte ştiu, a fost foarte 
cuminte aproape doi ani, aşa că, probabil, nu şi-a mai putut înfrâna nevoile. 
Trebuia să dea frâu liber energiei acumulate şi frustrării. În cazul copiilor, 
se spune că au furnici în pantaloni. Dar să lăsăm asta în seama psihiatrilor. 
Ideea este că avem destul ca să-l arestăm. Aşa că vreau să te duci direct la 
secția de poliţie şi să intri într-o cameră cu Astrid, ca să poți... 

— Îmi pare rău, a întrerupt-o Fabian. Nu pot. 

— De ce? Cum adică, nu poţi? Sigur că tu... Blestemăţia aia a început 
din nou. 

Hillevi a arătat spre buzunarul lui, unde ecranul luminat al telefonului se 
vedea prin țesătură. 


Din nou paza de coastă. 

— Poate să aştepte, a zis Fabian. Acum ascultă-mă. Chestia e că 
Molander... 

— Nu, n-o să stau aici luptându-mă pentru atenția ta cu un blestemat de 
telefon. Ori îl închizi de tot, ori răspunzi şi termini cu asta. 

Fabian a încuviinţat din cap şi a respirat adânc înainte să răspundă. 

— Sunt Fabian Risk. 

— lar eu sunt Gert-Ove Helin de la paza de coastă din Helsingborg. 

— Da, mi-am închipuit şi, înainte să începi, vreau doar să ştii că înţeleg 
dacă eşti supărat pentru cele întâmplate noaptea trecută. 

S-a întors cu spatele la Hillevi, încercând să nu-i mai audă oftaturile 
furioase. 

— Da, nu cred că am mai auzit aşa ceva în toți anii petrecuţi aici la... 

— Gert-Ove, i-a tăiat vorba Fabian. Nu vreau să fiu nepoliticos. Dar s-a 
nimerit să fiu în mijlocul unei întâlniri importante, aşa că, în afară de cazul 
în care mai ai şi altceva de spus, cred că ar trebui să faci, pur şi simplu, acel 
raport la poliţie şi poţi conta pe deplina mea colaborare. Bine? 

— Da, da, sunt sigur că totul va fi bine. Uite, îi cunosc destul de bine pe 
Bengan şi Sylen după douăzeci şi doi de ani de lucru cu ei, şi tipii ăştia pot 
fi mari cârcotaşi când îi apucă. Îmi place să-i numesc „adevărata 
amenințare climacterică ”. Te-ai prins? Nu „climatică, „climacterică”. 
Stii, menopauza. 

Îl auzea pe Gert-Ove chicotind la propria glumă. 

Hillevi 1-a apărut în faţă şi a bătut cu degetul în ceas, nerăbdătoare. 
Fabian i-a răspuns semnalându-i cu cealaltă mână că bărbatul de la celălalt 
capăt nu se mai opreşte din trăncăneală. 

— Chestia e că am luat legătura cu colegii noştri danezi, ca să pricep 
mai bine cele întâmplate, a continuat Helin. Și poți spune multe despre 
danezi, dar se întâmplă să mă tutuiesc cu Ingolf Bremer, marele ştab de la 
Comandamentul Operativ Naval şi, citind printre rânduri, ordinul de a vi se 
refuza accesul la apele teritoriale daneze a venit de mai sus. 

— Ştiu foarte bine cine a dat ordinul, de aceea am acţionat în acel fel. Nu 
este o scuză, dar în acel moment n-am văzut nicio altă cale. 

— Te înţeleg. Dar trebuie să-mi înţelegi poziţia. 

— Uite ce-i, Fabian, destul. 

Hillevi a oftat adânc, demonstrativ. 


— E ridicol. Tu fă în continuare orice o fi ceea ce faci, iar eu mă întorc la 
ale mele. 

— Nu, stai. 

Fabian a prins-o de braţ. 

— Altfel unde am ajunge? a continuat Gert-Ove. 

— Exact, de aceea îți propun să faci ce crezi că trebuie. 

— Da, până acum cincisprezece minute chiar nu vedeam cum aş putea să 
nu-ți fac raport. Dar când s-a dovedit că ai avut tot timpul dreptate, am 
hotărât să bag toată povestea într-un sertar. Asta voiam să-ți spun. 

— Nu prea înţeleg. 

Fabian a ridicat cealaltă mână ca să împiedice o izbucnire a lui Hillevi, 
care părea gata să explodeze. 

— Cu ce am avut dreptate? 

— N-ai auzit de vapor? 

— Ce vapor? 

— Fir'aş al naibii. Am presupus, pur şi Simplu, că v-au fost transmise 
acele lucruri. 

— Ce lucruri? 

Fabian îşi dădea seama că trupul urma să-i fie inundat de adrenalină. 

— Nu ştiu dacă ai observat azi-noapte, dar un cargou cu numele M/S 
Vinterland trecea prin Öresund în vreme ce făceai giumbuşlucuri cu băieţii. 

— Da, mi-l amintesc bine. 

Simţea încotro se îndreaptă conversaţia şi a pornit înapoi spre maşină. 

— De fapt, a trecut destul de aproape de noi ca să ascundă câteva minute 
barca de cauciuc. 

— Fabian! l-a strigat Hillevi. Cred că glumeşti! 

— Îţi explic în maşină, a strigat spre ea. Haide, grăbeşte-te. N-avem 
timp! 

— Nu-i treaba noastră să supraveghem lucrurile la acea depărtare spre 
nord. Dar n-am priceput de ce după câteva ore s-a abătut brusc de la 
cursul spre Fredrikshamn, virând mult spre est. Aşa că i-am contactat, dar 
n-am primit răspuns. 

Hillevi încă nu se clintise de sub stejar când Fabian a ajuns la maşină şi a 
deschis portiera din partea şoferului. Dar apoi s-a înduplecat, în sfârşit, şi a 
pornit în grabă spre el. 

— N-au raportat decât după câteva ore. Sau, mai exact, acum 
cincisprezece minute. 

Drumul spre Halmstad ar fi trebuit să dureze cel puţin o oră, însă Fabian 
s-a oprit la Gara Centrală ca s-o lase pe Hillevi, care lua trenul înapoi spre 
Helsingborg, la doar patruzeci şi cinci de minute după ce plecaseră din 
parcarea de pe Skaragatan. Chiar şi aşa, o voce din el striga că putea să 
conducă oricât de repede poftea. Oricum era prea târziu. 

În adâncul său, nu crezuse nicio clipă cu adevărat că Milwokh s-a înecat. 
Dar cu siguranță nu s-a aşteptat să ajungă la bordul unui cargou şi să-l 
silească să-şi schimbe cursul. 

Cu numai câteva ore înainte, asta era exact ceea ce nădăjduia. Ca 
Milwokh să fie încă în viață, să poată răspunde la întrebări. Dar acum, când 
trebuia ca acele răspunsuri să fie puse în balanţă cu riscul altor crime, ar fi 
preferat, fără discuţie, un făptaş mort şi un milion de întrebări fără răspuns. 

Pe drum a încercat de câteva ori să dea de Frank Käpp, pe iahtul 
Hallberg-Rassy, dar în zadar. Între timp, a pus-o la curent pe Hillevi cu 
evenimentele din noaptea trecută, când Molander a ameninţat că distruge 
probele împotriva lui Milwokh dacă este arestat înainte să fie încheiat cazul. 

După ce au dezbătut o vreme problema, au căzut de acord să amâne 
arestarea până ce probele sunt în siguranță. Ceea ce a făcut ca principala 
prioritate să fie găsirea lor. 

— Bine, iau legătura cu tine după ce mă uit mai bine la harta aceea pe 
care am găsit-o în barca lui Elvin, a zis Hillevi pe când cobora din maşină. 
Dacă suntem norocoşi, se va dovedi că locul îi aparține lui Molander. Dacă 
suntem şi mai norocoşi, acolo are ascunse probele şi, dacă avem culmea 
norocului, s-ar putea chiar ca tu să răspunzi data viitoare când te sun. 

A trântit portiera şi a pornit repede spre tren. 

Fabian a pornit maşina şi a luat-o spre Slottsbron, din centrul oraşului 
Halmstad. La un stop a încercat din nou să dea de Frank Käpp, însă a fost 
trimis din nou la căsuţa vocală, unde vocea lui voioasă zicea că e mai bine 
să 1 se trimită un mesaj scris. 

Într-o lume ideală, Frank s-a tinut de cuvânt şi şi-a închis telefonul, 
pentru că se aflau într-o şedinţă de terapie. Sau poate că a uitat să-l deschidă 
când au terminat şi au plecat la o plimbare, sau poate chiar şi-au îngăduit un 
pahar de vin la unul dintre numeroasele restaurante din Halmstad. 


A ajuns la portul pentru ambarcaţiuni mici, care la prima vedere era mult 
mai MIC şi mai uşor de cercetat decât cel din Rââ. Sigur, era destul de plin, 
dar n-ar fi trebuit să-i ia mai mult de treizeci-patruzeci de minute să caute 
peste tot. 

— Ce-i asta? a zis cineva în spatele lui pe când încuia maşina. Nu poți să 
parchezi aici. 

Când s-a întors cu faţa, Fabian a văzut un bărbat mai în vârstă cu cârjă, 
salopetă şi o şapcă de căpitan cu logoul Portului pentru ambarcaţiuni mici 
din Halmstad. 

— Nu? Era singurul loc liber pe care l-am găsit. 

— Nu mai spune. Bărbatul, cu siguranță căpitanul portului, şi-a potrivit 
şapca. Asta-i soiul de informaţii pe care le clasific la litera I, de la „inutile”. 

— Dacă există un loc unde să pot plăti, aş fi mai mult decât bucuros s-o 
fac. 

Fabian s-a dus spre el şi şi-a scos portofelul. N-avea timp de asta, trebuia 
să ajungă la ponton cât mai repede posibil. 

— Cât costă? O să stau cel mult o oră. 

— E gratis şi, din partea mea, poţi sta acolo toată ziua. Câtă vreme eşti 
handicapat, vreau să zic. 

— E parcarea pentru persoanele cu handicap? 

— Bingo. 

Bărbatul s-a luminat la faţă. 

— Toţi cei de pe aici ştiu asta şi, după câte văd, n-ai nici măcar o băşică 
în talpă. 

Fabian s-a uitat în jur, dar singurul indicator pe care îl vedea era un P 
evident făcut de mână. 

— Da, ştiu, semnul fotohului rulant a dispărut, a continuat bărbatul. A 
fost pictat cu vopsea care nu dăunează mediului şi chestia aia nu ţine prea 
mult. 

— Înţeleg. Ei bine, pot să te informez că este un delict să pui indicatoare 
făcute de mână şi să modifici fără permisiune locurile de parcare ale 
municipalității. 

Fabian i-a arătat legitimaţia de polițist. 

— Deci, eşti de la poliție? 

A încuviinţat. 

— Dar nu-ţi face griji, nu sunt aici ca să... 


— Ştii, e doar de când am început să folosesc asta, l-a întrerupt bărbatul, 
fluturând cârja. E înghesuială pe aici şi într-o zi rea trebuie să parchez 
tocmai lângă macara. Şi asta nu-i bine, cu şoldul meu. Singurul lucru bun în 
zilele astea este că pot să prevăd cum va fi vremea. Că veni vorba, în câteva 
ore o să avem o zonă de presiune joasă. 

Fabian a ridicat privirea spre soare, care nu părea să fie ameninţat pe 
cerul fără nori. 

— De fapt, caut un vas. Un Hallberg-Rassy, la o dană pentru vizitatori. 

— Hallberg-Rassy? 

Fabian a încuviinţat din cap. 

— Unul dintre modelele mai mari? 

Fabian a încuviinţat din nou. 

— E la dana 128. 

— Aşadar, e aici? 

— A venit azi-dimineaţă. O pereche cu un copil. 

— Un fiu cam de zece ani? 

Căpitanul portului s-a luminat la față şi a încuviinţat din cap. 

Nu 1-a fost greu să găsească vasul la unul dintre cele patru pontoane care 
se întindeau în port. Spre deosebire de prima dată când îl văzuse, în portul 
Råå, acum era ancorat cu prova spre ponton. În rest, arăta, din câte îşi 
amintea, la fel. 

Focul era înfăşurat în jurul straiului prora, velele fuseseră desprinse şi 
randa era strânsă meticulos şi acoperită, întocmai cum trebuia să fie. Toate 
erau la locul lor, curate şi ordonate. De parcă atacul din noaptea trecută nu 
avusese loc. 

Fabian s-a ridicat în vârful picioarelor ca să vadă dacă e cineva în cabina 
de pilotaj, însă copertina rulată îi bloca vederea în cea mai mare parte. 

A prins parâma de la prova, a tras vasul mai aproape şi a bătut cu cheile 
în cabina pilotului. N-a auzit aproape nimic, însă ştia că zdrăngănitul 
metalic s-a răspândit în carenă, ca atunci când loveşti un calorifer dintr-un 
bloc de locuinţe. 

Nicio reacţie. 

A urcat la bord şi a pornit pe puntea de tec spre cabina de pilotaj. Şi ea 
era curată şi ordonată. Uşile spre salon şi spre cabina de la pupa erau 
încuiate, şi a bătut la ele mai mult ca să nu poată spune că n-a făcut-o. 

Când 1 s-a spus că Milwokh a preluat controlul asupra cargoului şi l-a 
silit să vireze spre est, a presupus că merge după familia Kăpp. Dar poate 


că, pur şi simplu, dorise să folosească una dintre bărcile lor de salvare 
pentru a ajunge înapoi la țărm, ca să-şi poată linge rănile şi să lase zarurile 
să aleagă o nouă victimă, la timpul potrivit. 

Totuşi, asta era speculație pură, şi cea mai bună opţiune în momentul de 
faţă era să se aşeze undeva, să-i aştepte să se întoarcă şi să se asigure că 
sunt în siguranță până ce Milwokh poate fi arestat. 

Însă asta s-a dovedit a fi mai uşor de zis decât de făcut. Să şadă acolo fără 
să facă nimic era, practic, insuportabil. Tăcerea şi lipăitul leneş al valurilor 
pe prova au ajuns repede să-l irite pe Fabian, şi liniştea pe care o simţise 
când a găsit vasul a fost înlocuită repede de o senzaţie din ce în ce mai 
intensă de nervozitate. 

Poate că nu sorbeau vin şi se bucurau de vremea frumoasă. Poate că n-au 
ajuns nici măcar să ia legătura cu un terapeut ca să stabilească o întâlnire. 

S-a ridicat şi a început să caute prin numeroasele compartimente din 
cabina de pilotaj. Mai mult ca să aibă ceva de făcut. Însă când a găsit o 
cheie pe fundul unuia dintre soclurile vinciurilor nu s-a putut stăpâni să 
descuie uşa cabinei de la pupa, s-o deschidă şi să-şi vâre capul. Înăuntru a 
văzut un sac de dormit făcut sul sub un raft plin de cărți şi benzi desenate. 
Pe peretele opus era un ecran de televizor plat, iar pe un raft de alături era o 
consolă de jocuri PlayStation. 

Dar niciun băiat de zece ani. Ori vreo urmă de luptă cu sabia. A plecat din 
cabină şi s-a dus în salon, unde l-a uimit faptul că este mult mai mult spaţiu 
decât se aştepta. Cambuza arăta ca şi cum ar fi avut tot ce i-ar trebui cuiva, 
iar tavanul era cu cel puţin treizeci de centimetri deasupra creştetului său. 

Şi în salon era ordine. Aproape prea multă ordine. Sigur, pe un vas totul 
trebuie să fie ținut închis, însă cei din familie nu-i păruseră obsedați de 
rânduială. Ba chiar dimpotrivă. 

Uşa spre compartimentul etanş de la prova era închisă şi, în drum spre ea, 
lui Fabian i-a dat brusc prin cap că probabil ar trebui să-şi scoată pistolul şi 
să tragă piedica înainte să meargă mai departe pe lângă masă şi canapeaua 
de colț. Când a ajuns la uşă, şi-a lipit urechea de ea şi a fost întâmpinat de 
acea tăcere care exploda pe dinăuntru şi pe care o detesta din tot sufletul. În 
cele din urmă, a pus mâna pe clanţă şi a smucit uşa. 

Compartimentul etanș de la prova era gol. 

Gol şi foarte ordonat. 

Şi, dintr-odată, gândul l-a izbit ca o tonă de cărămizi. Înțelegerea faptului 
că vocea interioară care strigase până la răguşeală avusese dreptate tot 


timpul. 

Că a ajuns prea târziu. 

Pontus Milwokh ajunsese acolo primul, folosind barca de salvare luată de 
pe M/S Vinterland. Îndeplinise poruncile zarurilor şi apoi a curăţat vasul 
până ce n-a mai rămas nici măcar o amprentă. 

Dar ce a făcut cu cadavrele? Le-a azvârlit în mare sau... Fabian s-a uitat 
la covorul de sub tenişii Converse roşii, uzaţi, şi, după ce şi-a pus pistolul 
înapoi în toc, s-a aplecat, a apucat covorul de o margine şi l-a tras într-o 
parte. 

Podeaua de lemn lăcuit de sub covor era însăşi imaginea măiestriei unui 
meşter. Nimic nu fusese lăsat la voia întâmplării şi, cu toate că era păcat să 
fie acoperită cu un covor ieftin, înțelegea de ce cineva ar vrea să protejeze 
lemnul de uzură şi zgârieturi. 

Însă era mai interesat de cele trei trape care duceau în jos, la santină, care 
probabil că era şi ea neaşteptat de încăpătoare. 

Tocmai vârâse arătătorul prin mânerul tambuchiului când 1-a sunat 
telefonul. 

— Cum merge? a întrebat Astrid. 

— Sincer să fiu, nu ştiu. 

— L-ai găsit? 

— Încă nu. 

S-a uitat în jos, la trapa închisă. 

— Dar le-am găsit vasul. 

— E prea curând ca să mă pronunt, dar mă tem de ce e mai rău. 

— Bine. Să sperăm că te înşeli. Motivul pentru care sun este că 
Molander tocmai a terminat o triangulaţie pentru telefonul lui Frank Käpp 
şi, din ce vedem, nu-i nicăieri în apropiere... 

Bufnitura de deasupra capului său a fost atât de puternică, încât a auzit-o 
până şi Astrid. 

— Ce a fost asta? 

— A urcat cineva pe vas. Te sun mai târziu. 

A închis şi s-a răsucit spre salon, în vreme ce paşii se îndreptau spre 
pupa. 

— Ce mama dracului? Uite! a exclamat cineva şi apoi un bărbat a păşit în 
cabina de pilotaj şi a astupat toată lumina. 

Un bărbat pe care nu-l mai văzuse niciodată. 


— Cine mama dracului eşti? a întrebat, holbându-se la Fabian. Şi ce 
naiba cauţi pe vasul meu? 
Şi cu asta, totul s-a lămurit. 

Când Irene i-a întâlnit prima oară pe soții Wikholm, era concentrată pe 
Soni Wikholm şi s-a ocupat cu precădere de cutiile pe care era scris numele 
ei. Dar s-a uitat şi într-o cutie pe care scria Hao şi i-a atras atenția numărul 
mare de zaruri din ea. Măcar de-ar fi ştiut atunci ce avea să se întâmple. 

Acum a deschis din nou cutia, pe podeaua biroului său de la secție, şi iat- 
o. Cutia dreptunghiulară de lemn plină cu zaruri de toate formele şi culorile. 
Erau zaruri obişnuite de yams din plastic alb. Erau zaruri de lemn cu puncte 
aurii şi zaruri roşii transparente, de cazinou. Erau zaruri cu simboluri 
ciudate şi douăzeci de fațete. 

Zaruri despre care nici măcar nu ştiuse că există. 

În cutie mai erau o „stea a morții” din plastic, o colecție de cuțite, două 
cărți cu coperte cartonate şi două DVD-uri, cu fişe de la biblioteca publică 
din Påarp în suporturi din plastic de pe partea interioară a copertelor. 

Hotărâse să nu citească niciodată American Psycho a lui Bret Easton 
Ellis. Auzise că e mult mai înspăimântător decât filmul, care fusese un pic 
prea mult pentru ea. Filmele Lost Highway şi Mulholland Drive erau 
amândouă în regia lui David Lynch şi, la fel ca mulți din generaţia ei, 
trecuse printr-o fază Lynch. Însă nu reuşise să vadă până la capăt niciunul 
dintre ele, pentru că i se păruseră prea ciudate. 

Totuşi, citise cartea lui Luke Rheinhart, Omul zar, şi, dacă îşi mai amintea 
bine, avea ambele versiuni, suedeză şi engleză. 

La fundul cutiei a găsit un album cu fotografii decolorate ale lui Milwokh 
şi ale surorii lui pe când erau copii, alergând prin grădină, construind din 
Lego şi jucând Monopoly. Dar spre sfârşit fotografiile s-au schimbat şi, cu 
toate că el nu arăta de mai mult de unsprezece-doisprezece ani, părea să fi 
intrat în faza adolescenţei dificile, cu dermatograf şi veşnică încruntare. 

Între ultimele două file era un plic vechi de la PhotoQuick. L-a deschis şi 
a scos un teanc de fotografi, toate făcute în timpul unei vizite la Tivoli din 
Copenhaga. 

Pontus Milwokh nu părea să aibă mai mult de opt sau nouă ani şi era, 
practic, în toate fotografiile. Făcuse el însuşi cele mai multe dintre ele în 
faţa diferitelor atracţii. Însă pentru unele trebuie să fi cerut ajutor, pentru că 
erau făcute de la distanţă şi el îşi flutura mâna spre aparat. 


Nu era nici urmă de părinți sau de soră în niciuna dintre fotografii. 
Desigur, ar fi putut să meargă cu o rudă îndepărtată sau cu un prieten. Dar, 
după ce a studiat imaginile până la cel mai mic detaliu de două, apoi de trei 
ori, Irene a trebuit să tragă concluzia că, de fapt, se părea că fusese acolo 
singur. 

Dată fund vârsta lui, era bizar. Chiar cunoscându-i părinții, era ciudat. 
Dar cu siguranţă el nu părea necăjit. 

Dimpotrivă, ochii îi erau atât de plini de încântare şi de fericire, încât era 
cu neputinţă să înţelegi cum devenise un astfel de monstru. 

Motorul semidiesel era mult prea mare şi atât de zgomotos, încât ai fi 
putut crede că te afli pe un pescador de tonaj mediu şi nu pe un schif mic, 
de lemn, însă căpitanul portului n-avea nevoie să fie îmboldit ca să explice 
foarte amănunţit de ce această drăcovenie înjghebată de el era ingenioasă. 

După câteva minute, Fabian nu l-a mai ascultat, s-a dus la prova, departe 
de motor şi de căpitan, şi şi-a folosit căştile telefonului pe post de dopuri 
pentru urechi. Ceea ce dorea era tăcere. Dar, de vreme ce să nu asculți nimic 
la căşti înseamnă orice, numai tăcere nu, a deschis albumul de muzică 
ambientală a lui Brian Eno, Thursday afternoon, care a ajutat la crearea 
unui spațiu pentru gândurile sale înainte de ceea ce urma. 

De-abia după ce au ieşit în larg şi-a dat seama că se simţise aşa toată 
săptămâna. Că totul în jurul său era doar liniştea dinaintea furtunii, înainte 
ca abisul să 1 se deschidă în faţă. Ca şi cum nimic nu conta cu adevărat, din 
cauză că totul era predestinat. 

Era un sentiment care se împotrivea naturii sale şi tuturor lucrurilor în 
care credea, şi ar fi preferat să-şi folosească toată energia în direcția 
complet opusă. Să-şi spună că, desigur, se pot face schimbări şi să conteze 
ceea ce faci. Exact asta încercase să-l facă pe Theodor să înţeleagă. Însă nu 
reuşise, şi acum nu ştia dacă măcar el însuşi mai crede asta. 

După ce a reuşit să liniştească familia alarmată şi să explice de ce urcase 
nepoftit pe iahtul lor, s-a dus la căpitanul portului să-l întrebe dacă ştia pe 
cineva dispus să-l ducă imediat cu o ambarcaţiune. Bărbatul l-a prevenit din 
nou în privința presiunii joase care, după cele ce-i spunea şoldul, era pe cale 
să vină, dar în cele din urmă s-a oferit să-l ducă el însuşi cu schiful. 

Cu Laholmsbukten la babord, mergeau spre sud, spre Hallands Väderö de 
lângă peninsula Bjăre. Vizibilitatea nu putea fi descrisă decât ca mediocră 
ŞI, practic, nu era niciun pic de vânt. Cu toate acestea, ambarcaţiunea se 
bălăbănea pe valurile rămase după vremea vântoasă de ieri, care, chiar dacă 
erau la intervale egale şi netede ca oglinda, erau în acelaşi timp lungi şi 
adânci. Cu alte cuvinte, era o zi făcută să provoace rău de mare, însă Fabian 
era aşa de concentrat să analizeze ce vedea prin binoclu, pe când cerceta 
orizontul vag, încât n-a observat. Pe ici, pe colo vedea câte un cargou, de 
mărimea unei cutii de chibrituri. Din când în când o şalupă trecea ca 


fulgerul, în contrast deplin cu iahturile care săltau pe apă, așteptând briza de 
seară, ca nişte firimituri împrăştiate pe o imensă faţă de masă. 

Zona identificată de Molander se baza pe numai două relee. Unul în 
Torekov şi celălalt în Hallands, care, cu o înălțime maximă de zece metri, 
era aproape invizibil în pâcla care se îngroşa. Era o zonă mult prea mare şi, 
dată fiind deteriorarea vizibilității, timpul era un factor important. 

Viteza maximă a micului schif era de şase noduri, ceea ce însemna că 
erau depăşiţi cu uşurinţă de orice navă cu motor. Pe de altă parte, iahturile, 
cu pânzele ridicate, nu le făceau concurenţă. Însă nu acelea îl interesau pe 
Fabian, ci le examina pe cele care stăteau pe loc, cu pânzele coborâte. 

O parte din el spera că vor fi siliți să se întoarcă la Halmstad cu misiunea 
neîndeplinită. Că Astrid o să-l sune şi o să-i spună că Molander tocmai a 
identificat altă locaţie, mai la nord. Că telefonul era încă în mişcare, 
deoarece Frank Kâpp îşi încălcase promisiunea şi se îndrepta spre 
Goteborg, aşa cum plănuise. 

Dar senzaţia de neliniște din capul pieptului ştia ea ce ştia. Întotdeauna 
ştiuse. 

Punctul întunecat a apărut timp de câteva secunde înainte să piară din 
nou în pâclă. Ar fi putut să fie orice. O barcă de pescuit, o geamandură 
luminoasă sau doar un fir de nisip de pe lentila binoclului. Dar nu era şi, 
după ce a zărit-o a doua oară, a fost convins că este ceea ce căutau. 

I-a făcut semn căpitanului să schimbe cursul şi a observat că şoldul 
bătrânului nu se înşelase. Condițiile se înrăutăţiseră treptat de la plecarea 
din port şi o pâclă care se tot îngroşa apăruse din senin. Acum, după o 
jumătate de oră, nu vedeau mare lucru mai departe de treizeci de metri. 

— Ți-am spus eu, a zis bărbatul de la cârmă, reducând viteza. Şoldul meu 
nu se înşală niciodată. Niciodată. 

Fabian a încuviințat din cap şi i-a făcut semn cu degetul mare ridicat. 
Nici măcar n-a avut timp să cugete dacă exista o explicaţie ştiinţifică pentru 
asta, când din pâclă groasă a apărut un iaht cu pânzele coborâte. 

Vasul, cu dunga albastru-închis caracteristică pentru Hallberg-Rassy pe 
amândouă laturile, plutea în derivă pe valurile lungi, blânde, şi, chiar dacă 
n-ai fi ştiut ce s-a întâmplat, era o privelişte care prevestea ceva rău. 

Vălătuci de ceaţă tot mai groasă pluteau ca nişte ghemotoace mari de 
vată, în diferite nuanţe de cenușiu, ştergând culoarea lumii şi, din când în 
când, ascundeau cu totul iahtul. 


Părea murdar, şi atât focul, cât şi randa se târau prin apă. Nici şcota 
randei nu era prinsă de tachet, aşa încât ghiul se legăna odată cu valurile. 
Nu era niciun semn de viaţă la bord şi, în afară de ghiu şi un tranchet rătăcit 
care se rostogolea pe punte, nimic nu se mişca. 

Când au ajuns la nu mai mult de douăzeci de metri, Fabian 1-a făcut semn 
căpitanului să dea ocol iahtului, care era mult mai murdar pe partea cealaltă. 
Cu binoclul, a văzut că ceea ce de la distanță părea murdărie erau, de fapt, 
pete vâscoase de un roşu întunecat care pe alocuri curseseră în jos pe 
carenă. 

Pontus Milwokh refuzase să îngăduie împrejurărilor să fie mai presus de 
hotărârea zarului. În ciuda aşteptărilor, nu numai că supravieţuise, dar şi 
localizase, ajunsese din urmă şi măcelărise o familie complet nevinovată. 

Răul din el părea să n-aibă limite. Această monumentală lipsă de sens 
părea că a sporit cu câteva tone povara de pe umerii lui Fabian. De-abia 
putea să respire sub apăsare şi, pentru prima oară, s-a întrebat cât de mult 
timp va putea să continue. La cât de mult era dispus să renunțe ca să meargă 
mai departe. 

Cu mai puţin de cinci minute înainte ar fi putut să renunțe şi să se 
înapoieze cu mâinile goale. Ar fi putut să dea vina pe ceaţă şi nimeni nu s-ar 
fi îndoit. Dar acum era prea târziu, şi n-avea să fie alt telefon de la Astrid 
despre o nouă poziție, mai la nord. Avea să urce la bord şi să facă o 
cercetare rapidă, apoi să lege o parâmă la prova, ca să poată remorca vasul 
înapoi la țărm. 

Mişcarea de la una dintre ferestre a fost aproape imperceptibilă. Însă a 
văzut-o, era sigur. Ceva se mişcase în cabină. S-a răsucit să vadă dacă a 
observat şi căpitanul, însă a fost întâmpinat cu o privire goală. 

— Her? E cineva acolo? a strigat cât de tare a putut, în vreme ce-şi scotea 
pistolul. Dacă da, ieşi cu mâinile deasupra capului! 

Nu s-a întâmplat nimic. Dar, cel puţin, căpitanul a ieşit din amorţeală şi a 
dus schiful lângă iahtul în derivă. Valurile făceau ca operațiunea să nu fie 
deloc uşoară, însă, în cele din urmă, Fabian a putut să păşească pe puntea 
vasului Hallberg-Rassy şi să coboare în cabina de pilotaj. 

Era sânge peste tot. Petele lipicioase de pe plasticul alb erau mărturia 
unei lupte îndelungate. 

— Hei! a strigat din nou, dar n-a primit niciun răspuns. 

Uşa cabinei se tot închidea şi se deschidea în balansul vasului. Fabian s-a 
dus la ea, a răsuflat adânc, apoi a smucit-o şi a aţintit pistolul spre salonul 


întunecat, complet nepregătit pentru țipătul care l-a întâmpinat, împreună cu 
un pumn care a venit în zbor drept spre el. 

A tras un foc şi apoi altele, rapid, înainte să-şi dea seama că nu-i decât un 
pescăruş ţinând în cioc o mână retezată, care încercase să iasă şi acum 
murea pe podea, printre o amestecătură de părți de cadavre din care se 
ospătau alți doi pescăruşi. 

Era o baie de sânge. Aici un picior retezat, dincolo un antebraţ. O ureche 
ŞI ceea ce părea o parte dintr-un trunchi. Unul dintre pescăruşi a ţopăit pe 
capul lui Frank Käpp, care era pe canapea, şi a început să-i ciugulească una 
dintre orbite. 

La vreo treizeci de centimetri de el, Fabian a zărit capul copilului, ascuns 
aproape cu totul sub o pătură mânjită. Nu se vedeau decât o ureche, o parte 
dintr-un obraz şi nişte păr şi, chiar dacă ar fi dat orice să nu trebuiască s-o 
facă, s-a dus şi a ridicat încetişor un colț al păturii. 

Ochii care i-au întâlnit pe ai săi au schimbat totul. 

— Salut, Vincent, a zis. Îți aminteşti de mine? 

Băiatul a încuviinţat din cap şi, cât ai clipi, sentimentul de eşec şi de lipsă 
de sens predestinată pe care îl cărase după el Fabian atâta timp a fost 
înlocuit de ceva care semăna cu speranţa. 

Poate că putea să schimbe ceva, la urma urmei. 

Ceaţa şi amurgul. Ce s-ar fi făcut fără ele? 

Avându-le de partea sa, a putut să alunece prin portul Helsingborg ca şi 
cum ar fi fost învăluit într-o mare mantie care te face invizibil. Vasul pazei 
de coastă care îl căuta de noaptea trecută încoace, KB202, acostase la nici 
douăzeci de metri la stânga lui, aproape de Parapeten. Dar nici măcar nu se 
vedea până acolo. 

Timp de aproape trei ore a săltat pe valuri în barca de salvare de pe M/S 
Vinterland, cu motorul oprit, ca să nu-şi dezvăluie poziţia. Uneori a fost cât 
pe ce să fie descoperit. Dar norocul a rămas de partea lui şi n-a trebuit decât 
să stea nemișcat, lăsându-i să treacă pe alături în ceața lăptoasă. 

Sau poate că „noroc” nu era cuvântul potrivit. Poate că era o răsplată 
pentru că muncise din greu. După toate prin care trecuse, merita ca lucrurile 
să iasă cum voia el şi, pentru prima oară după mult timp, era sincer mândru 
de sine. 

A virat la dreapta după ce a trecut de primul ponton şi a mers mai 
departe, spre o mică plajă cu pietriş unde putea să tragă barca la mal şi s-o 
acopere cu o prelată. 

Aproape totul o luase razna şi, cu siguranță, avusese momente de 
îndoială. Nu-i era greu să recunoască asta. Însă întorsese înfrângerile, una 
după alta, în favoarea lui şi, în cele din urmă, complicațiile fuseseră partea 
cea mai bună. 

Părea aproape că toată treaba a fost o mare încercare. O provocare să afle 
dacă este vrednic de îndurarea zarurilor. Acum nu mai încăpea nicio 
îndoială. Nu numai că îşi îndeplinise misiunea. O făcuse în mod glorios. 

Cursul lucrurilor se schimbase atunci când un cargou mare l-a ascuns 
vederii poliţiştilor. După ce a redus viteza, a putut să înainteze de-a lungul 
vasului, care se mişca neobişnuit de încet şi, de parcă cineva i-ar fi 
desfăşurat covorul roşu, exista o scară sudată pe carenă. 

După vreo oră a ieşit din ascunzătoare şi a urcat pe puntea de comandă, 
unde sabia a fost, în sfârşit, de partea lui atunci când femeia-căpitan s-a 
apucat să facă pe eroina. 

După aceea ea a dansat cum îi cânta el şi a făcut ce i-a cerut. N-a trecut 
mult până să vadă fără binoclu iahtul Hallberg-Rassy şi, după ce a bandajat 


din nou rana căpitanului şi s-a asigurat că n-o să sângereze de moarte, a 
parcurs ultima porțiune într-una dintre bărcile de salvare ale cargoului. 

Soarele era sus pe cer, iar ceața, care peste câteva ore avea să învăluie 
totul în vată de zahăr cenuşie, încă nu-şi anunţase venirea. Nu exista nicio 
şansă să se apropie nevăzut, aşa că a hotărât să stea în picioare în barca fără 
acoperiş, să zâmbească şi să-şi fluture mâna spre iaht, ca în regăsirea tandră 
care era, de fapt. 

Bărbatul, după cum era de aşteptat, a mărit viteza şi a încercat să sune la 
poliție. Dar se pare că mobilul lui n-a reuşit să intre în contact cu un releu 
ŞI, înainte să poată pune în funcțiune stația de emisie pe unde scurte, barca 
de salvare a ajuns lângă iaht. 

I-a explicat, calm, bărbatului că zarul l-a ales pe el şi că niciunul dintre ei 
nu poate să schimbe asta. Spre surprinderea sa, bărbatul l-a ascultat şi l-a 
lăsat să urce pe vas, în vreme ce el îi spunea că cel mai bun lucru pe care îl 
poate face în această situație este să se predea fără împotrivire inutilă, care 
n-ar face decât să-i prelungească suferinţa şi, poate, să atragă suferinţă şi 
asupra alor săi. Bărbatul a încuviinţat din cap fără să protesteze, iar după 
aceea totul a mers după cum voia el. N-au mai fost bâjbâreli cu sabia. 
Dimpotrivă, arma ascuțită părea o prelungire firească a braţului său, şi a 
putut s-o rotească nestingherit. 

Totul a fost ca un dans în care coregrafia vine de la sine. Fiecare rotire a 
nimerit exact acolo unde trebuia şi, pentru ca bărbatul să sufere mai puţin, a 
început cu capul. A fost nevoie de şapte rotiri, iar bufnitura care s-a auzit 
când capul a lovit, în cele din urmă, podeaua de tec şi priveliştea sângelui 
care țâşnea din carotidele tăiate ale bărbatului l-au îmboldit să-l hăcuiască 
în continuare, până ce n-a mai rămas nicio parte de trup întreagă. 

Singura perturbare au fost zbieretele isterice ale soţiei, când s-a trezit şi 
şi-a dat seama ce se petrece. Fusese atât de enervant, încât a trebuit, în cele 
din urmă, să se oprească pe la jumătate ca s-o pocnească, făcând-o să-şi 
piardă cunoştinţa. Cel puţin ţâncul a fost destul de isteţ ca să rămână liniştit 
şi să-l lase să-şi facă mendrele. 

Pe drumul înapoi spre Helsingborg şi-a spălat sângele de pe mâini şi de 
pe față, însă hainele nu mai puteau fi salvate. Din fericire, portul era pustiu 
şi n-a văzut nici picior de om până ce a traversat calea ferată pe pasarelă 
spre Tingsrătten şi a cotit în jos pe Carl Krooks gata, şi chiar şi atunci n-au 
fost decât umbre fugare prin ceața amurgului, care habar n-aveau pe lângă 
cine trec. 


Când era pe apă a chibzuit unde să se ducă acum, când fusese identificat 
de poliție. Nu era nevoie de un doctorat ca să pricepi că ei vor presupune că 
e fugar şi face tot ce-i stă în puteri ca să nu fie văzut, ceea ce era singurul 
lucru rezonabil. Poate că de aceea zarul hotărâse că ar trebui să procedeze 
exact invers. 

Ziua de lucru se terminase, însă seara era abia la început, aşa că s-ar 
putea să fie încă acolo, cercetându-i apartamentul. Între timp, dintr-un 
moment în altul, aveau să găsească iahtul, dacă nu-l găsiseră deja, şi atunci 
probabil că aveau să-şi deplaseze acolo toți oamenii. Dar va trebui să vadă. 
Avea să se ocupe de asta când venea vremea. 

După ce a intrat cu băgare de seamă în clădire, a lăsat lumina stinsă şi a 
pornit pe scări, urcând câte două sau chiar trei o dată. Când mai erau şase 
trepte, s-a oprit şi a aşteptat. Cel puţin, uşa sa era închisă, şi nu vedea şi nici 
nu auzea pe nimeni care să pândească afară, supraveghind-o, ceea ce, în 
cele din urmă, l-a făcut să rişte să urce restul treptelor. 

Aşa cum observase când a plecat de acasă, cu douăzeci şi patru de ore 
înainte, gaura din ușă fusese acoperită cu câteva straturi de bandă adezivă 
groasă şi, dat fiind că fuseseră schimbate şi încuietorile, a trebuit să-şi 
folosească şperaclul electric. Așa de repede şi de uşor, că ar trebui să fie 
ilegal era descrierea pe site-ul de pe care îl cumpărase şi, până acum, nu-i 
putea acuza de publicitate falsă. Nu-l dezamăgise niciodată. 

După ce şi-a dus genţile în hol, a închis uşa şi s-a uitat în jur. Uşa băii şi 
cea a debaralei erau închise, ca de obicei. Uşile închise pe jumătate îl 
deranjau întotdeauna. Dar, în afară de stricăciunile făcute uşii de la intrare, 
nu vedea niciun semn al cercetărilor poliției. Era în aer o urmă de miros 
ciudat, dar nimic ce n-ar fi putut să rezolve o fereastră deschisă. 

A mers mai departe până în living, unde a lăsat jos geanta de sport şi şi-a 
scos rucsacul, apoi s-a dus la fereastră şi s-a uitat cu fereală afară. Nimic de 
la vreuna dintre numeroasele ferestre de pe fațada de vizavi nu sugera că 
apartamentul îi era sub observaţie, lucru cu siguranță ciudat, date fund 
împrejurările. Poate că, pur şi simplu, poliția nu avea destui oameni şi era 
ocupată până peste cap cu alte lucruri. 

Şi dormitorul părea neatins. Oare intraseră măcar aici? Nu era nimic 
evident. Poate că doar umblaseră cu pensetele, culegând fire de păr, sau 
poate că au fost grăbiţi şi au rasolit treaba. 

Șifonierul părea şi el neatins şi, când l-a deschis, a avut confirmarea că 
hainele nu-i fuseseră mişcate. 


Însă de-abia după ce a intrat în şifonier, l-a închis pe dinăuntru, a băgat 
degetul mijlociu în orificiul din spate, a împins spre stânga placa îngustă de 
metal de pe partea cealaltă, a deschis uşa secretă şi a intrat în încăperea 
ascunsă a îndrăznit, în sfârşit, să se destindă. 

În spatele lui Fabian s-a auzit clinchetul portierelor blocate când s-a 
îndreptat spre intrare, prin ceața serii. Mergea cu paşi repezi, încercând să 
lase în urmă imaginile de pe iaht. Dar ele îl urmăreau cu încăpățânare. 

La orice se uita, se iveau şi bucățile de corp din cabină. Picioare, brațe, 
capete. În acel moment erau presărate prin parcarea din fața închisorii din 
Helsingør, iar cu o jumătate de oră mai devreme, feribotul spre Danemarca 
arăta ca un abator. 

A traversat holul, i-a arătat actul de identitate bărbatului de la biroul de 
recepție cu geamuri de sticlă şi a aşteptat permisiunea lui ca să se ducă la 
locul în care se efectua controlul de securitate, unde şi-a lăsat telefonul, 
portofelul şi cheile şi s-a lăsat scanat. 

Membrele tăiate erau peste tot pe iaht. A presupus că piciorul de femeie 
care 1eşeau de sub o velă în compartimentul etanş de la prova fusese tăiat de 
undeva de pe la şold. Apoi, brusc, piciorul a tresărit. Puțin, aproape 
imperceptibil, dar destul cât să tragă învelitoarea de pe femeie, care se 
trezea încet. 

Gardianul în uniformă şi-a trecut cartela prin cititor şi a tastat un cod care 
a făcut uşa din faţa lor să se deschidă cu un bâzâit. Au mers mai departe pe 
un coridor fără ferestre, plin de ecouri, cu lămpi fluorescente reci şi podea 
laminată lustruită. 

Nu ştia dacă era sau nu o idee bună. Theodor spusese clar că nu doreşte 
vizitatori. Dar nu putea să stea pe margine şi să-şi vadă fiul cum se afundă 
tot mai mult în probleme. 

Băiatul şi mama erau amândoi în stare de şoc profund şi lipsiţi complet 
de reacție. Cu toate acestea, vorbise tot timpul cu ei, încercând să le 
menţină atenţia asupra amănuntelor. Cum ar fi că se află acolo ca să-i ajute, 
că vor urca în altă ambarcaţiune, că vor ajunge foarte curând înapoi pe 
uscat. 

Ca ei să nu vadă partea cea mai rea, a legat-o pe mamă la ochi cu o eșarfă 
şi a tras o pălărie peste ochii băiatului. I-a ajutat să urce în cabina de pilotaj 
şi să treacă pe schiful de lemn, apoi au aşteptat să ajungă paza de coastă ca 
să remorcheze iahtul până în Helsingborg, unde Molander şi cei doi 
asistenţi ai lui erau pregătiți să înceapă investigarea la locul crimei. 


I-a însoțit pe băiat şi pe mamă înapoi la Halmstad, unde o ambulanță 
aştepta să-i ducă la spitalul din Helsingborg. 

Apoi a sunat Jadwiga Komorovski. 

Gardianul l-a condus pe câteva coridoare, dar n-a recunoscut nimic de la 
ultima sa vizită împreună cu Sonja. Nu trecuseră decât douăzeci şi patru de 
ore. Dar în acel răstimp îmbătrânise cu cel puţin un an şi, dacă o ţinea aşa, 
peste câteva săptămâni avea să participe la propria îngropăciune. 

Cel puţin a recunoscut camera pentru vizite şi aproape că auzea ecoul 
vocii lui Theodor. V-aş fi recunoscător dacă m-aţi lăsa în pace şi n-aţi mai 
veni... 

Scaunele din jurul mesei erau goale, ca şi fotoliul şi patul pliant acoperit 
cu folie de plastic. Cel puţin dispăruseră pe moment bucăţile de corp, însă 
îngrijorarea sâcâitoare persista. Oare făcea ce trebuie, sau vizita de seară 
care nu fusese cerută era o greşeală imensă? 

O bătaie cu pumnii spusese la telefon avocata. La început, Fabian a 
presupus că alt prizonier l-a atacat pe fiul său, însă după o vreme a devenit 
limpede că era invers. Şi faptul că nu vorbeau despre o mică încăierare, ci 
de atac deosebit de grav, nu îmbunătăţea cu nimic situația. 

Nu era cine ştie ce surpriză că el suporta cu greu închisoarea. Dar, după 
spusele lui Jadwiga, nu voia să coopereze nici cu ea, nici cu poliția daneză. 
Starea lui mentală arăta şi ea semne clare de deteriorare, de aceea a insistat 
ca Fabian să vină şi să încerce să-i bage minţile-n cap. 

S-a aşezat pe un scaun şi şi-a aţintit privirea asupra uşii, aşteptând să se 
deschidă, ceea ce a durat încă vreo câteva minute. Cu toate acestea, a 
revenit la realitate cu o tresărire când Theodor a fost adus înăuntru cu 
cătuşele la mâini. 

— Bună, Theodor. 

Aproape că a zburat de pe scaun ca să-şi îmbrăţişeze fiul. Însă Theodor l- 
a ocolit şi s-a aşezat, iar îmbrăţişarea s-a transformat într-o bătaie stângace 
pe umăr. 

— Sunt bucuros că ai acceptat să mă vezi. Foarte bucuros. 

Singurul răspuns a fost tăcerea şi şi-a dat seama că propriul zâmbet forțat 
e pe care să se fisureze. 

— Scuzaţi, i-a spus gardianului, încercând să preia controlul situației. V- 
aş fi recunoscător dacă 1-aţi scoate fiului meu cătuşele. 

— Mă tem că nu pot, a zis gardianul, scuturându-şi capul, nesigur. 


— Ba da, cu siguranţă puteţi. Nu sunt doar tatăl lui, sunt şi poliţist, aşa 
încât consider că amândoi putem presupune fără riscuri că nu sunt în niciun 
pericol, în cazul în care siguranţa mea vă stârneşte îngrijorare. 

— Dat fund ce s-a întâmplat, sunt obligat să... 

— Nu sunteţi obligat la nimic. lar în ce-l priveşte pe fiul meu, vă 
informez că nu este o persoană prea violentă. Aşa încât, indiferent ce s-a 
petrecut aici, sunt sigur că există o explicație şi am de gând să aflu care 
este. 

Gardianul a încuviinţat, oftând, s-a dus la Theodor, i-a desfăcut cătuşele 
ŞI a ieşit. 

— Acum e mai bine. Nu-i aşa, Theodor? 

A aşteptat un răspuns, dar, văzând că nu primeşte niciunul, s-a aşezat în 
faţa fiului său şi a încercat să-i prindă privirea. 

— Hei... Cum te simţi, în realitate? 

Dar nici asta n-a mers. 

— Am auzit că ai fost implicat într-o bătaie. E ceva despre care vrei să- 
mi spui? 

Din nou a aşteptat, dar nu s-a ales decât cu tăcere. 

— Theodor, te cunosc şi ştiu că nu sari la cineva fără vreun motiv. 

Theodor s-a uitat la degetele sale, care băteau darabana pe tăblia mesei. 

— Avocata ta, doamna Komorovski, spune că refuzi să cooperezi. E 
adevărat? a continuat Fabian, şi din nou n-a primit niciun răspuns. Hei, de 
ce nu vorbeşti? Încercăm cu toţii să te ajutăm. 

Bătaia pe masă a degetelor lui Theodor era singurul sunet. Unul câte unul 
loveau tăblia, ca o numărătoare inversă nerăbdătoare până la încheierea 
întâlnirii lor. 

Fabian a oftat din greu, încercând să-şi alunge frustrarea. 

— Nu înţeleg. 

Dar era deja prea târziu. 

— Sincer. Ce îţi închipui că faci? Nimeni nu intră din întâmplare într-o 
încăierare destul de gravă ca să fie etichetată „atac deosebit de grav”. Şi 
chestia asta pe care o aud, că nu colaborezi cu avocatul. Ce se întâmplă? S-a 
ridicat şi a dat ocol mesei. Şi de ce nu vorbeşti cu mine? Sunt aici pentru 
tine, nu pentru mine. Theodor, cu tine vorbesc! L-a înşfăcat şi l-a zgâlţâit. 
Trezeşte-te dracului odată! Spune ceva! Despre tine este vorba. Despre tine 
şi despre viaţa ta, nu pricepi? I-a dat drumul şi s-a lăsat pe vine. Îmi pare 
rău, dar mă simt aşa de... Încerc, pur şi simplu, să te ajut. Uite... A închis 


ochii şi a încercat să se calmeze. Înţeleg dacă eşti furios şi dezamăgit, zău 
că da. De mine, de toți cei de aici, de întregul sistem, dar n-am putea cel 
puţin să încercăm să vorbim unul cu altul? Îţi jur că o să te simţi mai bine. 

Theodor s-a întors cu faţa spre Fabian. 

— Suntem împreună, nu? a continuat Fabian. Tu şi cu mine. Suntem în 
aceeaşi echipă. Ţine minte asta. 

Theodor s-a uitat la Fabian în tăcere timp de câteva secunde lungi. 

— Ăsta ar putea fi cel mai siropos lucru pe care l-am auzit vreodată. Ca o 
replică dintr-un film de categoria B din anii '80, în care în scenariu scrie că 
trebuie să ne îmbrățişăm. 

— Fi bine, îmi pare rău că ai ales s-o iei aşa. Dar, oricât de siropos ţi s-o 
părea, este exact ceea ce simt, şi de aceea eu... 

— Te rog, încetează, fă-ți un bine şi încetează. Theodor s-a ridicat şi a 
făcut un pas înapoi. Fă un bine pentru amândoi şi pleacă, şi să uităm că s-a 
întâmplat vreodată. E pur şi simplu jenant. 

— ŞI? a ridicat din umeri Fabian. Presupun că vom trăi cu jena asta. 

— Nu crezi nici măcar tu, fir-ar a dracului! 

Theodor s-a răsucit spre uşă. 

— Theo, aşteaptă. 

Fabian s-a repezit după el şi l-a prins de braţ. 

— Orice ai crede, sunt aici ca să... 

— Eşti aici dintr-un motiv, unul singur. Afurisita ta de conştiinţă 
încărcată! 

Theodor şi-a smucit braţul din strânsoarea lui Fabian şi a apăsat butonul, 
chemând gardianul să-l ia de acolo. 

— Nu poţi să faci nimic, şi ştii asta la fel de bine ca mine. 

Fabian a oftat şi a încuviinţat din cap. 

— Asta nu-i ceea ce am crezut noi că se va întâmpla, sunt primul care s-o 
recunosc. 

Uşa s-a deschis şi gardianul a intrat. 

— Dar ai un avocat bun. Dintre cei mai buni. Problema e că nu te poate 
ajuta decât dacă vrei să cooperezi. Nu pricepi? Trebuie să faci ce îți spune 
ea şi să încerci să rabzi. N-o să treacă mult până se termină toate astea şi... 

— Se termină? Cum adică, se termină? Theodor a întins mâinile spre 
gardian, care a început să-i pună iar cătuşele. De-abia a început. 

— Am putea, vă rog, să aşteptăm un minut cu asta? Fabian s-a vârât între 
Theodor şi gardian. 


— Ascultă-mă. În acest moment eşti în fundul abisului. N-are cum să fie 
mai rău. L-a prins pe Theodor de umeri. Să fii închis aici împreună cu toți 
delincvenții doar din cauză că vrei să depui mărturie şi să spui adevărul. 
Din cauză că vrei să ajuţi şi să faci ceea ce se cuvine. Trebuie să fie 
groaznic. Este groaznic. 

— Aşa o fi, dar acum trebuie să plec. 

Theodor a încercat să-l ocolească, aşa încât gardianul să-i poată pune 
cătuşele. Însă Fabian l-a ţinut pe loc. 

— Te rog, nu face lucrurile să fie şi mai rele decât sunt deja. Încearcă 
doar să-ți ţii firea până ce se reia procesul. Dacă poți face doar atât, îți 
promit că totul o să fie... 

— Cum mama dracului poţi să-mi promiţi ceva? i-a tăiat vorba Theodor 

— Pentru că am o oarecare experienţă şi ştiu cum aceste... 

— Nu ştii nici pe dracu”! Recunoaşte! Eşti la fel de mult în ceaţă ca noi, 
ceilalți! 

— De fapt, nu sunt, şi nici avocatul tău nu este. E orice în afară de „în 
ceaţă” şi, după spusele ei, îţi sapi singur groapa cu felul în care te porți. 

Fiul său avea dreptate. N-avea cum să ştie ce avea să se întâmple în 
timpul procesului. 

— Theo, ştiu despre ce vorbesc. Trebuie să faci ce-ţi spune ea. 

Dar asta nu schimba faptul că Theodor n-avea de ales, trebuia să le spună 
sincer ce ştie şi să spere că va avea parte de o judecată dreaptă. 

— Chiar stai aici promițându-mi că totul o să fie în ordine, cât timp o 
ascult pe ea, intru în boxa martorilor şi spun adevărul? Asta faci? 

Fabian era dureros de conştient câtă dreptate avea Theodor. Nu era în 
poziţia să promită nimic. În acest moment nu erau decât vorbe goale şi 
dorinţe luate drept realitate. Dar, dacă era un lucru de care fiul lui n-avea 
nevoie acum, era ambiguitatea. 

Aşa încât a încuviințat din cap şi s-a străduit din răsputeri să zâmbească 
încurajator. 

— Theodor, n-a existat un mandat de arestare emis pe numele tău. Poliția 
nu căuta alți făptaşi. Te-ai dus la ei din proprie inițiativă, şi motivul pentru 
care ai făcut-o a fost că doreai să depui mărturie şi să spui adevărul. Nimic 
altceva. Un adevăr care arată că nu ai nimic de ascuns. 

Theodor şi-a scuturat capul, luptând acum cu lacrimile. 

— Hei... 

Fabian l-a mângâiat pe obraz. 


— Chiar crezi că aş sta aici promiţându-ţi ceva de care nu sunt sigur? 

Theodor a ridicat din umeri. 

— Trebuie să ai încredere în mine. 

— Vorbeşti serios? Theodor nu-şi mai putea stăpâni lacrimile. N-o spui 
doar ca să mă faci să mă simt mai bine? 

Fabian şi-a scuturat capul şi l-a îmbrățişat. 

— 'Ține-ţi doar firea încă o vreme şi nici n-o să ştii cum trece timpul până 
să fii înapoi acasă, şi vom putea lăsa asta în urmă o dată pentru totdeauna. 

— Juri? 

Theodor l-a îmbrățişat cu o înflăcărare pe care Fabian n-o mai simțise 
înainte. 

— Da, jur, Theo. Jur. 

Theodor a încuviințat din cap şi s-a retras din îmbrățişare cu lacrimile 
şiroindu-i pe obraji. Apoi s-a întors cu fața spre gardian şi a întins mâinile 
ca să 1 se pună cătuşele şi să fie condus afară. 


52 


Irene Lilja a închis robinetul şi a verificat temperatura. Cada avea o 
baterie de modă veche, cu robinete separate pentru apa rece şi caldă, care 
uneori făceau imposibilă găsirea echilibrului corect. Nu părea să conteze 
nici cât de tare răsucea robinetele. Apa continua să picure, şi nici măcar 
într-un ritm constant, ceea ce făcea totul şi mai iritant. 

Dar cel puţin acum avea o cadă, şi când şi-a lăsat picioarele să se 
acomodeze treptat cu căldura, şi-a simţit întregul trup dansând de bucurie. Îi 
lpsiseră băile fierbinți. 

Nu exista cadă în casa din Perstorp. Pe lângă faptul în sine că a trebuit să 
trăiască acolo, ceea ce fusese, în general, groaznic, lipsa căzii, probabil, îi 
lpsise cel mai mult. Avuseseră o saună. Dar nu se dăduse niciodată în vânt 
după statul în pielea goală, transpirată şi trudindu-se să respire. 

În schimb, lui Hampus îi păruse un mare avantaj când a hotărât să 
cumpere casa, şi perorase la nesfârşit despre faptul că noul său stil de viaţă 
sănătos avea să includă alergări pe timpul nopţii, urmate de o şedinţă pe 
cinste la saună. Însă nu fusese nicio alergare de noapte, iar sauna a fost 
folosită mai mult ca depozit. 

Hampus... Aproape că nu se mai gândise la el de când îşi strânsese 
lucrurile şi plecase. În principal, deoarece n-avusese timp. În ultima 
săptămână fusese mereu pe fugă. 

Nu fusese niciodată înclinată să depună armele. Cel puţin, aşa obişnuia să 
vadă lucrurile. Era dintre cei care înfruntau orice problemă se ivea, nu se 
culca pe o parte, cu genunchii strânşi la piept. Dar asta a fost atunci, înainte 
de a fi acaparată de acest caz şi înainte ca, mulțumită lui Sievert Landertz, 
din Partidul Democraților Suediei, să se pomenească în mijlocul unei bande 
de neonazişti hotărâți să-i facă viaţa un infern. 

Acum, nu mai ştia. Dar era, incontestabil, şubredă, mai mult ca oricând, 
şi era prima dată când îşi îngăduia să se relaxeze şi să facă o pauză, cu toate 
că mai avea de despachetat un munte de cutii. Asta va trebui să aştepte, 
dacă nu voia s-o ia razna. O baie fierbinte, îndelungată, câteva ore de somn, 
şi spera că o să fie din nou gata de luptă. 

Întindea mâna după săpun când a auzit de departe sunetul apei trase la un 
WC. Nu suna ca data trecută, când şi-a dat seama, în cele din urmă, că vine 
din apartamentul de alături. De această dată auzea clar apa curgând prin 


ţevile din tavan. Cu toate acestea, a deschis ventilația şi a tras cu urechea, 
dar n-a auzit nimic în afară de şuieratul constant al aerului. 

Câte şanse erau să se mute în această locuinţă, dintre toate, şi să devină 
vecina lui Pontus Milwokh, dintre toți oamenii? Şi totuşi, reuşiseră să-l lase 
să fugă, lucru care, la rândul lui, însemna că s-au mai pricopsit cu o crimă 
înfiorătoare. 

Molander şi asistenții săi examinau deja iahtul Hallberg-Rassy şi, dacă 
cineva ar fi trebuit să fie aproape de depunerea armelor, el era acela. Dacă 
lucrurile continuau aşa, curând aveau să aibă mai multe locuri ale faptei 
decât puteau să numere. Din câte ştia ea, a trebuit să fie lăsată deoparte 
examinarea apartamentului din Planteringen, ca să se ocupe de navă. 

Nu ştia cum mergea cu cercetarea apartamentului lui Milwokh. De fapt, 
nu auzise nimic despre asta, ceea ce era îngrijorător şi sugera că erau 
departe de a fi terminat, şi poate că nici măcar nu începuseră. Chiar aşa să fi 
stat lucrurile? Cine răspundea de stabilirea priorităților? Astrid sau 
Molander însuşi? 

Dacă ar fi fost după ea, apartamentul de alături ar fi fost primul pe listă. 
Ar trebui să fie acolo tot soiul de lucruri interesante, cu siguranță mai multe 
decât reuşise ea să deducă din zarurile vechi şi albumele fotografice aflate 
în cutia din pivnita părinților lui. 

Apartamentul lui era copia în oglindă a celui în care locuia ea. Gândul îi 
venise de când a intrat acolo, dar apoi s-a pierdut în agitație şi a revenit abia 
acum, când se destindea în cadă. 

Nimic ciudat în asta, ca atare. Din cauza ţevilor, bucătăriile erau adesea 
amplasate alături. În această clădire băile erau conectate la aceleaşi 
conducte. Bucătăriile erau la capetele opuse. Totul ieşea la socoteală, în 
afară de dormitor, care, nu se ştie de ce, păruse mult mai mic în 
apartamentul de alături. 

Patul lui Milwokh ocupa aproape întreaga încăpere. Ea putuse să pună 
fără probleme şi un fotoliu, şi un birou mare la fereastra din dormitorul ei. 
Totuşi, probabil că exista o explicație logică. Acum, că se gândea, tapetul 
din dormitorul lui era întunecat, iar tavanul fusese vopsit negru, ceea ce 
avea rolul de a contribui la senzația de claustrofobie. 

Îşi dorea mai mult ca orice s-o lase baltă, să se scufunde în sine şi să lase 
somnul, de care avea mare nevoie, să pună stăpânire pe ea. Dar se cunoştea 
destul de bine ca să-şi dea seama că, oricât ar fi încercat, chestia asta avea s- 
o sâcâie până la găsirea unei explicaţii. 

A deschis cutia ca şi cum ar fi fost pentru prima oară, a luat icosaedrul de 
marmură albă, vechi de două sute de ani, şi l-a cântărit în palmă. Aşteptase 
cu sufletul la gură acest moment, şi nu o dată în ultimele zile fusese convins 
că n-o să mai vină. 

Trecuse o săptămână de când l-a ținut în mână ultima dată. Atunci 
greutatea lui păruse o povară, şi nu fusese sigur că era măcar vrednic să-l 
tină în mână, însă această ultimă misiune îl transformase dintr-o omidă 
oarbă într-un fluture splendid. 

A cercetat cele douăzeci de fațete, douăzeci de triunghiuri echilaterale a 
căror geometrie perfectă alcătuia cel mai prețios dintre zarurile lui. Nu 
numai că stabilea ritmul, hotăra calea şi determina programul pentru ceea ce 
urma. Cu cele nouăsprezece cifre gravate, plus zecele, care fusese înlocuit 
cu X, hotăra dacă avea să mai existe altă misiune. 

Dacă ieşea doi sau mai mult, avea numărul de zile până când trebuia să 
aibă loc următoarea ispravă, începând de azi. Unu însemna că s-a terminat, 
nu doar acum, ci pentru totdeauna. 

Fuseseră momente când nu l-ar fi deranjat deloc acest rezultat. Dar nu de 
această dată. N-ar fi putut să explice de ce, însă 1 se părea că toate cele prin 
care trecuse şi tot ce suferise n-au fost decât pregătirea pentru ceea ce avea 
să vină. De parcă fiecare dintre misiunile sale fusese, de fapt, o lecţie, creată 
anume ca să-l ajute să-şi dezvolte aptitudinile de care avea să aibă nevoie. 

Zarul 1 se încălzea în mână şi simţea mâncărimi în tot corpul din pricina 
nerăbdăriui de a face prima aruncare. Ca să fie sigur că pe placa acoperită cu 
fetru verde nu există murdărie care ar putea să afecteze rezultatul, înainte să 
scuture zarul a netezit-o cu mâna până s-a convins că nu e nimic care să 
influenţeze şansa. 

Apoi a lăsat zarul să cadă şi l-a urmărit cum sare o dată pe fetru, înainte 
să se oprească. 

Doisprezece. 

A fost uşurat, dar şi un pic dezamăgit. Încă nu se terminase. Altă misiune 
urma să fie stabilită, dar aveau să treacă aproape două săptămâni înainte să 
o poată îndeplini. Întrebarea era dacă va fi în stare să aştepte atât de mult. 
Totuşi, poate că asta avea un rost. Poate că pregătirile aveau să fie atât de 
complicate, încât să aibă nevoie de acest timp. 


A trecut la pasul următor, ca să vadă cine va fi victima de această dată. 
Pentru asta avea nevoie de colecţia de zaruri de precizie cu şase fațete, din 
aluminiu eloxat. A luat unul dintre ele, ca să stabilească dacă trebuie să 
folosească un zar sau două, şi l-a scuturat în mână, după care i-a dat drumul 
pe fetru. 

Trei. 

Cu alte cuvinte, un singur zar. L-a luat iar în mână, l-a scuturat şi l-a 
rostogolit. 

Unu. 

S-a întors spre harta provinciei Skâne prinsă pe perete în faţa lui. Harta 
era într-un pătrat care era şi el împărțit în 144 de pătrate mai mici, 
numerotate. Douăsprezece coloane numerotate de la vest la est şi 
douăsprezece rânduri numerotate de la nord la sud. 

Pentru prima dată avea să execute misiunea în prima coloană, care 
mergea spre sud de la Mölle, pe frumoasa peninsulă Kullaberg, din multe 
puncte de vedere un cadru perfect pentru o crimă. 

A luat din nou zarul, l-a scuturat şi a făcut încă o aruncare preliminară. 

Patru. 

Asta însemna că rândul avea să fie stabilit de două zaruri. A mai luat 
unul, le-a scuturat pe amândouă şi le-a dat drumul pe fetru. 

Doi de şase. 

Nici măcar n-avea nevoie să se uite pe hartă ca să ştie că în colţul cel mai 
sudic al primei coloane se afla Copenhaga. Ideea de a ajunge să acționeze în 
Danemarca a fost acolo încă din ziua în care a desenat grila pe hartă, însă 
nu îndrăznise nici măcar să viseze că avea să fie ultimul pătrat din stânga. 

O cercetare online i-a arătat că în Copenhaga existau în jur de 2300 de 
nume de străzi şi, ca să afle litera cu care începe numele străzii, a făcut 
iarăşi o aruncare preliminară cu un zar. 

Cinci. 

De această dată putea să folosească până la şase zaruri, aşa că a luat 
cinci, le-a scuturat în căuşul palmelor şi le-a aruncat. 

Trei, patru, cinci, unu, şase. 

Împreună dădeau nouăsprezece, care corespundea literei S. 

Coloana numelor de străzi care începeau cu S era prea lungă ca să încapă 
pe ecran, aşa că a repetat procedura până a obţinut S T O L. Asta a redus 
căutarea la Stoltenbergsgade şi, după alte câteva aruncări, a obținut numărul 
9, 


Strada era aproape centrală şi, judecând după Google Maps, clădirea 
respectivă avea şase niveluri, inclusiv podul, care părea să fi fost 
transformat în apartamente. După câteva aruncări, zarul a ales apartamentul 
din extrema dreaptă a etajului 3, şi a putut să facă o căutare pe Krak.dk 
pentru a afla cine e persoana care mai avea de trăit doar douăsprezece zile. 

La început n-a priceput ce vede. Cum putea ăsta să fie numele cuiva. 
Când şi-a dat seama, după câteva secunde, că nici vorbă să fie numele 
cuiva, ci al unei agenții guvernamentale daneze, ceva din el s-a trezit la 
viaţă. 

Rigspolitiet. = 

Nu era de mirare că are nevoie de timp ca să se pregătească. Pentru a 
putea să hotărască cine este victima, trebuia să meargă acolo şi să lase zarul 
să hotărască la locul crimei. 

Pe iaht avusese de ales dintre numai trei persoane. La ICA Maxi fuseseră 
atât de multe victime posibile, încât a făcut culorile hainelor lor să 
corespundă cifrelor de pe zar. Însă acolo putuse să umble neobservat. 

Repetarea procedurii într-o clădire plină de poliţişti era cu totul altceva. 

Ca să afle cum trebuie să procedeze, a luat iar unul dintre zaruri şi l-a 
scuturat. Mai întâi trebuia să ştie de ce categorie trebuie să se ocupe acum. 
Un număr fără soţ însemna să scoată lista armelor, de la puşcă la praştie. Un 
număr cu soț însemna lista cu felurile de a muri. 

Patru. 

A scos lista cu cele douăsprezece cauze posibile ale morţii şi a făcut o 
aruncare preliminară. 

Patru. 

Aşadar, trebuia să folosească două zaruri. 

Cinci şi patru. 

Conform listei, victima aleasă, oricine o fi fost, trebuia să moară într-un 
incendiu peste douăsprezece zile. Ceva ce, la prima vedere, părea destul de 
simplu. Greutatea era să izoleze incendiul în aşa fel încât să nu fie vătămat 
nimeni altcineva. Dar nu era ceva ce nu putea să fie rezolvat cu nişte 
pregătiri. La urma urmei, avea la dispoziție douăsprezece zile. 

Avea deja câteva idei despre cum să procedeze şi era nerăbdător să 
înceapă. Dar înainte de asta avea nevoie de confirmarea finală din partea 
icosaedrului. Aşa că a luat zarul de marmură, care se răcise, şi l-a încălzit în 
palme. Apoi l-a scuturat îndelung înainte să-l arunce. 


De această dată s-a rostogolit mult timp până să pară că se va opri la 
doisprezece, dar apoi, nu se ştie de ce, s-a răsturnat şi s-a oprit la X. Şansa, 
sau, dacă preferaţi, riscul, să se întâmple asta era de unu la douăzeci. Şi 
totuşi, era a patra oară când dăduse un X. 

Toate numerele de pe zar, în afară de X, însemnau că misiunea este bătută 
în cuie şi se poate apuca de pregătiri. Însă acum trebuia să scoată carnetul în 
care scrisese 120 de misiuni suplimentare şi să rostogolească din nou 
icosaedrul. 

Douăzeci. 

Rezultatul însemna că trebuie să folosească nu mai puţin de douăzeci de 
zaruri cu şase fațete ca să afle care dintre misiunile suplimentare este cerută. 
Era numărul maxim. A luat altă cutie cu zaruri de precizie din aluminiu 
eloxat şi a numărat douăzeci. 

De-abia încăpeau în căuşul mâinilor şi de câteva ori a scăpat pe jos unul 
în vreme ce le scutura şi a trebuit s-o ia de la capăt. Însă după o vreme a fost 
convins că sunt destul de amestecate şi le-a dat drumul pe fetru. 

S-a uitat la zaruri, ba nu, s-a holbat, amuţit. Ceea ce se afla în faţa lui pe 
fetrul verde era de neconceput. Părea că cineva aşezase anume fiecare zar. 

Toate douăzeci arătau numărul şase. 

Douăzeci de şase, adică 120. 

Nu mai auzise niciodată aşa ceva, cu atât mai puţin să 1 se întâmple lui. 
Dar iată-le acolo, fiecare cu cele şase puncte în sus, ca şi cum ar fi fost cel 
mai firesc lucru din lume. Dar nici vorbă să fie. 

Individual, fiecare zar putea la fel de bine să arate un trei sau un unu, sau 
un şase, desigur. Însă puse laolaltă era cu totul altceva. Probabilitatea ca 
toate să arate şase dintr-o singură aruncare era neglijabilă. Câştigarea 
marelui premiu la un cazinou era cu mult mai probabilă decât să dai 
douăzeci de şase. Şi totuşi, asta făcuse el. 

Încă nu-i venea să creadă, dar iată-le, douăzeci de şase care făceau 
împreună 120, ceea ce îi poruncea să execute ultima dintre misiunile 
suplimentare. O misiune pe care nu crezuse că va ajunge vreodată s-o 
îndeplinească. O misiune mai complicată şi mai provocatoare decât toate 
cele pe care le îndeplinise deja, luate laolaltă. Un scenariu de vis, care era 
prea frumos ca să fie adevărat şi, ca să se asigure că n-o să se trezească şi o 
să vadă că a fost doar un vis, s-a ciupit de braţ aşa de tare, că i-a dat 
sângele. 


Convins că este, într-adevăr, complet treaz, s-a dus la rafturi şi a luat 
carnetul cu un mare X pe copertă. Apoi s-a aşezat la loc, l-a deschis la 
misiunea 120 şi s-a cutremurat în clipa în care i-a căzut privirea pe titlu, 
scris cu majuscule. 


VITĂ TOTUL 


Timpul, locul, victima, arma şi metoda. 
Uită totul. Asta este o misiune ca nicio alta. 

Imprimanta s-a trezit, în sfârşit, la viaţă, zumzăind. Hillevi Stubbs, care 
era deja prost dispusă, nu putea decât să spere că n-o să dureze la fel de 
mult printarea unei pagini cât durase ca să pornească. Un lucru care nu-i 
plăcea deloc era să aştepte. Altul erau imprimantele leneşe, care nu voiau să 
se conecteze cu computerul ei. 

Al treilea, că tot se pornise, erau filmele muzicale. Nu reuşise niciodată 
să priceapă de ce actorii trebuie să înceapă brusc să cânte fără mare har şi să 
încerce să danseze. Şi cântecele nu erau niciodată destul de bune. Nu, dacă 
voia să vadă un film se ducea la cinematograf sau se uita la televizor. Dacă 
avea chef să asculte muzică, punea o înregistrare. Amestecarea celor două 
era ca şi cum ai amesteca ketchupul cu suporturile de pahare. 

Nici rucola nu se număra printre preferinţele sale. Sincer, nu putea să 
priceapă cum de ceva aşa de rău şi de dezgustător ca rucola mai este în 
vogă. Apăruse nu se ştie de unde, şi dintr-odată orice micuță cafenea cu 
pretenţii trebuia să pună rucola în orice. În hamburger, în sendvișuri şi, 
desigur, în salate. O vreme a avut impresia că nu poate nici măcar să 
comande o cafea care să nu fie împodobită cu buruiana aia scârboasă. 

Însă lucrul până târziu era, indiscutabil, pe primul loc al listei cu lucrurile 
pe care nu voia niciodată să le rabde, şi totuşi uite-o aici, făcând exact asta, 
a doua noapte la rând. Asta îi strica cheful mai mult ca orice şi, în vreme ce 
aştepta imprimanta, şi-a zis că, de fapt, Mona-Jill era direct răspunzătoare 
că i-a introdus în viață în acea seară toate relele alea. 

Planul ei fusese să scaneze harta de la Registrul Cadastral găsită în barca 
lui Elvin, folosind imprimanta multifuncţională, imediat după cină. Însă, 
când a descoperit că chifteluţele de pe farfuria ei erau pline de rucola tocată 
mărunt, a întrebat-o pe Mona-Jill cum a putut să uite că nu-i plăceau nici de 
frică afurisitele alea de frunzulițe. 

În timpul discuţiei care a urmat, a reieşit că Mona-Jill nu uitase. 
Dimpotrivă, anume a tocat mărunt ororile ţepoase şi le-a amestecat cu 
carnea tocată, încercând s-o păcălească şi s-o facă să-şi dea seama cât de 
gustoasă este, de fapt, rucola. În acel moment cearta n-a mai putut fi evitată, 
iar ea a spus câteva lucruri pe care ar fi vrut să le retragă şi pentru care şi-a 
cerut scuze de îndată ce lucrurile s-au liniştit. 


Însă atmosfera era încă tensionată când au strâns masa, după cină, şi când 
Mona-Jill a propus să vadă Mamma Mia!, argumentând că e un film care 
creează bună dispoziție, n-a lăsat-o inima să zică nu. La urma urmei, Mona- 
Jill o primise în casa ei, nu invers. 

După două ore oribile a putut, în sfârşit, să pună o pătură peste Mona-JIll, 
care adormise pe canapea, şi să se aşeze la computer, încercând să facă 
blestemata de imprimantă să pornească. Prefera să nu se gândească la 
timpul pierdut. Dar, cel puţin, harta era scanată şi umplea ecranul din faţa 
el. 

De la început fusese limpede că era o parcelă. Întrebarea era unde se află. 
Nu existau nume sau amănunte care s-o îndrume. Singura aluzie erau câteva 
numere pe diferitele clădiri şi însemnările practic indescifrabile ale lui 
Elvin. Dar n-avea să se dea bătută până nu mărea şi examina fiecare 
milimetru, ca şi cum ar fi fost un melanom. 

Dacă parcela era legată în vreun fel de Molander, n-avea de unde să ştie. 
Dar de ce altceva l-ar fi interesat pe Elvin? O căutare în Registrul Cadastral 
dăduse un singur rezultat, casa lui din Ramlösa, iar repetarea căutării pe 
numele lui Gertrud nu dăduse niciun rezultat, aşa că, oricine o fi fost 
înregistrat ca proprietar, nu era Molander. 

Era o parcelă foarte neobişnuită, măcar de asta îşi dădea seama. Câteva 
pete albastre indicau un fel de bazine. Sau poate heleşteie, lucru ciudat în 
sine şi, judecând după formele dreptunghiulare, mai păreau şi artificiale. Ca 
şi cum ar fi făcut parte dintr-o uzină de tratare a apelor, sau poate un soi de 
pescărie... 

I-a venit o idee şi, ca să verifice dacă îşi amintea bine, a scos setul de 
chei pe care 1-l dăduse Fabian. Avea şapte chei, iar pe una dintre cele două 
marcate cu bandă adezivă albă era desenat de mână un peşte. Poate că era o 
coincidență, sau poate că dăduse de ceva important. 

În partea de jos a hărţii şerpuia o linie albastră. Probabil că era un râu sau 
alt curs de apă şi, conform hărții, alcătuia hotarul sudic al proprietăţii. Un 
drum roşu cu patru benzi trecea prin partea de sus a hărții, tăiat în colţul din 
dreapta, sus, de o linie gri şi albă care arăta ca o cale ferată. 

Cu alte cuvinte, parcela era mărginită de un curs de apă, şine de cale 
ferată şi o şosea. Trebuie să fi existat o mie de parcele descrise astfel, şi 
putea să-şi petreacă restul vieţii profesionale căutând-o pe cea cu pricina, 
fără vreo garanție că o va găsi vreodată. 


Singura şansă era să facă nişte presupuneri bazate pe nişte informații. 
Cum ar fi, de exemplu, că este în Skâne. Molander era un băştinaş înfocat şi 
chiar, în tinereţe, vorbise de desprinderea provinciei Skâne de Suedia. 

Erau multe cursuri de apă în Skåne, cele mai mari fiind râurile Kävlinge 
şi Helge. Însă, dacă era în apropiere de Helsingborg, trebuia să fie Rââ. Era 
lung de treizeci de kilometri şi se vărsa în portul pentru ambarcaţiuni mici 
Râă. 

A deschis Google Maps, a mărit râul Râă şi a început să-i urmărească 
şerpuirea spre est, prin Skâne. 

Întotdeauna i se păruse că Stockholm, cu arhipelagul lui alcătuit din mii 
de insule, era de departe cea mai frumoasă parte a Suediei, şi probabil 
continua să creadă asta. Însă partea de nord-vest a provinciei Skâne se 
apropia mult... 

A tresărit, cu ochii ațintiți la câteva petice verzi pe imaginea din satelit de 
pe Google. Ar fi fost uşor să le treacă cu vederea, ca fiind vegetație, şi să 
continue derularea spre est. Însă formațiunile verzi i-au atras atenţia şi, când 
a mărit imaginea, a văzut clar că erau, într-adevăr, heleşteie. Heleşteie verzi 
din cauza algelor care le năpădeau, aproape identice cu cele marcate cu 
albastru pe harta de la Registrul Cadastral. 

Mai mult, se aflau pe o parcelă care, după Google Maps, era între o şosea 
cu patru benzi numită Rausvăgen, Rââ şi calea ferată Pâgatâgen. 

Irene Lilja şi-a vârât picioarele în sandalele Birkenstock uzate, şi-a tras o 
pereche de mănuşi de piele, a deschis uşa de la intrare şi s-a dus la 
apartamentul lui Pontus Milwokh, hotărâtă să afle de ce dormitorul ei e 
mult mai mare decât al lui. 

A băgat în broască cheia pe care i-o dăduse lăcătuşul, a răsucit-o, a intrat 
ŞI, după ce a găsit comutatorul, a închis uşa şi a mers în living. Se 
presupunea că Molander şi oamenii lui au fost acolo şi au făcut ce aveau de 
făcut cu două zile înainte. Însă rucsacul negru şi geanta de hochei din 
mijlocul podelei arătau că încă nu terminaseră. 

Probabil că asistenții îşi lăsaseră acolo o parte din echipament. Cu 
siguranță nu Molander, de vreme ce el îşi lua întotdeauna gentile acelea de 
aluminiu cu compartimente în care nimeni, în nicio împrejurare, nu putea 
nici măcar să se uite. Niciodată nu le-ar fi lăsat aşa, nici măcar pentru o 
noapte. 

A mers mai departe până la uşa închisă a dormitorului, a deschis-o şi a 
aprins plafoniera. Totul arăta exact aşa cum fusese. Poate că nu începuseră 
examinarea dormitorului, ceea ce ar explica de ce Molander n-a reacționat 
la discrepanţa dimensiunilor. 

În dormitorul ei măsurase cinci metri şi jumătate de la fereastră până la 
peretele din faţa holului şi băii. În această cameră, peretele exterior era la 
maximum un metru de la picioarele patului, ceea ce însemna o diferenţă 
între cele două camere de nu mai puţin de doi metri şi jumătate. 

S-a dus la peretele comun cu propriul dormitor şi a mers în jurul patului 
până la mica noptieră din colţ. Acolo a aprins lanterna telefonului şi a 
cercetat colțul şi peretele interior de la căpătâiul patului. 

Molander o învățase că, dacă a fost adăugat ulterior un perete, semnele se 
găseau, cel mai probabil, de-a lungul marginilor şi în colţuri. Putea să fie 
orice, de la un spaţiu lăsat neintenţionat care lăsa să treacă lumina până la 
muluri care nu coincideau. 

Dar nu era cazul aici. Din câte vedea, de jur împrejur era aceeaşi plintă 
de un alb murdar. La fel şi clasicul tapet albastru închis, care se suprapunea 
în colţ. Cu alte cuvinte, nu era nimic care să sugereze că peretele nu era 
original. 


Ultima şmecherie pe care o învățase de la Molander era să asculte. A 
bătut în perete în câteva locuri. Cu siguranță, suna la fel ca peretele din 
dreptul dormitorului ei. Dar asta era, probabil, în mare parte datorită 
faptului că erau pereţi de rezistență. Oricum, suna solid şi nici pe departe 
construit de un amator. 

A ignorat avertismentul că bateria e aproape descărcată şi a întors 
lanterna spre noptieră. Dar nici ea nu părea să ascundă vreo taină, aşa că s-a 
dus la şifonierul aşezat între pat şi peretele exterior. 

Începuse să-l cerceteze ultima dată când a fost aici, însă a fost întreruptă 
de Klippan. Acum l-a deschis iar şi a observat că totul arăta ca înainte. 
Umeraşe puţine, cu o jachetă, o pereche de pantaloni şi două cămăși. Nici 
mai mult, nici mai puţin. Era excepțional de ascetic şi, probabil, o indicație 
că el îşi ținea hainele altundeva. 

A împins umeraşele într-o parte, s-a aplecat înăuntru şi a început să 
cerceteze cu lanterna telefonului. Din nou, marginile erau cele care, în mod 
normal, dădeau la iveală ceva. Din nefericire, telefonul n-a mai rezistat şi s- 
a închis şi, de vreme ce ea însăşi bloca în cea mai mare parte lumina 
plafonierei, era prea întuneric ca să mai distingă ceva. Şi-a scos una dintre 
mănuşile de piele şi şi-a plimbat degetele peste tăblia din spate a 
şifonierului. 

Era o fisură acolo, până sus, într-o parte. Dar asta putea să fie ceva 
nevinovat. Aşa fusese tăblia din spate a şifonierelor de la IKEA pe care le-a 
montat împreună cu Hampus în casa din Perstorp. Panourile subțiri care ar 
fi trebuit să fie asigurate cu cuişoare de jur împrejur se tot desprindeau. 

A încercat să împingă tăblia din spate, dar nu s-a clintit. Nici măcar când 
s-a rezemat cu spatele n-a cedat nici măcar un milimetru. Nu, cu siguranță 
că părea mult mai sold decât porcăriile lor de la IKEA. Porcăriile lui 
Hampus. 

În mijlocul tăbliei din spate, cam la înălțimea taliei, a descoperit o gaură 
de doi-trei centimetri. S-a întrebat de ce este acolo şi nu şi-a amintit dacă 
şifonierele din Perstorp aveau sau nu acelaşi fel de gaură. Poate că era 
pentru a ajuta la asamblare, sau era pentru cablurile lămpilor. 

Ca să se asigure că n-a trecut nimic cu vederea, a intrat în şifonier, s-a 
aplecat şi s-a uitat prin gaură. Dar singurul lucru pe care l-a văzut a fost un 
întuneric de nepătruns, adică exact ceea ce te aştepţi să vezi în spatele unui 
şifonier. Cu toate acestea, nu putea scăpa de impresia că ceva nu-i cum 
trebuie. 


Însă o impresie nu era destul. Avea nevoie de ceva concret. Ceva care să 
susțină impresia. Şi până ce găsea acel lucru, era blocată. În cele din urmă, 
nu i-a rămas decât să se dea bătută, să iasă din şifonier şi să plece din 
dormitor. Spunându-şi că poate se mişcase prea repede, a hotărât s-o ia de la 
capăt şi s-a întors în hol, unde s-a oprit şi s-a uitat în Jur. 

În afară de intrarea în apartament mai erau două uşi, amândouă închise. 
Una ducea în baie, care era exact copia în oglindă a propriei băi, cu cada, 
chiuveta şi WC-ul. A ciocănit în peretele comun cu dormitorul. Suna mai 
solid decât cel din dormitor. 

A ieşit iar pe hol şi a deschis a doua ușă, care în apartamentul ei era a 
unei debarale mici pe care o umpluse cu cutiile de la mutare. În schimb, 
Milwokh împărțise spațiul în două zone separate. 

O jumătate conţinea o colecţie de unelte care l-ar fi făcut să plângă de 
fericire pe omul cel mai împătimit de uneltele electrice. Fierăstraie, burghie 
şi şurubelniţe electrice îşi disputau spaţiul cu truse de unelte, flacoane cu 
adeziv şi şuruburi de toate mărimile imaginabile. Era acolo chiar şi un pistol 
pentru cuie puternic, precum şi bucăţi de lemn de diferite lungimi şi alte 
obiecte. Aşa cum presupuseseră după ce i-au văzut lista cumpărăturilor de 
la Bauhaus, era clar că Milwokh construise ceva. Dar ce anume şi, mai 
important, unde? 

Cealaltă jumătate slujea de şifonier, în afară de aspiratorul şi mopul dintr- 
un colț. În spatele unei draperii se aflau rafturi cu pantaloni împăturiți 
frumos şi pulovere, un şir lung de cămăși, aşezate pe culori, şi sertare pline 
cu şosete şi lenjerie de corp. 

Din cât vedea, spaţiul era la fel de mare ca în apartamentul ei, ceea ce n-a 
făcut decât să-i alimenteze bănuielile. A reuşit să deschidă iar telefonul şi a 
stors ultima picătură din baterie luminând peretele din spate, care era lipit 
de dormitor. Dar n-a văzut nici aici nimic ieşit din comun, aşa încât, când 
telefonul a dat ortul popii, a ciocănit în câteva locuri, dar şi-a dat seama că 
nu mai este în stare să-şi dea seama dacă este sau nu diferit de ceilalți 
pereți. 

Dar cu siguranță nu putea să fie acelaşi perete ca cel din dormitor, se 
deosebeau prea mult. Aşa că s-a întors în dormitor, şi-a scos ruleta şi a 
măsurat trei metri până la peretele exterior. Părea să concorde cu 
amplasarea peretelui interior din dormitor şi lăsa doi metri şi jumătate între 
el, hol şi debaraua-şifonier nejustificată. 


Doi metri şi jumătate care fuseseră luați din dormitor. O simţise din clipa 
în care a pus piciorul în încăperea mică. Dar abia acum şi-a dat seama că 
avusese tot timpul dreptate. 

În apartament mai exista o cameră. Acum nu mai încăpea nicio îndoială. 
O cameră care fusese atât de bine ascunsă, încât nici ea, nici Molander şi 
echipa lui n-au reuşit să găsească ceva care măcar să semene a intrare. 

S-a întors la debaraua-şifonier ca să se uite mai bine. Dar, oricât s-a 
străduit, n-a găsit nimic care să sugereze că există o trecere în partea din 
spate. Probabil că era prea obosită. Ar trebui să meargă acasă şi să doarmă, 
şi să aibă grijă ca, în ziua următoare, Molander să ajungă acolo cât mai 
devreme posibil. 

Hotărâse să facă asta, aşa că a ieşit din debara şi se ducea în dormitor să 
stingă luminile, când dintr-odată 1-a picat fisa şi a încremenit la jumătatea 
pasului. 

Nu debaraua era problema, ci şifonierul. 

Simpla lui prezenţă era ciudată. Într-un dormitor atât de înghesuit, încât 
era greu să te mişti fără să te loveşti de ceva. Și faptul că în el nu erau decât 
câteva haine îl făcea şi mai suspect. Şifonierul nu era pentru haine. Avea cu 
totul alt scop. 

Tăblia din spate era cheia. Trebuia să fie. La început, şi-a închipuit că 
impresia de solid pe care a avut-o când a împins-o însemna că totul e în 
ordine. Dar, de fapt, era exact invers. 

A deschis din nou uşa şifonierului, a intrat în el, a găsit orificiul şi a băgat 
în el arătătorul. Spre surprinderea sa, n-a dat de un zid, doar de aer. 
Şifonierul părea să fie lipit de perete. A încercat cu mijlociul, ca să ajungă 
mai departe. 

A pipăit prin gaură în spatele tăbliei, mai întâi de fiecare parte, apoi 
dedesubt, fără să descopere nimic interesant. De-abia când a împins degetul 
la maximum a descoperit ceva metalic, ceva ce a reuşit să împingă spre 
stânga, după câteva încercări nereuşite. 

S-a auzit un clinchet slab şi apoi tăblia din spate a alunecat într-o parte. 
Cu mâinile întinse în față, a pătruns în întunericul gros şi, cu sunetul 
propriei respiraţii stârnindu-i ecouri în urechi, a bâjbâit pe perete în căutarea 
unui comutator. 

Când l-a găsit, micul spaţiu a fost scăldat brusc într-o lumină atât de 
puternică, încât a trebuit să închidă ochii. 

N-a ieşit prea rău, i-a spus lui Fabian vocea din mintea lui pe când urca 
pe scara pliantă din mijlocul livingului şi se apuca să examineze 
candelabrul de alamă cu opt braţe. De fapt, ieşise chiar bine. Atât de bine 
cât putea să spere, dacă nu chiar mai mult. 

Faptul că Theodor a vorbit cu el şi chiar i-a răspuns la îmbrăţişare trebuia 
să fie considerat pozitiv. E adevărat, a plâns şi n-a fost în apele lui. Dar asta 
nu era surprinzător, dat fiind locul în care se afla şi prin ce trecuse. Să 
sperăm că totul se va termina curând. 

Poate că a mers prea departe când a promis că totul o să fie bine. Dar ce 
ar fi trebuit să facă? La drept vorbind, rezultatul era mai puțin sigur ca 
oricând. Mai ales după agresiune. De ce ar trebui să creadă cuvântul lui mai 
degrabă decât pe al celorlalți atunci când va păşi în boxa martorilor? 

De aceea îl durea capul? În mod normal, n-avea niciodată dureri de cap. 
De fapt, avea dureri şi o senzaţie neplăcută în tot corpul, de parcă n-ar fi 
fost al lui. Poate că era prețul plătit pentru că de săptămâni întregi n-a mai 
alergat şi nu s-a dus la sala de sport. 

Dar n-a avut pacea sufletească necesară ca să-şi ia pantalonii scurți şi să 
se ducă în pădurea Pålsjö. lar în acest moment trebuia să găsească şi să 
elimine camerele de supraveghere pe care Molander i le instalase prin casă. 
Cel puţin era mai uşor acum, că văzuse unghiurile imaginilor. 

Baia, dormitorul şi holul erau deja rezolvate. La fel ca pivniţa, palierul de 
la etaj şi bucătăria, unde camera s-a dovedit a fi ascunsă tocmai în ceasul de 
perete, în camerele copiilor fuseseră ascunse în nişte cactuşi pe care 
Molander i-a aranjat şi i-a adus cu el. Pe moment, Sonja era în atelier, 
ocupată cu pregătirea „lucrării-spectacol” de mâine şi nu trebuia să fie 
deranjată sub niciun motiv, aşa că acea cameră de supraveghere o lăsa 
deoparte, deocamdată. 

Singura care mai rămăsese era cea din living. 

Cercetase ramele tablourilor, vitrina, perdelele şi plantele în ghivece de 
pe pervaz, fără rezultat. Ba chiar a examinat de două ori candelabrul de 
alamă. Dar exista undeva o cameră de supraveghere, văzuse pe ecranul din 
pivniţa lui Molander. Un ochi amplasat undeva, sus, înclinat spre mijlocul 
camerei. 


Poate că ar trebui să se lase păgubaş, pur şi simplu. Oricum, el şi 
Molander îşi spuseseră aproape totul. Îşi scotociseră reciproc casele şi, 
foarte probabil, Molander îi cercetase biroul din pivniță, aşa că nu mai 
rămăsese mare lucru de ascuns. 

Mai mult ca orice, avea nevoie să se destindă, fie şi doar câteva ore. Să 
uite de griji şi de vinovăția în legătură cu Theodor. Să uite de Molander şi 
Milwokh. De sine însuşi. 

A coborât de pe scară, s-a dus la colecţia de înregistrări care acoperea 
unul dintre pereți şi şi-a lăsat privirea să rătăcească pe cotoarele CD-urilor, 
căutând ceva care să-i abată atenția. 

În afară de Thursday Afternoon al lui Brian Eno, nu mai ascultase nimic 
de nici nu mai ştia de când şi, dintr-odată, şi-a dat seama cât de mult îi 
lipsise asta. 

În faţa lui erau nenumărate albume pe care nu avusese niciodată timp să 
le asculte. Atâtea cântece care aşteptau şansa să umple încăperea. Împreună, 
alcătuiau un zid aproape impenetrabil de alegeri copleşitoare, aşa încât nu 
reuşea să se hotărască. 

Poate că de aceea a închis ochii şi şi-a plimbat degetele pe cotoare şi pe 
plasticul dur, colțuros. Cine ştie de ce, era plăcut, şi şi-a lăsat mâna să 
rătăcească în continuare peste şirurile de albume, unele dintre ele, rupte şi 
cu muchii ascuţite. Când a dat brusc de ceva care se ițea dintre două albume 
a deschis ochii şi a văzut camera miniaturală vârâtă între albumul de debut 
al The XX şi al doilea, Coexist, în secțiunea indie electronic. 

Uşurat, a tras afară camera şi a deconectat bateria. Apoi a scos albumul 
de debut şi, după ce s-a uitat o vreme la X-ul alb în contrast dur cu fundalul 
negru, a pus discul în combină şi a dat sunetul tare. 

Absolut, ultima misiune era aproape prea frumoasă ca să fie adevărată. 
Trecuse mai mult de un an de când o scrisese, dar îşi amintea de parcă ar fi 
fost ieri. Era cel mai lung dintre texte, şi nu-şi închipuise niciodată că avea 
să devină realitate. Dar apariția celor douăzeci de şase făcuse imposibilul 
posibil. 

Nu mai încăpea nicio îndoială că zarurile l-au iertat şi îl considerau demn 
de o nouă provocare. Dar să fie încă o misiune X şi numărul 120, peste 
toate, era atât de uimitor, încât a trebuit să iasă la o cină grozavă la Charles 
Dickens ca să mediteze la asta. 

Era destulă lume acolo ca să-şi poată savura neobservat cotletul şi 
halbele. Ba chiar putuse să citească ziarul de seară, observând că poliţiştii 
nu-şi dezvăluiau intenţiile. Nu exista vreo fotografie a lui, numele nu îi era 
menţionat şi nu vedea nicăieri ceva despre evenimentele din Oresund şi 
despre crima de pe iaht. Totuşi, erau multe informații despre o oarecare 
crimă dintr-o cadă, şi cel puţin găsiseră, în sfârşit, cadavrul din Klippan. 

În cele din urmă, s-a dus acasă, îndopat şi cam cherchelit. Dar era bine 
aşa. Poate că asta avea chiar să-l ajute să aibă parte de o noapte de somn 
bun, de care avea atâta nevoie înainte să înceapă pregătinile. 

A intrat în hol, a închis uşa şi şi-a dat seama pe dată că ceva nu-i în 
ordine. Când se întorsese acasă, acum câteva ore, uşile din hol fuseseră 
închise. Acum erau deschise... Sau locul era bântuit, sau îşi bătea cineva 
joc de el. Sau... 

S-a uitat în baie. Părea neatinsă. Era foarte puţin probabil ca tehnicienii 
de la poliţie să se întoarcă atât de târziu. În afară de cazul în care 
apartamentul era supravegheat şi întoarcerea sa fusese observată. 

Uşa debaralei se închidea greu şi uneori se deschidea singură. Însă asta 
nu explica uşa băii. Poate că o lăsase el însuşi întredeschisă, la urma urmei. 

A intrat în baie, a deschis robinetul ca să umple cada şi a început să se 
dezbrace. Aştepta cu nerăbdare asta. O baie fierbinte, în care să se bucure 
de necesara odihnă, cu perna plutitoare sub gât. Apoi, fără să deschidă 
ochii, va alcătui în minte o listă cu tot ce trebuie făcut înainte să plece. 

De exemplu, va trebui să construiască un dispozitiv care să-l ajute să 
rostogolească un zar în vreme ce aleargă. Deocamdată n-avea nicio idee, 
dar avea să-i vină. Întotdeauna îi veneau. De asemenea, va trebui să-şi 


verifice toate armele şi să se asigure că sunt în stare bună. După ce începea, 
nu mai era loc de greşeli. 

La rândul lui, acest lucru însemna că va trebui să-şi umple din nou 
rucsacul, de la zero. Trebuia să-l facă mai uşor cu câteva kilograme. Tot ce 
nu era absolut necesar va trebui să dispară. Cum ar fi suplimentul de 
provizii pe care îl luase în barcă. Masa de la Charles Dickens fusese destul 
pentru câteva zile, şi va trebui să se descurce cu o sticlă de băutură 
energizantă. 

De o importanţă capitală era, de asemenea, şi să aibă acces la cât mai 
mult echipament posibil fără să se oprească. Pentru că despre asta era 
vorba. Să se miște în continuu şi să găsească fluxul. Un făgaş pe care să 
poată alege o persoană după alta, până ce zarul îi va spune să înceteze. 

Şi-a scos lenjeria de corp, a urinat şi a încercat apa din baie. Temperatura 
era perfectă şi cada era aproape plină. S-a întors în hol şi a mers mai departe 
prin living să ia un pahar din bucătărie. 

Dar n-a ajuns până acolo. 

S-a oprit în mijlocul camerei, cu ochii țintă la lumina care se revărsa pe 
podea de la plafoniera din dormitor. 

„Ea o să moară”, a intonat o voce de bărbat din difuzoarele 
computerului. „Oricum, nu merită să trăiască. Singurul lucru pe care îl 
merită eşti tu.” 

Irene a găsit fişierul audio pe când căuta prin computerul aşezat pe micul 
birou din camera secretă, care nu putea fi mai mare de şase-şapte metri 
pătraţi. Fusese numit Vocile lui Assar. 

„Poți să-i faci ce vrei. Absolut orice vrei. Căâtă vreme se termină cu 
moartea ei.” 

Prin urmare, aşa îl convinsese Pontus Milwokh pe Assar Skanăs cel 
bolnav la cap s-o răpească pe Ester Landgren de pe terenul de joacă din 
Slottshagen şi s-o molesteze. 

„Știm că vrei. ” 

Făcându-l să asculte voci înregistrate despre care Skanăs, în starea lui de 
confuzie, trebuie să fi crezut că sunt în mintea lui. N-am făcut decât ceea ce 
au Zis vocile, le-a spus într-un interviu. Ele mi-au spus ce să fac. 

„Că abia aştepţi. Abia aşteptai să te descotoroseşti, în sfârşit, de toată 
inhibiția. O meriți cu adevărat. Tocmai tu. ” 

Ca să nu o facă el însuşi, l-a atras în jocul lui pervers pe pedofilul Skanăs, 
ademenindu-l cu ocazia de a molesta şi de a viola. 

„Stii că o să moară. Asta e lucrul cuvenit. ” 

Dar ce rost avea să apelezi la altcineva în loc s-o faci tu însuţi? Trebuie să 
fi fost incredibil de complicat şi cu eforturi mari. Ca să nu mai vorbim de 
riscurile mai mari ca lucrurile s-o ia razna, adică exact ce s-a întâmplat când 
ea l-a găsit, în sfârşit, pe Skanăs şi l-a împiedicat să ducă până la capăt 
violul. 

„Ştii ce ai de făcut. ” 

Poate că avea rostul de a le abate lor atenția. Să-i pună să alerge în 
direcția greşită. Nu încăpea îndoială că reuşise. 

„Și chiar îți plac copiii. Nimănui nu-i plac copiii la fel de mult ca ţie.” 

Sau zarul hotărâse şi asta? 

S-a uitat la fetrul verde de lângă tastatură. Zarurile de pe el erau de 
acelaşi fel ca acela găsit de Risk. La fel ca acela, erau din metal polizat 
lucios şi păreau făcute pentru alegeri decisive. 

Cine ştie de ce, arătau toate cifra şase. Douăzeci, cu totul. Irene îşi 
amintea încă un moment, când avea nouă ani şi a dat cinci de şase la prima 
sa încercare la yams. Nu mai reuşise niciodată să ajungă măcar pe aproape. 
Să-ţi iasă de douăzeci de ori era incredibil. 

Chiar asta făcuse el? La fel ca în multe alte aspecte ale acestei 
investigaţii, norocul şi probabilitatea păreau strâmbe. Însă întrebarea pe care 
trebuia să şi-o pună era ce însemnau douăzeci de şase, dacă însemnau ceva. 

A închis ochii. Scurta explozie de energie se topea acum. Sperase să 
descopere ceva care ar putea ajuta ancheta să înainteze şi, poate, să-i facă să 
fie cu un pas înainte. Însă tot ce găsise arăta înapoi în timp, spre lucruri care 
se petrecuseră deja. Lucruri pe care le ştiau. Sigur, existau aici răspunsurile 
la câteva dintre întrebările lor, dar nu la cea mai importantă dintre toate. 

Când şi unde avea să fie următoarea lovitură a lui Milwokh? 

A ridicat privirea spre harta provinciei Skâne, prinsă pe perete în faţa ei. 
O examinase deja o dată. Însă faptul că a văzut însemnările şi crucile care 
corespundeau aproape fiecărei crime săvârşite de Milwokh în ultimele luni 
a făcut-o să izbucnească în plâns. De această dată avea să încerce să fie mai 
analitică. 

A început cu crucea de pe coloana 6, rândul 3. Semnala oraşul Klippan. 
Însemnarea de alături era 25 mai 2012, Evert Jonsson, cauza morții: 
asfixiere, ceea ce corespundea cu raportul de autopsie primit de la Flătan. 

Crucea de pe coloana 5, rândul 4 era asemănătoare. 713 iunie 2012, 
Moonif Ganem, arma: un aparat. Încerca să nu-şi lase emoţiile s-o 
copleşească, dar era greu. În ciuda tonului rece, concret, al însemnărilor, tot 
o durea gândul la acea dimineaţă în care, fiind în drum spre secția de poliție 
din Helsingborg, a primit apelul despre băiatul dispărut din Bjuv. 

A cercetat mai departe crucile şi însemnările de alături, care precizau data 
fiecărei crime, numele victimei şi ce armă sau cauză a morţii fusese 
folosită. 

În unele dintre pătrate a observat şi cruciuliţe însoţite de numere din două 
cifre, dar nu ştia ce reprezintă. Observase şi că lipseşte uciderea în cadă a 
lui Mattias Larsson. Nu exista vreo cruciuliță în pătratul din sudul 
Helsingborgului şi nici vreo însemnare. 

Poate că Fabian avea dreptate, la urma urmei, că pe asta n-o săvârşise 
Milwokh. 

Altceva care i-a atras atenția a fost pătratul din colţul din stânga, jos, care 
era ocupat aproape în întregime de Copenhaga. În el erau o cruce mare, o 


cruciuliță şi numărul 120. Asta era tot. Fără dată, fără vreo însemnare 
despre arma folosită sau cauza morţii. 

Nu auzise nimic despre vreo crimă din Danemarca la fel de spectaculoasă 
ca acelea de pe partea suedeză a strâmtorii. 

Mai era şi crucea din Oresund, la nord de Insula Ven, cu însemnarea 27 
iunie 2012, Frank Käpp, arma: sabie. 

Era astăzi. Pistele n-au cum să fie mai proaspete de atât. Crima avusese 
loc, din motive evidente, mai la nord de Ven decât fusese prevăzut, însă atât 
numele, cât şi arma erau corecte. Faptul că ştiuse ce armă avea să 
folosească era de la sine înţeles. Însă faptul că şi numele era corect era cam 
ciudat. Asta însemna că Milwokh ştiuse cine va fi victima înainte să 
pornească, sau reuşise, cumva, după aceea... Nu, probabil nu însemna decât 
că ei ştiau încă mult prea puţin despre felul în care acționa el. 

Şi-a masat tâmplele ca să pună sângele în mişcare. Orice ca s-o ajute să 
gândească. 

În faţa ei, pe ecran, a pornit screensaver-ul şi ea privea în gol, obosită, la 
formele fascinante. Ca şi cum ar fi fost gata să ațipească. Dar nu era. 
Undeva, în adâncul ei, ceva se mişcase. 

S-a răsucit pe scaun şi s-a uitat la pat, care părea că a fost făcut în grabă. 
Încă mai era o adâncitură în mijlocul pernei, de la capul lui Milwokh, iar 
pilota avea ridicături şi adâncituri, ca atunci când Hampus era cel care făcea 
patul. În afară de un loc, unde arăta ca şi cum ar fi fost ceva dedesubt. 

Irene s-a ridicat, a tras deoparte pilota şi a dat cu ochii de un carnet 
galben cu un X pe copertă. Cu toate că n-avea cum să fie sigură, a ştiut pe 
loc că asta căutase tot timpul. A luat carnetul, a scos cu atenție banda 
elastică şi a început să-l răsfoiască. 

Pe fiecare pagină era ceva scris de mână, uneori umplând-o chiar până la 
jumătate. Însă de cele mai multe ori erau doar câteva propoziţii, iar în 
puţine cazuri erau doar câteva cuvinte. 

Trebuie să fii legat la ochi era, de exemplu, ceea ce scria pe pagina cu 
numărul 73. Pe pagina 111 scria aşa: Omoară-l şi pe cel mai apropiat coleg, 
vecin sau prieten al victimei. Zarurile hotărăsc pe cine şi cât timp trebuie 
să treacă între cele două misiuni, socotit în ore. 

Misiuni. Aşadar, aşa le vedea el. Misiuni pe care trebuia să le execute cu 
orice preţ. A întors foaia. 


Inspăimântă victima înainte de acel moment. 


Pătrunde în casa ei noaptea. Adoarme-o cu gaz hexan. Apoi lasă zarurile 
să aleagă una sau mai multe dintre următoarele: 

1. Aranjează altfel lucrurile în dulapurile din bucătărie. 

2. Ia un trofeu de pe trupul victimei. 

3. Deschide combina stereo a victimei, pune muzica aleasă de tine în 
modalitatea „repetare ” şi dă sunetul tare. 

4. Tatuează ceva pe fruntea victimei. 

5. Lasă deschise toate ferestrele victimei. 

6. Fotografiază victima cu telefonul ei, piratează-l şi pune noua 
fotografie ca imagine de fundal. 


Era exact ceea ce 1 se întâmplase lui Molly Wessman. Milwokh îi tăiase 
bretonul şi îi piratase telefonul înainte s-o otrăvească, după o zi sau două. 
Aşadar, asta era un soi de adaos la misiunea principală. 

I-a venit o idee şi s-a întors la hartă să caute crucea de pe coloana 3, 
rândul 5, unde însemnarea era 16 iunie 2012, Molly Wessman, cauza marții: 
otrăvire. Însă de această dată o interesau mai mult cruciulița şi numărul 
asociat cu ea. 

X 97 

Înapoi la carnetul deschis şi, iată, numărul din josul paginii era 97. 

Poate că însemnarea nu era o cruciuliţă, ci un X. 

A găsit pătratul în care era Hyllinge şi însemnarea 76 iunie 2012, Lennart 
Andersson, arma: ceva găsit la locul crimei. Şi aici era un X urmat de un 
număr. 

X 28 

A căutat pagina 28 din carnetul galben. 

Misiunea trebuie să fie îndeplinită în fața unor martori. 

Asta explica de ce şi-a înjunghiat victima în plin ICA Maxi şi nu într-un 
loc mai retras. De asemenea, explica de ce purta mască. Nu fusese o 
tendinţă rasistă sau xenofobă. Voia să-şi ascundă faţa, pur şi simplu. 

De ce i-a omorât pe Molly Wessman şi pe Lennart Andersson pe 16 iunie 
era explicat de misiunea suplimentară scurtă de pe pagina 13. 

Începe o nouă misiune şi execut-o în paralel cu prima. 

Până şi ciudata implicare a lui Assar Skanâăs în răpirea lui Ester Landgren 
era explicate dacă citeai pagina 47. 

Aceasta nu este misiunea ta. 


Alege pe altcineva, pe cine preferi, şi lasă acea persoană să 
îndeplinească misiunea în locul tău. 

N-ar fi putut să spună dacă a fost călăuzită de instinct sau de noroc. Însă, 
dintr-un motiv oarecare, ochii i-au fost atraşi de zarurile de pe birou. Cele 
douăzeci de zaruri care, cumva, arătau toate şase şi făceau împreună 120. 

120... S-a întors la hartă şi s-a uitat mai bine la mica însemnare din 
pătratul care cuprindea Copenhaga. 

X 120 

Apoi s-a uitat câte pagini sunt în carnetul galben şi şi-a dat seama repede 
că erau mult mai multe decât 120. Însă pagina 120 era ultima cu o misiune 
suplimentară. Ultima şi, de departe, cea mai lungă. 


VITĂ TOTUL 


Timpul, locul, victima, arma şi metoda. 
Uită totul. Asta este o misiune ca nicio alta. 


Timpul: 

Nu va fi dat un alt timp. Fă toate pregătirile necesare, dar nu-ţi pierde 
vremea. Acționează cât de repede şi de eficient eşti în stare. Dacă se poate, 
în următoarele zile. 


Locul: 

Ia ca punct de plecare locul misiunii abandonate şi alege cel mai mare 
spațiu public pe care îl poţi găsi în apropiere. Un loc în care se găsesc cât 
mai mulți oameni posibil într-o zonă restrânsă. 


Pregătirile: 

Dă cu zarul ca să stabileşti victima, arma, înfăţişarea şi poziția conforme 
cu criteriile. Doar atunci vei intra în zona desemnată şi vei executa prima 
misiune secundară, care va începe fără întârziere. De fiecare dată când ai 
terminat o misiune secundară, dai imediat cu zarul. Rezultatul va stabili 
care dintre cele şase criterii de mai jos se va schimba pentru următoarea 
misiune secundară, care va începe fără întârziere. 


Unu 
Misiunea a fost îndeplinită. Încheie acţiunea şi retrage-te. 


Doi 

Schimbă locul. Dă din nou cu zarul. 

1. Mergi mai departe. 

2. Foloseşte un mijloc de transport sau ceva aflat în mişcare. 
3. Ajungi în cel mai înalt loc pe care îl poţi găsi. 

4. Ajungi în cel mai jos loc pe care îl poți găsi. 

5. Găseşte un loc retras. 

6. Amestecă-te în mulțime. 


Trei 

Schimbă arma. Dă din nou cu zarul. 
1. Cuţit 

2. Arbaletă 

3. Funie 

4. Puşcă 

5. Propriul corp 

6. Otravă 


Patru 

Schimbă culoarea victimei. Dă din nou cu zarul. 
1. Roşu 

2. Portocaliu 

3. Galben 

4. Verde 

5. Albastru 

6. Violet 


Cinci 

Schimbă-ți înfăţişarea. Dă din nou cu zarul. 
1. Perucă 

2. Ochelari 

3. Jachetă 

4. Pantaloni 

5. Ceea ce porţi pe cap 

6. Încălţăminte 


Sase 
Nicio schimbare. Continuă. 


Irene a lăsat din mâini carnetul. Era unul dintre cele mai perverse, mai 
îngrozitoare lucruri pe care le citise vreodată. Totul era doar un joc, 
construirea unui joc. Ca un joc video cu ochelari VR, cu deosebirea 
esenţială că asta era real. 

Erau curmate vieți reale. Oameni reali, nevinovați şi complet neştiutori 
că fuseseră reduşi la simple trupuri, pradă care să fie aleasă, vânată şi 
măcelărită din niciun alt motiv decât desfătarea jucătorului. 

Nu era nici pe departe sigură. Şi totuşi, n-a simţit nicio îndoială când şi-a 
plimbat privirea între zaruri, carnetul deschis şi harta cu o cruce care marca 
Copenhaga în colțul din stânga, jos. 

Toate se legau. 

Văzuse asta în imaginile din albumul lui fotografic şi o izbise chiar şi 
atunci. Bucuria aproape extatică din ochii lui. Emoţia puternică şi senzația 
că se poate întâmpla orice. Că asta încerca el să retrăiască. Senzaţia pe care 
o avusese când era copil. Acea energie. Desigur, despre asta era vorba. Aşa 
încât exista un motiv, la urma urmei. 

Dar singurul lucru care conta era că acum ea ştia, pentru că ştia. Ştia şi 
unde, şi cum avea să lovească el. 

Dintr-odată, a observat cu coada ochiului o mişcare şi s-a răsucit 
fulgerător. Însă tăblia din spate a şifonierului se închisese deja şi placa de 
metal a fost împinsă înapoi în suport cu un clinchet. 

— Hei! Cine-i acolo? a zbierat pe când se îndrepta spre şifonier, unde a 
apucat placa de metal, încercând să deschidă iar uşa. Hei, sunt încă aici! 
Dă-mi... 

Pocnetul a răsunat ca un pistol care trage de aproape şi, înainte să apuce 
măcar să tresară, a văzut cum un cui îi iese prin mâna stângă. Durerea nu s- 
a făcut simțită decât atunci când sângele cursese deja pe braţ în jos până la 
cot. 

N-a avut timp decât să-şi smucească cealaltă mână până ce un cui a trecut 
prin lemn cu alt pocnet. Peste o secundă se auzea al treilea pocnet, şi Irene a 
fost silită să se retragă şi să vadă cum cuiele pătrundeau unul după altul prin 
lemn în jurul tăbliei din spate a şifonierului. 

— Poţi să-mi explici ceva? 

Se auzea muzică. Nu înţelegea de ce. Şi încă tare. Genul de volum care 
însemna de obicei Theodor. S-a codit până să deschidă ochii şi şi-a dat 
seama că e în propriul living. Aşa e, el însuşi pusese muzica, The XX, care 
acum se derula din nou. Trebuie să fi adormit. 

— Fabian? Mă auzi? 

Era vocea lui Hillevi. Ştia asta, dar nu pricepea de unde vine. 

— Alo? a zis, în cele din urmă, şi şi-a dat seama că este în continuare 
culcat pe canapea. Hillevi, tu eşti? 

— Nu, e Sylvia Vrethammar. N-ai vrea să binevoieşti să-mi explici ce 
rost are să ai un telefon în plus dacă nu răspunzi niciodată? 

S-a ridicat în capul oaselor şi s-a uitat la Nokia din mână. 

— lartă-mă, trebuie să fi aţipit. Cât e ceasul? 

— Ce tot spui acolo, că ai ațipit? E nouă fără zece dimineaţa. Am stat 
trează toată noaptea, holbându-mă la harta lui Elvin până mi-au sângerat 
ochii. 

Fabian s-a ridicat în picioare şi s-a dus la insula din bucătărie, unde îşi 
lăsase iPhone-ul. Aşa era. Nouă fără zece. Trebuie să fi dormit toată 
noaptea. 

— Alo? Mai eşti acolo? 

— Ai cercetat harta. Şi? Ai găsit ceva? 

S-a auzit un oftat adânc. 

— De ce altceva te-aş fi sunat? Ca să-ți spun că Mona-Jill e bosumjlată 
rău din pricină că mie nu-mi place... 

— Hillevi, i-a tăiat el vorba. Ce ai găsit? 

— Scuze, numai că sunt sleită după noaptea nedormită. 

Tocmai când Hillevi ofta din nou, Fabian a zărit pe cafetieră un bilet scris 
de mână. 

— Oricum, te-ai pus acum în locul meu. Eu sunt cea nerăbdătoare care 
se simte frustrată. Nu tu. 


Bună, Fabian, 
Știu că eşti ocupat şi te afli în toiul unei anchete importante. Dar nu ți-aş 
cere asta dacă n-ar fi important, şi de data asta e mai important ca oricând. 


Pentru noi. Din acest motiv, vreau să vii să-mi vezi „,lucrarea-spectacol” la 
Dunkers, la ora şapte seara. 
Sonja 


— S-a dovedit că am avut dreptate cu harta. Cred că ştiu unde este mica 
ascunzătoare a lui Molander. Cu toate că nu se ştie dacă acolo ține probele, 
evident, a continuat Hillevi în vreme ce el citea biletul. își sună cunoscut 
Rausvagen, nr. 28? 

Căsnicia lor depindea de asta. 

— Alo? Apel de la Houston! 

— Te ascult, a zis, repezindu-se pe scări în sus. Ştiu unde este 
Rausvagen. Dar asta-i tot. Ce e? O casă? 

— În imaginile din satelit arată ca mai multe căsuțe sau barăci. Sincer, 
nu-mi dau seama ce fel de loc este. 

— Molander apare ca proprietar? a zis Fabian, urcând în goană al doilea 
şir de trepte spre atelier. 

— Nu, e o firmă numită Krigshammaren. 

— Şi cine e proprietarul firmei? 

— Dumnezeule mare, ce-i cu interogatoriul ăsta de gradul trei? s-a plâns 
Hillevi, dar o auzea cum tastează, căutând pe computer. 4i dreptate. Tată-l, 
sub forma lui Gertrud Lisbeth Stenson. Trebuie să fie numele ei de fată. S- 
ar zice că nu eşti aşa de tont cum arăţi. Când poţi ajunge acolo? Aş sugera 
să fie cât mai curând posibil. 

— Nu pot. Nu pot să merg acolo. 

Şi-a lipit urechea de uşa închisă a atelierului. Nu voia decât s-o 
îmbrățişeze pe Sonja şi s-o asigure că va face tot ce-i stă în puteri ca să fie 
acolo, s-o sprijine. 

— Molander va şti imediat ce se petrece şi nu ştim care ar putea să fie 
consecințele. 

Cum n-a auzit nimic, a deschis uşa şi s-a uitat înăuntru. 

— Ar trebui să te duci acolo tu însăţi, şi o să fac tot ce pot ca să-l ţin 
ocupat. 

Însă a descoperit că şi Sonja, şi cutia de lemn dispăruseră. 

Bang! Sunetul unei conserve de ravioli care lovea în alta a vibrat în 
urechile lui Irene, cu toate că folosise umplutura pernei ca să-şi astupe 
urechile. 

Bang! La început ratase ținta de mai multe ori, izbind fie mâna care ţinea 
şurubelnița găsită într-un sertar, fie nimic. Bang! Dar acum nu mai rata. Era 
ca o maşinărie pusă pe pilotul automat. 

A închis ochii, oricum n-avea importanţă, a dus conserva spre spate, ca 
pe o suliță, şi apoi a izbit-o din răsputeri de cealaltă conservă, pe care o 
golise şi o pusese peste mânerul şurubelniţei. Bang! 

Trecuseră câteva ore de când se lăsase întunericul peste lume. Timpul 
gonea ca şi cum abia aştepta să ajungă în punctul în care Milwokh avea să- 
şi înceapă jocul diabolic. Bang! 

Şi apoi, era întunericul. Întunericul sufocant, claustrofobic, care o apăsa 
tot mai tare. Era mai întuneric chiar decât într-o noapte de iarnă, cu mască 
pentru somn şi storuri de camuflaj, şi, sincer, nu ştia cât avea să mai fie în 
stare să-şi păstreze mintea întreagă. 

Asta o speria mai mult decât orice. Gândul că, în cele din urmă, o să se 
prăbuşească pe podea, plângând cu sughiţuri, incapabilă să facă altceva 
decât să se culce pe o parte cu genunchii strânşi la piept şi să tremure fără 
să se poată opri. Dacă ajungea la asta, totul avea să se sfârşească. Dacă era 
doborâtă, el avea să fie liber să acționeze şi, cu mult înainte ca ceilalți să-şi 
dea seama de planul lui, avea să fie prea târziu. Bang! 

Încă nu trecuse peste uciderea lui Ester Landgren, copila nevinovată care, 
la şase ani, trecuse deja prin mai multe decât ar trebui să treacă cineva în 
întreaga viață. Nu vorbise despre asta cu nimeni din echipă şi, într-un fel, 
de-abia acum îşi dădea seama deplin ea însăşi. Însă furia pe care o simţea 
faţă de soarta lui Ester o făcea să fie gata de orice ca să-l oprească. 

Pontus Milwokh. Trebuia să fie el. Şi totuşi, nu putea s-o creadă de-a 
binelea. Faptul că s-a întors acasă era una dintre cele mai neaşteptate 
întorsături ale acestui caz, în care totul era neaşteptat. Era un lucru destul de 
obişnuit ca un răufăcător să se întoarcă la locul faptei, dar să se întoarcă 
acasă, în ascunzătoarea lui, după ce fusese descoperită de poliție, era cu 
totul ciudat. 


I-a strigat să înceteze, însă cuiele au continuat să străpungă tăbha din 
spatele şifonierului într-un şuvoi nesfârşit şi, după ce pistolul pentru cuie a 
tăcut, i-a luat locul şurubelniţa electrică, apoi a pornit un fierăstrău circular, 
tăind o scândură după alta. 

I-au trebuit două ore ca să transforme ascunzătoarea într-o celulă de 
închisoare fără intrare sau ieşire. Apoi s-a lăsat tăcerea şi, peste un minut, el 
a stins luminile de la tabloul electric şi totul s-a întunecat. Computerul, 
lumina orbitoare de pe tavan. Totul. Bang! 

După ce a priceput că nu poate să iasă, panica a făcut-o să țipe din 
rărunchi şi, sperând că ar putea s-o audă un vecin, nu s-a oprit până ce i-au 
cedat corzile vocale. 

De-abia atunci a reuşit să-şi vină în fire şi, după ce respirația i-a revenit la 
normal, a putut să facă un plan de acțiune. Bang! 

Era a treia conservă de ravioli pe care o folosea. Pe celelalte două le-a 
spart lovind direct mânerul şurubelniţei şi, de fiecare dată, sosul de roşii a 
explodat şi a mânjit-o din cap până-n picioare. Cel puţin nu trebuia să se 
vadă, în întuneric. Bang! 

Primul lucru pe care l-a făcut a fost să sfâşie o bucată din cearşaful de pe 
pat şi să şi-o înfăşoare în jurul mâinii stângi, ca să oprească sângerarea 
produsă de cui. De-abia în acel moment, după ce reuşise, în sfârşit, să se 
liniştească, a început durerea să se facă simțită de-a binelea. O durere 
arzătoare, ascuţită, care radia din mână în sus, pe antebraţ. 

Apoi a bâjbâit prin beznă şi a tras concluzia că atât de multe cuie şi 
şuruburi străpunseseră atât şifonierul, cât şi peretele dinspre dormitor, încât 
i-ar trebui săptămâni, dacă nu chiar o lună întreagă, ca să facă o gaură 
destul de mare cât să se strecoare prin ea. O gaură mai mică, pentru a 
încerca să ajungă la o priză, ar fi fost inutilă, de vreme ce curentul era 
întrerupt în întregul apartament. lată de ce s-a întors spre zidul comun cu 
apartamentul său. 

Imediat deasupra plintei a găsit o priză şi, cu ajutorul şurubelniței, a 
slăbit şuruburile şi a scos-o. Asta a lăsat în perete o adâncitură de câţiva 
centimetri şi, băgându-şi mâna acolo, şi-a dat seama că miezul zidului era 
din cărămizi. Şi-a concentrat atenția asupra mortarului dintre ele şi s-a 
dovedit că e destul de uşor să sape cu şurubelniţa. 

Cel puţin, la început. Dar ceea ce n-ar fi trebuit să-i ia mai mult de o oră 
s-a transformat într-o strădanie interminabilă. Când mâna dreaptă a început 


să-i sângereze de la frecarea cu marginile conservei, a înfăşurat-o şi pe ea în 
pânză. 

Însă era la capătul puterilor. În ciuda faptului că bubuise fără răgaz şi a 
mortarului pe care reuşise să-l scoată, cărămida din zid refuza să se 
clintească. Era sigură că există o explicaţie pentru asta, dar era prea obosită 
ca să gândească. Prea obosită ca s-o țină aşa la infinit şi să izbească în 
şurubelniţă, cu fiecare fărâmă de putere pe care o putea strânge, pentru a 
cinci sute mia oară. Bang! 

Conserva i-a explodat în mână. Cu toate că pusese peste şurubelniţă una 
dintre cutiile golite, iarăşi era împroşcată cu ravioli, şi de această dată ceva 
s-a rupt în ea. Ceva care a făcut-o să azvârle cutia şi să atace, furibundă, 
zidul direct cu şurubelniţa. 

Fâşiile din jurul mâinilor s-au desfăcut şi rănile s-au deschis la frecarea 
cu suprafaţa striată a mânerului, care a devenit alunecos de la sânge. 
Durerea era aproape insuportabilă, dar, în continuare, nimic nu se compara 
cu frustrarea tuturor acelor ore pierdute. Toată durerea şi strădania din ce în 
ce mai disperată. Nimic n-avea să-l oprească pe Milwokh. 

A sunat ca un dinte care se rupe. Un pocnet slab, abia auzit, asta a fost 
tot. Însă pentru Irene sunetul a fost ceva nou. Ceva ce ar putea să schimbe 
totul. 

A lăsat jos şurubelniţa şi şi-a şters mâinile pe pantaloni. Apoi a băgat 
mâna în gaură şi a pipăit marginile cărămizii de neclintit. Din nefericire, 
părea cam la fel. Sigur, destul de mult mortar din jurul ei dispăruse, însă n-a 
găsit explicaţia sunetului pe care-l auzise decât când degetele i-au ajuns pe 
suprafața cărămizi. 

Crăpătura era probabil mai mică decât un fir de păr, dar chiar şi aşa a 
putut s-o simtă cu unghia cum merge în zigzag. A încercat să prindă 
marginile cărămizi, dar era la fel de înțepenită ca înainte să fi început. 

A luat iar şurubelniţa, i-a aşezat vârful în mijlocul cărămizii, a luat cu 
mâna liberă altă conservă de ravioli din grămada de sub pat şi a lovit din 
nou mânerul. De această dată a fost mai degrabă un ciocănit uşor decât o 
izbitură. N-a fost nevoie decât de atât ca să rupă în două cărămida, şi 
şurubelniţa s-a înfundat brusc în ea, de parcă s-ar fi transformat în unt. 

Şi-a vârât mâna în gaură şi a simţit că spărtura era destul de mare ca să-şi 
poată strecura degetele. O jumătate de cărămidă era desprinsă, în sfârşit, şi 
putea fi scoasă destul de uşor. Însă cealaltă jumătate era încă înţepenită şi, 


după alte treizeci de minute de trudă zadarnică, s-a dat bătută. Se părea că 
greutatea întregii clădiri se sprijinea pe ea. 

A găsit cablul prelungitorului de sub birou şi a împins ştecărul în gaură. 
Apoi a încercat să-şi bage mâna după el, dar oricât de tare a împins, nu era 
loc. 

S-a prăbuşit pe podea şi s-a gândit să închidă, pur şi simplu, ochii şi să 
lase epuizarea s-o copleşească. N-ar putea zice nimeni că n-a încercat. 
Probabil că ar adormi în câteva secunde, şi poate că ar visa ceva minunat, în 
vreme ce restul echipei ar încerca să afle unde este ea. 

Poate că ar fi făcut asta, în viaţa dinainte. O viaţă plină de dorinţe luate 
cu naivitate drept realitate, în care împărțise patul cu Hampus, fără să ştie 
cine era el, şi nu i-ar fi trecut niciodată prin cap să dea foc unui club de 
neonazişti. O viață în care se dăduse bătută demult şi îşi concentra toată 
energia pe lingerea rănilor, aşteptând şi sperând că, în vreun fel, lucrurile se 
vor îmbunătăți. 

Dar acea viaţă nu mai exista. Acea Irene nu mai exista. Acum îşi dădea 
seama de asta. Procesul începuse de câteva săptămâni şi vechiul său sine se 
stinsese treptat, devenind tot mai difuz şi vag. Fusese un proces dureros, şi 
se simţise mai confuză ca oricând, însă acum putea să vadă ce devenise. 
Aici, pe podeaua murdară, în întunericul de smoală, putea în sfârşit să vadă, 
limpede ca lumina zilei. 

Şi-a lăsat mâinile să se cerceteze una pe alta. După un minut sau două, a 
ales-o pe cea stângă. Era deja vătămată de cui, şi depindea de ea mai puţin 
decât de dreapta. Aşa că s-a ridicat în picioare, a găsit patul şi l-a tras de la 
perete. 

După ce patul a fost aşezat la peretele îndepărtat, s-a culcat pe burtă, şi-a 
proptit picioarele de marginea patului şi şi-a împins mâna stângă cât mai 
departe în gaură. Era puternică, ştia asta. Dar să fie puternică nu era destul. 
Nici pe departe. Trebuia să meargă dincolo de asta, într-un teritoriu 
neexplorat, spre genul de forță primară de care este nevoie ca să salți un 
automobil atunci când fiica ta este prinsă sub el. 

N-avea o fiică. Dar o avea pe Ester Landgren, şi gândul la ea a făcut-o pe 
Irene să împingă atât de tare cu picioarele, încât mâna i-a înaintat cu un 
milimetru. Nu ştia dacă poate să împingă mai tare, însă n-avea de ales, aşa 
că a continuat până ce a auzit cum ceva 1 se frânge în interiorul mâinii. 

O durere sfâşietoare, de nedescris, i-a săgetat din mână spre restul 
corpului, când încheieturile degetelor i-au fost strivite între ele. Avea 


senzația că mâna ruptă i-a luat foc. Cu toate acestea, nu durerea avea să şi-o 
amintească, ci scrâşnetul cartilajelor şi oaselor. 

S-a oprit un pic şi a încercat să vadă în ce stare îi este mâna. Dacă se 
străduia, încă îşi mai putea mişca mijlociul şi arătătorul, precum şi degetul 
mare, însă n-avea niciun contact cu inelarul şi degetul mic, şi poate că de 
acum încolo aveau să se bălăngăne, pur şi simplu, ca două relicve, 
amintindu-i acest moment. 

Acum putea să-şi îndoaie mâna, cu încheieturile degetelor şi restul, ca un 
pui dezosat şi, lucru ciudat, când făcea asta n-o durea mai tare. Probabil că 
ajunsese deja la maximum. Sau poate că endorfinele începuseră, în sfârşit, 
să netezească ascuţişurile, pentru că începea să-şi simtă din ce în ce mai 
mult mâna ca pe o bucată amorfă, care în cele din urmă a răzbătut prin 
gaură. 

Trecuse dincolo. Trecuse cu adevărat. 

Timp de câteva secunde s-a concentrat pe respirație, apoi a explorat 
micul spațiu dintre zidul de cărămidă şi zidul propriului dormitor. L-a 
estimat la câțiva centimetri. Aproape alături, la stânga, era o placă de lemn, 
iar ştecărul prelungitorului aştepta lângă mâna ei. Drept în faţă simţea 
izolația veche, care putea să fie împinsă deoparte cu uşurinţă. 

Sperase că interiorul peretelui său va fi din ghips vechi, întărit cu stuf. 
Însă era dintr-un soi de rigips modern, instalat cândva, prin anii '90. Din 
fericire, şurubelnița îl găurise destul de mult ca să poată culege bucăţile cu 
degetul mare şi arătătorul. 

Când gaura a fost destul de mare ca lumina zilei din dormitorul ei să se 
poată strecura prin ea, a uitat pe moment de durere şi a scos un strigăt de 
bucurie, care s-a auzit ca un şuierat sec. N-a fost prea greu să împingă 
ştecărul prin gaură, şi mâna după el, şi după ce şi-a vârât şi antebraţul a 
reuşit nu numai să-l îndoaie, ci şi să găsească priza şi să bage ştecărul, ceea 
ce a făcut ca lampa de pe birou să se aprindă şi computerul să pornească din 
nou. 

Hillevi Stubbs a oprit pe un loc de lângă ICA Maxi din Raus, a setat 
discul-parcometru şi l-a pus la vedere pe bord, apoi a coborât din Jeep, şi-a 
luat rucsacul şi a traversat repede parcarea. Avea la dispoziţie trei ore până 
ce un supraveghetor al parcării peste măsură de zelos să-i dea o amendă 
grasă. 

Drumul cu maşina până acolo ar fi fost mai uşor, dar n-a vrut să rişte. 
Molander trebuie să fi instalat camere de supraveghere ca să vadă ce maşini 
şi pietoni trec pe lângă terenul lui. 

De aceea şi-a tras pe faţă căciula de schi, pe care i-o împrumutase Mona- 
Jill, de îndată ce a traversat drumul cel mare numit Rausvăgen până la 
drumul mult mai mic, paralel cu el, care era numit, în mod inexplicabil, tot 
Rausvăgen. 

A luat-o spre stânga şi a alergat uşor pe drum, care după vreo douăzeci de 
metri se îngusta considerabil, făcând-o să se simtă ca o persoană care intră 
nepoftită, cu toate că era încă pe un teren public. O nepoftită transpirată. 

Mona-Jill cumpărase căciula de schi pentru o călătorie în Laponia, ca să 
facă schi fond la temperaturi de minus optsprezece grade. La douăzeci şi 
şase de grade, de te topeai, era cu totul altceva. 

În stânga, tufele şi copacii alcătuiau un zid verde de frunziş care bloca 
vederea şi sunetele drumului mai mare. În dreapta, era un gard înalt din 
sârmă ghimpată, iar dincolo de el, o zonă pavată. Nu vedea nicio cameră de 
supraveghere, cu toate că asta n-o făcea să se simtă mai uşurată. 

Nu numai că o treceau toate apele, dar mai şi gâfâia ca o babă de 110 ani. 
O auzea deja pe Mona-Jill ţinându-i una dintre predicile din seria „ţi-am 
spus eu”, că ar trebui să înceapă să facă exerciţii fizice, să fie în formă şi, 
mai presus de toate, să slăbească. 

S-a oprit să-şi tragă sufletul la o poartă dublă care avea în partea de sus 
sârmă ghimpată şi pe care era o pancartă despre interdicţia de a intra 
nepoftit. Mesajul era subliniat de un lanţ gros şi un lacăt solid. 

N-aveai de unde să ştii dacă aici era numărul 28 de pe Rausvăgen sau 
oricare alt număr. Dar a zărit două dintre heleşteiele pe care le văzuse în 
imaginile din satelit, şi ceva care arăta a bărcuţă de pescuit rablagită, trasă 
pe țărm. 


A scos telefonul vechi suplimentar pe care Fabian insistase să-l 
folosească şi a trimis un SMS în care spunea că e pe cale să intre pe 
proprietate. Nu vorbiseră în ultima oră şi, dacă el îşi îndeplinea partea din 
înţelegere, era ocupat cu distragerea atenției lui Molander. Probabil de 
aceea n-a răspuns imediat. Nu putea să-şi scoată vechiul Nokia şi să-l 
fluture prin faţa colegului său, trebuia să aştepte momentul potrivit ca să se 
îndepărteze. 

Pe când aştepta, a scos cheile lui Elvin, a ales-o pe cea marcată cu bandă 
adezivă albă şi cu desenul unui peşte şi a încercat-o în lacăt. După spusele 
lui Fabian, era ultima cheie care mai trebuia să fie identificată. Bazine de 
pescuit, o barcă de pescuit veche şi imaginea unui peşte. De ce nu? 

Din păcate, nu se potrivea. Nu reuşea nici măcar s-o bage până la capăt. 
A încercat restul cheilor. Mai degrabă ca să n-o întrebe nimeni după aceea 
de ce n-a făcut-o. Dar fără succes. Niciuna dintre ele nu se potrivea, nici pe 
departe. 

După alt minut de stat cu braţele încrucişate, nu s-a mai putut stăpâni, şi- 
a dat Jos rucsacul, a scos cleştele pe care îl luase cu ea şi a tăiat o gaură în 
gard. Nu putea să stea acolo, pur şi simplu, pierzând timpul în aşteptarea 
unui mesaj de la Fabian care ar putea să nu vină niciodată. Dacă declanşa o 
alarmă, ei bine, asta era. 

Peste şase minute era înăuntru şi gonea mai departe, cu transpirația 
curgându-i pe faţă în căciula de schi. Cunoştea planul de ansamblu de pe 
Google Maps şi din harta de la Registrul Cadastral: trei heleşteie la stânga şi 
cel un pic mai mare, la dreapta. Orele în care a stat cu privirea aţintită la 
ecran noaptea trecută îşi arătau, în sfârşit, roadele. 

Problema era că n-avea habar unde să se ducă. Timpul era prea scurt şi 
terenul prea mare ca să umble la nimereală. Probele puteau să fie ascunse 
cam oriunde, dacă măcar acesta era locul în care le ţinea Molander. 

Totuşi, oriunde ar fi fost, probabil că probele erau congelate, ca să se 
asigure că mostrele rămân intacte şi nu se degradează. Asta sugera existenţa 
unui congelator sau aşa ceva într-una dintre clădiri. Numărase pe hartă şase 
construcţii ca nişte cabane. În plus, vedea acum câteva şoproane, un 
container mare şi o barcă de pescuit abandonată, alături de un morman de 
echipamente de pescuit. 

Astea singure i-ar lua toată ziua ca să le cerceteze. 

Fără vreun plan anume, s-a dus spre capătul drumului şi a cercetat zona 
dinspre cele trei heleşteie de la stânga, căutând ceva, orice, ca să-i dirijeze 


căutarea. Însă, în afară de un cântar mare, de exterior, o cadă şi o grămadă 
de ciurucuri, n-a văzut nimic care să-i facă pulsul să galopeze. 

A coborât privirea şi a început să studieze pietrişul. Erau câteva urme de 
cauciucuri, dar niciunul care să treacă de capătul drumului, în iarba înaltă 
de o jumătate de metru. Şi nu desluşea nicio urmă de picior. 

A mers mai departe spre unul dintre şoproane şi s-a urcat pe o scară 
rezemată de acoperiş. De acolo avea o vedere mai bună şi putea să zărească 
ceva în iarba înaltă. Era prea devreme ca să spună dacă sunt sau nu urme. 
Ar fi putut să fie, pur şi simplu, un sol mai sărac în acel loc. 

Oricum, iarba părea într-adevăr turtită şi un pic îngălbenită. Cam ca un 
„cerc al zânelor”™™® desenat vag, doar că aici era o linie relativ dreaptă, care 
dispărea între două dintre heleşteie. 

S-a dat jos şi a pornit după urmă prin iarbă, dincolo de heleşteie, spre o 
casă de lemn roşie, unde a găsit explicația sub forma unei roabe lăsate în 
poziție verticală. Desigur, asta trecuse prin iarba înaltă şi, judecând după 
unele porțiuni ale urmei, fusese grea. 

S-a dus la uşa verde şi a cercetat placa de email albă pe care scria 
Krigshammaren. Câteva găuri de şuruburi mai vechi şi un cadru de vopsea 
verde din jur care arăta mai puţin decolorată decât restul uşii sugera că la un 
moment dat din ultimii ani, placa fusese înlocuită. Acelaşi lucru părea să fie 
adevărat şi în privinţa încuietorilor şi a clanței. 

A scos cheile lui Elvin, în vreme ce se gândea ce ar putea să însemne 
„Krigshammaren”, dar n-a ajuns prea departe, deoarece cheia cu peştele pe 
ea a alunecat ca unsă în broască. 

Interiorul nu mirosea chiar urât. Un pic a stătut, poate, şi a praf, dar mai 
era şi un iz de cafea. Perdelele unicei încăperi erau trase, însă țesătura 
subțire şi spațiul dintre ele lăsa să intre destulă lumină ca să se uite în Jur. 

În mod normal, cei ca Fabian şi colegii lui ajungeau primii la locul faptei. 
Ea era chemată mai târziu, şi niciodată nu i-a fost greu să o considere o 
meserie ca oricare alta. N-o deranjaseră niciodată sângele şi victimele 
mutilate care zăceau în faţa ei. Întotdeauna fusese în stare să despartă 
lucrurile şi să-şi abordeze munca în mod pragmatic. 

Însă de această dată era altfel. De această dată, era prima la faţa locului 
ŞI, chiar dacă încăperea nu era scăldată în sânge sau presărată cu bucăţi 
omeneşti, trebuia să-şi stăpânească o senzație de nervozitate. Poate era din 
cauza a tot ce nu vedea, a tuturor lucrurilor ascunse, dar pe care 
subconştientul său le observase deja, iar acum creierul le punea cap la cap. 


S-a forțat să meargă mai departe în încăpere şi, dintr-odată, a auzit un 
tpăt îndepărtat, dar tot mai puternic, de undeva, de afară. A desfăcut 
perdelele şi s-a uitat pe fereastră, dar n-a văzut nimic care să explice 
sunetul. 

În schimb, ochii i-au căzut pe o masă de lucru aşezată lângă fereastră, pe 
care erau împrăștiate câteva pensule şi cleşti chirurgicali de diferite mărimi, 
un fierăstrău, o daltă, câteva seringi şi câteva foarfece. Mai erau şi sticle de 
diferite mărimi, două borcane mici cu vopsea şi vreo zece soldăţei de 
plastic. 

De aceea îşi numise firma „Krigshammaren'"*? Parcă îşi amintea că, pe 
când erau la Academia de Poliţie, şi Molander, şi Elvin fuseseră obsedaţi de 
un joc numit Warhammer”. Să fi fost încă un hobby al lui, sau era doar o 
acoperire? 

Tipătul de frecvenţă înaltă era acum atât de puternic, încât o dureau 
urechile. Peste câteva clipe a fost explicat de mugetul brusc al unui tren 
care trecea la doar câțiva metri de fereastră, de cealaltă parte a tufelor. Toate 
de pe masă se zguduiau şi se deplasau, iar unul dintre borcănelele cu vopsea 
a alunecat peste margine şi a căzut. 

Peste câteva clipe a revenit tăcerea, ca şi cum n-ar fi fost întreruptă 
niciodată, şi ea s-a lăsat pe vine, a scos lanterna şi s-a uitat sub masă. În 
afară de alte câteva borcane cu vopsea, erau câțiva soldăței, în diferite stadii 
de lucru, un scalpel care avea pe el ceea ce părea să fie sânge uscat şi câteva 
foi de hârtie prinse cu o agrafă. 

Histerectomie vaginală — un manual. 

N-a avut nevoie să citească pentru a şti la ce fusese folosit patul din 
colţul îndepărtat, sau ce căutau acolo cei doi stâlpi cu un fel de suporturi 
pentru picioare. Nici măcar nu trebuia să se uite mai bine la pata de sânge 
uscat de pe saltea ca să ştie că acolo i-a fost furat Ingelei Ploghed uterul cu 
doi ani înainte. 

Prin urmare, aici a adus-o Molander ca s-o poată droga şi să facă 
operaţia, înainte s-o arunce în Ramlösa Brunnspark unde să se golească de 
sânge. Asta explica de ce a reacționat atât de violent la şinele care scoteau 
acel țipăt şi la mugetul trenurilor, aşa cum scria într-unul dintre rapoartele 
din dosarul cazului. 

Hillevi s-a răsucit spre uşa de lângă pat, a deschis-o cu piciorul şi a văzut 
o bucătărioară cu podea de lemn uzată, un preş vechi şi murdar, uşi cafenii 
de dulapuri şi vopsea de pe tavan care se cojea. În colţul îndepărtat a văzut 


o lampă de sudură, iar pe o masă de lângă fereastră erau o cană de cafea, un 
castronel cu zahăr cubic şi un pachet de Mariekex:” desfăcut. Pe blatul de 
lucru erau o cafetieră veche, un termos şi un pachet de cafea Zoegas 
Skânerost. 

A intrat, a luat termosul şi l-a clătinat. Era pe jumătate plin şi, după ce a 
deşurubat capacul şi a observat că e rece cafeaua, dar după miros pare 
destul de proaspătă, a tras concluzia că Molander fusese aici la un moment 
dat în ultimele zile. Dar de ce? S-a uitat la lampa de sudură din colţ, însă nu 
i-a venit nicio idee. 

Un zgomot brusc a făcut-o să tresară. Un sunet atât de familiar, încât în 
mod normal nici nu l-ar fi băgat în seamă. Dar acum nu era ceva normal, 
aşa că atunci când compresorul s-a trezit la viaţă în spatele ei, s-a răsucit 
spre frigiderul vechi şi s-a beştelit singură că a fost atât de neatentă, încât l- 
a trecut cu vederea. 

A deschis uşa şi a văzut câteva supe gata preparate cu data de expirare în 
iulie şi câteva sticle de apă. Ceea ce n-a văzut au fost probele. Nu, până ce a 
deschis congelatorul. Acolo, în mici containere frumoase, marcate cu culori 
şi etichetate, era ceea ce căuta ea. 

Uşurată, a scos telefonul Nokia să-l sune pe Fabian, dar, de emoție, l-a 
scăpat pe preşul pe care stătea. Din nou, sunetul a fost ceea ce i-a atras 
atenția, pentru că era complet nepotrivit. A ridicat telefonul, a tras preşul 
într-o parte şi a descoperit în podea o trapă. 

A apucat mânerul trapei, a tras de el şi a deschis-o. Ducea drept în jos, în 
spaţiul pentru lucrări de întreținere de sub casă, până la altă trapă, aflată la 
vreo jumătate de metru. Aceasta era rotundă, de fier, şi părea să ducă drept 
în jos, în pământ. 

A apucat mânerul celei de-a doua trape. Era atât de grea, încât a trebuit 
să-şi înfigă bine picioarele în pământ şi să tragă cu amândouă mâinile. 

Duhoarea a izbit-o cu atâta putere, încât n-a avut timp să se ferească. De 
ea, sau de roiul de muşte care a ţâşnit din gaură şi i-a năpădit părul şi nările. 
Însă putoarea şi muştele nu erau nimic pe lângă ceea ce zăcea în întunericul 
de dincolo de grătarul solid sudat pe marginea găurii. 

Nu desluşea ce este. Şi totuşi, ştia deja. Că asta era povara pe care o 
cărase Molander cu roaba prin iarba înaltă. Pentru asta îi trebuise lampa de 
sudură. Că fuseseră amăgiți cu toţii, că ea nu prinsese, în sfârşit, ocazia să-l 
părăsească, după toţi anii petrecuţi împreună. 


lată de ce n-a fost deloc surprinsă când a reuşit să se hotărască, în cele 
din urmă, să aprindă lanterna şi să îndrepte raza spre pivniţa care fusese 
transformată în închisoare. Spre Gertrud, care zăcea nemişcată pe pământul 
bătătorit, cu ochii închişi. 

Semaforul de la intersecţia Tâgagatan şi Drottninggatan s-a făcut roşu, ca 
şi cum ar fi fost complet desincronizat cu restul intersecţiilor. Însă Fabian, 
care întârziase deja zece minute, a accelerat, silindu-i pe ceilalți şoferi să 
apese pe frâne când a trecut prin intersecție şi a virat pe Bogseraregatan, în 
Norra hamnen. 

În clipa în care a terminat convorbirea cu Hillevi a sunat-o pe Astrid ca 
să-i spună că nu poate să ajungă la şedinţa de dimineaţă. Ea a vrut să ştie de 
ce şi, spre surprinderea lui, nu i-a acceptat explicația că trebuie să fie cu 
familia lui. 

Chiar şi după insistențe, nu i-a permis să-şi ia liber mai mult de o 
Jumătate de zi. Mai mult, l-a mustrat pentru că în ultima vreme a fost atât de 
absent, arătând că nu mai departe de ieri dormise mai mult decât trebuia şi 
acum cerea să stea acasă, cu toate că investigația era într-o fază critică. 
Faptul că nici Irene nu apăruse şi nu răspundea la telefon nu contribuia cu 
nimic la îmbunătăţirea dispoziției lui Astrid. 

Discuţia continuase aşa destul de mult, şi el a fost pe punctul să-i spună. 
Dar, cu toate întrebările şi explicaţiile, nu fusese timp. Ar fi fost nevoie de 
ore, poate zile, ca s-o convingă să facă arestarea. În cele din urmă, n-a văzut 
altă soluție decât s-o mintă de la obraz şi a promis că se duce la serviciu de 
îndată ce închide telefonul. 

Dar, dacă-i pe aşa, întârziase deja şi, dacă o cunoştea pe Hillevi, nu era 
genul care să stea cu braţele încrucişate, aşa că probabil intrase deja pe 
proprietate. Nu putea decât să se roage ca Molander să fie prea ocupat cu 
iahtul Hallberg-Rassy ca să aibă timp de altceva. 

Fabian a parcat maşina şi a pornit repede pe jos spre pontoanele şi 
debarcaderele din Norra hamnen, pe lângă restaurantul care avea toate 
mesele ocupate de vilegiaturiştii cu cămăşi cu mânecă scurtă şi pantaloni 
scurți în culori pastelate. 

A zărit iahtul Hallberg-Rassy la vreo cincizeci de metri, amarat la un 
ponton. Sigur, nu se vedea decât catargul, dar a recunoscut pe loc cele două 
antene de crucetă, anemometrul şi radarul din vârf. Restul vasului era 
ascuns de barierele de la locul crimei, care blocau o parte din ponton. 

Fabian şi-a scos legitimaţia, şi-a făcut loc cu coatele prin inevitabila 
îmbulzeală de gură-cască lacomi de senzațional care stăteau acolo cu 


telefoanele pregătite de filmare, a trecut peste banda pusă de poliție şi s-a 
dus la un polițist în uniformă, care l-a condus în spatele barierelor. 

De aproape, orice asemănare între Hallberg-Rassy şi restul 
ambarcaţiunilor din port dispărea. Carena cândva albă era mânjită de sânge. 
Randa fusese coborâtă, însă era legată în pripă în jurul ghiului. La fel şi 
focul împroşcat cu sânge, care zăcea pe puntea din faţă, rulat neglijent. 

Era o privelişte sumbră şi s-ar fi cuvenit ca vasul să fie distrus de îndată 
ce terminau cu el. Dar asta n-avea să se întâmple. Era prea valoros şi, la 
prețul corect, mulți cumpărători ar fi gata să-i ignore trecutul. 

Unul dintre asistenții lui Molander era în cabina de pilotaj, în 
echipamentul de protecţie complet, culegând ceva de pe podea cu penseta. 
Celălalt, şi el în echipament complet, fotografia bucățile de corp aliniate pe 
o masă pliantă aşezată sub o umbrelă, înainte să le pună în lăzi frigorifice. 

Şi Molander era ocupat, însă nu cu iahtul. Stătea lângă dubă, cu 
Jumătatea de sus a salopete: de protecție legată în jurul taliei şi ochii lipiţi 
de telefon. 

— Ingvar, l-a strigat Fabian. 

Molander a ridicat privirea de pe telefon şi s-a răsucit spre el. 

— Nu-s decât eu, a continuat, şi s-a pomenit că-şi flutură mâna spre 
colegul său, ceea ce în mod normal nu făcea niciodată. 

Trebuia să se poarte firesc. Cel puţin, adoptase un mers calm. 

— Nu te subaprecia. Molander a reuşit să zâmbească. Căru fapt îi 
datorez plăcerea? Credeam că eşti prins în şedinţa de dimineaţă cu ceilalți. 

— A trebuit s-o amânăm. Se pare că Astrid nu poate să dea de Irene. 

Fabian s-a oprit în faţa lui Molander şi şi-a concentrat toată atenţia asupra 
încercării de a-1 zâmbi şi el. 

— Aşa că mi-am zis să trec pe aici şi să mă asigur că nu jucaţi Murder 
Snails“ în timpul programului. 

Molander a râs şi şi-a băgat telefonul în buzunar. 

— Aş vrea eu. 

— Credeam că-ți plac chestiile astea. Fabian a făcut semn cu mâna spre 
Hallberg-Rassy. N-ar trebui să fie exact pe gustul tău? Şi, că veni vorba, 
cum vă descurcaţi? 

— De asta eşti aici? Să întrebi cum ne descurcăm? 

— Printre altele. 

Fabian s-a uitat la asistentul din cabina de pilotaj, care intra în cabina de 
la pupa. Trăgea de timp. Indiferent cum, dar trebuia să-l țină pe Molander 


ocupat cât mai mult timp cu putinţă. 

— Evident, m-ar interesa foarte mult dacă aţi găsit vreo probă împotriva 
lui Milwokh. 

— Nu-i nevoie să te agiți. Sunt sigur că vom găsi probele şi ne vom 
ocupa de ele. 

— Sunt cum nu se poate mai puţin agitat. 

Molander a chicotit. 

— Zici tu. Dar nu-i ceea ce văd eu. 

Oare ştia deja că Hillevi intrase acolo? 

— Dar aş zice că e aşa cum era de așteptat, a continuat Molander. 

— Poftim? 

— Întrebai cum ne descurcăm. 

— Deci, n-aţi găsit nimic care să sară în ochi, ceva care să ne indice 
direcția corectă? 

Molander şi-a scuturat capul. 

— Dar cine ştie ce ar putea să apară? Suntem departe de a fi terminat. 

— Cât de mult crezi că va dura? 

— Cât de lungă e o bucată de sfoară? Şi, că veni vorba, cred că ar trebui 
să ne întoarcem la treburile noastre. În acest fel putem, la urma urmei, să 
fim de cel mare folos. 

— În acest moment, asta-i treaba mea. Ţi-aş fi recunoscător dacă mi-ai 
arăta ce aveţi până acum. 

— Cineva poate fi recunoscător pentru multe lucruri pe lumea asta. Eu, 
de exemplu, ți-aş fi recunoscător dacă mi-ai răspunde la întrebarea ce rost ar 
avea asta, în afară de irosirea unui timp prețios. 

— S-ar putea ca eu să văd ceva ce voi nu vedeţi. 

— Mă îndoiesc. Dar, dacă n-ai nimic mai bun de făcut, cine sunt eu să-ți 
pun bete în roate? 

Molander s-a răsucit spre asistentul de pe ponton. 

— Fredrik! Vrei, te rog, să-i arăţi rapid lui Fabian ce am găsit? 

— Sigur! Trebuie doar să-i trimit astea lui Flătan! 

— Nu-i nicio grabă. Fabian pare să aibă tot timpul din lume. Pe curând. 

Molander i-a făcut lui Fabian un semn scurt cu capul, apoi s-a întors cu 
faţa spre dubă şi a întins mâna spre portiera din partea şoferului. 

— Stai un pic, unde te duci? 

— La Kjell & Company, pe Bruksgatan, a zis Molander, fără să se 
întoarcă spre el. Îmi cer scuze că nu-i ceva mai interesant. 


A deschis portiera. 

— Cardul de memorie al camerei de supraveghere e plin, ştii, şi... 

— Poate că ar putea să facă asta Fredrik? 

Molander a dat drumul portierei şi s-a răsucit pe călcâie. 

— Şi de când eşti tu cel care hotărăşte cum lucrăm eu şi personalul meu? 

— În afară de cazul în care nu-mi amintesc corect, tu erai cel care o ţinea 
una şi bună cu importanţa de a lucra împreună, tu şi cu mine, dacă vrem să 
avem o şansă de a-l aresta pe Milwokh şi de a face să fie condamnat. E 
chiar aşa de surprinzător faptul că aş prefera ca tu să fii cel care îmi arată ce 
ați găsit, şi nu asistentul tău? 

Molander n-a zis nimic, doar stătea acolo, ca şi cum l-ar fi citit pe Fabian 
ŞI ar fi ştiut exact despre ce este vorba cu adevărat. 

— Desigur, a spus, în cele din urmă, şi a încuviinţat din cap. Ai dreptate. 
Hai să terminăm chiar acum cu asta. 

Fabian se pregătea să-i răspundă, zâmbind, când telefonul i-a sunat în 
buzunar. 

— Nu trebuie să răspunzi? 

Molander a făcut semn cu capul spre pantalonii lui. 

Din fericire, era iPhone-ul, şi de aceea a hotărât să-l scoată, iar când a 
văzut că e Hillevi, a dus telefonul la ureche cât de repede a putut, ca să nu 
se vadă ecranul. 

— Da, sunt Fabian. 

— Dacă te întrebi de ce nu sun la celălalt număr, nu pot să spun decât că 
ar fi inutil, de vreme ce nu răspunzi niciodată. 

— Scuze, cu cine vorbesc? 

Simţea cum ochii lui Molander îi sfredelesc capul şi singura soluţie era să 
se întoarcă spre el şi să încerce să pară sincer nedumerit. 

— E un moment nepotrivit? a zis Hillevi. Oare e din cauză că tu... 

— A, tu erai. Bună, a întrerupt-o Fabian. Te superi dacă te sun mai târziu, 
să zicem peste o oră? 

— E vorba de Molander? Eşti cu el în acest moment? 

— Am putea spune aşa, da. Prin urmare, cum ziceam, aş prefer să vorbim 
despre asta mai târziu, când termin aici. 

— NU, nu poate să aştepte, a răspuns Hillevi. Așa că ascultă aici şi să nu 
îndrăzneşti să închizi. Mă auzi? Să. Nu. Închizi. 

— Bine, dar grăbeşte-te. 


Fabian a ridicat din umeri, scuzându-se, spre Molander, care acum îl 
privea țintă, ca şi cum nu i-ar fi fost greu să-i ghicească jocul. 

— Am găsit probele. Mă auzi, Fabian? Am găsit... 

— Scuze, nu ştiu dacă cu... 

— Probele împotriva lui Molander! Sunt aici, în fața mea, în 
congelatorul unui frigider vechi. 

— Bine, prin urmare, zici... 

— Exact. Aşa că arestează-l, pur şi simplu. Nu există niciun motiv să 
aşteptăm. 

— Înţeleg. 

Fabian a încuviinţat din cap şi i-a zâmbit lui Molander. 

— Și am găsit-o şi pe Gertrud. 

— Da, bine, ca să vezi. ŞI? Totul era în ordine? 

— Mă tem că nu. Ticălosul a vârăt-o într-o pivniță şi problema e că nu 
pot ajunge jos, la ea. 

— Cum? Nu pricep... 

— Fabian, singurul lucru pe care trebuie să-l pricepi în clipa asta e că 
trebuie să-l arestezi. Nu peste câteva ore sau un pic mai târziu, chiar acum. 

S-a auzit un clic în urechea lui Fabian, când ea a închis telefonul. 

— Da, bun, de acord, a zis, ţinând în continuare telefonul la ureche. 
Înţeleg, sună bine. Pa. 

Şi-a pus telefonul la loc în buzunar, fără să-l scape din ochi pe Molander. 

Prin urmare, Gertrud nu-l părăsise. A fost aruncată într-o pivniţă în clipa 
în care a devenit un risc. Biletul scris de mână nu fusese decât altă perdea 
de fum, ca nimeni să nu o caute. 

Aproape că nu-i venea să creadă. Nici măcar din partea lui Molander. 
Faptul că cineva îşi putea sacrifica soția ca şi cum n-ar fi însemnat nimic. 

Niciunul dintre ei n-a vorbit. Dar era limpede. Privirile şi tăcerea au săpat 
în piatră situația, transformând-o într-o amintire care avea să-i urmărească 
veşnic pe amândoi. 

Molander a ştiut. Şi-a dat seama. Poate că nu exact cine a intrat cu forța 
pe proprietatea lui şi a găsit probele. Dar înțelesese deja că Fabian nu 
acționează singur, şi acum îşi trecea în revistă opțiunile. Aproape că i-o 
puteai vedea pe faţă, în ochi, care, cu toate că erau aţintiți asupra lui Fabian, 
erau în acelaşi timp întorşi înăuntru, căutând cu înfrigurare o soluție. O cale 
de scăpare. 


Fabian n-avea nimic de chibzuit. Clipa pe care a aşteptat-o şi, în acelaşi 
timp, de care s-a temut venise, în sfârşit, şi el trebuia să facă prima mișcare. 
El era cel care avea să pună capăt impasului, arestându-l pe Molander, 
colegul său. Avea să-i pună cătuşele în faţa asistenţilor lui, în mijlocul 
investigației de la locul crimei. 

Dar n-avea încotro. Cu timpul, şi ei aveau să înţeleagă. Ei şi oricine 
altcineva. Aveau să vadă că, oricât de ciudat li s-ar părea, Fabian avea 
dreptatea de partea sa. 

Măcar de-ar fi fost aşa uşor. În realitate, părea mai degrabă că se aruncă 
de pe o faleză legat la ochi, fără să ştie cât de lungă e căderea sau unde va 
ateriza. 

Cătuşele erau pregătite în buzunarul din dreapta al hainei. Nu trebuia 
decât să le scoată şi să-i ceară lui Molander să întindă mâinile. Poate că va 
fi exact aşa de lipsit de dramatism, gata în câteva secunde. Acum, că se 
gândea la asta, Molander n-ar trebui să aibă niciun interes să facă scandal. 
Probabil că nici n-ar fi nevoie de cătuşe, doar de o explicaţie şi o mână pe 
umărul lui. 

— Ingvar, a zis, spărgând tăcerea. 

Restul s-a petrecut în ordinea greşită. 

Primul lucru care l-a izbit a fost cât de greşite i-au fost presupunerile. 
Durerea a venit peste câteva secunde, radiind din plexul solar. Abia atunci, 
pe când stătea încovoiat, cu mâinile apăsate pe torace, şi-a dat seama că 
Molander îl pocnise din răsputeri şi acum urca la volanul dubei. 

Durerea sfârâia în el pe când se repezea la dubă, şi aproape că se vedea 
cum sare de pe faleză şi se prăbuşeşte. 

Fără să ştie cum s-a întâmplat, a apucat piciorul lui Molander şi s-a ținut 
de el de parcă ar fi fost ultima salvare, încercând să-şi smulgă colegul din 
cabină, în ciuda loviturilor de picior care plouau peste mâinile şi fața lui. În 
acelaşi timp, portiera îl pocnea mereu în cap, ca şi cum ar fi prins viaţă şi ar 
fi ţinut cu Molander. 

Ar fi trebuit să renunțe şi să-i dea drumul. Să-şi amintească toate lucrurile 
pentru care trebuia să trăiască. Tot ceea ce însemna cu adevărat ceva. Dar 
nu putea. În ciuda loviturilor de picior care îi lăsau răni tot mai adânci pe 
frunte, în ciuda sângelui care îi intra în ochi şi îi împâclea vederea, nu putea 
să-i dea drumul. 

Poate din cauză că durerea nu sporea, ci, mai degrabă, devenea mai 
îndepărtată. Ca şi cum trupul lui ar fi eliminat tot ce îi distrăgea inutil 


atenția, paraziţii, şi se închista în ideea că, dacă dă drumul piciorului lui 
Molander, avea să cadă în continuare şi avea să piardă totul. 

Auzea strigătele îndepărtate ale celor doi asistenți. N-avea să ştie 
niciodată dacă a fost pentru că încerca să se facă auzit peste strigătele lor, 
sau a fost un soi de forță primară. Dar, brusc, n-a mai auzit nimic decât 
propriul urlet, şi peste câteva clipe Molander zăcea pe spate pe asfalt, în fața 
lui. 

Reuşise să-l smulgă din dubă şi, timp de o clipă, a reuşit să-şi vadă 
colegul că se întoarce pe burtă, încercând să se ridice în picioare, în vreme 
ce asistenții lui trăgeau de Fabian pe la spate. Dar era prea târziu pentru toți. 
El sărise deja. 

Când a aterizat, era peste Molander. Lupta se încheiase, şi cu o mână a 
apăsat de asfalt faţa colegului său, în vreme ce cu cealaltă scotea cătuşele. 

— Hei! Fabian? 

Vocea asistentului a fost la început un murmur vag, vorbe răzlețe, dar 
curând a devenit mai limpede, ca şi cum auzul i-ar fi fost conectat la loc. 

— Ai înnebunit? 

Curând după aceea, a simțit două mâini care încep iar să tragă de el. 

— Dă-mi drumul! a răcnit, încercând să-l dea deoparte şi, în acelaşi timp, 
să încătuşeze la spate mâinile lui Molander. 

— Fur-ar să fie. Ce mama dracului faci? a zis celălalt asistent, iar cele 
două mâini au devenit patru şi, împreună, au reuşit să-l dea jos de pe 
Molander şi să-l tragă într-o parte, pe asfalt. 

Nu i-au dat drumul până nu şi-a scos pistolul. 

— Ascultaţi-mă, a zis şi s-a ridicat în picioare, şi-a şters sângele din ochi 
cu mâneca hainei şi a aruncat o privire spre Molander, ca să se asigure că e 
încă la pământ. Oricât de ciudat ar suna, Ingvar Molander, şeful vostru şi 
colegul meu, este bănuit de comiterea mai multor crime. Vă cer respectuos 
să vă daţi deoparte, ca să-l pot aresta. Bine? 

Asistenţii s-au uitat de la pistolul din mâna lui la Molander şi înapoi. 

— Ce spui acolo, crime? a zis unul dintre ei, în cele din urmă. Vrei să zici 
că Ingvar... 

— Da, mă tem că aşa e. Dar acum nu-i vremea de întrebări. Oricum, nu 
mai pot vorbi despre asta acum, a răspuns Fabian. 

Sângele continua să-i curgă în ochi. 

— Aşa că vă cer din nou. Daţi-vă deoparte şi lăsaţi-mă să-mi fac treaba. 

Cei doi asistenţi păreau că nu ştiu ce să facă. 


— Înapoi! a răcnit, şi a îndreptat pistolul spre ei, ceea ce i-a făcut să-şi 
ridice mâinile deasupra capului şi să se dea înapoi, în vreme ce el îşi ştergea 
din nou sângele din ochi cu mâneca hainei. Aşa. Bine. Acum vreau ca voi 
să... 

— Aruncă pistolul! l-a întrerupt o voce care nu-i aparținea vreunuia 
dintre asistenți şi nici lui Molander. Am zis, aruncă-l! 

O cunoştea, dar nu ştia de unde s-o ia până ce s-a răsucit şi a văzut-o pe 
Astrid că se apropie cu propriul pistol ţinut ferm cu amândouă mâinile. 

— Astrid, linişteşte-te, a zis, ridicând mâna liberă. Lasă-mă să-ţi explic. 

— Vreau să arunci pistolul! Şi vreau s-o faci acum! 

Astrid s-a oprit la câțiva metri de Fabian, cu pistolul aţintit asupra lui. 

— La dracu”, mă laşi să-ţi explic... 

— Fă ce am spus sau trag! 

Fabian a pus pistolul pe pământ şi şi-a scuturat capul. 

— E o greşeală, Astrid. Ca să ştii. Cea mai mare pe care ai făcut-o 
vreodată. 

— Nu, zău? Eu sunt cea care greşeşte? Astrid a încuviinţat din cap. 
Aşadar, nu tu eşti cel care în ultimele săptămâni şi-a urmat propriul scop, 
neglijând complet cel mai mare caz pe care l-am avut vreodată? Nu-i o 
greşeală când într-o zi ameninţi cu pistolul pe cineva din paza de coastă şi 
în ziua următoare pe propriii colegi? 

— Astrid, pot să-ți explic, a zis Fabian, în vreme ce Molander începea să 
se ridice. Dacă mă laşi doar să... 

— Ti-am spus de nu ştiu câte ori că lucrăm în echipă, i-a tăiat vorba 
Astrid. Că suntem sinceri unul cu altul şi ne împărtăşim gândurile şi ideile. 
Şi totuşi, mă tot minţi de la obraz. Zici că trebuie să ai grijă de familia ta, 
dar în realitate eşti altundeva. Sau, ca acum, când ai promis că vii direct la 
şedinţă, şi în loc de asta, ai venit aici. Da, nu trebuie să arăţi aşa de surprins. 
În ultima vreme te-am urmărit cu un GPS pus pe maşina ta, şi a fost 
interesant, ca să nu zic mai mult. 

— Al terminat? a zis Fabian, care revedea în minte ultimele zile, 
încercând să priceapă ce însemna faptul că dispozitivul de urmărire fusese 
al lui Astrid, nu al lui Molander. 

— Nu ştiu. Te întreb pe tine. Am terminat? Pentru că, sincer, n-am nici 
cea mai mică idee despre ce este vorba. 

— Este vorba despre Molander. Simplu, a răspuns Fabian. Nu este cine 
crezi tu că este. Adevărul este că 1-a omorât şi pe Elvin, şi pe propriul... 


— Elvin? l-a întrerupt Astrid. Omorât? Despre ce vorbeşti? A fost 
sinucidere. 

— Nu. 

Fabian şi-a scuturat capul. 

— A fost făcută să arate a sinucidere, şi mă tem că Elvin nu-i singura 
victimă a lui Molander. 

— Un moment. Chiar stai aici şi îl acuzi pe Ingvar, un membru al echipei 
noastre, că a... 

— Astrid, dacă crezi că am fost cu gândurile în altă parte şi m-ai bănuit 
că îmi urmăresc propriul scop, ai perfectă dreptate. Încă de la 
înmormântarea lui Elvin lucrez la propria investigaţie despre Molander. O 
investigaţie pe care Elvin însuşi a început-o acum câţiva ani. 

Astrid a scuturat din cap, ca şi cum nu era în stare să înregistreze ce 
spune el. 

— Jur, a continuat Fabian. Am vrut să-ți spun. Dar n-am putut. Nu până 
ce nu aveam destule dovezi, şi n-am avut, până acum. Astrid, a omorât cel 
puţin cinci oameni, probabil şase. Mă pregăteam să-l arestez când ai venit. 
Sun-o pe Hillevi Stubbs dacă nu mă crezi. Ea m-a ajutat şi poate să 
confirme fiecare cuvânt pe care l-am rostit. 

Faţa lui Astrid era cenușie şi se ținea de pistol de parcă ar fi fost singurul 
lucru care o împiedica să se prăbuşească. 

— E adevărat, Ingvar? a zis, răsucindu-se spre Molander. E adevărat ce 
spune el? Ingvar, răspunde-mi. Este? 

— Şi da, şi nu. E adevărat că Elvin începuse propria investigație secretă. 
Dar nu despre mine, ci despre Fabian, pentru că bănuia că Fabian a fost cel 
care a drogat-o pe Ingela Ploghed, fostă colegă de şcoală, şi 1-a tăiat uterul, 
ceea ce a făcut-o, mai târziu, să se sinucidă. Mi-a spus asta de mai multe 
ori, dar, din nefericire, nu l-am luat în serios până ce a murit. 

Molander a înghițit în sec. 

— Nu mă întreba cum, dar Fabian trebuie să fi găsit cumva dosarul 
cazului. 

Și-a scuturat capul şi a părut că e pe punctul de a izbucni în plâns. 

— E îngrozitor. Elvin a fost unul dintre cei mai buni prieteni ai mel. 

— Astrid, zău aşa, a zis Fabian. Cu siguranţă nu crezi... 

— Stai unde eşti! 1-a strigat Astrid lui Fabian. 

— Ce mama dracului? Pur şi simplu inventează! Nu-ţi dai seama că... 

— Am zis să-ți ţii gura! Niciun cuvânt! 


— Inventez? 

Molander şi-a azvârlit mâinile în sus. 

— De ce aş inventa, când pot să dovedesc că i-a omorât pe Elvin şi pe 
Ingela? 

Astrid s-a uitat de la Molander la Fabian şi înapoi, cu mâinile încleştate 
în continuare pe pistol. 

— Gândeşte-te, a continuat Molander. Fabian e aici de doi ani. Doar de 
atât timp îl cunoaştem. Doi ani, ceea ce coincide cu începutul tuturor 
acestor probleme. Aşa-i? Nu ştiu cât cunoşti despre povestea lui la 
Stockholm, însă doi dintre colegii săi cei mai apropiaţi de acolo au murit în 
împrejurări misterioase. După numai câteva luni s-a mutat aici. Şi mai e şi 
fiul lui, care e în arest în Danemarca, bănuit că e membru al Bandei Smiley. 

— Dar, Ingvar, nu înţeleg. De ce n-ai spus nimic? a întrebat Astrid. Dacă 
ai ştiut toate astea, de ce n-ai spus nimic? 

Molander s-a întors cu faţa spre Fabian, a înghițit în sec, apoi s-a uitat iar 
la Astrid. 

— Gertrud, a zis, în cele din urmă, cu buza de jos tremurând. Am spus că 
m-a părăsit, dar nu-i adevărat. E Fabian... El a luat-o. 

Şi-a scos ochelarii şi şi-a şters ochii. 

— Aşa că, ce era să fac? Tu ştii mai bine decât oricine cât de mult o 
iubesc. 

Astrid s-a gândit la asta câteva secunde, după care a încuviinţat din cap, 
în cele din urmă. 

— Aşadar, de aceea ai sunat în toiul nopţii, atât noaptea trecută, cât şi 
duminică? 

— Cum? Cum adică, am sunat? a zis Molander, înainte să-şi dea seama 
că Astrid se răsucise spre Fabian, care încuviinţa. 

— Astrid, de câtă vreme lucrăm împreună, noi doi? a continuat 
Molander. Trebuie să fie paisprezece-cincisprezece ani. Corect? 

— Şaisprezece, în august, a răspuns Astrid, răsucindu-se iar spre el. 

— Am fost colegi şi prieteni timp de aproape şaisprezece ani. 

— Da, am fost. 

Astrid a încuviinţat din cap şi l-a ațintit cu o privire calmă. 

— ŞI totuşi, niciodată n-am putut să am deplină încredere în tine. 

— De ce? De ce n-ai putut să ai încredere în mine? 

Molander şi-a desfăcut braţele. 


— Asta-i o întrebare bună. Dar n-am avut, acum, că mă gândesc la asta. 
Niciodată. 

— Astrid, când n-ai putut să ai încredere... 

— Întinde-te la loc pe asfalt, cu faţa în jos, cu braţele şi picioarele 
desfăcute. 

— Vorbeşti serios? Ai de gând să... 

— Ingvar, te rog, i-a tăiat vorba Astrid, părând că trudeşte să-şi țină firea. 
Nu face lucrurile mai grele decât sunt. 

Molander s-a gândit un pic, apoi a scrâşnit din dinți şi s-a întins pe jos. 
Astrid i-a făcut semn cu capul lui Fabian să se ducă şi să-i prindă mâinile în 
cătuşe la spate. 

După toate cele prin care trecuse Fabian, a mers surprinzător de uşor şi, 
când a terminat, el şi Astrid l-au săltat pe Molander în picioare şi au pornit 
cu el în tăcere spre parcare. 

Nimeni n-a vorbit. Nici măcar asistenții lui Molander. Era ca şi cum 
fiecare cuvânt pe care l-ar fi putut spune dispăruse brusc, înlocuit de tăcere. 
O tăcere ca un vid, care s-a întins peste tot ce era în jur. Peste turiştii care şi- 
au întrerupt pălăvrăgeala şi peste maşinile care treceau pe stradă. Peste 
câinii care nu mai lătrau, chiar şi peste pietrişul de sub tălpi, care nu mai 
scotea niciun sunet. Era ca şi cum lumea întreagă şi-ar fi ținut respirația. 

Sunetul care a spart brusc tăcerea i-a făcut pe toţi să se oprească şi să se 
întoarcă unii spre alții. 

Trei sunete diferite deodată, din trei buzunare. 

Fabian şi Astrid şi-au scos telefoanele. 

Mesajul era de la Irene şi fusese trimis întregii echipe, inclusiv lui 
Molander. Părea să conţină o mulţime de informaţii. Însă Fabian n-a trebuit 
să vadă decât că subiectul era Milwokh şi Tivoli ca să ştie că Astrid va trebui 
să-l ducă singură pe Molander înapoi la secție. 

Gertrud Molander aşteptase o veşnicie. Printr-un infern de jale şi durere 
fizică, aşteptase să vină. Tânjise după asta. Dar nu s-a întâmplat decât după 
ce renunțase la orice speranţă de supraviețuire. Să vină cineva s-o salveze 
înainte să fie prea târziu. De-abia atunci a apărut, în sfârşit. 

Lumina. Lumina deasupra ei. Atât de sus deasupra ei. 

Arăta întocmai aşa cum îşi închipuise că va fi, şi făcea totul să pară uşor 
ca o pană şi minunat. Pieriseră foamea şi setea. Pieriseră toate lucrurile care 
răneau şi gândurile că fusese proastă şi naivă. Că ar fi trebuit să ştie. Că, pe 
sub toate straturile de apărare, poate că ghicise. Nimic din toate astea nu 
mai conta acum. 

Conştiinţa încărcată, apăsarea din piept şi durerea de stomac permanentă 
se topiseră şi acum nu mai simţea decât o armonie îmbătătoare, care o făcea 
atât de uşoară, încât era gata-gata să plutească în sus de pe pământul 
bătătorit. 

Faptul că o picătură de apă a căzut de undeva, de sus, n-a însemnat 
pentru ea nimic. Nici că i-a aterizat pe buza de sus şi 1 s-a prelins în gură. 
Era prea târziu. Trupul ei se dăduse bătut, în sfârşit, şi era pe drum spre 
altceva. Faptul că picătura a fost urmată de alta şi apoi încă una nu schimba 
NIMIC. 

Înainte fusese altfel. Când zăcea acolo, visând acelaşi vis iar şi iar, în 
încercarea de a se gândi la ceva care durea mai puţin. Cel în care începea să 
plouă, în care cerul se deschidea brusc, eliberând şuvoaie de apă care 
inundau pământul şi reuşeau să se strecoare prin crăpăturile mici din sol, 
până la gâtul ei pârjolit. 

Dar n-a venit nicio ploaie. Aşa că picătura trebuie să fi fost alt vis, 
născocit de o parte a ei care încă refuza să se dea bătută. 

Şi totuşi, a mai simțit una. Chiar aşa. A simtit-o aterizându-i pe nas şi 
continuându-și calea inutilă în jos pe obraz. Dar nu putea să fie adevărat. 
Pur şi simplu, nu putea. 

De fapt, da, şi-a dat seama acum, ceva se întâmpla. Era ca şi cum totul se 
mişca în direcția greşită. Îndărăt şi, cumva, departe de lumină. De-abia 
acum observase. Nici nu-şi dăduse seama că înainta. Sau poate îşi 
închipuise totul? Ca atunci când crezi că trenul în care te afli se mişcă şi, de 
fapt, trenul de alături este cel care pleacă din gară. 


Nu, acum nu mai încăpea îndoială că era trasă înapoi de unde venise, 
chiar dacă tot timpul zăcuse în acelaşi loc. Nu ştia dacă e un lucru bun. Dar 
întotdeauna preferase să călătorească înainte, nu înapoi. 

Nu, nu voia să meargă înapoi. Nu înapoi la locul tare şi rece. La durere şi 
foame. La umilinţă şi oroare. La spaimă. Nu voia. 

Îşi amintea cum fusese. Durerea trebuie să fi scăzut treptat, nu exista altă 
explicație pentru faptul că nu observase schimbarea care, în cele din urmă, a 
făcut-o să se dea bătută şi să se lase ridicată spre acea lumină încântătoare, 
caldă, orbitoare. lar acum cobora din nou. Spre toate lucrurile care răncau 
aşa de tare. 

Următoarea picătură de apă i-a lovit buza de jos, dar s-a prelins în 
direcția greşită, pe bărbie şi gât, unde a cotit spre ureche. 

Înainte să aterizeze următoarea şi-a deschis un pic mai mult gura şi, când 
picătura a lovit glaspapirul care fusese cândva limba ei, s-a convins nu 
numai că e apă, ci şi că e încă vie, indiferent dacă îşi dorea sau nu să fie. 

Nu mai fusese la Copenhaga de când era mic. Dar arăta la fel. Casele 
vechi cu bârne de lemn, viu colorate, străzile pietruite şi tot soiul de 
biciclete mergând în toate părțile. Nimic nu părea să se fi schimbat în anii 
care trecuseră. Fiecare piatră cubică arăta ca şi cum fusese dintotdeauna 
acolo. Până şi mirosurile se potriveau cu cele din amintire. 

Însă nu văzuse niciodată oraşul aşa. De dedesubt, apărea mult mai liniştit 
decât de obicei. Stresul se limita la străzi. Acolo timpul zbura şi oamenii se 
repezeau care încotro, ca nişte găini cu capetele tăiate. Aici, jos, ritmul era 
încetinit, ca într-o realitate paralelă în care totul curgea cu încetinitorul. 

Respirația i-a devenit mai adâncă şi mai înceată. Ca şi cum ar fi intrat 
într-o fază de meditaţie, în care trupul şi mintea erau în echilibru perfect, cu 
toate că se îndrepta spre inima unei metropole supraaglomerate. 

Dar, ce-i drept, era prima dată când venise pe mare şi a putut să alunece 
în tăcere pe lângă Mica Sirenă şi hoardele de turişti care se îmbulzeau pe 
promenadă, mirându-se cu glas tare cât de mică e sculptura. Pe lângă noua 
clădire a operei şi Nyhavn şi de-a lungul canalelor de sub poduri. 

Starea de armonie nu era perturbată de nimic care să-i abată atenția, şi 
poate că asta era exact ce îi trebuia ca să se pregătească pentru ce avea să 
vină. Un ultim moment de pace înainte ca fiecare parte a lui să trebuiască să 
funcționeze la capacitatea maximă. 

A trecut de un vaporaş pentru turişti plin cu asiatici, care i-au făcut semne 
cu mâinile de parcă era prima oară când întâlneau pe cineva care avea 
aceeaşi culoare a pielii. A fluturat şi el mâna, însă şi-a întors faţa când au 
început să facă fotografii. După vreo douăzeci de metri, canalul cotea la 
nouăzeci de grade spre stânga, în întunericul de sub un pod, unde sunetul 
sălta între suprafaţa apei şi cărămizile umede de deasupra capului. 

Când a ieşit din nou la lumină, la dreapta au apărut câteva locuri de 
acostare şi a putut să se strecoare între celelalte bărcuţe, la pontonul de 
lemn aflat aproape de suprafaţa apei. 

Niciunul dintre pietonii sau biciclişti care treceau la doar câțiva metri de 
el n-a reacționat. Nici măcar supraveghetorul parcării, care nota numărul de 
înregistrare al unui Nissan Primera, nu l-a observat când a amarat barca de 
salvare de pe M/S Vinterland în plin centru al oraşului. 


În drum spre Copenhaga avusese grijă să se ţină aproape de coasta 
daneză, în caz că apărea vreo problemă. Dar n-a văzut nici măcar o dată pe 
cineva care să fi părut că-l caută pe el. 

Singura piedică reală a fost politista aia, Irene Lilja, care, cine ştie de ce, 
s-a întors în apartamentul lui şi a izbutit să-i dibuiască încăperea secretă. 
Asta putea fi descris doar ca o lovitură grea şi, oricât l-ar fi durut, trebuia să 
accepte faptul că nu va mai putea niciodată să se întoarcă acolo. 

Doar timpul avea să arate cât de mare ar putea să fie paguba. Din 
nefericire, de această dată zarul spusese „nu” la întrebarea dacă să-i ia sau 
nu viaţa. Dar, cel puţin, îi rămăseseră destule scânduri ca s-o prindă în 
capcană atât de bine, încât avea să-i trebuiască mult timp ca să se elibereze, 
chiar şi dacă primea ajutor din afară, şi până atunci el avea să-şi fi îndeplinit 
demult misiunea. 

Şi-a verificat pentru ultima oară echipamentul. Purta pantaloni scurți 
largi, bej, tenişi şi o jachetă cenuşie subțire, cu glugă, care îi ajungea mult 
mai jos de şolduri. De asemenea, îşi pusese o şapcă de baseball şi ochelari 
de soare. Sigur, era îmbrăcat mult prea gros pentru o zi de vară ca aceasta, 
şi avea să transpire din belşug. Dar n-avea încotro. 

Îşi înlocuise rucsacul cu nu mai puţin de şase borsete, purtate în jurul 
pieptului, toate umplute până la refuz şi la care putea să ajungă destul de 
uşor. Spre surprinderea lui, încă avea deplină libertate de mişcare, în ciuda 
echipamentului, şi, cu jacheta care acoperea totul, arăta cu câteva numere 
mai voluminos decât era. 

Puşca fusese problema cea mai mare. Era o puşcă de vânătoare 
finlandeză, Tikka T3x TAC A1, cu lunetă pentru trăgători de elită, pe care o 
cumpărase cu un an înainte şi o ascunsese în spaţiul de depozitare din pod 
al vecinului. Nu cântărea decât cinci kilograme, ceea ce însemna că este 
incredibil de uşoară pentru o puşcă de mărime normală. 

Însă când o vârâse în buzunarul interior al Jachetei, căptușit, făcut anume, 
păruse mult mai grea şi mai stânjenitoare decât crezuse că va fi. Câteva 
ajustări ale tecii sabiei i-au permis s-o poarte pe spate. 

Şi arbaleta cântărea vreo cinci kilograme, dar, pliată şi învelită într-o 
cârpă, a intrat destul de uşor în tolbă, alături de săgeți, un schimb de haine 
şi o sticlă de apă. 

Până şi problema aruncării zarului din fugă fusese rezolvată. A tăiat 
fundul unei sticle de apă, a acoperit cu bandă adezivă marginile tăioase, a 
făcut două găurele destul de mari ca să treacă prin ele un cablu şi a construit 


astfel un dispozitiv perfect pe când era în barcă, din lucrurile pe care le avea 
la el. 

Când s-a convins că toate celelalte sunt în ordine, şi-a legat dispozitivul 
cu capul în jos de încheietura mâinii stângi, cu un zar de aluminiu înăuntru, 
ŞI şi-a scuturat braţul, ca să se asigure că zarul nu poate să cadă. Apoi a 
coborât din barcă, a urcat treptele de lemn până în stradă şi i-a aruncat 
supraveghetorului  parcării un zâmbet cald, apoi a pornit pe 
Fredriksholmskanal şi a cotit la stânga pe Stormgade. 

Ca să nu se deshidrateze prea tare înainte să înceapă măcar treaba, a avut 
grijă să meargă pe la umbra de sub galerie. Peste câteva clipe a traversat 
Vester Voldgade şi apoi H.C. Andersen Boulevard, iar acum era atât de 
aproape, încât auzea tipetele de încântare de la Turnul Auriu şi Demonul'>: 
din Tivoli. 

Fareed Cherukuri. Nu numai că numele era imposibil de ţinut minte, dar 
micul indian mai era şi cel mai afurisit tip de hacker, după spusele lui Stig 
Paulsen de la TDC. În anii în care lucrase la TDC, Fareed reuşise să treacă 
de toate softurile de protecție, a pătruns până în miezul codului companiei, 
ceea ce i-a dat posibilitatea nu doar să tragă cu urechea la toate apelurile 
telefonice făcute prin reţeaua TDC, ci şi să efectueze triangulații, să citească 
SMS-uri şi Dumnezeu ştie ce altceva. 

În ultima lună avuseseră o întreagă echipă care lucra zi şi noapte ca să 
repare toate breşele din sistem şi să facă curăţenie după el cât mai repede 
posibil. Dar se dovedise a fi mai complicat decât au crezut, iată de ce încă 
nu puteau să spună la ce dată va fi rețeaua din nou sigură sută la sută. 

Dar ăsta era coşmarul lui Paulsen, nu al lui. El folosea Telenor. Şi apoi, 
căzuseră de acord să nu facă plângere la poliție, ci să se ocupe de asta pe 
plan intern. În parte, ca să protejeze renumele TDC, dar mai ales ca el să 
poată rezolva situația în orice fel pofteşte. Lucru pe care îl aştepta cu mai 
multă nerăbdare decât oricând. 

Dintr-odată, n-o mai avea doar pe micuța Dunja de care să se ocupe. Mai 
avea un indian mărunțel şi un gălbejit obez căruia i se pusese pata pe 
elefanți, şi simţea deja că toată treaba o să fie o desfătare cum nu mai 
simţise vreodată. O desfătare care, dacă toate mergeau cum plănuise, era 
doar la un pas. 

Acum, că ştia unde locuieşte cu adevărat indianul şi aştepta în maşina lui 
în fața numărului 150 de pe Amagerbrogade, neslăbind din ochi prin 
oglinda retrovizoare intrarea dintre Synoptik şi Punkt I, spera să primească 
rapid răspunsul la ultima sa întrebare fără răspuns. Teoria pe care mergea 
era că toți trei schimbaseră între ei apartamentele, ceea ce însemna că Dunja 
ar trebui să se ascundă în această clădire hidoasă de la jumătatea străzii 
Amager, şi acest fapt era destul ca să-l înveselească. 

Pentru că Amager era una dintre cele mai deprimante zone din 
Copenhaga. Nu-i de mirare că insula era poreclită Skitân'=. Odinioară 
fusese groapa de gunoi din Copenhaga şi încă mirosea mai urât decât 
oriunde altundeva. De parcă săpunul n-ar fi ajuns până acolo. Toată lumea 
purta haine de la second hand, care duhneau a mucezeală, şi nicăieri nu 
vedeai groenlandezi mai beți şi mai împuţiți ca aici. 


Între Islands Brygge, unde locuia el, şi Amager exista o legătură 
geografică. Dar asta era tot. Din punct de vedere cultural, ca să nu mai 
vorbim de cel economic, cele două cartiere erau ca ziua şi noaptea, şi era 
convins că lupta pentru a introduce codul poştal 2307 Islands Brygge avea 
să se încheie curând cu o victorie, tăind astfel singura legătură cu Skitân. 

Dar gata cu asta. În prezent se ocupa de târfoştină şi era aproape sigur că 
în curând degetele sale aveau să fie înfăşurate în jurul gâtului ei. 

Şi totuşi, se simţea oricum, numai liniştit nu. În adâncul lui era furios. 
Chiar şi după o doză dublă de Omeprazol, încă simţea arsura cruntă ori de 
câte ori 1 se deschidea sfincterul esofagului, trimiţându-i pe gât acid gastric. 

Zău că ar fi trebuit să uite, pur şi simplu, cele întâmplate şi să nu-i mai 
pese. Să se concentreze pe lucruri mai importante. Dar, aşa cum era de 
aşteptat, lăsase exasperarea să-şi înfigă ghearele în el şi, ca de obicei, n- 
avea cum să se descotorosească de ea. 

Fabian Rask. Sau era Risk? Tot aia. Miercuri seara bulangiul ăla chiar 
depăşise orice limită. Să intre pe teritoriul danez în ciuda faptului că 1 se 
refuzase accesul, asta era, pur şi simplu, o declaraţie de război. 

Bun, poate că problema dacă avuseseră sau nu dreptul să refuze accesul 
pazei de coastă suedeze în apele daneze era discutabilă, aşa cum arătase 
Ingolf Bremer, de la Comandamentul Operativ Naval, în discuția lor. Dar 
aici nu era vorba despre corect şi greşit. Lasă-i pe suedezii iubitori de 
corectitudine politică să-şi bată capul cu asta. 

Nu, era vorba despre un singur lucru, atât. Să i se dea acelui tip, Risk, 
care, colac peste pupăză, era prieten la cataramă cu Dunja, o palmă 
zdravănă, ca să vadă cine-i şeful. Dacă ar fi acceptat, şi-ar fi încasat 
pedeapsa şi s-ar fi întors în Suedia cu coada între picioare, toată treaba ar fi 
fost terminată şi echilibrul ar fi fost restabilit. 

Dar ţi-ai găsit. În loc de asta, bulangiul fusese copleşit de hybris şi 
încălcase suveranitatea daneză. Era limpede ca lumina zilei că le arătase 
degetul mijlociu. Mi se rupe fix în paişpe de ridicola lui marcare a 
teritoriului, spusese pe înregistrarea conversației cu Comandamentul 
Operativ Naval. Nimeni nu vorbea cu el aşa scăpând nepedepsit. Cu atât 
mai puţin un afurisit de suedez. 

A încercat să trimită chestiunea în sus prin ierarhie până la Morten 
Steinbacher, pentru o declaraţie oficială la nivel ministerial, care, la rândul 
ei, ar face ca ambasadorul Suediei să fie chemat la o discuție. Asta ar agita 
apele şi relaţia lor cu vecinii suedezi s-ar deteriora şi mai mult. Şi acesta era 


exact genul de mediu care îi pria de minune. Când lumea e cuprinsă de haos 
şi toți ceilalți se simt ca dracu”. 

Dar avea nevoie ca Ingolf să fie de partea lui şi, întrucât se arăta 
încăpățânat, a schimbat tactica. Avea să stea deoparte, prefăcându-se că n-a 
observat declarația de război. Ca şi cum ar fi trecut neobservată, fără ca 
măcar o sprânceană să se înalțe. 

Apoi, într-o bună zi, când totul va părea să fie al dracului de paşnic, avea 
să se năpustească. Atunci domnul Risk avea să afle cum e să-l aibă pe el ca 
duşman. Avea să doară, ca dracu” de tare. Sigur, făcuse deja pregătirile, dar 
încă nu ştia cum şi când avea să lovească pe bune. Poate mâine. Poate peste 
un an. Singurul lucru pe care îl ştia era că, atunci când se va ivi ocazia, va fi 
gata să dezlănțuie un Armageddon care să-l şteargă de pe fața pământului pe 
ticălosul ăla şi pe toți cei din jurul lui. 

În cele din urmă, telefonul lui a fost cel care a spart tăcerea şi, când a 
văzut că e idiotul ăla util de Jan Hesk, a răspuns, mai mult ca să-şi abată 
atenția. 

— Da, ce e? 

— Salut, Kim, sunt eu, Jan. 

— Știu, şi n-ar fi rău să treci la subiect. 

— Da, bine, motivul pentru care sun este că tocmai am vorbit cu Astrid 
Tuvesson de la poliția din Helsingborg şi... 

— Stai, stai aşa, l-a întrerupt, aruncând o privire în oglinda orientată spre 
intrarea clădirii. A1 fost în contact cu suedezii? 

— Da, dar nu eu am fost cel care... 

— Fi, ei, hai să ne calmăm şi să dăm înapoi banda. N-am spus foarte clar 
că orice contact cu cealaltă parte a strâmtorii trebuie să fie făcut de mine şi 
de nimeni altcineva? 

— Ai spus, dar, cum ziceam, ea m-a sunat pe mine. Eu nu i-am sunat şi, 
Cum nu erai aici... 

— Ar fi trebuit s-o trimiți la mine. 

— Asta am făcut. Dar ea a insistat şi, în cele din urmă, n-am avut de 
ales. 

— Jan, trebuie să spun că sunt dezamăgit. Tu, mai mult decât oricine, ar 
trebui să înţelegi că... 

— Kim, dacă ai chef de ciorovăială pe tema asta, foarte bine, i-a tăiat 
vorba Hesk. Însă dacă aş fi în locul tău aş asculta ce avea ea de spus. 

Nu se mai întâmplase niciodată ca Hesk să-l înfrunte sau să-l întrerupă. 


— Aşa ai face, da? a zis, şi a lăsat tăcerea dintre ei să se adâncească. 
Înţeleg. 

Lui Hesk nu-i plăcuse niciodată de el, măcar atât era sigur. De la acea 
petrecere de Crăciun de acum câţiva ani, când dăduse buzna în biroul lui 
Sleizner şi încercase să facă pe eroul smulgându-l de pe Dunja, pe canapea, 
îi purtase sâmbetele. 

— Dar uite că nu eşti eu, eşti tu. Cel puţin, sper că aşa stau lucrurile. 

Hesk nu mai vorbise niciodată de asta, dar îşi ascunsese aversiunea din ce 
în ce mai mare în spatele unui strat gros de slugărnicie linguşitoare. Până 
acum. 

— ŞI, dacă aş fi în locul tău, m-aş gândi serios la chirurgie plastică, apoi 
m-aş gândi bine ce anume am spus şi, mai presus de toate, cul. 

— Uite ce-i, n-am vrut să fiu necioplit. Dacă aşa a sunat, îmi cer scuze 
şi, poți să crezi sau nu, nu te-aş fi sunat dacă nu era important. 

Aşa. Marş înapoi în vizuină. 

— Bine, să auzim. 

— Din cât am înţeles, în ultimele săptămâni au urmărit un răufăcător de 
origine asiatică, suspect de uciderea câtorva victime luate la întâmplare. Și 
acum ei cred că Jăptaşul a traversat strâmtoarea ca să atace aici, în Tivoli. 

— Aşa cred e1? 

— Da, i-au găsit însemnările şi, cu toate că n-a scris direct Tivoli, spun 
că e foarte probabil ca acolo să se întâmple. Problema este că ei nu ştiu 
exact când. Ar putea fi în seara asta, mâine sau poimâine. Ar putea să fie 
acolo chiar acum. Prin urmare, ce propun ei este să lucrăm împreună la 
elaborarea unui plan de acțiune ca... 

— Colaborarea noastră cu suedezii va fi menţinută la nivelul absolut 
Minim. 

— Da, ştiu că aceasta este linia oficială, dar... 

— Absolut minim! Mă fac perfect înţeles? 

— Da, am înţeles, dar ce înseamnă în termeni reali? Nu putem să 
ienorăm asta, pur şi simplu. Din ce mi s-a spus, un detectiv pe nume Fabian 
Risk este deja pe drum încoace şi, dacă se dovedeşte că au dreptate în 
privinţa... 

— Risk? 

Sigur că bulangiul e vârât în treaba asta. Fantastic, la dracu’! 

— Spre ştiinţa ta, omul acela ne-a încălcat o dată granițele. Aşa că, dacă 
are de gând să se învârtă prin Tivoli fluturându-şi pistolul, prioritatea 


noastră absolută este să fie arestat. Bine? 

— Bine, însă, cu siguranţă trebuie totuşi să... 

— Niciun însă! Dacă vrei să-ţi păstrezi vreo urmă de şansă la promovare, 
o să te asiguri că ticălosul ăsta e arestat! Cât despre cealaltă chestie, nu-i 
nici mai mult, nici mai puţin decât ghiceală. Ştii cum e. S-ar putea să fie în 
drum spre Tivoli sau s-ar putea să nu fie. S-ar putea să vină mâine, s-ar 
putea să nu vină niciodată. Nu ştim, a zis, tocmai când a văzut că se 
deschide uşa dintre cele două magazine. Acestea fiind spuse, sigur că vom 
lua în serios amenințarea. 

Au ieşit nimeni alții decât indianul şi gălbejitul obez, care au cercetat 
strada ca doi imbecili cu ochelari de soare ieftini. Asta a fost aproape destul 
ca să-l facă să creadă că bănuiau că sunt supravegheați. 

— Bine, prin urmare, ce propui să facem? 

Dar nu era îngrijorat, niciun pic. Puteau să se uite în jur cât pofteau. N- 
aveau să-l dibuiască. 

— Kim, mai eşti acolo? 

Sigur, sperase s-o vadă pe Dunja însăşi, dar asta aproape că era chiar mai 
bine. Faptul că jumătate din Asia tocmai fusese acolo şi acum plecau care 
încotro sugera că în casa ei fusese un soi de întrunire. 

— Va trebui să te sun mai târziu, a zis şi a coborât din maşină. 

lar acest lucru, la rândul lui, ar trebui să însemne că ea este încă în 
apartament. 

Acţionează cât de repede şi de eficient eşti în stare. Dacă se poate, în 
următoarele zile, sunau instrucțiunile, conform e-mailului trimis de Irene. 
Asta putea să însemne cam oricând. Cu toate acestea, Fabian a urcat în 
goană scările din parcarea de sub Industrins hus*#, de lângă Tivoli. 

A ieşit pe H.C. Andersen Boulevard şi a dat în fugă colțul pe 
Vesterbrogade, unde mulțimea de turişti i-a încetinit înaintarea. 

Pe drumul cu maşina spre Danemarca a ţinut aproape tot timpul legătura 
cu Astrid, după ce ea l-a trimis pe Klippan împreună cu o echipă de agenţi 
în uniformă s-o ajute pe Hillevi şi s-a asigurat că Molander este închis până 
ce Fabian va putea să-şi prezinte dovezile. 

Astrid 1-a citit mesajul de la Irene, în care era schiţat atacul iminent al lui 
Milwokh, cu ajutorul câtorva reguli despre datul cu zarul, care, la rândul 
lui, avea să stabilească cine va fi următorul ucis şi în ce fel. Toată povestea 
sugera un cinism şi o răceală cu care nu mai avuseseră de-a face până atunci 
nici pe departe. 

Oamenii se uitau la el. E adevărat, îşi făcea loc cu violenţă prin mulțime. 
Dar nu era asta. Privirile lor erau temătoare, şi nu-i era deloc greu să 
priceapă de ce. Faţa lui, tăiată şi învinețită după lupta cu Molander, probabil 
că arăta înspăimântător şi, cu toate că se spălase de sângele uscat într-o 
toaletă de pe feribotul spre Helsingør şi pusese plasturi peste cele mai 
adânci tăieturi, era clar că nu era destul. 

Împreună cu Astrid, făcuse un plan care, simplu spus, era că ea avea să-i 
contacteze pe cei din poliția daneză ca să-i informeze şi să inițieze 
cooperarea, în vreme ce el ajungea repede în parcul de distracții şi începea 
să caute cât de bine putea. 

Coada din dreptul intrării principale, cu arcada ei magnifică, era absolut 
monstruoasă. Fiecare familie din capitală trebuie să fi avut acelaşi gând 
când s-a trezit în această dimineață. Era un talmeş-balmeş de copii care 
urlau cu cornetele de îngheţată scăpate pe jos, părinți iritaţi, cârduri de 
fetişcane care zbierau şi cete de băieţandri care răcneau. Ca să nu mai 
vorbim de grupurile de turişti din toate colţurile lumii. Într-un cuvânt, curat 
balamuc. 

Dar cel mai rău era că paznicii din Tivoli nu păreau să controleze situația. 
Era ca şi cum ar fi fost luaţi prin surprindere de asalt. E adevărat, făceau din 


când în când verificări, dar foarte sporadic şi mai mult de ochii lumii. 

Oare de aceea vedea peste tot chipul lui Milwokh? Pentru că îl vedea. 

Ca în grupul de turişti asiatici de diferite vârste din faţa lui care făceau 
selfie-uri cu prelungitoarele şi iPadurile. Desigur, toți arătau diferit. Dar nu 
şi pentru el. Fiecare dintre ei ar fi putut să fie Milwokh, şi n-a găsit altă cale 
decât să se înghesuie prin coadă şi să-i verifice pe rând. 

— Police. I'm from the police“, spunea mereu, arătându-şi legitimația, în 
vreme ce îl pipăia şi scotocea prin rucsacuri şi borsete. 

— Hei! Tu! a strigat la el unul dintre paznici, apropiindu-se. Ce faci 
acolo? 

— Mă numesc Fabian Risk şi sunt de la poliția suedeză. 

— Eşti suedez? 

Fabian a încuviinţat din cap. 

— Şefa mea, Astrid Tuvesson, urma să ia legătura cu poliţiştii danezi ca 
să-i informeze că... 

Paznicul l-a întrerupt şi l-a înşfăcat de braţ. 

— Nu înţeleg ce spui, dar n-are importanţă. Oricum ar fi, n-am de gând 
să te las să deranjezi oamenii. Vu cu mine. 

— NO, wait. 

Fabian s-a împotrivit. 

— There s a killer coming here. Maybe today or... 

S-a întrerupt, văzând un asiatic care trecea pe sub arcadă. 

Bărbatul avea o şapcă de baseball, o jachetă gri şi pantaloni scurți şi largi 
bej şi, cu toate că nu-i vedea fața, şi-a smuls braţul şi a luat-o la fugă. Era 
Milwokh. Toate alarmele din capul lui sunau nebunește. 

Paznicul a strigat la Fabian, care se înghesuia prin marea de oameni. Un 
copil i s-a ivit în cale şi a căzut pe asfalt, plângând. Mama a strigat la el şi 
tatăl l-a apucat de haină, sau poate că era altcineva. Dar nu conta. Singurul 
lucru care conta era să ajungă la Milwokh înainte să fie prea târziu. 

A reuşit să ajungă până la casele de bilete, unde a sărit peste barieră şi, în 
cele din urmă, a luat-o la fugă după bărbatul care acum trecea cu pas vioi de 
oglinzile cu cap de elefant, spre Teatrul de pantomimă. 

— Police! a strigat din răsputeri. Stop! 

Însă bărbatul a mers mai departe fără să privească înapoi. 

— Stop or IIl shoot.“ 

Şi-a scos pistolul din toc şi a tras piedica. 


Auzea, vag, strigăte de panică de Jur împrejur şi cu coada ochiului a zărit 
oameni fugind în toate părțile. De-abia acum bărbatul a întors capul, 
uitându-se drept la el. Apoi a luat-o la fugă, la fel ca toți ceilalți. 

— Í said stop! a strigat iar Fabian şi a tras un foc în aer, ceea ce l-a 
făcut pe bărbat să se oprească, în sfârşit, şi să ridice mâinile în aer. 

— Get on the ground, face down! Arms and legs out“, a strigat, însă în 
clipa următoare a simţit cum îl prind multe mâini şi îl împing pe asfalt. No! 
Its not me, it's him! a răcnit, în vreme ce paznicii îi smulgeau pistolul din 
mână. 

— Face down 
cap. 

— Sorry, I don t speak Danish, l-a auzit pe Milwokh spunând, în vreme 
ce venea spre ei. Was it me he was after? * 

Sau poate că nu era Milwokh? Să se fi înşelat? 

— Încă nu ştim, a răspuns unul dintre paznici. 

— Percheziţionaţi-l! a zis Fabian, încercând să-şi facă loc înainte cu 
capul. Auziţi? Trebuie să-l percheziționaţi! Search him!* 

Cei trei paznici s-au uitat unul la altul şi unul dintre ei s-a dus, în sfârşit, 
spre bărbatul care, cel puţin, semăna mult cu Milwokh şi a început să-i 
pipăie hainele. Dar tot ce a găsit a fost un tanc de bancnote daneze într-unul 
dintre numeroasele buzunare ale pantalonilor scurți. Nu cuțit, nu puşcă, nu 
frânghie. Niciun fel de armă. 

— Its okay, you can go now, a zis paznicul şi bărbatul a încuviinţat din 
cap, le-a întors spatele şi şi-a continuat drumul prin parcul de distracții. 


132, 


, i-a strigat unul dintre paznici şi i-a pus genunchiul pe 

Centrala electrică — interzis accesul neautorizat, scria pe singura placă 
de pe uşă. Fără nume şi fără cutie de scrisori cu autocolante care spuneau că 
sunt interzise reclamele. Nimic care să sugereze că acolo locuieşte cineva. 
Dar el nu putea fi dus de nas aşa de uşor. Aici fusese înregistrat micul 
indian acum nu mai mult de câteva luni, înainte să se dea la fund împreună 
cu Dunja. 

Funcționarea şperaclului s-a dovedit impecabilă şi de această dată şi, în 
clipa în care a intrat în hol şi a închis încet uşa, Sleizner a fost sigur că se 
află acolo unde trebuie. 

Adevărat, holul arăta cam la fel cu toate holurile, un coridor 
dreptunghiular cu uşi pe amândouă părțile. Dar, în afară de un coş plin cu 
papuci de casă jerpeliți şi un cuier în care nu era decât o pelerină de ploaie 
transparentă, era gol. Practic, nu exista mobilă şi pereţii goi erau aşa cum te 
aşteptai din partea unui hacker dubios care nu se sinchisea de nimic în afară 
de lumina de la monitor. 

Uşa din stânga era întredeschisă şi dădea într-o baie fără ferestre. A 
aprins becul fără abajur de deasupra oglinzii, s-a uitat în jur şi a văzut 
imediat premiul cel mare pe marginea căzii, sub forma unui aparat de ras 
Venus roz şi a unui flacon cu săpun pentru igiena intimă de aceeaşi marcă 
pe care o văzuse în baie la Dunja la una dintre vizitele sale. 

Aici locuia ea. Întocmai cum gândise el, Dunja, indianul şi chinezul 
amator de elefanți schimbaseră între ei apartamentele. 

Şi-a plimbat degetul pe partea dinăuntru a căzii şi a constatat că este încă 
udă. Era aproape. Nu încăpea îndoială. Cu un pic de noroc, ar fi putut s-o 
surprindă în dormitor, înainte să se fi îmbrăcat. 

A luat aparatul de ras, l-a adulmecat şi a numărat vreo zece fire de păr 
pubian prinse între lame, plus un pic de cremă de ras. Aşadar, târfoştina era 
proaspăt rasă. 

A scos cu o pensetă firele de păr pubian din aparat şi le-a lăsat să cadă 
într-o punguliță care putea fi închisă etang. Nu se ştie niciodată când ar 
putea fi de folos. Apoi s-a întors în hol, şi-a vârât capul pe uşa unei bucătării 
dezordonate, ale cărei ferestre mânjite dădeau spre o străduţă laterală faţă 
de Amagerbrogade, şi s-a răsucit spre uşa închisă aflată pe partea cealaltă. 


Nu era niciun semn pe ea, nimic anume care să indice că e uşa unui 
dormitor. Şi totuşi, era convins că este. Pur şi simplu, ştia, şi de ce n-ar şti? 
Până acum instinctul său se dovedise corect la fiecare pas. Totul era aşa 
cum gândise el că va fi. 

S-a dus direct la uşă, şi-a pulverizat în gură câteva doze de spray bucal şi 
a aşteptat până ce fiecare muşchi din trupul lui a fost încordat şi pregătit de 
acțiune, apoi a deschis uşa cât de tăcut şi repede a putut şi a intrat. 

Aşa cum se aşteptase, era un dormitor, cu patul nefăcut şi o noptieră pe 
care stătea un teanc de cărți. Pe un scaun din colț erau îngrămădite haine. 
Bluze, un sutien roşu şi o pereche de chiloți care, din păcate, miroseau a 
curat, aşa că nu s-a ostenit să şi-i vâre în buzunar. 

Un cuier cu câteva umeraşe era pe un perete şi fiecare articol de pe el 
părea că a fost cumpărat dintr-o dugheană de mâna a doua, plină de molii. 
Erau blugi negri jerpeliți, câteva echipamente de gimnastică şi bluze cu 
diferite modele, unul mai țipător decât altul, ceea ce se pare că făcea parte 
din noul ei stil feminist, alături de capul ras, rujul roşu-aprins şi cerceii 
mari. 

Şi-a scos telefonul şi a fotografiat fiecare articol de îmbrăcăminte, 
precum şi tenişii şi bocancii grei de pe podea. Apoi s-a dus la noptieră ca să 
se uite mai bine la cărți, care păreau să fie toate despre instalarea de 
aparatură de urmărire şi despre supraveghere. Asta era îngrijorător, dar mai 
grav era că factura de lângă ele arăta că toate fuseseră cumpărate tocmai la 
Bog & Ide din Holbæk. Ar fi putut să fie o coincidenţă, evident, însă ceva îi 
spunea că ar trebui să fie cu adevărat îngrijorat. 

O pală de vânt de la fereastra care era întredeschisă 1-a întrerupt visarea. 
Undeva se deschisese o uşă, ceea ce a creat un curent de aer care a dispărut 
la fel de brusc cum apăruse. S-a dus repede înapoi în hol, dar a constatat că 
e la fel de pustiu ca înainte. Oare târfuliţa chiar reuşise să se strecoare pe la 
spatele lui? Sau fusese deschisă o fereastră? La urma urmei, mai era o uşă 
închisă, la capătul coridorului. 

S-a dus acolo, şi-a lipit urechea de ea şi i s-a părut că aude în partea 
cealaltă pe cineva umblând şi fluierând. Aşadar, acum avea să se întâmple. 
Clipa pe care o aştepta ca pe ghimpi de luni întregi venise, în sfârşit. 

Uşa a părut să se deschidă singură în clipa în care a pus mâna pe clanță, 
cu rezultatul că intrarea lui n-a mai fost surpriza pe care o prevăzuse. A 
intrat împleticindu-se şi aproape că a căzut înainte să reuşească să-şi 
recapete echilibrul. 


Încăperea era mult mai mare decât toate celelalte luate la un loc şi, în 
afară de o singură cutie pentru mutări aşezată în mijlocul podelei, era, 
practic, goală. Sau, mai exact, golită. Dar nu asta a făcut să-i fugă pământul 
de sub picioare. Nici faptul că nu era nici urmă de Dunja. A fost faptul că şi- 
a dat seama ce fusese acea încăpere. 

De-a lungul pereților se înşirau birouri, golite de computere, monitoare şi 
tot restul. Rămăseseră doar cabluri tăiate, prelungitoare rătăcite şi câteva 
letcoane, iar pe unul dintre birouri un mic radio din care se auzea melodia 
fluierată pe care a recunoscut-o dintr-unul dintre excesiv de lăudatele filme 
ale lui Tarantino. 

Aici fusese un adevărat centru de comandă. Vedea asta. Computerele, 
monitoarele şi cutiile ciudate cu diode multicolore care clipeau. 
Mănunchiurile de cabluri, plăcile cu circuite lăsate la vedere şi panourile de 
control. Totul ca să-l scoată din minți şi să-l lovească acolo unde doare cel 
mai tare. 

Afurisenia dracului... Cuvintele îi răsunau în minte. Afurisenia dracului 
de porcărie blestemată... A trebuit să se aşeze pe podea, în mijlocul 
camerei, ca să nu se prăbușească şi să încerce să-şi potolească bătăile inimii 
prin respiraţie, aşa cum învățase la yoga. 

Când s-a ridicat din nou în picioare, şi-a dat seama că era în altă clădire 
decât cea în care intrase şi că era o uşă în celălalt capăt al încăperii. S-a dus 
la ea, a deschis-o şi a descoperit că este, de fapt, altă uşă de intrare şi dădea 
pe un palier care l-ar fi scos pe strada laterală. Şi pe ea scria Centrala 
electrică — interzis accesul neautorizat. Oare pe acolo fugise ea în vreme ce 
el era în dormitor? Cu siguranță simţea aceeaşi pală de vânt ca atunci. 

A închis uşa şi s-a uitat la încăperea părăsită. Trebuie să fi ştiut că vine. 
Nu exista altă explicație. Cumva, îşi dăduseră seama, fir-ar a dracului de 
treabă, că el avea să vină astăzi, chiar acum. 

Crezuse că este cu un pas înaintea lor. Că el controlează situația, cu mâna 
strânsă pe cârmă. lar în realitate fusese exact invers. Penibil, asta era. Aşa 
de afurisit de penibil. 

Singura parte bună era cutia pentru mutări de pe podea. Sigur, putea să 
fie lăsată anume ca să-l ia peste picior. La urma urmei, asta era „Ştoarfa” 
Hougaard, o târfă blestemată. A examinat, prudent, cutia din toate 
unghiurile înainte să se aplece, în cele din urmă, şi s-o deschidă. 

Vederea grămezilor de plăci cu circuite, cabluri şi telefoane mobile 
demontate a fost destul ca să-şi dea seama că fuseseră atât de grăbiţi, încât 


pur şi simplu n-au reuşit să ia cu ei cutia. Orice ar fi fost, nu era ceva pe 
care şi-ar dori să pună el mâna. 

A luat unul dintre telefoane, care era conectat la o placă cu circuite prin 
câțiva electrozi şi fire subțiri. Pentru el nu însemna nimic, dar trebuie să fi 
existat cineva la sediu care să-i poată explica. Mai adânc era o punguţă de 
plastic resigilabilă cu vreo zece cartele SIM. Cel puţin ştia pentru ce sunt. 

Cele opt cifre scrise cu carioca pe pungă au făcut să-i cadă în sfârşit fisa 
ŞI, pentru a doua oară în câteva minute, a trebuit să se aşeze ca să nu se 
prăbuşească. 

Ar fi putut să fie oricare opt cifre. Dar nu erau, împreună, formau un 
număr de telefon. Numărul lui. 

Coada era dementă. Deja trecuseră patruzeci de minute de când înaintau 
ca melcul. Aproape că vedea dâra vâscoasă din urma lor, şi totuşi aveau să 
mai treacă cel puţin cincisprezece minute până să ajungă înăuntru. Practic, o 
aşteptare de o oră, în care aproape că îţi dădeai duhul, pentru un minut şi 
cincizeci şi opt de secunde de maşinuţe care se ciocnesc. La naiba, nu era în 
ordine. 

Mda, atât dura cu adevărat distracţia. Pe cât de adevărat era că îl cheamă 
Ib, pe atât de adevărat era că o cronometrase, şi nu doar o dată, ci în toate 
cele treisprezece tururi câte fuseseră în vreme ce aşteptau şi, oricum ai fi 
socotit, media era de exact un minut şi cincizeci şi opt de secunde. 

Faptul că aveau tupeul să vândă bilete pentru o zi întreagă, la câteva sute 
de kronor bucata, într-o zi ca asta, nu era decât un jaf făcut pe față. 

Dacă era să fie cu totul sincer, niciodată nu înţelesese atracția exercitată 
de parcurile de distracții. Acvaparcurile erau cele mai rele. Ar fi preferat să 
se despoaie, să se ungă cu miere şi să fie mâncat de viu de termite în locul 
unei zile petrecute în Lalandia. Şi nici Legoland, Backen şi Tivoli nu erau 
mai grozave. Peste tot nu era vorba decât de un lucru — să mâne oamenii ca 
pe turme în nişte cozi lungi şi să le fure banii câştigaţi cu sudoarea frunţii. 

De două ori în viaţă era destul. Două vizite ca să-ți faci datoria, nu mai 
mult. O dată, când te sileau părinţii tăi şi o dată, când te sileau copiii tăi. 
Totuşi, asta era cel puţin a cincea vizită în Tivoli şi, ca de obicei, el a fost 
cel care a trebuit să irosească o mică avere pentru privilegiul de a sta la 
coadă o zi întreagă, înconjurat de o hoardă de mucoşi urlători. 

Dar copiii, obişnuia Mette să zică. Ib, o facem pentru copii. Copiii... 
veşnic ajungea la asta. De parcă nu mergeau destul de des cu elicopterul. De 
parcă nu căpătau deja tot ce arătau cu degetul. Se întreba dacă erau măcar în 
stare să spună pe litere cuvântul „nu”. 

Nicăieri nu erau mai smiorcăiți decât la Tivoli. N-avea importanță câtă 
înghețată şi vată de zahăr le cumpărai. Când, în cele din urmă, ziceai „nu” 
la vreo acadea grotesc de mare, care în mod inevitabil avea să fie lăsată 
neterminată ca să mânjească tot şi să adune praful de acasă, se dezlănţuia 
tot iadul. Urma un scandal şi trebuia să auzi că eşti cel mai zgârcit de pe 
planetă. 


Cel puţin le venise, în sfârşit, rândul. Nu că aştepta cu nerăbdare să-şi 
îndese picioarele în maşina minusculă şi să fie izbit din toate părțile de o 
şleahtă de apucaţi. Nu, ar renunţa bucuros la asta. Singura parte bună era că 
măcar n-o să mai stea la coadă timp de câteva minute. 

Ura asta din tot sufletul. Dar o făcea, oricum, şi îşi păstra gândurile 
pentru sine. Nu putea spune nimeni că nu-i aşa. Ba chiar şi-a pus centura de 
siguranță, după ce băieţelul acela de culoare i-a arătat cu degetul că n-o 
făcuse. Poate că zâmbetul lui nu era cu totul sincer, dar iată-l aici, răbdând, 
de dragul familiei, al copiilor, accelerând cât de tare putea într-o maşinuţă 
care ținea morțiş să meargă în marşarier în diagonală. 

Cel puţin avea şapca de baseball. Mette l-a bătut la cap s-o lase acasă, 
desigur. Dar a refuzat, şi cearta a fost inevitabilă. Mette începuse iar 
pomelnicul argumentelor răsuflate. Că logoul lui Dansk Folkeparti * 
deranja lumea şi că nu-i neapărată nevoie să le vâri pe gât altora propriile 
vederi politice. 

Ce nu pricepea ea era că acea şapcă cu logoul DF pe fond albastru era 
bastionul lui într-o zi ca asta. A făcut atât de multe compromisuri de când s- 
a trezit azi-dimineaţă, încât fără asta n-ar mai fi rămas nimic din el. 

Şi apoi, nu înţelegea de ce era o problemă să-şi facă ştiută afilierea 
politică. Dacă voia cineva să vină la el şi să discute despre ceva, de ce nu? 
Cum ar fi importanţa de a păstra puritatea Danemarcei. 

Nu-l deranja să le explice oamenilor ce se întâmplă cu adevărat în lume. 
Că visul orgasmic al musulmanilor era să vină la ei şi să le ia locurile de 
muncă şi pensiile, în vreme ce le impun tuturor valorile lor perverse. Astea 
erau faptele. Ca să nu mai vorbim de toți suedezii care în astfel de zile 
năvăleau peste strâmtoare şi făceau scandal. Fără ei, lungimea cozilor s-ar 
înjumătăţi. 

Nu, afară cu ei, ca să poată avea parte de linişte şi pace. Asta nu era greu. 

S-a auzit o bufnitură puternică şi maşinuţa s-a zguduit când a fost lovită 
din spate, la câteva clipe după ce reuşise în sfârşit s-o facă să nu mai meargă 
în marşarier. Şi, de parcă asta n-ar fi fost destul de rău, a simțit brusc o 
împunsătură pe gât şi apoi o durere puternică s-a întins spre umeri şi spate. 

Să fi fost ca atunci când te ciocneai cu maşina la viteză mare? Aşa 
simţeai? Ar fi fost ghinionul lui să fie rănit într-o afurisită de maşinuță 
electrică. S-a răsucit cât de mult a putut şi a văzut cum trece pe lângă el un 
chinez voios, zâmbindu-i. 

Fireşte că era un gălbejit. Cine altcineva să fie? 

Asta era nebunie. Nebunie pură. 

În vreme ce aştepta ca cei doi paznici din Tivoli să ia legătura cu şeful 
lor, Fabian privea în jos. Aproape că putea să vadă cum timpul i se scurge 
printre degete, se revarsă pe masă şi peste marginea ei. Cu fiecare secundă 
cu care fusese în avans era acum în întârziere. ŞI asta în vreme ce mii de 
vizitatori care habar n-aveau de nimic roiau pe acolo fericiţi, cu 
convingerea eronată că astăzi nu-i decât altă zi minunată de vacanţă, plină 
de soare şi de căluşei care se învârteau. 

De trei ori s-a ridicat şi le-a explicat danezilor că nu-i timp de birocratie, 
că trebuie să cheme mai mult personal şi, mai presus de toate, să ceară 
ajutorul competent al poliției. Ba chiar a pus-o pe Astrid să le explice 
gravitatea situației. Dar de fiecare dată i-au spus, pur şi simplu, să se 
potolească şi au continuat să dea telefoane pe liniile de interior. 

— Fi bine? a zis când, în cele din urmă, s-au întors cu fața spre el. Aţi dat 
de el? 

— Mă tem că nu, a zis cel a cărei suedeză era măcar inteligibilă. Fiica lui 
are azi ceremonia de absolvire, aşa că probabil şi-a închis telefonul. 

— Bine. Dar atunci trebuie să fie altcineva la conducere, nu? Sau cum? 
Doar nu puteți să lăsaţi deoparte securitatea ori de câte ori are ceremonia de 
absolvire fata cuiva, nu? 

— Bine, linişteşte-te, a zis celălalt paznic, ridicând o mână ca 
avertisment. 

— Nu, n-o să mă liniştesc, şi nici voi n-ar trebui, cu un ucigaş care poate 
în orice moment să atace acest loc. 

— Ştii cât de vechi este Tivoli? 

Paznicul şi-a desfăcut braţele. 

— O sută şaizeci şi nouă de ani. Aşa că ştim ce facem. 

— Ştiţi ce faceți? Şi atunci cum de stăm aici, în loc să fim acolo, afară, 
încercând să-l prindem? 

— Pentru că tu eşti cel care a dat buzna aici, trăgând cu pistolul şi 
atacând unul dintre vizitatori. 

— Am crezut că este el, şi încă mai cred. 

— Da, ai spus clar asta. Dar în acea situație singurul înarmat erai tu. 


Fabian era pe cale să riposteze, dar s-a înfrânat. Încă mai credea că 
Milwokh fusese cel pe care l-a văzut, dar nu putea să fie sigur. 

— Bine, se poate să nu fi fost el şi, de vreme ce nu l-am adus aici ca să 
fie interogat, nu putem decât să ne rugăm ca voi să aveţi dreptate şi eu să 
mă înşel. Dar asta nu schimbă faptul că trebuie să fim pregătiți pentru 
momentul în care va ajunge aici, pentru că va ajunge. Vine încoace. Mă 
înţelegeți? 

— Da, înţelegem, dar... 

— Şi atunci de ce nu faceţi ceva? De ce staţi, pur şi simplu, aici? 
Înţelegeţi că el o să-i aleagă pe rând după cum îi spune zarul? Copii, 
bătrâni, femei şi bărbați. Nimeni nu va fi în siguranţă. De-abia după ce dă 
cu... 

A renunţat, oftând. 

N-avea rost. Nu-l mai ascultau şi, oricât de mult ar fi urât faptul că 
trebuie s-o recunoască, înțelegea de ce. Tot ce spusese suna a sminteală şi, 
cu cât încercase mai mult să argumenteze şi să-i facă să înțeleagă gravitatea 
situației, cu atât mai evident devenise că totul se baza pe presupuneri vagi. 
Nu băga mâna-n foc că el i-ar fi crezut, dacă rolurile ar fi fost inversate. 

— Şi acesta trebuie să fie Fabian Risk, dacă nu mă înşel, a zis o voce din 
spatele lui. 

S-a răsucit şi a văzut că intră în cameră un bărbat care avea pe chip un 
zâmbet hotărât. 

— Vă mulțumesc. Mă ocup eu mai departe. 

Paznicul au încuviinţat din cap şi au ieşit din birou, în vreme ce bărbatul 
se aşeza în faţa lui Fabian. 

— Numele meu este Jan Hesk şi lucrez la Poliţia din Copenhaga. 

— În sfârşit, cineva de la poliție, a zis Fabian. Nu ştiu cât de multe 
cunoşti despre situație. Chestia e că avem un suspect de crimă care s-ar 
putea să fie pe punctul de a ataca... 

— Stop, stop, l-a întrerupt Hesk, ridicând o mână. Să le luăm pe rând. E 
adevărat că ai intrat cu forţa în parc înarmat cu un pistol şi ai tras cu el? 

— Da, e corect, dar a fost un foc de avertisment, în aer. Ceea ce este 
important acum este să... 

— Trebuie să-ţi cer arma. 

— Îmi pare rău, dar paznicii mi-au confiscat-o deja şi, cu toate că mi-ar 
plăcea s-o recapăt cât mai curând posibil, ceea ce este important acum este 
să aducem agenți în civil şi să începem evacuarea vizitatorilor înainte ca... 


— Este adevărat şi că tu ai fost cel care a intrat ieri în apele teritoriale 
daneze, în ciuda faptului că nu ai primit permisiunea? 

Fabian a încuviinţat din cap, oftând din greu, şi era pe cale să explice, dar 
n-a apucat să spună nimic. 

— Bine. Atunci te-aş ruga să semnezi aici şi aici. 

Hesk i-a împins peste masă un document şi a arătat spre linia punctată 
din josul paginii. 

Declaraţie prin care este recunoscută intrarea ilegală în apele teritoriale 
daneze şi posesia ilegală a unei arme de foc. 

Fabian n-a avut nevoie să citească mai mult decât primul cuvânt ca să-şi 
dea seama că nu de Milwokh era interesată poliția daneză. 

Pontus Milwokh era în „Zborul printre stele”, leagănul care se rotea la 80 
de metri deasupra solului. De aici, de sus, vedea nu doar Tivoli şi pe fiecare 
dintre potențialele sale victime, ci toată Copenhaga aşternută în faţa lui. 

Când a venit aici, în copilărie, această atracție nu exista, aşa încât o 
încerca pentru prima oară şi, trebuia să recunoască, avea impresia că 
lanţurile subțiri de care era atârna scaunul lui ar putea să se rupă în orice 
clipă. 

Când au început să coboare, şi-a scuturat brațul stâng şi a văzut zarul 
rostogolindu-se de parcă ar fi dansat, mânat de noroc, înăuntrul sticlei de 
apă modificate. Până acum nu se putea plânge. Zarul oferise o secvență de 
încălzire perfectă cu misiuni secundare, şi începea să se simtă pregătit să 
crească miza. 

Deja făcuse cinci. Cinci victime care în acel moment nu aveau habar că 
asta erau. Dacă mai continua aşa, avea să 1 se termine ricinul. Dar era sigur 
că zarul controla situația. 

Patru — schimbă culoarea. 

Cel puțin nu era un unu. Sigur, n-ar fi trebuit să se întoarcă acasă cu 
mâinile goale dacă era, şi cu siguranță s-a distrat. Mai mult decât distracție, 
fusese o desfătare. Dar era departe de a fi terminat şi de-abia aştepta să-şi 
înfigă dinții în următoarea sa misiune secundară. 

Şi-a scuturat iar braţul şi a lăsat zarul să țopăie sub cupola de plastic, în 
vreme ce se dădea jos din leagăn şi cobora scările. Asta era exact ceea ce 
urmărea. Senzaţia că totul este posibil. Că aventurile, una mai mare şi mai 
palpitantă decât alta, îi stau în faţă. Era îmbătător şi îl ajuta să lase în urmă 
greutățile pe care le înfruntase ca să intre aici. 

Fusese ideea lui să intre în parc fără echipament, îl aruncase peste gard în 
spatele Demonului, cel mai mare montagnes russes din Tivoli, şi se 
dovedise a fi un lucru ingenios. Faptul că zarul îi comandase să folosească 
intrarea principală în Tivoli, nu una dintre cele laterale, mai mici, poate că 
nu era varianta ideală. 

Poate că a vrut doar să condimenteze un pic acţiunile, deoarece, brusc, 
cineva care susținea că lucrează la poliția suedeză începuse să-l urmărească 
şi chiar trăsese cu pistolul. Nu era sigur, dar i s-a părut că îl recunoaşte din 
noaptea aceea, în Oresund. 


N-a putut să-şi dea seama cum de au fost atât de aproape să-l prindă de 
acea dată. Era şi mai nedumerit astăzi. Cu adevărat impresionant, şi trebuia 
să-i mulţumească doar stelei sale norocoase că nu avea la el echipamentul. 
Ar fi fost arestat dacă l-ar fi avut, şi atunci n-ar fi ajuns să simtă nimic din 
distracţia care îl aştepta acum. 

Unu — roşu. 

O nouă culoare, noi victime. Erau atâtea dintre care să aleagă, încât a 
hotărât s-o ia pe prima pe care îi cade privirea, ca să nu mai fie nevoie de 
alegere. 

De îndată ce paznicii l-au lăsat să plece, s-a îndreptat cu nonşalanţă spre 
ieşirea din Demon şi, în liniştea dintre două trenuri, a urcat repede cele 
câteva trepte şi a sărit peste balustradă într-un petic de iarbă ferit de priviri, 
unde echipamentul îl aştepta alături de două tomberoane mari. 

În locul acela ascuns a putut să-şi pună fără grabă teaca pe spate şi toate 
borsetele, fără să fie văzut. Când a fost gata, pur şi simplu a descuiat poarta 
gardului de lemn roşu şi a început jocul, şi de atunci totul a mers ca pe 
roate. 

Băiatul părea să aibă vreo zece ani şi purta pantaloni scurți roşii. Era tot 
ce-i trebuia. A fost aproape ca şi cum s-ar fi urmărit pe el însuşi în acea zi, 
cu aproape treizeci de ani în urmă, când a ajuns aici de unul singur şi a trăit 
cea mai grozavă zi din viaţa lui. Nimic, în ciuda tuturor încercărilor şi 
experiențelor sale, nu s-a putut compara vreodată. 

Nu până astăzi. 

Nu se vedeau pe nicăieri părinții. Poate că se pierduse de ei. Dar nu părea 
necăjit, poate mai degrabă fusese lăsat de capul lui o oră sau două, aşa încât 
adulții să poată face o pauză la soare. 

L-a urmat pe băiat la Grand Prix, o încăpere rotundă de la poalele roții 
mari, unde puteai să pariezi pe poştaşi care goneau împrejur pe biciclete. 
Când era copil, îi plăcuseră păpuşile bicicliste, însă, la fel ca băiatul cu 
pantaloni scurți roşii, se temuse să-şi rişte banii la joc, aşa că a ieşit pe 
partea cealaltă şi a mers spre Sagogrănden'”.. 

În realitate, se numea Smøgen, dar lui i se păruse întotdeauna că a păşit 
pe un tărâm de basm. Se afla dincolo de montagnes russes şi era uşor s-o 
treci cu vederea, însă acolo puteau fi găsite toate tarabele amuzante şi se 
vindeau cele mai bune acadele. Dar, mai presus de toate, acolo puteai să ai 
impresia că nimeni altcineva nu ştie unde eşti. 


Băiatul s-a oprit la o tarabă unde puteai să tragi cu o puşcă laser în tot 
soiul de animale. Îşi amintea de parcă fusese ieri cum a stat în acelaşi loc, 
aşteptându-şi rândul, pe când un grup după altul de bărbaţi chercheliți se tot 
băgau în faţa lui. 

Aproape că simţea frustrarea de atunci, când a strigat, în cele din urmă, 
că e rândul lui să se joace şi a smucit de coada de cal a unuia dintre bărbați 
aşa de tare, că l-a făcut să cadă. Camarazii bărbatului, care purtau cu toții 
geci de piele cu acelaşi petic pe spate, au aplaudat şi l-au urcat pe un 
taburet, ca să poată şi el, în sfârşit, să împuşte animale. 

Se întâmpla din nou, ca şi cum timpul ar fi fost distorsionat, făcând o 
buclă, băieţelul îşi aştepta rândul când un grup de idioţi beţi s-au vârât în 
faţa lui. Ar fi vrut să se ducă la ei şi să-i înjunghie, unul câte unul. Din 
păcate, nu era rândul lor. Aşa că s-a dus la ei şi l-a bătut pe umăr pe cel mai 
voinic. 

Bărbatul s-a răsucit şi a încercat să-şi concentreze privirea încețoşată 
asupra lui. 

— Ce dracu” faci, chinez afurisit? 

— Regulile există ca să fie respectate, a răspuns el calm. Şi una dintre ele 
este că fiecare trebuie să-şi aştepte rândul. 

Bărbatul şi-a dres glasul. Putea să-i audă flegma cum urcă din plămâni 
spre gură. Dar pe undeva, în pâcla alcoolului, trebuie să fi simțit cât de 
gravă e situația, pentru că a scuipat pe pavaj şi a păşit într-o parte, ca băiatul 
să poată ajunge la puşcă. 

Când s-a terminat timpul şi puşca s-a stins, a întins o bancnotă de 
douăzeci de kronor, ca băiatul să poată trage din nou. Însă băiatul şi-a 
scuturat capul şi, înainte ca el să poată reacționa, s-a topit în mulțime. 

Milwokh s-a repezit după el şi s-a ciocnit de câțiva oameni în drumul 
prin mulțimea care mişuna. Asta nu făcea parte din joc. Pur şi simplu, nu 
putea să se întâmple. Avusese câteva ocazii să ducă la îndeplinire misiunea. 
În loc de asta, şi-a îngăduit să se lase atras într-un vârtej de nostalgie 
siropoasă şi a fost orbit cu totul. 

Ar putea să aleagă pe altcineva. Vedea peste tot în jur potențiale victime 
care purtau ceva roşu. Regulile nu spuneau nimic despre asta sau ce să faci 
în situația care apăruse brusc. Dar în adâncul lui ştia că nu asta era intenția. 
Primul pe care îl văzuse era cel ales. Nimeni altcineva. 

Apoi, în cele din urmă, a zărit din nou pantalonii scurți roşii, pe când 
dispăreau în Skaersilden'*'. El şi-o amintea ca pe Casa Caraghioasă, cu 


scările care se mişcau, podurile suspendate şi tunelurile care se învârteau. 
Cel mai grozav lucru era că puteai să stai oricât pofteai. Totuşi, de această 
dată principalele sale preocupări erau aerul încărcat, țipetele asurzitoare ale 
hoardelor de copii şi băiatul. 

Părea mult mai mică decât ultima dată când fusese aici, dar tot era destul 
de mare încât să poată fi nevoie de ore întregi ca să-şi găsească ținta. 

— De ce te ţii după mine tot timpul? 

Vocea din spatele lui era mai înaltă decât se aşteptase şi, când s-a răsucit, 
şi-a dat seama că băiatul ar putea fi chiar mai mic decât crezuse. La fel de 
brusc, n-a mai fost important să bâjbâie după cea mai credibilă minciună. 

— Îmi aminteşti de mine la vârsta ta. Cred că de aceea. 

Băiatul s-a gândit la asta şi a încuviinţat. 

— Dar ar fi bine să încetezi acum, pentru că nu-mi place. De fapt, nu-mi 
place niciun pic. 

— Sigur, a zis, încuviinţând din cap. Cu o condiție. Să mă laşi să te 
îmbrățişez. 

Instinctiv, băiatul a făcut un pas înapoi. 

— Poate că nu eşti în stare să înţelegi asta, dar sunt aici ca să închid 
cercul şi, când te-am văzut, a fost ca şi cum m-am văzut pe mine. 

— Promiţi că-mi dai pace dacă te las? a zis băiatul, înghițind în sec. 

El a încuviuinţat din cap şi a zâmbit. 

— Promit. 

— Pe ce ai mai sfânt? 

— Pe ce am mai sfânt. 

— Bine. 

Băiatul a făcut un pas în față, l-a îmbrățişat şi, la o secundă după ce acul 
i-a străpuns bumbacul tricoului şi apoi pielea de deasupra şoldului, a 
tresărit. 

S-a terminat în câteva secunde, şi totuşi a părut o eternitate pe când îl 
tinea strâns pe băiat atâta timp cât a fost nevoie ca să golească întreaga 
seringă înainte să-l lase să fugă de acolo. 

Fabian mergea cât de repede putea fără să dărâme pe cineva. Uneori 
fugea, alteori trebuia să ocolească grupuri mari, dar continua să meargă şi 
să-şi rotească tot timpul capul, încercând să obțină cât mai multe informații 
cu putință. 

Trebuia să evite înnămolirea în amănunte nesemnificative şi să se 
concentreze doar pe lucrurile care ieşeau în evidență. Oricare ar fi fost. Cele 
mai multe dintre lucrurile la care reacționa erau cu totul fireşti într-un parc 
de distracții. 

Peste tot în jur oamenii țipau. De obicei din pură emoție, dar uneori de 
teamă sau chiar panicați. Unii copii plângeau şi unii adulți strigau. Şi 
mişcările oamenilor erau diferite. Fie stăteau pe loc, în grupuri, fie rătăceau 
fără vreun scop limpede. Alții alergau de parcă îi fugărea cineva. Trebuia ca 
toate astea să fie considerate normale. Nici măcar câte o bătaie cu pumnii, 
din când în când, nu făcea vreo sprânceană să se înalțe. 

Faptul că a hotărât să nu semneze declarația prin care ar fi recunoscut că 
deține o armă de foc ilegală, ci să se ridice şi să plece din clădirea 
paznicilor n-a fost, la drept vorbind, o hotărâre. Pur şi simplu, n-avea de 
ales, şi n-avea timp în acest moment să-i pese de ce anume alegea să facă în 
această privință poliția daneză, sub conducerea lui Kim Sleizner. Jan Hesk 
păruse să fie, pe ascuns, de acord cu el, de vreme ce l-a lăsat să plece fără să 
rostească măcar o vorbă de protest. 

De atunci reuşise să dea de două ori ocol parcului. Acum era a treia oară 
când întorcea spatele peluzei din fața scenei principale şi îşi continua 
drumul printre restaurantele Promenaden şi Frikadellen. 

Însă până acum nu observase nimic ieşit din comun. Bărbatul pe care 
fusese gata să-l aresteze nu se vedea pe nicăieri. În acel moment fusese 
convins că e Milwokh. Acum se îndoia tot mai tare cu fiecare pas. Şi dacă 
nu fusese el, dacă nu aici avea loc atacul? 

Şi el, şi Astrid luaseră de bune concluziile lui Irene. Totuşi, n-au văzut 
decât o descriere a misiunii şi, de fapt, Tivoli nu fusese menţionat niciodată. 

Ia ca punct de plecare locul misiunii abandonate, scria acolo. Un spaţiu 
public din apropiere cu cât mai mulţi oameni posibil într-o zonă restrânsă. 
Cu Copenhaga marcată pe hartă cu o cruce, era rezonabil să presupui că 
trebuia să fie Tivoli. Mai ales de vreme ce Irene găsise fotografii din 


copilăria lui Milwokh făcute în parcul de distracţii. Însă nu puteai nega 
faptul că era la fel de posibil să plănuiască un atac la Grădina zoologică. 
Sau, de ce nu, în gara centrală, la o aruncătură de băț de Tivoli? 

Luase des legătura cu Astrid ca să-i spună ce se întâmplă. Când a avut 
probleme cu omologii danezi, ea l-a susținut cu fermitate, promițând să facă 
tot ce-i stă în puteri ca să ia legătura cu Sleizner şi să se asigure că cineva 
de mai sus va înregistra un protest. 

De asemenea, au căzut de acord ca el să continue să caute prin parc până 
la închidere. Apoi vor avea la dispoziţie noaptea ca să treacă în revistă 
indiciile găsite de Irene, şi sperau să le împărtăşească danezilor destule 
despre caz ca să-i convingă să ajute la patrularea prin Tivoli, Grădina 
zoologică şi unele dintre celelalte locuri pe care ar fi putut să le aibă în 
vedere Milwokh. 

O izbucnire de țipete de la vechiul montagnes russes l-a făcut să se 
răsucească, însă o tarabă cu haine i-a blocat vederea. Nu era ceva neobişnuit 
să se audă țipete de pe montagnes russes, fireşte, însă țipetele în sine i-au 
atras atenția. Acestea nu erau zbierete de încântare provocate de emoțiile 
atracției. Erau țipete de groază pură. 

A pornit repede spre montagnes russes prin mulțime şi a urcat scările 
până la peronul la care trenul oprea de obicei, ca să lase pasagerii să 
coboare. Însă de această dată şi-a continuat goana şi a izbit trenul oprit în 
faţă, în care oamenii tocmai se aşezau pe locurile lor. 

Pe dată, peronul s-a transformat într-un infern de lume care țipa şi 
plângea. A izbucnit haosul, unii şchiopătau, alții îşi frecau gâtul sau 
sângerau. Dar nimeni nu părea rănit grav, în afară de un bărbat care zăcea 
nemişcat între două dintre vagoanele trenului care venise prea repede. 

Un paznic din spatele lui striga că toată lumea trebuie să coboare de pe 
peron, însă Fabian nu l-a băgat în seamă şi şi-a croit drum spre bărbatul 
nemişcat, care purta uniforma roşie şi verde din Tivoli. Treaba lui era să 
acționeze frânele manuale ale trenurilor vechi şi, nu se ştie de ce, şi-a 
pierdut cunoştinţa, ceea ce trebuie să fi fost motivul pentru care trenul 
scăpase de sub control. 

Fabian a verificat pulsul bărbatului, în vreme ce asculta voci care 
spuneau că trenul s-a oprit într-un tunel întunecat şi a stat mai mult de un 
minut, după care şi-a continuat drumul cu viteza maximă. Dar n-a găsit 
niciun puls, şi omul nu părea să respire. Altă voce din spatele lui spunea că 
bărbatul care conducea trenul era lăsat într-o rână după oprirea în tunel şi la 


următorul coborâş se prăbuşise de pe scaun. Era clar că bărbatul murise. 
Dar de ce? Nu se vedea sânge. Să fi avut un atac cerebral sau de inimă? 

De-abia după ce i-a ridicat bărbia şi a văzut semnele vinete ale 
sugrumării cu o frânghie 1-a fost clar. 

Milwokh era acolo. 

Trebuie să fi dat cu zarul trei, pentru frânghie. 

Fabian şi-a îndreptat spatele şi s-a uitat la viermuiala pasagerilor şocaţi şi 
la personalul din Tivoli care încerca să facă un pic de ordine. Exista 
posibilitatea să fie acolo chiar acum. Prefăcându-se că face parte din 
mulțimea care era mânată departe de scena accidentului. Dar nu-l vedea. 
Nici pe peron Şi nici jos, printre curioşii care începeau să se adune. 

Cu ochii aţintiți la un bărbat de vreo cincizeci de ani care umbla pe acolo, 
părând că nu-l interesează accidentul şi toată agitația, şi-a scos telefonul şi a 
sunat-o pe Astrid. 

— Bună, Fabian, cum merge? a zis Astrid chiar când bărbatul s-a 
prăbuşit la jumătatea unui pas. 

Părea să fie o împleticire după prea multe halbe de Carlsberg. Problema 
era că nu s-a mai ridicat. 

— Astrid, e aici, şi s-a pus deja zdravăn pe treabă, a zis Fabian. 

A închis telefonul şi şi-a croit drum spre bărbat, care era acum în centrul 
atenției tuturor. 

— Í think he s dead, a zis o femeie care îi verifica pulsul. 

Fabian a încuviinţat din cap şi, ca să fie sigur, a săltat capul bărbatului ca 
să se uite la gât. Însă de această dată nu se vedeau urme. 

Apoi a observat o găurică în cămaşa de un roşu închis, în dreptul 
pectoralului stâng. S-a uitat mai bine şi şi-a dat seama că pânza e complet 
udă, apoi şi-a răsucit mâna şi s-a uitat lung la palma sa, care era plină de 
sânge. 

Femeia a împins în sus cămaşa bărbatului şi a cercetat rana de ieşire cu 
margini neregulate din zona inimii, din care încă ieşea sângele în valuri. 

— Oh, my God, he s been shot“, a exclamat. 

— Yes, so everyone, please move away, a zis Fabian, l-a întors pe burtă şi 
a găsit o rană de intrare mult mai mică chiar pe umărul drept. The best you 
can do is leave the park as quick as possible.“ 

Prin urmare, împuşcătura venise în diagonală de sus. 

Fabian s-a răsucit şi a ridicat privirea spre vechiul montagnes russes, şi 
chiar în vârf, pe o parte a vârfului muntelui fals, a zărit silueta întunecată a 


unui bărbat care stătea pe vine. 

Jan Hesk s-a simțit ca un cerb. Un cerb îngrozit care a încremenit pe un 
drum, în toiul nopții, cu ochii țintă la farurile unui camion care se apropie. 

Să pună aşa-zisa declarație în fața detectivului suedez Fabian Risk şi să-i 
ceară s-o semneze a fost un nou moment urât în cariera lui de polițist. Dar a 
făcut-o. Cu toate că ruşinea avea să-l urmărească tot restul vieții, a 
îndeplinit ordinul direct al lui Sleizner. 

Însă când suedezul şi-a scuturat capul, s-a ridicat şi a arătat clar că o să 
plece, pentru că există un om suspect de terorism care trebuie să fie arestat, 
n-a izbutit să facă nimic altceva decât să stea acolo, în mijlocul încăperii, 
holbându-se la faruri. 

lar acum stătea la masa de lucru din biroul cel mare, cu telefonul la 
ureche, copleşit de neliniște. El, căruia de obicei îi era tot timpul foame, nu 
putuse să pună nimic în gură de la micul dejun încoace. Până şi câteva 
înghițituri de apă l-au silit să dea fuga la baie, unde le-a vomitat, împreună 
cu o grămadă de fiere. 

Organismul lui era în grevă. Ce-i drept, era într-un mare rahat, pe cale să 
se înece. Şi totuşi, ar fi făcut din nou acelaşi lucru dacă ar fi avut prilejul. 

S-a dat bătut după a cincea încercare de a lua legătura cu Sleizner ca să-i 
spună ce s-a întâmplat, şi şi-a sucit gâtul până a trosnit, ca să încerce să 
scape de durerea de cap. Născocirea unei poveşti în care paznicii din Tivoli 
n-au reuşit să-l rețină pe suedez sau în care el şi-a scos pistolul ca să scape 
de ei n-ar fi făcut decât să înrăutăţească lucrurile când adevărul avea să iasă 
la iveală. 

Nimeni nu putea să adulmece o minciună ca Sleizner, şi atunci putea să-şi 
ia adio de la visul să promoveze, să aibă propriul birou, să aibă mai mulți 
bani şi, mai presus de toate, să se ocupe de cazurile interesante. Va trebui să 
amâne şi renovarea bucătăriei, şi va trebui să aibă acea discuţie cu Lone 
despre închiderea magazinului ei de articole fără plastic pentru bebeluşi şi 
găsirea unei slujbe ca lumea. 

Cu siguranţă că ei i-ar sări capacele şi s-ar lansa direct în predica sa 
îndelung exersată, că ea a stat acasă cu copiii aşa încât să nu aibă de suferit 
cariera lui, şi acum era rândul ei, fie şi dacă trebuie să divorţeze pentru asta. 

Şi acesta nu era decât aspectul problemei legat de Sleizner. Catastrofa 
reală avea să se producă în cazul în care informaţiile pe care i le-a dat 


suedezul s-ar fi dovedit corecte. Atunci n-ar mai fi trebuit să-şi facă griji 
doar pentru o promovare ratată, ar fi trebuit să-şi caute alt loc de muncă. 

Cel mai bun lucru la care putea să spere acum era ca din toate astea să nu 
iasă nimic. Să reiasă că n-au fost decât presupuneri, aşa cum a zis Sleizner. 
Până la urmă, cele mai multe dintre alarme erau, de fapt, false. De exemplu, 
de nouăzeci şi şase de ori la sută pompierii erau chemaţi inutil. 

La fel stăteau lucrurile şi cu atacurile teroriștilor. Câte zvonuri false erau 
faţă de unul întemeiat? În acelaşi timp, absolut toate atacurile teroriste 
importante din ultima vreme fuseseră precedate de un fel de avertisment, 
asta era incontestabil. Avertismente care fuseseră subestimate, trecute cu 
vederea şi, din diferite pricini, puse în dosarul cu corespondență 
nefolositoare. 

Întrebarea era dacă acesta va fi sau nu încă unul dintr-o serie de atacuri în 
care, ulterior, va ieşi la iveală faptul că au ştiut de ameninţare, însă n-au 
luat-o în serios. Dacă se întâmpla asta, capul lui avea să cadă. Mai ales când 
s-ar afla că şi-a folosit energia pentru a încerca să-l aresteze pe singurul 
polițist care a încercat cu adevărat să oprească atacul. 

Dar toată treaba nu era decât un mănunchi de presupuneri vagi. Nu ştia 
nimic cu adevărat. Nu, până ce a văzut atitudinea stresată, şi totuşi 
stăpânită, a colegului său, Morten Heinesen, care venea prin biroul cel mare 
spre masa lui de lucru. 

Nu mai era o presupunere vagă. 

Suedezul avusese dreptate. 

Se întâmpla cu adevărat. 

Orice o fi fost, se întâmpla chiar acum. 

Pontus Milwokh şi-a scuturat braţul în vreme ce privea zona de sub 
montagnes russes. Paramedicii veniseră şi acum trăgeau concluzia că 
bărbatul cu cămaşă roşie nu mai putea fi ajutat. Împuşcătura fusese perfectă, 
cu toate că era în mişcare, şi faptul că nimeni altcineva nu fusese rănit cu 
siguranţă merita o stea aurie. 

Niciodată nu-i înțelesese pe cei care stăteau în jur, privind. Erau peste tot. 
De cum se producea vreo catastrofă, răsăreau ca din pământ cu privirile lor 
obtuze şi telefoanele cu cameră video. Era ca şi cum le-ar fi produs plăcere 
faptul că nu lor li se întâmplase. Că nu ei erau cei acoperiți şi duşi pe targă. 

Cel puţin poliția daneză părea să fi priceput, în cele din urmă. Sirenele 
urlau pe străzile de lângă Tivoli, şi putea chiar să vadă venind echipele de la 
operațiuni speciale. Dar nu-şi făcea griji. Lăsa lucrurile în voia zarului. Ca 
acum, de exemplu, când şi-a oprit braţul şi a verificat rezultatul. 

Trei — Schimbă arma. 

Era a treia oară de când începuse. Dacă ar fi fost după el, ar mai fi folosit 
de câteva ori pușca. Era, fără îndoială, cea mai bună armă de acolo, de sus, 
din vârful traseului de montagnes russes. 

Însă zarul a grăit şi nu putea decât să spere că va alege arbaleta sau din 
nou puşca. N-avea habar ce va face dacă era cuțitul, sfoara sau otrava. Sau, 
şi mai rău, dacă dădea un cinci, care însemna că trebuie să-şi folosească 
propriul corp. 

Era puţin probabil ca alt tren plin cu vizitatori să treacă pe acolo prea 
curând şi nu avea voie să-şi schimbe poziţia cum voia. În cel mai rău 
scenariu, va trebui să aştepte pe loc până vin poliţiştii să-l aresteze şi în cel 
mai bun caz, să-l doboare pe unul dintre ei înainte să se sfârşească totul. 

Oare acesta era felul zarului de a-i spune că e vremea să termine? Că s-a 
săturat de el? Nu făcuse nici măcar o greşeală de când începuse misiunea. 
Dimpotrivă, a dat mai multe rezultate decât ar fi fost rezonabil să se aştepte, 
dacă ţinem cont de greutăţile situației. 

Doar băiatul îl deranjase. A fost pentru prima dată când a simțit o 
împotrivire instinctivă la îndeplinirea comenzilor zarului. Dar s-a controlat 
şi a făcut ce 1 s-a spus, şi, în mod ciudat, după aceea s-a simțit mai puternic 
ca oricând. 


Poate că aceasta era ideea. Aproape că părea să fie aşa. Ca şi cum băiatul 
ar fi fost semnificativ. Ca şi cum zarul hotărâse că e vremea pentru 
închiderea cercului, ca el să poată trece mai departe. Exista oare o cale mai 
bună de a scăpa de copilărie decât să te distrugi pe tine însuţi în chip de 
copil? 

Şi-a scuturat din nou braţul stâng până ce a fost sigur că zarul e gata să ia 
o hotărâre. 

Doi — Arbaletă. 

Era a doua pe lista celor mai bune opțiuni, cu toate că o arbaletă era 
departe de a fi uşor de folosit. Mai ales de la distanță. Sigur, importase o 
Revengeance de la Barnett din SUA, prin Amazon. Era relativ uşor de 
armat, în ciuda faptului că săgețile ajungeau la viteza de peste patru sute de 
kilometri pe oră. Însă de la această distanţă trebuia să ia în calcul vântul. Iar 
dacă ţinta era în mişcare, exista un risc considerabil ca săgeata să rateze, 
ceea ce ieşea din discuţie în orice împrejurări. 

A desfăcut cele două braţe, a potrivit coarda groasă şi a aşezat săgeata în 
locaş. Apoi a sprijinit arma de marginea de plastic cenuşiu care avea rostul 
de a arăta ca un munte şi şi-a aşezat picioarele pe şine, ca să se sprijine. 

A estimat distanța până jos, în spaţiul deschis dintre roata mare şi leagăn 
la circa o sută de metri şi a reglat luneta. În clipa în care şi-a lipit ochiul de 
ea, a avut senzaţia că este acolo, în mulțime. 

Ca un duh nevăzut, plutea acolo, chiar în faţa lor. Putea chiar să vadă 
spaima din privirile unora când şi-au dat seama că în apropiere fusese 
împuşcat cineva. 

Ceea ce n-a văzut era panica. Nu erau mulțimi de oameni care să se calce 
în picioare în toate direcțiile, doborându-se între ei ca să se salveze, ca în 
timpul unui atac terorist. Doar o îngrijorare generală în privința celor 
întâmplate, ceea ce îi convenea de minune. Cu cât erau mai calmi, cu atât 
mai bine. 

Totuşi, bărbatul care i-a atras în cele din urmă privirea nu era pe pământ, 
ci stătea singur într-una dintre gondolele roții mari, cu o batistă roşie în 
buzunarul de la piept. Părea să fie trecut bine de şaizeci de ani şi, spre 
deosebire de ceilalți vizitatori, era îmbrăcat în costum. 

A reglat luneta şi l-a privit prin reticul pe bărbatul care se tot învârtea, 
până ce roata mare s-a oprit brusc şi gondola lui s-a legănat în cel mai înalt 
punct, în vreme ce aştepta ca gondola aflată cel mai jos să se golească şi să 
se umple cu noii pasageri. 


Între timp, reticulul s-a dus la batista roşie din buzunar şi apoi arătătorul 
lui a apăsat pe trăgaci, eliberând opritorul corzii, care, ajutată de cele două 
braţe, a trimis săgeata în zbor. 

S-a terminat în mai puţin de o secundă, şi i-a trebuit o vreme ca să-şi dea 
seama că săgeata ratase ținta. Judecând după surprinderea de pe chipul 
bărbatului, trecuse la vreo zece centimetri în stânga. 

Roata mare şi-a reluat mersul, ceea ce i-a dat destul timp să încordeze 
arbaleta, să pună altă săgeată în locaş şi să ia poziţia. Bărbatul părea că s-a 
liniştit şi că se bucură de privelişte când roata s-a oprit din nou, făcând 
gondola să se legene. 

De această dată şi-a reglat ținta la câteva zeci de centimetri la dreapta 
bărbatului înainte să elibereze săgeata care a străbătut aerul aproape neauzit, 
a străpuns pieptul bărbatului în partea stângă şi, judecând după şuvoiul de 
sânge care i-a inundat imediat cămaşa, i-a pătruns drept în inimă. 


74 


Sunetul se auzea invers. Toate frecvențele înalte din zarva din jurul lui 
Fabian deveniseră atât de joase, încât se transformaseră într-un huruit 
adânc, constant, ca un tunet îndepărtat. Singurul lucru pe care îl auzea era 
bubuitul propriului puls în vreme ce îşi făcea cu greu loc înapoi, spre 
peronul de la montagnes russes. 

Cu toate că trecuseră cincisprezece minute de când trenurile se 
ciocniseră, peronul era în continuare un infern de paznici, răniți şi gură- 
cască. 

— Poliția, a zis, ridicând legitimaţia în fața unuia dintre paznici care îi 
împiedica înaintarea. 

— Pleacă de aici! a răcnit paznicul. Hai, du-te! 

— Sunt de la poliție! Trebuie să ajung sus! 

Şi-a făcut loc pe lângă paznic. 

— Hei? Poţi să mă duci acolo? 

— Nu mergi nicăieri, a mugit paznicul, înşfăcându-l de la spate. Idiot 
afurisit, pleacă de aici, chiar acum! 

Fabian s-a răsucit şi a plesnit paznicul peste braţ. Până acum ajunsese de 
două ori în pragul arestării. N-avea de gând să piardă a treia ocazie. Însă 
paznicul nu i-a dat drumul. 

Totuşi, s-a răsucit să vadă ce se întâmplă atunci când au izbucnit țipete 
dinspre roata mare, ceea ce i-a permis lui Fabian să se smulgă din 
strânsoare şi să urce în trenul gol. Sperând că va fi bine, a eliberat frâna şi 
trenul a început să înainteze în tunel. 

În spatele lui, paznicii strigau, atât la el, cât şi unul la altul, dar cu cât 
pătrundea mai adânc în tunel, cu atât se îndepărtau vocile, iar după ce lanţul 
dintre şine s-a prins de vagoane şi a început să tragă trenul în sus, aproape 
că nu i-a mai auzit. 

Deja doi vizitatori îi căzuseră pradă lui Milwokh. Doi oameni cu totul 
nevinovaţi. Cel puţin doi. De data asta avea să-l prindă. Cu orice preţ. 

Trenul s-a oprit în mijlocul pantei, probabil că apăsase cineva pe butonul 
de oprire de urgenţă. N-a văzut altă soluție decât să iasă din vagon şi să urce 
pe Jos ultima porțiune. Dar era abruptă şi era mult mai greu decât păruse. 
Curgeau apele de pe el, iar rănile din încăierarea cu Molander se făceau din 
nou simţite. Întregul corp striga că s-a săturat şi are nevoie de odihnă. 


Când a ajuns în vârf, s-a împleticit de-a binelea pe pajiştea falsă cu vaci 
care păşteau, îndreptându-se spre Milwokh, care era cu spatele la el, 
scuturându-şi braţul stâng. 

— Pontus Milwokh, a strigat. Sunt de la poliție şi îti ordon să ridici 
mâinile şi să te întorci spre mine! 

Milwokh şi-a ridicat lent mâinile deasupra capului. Dar, în loc să se 
răsucească, a dispărut peste margine. 

Nu... nu, nu, repeta mereu Fabian în vreme ce se grăbea să ajungă la 
margine, unde l-a văzut pe Milwokh, care aterizase pe un acoperiş aflat la 
trei-patru metri mai Jos, iar acum se târa şi peste câteva clipe a dispărut 
după un colț. 

Căderea era prea de sus, însă şi-a dat seama de asta prea târziu şi, la fel 
ca Milwokh, s-a aruncat peste margine, fără să aibă habar cum să aterizeze 
în siguranţă. 

Când s-a prăbuşit pe acoperiş, telefonul 1-a căzut din buzunarul hainei şi 
a sărit peste margine. Mai rău era faptul că, în ciuda faptului că a încercat 
din răsputeri să-şi îndoaie genunchii la impact, a simțit şi a auzit cum îi 
pocneşte ceva în şold. 

Dar n-avea importanţă. În clipa asta nu conta decât Milwokh, aşa că a 
coborât cu trudă de pe acoperiş pe o terasă mai mică, de pe care a putut să 
sară peste un gard şi să ajungă pe pământ alunecând pe o coloană. 

S-a uitat în jur, în vreme ce stătea pe jumătate culcat şi, în ciuda durerii, 
trăgea cât putea de tare de picior, sperând să-şi pună la loc şoldul luxat. Însă 
Milwokh nu se vedea pe nicăieri. 

— În ce parte a luat-o? a strigat la câţiva oameni care stăteau în jur şi se 
uitau la el cum se ridică cu greu în picioare. Answer me! Where did he go? 

— Cred că a fugit pe acolo, a răspuns o femeie din spatele lui, tocmai 
când a zărit ceva şuierând la câțiva metri de el, aşa de repede că aproape era 
invizibil. 

Fabian n-a înţeles ce este decât după ce s-a înfipt în burta femeii, care se 
îndrepta spre el, dar acum s-a prăbuşit. 

S-a apropiat de ea şchiopătând. Zăcea pe spate, într-o baltă de sânge, cu 
săgeata ieşindu-i din burtă. 

— Ce s-a întâmplat? a zis ea. 

— Ai fost lovită în burtă de o săgeată de arbaletă, a zis el cât mai calm 
posibil. 


Apoi şi-a scos haina şi a strâns-o cât mai bine în jurul taliei femeii şi al 
rănii, în vreme ce curioşii au început să se adune în jurul lor. 

— Dar o să fie bine, a continuat. Totul o să fie bine. Trebuie doar să 
rămâi trează. 

Şi-a ridicat privirea spre mulțime. 

— Poate cineva să cheme o ambulanță? Please! Someone! Call an 
ambulance!“" 

— Sunt medic suedez şi i-am sunat deja, a zis un bărbat în pantaloni 
scurți, sandale şi şapcă de baseball cu logoul HIF:*, ieşind din mulțime cu 
un telefon la ureche, şi imediat a îngenuncheat şi a început să cerceteze 
ochii femeii, în vreme ce vorbea cu paramedicii. Da, e conştientă. Dar 
presupun că e o sângerare internă gravă. 

— Poate să-l sune cineva pe soțul meu? a cerut femeia cu o voce vădit 
mai slabă decât înainte. Cineva trebuie să-l sune pe soțul meu. 

— Unde ţi-e telefonul? a întrebat Fabian. 

— În poşetă. 

— Ambulanţa o să ajungă aici foarte repede, a zis medicul, care examina 
deja zona însângerată din jurul săgeții. 

— Soţul meu mă aşteaptă. O să se supere dacă nu-l sună cineva. 

— Nu-ţi face griji, totul o să fie bine. 

Fabian a deschis poşeta roşie pe care femeia o ţinea în continuare în 
mână şi a scos telefonul. Atunci şi-a dat seama. Culorile. Milwokh îşi 
alegea victimele după culori. Bărbatul pe care îl strangulase în montagnes 
russes, cel care fusese împuşcat imediat după aceea şi acum această femeie. 

Cu toţii purtau ceva roşu. 

Cum ar fi uniforma roşu cu verde a angajaților din Tivoli, o cămaşă sau, 
în acest caz, o poşetă. 

— Soţul meu, a zis femeia. Trebuie să-l sunaţi pe soțul meu. 

— Vrei, te rog, s-o ajuţi să-şi sune soţul? 

Fabian i-a dat telefonul unei tinere şi s-a răsucit spre cei care stăteau în 
spatele lui. 

— If you are wearing red, remove it immediately, a strigat, în vreme ce 
îşi arunca din picioare tenişii roşii, dar a descoperit că şi vârfurile şosetelor 
erau roșii. 

Oamenii s-au uitat la el şi unul la altul, neînțelegând. 

— Listen to me! a continuat, în vreme ce îşi scotea şosetele. /'m a police 
officer. You have to take everything off thats red! And you have to de it 

now!' 

Apoi s-a ridicat, a smuls şapca de baseball roşie de pe capul doctorului, a 
început să-şi facă loc prin mulțime şi a pornit şchiopătând în direcția din 
care venise săgeata. 

Cele mai multe semne arătau că zarul îi comandase lui Milwokh să-şi 
schimbe poziția de la cât mai sus posibil la mişcă-te în continuare sau, 
poate, vâră-te în mulțime. 

Ambele variante ar trebui să însemne că e încă prin apropiere. Dar nu-l 
vedea nicăieri şi, încercând să găsească o poziție cu vedere mai bună, s-a 
urcat pe o bancă, sprijinindu-se pe piciorul care nu era vătămat. Dar tot nu 
era nici urmă de el. Poate că i se ordonase să-şi schimbe iar poziţia. Poate 
că dăduse un unu şi chiar în clipa asta se îndrepta spre ieşire. 

Cel puţin câțiva oameni îi urmaseră sfatul şi îşi scoseseră veşmintele 
roşii, cu toate că cei mai mulți filmau de zor cu telefonul ca şi cum ar fi fost 
pe o plajă şi n-aveau habar că un tsunami se îndreaptă spre ei. 

Din nou Fabian a observat o mişcare prin aer aproape imperceptibilă, 
invizibilă pentru cei mai mulţi. De această dată şi-a dat seama imediat că e 
altă săgeată de arbaletă şi, în loc s-o urmărească cu privirea până la victimă, 
s-a uitat în direcția opusă şi a văzut un bărbat care stătea cu spatele la el, la 
vreo treizeci de metri mai departe pe cărare. Un bărbat cu părul negru lung 
până la umăr, care deja îşi scutura din nou braţul stâng. 

Trei morți şi cineva grav rănit. 

Până acum, şi-a zis în gând Jan Hesk, sumbru, când a primit cu o 
înclinare scurtă din cap informația de la unul dintre paznicii din Tivoli, după 
care a pornit singur spre pajiştea cea mare din fața scenei principale. Cine 
ştie câte victime aveau să fie înainte să se termine asta. 

După ce se stingea primul şoc şi se linişteau lucrurile, aveau să fie o 
mulțime de întrebări. Măcar asta era sigur. Oamenii aveau să întrebe cum au 
lăsat să se întâmple un astfel de lucru. De ce publicul încă nu era în 
siguranță după tot ce se întâmplase deja şi dacă au existat semne 
prevestitoare. 

Avea să fie cercetat fiecare ungher, iar jurnaliştii de investigație aveau să 
sape şi mai adânc în rahat. Aveau să iasă la iveală teorii ale conspirației 
despre faptul că poliția a ştiut, însă a încercat să măture treaba sub preş şi, 
în parte, aveau să fie adevărate. 

Dar numai în parte. Nimeni nu avea să ţină cont deplin de faptul că toți 
cei implicați nu erau decât oameni. Cu defecte şi neajunsuri. Oameni 
obişnuiţi, care aveau de plătit chirii şi împrumuturi pentru maşini. Care 
încercau să lucreze cât de bine puteau, în ciuda faptului că aveau un şef care 
avea interesele lui, complet diferite. 

Însă toate astea nu aveau să fie considerate circumstanţe atenuante după 
ce devenea clar că suedezii au făcut tot ce le-a stat în puteri. Că au contactat 
poliția daneză şi au informat-o în clipa în care au descoperit semne care 
indicau Tivoli. Că i-au tot căutat, încercând să lucreze împreună. 

Şi acum iată-l aici, vârât atât de adânc în rahat, încât risca să se scufunde 
la cea mai mică tresărire. Cea mai mică greşeală în acest punct, şi va trebui 
să plece în exil. 

Dar, oricât de sumbre arătau lucrurile, încă mai era o şansă să transforme 
asta în ceva pozitiv şi, dacă dădea greş, nu putea să dea vina decât pe sine. 

Nimeni nu ştia unde este Sleizner. În ultimele patruzeci de minute 
refuzase să răspundă la telefon. În mod normal, asta ar fi zgândărit ulcerul 
lui Hesk, dar de această dată îi pica bine, deoarece îi dădea o şansă să 
intervină, să preia conducerea şi să arate de ce este în stare. 

De fapt, cea mai mare parte din neliniştea pe care o simţise cu numai o 
oră înainte pierise. Era o uşurare să nu mai trebuiască să-şi pună întrebări, ci 


să ştie că se dezlănţuise tot iadul şi acum el era cel care hotărăşte. 

Starea de spirit din parcul de distracţii era, cu siguranţă, diferită de cea 
obişnuită. Din fericire, încă nu era panică generală, dar mocnea aproape de 
suprafață şi risca să dea în clocot în orice clipă. 

Panica era un lucru pe care doreau să-l evite cu orice preţ. După ce se 
dezlănțuia, nu mai exista cale de întoarcere, şi numărul morților putea să se 
ridice rapid la câteva zeci dacă douăzeci şi cinci de mii de vizitatori 
începeau să se calce în picioare ca să iasă de acolo. 

Din acel motiv lăsaseră în funcțiune cele mai multe dintre atracții, în 
afară de vechiul montagnes russes şi de roata mare. Era important să se 
efectueze o evacuare ordonată, în vreme ce se asigurau că ucigaşul nu se 
poate furişa printr-unul dintre punctele lor de control. Era un număr dificil 
de echilibru pe sârmă, dar, după părerea lui, era singura lor opțiune în 
condițiile actuale. 

Cel puţin nu alerga nimeni pe acolo împroşcând mulțimea cu gloanţe 
dintr-o armă automată. Dacă aşa ar fi stat lucrurile, ar fi avut sute de morți 
din primele cincisprezece minute. Partea proastă era că acum aveau în braţe 
un tipar mai prudent, cu un ucigaş care omoară pe furiş şi, ca atare, e mai 
greu de localizat. 

Aici intra în joc Fabian Risk. De fapt, acum era vorba doar despre el. 
Suedezul care năvălise cu pistolul scos, fără inhbiţii şi cu un comportament 
care spunea că nimic n-o să-i stea în cale. 

O simţise din clipa în care a intrat în camera în care era ţinut. Întunecarea 
şi hotărârea neclintită care arătau că e gata să meargă până în pânzele albe, 
indiferent care ar fi fost consecinţele. 

Într-un fel, îl invidia pe Risk. Întotdeauna avusese tendinţa de a se gândi 
mai mult la consecinţe decât la scopul în sine. Nu era un erou şi n-avea să 
fie niciodată. Adevărul era că era mediocru. Dar era isteţ, şi de această dată 
n-avea nimic împotrivă să lase pe altcineva să facă pe eroul. 

Milwokh şi-a croit drum mai departe şi a avut grijă să se mişte în 
continuare, aşa cum îi ordonase zarul. Mergea calm, ca să nu atragă atenția 
nedorită asupra lui, şi încerca să pară că este unul dintre toți vizitatorii 
neştiutori, care se bucură de soare şi nu-şi pot închipui un loc mai bun în 
care să-şi petreacă o după-amiază. 

Se părea că cei mai mulți nu ştiau nimic despre ceea ce se întâmplase, cu 
toate că a văzut unii care păreau că se luptă cu o senzație sâcâitoare că ceva 
nu-i în ordine. Câţiva îşi dăduseră seama şi se grăbeau spre ieşiri, unde 
cozile se tot lungeau, târându-şi după ei copiii care protestau, iar pe alocuri 
vedea aruncate şepci de baseball, rucsacuri şi cămăşi care erau toate cel 
puțin parțial roşii. 

Nu luase asta în calcul, şi nu putea să facă nimic în această privință. O 
schimbare a culorii ar fi fost de folos, însă zarul alesese din nou schimbarea 
armei, cu un cuţit, ceea ce, într-un fel, era preferabil, deoarece mai avea 
puţine săgeți pentru arbaletă. 

Îşi făcuse griji din pricina arbaletei, însă, privind înapoi, trebuia să 
recunoască faptul că fusese cea mai distractivă armă. Întrecea chiar şi sabia. 
Era în construcția ei ceva subtil care îi mergea la inimă. Fizica în cea mai 
bună formă a ei. Ca să nu mai vorbim de săgeți. Nu-i venea în minte nimic 
mai sexy decât felul în care călătoreau în tăcere prin aer şi pătrundeau în 
țintă fără permisiune sau scuze. 

S-a oprit lângă fântânile din faţa sălii de concerte şi s-a uitat în jur. Poate 
că era doar în acest loc anume, sau poate că mai mulți oameni decât credea 
îşi scoseseră hainele roşii. În orice caz, adevărul era că nu mai văzuse pe 
nicăieri ceva roşu în ultimele patru minute. Evident, ar fi trebuit să fie în 
număr nelimitat, dar, cine ştie de ce, era ca şi cum ochiu săi nu mai 
percepeau culoarea roşu. 

A mers mai departe pe lângă terasa Braseriei Nimb, unde o fetiță de vreo 
doisprezece ani şedea împreună cu părinții, ținând un bulgăre mare de vată 
de zahăr roşu deschis. Impulsul s-a ivit pe loc, însă întrebarea era dacă vata 
de zahăr poate fi luată în calcul. Sau bricheta roşie aflată pe masă, dintre 
părinți. 

— Nu, cred că ar trebui să plecăm acum, zicea mama. Aici nu-i totul în 
ordine. 


Gândurile sale erau un semn clar al disperării crescânde. Ştia foarte bine 
că numai hainele şi accesoriile contează, nimic altceva. Şi apoi, vata de 
zahăr era mai degrabă roz decât roşu deschis. ŞI, în altă ordine de idei, nu 
pricepea cum un părinte responsabil poate să pufăie aşa în faţa copilului 
său. 

— Nu fi isterică, a răspuns tatăl. Uită-te în jur. Totul e cum nu se poate 
mai liniştit. 

S-a gândit să stea prin preajmă până se ridică, să vadă cine ia bricheta. 
După ce o lua unul dintre ei, ar fi devenit cu siguranţă un accesoriu, iar 
copilei i-ar fi micşorată cu unu povara unor părinți iresponsabili. 

După câţiva paşi a zărit, în cele din urmă, ceva roşu sub forma unei 
eşarfe din jurul gâtului unei bătrâne, la vreo douăzeci de metri. Stătea pe 
ghizdul „fântâni dorințelor” din parcul hotelului Nimb, cu aceeaşi expresie 
senină ca statuia de bronz din spatele ei. Nu părea să aştepte pe cineva, mai 
degrabă găsise locul perfect, la umbră. 

Cine ştie din ce motiv, îl observase deja şi se uita la el fără cea mai mică 
urmă de teamă în priviri, ca şi cum n-o deranja deloc faptul că se apropie de 
ea. Era ca şi cum ar fi ştiut ce o să facă el, cu toate că era zâmbitor şi ținea 
cuțitul ascuns în mâneca hanoracului cu glugă. 

Dar, ce-i drept, fiecare reacționează diferit la primejdie. Unii încep să tipe 
şi încearcă să fugă. Alţii se prăbuşesc şi imploră, în genunchi, să fie cruţați. 
Această doamnă părea să înfrunte moartea cu un zâmbet. 

— Da? Cu ce îți pot fi de folos? a zis ea, ridicându-se în picioare. 

— Cu nimic, a răspuns el şi a mai făcut un pas spre ea. Cu nimic, doar să 
te relaxezi. 

Fără să-şi dezlpească ochii de ai ei, a lăsat oţelul să se afunde în burta ei 
ŞI, în acel moment, şi-a dat seama că o înţelesese cu totul greşit. 

Șocul din ochii ei l-a surprins, şi a trebuit să-i pună o mână pe gură ca să- 
i împiedice țipătul să izbucnească, în vreme ce continua să sape în ea cu 
cuțitul. Dar, în cele din urmă, ea s-a potolit şi a putut, în sfârşit, s-o lase să 
alunece la pământ şi să se îndepărteze în grabă de vocile agitate. 


77 


Mergi mai departe. Nu exista nimic altceva. Mergi înainte, chiar dacă 
fiecare pas părea să-i mai jupoaie un strat de pe articulația şoldului, sporind 
durerea. Dacă n-ar fi fost durerea, ar fi putut să se mişte mult mai repede. 
Aşa, şontâcăia descult, încercând să-şi lase cât mai mult greutatea pe 
piciorul drept ca să poată înainta. 

Dar nu era destul de repede. Îl pierduse din vedere pe Milwokh de câteva 
minute, ceea ce însemna că ar fi putut să dea un unu şi să plece din parc. 

A dat colţul Braseriei Nimb şi şi-a dat seama pe loc că mai fusese o 
victimă când a văzut mulțimea de lângă „fântâna dorințelor”. Durerea din 
şold îl chinuia atât de tare, încât a avut nevoie de câteva minute ca să-şi facă 
loc până la bătrână, care primise deja îngrijiri pentru oprirea hemoragiei. 

— Aţi sunat la ambulanță? a zis, observând eşarfa roşie de la gâtul 
femeii. 

— Da, sunt ocupați, dar vor ajunge aici de îndată ce pot, a răspuns 
cineva. Din câte am auzit, nu e singura victimă. 

— Ce, sunt mai multe? a spus cu voce pițigăiată altcineva. 

— Am auzit că cineva a fost lovit de o săgeată. 

— Mă auziți? a zis Fabian, aplecându-se spre femeie, care a încuviințat 
din cap aproape imperceptibil. Unde s-a dus? Ați văzut în ce direcție a 
fugit? 

Gura ei s-a deschis, dar el n-a desluşit niciun cu vânt. Doar răsuflare 
întretăiată. În ciuda durerii, a îngenuncheat şi şi-a apropiat urechea la câțiva 
centimetri de gura ei. 

— Scările... a zis ea, pe o expiraţie tremurătoare. În sus pe scări... 

Fabian s-a trudit să se ridice în picioare, a zărit scările, care păreau să 
ducă la partea interioară a Braseriei Nimb, şi a pornit şchiopătând spre ele. 

— Take these, a zis cineva din spatele său. 

Fabian s-a răsucit şi a văzut un bătrân cu cârje. 

— Thank you“, a zis, luându-le. 

Cârjele i-au permis să se mişte mult mai repede. Durerea era departe de a 
fi dispărut, dar cu siguranţă era mai suportabilă. Când a intrat în restaurant, 
i-a ieşit în cale un ospătar. 

— E închis. 

— Cum adică, e închis? 


— Da. 

Ospătarul a încuviinţat din cap. 

— Întregul Tivoli e închis din cauza unui atac terorist. 

— Şi asiaticul cu păr negru lung care tocmai a venit aici? Unde s-a dus? 

— Spre hotel, a zis ospătarul, arătând cu degetul. 

Fabian şi-a continuat drumul cu cârjele prin restaurant şi a ajuns într-un 
hol de hotel pustiu, care dădea spre stradă şi spre gara centrală, aflată 
vizavi. 

Puteai să ieşi, pur şi simplu. Nu erau acolo angajați. Nu erau paznici. 
Nimeni, puteai să ieşi, pur şi simplu, spre libertate. 

Însă, dacă îl cunoştea pe Milwokh, ar fi făcut asta doar dacă ar fi dat un 
unu. Era o şansă din şase, ceea ce însemna că şansa ca el să fie pe undeva, 
prin apropiere, era considerabil mai mare. 

O scară ducea spre primul etaj şi, de vreme ce Fabian nu vedea niciun 
ascensor, a început să urce încet. În capătul scărilor a văzut un coridor gol, 
cu camere de hotel numerotate pe latura dinspre Tivoli, care l-a condus la o 
sală de bal mare, ca dintr-un palat, cu trei candelabre de cristal enorme 
atârnând din tavanul înalt, arcuit. De-a lungul peretelui din dreapta era un 
bar şi din loc în loc erau grupuri de canapele de piele cafenie şi plante în 
ghivece mari. 

Dar nu se vedeau nici clienţi, nici angajaţi. După ce îşi croise drum prin 
mulțime atâta timp, acum avea impresia că este unicul supravieţuitor din 
bătălie. Hotelul fusese evacuat, ceea ce, cu siguranţă, îl făcea să fie locul 
ideal dacă Milwokh dăduse un doi urmat de un cinci. 

Găseşte un loc retras, a mormăit în vreme ce se îndrepta spre cele trei uşi 
duble înalte de la stânga. Două erau deschise, aşa că a şontâcăit spre a treia 
şi s-a oprit să se calmeze înainte de a intra. 

Încăperea dreptunghiulară era mobilată cu o masă mare de conferinţe, 
neagră, împodobită cu sfeşnice şi flori. Fotografii în rame de argint şi aplice 
se înşirau pe pereții din amândouă părțile, iar deasupra mesei era un 
luminator mare, ca o cupolă. 

La capătul îndepărtat, lângă fereastra triplă, stătea Milwokh, purtând încă 
peruca aceea cu părul lung până la umeri, privind spre Tivoli, unde mişunau 
încă destui oameni. 

— Loc retras. Cuţit. Roşu, a zis Fabian şi a intrat şontâcăind cu cârjele. 
Poate că nu-i cea mai uşoară combinaţie. 


Milwokh s-a răsucit cu cuțitul însângerat în mână şi şi-a plimbat privirea 
de la faţa lovită a lui Fabian la cămaşa de în murdară, blugii jerpeliți şi 
picioarele desculţe. 

— Scuze. Nimic roşu cât vezi cu ochii. 

Fabian a făcut un gest larg cu cârjele. 

— Dar, desigur. Poate că iei în calcul petele de sânge? 

A zâmbit. În ciuda gravităţii situaţiei, era ceva atât de absurd în toată 
treaba asta, încât un zâmbet putea fi o cale la fel de bună de înaintare ca 
oricare alta. 

Însă faţa lui Milwokh a rămas fără nicio expresie în vreme ce continua 
să-l cerceteze din cap până-n picioare, ca şi cum ar fi vrut să se asigure că 
nu-i scăpase nimic, ceea ce trebuia să fie interpretat ca semn că sângele nu 
era bine văzut de zaruri. 

— Dă-ţi jos pantalonii, a zis, în cele din urmă, şi a făcut un pas în față. 

Fabian n-avea habar ce culoare au chiloţii lui. Puteau foarte bine să fie 
roşii. 

— Dă-i, a zis din nou Milwokh şi a dus cuțitul în față, ca şi cum se 
pregătea. 

— Şi dacă nu-i dau? Ce faci atunci? Cu siguranță nu mă poți omorî decât 
dacă îți dă voie zarul. 

— Pot, pur şi simplu, să întreb. 

Milwokh a început să-şi scuture braţul stâng, făcând să țopăie zarul din 
cupola de plastic. 

— Nu-mi trebuie decât un unu, un doi sau un trei. 

— De ce nu invers? Sau numere cu soţ şi fără soţ? 

— Pentru că ceea ce a fost hotărât a fost hotărât şi nu depinde de mine 
sau de tine. 

Milwokh s-a oprit din scuturare şi a întins brațul ca să vadă şi Fabian 
rezultatul. 

Doi. 

— Zarul a grăit. Mingea e în terenul tău. Ori îţi dai jos pantalonii, ori 
peste un minut o să te goleşti de sânge. Tu alegi. 

Gândul să facă doi paşi în faţă, cu pretextul că verifică dacă este într- 
adevăr un doi, să-i înşface braţul şi să-l trântească la podea n-a ajuns 
dincolo de tărâmul unei fantezii vagi. Imagini de la camerele de 
supraveghere din ICA Maxi, în care Milwokh s-a azvârlit peste tejgheaua 


raionului de carne şi l-a înjunghiat pe Lennart Andersson încă mai fulgerau 
prin faţa ochilor lui Fabian. 

N-ar avea nicio şansă. 

Pentru ultima oară a încercat să-şi aducă aminte cu ce se îmbrăcase în 
acea dimineaţă. Dar n-avea nicio idee şi n-a găsit altă soluție decât să-şi 
desfacă, cu mâinile tremurând, cureaua şi să descheie nasturii şlițului. Apoi 
şi-a tras în jos blugii şi a coborât privirea ca să afle verdictul. 

Era o pereche de chiloți ieftini de la Hennes & Mauritz, pe care în mai 
multe rânduri Sonja fusese pe punctul de a-i arunca la gunoi. Dar de fiecare 
dată el s-a împotrivit aprig, argumentând că, de vreme ce n-aveau găuri, ar 
trebui să fie păstraţi printre schimburi. Acum, dungile galbene şi verzi îi 
salvau viaţa. 

— Trage-ţi în sus cămaşa, a continuat Milwokh, iar Fabian s-a supus. 

Elasticul era alb, cu Dobber scris de jur împrejur cu litere verzi. Eticheta 
cu instrucțiunile pentru spălat poate că era roşie sau albă. Însă o tăiase 
demult. 

Fabian a dat drumul aerului din piept, a ridicat privirea şi l-a văzut pe 
Milwokh trăgându-şi brusc braţul în spate, ca şi cum s-ar fi pregătit să 
atace. 

— Fi, ce naiba, eşti daltonist? Nu-i nimic roşu. Nu poți să... 

Însă cuțitul plecase deja din mâna lui Milwokh, şi lui Fabian nu i-a mai 
rămas decât să-l vadă cum se roteşte prin aer la vreo jumătate de metru de 
el. Când s-a răsucit, neştiind sigur dacă fusese o ratare a țintei, cuțitul 
străpunsese deja cravata roşie şi era înfipt adânc în pieptul ospătarului care 
stătea în prag. 

Cu sângele țâşnindu-i pe gură şi prelingându-se pe cămaşa albă, ospătarul 
s-a prăbuşit pe podea şi a început să dea din mâini şi din picioare într-o 
încercare disperată de a se ridica, la fel ca un gândac răsturnat pe spate. 

Peste o clipă Milwokh a fost deasupra lui, a scos cuțitul şi l-a înjunghiat 
iar şi iar, până ce, în sfârşit, membrele care se zbăteau şi-au încetinit 
mişcarea şi, în cele din urmă, au încremenit. 

Apoi a şters cuțitul pe hainele ospătarului şi a tras cadavrul destul de 
departe în cameră ca să lase uşa să se închidă. 

Totul s-a petrecut atât de repede, încât Fabian n-a avut timp decât să-şi 
tragă la loc blugii şi să încheie nasturii. 

Între timp, Milwokh şi-a scuturat iar braţul, a observat rezultatul şi l-a 
scuturat din nou. 


— Acum aş vrea să mă laşi în pace. 

În vreme ce se întorcea la fereastră, a vârât cuțitul în teacă şi, cu o 
mişcare lină, a scos puşca din teaca prinsă pe spinare. 

— Asta nu se poate. Ştii la fel de bine ca mine că sunt aici ca să te 
arestez. 

— Poţi să pleci. Consideră asta un cadou înainte ca zarul să-mi ceară să 
trec la victime cu verde. 

— Altă alegere ar fi să preiei controlul asupra vieţii tale şi să termini cu 
asta, chiar dacă n-ai dat un unu. 

— Să preiau controlul? 

Milwokh a chicotit. 

— Da. Nu-i decât un zar obişnuit. Un afurisit de zar de yams. 

— Pleacă. Milwoch s-a dus spre Fabian cu ochi care păreau brusc fără 
viaţă. Pentru binele tău, pleacă, pur şi simplu. 

— Eşti un sclav, nu pricepi? Un mic sclav fără nicio importanţă, cu o 
mulțime de impulsuri perverse... 

Durerea l-a fulgerat ca şi cum i-ar fi explodat ceva în faţă când patul 
puștii l-a izbit cu toată puterea. Dar, la fel de repede durerea a pierit în 
întunericul leşinului. 

Kim Sleizner şi-a încuiat maşina şi a pornit grăbit prin garajul de sub 
sediul poliției din Copenhaga, îndepărtându-se de sunetul sirenelor. 
Îndepărtându-se de ambuteiajele care făcuseră ca drumul din Amager până 
la sediul poliţiei să dureze mai mult de patruzeci de minute. Îndepărtându- 
se de haos şi de confuzie. Dar era imposibil. 

Până şi în ascensor, unde domnea de obicei o linişte ca în vid, nu auzea 
decât cacofonia urletelor maşinilor de poliție şi ambulanţelor. Nici măcar nu 
ştiuse că erau atâtea maşini. Şi el era cel care nu scăpa nicio ocazie să bată 
toba despre faptul că poliţia nu are destule resurse. 

Nu ştia exact ce se întâmplă, pentru că nu îndrăznise să-şi deschidă 
telefonul. Puținele informaţii pe care le avea le culesese, pe când se întorcea 
de la cuibuşorul Dunjei, de la radio, unde vorbeau despre un atac terorist în 
Tivoli, cu mai mulți morți şi răniți. 

Asta era cumplit, desigur. Dar şi mai rău era că se dovedise că suedezii 
au avut din nou dreptate. Dacă ieşea la iveală că avertizaseră poliția daneză, 
însă fuseseră ignorați şi respinşi, n-avea să arate bine deloc. Mai avusese o 
dată probleme din cauza Dunjei. Dacă se întâmpla din nou, avea să-i fie 
foarte greu să evite repercusiunile. 

Şi ca asta să se întâmple în ziua în care descoperise că telefonul i-a fost 
piratat era, pur şi simplu, prea de tot. Câte dintre convorbirile lui ascultase 
târfuliţa? Câte mesaje citiseră ea şi cei doi ciudaţi? I-au citit e-mailurile şi 1- 
au triangulat poziţia când a intrat în Club? Sau a avut ea acces la microfon 
şi a putut să asculte orice conversaţie care a avut loc în preajma telefonului? 
Sau camera video. Şi dacă a avut acces la asta? 

Era o adevărată furtună de rahat, plănuită de Satana însuşi. De parcă 
întreaga lume, din cine ştie ce motiv, se găsise să aibă ceva tocmai 
împotriva lui, fir-ar să fie! 

Lumina de la capătul tunelului era Hesk. El era cel cu care vorbiseră, de 
fapt, suedezii. El era cel care fusese alunecos şi evaziv. El era cel care 
fusese mai interesat să-i pună bețe în roate lui Risk decât să ia în serios 
ameninţarea teroristă şi să pună pe primul plan siguranţa publicului. El era 
cel care părea să fi uitat de ce se hotărâse să intre în poliție, odinioară. 

— AICI erai, a zis vocea enervantă a lui Morten Heinesen înainte ca uşile 
ascensorului să se fi deschis cu totul. Te-am tot sunat, dar... 


— Ştiu, i-a tăiat vorba Sleizner pe când ieşea din lift. A trebuit să-mi ţin 
telefonul închis. Cineva l-a piratat. 

— Piratat? Heinesen s-a luat repede după Sleizner. Scuză-mă, vrei să zici 
că ar putea să aibă legătură cu ce se întâmplă în Tivoli? 

— Posibil, a mințit Sleizner şi şi-a continuat drumul pe coridor până a 
ajuns într-un birou comun, care în acel moment era într-o mare agitație, cu 
telefoane sunând şi oameni vorbind între ei. De aceea o să am nevoie de al 
tău. 

Sleizner a întins mâna. 

— Pardon, telefonul meu? 

— Exact. Haide. 

Şi-a fluturat mâna nerăbdător, până ce Heinesen i-a dat, în cele din urmă, 
mobilul. 

— Şi PIN-ul? 

— 3287, a răspuns Heinesen. Dar pentru cât timp? O să am nevoie... 

— Doar pentru o oră, cam aşa ceva. Nu-ţi face griji, l-a întrerupt Sleizner. 
Mai bine spune-mi ce se întâmplă. 

— Păi, mă rog, problema e că nimeni nu ştie cu adevărat. Heinesen l-a 
urmat pe Sleizner pe alt coridor. Destule lucruri indică un fel de atac 
terorist, însă chestia e că se deosebeşte de orice am mai văzut până acum. 

— În ce fel? 

— Atacatorul nu pare să fi făcut niciunul dintre lucrurile obişnuite, cum 
ar fi să dea năvală cu o armă automată şi să deschidă focul asupra mulțimii, 
încercând să omoare cât mai mulți oameni în cel mai scurt timp posibil, 
lucru pentru care, evident, suntem recunoscători. În schimb, a folosit o 
gamă de metode. Unele dintre victime au fost înjunghiate şi în altele a tras 
cu arbaleta. Ni s-a spus chiar că una dintre victime a fost strangulată. 

— Şi despre ce cifre vorbim? 

— Nouă morți şi cinci răniți. 

Cel puţin erau unități. 

— Să sperăm că rămâne aşa. 

— Speranţa moare ultima, a răspuns Heinesen, încercând să țină pasul cu 
Sleizner. Însă, după ultimele informaţii, starea a doi dintre răniţi nu e bună. 
Şi patru persoane s-au plâns că cineva i-a înțepat. 

— l-a înţepat? Sleizner s-a oprit şi s-a răsucit spre Heinesen. Cum adică, 
i-a înțepat? 

Heinesen a ridicat din umeri. 


— Păi, în fine, oamenii devin paranoiei. Stai să vezi. Curând vor face 
plângere că au băşici la picioare, considerând că atacatorul le-a provocat. 
Dar, bine, întrebarea este ce facem ca să reducem la minimum numărul 
victimelor şi să-l prindem pe tipul ăsta. Cum merge evacuarea? 

— Încet. Numărul total de vizitatori este peste douăzeci de mii şi toţi 
trebuie să fie percheziționați şi verificați, şi apoi există posibilitatea de 
răspândire a panicii. Dar am început deja... 

— Început? l-a întrerupt Sleizner. Aţi început ce? Balamucul? Pentru că 
asta văd când mă uit în jur. Şi-a fluturat mâna în vreme ce mergea mai 
departe. Oameni care aleargă fără rost ca nişte găini cu capul retezat. 

— Păi, de fapt, cred că cei mai mulți ştiu ce fac, a zis Heinesen. Evident, 
e o situaţie foarte tensionată, însă... 

— Te rog să nu mă mai întrerupi, a zis Sleizner, oprindu-se în faţa uşii 
închise a serviciului IT. Ţi-ai folosi mai bine timpul dacă te-ai asigura că 
sunt închise H.C. Andersen, Vesterbrogade, Bernstorffsgade şi... 

— Tietgensgade, i-a tăiat vorba Heinesen, ceea ce i-a atras o privire 
severă din partea lui Sleizner. Îmi pare rău, dar închidem deja străzile din 
jurul parcului Tivoli, ca să putem muta mai repede vizitatorii într-o zonă 
exterioară şi să-i verificăm acolo înainte să-i lăsăm să plece. 

— A, da? Şi cine a dat ordinul? 

— Hesk. 

— Nu, zău? 

Ticălosul ăla nu s-a putut abține să intervină. 

— Bine, atunci. Cel puțin s-a făcut ceva. Şi echipele de operațiuni 
speciale? 

— Două au intrat deja acolo şi încă patru sunt pe drum, dintre care două 
vor fi... 

Sleizner a ridicat o mână ca să-l facă pe Heinesen să tacă şi a deschis uşa 
serviciului IT fără să bată la ea. Nu suporta să audă ce altceva mai ordonase 
Hesk. Nu lipsise decât câteva ore şi stârpitura aia linguşitoare căzuse deja 
pradă megalomaniei. 

Michael Rønning vorbea la telefon la biroul din capătul îndepărtat al 
încăperii. 

— Hei, te sun eu. 

A închis telefonul şi a ridicat privirea spre Sleizner. 

— Convorbiri particulare în timpul programului, a zis Sleizner, intrând. 
Nu-i bine. A început să-şi curețe unghiile. Nu-i bine deloc. Mai ales dacă ne 


gândim că suntem în mijlocul unui atac terorist. Ce crezi despre asta, 
Morten? 

S-a răsucit spre Heinesen, care părea că nu ştie ce să spună. 

— Nu era particulară. Rønning s-a ridicat în picioare. De fapt, vorbeam 
CU... 

— Lanişteşte-te, i-a tăiat Sleizner vorba, chicotind. Ai auzit vreodată de 
un lucruşor numit glumă? Ştii tu, „ha, ha”. Şi-a plimbat privirea de la 
Rønning la Heinesen şi înapoi, însă nici măcar n-au zâmbit. Bine, las-o 
baltă. Principalul motiv pentru care am venit este ca să-mi cer scuze că am 
fost aşa de morocănos când am auzit că trebuie să-ți dau telefonul meu. A 
zâmbit. Mai bine mai târziu decât niciodată, aşa că acum sunt aici şi aş vrea 
să instalezi acea actualizare a setărilor de securitate cât de repede este 
omeneşte posibil. 

— După cum vă amintiți, rezervasem întreaga după-amiază de ieri, iar 
acum, având în vedere ce se petrece la Tivoli, am alte lucruri de care să mă 
ocup. 

— Atunci îți sugerez să-ți revezi prioritățile. Asta n-ar trebui să fie greu. 

— O să văd ce pot să fac. Puneţi-l pe masa de acolo, cu PIN-ul pe un 
bileţel. 

— Ai două ore. După aceea mă întorc şi mă aştept să fie gata. 

— Atunci aşteptați-vă să fiți dezamăgit. N-am să pot nici măcar să mă 
apuc de el înainte de seară, aşa că n-are rost să treceţi pe aici mai devreme 
de mâine-dimineață, după micul dejun. 

Sleizner a pus telefonul pe masă cu un fornăit dispreţuitor şi a pornit 
înapoi spre uşă. 

— Nu uitaţi PIN-ul, a zis Rønning şi a luat iar în mână telefonul său. 

Sleizner a scrâşnit din dinți, s-a întors, a mâzgălit PIN-ul pe un post-it şi 
a ieşit trântind şi bufnind, cu Heinesen ținându-se după el. 

— Dar, Kim, a zis Heinesen. Nu cred că pot să stau fără telefon până... 

— Încă ceva, până nu uit. 

Sleizner s-a oprit şi s-a întors spre Heinesen. 

— Suedezul ăla. Rusk, sau cum dracu” 1-0 fi... 

— Vrei să zici Fabian Risk? 

— Aşa. Şi-a iţit deja capul urâcios? 

— Cred că ar fi mai bine să vorbeşti cu Hesk despre asta. El e la faţa 
locului şi... 

— Dar acum vorbesc cu tine. 


Sleizner a zâmbit. 

— Hesk are altele pe cap. Aşa că îți cer ţie să te uiţi după Rysk. Dacă nu 
mă înşel foarte tare, o să facă tot ce-i stă în puteri ca să fie el cel care-l 
arestează pe criminal, ca să-şi atribuie meritele. Dar noi n-o să lăsăm să se 
întâmple asta, în niciun caz, e clar? În Danemarca facem lucrurile aşa cum 
scrie la carte. Asta e tot ce voiam să zic. 

L-a bătut pe umăr pe Heinesen. 

— O să facem arestarea astăzi. 

— ŞI asta ce înseamnă? 

Heinesen a înghițit în sec. 

— Cred că ştii exact ce înseamnă. 

A auzit o împușcătură. Era departe, dar destul de tare ca Fabian să se 
trezească şi să-şi deschidă ochii umflaţi. A recunoscut pe loc sunetul unui 
obiect tare care se izbeşte de ceva făcut din plastic, cum era zarul care 
țopăia prin cupola de plastic pe care Milwokh şi-o legase de încheietura 
mâinii stângi. 

Însă nu putea să vadă. Doar petice de lumină înceţoşate. Durerea îi 
zvâcnea în toate părțile corpului, dar nicăieri mai mult ca în față şi în şold. 
Era ca şi cum corpul lui îşi acceptase, în cele din urmă, toate vătămările şi, 
în loc să țipe îngrozit, schimbase abordarea şi încerca să se vindece. 

Zăcea culcat pe o parte, atâta izbutise să desluşească, cu mâinile legate la 
spate. În faţa lui, în diagonală, era un petic rotund mult mai luminos, care 
sugera că se află încă în sala cu luminator în formă de cupolă. Ceva mai 
departe îl vedea vag pe Milwokh, o siluetă desenată pe fereastra triplă, 
ochind cu arma, apoi a răsunat altă împuşcătură. 

— De ce? a zis şi şi-a frecat ochii de umăr, încercând să şteargă de pe ei 
o parte din sângele uscat. De ce continui să faci asta? 

Durerea i-a fulgerat faţa, un semn că era tare învinețit şi rănit, dar, cel 
puţin, vedea un pic mai bine. 

— Nu eu sunt cel pe care trebuie să-l întrebi. 

Milwokh, care purta peste perucă o şapcă de baseball neagră, s-a întors 
cu faţa spre el şi a început să-şi scuture brațul stâng. 

— Zarul, ştiu. Un unu, şi s-a terminat. Şi dacă nu iese unu? 

— Atunci merg mai departe. Ce altceva să fac? 

— Să încetezi. N-ai făcut destul rău? 

— Se pare că nu. 

Milwokh s-a dus la Fabian, s-a lăsat pe vine şi a întins braţul, ca să vadă 
şi el cum saltă zarul sub cupola de plastic. 

— Dar hai să vedem ce spune. Poate că s-a săturat. A ridicat din umeri. 
Poate că e mai flămând ca oricând. 

S-a oprit din scuturat şi şi-a ţinut braţul complet nemişcat. 

Patru — Schimbă culoarea. 

— Măi, să fie. Un patru. 

Milwokh a început din nou să-şi scuture braţul. 

— la să vedem dacă norocul e tot cu tine. 


Purta blugi albaştri, asta ştia. Iar chiloţii erau galben cu verde. Trei culori 
reprezentate de cifrele trei, patru şi cinci. Probabilitatea era de cincizeci la 
sută. 

— Nu pricep, a zis. Ce anume te face să fu sclavul norocului? 

Milwokh a lipit ţeava puştii de fruntea lui Fabian, fără să lase zarul să se 
oprească. 

— Te-ai gândit vreodată care este relația ta cu norocul? Dintre noi doi, aş 
zice că tu eşti mai mult în mâinile lui decât mine. Ce crezi? 

— Cel puţin am lhber-arbitru. Asta-i mai mult decât poți spune tu. 

— Diber-arbitru? Milwokh a rânjit. Aşa-zisul tău hber-arbitru e o iluzie. 
La fel ca majoritatea oamenilor, nu eşti decât un algoritm blocat pe repetare, 
ca o zgârietură de pe un disc vechi. Pariez că ai prefera să fii acasă, cu ai 
tăi, nu aici, snopit în bătaie şi cu o puşcă aţintită spre capul tău. Însă 
algoritmul tău te-a programat să vrei să mă arestezi cu orice preţ. Aşa că, 
oricât de mult ar prefera aşa-numitul tău lhber-arbitru să stai acasă, pe 
canapea, şi să citeşti în ziar despre atacul din Tivoli, te afli aici, la o 
aruncare cu zarul de moarte. 

— E adevărat că eu sunt cel legat şi cu puşca aţintită asupra mea. Însă 
dintre noi doi nu eu sunt victima, tu eşti. Nu înţelegi? Tu eşti cel bolnav. Tu 
eşti cel care n-are niciun cuvânt de spus. Care nu poate să ia nici cea mai 
mică hotărâre fără să-i ceară voie norocului. Ca un copil care trebuie să 
implore ca să capete dulciuri. 

În loc să răspundă, Milwokh nu şi-a mai scuturat braţul şi l-a întins, ca 
Fabian să poată vedea. 

Doi — portocaliu. 

— Ar trebui să mergi la un cazinou. Cu norocul tău, ai putea să te 
îmbogăţeşti. 

Milwokh s-a ridicat în picioare, s-a dus la fereastră şi a început imediat să 
privească afară prin luneta puştii. Peste un minut, a răsunat o împuşcătură, 
însoțită de țipete răzlețe şi zbierete. 

— Tu, eu şi toți ceilalți suntem victimele norocului, că vrem sau nu, a 
continuat Milwokh, începând din nou să-şi scuture braţul. E pretutindeni, 
tot timpul. Am putea să fim călcați de un autobuz. Un avion ar putea să se 
prăbuşească pe clădirea asta înainte să-mi termin eu propoziţia. Dacă eşti cu 
adevărat ghinionist, capeti un glonţ în piept doar din pricină că porți o şapcă 
de baseball portocalie. 

— Primele sunt accidente tragice. Ultimul este crimă. 


Fabian a reuşit să se ridice în capul oaselor, în ciuda faptului că avea 
mâinile legate la spate. 

— Poţi să dai cât pofteşti vina pe noroc şi pe blestematul tău de zar, dar 
ceea ce faci este crimă, pur şi simplu. 

Milwokh s-a apropiat şi s-a lăsat pe vine lângă Fabian, în vreme ce zarul 
dansa sub cupola de plastic. 

— Cu numai câteva minute înainte susțineai că sunt sclavul norocului. 
Că sunt incapabil să iau hotărâri de capul meu şi că nu sunt decât o 
marionetă ale cărei sfori sunt legate de zar. Adevărul este că tu eşti sclavul 
norocului. Tu şi toţi ceilalți. Sunteţi cu toții sclavi. Numai că n-o ştiţi. 
Credeţi că voi deţineţi controlul. Că sunteţi la cârma propriei vieţi. Că doriți 
sincer să vă sculați devreme în fiecare dimineaţă, să vă pierdeţi vremea în 
trafic şi, după ce aţi ajuns într-un birou anost cu mulți angajaţi şi aerisire 
proastă, chiar doriți să scrieți rapoarte pe care ştiţi că n-o să le citească 
nimeni. Algoritmii voştri programati dinainte dictează, şi vă mişcaţi în cerc, 
ca nişte peştişori aurii drăgălaşi. 

Milwokh îşi mişca braţul stâng din ce în ce mai violent, iar zarul se izbea 
de plastic aşa de tare, că părea pe cale să-l spargă. 

— Dar apoi, într-o bună zi, se dovedeşte că şeful tău de la, să zicem, 
bancă, a fost mai interesat de noile silicoane ale amantei decât de rapoartele 
tale despre bănuiala de spălare a banilor, ceea ce duce la un scandal şi 
cursul acțiunilor se înjumătăţeşte. Clienţii părăsesc banca şi te numeri 
printre cei câteva mii de concediați. Din nefericire, ai ajuns la acea vârstă la 
care eşti fie prea calificat, fie prea bătrân. Peste câţiva ani, nevasta s-a 
săturat până peste cap şi singurul lucru pe care ţi-l mai poţi permite după ce 
s-a terminat divorțul şi a fost răscumpărată ipoteca este un apartament cu 
două camere într-o clădire mohorâtă cu trei etaje de la periferie şi stai acolo, 
întrebându-te ce naiba s-a întâmplat. Erai la cârma propriei vieţi. Ştiai exact 
ce vrei. Îşi scutura mai departe braţul, de parcă n-avea să se mai oprească 
niciodată. Şi iată-mă pe mine. Tin sub control norocul. Spre deosebire de 
voi, ceilalți, am reuşit să-l îmblânzesc şi să-l reduc la şase feţe. Şase 
variante posibile, toate definite de mine. 

Fabian nu putea decât să fie de acord. Într-un fel, tot ce spunea era 
adevărat. 

— Ai dreptate, a zis, încuviinţând din cap. Aşadar, hai să urmăm linia ta 
de gândire şi să preluăm controlul asupra a ceea ce se întâmplă mai departe. 


Tu şi cu mine, împreună. Hai s-o facem. Să facem lista opţiunilor şi apoi 
zarul o să hotărască. 

Milwokh n-a zis nimic, însă ochii l-au dat de gol. Parcurgea în minte 
permutările şi calcula rezultatele. 

— Îmi dau seama că eşti ispitit, a continuat Fabian. Dar, hei, poate că eşti 
prea speriat. Poate că n-ai curaj. 

— Ce vrea să însemne asta? 

— Poate că te temi de ceea ce o să-ți spună zarul. De rezultat. De fapt, 
sunt surprins de asta. Nu-i cam ruşinos? Aşa-i? După tot ce s-a întâmplat, 
după tot ce ai făcut, nici măcar n-ai curajul să laşi zarul să hotărască ceva 
atât de simplu. 

— Crezi că nu ştiu ce faci? Milwokh şi-a scuturat brațul mai tare ca 
oricând, cu sălbăticie, ca şi cum atacurile lui Fabian îl nimereau. Crezi că 
nu m-am prins? Dar nu tu eşti la conducere aici. Nu tu iei hotărârile. 

— Nu, şi nici tu. Zarul o face. Aşadar, n-am putea măcar să-l întrebăm ce 
crede? Fabian s-a silit să zâmbească. Nu asta ai spus acum o vreme? Că 
poți, pur şi simplu, să întrebi. Şi cum era? Un unu, un doi sau un trei e tot 
ce-ţi trebuie. 

Milwokh n-a reacţionat, dar şi-a oprit brusc mişcarea brațului. 

Trei. 

— Ca să vezi, a zis „da”. Zarul ni s-a alăturat, a continuat Fabian. Dă un 
unu şi câştigi. 

Nu stătuse nici măcar o clipă să judece sugestia, şi abia la câteva secunde 
după ce a vorbit şi-a dat seama că pusese brusc o miză pe propria viaţă. 
Habar n-avea de ce alesese unu. Dar n-avea importanță. Era prea târziu ca 
să dea înapoi. 

— Şi de la doi la şase? a întrebat Milwokh. Ce reprezintă? 

— Te predai, mă laşi să te arestez şi îţi accepţi pedeapsa. 

Milwokh a scos un hohot de râs ascuţit şi şi-a scuturat capul. 

— Nu eu sunt cel legat. Nu eu sunt cel care e disperat şi luptă pentru 
supraviețuire, în ciuda tuturor aşteptărilor. Eu pot, pur şi simplu, să mă ridic 
ŞI să plec. 

— Nu cât timp nu îți dă voie zarul şi îţi porunceşte să-ți schimbi poziția. 
Până ce nu face asta, o să stai aici şi o să vezi ce are de zis despre ce facem 
mai departe, tu şi cu mine. 

— Un şase, şi mă dau bătut, te las să mă arestezi. Milwokh l-a privit pe 
Fabian în ochi. Unu, doi, trei, patru sau cinci, eşti terminat. 


— Propunerea mea împotriva propunerii tale, a zis Fabian. Cred că nu 
există decât o cale ca să hotărâm: lăsăm zarul să aleagă. Unu, doi sau trei, 
câştigă propunerea mea. 

Milwokh n-a trebuit să se gândească mult înainte să înceapă din nou să-şi 
scuture braţul. Sunetul zarului care lovea plasticul fusese tot timpul 
puternic, dar de-abia acum începea să-l supere. Ca şi cum fiecare lovitură 
pe cupolă era un pas mai aproape de sfârşit. Când sunetul a încetat, aproape 
că i-a fost prea frică să privească. 

Cinci. 

— Sorry. Milwokh i-a aruncat un zâmbet tăios. Chiar credeai că o să fie 
de partea ta? 

Fabian nu ştia ce să spună. Fiecare muşchi din corpul lui era în pragul 
renunțării şi s-a lăsat moale, ca şi cum corpul se pregătea pentru ce avea să 
urmeze, încercase totul. Absolut totul. Şi totuşi, aşa avea să se sfârşească. 
Cu o aruncare a zarului avea să piardă, în afară de cazul în care ieşea şase. 

Era de cinci ori mai mare probabilitatea ca creierul său să împroaşte 
peretele, iar ucigaşul să fie în continuare liber. Un ucigaş care avea să-şi 
continue jocul cu zarurile altundeva, urmărit de alți poliţişti care aveau să 
caute în zadar motivul care să-i ajute să înţeleagă. 

Auzea cum Milwokh începe din nou să-şi scuture braţul, dar nu suporta 
să vadă zarul țopăind, aşa că a stat cu ochii închişi. Dacă n-ar fi avut 
mâinile legate la spate, şi-ar fi acoperit urechile, ca să nu mai trebuiască să 
audă pocnetele ascuţite care îl sfredeleau. 

În adâncul său, ştiuse întotdeauna că ar putea să fie ucis la datorie. Nu-şi 
petrecuse nicio noapte nedormită fără să se întrebe cum anume va fi. Dar cu 
siguranţă nu se imaginase legat şi bătut, aşteptând o aruncare cu zarul. 

Într-un fel, totuşi, era tipic. Toate lucrurile pentru care luptase, toate cele 
prin care trecuse, doar ca să se sfârșească în acest fel. Şi pentru ce luptase 
cu adevărat? Privind înapoi, de pe patul de moarte, sincer, n-avea nicio idee. 
Poate că Milwokh avea dreptate. Poate că era doar un algoritm blocat pe 
repetare până ce, într-o zi, s-a terminat. Până ce s-a descărcat bateria. 

O nouă investigaţie a unei crime, doar atât îi trebuia ca să lase baltă tot ce 
îi era drag şi să înceapă să urmărească bucata de pânză albă ca un câine de 
curse îmbăloşat. Familia, prietenii, dacă măcar avea vreunul, şi tot ce 
însemna cu adevărat ceva pentru el, nimic din toate astea nu fusese 
niciodată în stare să concureze cu perspectiva de a soluţiona altă crimă. 


Prin urmare, era mai bine să se termine acum. Dacă se dovedea că acel 
duh cu care Matilda pretindea că e în legătură are dreptate, era bucuros să 
fie el şi nu altcineva din familia lui. Dacă puneai la socoteală toate prin care 
trecuseră, toată suferința pe care au îndurat-o şi toate greutăţile prin care au 
răzbătut, n-aveai cum să negi faptul că el era problema şi rădăcina 
întregului rău. 

Dacă nu era el, lucrurile ar fi fost altfel. I-a dezamăgit pe toți. Dacă 
Sonja, Theodor şi Matilda ar fi avut un soț şi un tată care să fie lângă ei 
când au avut nevoie, nu doar în gând, ci fizic, totul ar fi fost mult mai bine. 

Problema era că nu era gata să plece. Încă nu. Cumva, simţea că mai avea 
mult de dăruit înainte de a fi terminat. Nici măcar nu-şi luase rămas-bun. De 
la Matilda. De la Theodor, care se baza pe el să fie prezent când se relua 
procesul. De la Sonja, care se aştepta ca el să apară la „lucrarea-spectacol” 
prezentată de ea în seara asta. I-a spus că are nevoie să fie lângă ea, iar 
moartea lui n-ar fi decât altă trădare dintr-un şir lung. 

Dacă ar putea să mai aibă doar o şansă, ar face orice, absolut orice. Poate 
că şi-ar putea schimba cariera. Să plece din poliție şi să facă cu totul 
altceva. Însă ce rost avea să se gândească la asta? Ce rost avea să se 
gândească la orice, acum, când... 

Şi-a dat seama brusc că se lăsase liniştea. Că pocnetul zarului în cupola 
de plastic încetase. Nu ştia decât timp, doar că era un rezultat. O sentinţă. 

— Nu vrei să vezi ce este? a zis Milwokh cu un ton imposibil de 
descifrat. 

— Fă, pur şi simplu, ce ai de făcut şi să terminăm cu asta, a zis şi şi-a 
deschis ochii. 

Kim Sleizner a cotit repede de pe Stoltenbergsgade pe Bernstorffsgade, 
cu telefonul lipit de ureche. Păşea cât de repede putea fără să se încingă. Nu 
se cădea să ajungă acolo transpirat, cu disperarea țâşnindu-i prin toţi porii. 
El era la comandă, şi oamenii care sunt la comandă nu se înfăţişează cu pete 
cât farfuriile la subsuori, arătând înnebuniţi. 

Nu, asta era organizația lui, oraşul lui, ţara lui. El era şeful. El dădea 
ordinele şi făcea legea. Nu vreo afurisită de amibă umilă care nu ştia cu ce 
mână să-şi țină mădularul. 

Dar de ce afurisita aia de vacă tâmpită nu răspundea? De ce îl făcea să 
aştepte, după ce îşi petrecuse o jumătate de zi încercând să dea de el? 
Ciudat era că telefonul continua să sune. Nu intra căsuţa vocală sau 
rugămintea să lase un mesaj. Nimic, doar blestematul ăsta de ţârâit, iar şi 
iar. 

Cel puţin, secția de poliție era la patru-cinci sute de metri de Tivoli, aşa 
că în câteva minute a ajuns la cordonul de poliție de pe Tietgensgade. Era o 
harababură de maşini, biciclişti şi pietoni care nu ştiau încotro s-o ia. Ca să 
nu mai vorbim de afurisiții de jurnalişti şi de gură-cască de care se 
împiedica. 

— Hei, tu! a strigat cineva din spate tocmai când reuşise să ajungă în 
rândul din faţă al mulțimii şi la banda pusă de poliție. Opreşte-te. Această 
stradă este închisă pentru cei care nu sunt autorizaţi. 

Sleizner s-a răsucit spre polițistul în uniformă care stătea în spatele său. 

— Păi, atunci, suntem norocoşi că sunt autorizat, sau, mai exact, sunt 
şeful Serviciului Omucideri din Copenhaga. 

A zâmbit, fierbând de furie. 

Polițistul în uniformă a înghițit în sec. 

— Înţeleg. Aveţi vreun act care să confirme asta? 

— Act? Cine mama dracului te crezi? 

Gesticula furios cu mâna liberă. 

— Sunt Kim, la dracu”, Sleizner, iar tu eşti un blestemat de nimeni care e 
pe cale să se scape în pantaloni. 

— Da, Sunt Astrid Tuvesson de la Serviciul Omucideri din Helsingborg, a 
zis deodată o voce în urechea lui. 


— Ştii ce cred eu despre cei care par să nu ştie cine îi sună, cu toate că 
văd pe ecran? a zis Sleizner, în vreme ce vâra sub nasul polițistului 
legitimatia şi se strecura pe sub banda poliției. 

— Va trebui să mă scuzi, nu văd decât că e un număr danez, a răspuns 
Astrid. Dar acum, că îți aud vocea, nu mai încape îndoială. Bună, Kim. 

Fir-ar să fie, aşa-i, nu folosea propriul telefon. 

— Ai încercat să dai de mine. 

— Da, aşa este. Am încercat în zadar toată ziua să luăm legătura cu voi, 
ca să putem acționa împreună. Dar, date fiind evenimentele recente, pare 
cam târziu să veniți acum târâş. 

— Despre ce mama dracului vorbeşti? Să acționăm împreună? Târâş? a 
ZIS, ridicând legitimația în faţa altui polițist în uniformă, ca să evite altă 
scenă, în vreme ce păşea pe una dintre intrările în Tivoli. Să dai năvală, 
fluturând un pistol şi să deschizi focul în public este ceea ce înţelegeţi voi 
prin a acţiona împreună? 

— Ce ar fi trebuit să facă? Era o situaţie disperată. 

Sleizner a coborât telefonul de la ureche, a acoperit microfonul şi s-a 
răsucit spre polițistul în uniformă. 

— Du-mă cât mai repede la cel care e la comandă. Polițistul a încuviințat 
din cap şi a pornit înainte. Scuze, unde rămăsesem? 

— Ziceam că este vorba despre salvarea unor vieți. Nu despre marcarea 
teritoriului! 

— Potoleşte-te, domnişoară Tossesson. Nu eu sunt cel care are un smintit 
bântuind prin Tivoli. Tu eşti. Sau, de fapt, ai doi smintiţi înarmaţi care 
bântuie pe aici. Ai pierdut orice urmă de control. Din fericire, organizația de 
care răspund eu este mai bine condusă şi chiar în clipa în care vorbim 
munceşte din greu ca să evacueze publicul şi să aresteze făptaşul. Asta e tot 
ce voiam să-ți spun. Că în Danemarca noi controlăm perfect situaţiile 
pentru că urmăm regulile. 

— Și ce vrea asta să însemne în ceea ce-l priveşte pe Fabian Risk? 

— Nu mă întreba pe mine. Asta depinde în întregime de el. 

Sase. 

Primul său gând a fost că îi joacă feste vederea. Dar era un şase. Zarul 
hotărâse că i se va permite să respire în continuare, iar Milwokh lăsase deja 
puşca din mână fără să protesteze şi începea să-şi dea jos toate borsetele 
prinse în jurul pieptului. 

Încă nu îndrăznea să creadă. Era ca şi cum ar fi avut nevoie de mai mult 
timp ca să treacă peste convingerea că totul se terminase cu adevărat şi viața 
lui ajunsese la capăt. S-a înşelat. Sorții s-au înşelat. Pentru că mergea, sau, 
mai degrabă, şontâcăia, ieşind din hotel şi în jos pe trepte, lăsându-se greu 
pe o cârjă. Pe cealaltă o ducea pe umăr, ca suport pentru toate borsetele şi 
armele. 

Pontus Milwok mergea alături de el, cu mâinile legate la spate. Aşa cum 
căzuseră de acord, a acceptat să fie arestat în momentul în care zarul de sub 
cupola de plastic s-a oprit cu cele şase puncte în sus. 

Se terminase. Se terminase cu adevărat. 

Toată munca făcută de el şi de echipa lui în ultima lună. Toate orele. 
Toate teoriile şi presupunerile. Toate fundăturile şi suspecți falşi. Toate 
momentele în care au crezut că au găsit o soluție, când, de fapt, erau pe o 
pistă greşită. La un loc, toate acele lucruri au contribuit la faptul că 
Milwokh era, în sfârşit, arestat. 

Însă adevărul adevărat era că norocul jucase cel mai mare şi mai 
important rol. Norocului trebuia să-i mulțumească. Dacă nu era el, niciodată 
n-ar fi... 

— Ridică mâinile şi culcă-te pe jos! a strigat cineva prin megafon. 

Fabian s-a răsucit şi a văzut bărbaţi cu veste antiglont şi căşti, înarmaţi cu 
puşti automate, care înaintau spre ei din direcții opuse. 

— S-a terminat deja, le-a strigat. S-a predat, puteți veni să-l luaţi. 

— 1 said, hands high and get down! a strigat Jan Hesk, care stătea într-o 
parte, cu megatfonul în mână. 

— He cant! His hands are tied”, a strigat Fabian şi s-a răsucit spre 
Milwokh, ai cărui ochi fulgerau între cele două echipe de operațiuni 
speciale. Pontus. Ar trebui să faci se zic ei şi să te culci pe Jos. 


— Face on the ground!" 


— Calm down! He on his way!* Fă ce spun ei, ca să nu mai fie rănit 
nimeni. 

— Bine, a zis în cele din urmă Milwokh, s-a lăsat în genunchi şi apoi s-a 
culcat pe burtă. 

— Bine, a zis Fabian. 

Peste o fracțiune de secundă a auzit un pocnet undeva, în spatele lui. 

Părea un foc de pistol, subțire şi găunos ca o pocnitoare de mărime 
medie. Dar nu putea să fie un pistol, deoarece echipele de operațiuni 
speciale aveau puşti automate, iar Hesk avea doar un megafon. Fabian n-a 
înţeles, se simţea tot mai confuz şi, în cele din urmă, a fost ca şi cum 
incertitudinea s-ar fi transformat într-o problemă fizică din cauza căreia îi 
era tot mai greu să stea în picioare. 

Apoi a observat sângele care înflorea pe cracul blugilor săi şi şi-a dat 
seama că a fost împuşcat, că fusese cu adevărat un foc de pistol ceea ce 
auzise. În vreme ce se prăbuşea, a reuşit să se răsucească şi să-l zărească pe 
Kim Sleizner care venea spre el cu pistolul în mână, înainte să 1 se izbească 
de pământ capul, şi totul s-a întunecat. 

Sperase că Fabian o să fie unul dintre primii care să intre în sală când se 
deschideau uşile. Că o să stea retras într-un colț şi o va lăsa să facă ce avea 
de făcut, în acelaşi timp fiind gata să intervină dacă ceva mergea rău, sau 
cineva împingea lucrurile prea departe. 

Dar el nu fusese printre primii. Nu stătea într-un colţ, aşteptând să 
înceapă. Nici măcar nu era acolo. 

Era sigură că există o explicaţie. Întotdeauna exista. Dar acum, în seara 
asta, explicația nu conta. Oricare ar fi fost, indiferent cât de rezonabilă şi 
plauzibilă era, avea nevoie ca soțul ei să-i fie alături. 

Faptul că era pe podea, culcată pe o parte cu genunchii strânşi la piept, o 
făcea şi mai vulnerabilă şi nu putea decât să lase vizitatorii să intre şi să se 
răspândească în spaţiu. Nu exista vreun manual. Nu existau instrucțiuni 
despre ceea ce se aştepta de la ei. Nimic, în afară de ea însăși. 

Spectatorii erau mai numeroşi decât îndrăznise să spere. Mult mai 
numeroşi. Era greu să-şi dea seama exact câţi. Dar cu siguranță o sută, 
poate şi mai mulți. Voia să se ridice şi să fugă de acolo. S-o ia la goană. Nu 
ştia încotro, însă cât mai departe cu putinţă. 

Exact de aceea era important să rămână pe podea. Să îndure şi să-şi 
croiască drum prin chinul acesta. Dacă eşua, n-avea să mai iasă niciodată pe 
partea cealaltă. Avea să fie blocată veşnic în impresia pe care o căra cu ea în 
ultimele luni. Impresia că aşteaptă să se termine ceva, fără să-şi dea seama 
că deja se terminase. 

O simţise în ultima săptămână, cam aşa ceva, şi o simțea acum, mai 
intens ca oricând. Nu era vorba despre spectatori. Nu era drumul său înapoi 
spre artă. 

Puteau să fie într-o galerie de artă şi programul putea s-o numească 
„lucrare-spectacol”, făcând parte dintr-o expoziţie, dar nu era aşa. Era ceva 
ce trebuia să facă pentru ea însăşi, pentru propria supravieţuire, ca încercare 
de a-şi găsi drumul înapoi spre un loc în care simţea că mai avea lucruri 
pentru care merită să trăiască. Că nu a ajuns la sfârşitul sfârșitului. 
Spectatorii erau acolo ca figuranţi, privitori care contribuiau cu privirile lor, 
ca nişte martori. 

Fără ei n-avea niciun rost. Fără ei, ceea ce era pe cale să se întâmple nu s- 
ar fi petrecut niciodată. 


Apoi uşile s-au închis. Zarva îndepărtată de afară s-a stins şi sunetul din 
sală a devenit mai intim. Cam după un minut, aşteptarea era palpabilă. 
Aerul tremura din cauza ei. Sau era doar o impresie? 

Acum în sală era o tăcere de moarte, dar s-a silit să mai aştepte un pic. 
Nu era un lucru pe care l-ar putea forța, pur şi simplu, să se dea deoparte 
din cale. Stai în durere, îşi repeta în gând ca pe o mantră. Stai şi rabdă. 

Apoi s-a ridicat încet, întâi în capul oaselor şi apoi, la fel de încet, în 
genunchi. În cele din urmă s-a ridicat în picioare, cu spatele drept, cu 
mâinile pe lângă corp. Acum tăcerea era atât de adâncă, încât părea că 
fiecare moleculă din aer îşi ţine respirația. 

S-a uitat țintă în ochii unui bărbat până ce el a întors privirea. N-a durat 
mult. Nu destul de mult. A ales atunci o femeie. S-a descurcat mai bine, dar 
până la urmă şi ea a cedat şi şi-a ferit privirea. 

Trebuia să-l aleagă pe următorul cu mai multă grijă, aşa încât s-a plimbat 
prin sală, studiind spectatorii, timp de câteva minute. Stilurile, formele 
trupurilor şi personalităţile. O persoană mirosea puternic, alta era într-un 
scaun rulant şi a treia i-a zâmbit ciudat. 

Bărbatul la care s-a oprit, în cele din urmă, era de vârsta ei, poate un pic 
mai tânăr, atletic şi cu trăsături bine desenate. A simțit pe loc că este dintre 
cei îndrăzneţi, care nu s-ar retrage în cochilie. Aşa că a lăsat să treacă 
minutele, în vreme ce se uitau unul la altul, iar când a fost sigură că el va fi 
în stare să reziste, a început să-şi descheie bluza, câte un nasture, pe rând. 

Fusese convinsă că o să-i tremure mâinile, dar n-a fost aşa. Bărbatul i-a 
susținut privirea până ce bluza a fost descheiată cu totul, apoi şi-a ferit 
privirea, iar ea s-a dus în mijlocul sălii şi şi-a lăsat bluza să cadă pe podea. 

Şi-a coborât privirea spre sânii săi şi spre sutienul de dantelă roşie pe care 
i-l cumpărase Fabian în urmă cu câţiva ani, ca parte dintr-un set de Crăciun. 
Îi păruse un gest discriminator şi înjositor, l-a mustrat aspru şi a refuzat să 
poarte setul. 

Zăcuse într-un sertar până ce a început relaţia extraconjugală. Şi acum. A 
vrut să-l ardă, să-l prefacă în cenuşă, ca şi cum n-ar fi existat niciodată. În 
loc de asta şi l-a pus, şi uluia toată lumea cu roşul lui. 

Apoi a ales-o pe soția unuia dintre bărbaţii un pic mai vârstnici care o 
devora cu ochii, s-a dus la ea şi s-a întors cu spatele. Din nou a lăsat 
minutele să treacă, şi le-a pierdut şirul până ce femeia şi-a luat inima-n dinți 
ŞI i-a descopciat sutienul, iar ea s-a înapoiat în mijlocul încăperii şi l-a lăsat 
şi pe el să cadă. 


Aşa arăta ea. De obicei, nu voia s-o vadă nici măcar Fabian. Şi totuşi, iat- 
O aici, în faţa a o sută de străini, simțind cum i se întăresc sfârcurile. N-avea 
cum să ştie dacă era din cauza stării de spirit din sală sau a aerului rece de la 
ventilația de pe tavan. Nu ştiuse că avea să se întâmple, dar o făcea să se 
simtă mai puternică. 

Apoi şi-a descheiat pantalonii largi şi i-a lăsat să cadă. Au mai rămas doar 
chiloţii. 

În cele din urmă i-a scos şi pe ei şi a stat acolo, goală, vulnerabilă. 

Îşi dădea seama doar vag ce gândesc spectatorii. Înainte, asta ar fi fost 
ceea ce conta. Părerile din spatele tuturor acelor priviri. Acum, era ca şi 
când se anulau între ele. 

În afară de una. 

Îl văzuse, şi totuşi nu. Bărbatul din scaunul rulant. La fel de laşă ca toți 
ceilalți, trecuse repede la următoarea persoană, ocolind ceea ce părea să fie 
o durere copleşitoare. Toate acele tăieturi şi vânătăi. De-abia acum avea 
destul curaj ca să vadă. Acum, că ea însăşi era goală şi, la fel ca el, nu mai 
avea nimic de pierdut. 

Nu ştia ce 1 se întâmplase acelui bărbat. Prin ce trecuse, în afară de faptul 
că trebuie să fi fost îngrozitor de violent. Nu ştia sigur decât că a ascultat. În 
ciuda a tot ceea ce trebuie să fi înfruntat, a auzit fiecare cuvânt. 

Pentru că iată-l acolo, cel care îi aparţinea ei, şi, dintr-odată, s-a simțit 
liniştită. 

S-a răsucit spre cutia de lemn, care era pe podea, la câțiva metri, şi s-a 
dus cu paşi înceți spre ea. Când a ajuns acolo, s-a întors cu faţa spre 
spectatori şi a mai stat un minut înainte să intre în cutie, să se culce pe spate 
cu brațele pe lângă corp şi să închidă ochii. 

S-a trezit când capacul, care fusese rezemat de cutie, a fost aşezat 
deasupra. Apoi a auzit cum unii dintre ei iau şurubelnițele împrăştiate pe 
podea, iau câte un şurub şi încep să fixeze capacul pe cutie. Din când în 
când, cineva scăpa din mână şurubelnița, ceea ce sugera că lucrau cu 
schimbul. 

Când capacul a fost fixat, peste sală s-a lăsat din nou tăcerea. Ca şi cum 
tocmai şi-ar fi dat seama că au participat cu toții la înmormântarea ei. Apoi 
a ațipit din nou. Cel puţin, aşa părea. N-avea cum să fie sigură. Timpul 
părea că înaintează în cercuri. 

În cele din urmă, cineva trebuie să fi luat o hotărâre şi a mai convins cel 
puţin încă o persoană. Poate mai multe. A auzit clar cum cele patru sârme 


de oţel care atârnau din tavan au fost prinse de inelele din patru colţuri ale 
cutiei. 

Apoi a fost ridicată tot mai sus, tot mai departe de mormântul spre care 
cobora cu doar câteva săptămâni înainte. 

Astrid Tuvesson a încheiat convorbirea, a pus telefonul în poşetă şi a 
privit din balcon. În afară de bubuiturile şi zumzetul mânios al fierăstraielor 
din dormitor, era o seară frumoasă. Genul de seară în care vara străluceşte 
cu adevărat, cu o adiere perfectă, călduță. 

Şi totuşi, trotuarele şi terasa restaurantului de la parter erau, practic, 
pustii. Doar câte o maşină trecea, din când în când. Toţi oamenii stăteau în 
livingurile lor, cu ochii lipiţi de televizoare, într-un fel de şoc colectiv. 

Nu din cauza Campionatului European de Fotbal, semifinala între 
Germania şi Italia, ci din cauza ştirilor. Vedea asta prin câteva ferestre de 
peste drum. Ştirile din Tivoli, Copenhaga. 

Cu câteva ore înainte, nu era decât încă o zi de vară splendidă, în plin 
sezon al concediilor. Cu câteva ore înainte, oamenii habar n-aveau de 
întunecimea care mocnea imediat sub suprafață. Acum, cu toţii aveau să-şi 
amintească în tot restul vieții unde se aflau şi ce făceau când veştile au 
ajuns la ei. 

Până acum, doar danezii făcuseră o conferință de presă, cu Kim Sleizner 
preluând conducerea şi scăldându-se în gloria arestării. Asta avea să se 
schimbe cu totul mâine, când avea să facă ea conferinţa de presă şi să spună 
lumii toate lucrurile pe care danezii hotărâseră să le măture sub preş. Despre 
cât de greu era să lucrezi cu danezii. Despre toate celelalte cazuri pe care le 
crezuseră rezolvate, însă acum se dovedea că fuseseră legate de acesta. Şi 
despre Molander... 

Încă nu era în stare să digere asta. Nici măcar nu avusese timp să se 
gândească, şi pe moment n-avea habar cum o să abordeze subiectul când va 
sta pe podium, mâine. 

S-a aşezat pe scaunul de pe balcon, oftând din greu. Geanta din poală era 
încă deschisă, şi acolo, alături de telefon, deasupra pachetului argintiu de 
gumă de mestecat, stătea aşteptând hotărârea ei. 

A fost cuminte, chiar a fost. Ultimele douăzeci şi patru de ore au fost ca 
nimic din ce trăise vreodată în toți anii de când era în poliție. Dar s-au 
descurcat. Ea s-a descurcat. 

Acum nu mai aşteptau decât ca zgomotul din dormitor să înceteze. Apoi, 
în mod oficial, terminaseră, şi puteau cu toţii să se privească în oglindă şi să 
fie mândri. Fabian, Klippan, Irene şi ea însăşi. Mândri că, în ciuda 


eşecurilor, până la urmă au putut să facă ceea ce trebuie. Dacă nu merita 
acum o duşcă, atunci când? Doar o înghiţitură, una mică. 

Înainte chiar să fi luat în mod conştient hotărârea, o mână scotea deja 
flaconul din poşetă, în vreme ce cealaltă deşuruba capacul. Apoi alcoolul i-a 
ars limba şi a lăsat o dâră fierbinte, zvâcnitoare, pe gâtlej în jos. Ca la 
comandă, căldura i s-a împrăştiat prin corp şi a simțit pe dată cum i se 
relaxează umerii. A mai luat o înghițitură şi apoi alta până să se poată 
stăpâni, să lase flaconul din mână şi să-şi arunce în gură două gume de 
mestecat. 

— Aşadar, aici te ascundeai. 

Astrid s-a răsucit fulgerător şi l-a văzut pe Klippan în cadrul uşii. 

— Dumnezeule mare, mi-ai tras o sperietură! 

A închis poşeta şi s-a ridicat în picioare. 

— Tocmai am vorbit cu Stina Hogsell. Se pare că danezii insistă să preia 
cazul şi să facă procesul acolo. Dar încă n-a fost spus ultimul cuvânt. 

— Sunt sigur că totul o să fie în ordine, a zis Klippan, şi a închis în 
spatele ei uşa balconului, ca să astupe hărmălaia din dormitor. Astrid. Eşti 
bine? 

— Nu. Astrid a oftat şi a clătinat din cap. Cum aş putea să fiu după o zi 
ca asta? Şi-a şters umezeala din ochi. O zi cu atâtea victime nevinovate şi 
cu Molander, care... Aşa că nu, sunt departe de bine, dacă tot ai întrebat, şi 
da, am băut ceva, dar numai ca să-mi limpezesc un pic capul. Dar tu? 

— Nu ştiu. Klippan a ridicat din umeri. Ce ştiu e că nu eşti singura care 
are nevoie să-şi adune minţile. 

Fără o vorbă, Astrid a deschis poşeta, a scos flaconul şi i l-a dat lui 
Klippan, care a deşurubat capacul şi a luat câteva înghițituri lungi. 

— Când m-ai sunat să-mi spui, a continuat, după o tăcere îndelungată, n- 
am fost în stare să înţeleg. Am auzit ce ai spus. Fiecare vorbuliţă, dar nu 
înţelegeam. Cuvintele treceau, cumva, prin mine, ca şi cum n-ar fi însemnat 
nimic. A mai luat o duşcă şi i-a înapoiat lui Astrid flaconul. De-abia când 
am văzut-o pe Gertrud zăcând acolo, pe fundul pivniţei. Până atunci n-am 
priceput de-a binelea. Şi-a scuturat capul, luptând cu lacrimile. Optsprezece 
ani am lucrat împreună, el şi cu mine. Optsprezece ani lungi, împărțind 
totul. Cel puţin aşa am crezut eu. Nu ştiu cum a fost pentru tine, dar, în ce 
mă priveşte, l-am considerat nu numai coleg, ci şi prieten. Poate că nu cel 
mai bun prieten. Dar, totuşi, prieten pe care eu... 

S-a oprit şi a clătinat din cap, fără să mai ştie ce să spună. 


Când Astrid s-a dus la el şi l-a îmbrățișat, uşa balconului din spatele lor a 
fost deschisă de un agent în uniformă. 

— Aproape am terminat. 

Astrid a încuviinţat din cap şi, împreună cu Klippan, l-a urmat în 
bucătăria zugrăvită în negru, prin livingul la fel de negru, până în dormitor, 
unde patul fusese aşezat pe o latură şi alți doi agenţi în uniformă făceau în 
zid o gaură destul de mare ca să treacă prin ea un om. 

Astrid a trecut prin gaură, cu Klippan pe urmele ei, şi a văzut-o pe Irene 
culcată pe un pat pliant îngust. 

— Bună, Irene. Cum te simţi? a zis, s-a aşezat pe marginea patului şi s-a 
uitat în jur, încercând să-şi închipuie prin ce trecuse Irene. 

La computer şi la toate zarurile. La pânza în care erau înfăşurate mâinile 
lui Irene şi care era pătată cu roşu, la conserve şi la ravioli împrăştiat pe 
podea. La prelungitorul care dispărea printr-o gaură din zid. 

— Spune-mi că l-aţi prins, a zis Irene, în cele din urmă. Spune-mi că am 
avut dreptate. Spune-mi că totul a ieşit bine, că l-ați prins înainte să mai 
omoare şi alți oameni. 

— Ai avut dreptate, a zis Astrid, şi a înghițit un nod. Ai avut perfectă 
dreptate. Nu-i aşa că a avut, Klippan? Spune-i. 

— Absolut, a zis, Klippan, încuviințând din cap. 

— ȘI, da, l-am prins până la urmă, Irene. Fabian l-a prins, a zis Astrid. Îi 
pare rău că nu a putut să fie aici şi m-a rugat să-ţi spun că, dacă n-ai fi fost 
tu şi ceea ce ai făcut tu, mult mai mulţi oameni şi-ar fi pierdut viaţa. 

Irene n-a zis nimic, ca şi cum ar fi avut nevoie de timp ca să digere 
înţelesul celor spuse de Astrid. 

— Dar mai trebuie să-ţi spunem ceva, a continuat Astrid şi s-a răsucit 
spre Klippan ca s-o ajute. 

Era, fără umbră de îndoială, unul dintre cele mai frumoase albume scoase 
vreodată. Hounds of Love al lui Kate Bush. Pe lista preferințelor sale, era 
acolo, sus, alături de Abbey Road, Computer World, Nevermind, Hunky 
Dory şi alte câteva. 

„Running Up That Hill” nu era doar unul dintre cele mai grozave cântece 
din lume, era o capodoperă legendară care dura ceva mai puţin de cinci 
minute, şi de fiecare dată când o auzea cântând Tell me, we both matter, 
don t we? Cu o voce firavă ca aripa unui fluture, i se umpleau ochii de 
lacrimi. N-ar fi putut spune de ce, dar versul îi mergea drept la inimă. 

Însă nu acela a fost cântecul pe care l-a ales acum, ci s-a dus direct la 
penultimul cântec, „Hello Earth”. Era preferatul Sonjei şi, când a dat 
muzica mai tare, reacţia ei a fost imediată, în forma unui zâmbet, din 
bucătărie, unde pregătea o cină simplă. 

— Ce-ai zice de un pahar de vin? a spus ea, ridicând o sticlă de vin roşu. 

El a încuviinţat, iar ea a desfăcut-o imediat şi a scos paharele. Nici că ar 
fi putut să aibă mai multă dreptate despre „lucrarea-spectacol” de la 
Dunkers, din seara aceea. După ce spectatorii au plecat de la expoziție şi 
angajaţii au coborât din nou cutia şi au deschis-o, din ea a ieşit o nouă Sonja 
ŞI s-a dus la el. 

Dispăruseră nesiguranța şi întunecimea introvertită. Răceala. Acum era în 
ea o forţă care îi amintea de primii lor ani împreună. Înainte de copii, când 
nu erau decât ei doi. Când viaţa era o uşă deschisă şi nimic nu era imposibil. 

A umplut amândouă paharele, iar el s-a dus cu scaunul cu rotile până la 
insula din bucătărie, a luat unul şi l-a ridicat, ca pentru un toast. Ea l-a luat 
pe celălalt, l-a ciocnit de al lui şi l-a sărutat. Blând, ca să nu stârnească şi 
mai multă durere feței lui stâlcite. 

Încă durea. Dar lui nu-i păsa. Intimitatea revenise, şi asta era tot ce conta. 
Intimitatea şi tandreţea care spuneau atât de limpede că, dacă a fost 
vreodată o îndoială că sunt ei doi, acum era izgonită pe vecie. 

În acelaşi timp, anestezia de la operaţia făcută la Rigshospitalet din 
Copenhaga dispărea treptat, şi simţea cum revine durerea rănii de glonţ din 
coapsă. Dar asta nu era nimic în comparaţie cu ceea ce suferise trupul său 
mai devreme în acea zi şi, de vreme ce nu fuseseră vătămate organe vitale, 
medicul a acceptat, călcându-şi pe inimă, să nu-l ţină peste noapte sub 


supraveghere şi a aranjat transportarea lui la Casa de Cultură Dunkers din 
Helsingborg. 

Acum erau, în sfârşit, acasă şi Fabian nu-şi dorea să fie nicăieri altundeva 
ŞI, cu toate că amândoi aveau atât de multe să-şi spună şi atât de multe 
întrebări, ultima oră trecuse, practic, în tăcere. Aveau tot timpul din lume, 
iar în acest moment toate întrebările, răspunsurile şi explicațiile păreau 
inutile, un balast pe care cel mai bine era să-l arunce peste bord. 

— Tati... 

Fabian s-a răsucit şi a văzut-o pe Matilda privindu-l din hol. 

— Bună, Matilda, a zis şi a zâmbit, cu toate că îl durea. 

Pentru prima dată după câteva săptămâni o recunoştea, fiica lui. Era cu 
adevărat Matilda, stând acolo şi uitându-se la el, Matilda lui. Ce-i drept, 
făcuse ochii mari din caza șocului şi a îngrijorării, dar erau ochii ei. Ai ei, 
nu ai altcuiva. 

— Tati, ce s-a întâmplat? 

A fugit spre el. 

— Ce ţi-au făcut? Arăţi... groaznic. 

— Matilda, promit să-ți spun. Promit să-ţi spun totul. Dar nu în acest 
moment. În acest moment nu vreau decât să am o cină plăcută şi să mă 
bucur că suntem împreună. Bine? 

Matilda a încuviințat din cap, s-a aplecat şi l-a îmbrăţişat cu toată 
blândeţea. El i-a răspuns la îmbrăţişare, iar Sonja li s-a alăturat. Nu lipsea 
decât Theodor. 


EPILOG 
28 iunie - 1 iulie 2012 


Numărul oficial anunţat mai târziu, seara, al victimelor din Tivoli, 
Copenhaga, a fost de unsprezece morți şi cinci răniţi, în ceea ce mult timp 
avea să fie numit cel mai mare atac terorist din istoria daneză. Dezbaterea 
care a urmat, despre lipsa cooperării dintre poliția suedeză şi cea daneză, a 
fost aprigă şi îndelungată. 

Dintre cei şase oameni care au fost otrăviți cu ricin nu a supraviețuit 
decât băieţelul. Trebuia să le mulțumească părinţilor săi pentru asta. În 
special mamei, care l-a dus la secția de urgenţă din Malmö în clipa în care 
şi-a dat seama că ceva nu-i în ordine. Ceilalţi cinci au murit, cu dureri 
cumplite de stomac, în decursul următoarelor zile. 

Kim Sleizner s-a folosit de conferinţa de presă de după atac pentru a arăta 
că Jan Hesk, colegul său, şi întreaga poliție daneză, sub conducerea lui, și- 
au demonstrat capacitatea de a acţiona în mod decisiv, cuplată cu o eficienţă 
cu care puţine ţări ar putea să rivalizeze. După spusele lui, nu încape 
îndoială că ucigaşul în serie suedez ar fi fost încă în libertate dacă nu erau 
el. 

Fabian Risk n-a fost pomenit niciodată în timpul conferinței de presă care 
a durat aproape două ore. N-a fost spus niciun cuvânt despre rolul pe care l- 
a jucat el în timpul atacului. A figurat în descrierea arestării ca alt suedez 
care îl însoțea pe Milwokh şi care a fost împuşcat în picior când a refuzat să 
se supună ordinelor poliţiştilor danezi de a se culca la pământ. Totuşi, mai 
târziu, Jan Hesk avea să arate că suedezul s-a dovedit a fi un polițist şi, 
tinând cont de împrejurări, se simte bine. 

Încă nu era clar în ce ţară avea să fie judecat Pontus Milwokh. În orice 
caz, probele împotriva lui erau copleşitoare, aşa încât nu încăpea îndoială că 
îl aştepta condamnarea pe viaţă. 

Activitatea amplă de colectare a probelor împotriva lui Ingvar Molander 
a demarat deja. Va fi suplimentată de interogarea multor martori, cum ar fi 
Conny Ohman şi Fabian însuşi. 

Sunt multe indicii că şi pe el îl aşteaptă o condamnare pe viață, cu toate 
că încă nu se ştie dacă martorul-cheie, Gertrud Molander, va fi în stare să 
depună mărturie. După ce la faţa locului a fost declarată moartă, acum este 


la secția de terapie intensivă a spitalului din Helsingborg, unde medicii sunt 
rezervaţi în privinţa recuperării depline. 

Din păcate, la fel stau lucrurile şi cu mâna stângă a lui Irene Lilja. După 
nenumărate intervenţii chirurgicale complicate, nu şi-a recăpătat mobilitatea 
decât la degetul mare, arătător şi mijlociu. Sudarea chirurgicală a inelarului 
şi degetului mic va fi o veşnică amintire a celor suferite. 

În câteva zile de la „lucrarea-spectacol” a Sonjei la Dunkers, se vorbea 
despre ea în cercuri artistice care depăşeau mult hotarele Suediei. 
Spectacole de artă, galerii şi muzee făceau coadă la repetarea 
evenimentului. 

Dar, cu toate că reuşise, în sfârşit, să creeze ceva plin de sens, nu doar 
pentru sine, ci pentru toți cei care au fost de faţă, Cutia atârnată era pentru 
Sonja un capitol încheiat. leşise din ea cu totul alta, mai teafără şi mai 
puternică decât oricând, şi n-avea să mai intre în ea niciodată. 

În următoarele zile, Fabian, Sonja şi Matilda s-au dus la Helsingør cât de 
des au putut, ca să se întâlnească cu Jadwiga Komorovski şi să-l sprijine pe 
Theodor în vreme ce aşteptau reluarea procesului, după weekend. Însă luni 
au primit vestea neaşteptată că procesul a fost amânat din nou. De această 
dată, din motive necunoscute. 


MULȚŢUMIRI 


Cartea de faţă se presupunea că va fi uşor de scris. Dacă există vreo carte 
uşor de scris. Mi-am închipuit că tot ce aveam de făcut era să urmez ceea ce 
am început în Motivul X şi să duc povestea la bun sfârşit. Însă, pe măsură ce 
cartea era citită de tot mai mulți oameni din întreaga lume şi aşteptările 
deveneau tot mai mari, am simțit o vreme că n-am cum să mă ridic la 
înălţimea lor. În ciuda laudelor care au fost dăruite cu generozitate primelor 
patru volume despre Risk şi succesului lor, nesiguranța pândeşte mereu la 
cotitură. 

Acela este momentul în care ai nevoie de o echipă bună. O echipă care 
crede în tine, te încurajează şi îți dă putere. O echipă care îţi trage palme 
până ce te trezeşti şi îţi dai seama că ai cel mai bun loc de muncă din lume. 
O echipă care te face să perseverezi şi să regăseşti distracţia. 

Mi, tu faci parte din ea. Îţi mulţumesc că eşti alături de mine şi îmi 
îngădui să fiu atât de enervant cât pot fi atunci când rumeg o problemă 
legată de intrigă. Îți mulţumesc că citeşti, comentezi şi te bosumfli când nu 
fac exact ceea ce vrei tu. Îţi mulţumesc că ai capacitatea de a-ţi aminti 
fiecare capitol pe care l-am scris, aşa încât semnalezi când mă repet. Nu 
cred că există cineva care cunoaşte universul lui Risk la fel de bine ca tine. 

Poate cu excepţia redactorului meu, Andreas. Am făcut împreună cinci 
cărți, şi simt că eşti la fel de adâncit ca mine în lumea lui Risk. Un mare 
mulțumesc pentru asta. 

Tor, de la Salomonsson Agency, este altă stâncă, împreună cu Julia şi 
Marie, cârmiți cu mâna sigură această corabie, în ciuda toanelor mele şi 
insistenței de a merge pe calea mea, care nu întotdeauna este cea mai 
dreaptă. Multe mulţumiri că aveţi răbdare cu mine. 

Îmi scot pălăria în faţa lui Adam și a tuturor celorlalţi de la Sveavägen. 
Aţi făcut şi faceţi o treabă minunată pentru publicarea cărţilor. Încă din 
prima zi am simțit că aveţi grijă de mine, iar acum, după cinci ani, 
Sveavăgen este pentru mine casa de departe de casă când sunt în 
Stockholm. Mulţumesc, mulțumesc, mulțumesc. 

Reidar Jönsson, parcă dintotdeauna am lucrat împreună la diferite 
scenarii de film. Din acest motiv, îți sunt incredibil de recunoscător pentru 
că tu, cu experienţa ta de marinar, ai fost de acord să citeşti, să verifici 


faptele şi să-mi răspunzi la toate întrebările. Un mare mulţumesc pentru 
asta. 

Nils, dacă ne gândim câte coperte proiectezi în fiecare an, e o adevărată 
minune că reuşeşti de fiecare dată să te întreci pe tine la cărțile mele. Un 
mare mulțumesc pentru faptul că nu laşi niciun detaliu să-i scape lupei tale. 

Filippa & Kasper, vă mulţumesc pentru sprijinul, întrebările şi dragostea 
voastră. 

Noomi & Sander, încă sunteţi prea mici ca să-mi citiţi cărțile, cu toate că 
v-aţi dat seama că tati scrie despre lucruri înspăimântătoare. Dar vă 
mulţumesc că existaţi şi vă mulţumesc că dați năvală în biroul meu şi mă 
îmbrăţişați în fiecare zi, când vă întoarceți de la şcoală. 

În sfârşit, doresc să le spun un mare mulţumesc editorilor mei din 
întreaga lume. Pe unii dintre voi i-am cunoscut în călătoriile mele, pe alții 
sper să-i întâlnesc curând. În cazul în care uit să o spun atunci, o spun 
acum. Sunteţi de milioane! Un mare mulţumesc pentru toată munca depusă 
de voi pentru a face cărțile mele să ajungă la cititori din ţări în care n-aş fi 
cutezat să visez că voi ajunge. 


Michael Rønning a sorbit din apa minerală în care cuburile de gheaţă se 
topiseră de mult, iar sâmburii din feliile de lămâie pluteau ca nişte sâmburi 
de măsline minuscule, curăţaţi bine. Era al doilea pahar şi, cu toate că 
transpira în soarele serii, a avut grijă să nu bea atât de mult încât să 
trebuiască să meargă la toaletă şi să rişte să rateze venirea ei. 

Cafe Diamanten era, în afară de distanța convenabilă faţă de secția de 
poliție, o alegere ciudată pentru o întâlnire. Mai ales acel fel de întâlnire pe 
care aveau s-o aibă. Cu o terasă care dădea spre Gammel Strand, de-a 
lungul canalului, numai izolată nu puteai s-o numeşti. Ba mai rău, era atât 
de aglomerată, încât n-aveai cum să nu auzi conversațiile de la mesele din 
jur. 

Dacă măcar catadicsea să se arate. Trecuse o oră de la momentul pe care 
îl stabiliseră şi, până acum, nu era nici urmă de ea. Şi studiase fiecare client 
care a venit şi a plecat. 

Dar, ce-i drept, ea nu se numărase niciodată printre prietenii lui punctuali. 
Pentru ea, o întârziere de o jumătate de oră era mai degrabă regula decât 
excepția şi, pe când petreceau timp împreună în mod regulat, el îi spusese 
adesea că filmul, concertul sau orice urma să vadă începe cu o jumătate de 
oră înainte de ora reală, ceca ce a mers de minune până când ea s-a prins. 

Dar trecuseră luni întregi de când n-o mai văzuse, şi acum nu mergeau la 
cinematograf. Aceasta era o întâlnire cu totul altfel, şi el şovăise mult până 
să accepte. Singurul motiv pentru care o făcuse era acela că acum era vorba 
de ea, şi ea nici măcar nu venise. 

Se întâmplase ceva sau nu era decât faptul că obişnuita ei abordare a 
timpului se înrăutăţise şi mai mult? Oricum ar fi, asta nu-i suna bine. Mai 
ales că nici măcar nu avea un număr la care să dea de ea. 

A prins privirea ospătarului şi i-a făcut semn că vrea să plătească. Dată 
fiind înghesuiala din cafenea, probabil că avea să treacă destul până când 
nota avea să ajungă pe masa lui. 

Era ciudat gândul că planeta continua să se învârtească, cu toate că nu 
trecuseră decât câteva ore de când tipul ăla, Pontus Milwokh, dăduse atacul 
în Tivoli. Sigur, oamenii îşi exprimau simpatia punând steagul danez pe 
portretele lor de pe Facebook, şi în zilele următoare avea să domine ştirile 
din toată lumea. Dar aici totul era ca întotdeauna, cu toate că încă mai auzea 


din când în când o sirenă de poliție, iar străzile de la depărtare de numai 
câteva intersecţii fuseseră blocate. 

Ospătarul a venit cu nota, dar a dispărut înainte ca el să-şi poată scoate 
portofelul şi să dea de cardul potrivit. Când a ridicat din nou privirea, o 
femeie se aşezase în faţa lui. O văzuse aşezată la două mese mai departe, 
împreună cu doi bărbați cu înfăţişare de străini, şi a hotărât să-i arate clar că 
nu-l interesează. 

— Bună, Michael, a zis ea, întinzând mâna spre el peste masă. Mă bucur 
să te revăd. 

Până nu i-a auzit vocea nu şi-a dat seama că e Dunja Hougaard, persoana 
pe care o aşteptase în tot acest timp. Arăta cu totul altfel cu părul scurt, 
decolorat în argintiu, cercei mari şi buze de un roşu viu. Dar nu de aceea n- 
o recunoscuse. 

— Şi eu mă bucur, a zis şi i-a prins mâna. Nici nu ştii ce dor mi-a fost de 
tine. 

Nu era nici trupul ei suplu, pantalonii scurți de blugi sau bocancii grei. 

— Şi mie mi-a fost dor de tine. 

Era din cauza ochilor. Ei erau ceea ce se schimbase. 

— Şi mi-ar plăcea grozav să te țin de mână, a continuat ea. Dar va trebui 
să fie în altă zi. N-avem prea mult timp. 

— Nu eu sunt cel care l-a irosit. 

A scos telefonul lui Sleizner, cu PIN-ul scris pe post-it, şi i l-a pus în 
mână. Ea l-a pasat pe furiş unuia dintre bărbaţii cu care stătuse la masă şi 
acum trecea pe lângă ei. 

— A trebuit să mă asigur că n-ai fost urmărit. 

El a încuviuinţat din cap şi s-a uitat la masa la care cei doi bărbați 
demontau deja telefonul şi îl conectau la un laptop. 

— Mulţumesc, a zis ea după ce unul dintre ei a făcut din cap semn că e în 
ordine şi a semnalat cu trei degete că durează trei minute. 

— Nicio problemă, a minţit el. Când ne mai vedem? Eşti persoana mea 
preferată dintre heterosexuali, ştii asta. 

— lar tu eşti preferatul meu dintre gay. 

Ea a zâmbit şi a chicotit, părând că nu-i poate răspunde la întrebare. 

Însă el avea deja răspunsurile pe care le căutase. 

Că ea nu ştia. 

Că asta s-ar putea să fie ultima dată când o vedea. 

Că ea nu mai avea nimic de pierdut. 


La căderea goștu, o barcă pheumatică iese din portul Råå. La bord se 
allà un individ-care poartă o sabie ascunsă la spate, sub haine. Misi- 
unea lui a fost hotărâtă de zaruri: cineva trebuie să moară. Cine 
anume, nu ştie încă. 

Timp de patru săptămâni, poliția din Helsingborg s-a ocupat de 
investigarea complexă a unor crime aparent fără legătură, pe care 
polițiștii le cred, în sfărșit, rezolvate, Dar când este descoperită o 
nouă victimă, ei sunt nevoiți să accepte că tot ceea ce cred că știu 
este greșit. 

X feluri de 3 muri, cel de-al cincilea roman din seria Fabian Risk, 
incepe din momentul! în care acțiunea s-a oprit în Motivul X. Stefan 
Ahnhem continuă să dezvolte în forță construcția sa epică de investi- 
gatie și universul în plină expansiune din jurul li Fabian Risk și al 
colegilor lui, iar cititorul este invitat să se alăture cursei finale împo- 
trivă omului cu zarurile. 


„ă feluri de 3 muri este romanul polițist cel mai plin de actiune 
pe care l-am citit în ultimii ani. E atăt de captivant și de terifiant, 
încât uneori a trebuit să mă întrerup din citit... X feluri de a muri 

este un thriller desăvârșit și perfect conceput, cu o intrigă 
impecabilă și un suspans caro se construieşte treptat... 
Intensitatea creşte de la începot până ta stârșit, și eşti atăt 
de absorbit de acțiune încât ajungi să te uiţi constant peste umăr, 
încercând să te ascunzi de omul cu zarurile.“ 
„Litteratursiden, Danemarca 


„Ahnhem continuă la aceleasi cote înalte cu care ne-a obişnuit, 
iar acest thriller în ritm alert este absolut remarcabil.“ 
BT); Suedia 


„Felul în care Ahnhem îşi construieste actiunea este intens 
şi genial... Cu adevărat palpitant. 
Scriitura lui Stefan Ahnhem îi tate respirația.“ 
Bogiii idusen, Danemmca 

Se Mini jii 


papei 


i1. Marcă de pastile mentolate produsă de compania Lofthouse din Marea Britanie. 


(2) g Z i : sis ȘI i 
"= Marcă suedeză de pastă tartinabilă pe bază de icre de morun. 


=! Băutură nealcoolică acidulată consumată în Suedia mai ales de Crăciun. 

t Nationellt Forensiskt Centrum - Centrul Naţional de Criminalistică din Suedia. 

a Cătușele. Pentru ce sunt? Nu-i un ucigaș. (în limba engleză în original). 

'* Asta încă n-o Știm, nu-i așa? (în limba engleză în original). 

“4: Veche monedă suedeză, a cărei denumire este folosită colocvial pentru moneda actuală. 
AR Măști din carne adevărată (în limba engleză în original). 


12L Săbii adevărate (în limba engleză în original). 


(10) 


"Unul dintre cele mai populare programe de radio din Suedia. 


1). Portul Sudic. 


12 


t Bezele moi în formă de mașină produse de firma suedeză Ahlgrens. 


3} ié s i [a ET . . . . = A . A ei 
"5. Formă poetică umoristică, din cinci versuri, care a apărut în Anglia la începutul secolului al 


XVIII-lea. 


ua, 


„Câștig-câștig”, „toată lumea câștigă” (în limba engleză în original). 


=! Poliția Naţională Daneză. 


18. Celebră cântăreață suedeză de pop şi jazz. 


7) 3 z A dia 2 VEAR ysa , i - Fi 
— Fairy ring (în limba suedeză, hăxring, „cercul vrăjitoarelor”), porţiune circulară pe care, în mod 


natural, nu crește vegetație. 


8) E > . . A . o 
= Krig: „război”, hammare: „ciocan” (în limba suedeză). 


119) i . . A . = 

"=" War: război”, hammer: „ciocan” (în limba engleză). 

1201 š sa gi A $ è š 

> Biscuiţi dulci marca „Marie” (Maria, Mariebon, Marietta). 
{21} .. . * 7A . să 

"= Melcii ucigași (în limba engleză). 


{22} v _ v . w PTEE “ è š 
"=: Turn care oferă cădere liberă de la înălțimea de 63 de metri Și, respectiv, montagnes russes. 


E 


„Gunoi”, „mizerie” (în limba daneză în original). 

1%! Casa Industriilor (în limba daneză). 

15! Poliţia. Sunt de la poliţie. (în limba engleză în original). 

22 Nu, aşteaptă. (în limba engleză în original). 

1%! Vine încoace un ucigaș. Poate astăzi sau... (în limba engleză în original). 

1%. Stai pe loc, altfel trag! (în limba engleză în original). 

22 Am zis să stai pe loc! (în limba engleză în original). 

1! Culcat, cu faţa în jos! Braţele şi picioarele depărtate. (în limba engleză în original). 


“Nu! Nu eu, el este! (în limba engleză în original). 


{32} aos A . wA E 

"= Faţa în jos. (în limba engleză în original). 
{33} F: = . is = A . pia, mă, 
“= [mi pare rău, nu vorbesc daneza. [...] Pe mine mă urmărea? (în limba engleză în original). 
#2 Percheziţionaţi-l! (în limba engleză în original). 


23. E în ordine, puteţi pleca. (în limba engleză în original). 


#8. Partidul Popular Danez. 

#2 Aleea Basmelor (în limba suedeză). 
1%! Skeersild: Purgatoriu (în limba daneză). 

12! Cred că e mort. (în limba engleză în original). 

1. O, Dumnezeule, a fost împușcat. (în limba engleză în original). 
321 Da, așa că vă rog pe toţi să vă îndepărtați. [...] Cel mai bine ar fi să părăsiţi cât mai repede parcul. 
(în limba engleză în original). 

{2 Răspundeţi-mi! Unde s-a dus? (în limba engleză în original). 

1“ Vă rog! Cineva! Chemaţi o ambulanţă! (în limba engleză în original) 

11. Helsingborgs Idrottsförening, club suedez de fotbal. 

15. Dacă purtaţi ceva roșu, daţi-l jos imediat. (în limba engleză în original). 

“1. Ascultaţi-mă! Sunt poliţist. Trebuie să daţi jos de pe voi tot ce e roșu! Și trebuie s-o faceţi în clipa 
asta! (în limba engleză în original). 

1%! Ja-le pe astea. (în limba engleză în original). 

4. Vă mulţumesc. (în limba engleză în original) 

15! Am zis să ridici mâinile Și să te culci pe jos! (în limba engleză în original). 

“5. Nu poate! Are mâinile legate! (în limba engleză în original). 
SL Cu faţa în jos! (în limba engleză în original). 


1%! Potoliţi-vă! E pe cale s-o facă! (în limba engleză în original). 

